
Prezenta lucrare constituie o parte din teza de doctorat 
intitulată „Structuri(le) arhetipale ca temei al comportamentului moral 
în viziunea psihanalitică a lui Carl Gustav JUNG”, 


susținută în anul 2018. 


CUPRINS 


REFERE INIRODUCHVME ire ceti cae cae a dadea dea ei 
1. Carl Gustav Jung şi întrepătrunderea dintre viața şi opera sa ....... 


2. Descrierea rezumativă a lucrării. Registrul tematic. Expunerea 
coritèxtulüi conceptual: Aaria eria aia Raa tae i ENARE 


CAPITOLUL I. DOGMATISMUL AMORAL FREUDIAN DREPT 
BAZĂ MOTIVAŢIONALĂ A GÂNDIRII PSIHANALITICE A LUI 
CARL GUSTAV JUNG. oriit că oa leo alta i aaa alei da td 


I.1. Orizonturi propedeutice pentru gândirea psihanalitică a lui 
Carl Gustav Jung. Noua deschidere spre inconștient, emotivitatea 
şi compasiunea psihoterapeutică 3; pe ceata aaa i au e as ad 


1.1.1. Freud și interogarea psihanalitică asupra Mitului lui Oedip. 
O motivaţie a inaugurării cercetărilor lui C.G. Jung. Senzaţia de 
culpabilitate în versiunea psihanaliticii fruediene. Evocarea feno- 
menelor de transfer şi contra-transfer drept repere ale demersurilor 
psihanalitice terapeutice. Pulsiunea sexuală sublimată drept temei al 
activităţilor umane din perspectiva gândirii freudiene. Survenirea 
gândirii mitice sau ancestral-arhaice pe fondul suspendării sau insufi- 
cienței gândirii normal-logice. Fantasma incestului — concept freudian 
resurecționar şi controversat .......ee nenea eneneeneeneeneneneeneenenenneneena nea enaee 


1.1.2. Gândirea nedirecționată — temă esenţială pentru explorările 
psihanalitice. Dualitatea conceptual-operațională: gândire direcționată — 
gândire nedirecționată. Înlocuirea limbajului logic-argumentativ cu cel 
simbolic. Reveria, visul, fantasmarea. Funcția onirică a inconştientului. 
Psihologia abisală nietzscheeană și raportul psihic generativ apolinic- 
dionisiac. Introducerea conceptelor jungiene de umbră, inconștient 
colectiv și simbolism arhetipal sasa aaa sata denisa dia da oa dal 


1.1.3. Misiunea psihologiei moderne în raport cu funcţiile de conști- 
inţă ectopsihice şi endopsihice. Sesizarea kantiană a existenţei zonelor 
inaccesibile gnoseologic. Reprezentările obscure sau lucrul în sine drept 
astfel de zone ce dețin monopolul asupra dinamicii gnoseologice 

omenești. Tipologia funcţiilor ectopsihice și endopsihice din perspec- 
tiva hermeneuticii psihanalitice propuse de Jung. Importanţa etică 
şi morală a acestor funcţii în contextul necesității menţinerii per- 
sonalităţii individuale la stadiul unei echilibrări comportamentale 
în raport cu ea însăși și cu celelalte personalități ........eeene nenea 


1.1.4. Ipostaza empatică a psihanalistului și stadiile vindecării 
transferului negativ. Necesitatea ca transferul psihic autentic să fie 
involuntar. Dimensiunea afecţiunilor psihice ca univers diferit ontic 
şi gnoseologic. Proiecţia imaginii arhetipale. Efectele, la nivelul ţinutei 
comportamentale şi morale, a reuşitei celor patru etape ale abordării 
terapeutice asupra transferului negativ, înţelese drept secvențe 
operaţionale clinice. Responsabilitatea psihoterapiei şi valoarea 
mMmoralaa paácientulüi ac a ia m i ti 00 aa de aa 


1.2. Hermeneutica psihanalitică a lui Carl Gustav Jung asupra 
parametrilor conceptuali freudieni. Cazul tematicilor ce vizează 


conduitâ:motală și cete cata n tara n aa do a a tata n a a dala a 


1.2.1. Nihilismul freudian din perspectiva lui Carl Gustav Jung. 
Nevrozele şi măștile moralității secolului al XIX-lea. Critica abso- 
lutismului dogmatic freudian. Freud voltairian. Bigotism şi ateism: 
tendinţe extreme ale secolului al XIX-lea. Uitarea lui deus absconditu 
şi a experienței lui mysterium tremendum prin antropologizarea 
imaginii Divinităţii. Totem şi tabu din perspectiva forțării evidenţelor 
Anatol ni a E sa i ati aaa oi 0 a El A 
1.2.2. Sincopele analiticii freudiene anti-moraliste din perspectiva 
lui Carl Gustav Jung. Reticenţa analiticii freudiene în asumarea 
tezelor artistice, teologice sau filozofice. Adaptarea forțată a acestor 
domenii conceptului de libido sexual. Isteria interpretată freudian ca 
derapaj psihic întemeiat pe un traumatism sexual infantil. Respingerea 
acestei teze freudiene de către Jung și acceptarea avantajelor 
tehnicii terapeutice de abregație. Captivitatea discursului freudian 
în superstiţiile ştiinţifice ale secolului al XIX-lea, cu precădere cele 
ale raţionalităţii, materialismului şi nihilismului. Lipsa auto-analizei 
la Freud din perspectiva criticii lui Jung... ceea 


1.2.3. Etapele freudiene ale isteriei şi cenzura morală asupra dinamicii 
libidinale. Fixaţia şi energetica inconştientului. Pierre Janet, Josef 
Breuer și Ludwig Binswanger, precursori ai lui Freud în definirea 
isteriei drept nevroză psihogenă. Şocul traumatizant, nodurile de 
blocaj psihic și retenţia psihică. Respingerea jungiană a tezei freudiene 

asupra naturii strict sexuale a șocului excitant inițial. Dinamica 
fantasmei constelate în evoluţia nevrozei. Redefinirea conceptului 
de libido în gândirea psihanalitică jungiană. Complexul lui Oedip și 
complexul Electrei. Reevaluarea dimensiunii etice a psihicului uman 
odată cu respingerea de către Jung a unilateralității tezei freudiene 


asupra bazelor nevrozei. Responsabilitatea morală a psihanalizei ...... 


1.2.4. Opţiuni divergente în abordările psihanalitice ale lui Carl Gustav 
Jung şi Sigmund Freud. Noi trimiteri conceptuale spre arealul 
trăirii religioase şi al ţinutei morale. Critica jungiană asupra viziunii 
sceptice freudiene drept o perspectivă centrată în jurul stărilor 
umane maladive. Valoarea pozitivă a inconştientului în abordarea 
psihanalitică a lui Carl Gustav Jung. Diferenţieri radicale între 
viziunea freudiană și cea jungiană asupra moralei şi fenomenului 
religios. Limitele dogmatice ale interpretării freudiene ce vizează bazele 
inconștiente ale moralei și comportamentului etico-religios ................ 


1.3. Jung și relansarea capacităţilor inconștientului dincolo de 
pansexualismul sau exclusivismul principiului sexual freudian. 
Reînvestirea axiomatică a moralei în versiunea psihanalitică 
LE E IRI put Sacel ice Deda Ai des apt a 


1.3.1. Jung şi interpretarea monistă freudiană asupra arhitecturii 
inconştientului. Dogmatismul freudian şi riscurile sale concretizate 
prin tendinţele spre amoralitate şi ateism. Declasarea valorică a 
conceptelor primordiale creștine și postularea fantasmei incestului. 
Eros şi Thanatos. Interogarea freudiană asupra trecutului pacientului 
şi interogarea jungiană asupra viitorului pacientului. Asumarea de 
către Jung a dificultăţilor psihanalitice drept probleme de morală și 
nu doar de metodică psihologică. Supraeul și raportul postulat de 
Johann G. Fichte între Eu şi Non-eu. O paralelă cu teza autoafirmării 
ja Alfred Adler «n a cetatea ne tie aaa iai a a at ala ba 


1.3.2. Reinterpretarea conceptului freudian de libidou de pe poziţiile 
criticismului jungian. Libidoul ca pulsiune sexuală şi libidoul ca energie 
psihică primară. Asemănări conceptuale între interpretarea jungiană 
a termenului de libido şi viziunea schopenhaueriană asupra conştiinţei 
drept voință pură, parte a impulsiunii primordiale universale. 
Riscurile etice ale viziunii freudiene asupra libidoului. Cele trei 
etape majore ale evoluţiei sexualităţii din perspectiva lui Jung. 
Respingerea jungiană a ideii freudiene de perversitate infantilă sau 
de sexualitate polimorf-perversă ....mcene nene neneneneeneneeneneenenennenene nenea nenea 

1.3.3. Complexul imagoului parental şi hiperbolizarea amintirii. 
Impactul sedimentărilor psihice ale copilăriei asupra progresiei 
comportamentale. Simbolistica arhetipală a tatălui. Insuficiența 
abordării dimensiunii psihice a copilăriei doar din perspectiva 
dorinţei erotice primare. Reafirmarea, în cadrul explorărilor psiha- 
nalitice, a prestanţei morale aferente educației ...........ueenenneneeeeeeneneeeeee 


1.3.4. Teoria asociațiilor şi logica atipică a inconștientului. Mecanismul 
fantazării şi reprezentările mitologice. Lucrul în sine kantian şi con- 
ceptul de filozofie a inconştientului postulat de Nicolai Hartmann. 
Consideraţii jungiene asupra activităţii onirice. Visul ca mozaic 
informativ-simbolic inconștient. Armonia asociațiilor informative 
inconștiente. Date inconştiente în cazul creației poetice şi botezului 
creștin. Necesitatea morală, dar şi științifică, a depăşirii tezelor dog- 
imaticefreti diene seic eo asta Aaa ac aaa aaa ta a 


CAPITOLUL al II-lea. FUNCŢIA MORALĂ A STRUCTURILOR 
ARHEIIPALE: ceia ceea i o aa Da n a bal Dac taina poa 3 


10 


II.1. Moralitate şi arhetip. Mobilităţile inconştientului în sfera actului 
moral. Conştientul şi imperativul social-religios al conduitei etice ... 


[1.1.1]. Arhetipul ca temei al mentalităților morale şi invalidările de 
ordin conceptual ale Supraeului. Două stadii ale fenomenalităţii 
conștiinței morale din pespectiva gândirii psihanalitice a lui Jung. 
Non-manifestarea conştiinţei morale drept o conscientia peccati. Supraeul 
freudian şi Supraomul nietzscheean. Revelația morală şi mentalitate 
etică. Religia în limitele psihanalizei după versiunea jungiană și 
religia în limitele raţiunii după gnoseologia kantiană .......eeee ceea 
1.1.2. Personalitatea numărul unu şi personalitatea numărul doi. 
Decizia morală subliminală și miza sa inconștientă. Moștenirea 
expresiilor arhetipale și impactul funcţiei lor morale. Funcţia reglativ- 
morală arhetipală, fenomenul eticii social-religioase şi moralitatea. 
Conduita moral-religioasă şi exercitarea controlului arhetipal asupra 
energiei psihice inconștiente. Problema resturilor și sedimentelor 
arhaice pulsative. Paradoxul credinţei din perspectivă psihanalitică. 
Scurtă trimitere la interpretarea lui Søren Kierkegaard asupra secvenţei 
vetero-testamentare a sacrificiului solicitat lui Avraam .........ssess1000.. 


11.1.3. Inconştientul drept temei al conştiinţei morale și axiomatica 
relativă a conduitelor morale. Delimitarea conștiinței morale de tradiția 
morală, de fapt etică. Impulsul negativ inconștient evocat de epistolele 


141 

paulinice. Vox Dei ca arhetip și sentimentul datoriei etice în versiunea 
psihanalitică jungiană. Bipolaritatea psihică inconștientă amintită de 
Johann W. von Goethe prin ipostaza faustică ........ce ceea 
I1.1.4. Participation mystique şi deschiderea arhetipală psihoidă spre 
unus mundus. Introducerea conceptelor de inconstient colectiv şi 
sincronicitate. Transferul lui mea culpa prin mijlocirea inconștientului 
colectiv. Conştientul etic şi inconştientul moral drept rațiune și 
har în registrul teologic. Dilema conştiinţei morale inconștiente 
negative sau chipul obscur al lui Vox Dei. Etosul ca sinteză psiho- 
socială. Răspunsul cristic la drama lui lov sau reunirea cristică a 
personalităţii iovice cu spiritualitatea lui Yahve .........eee eee 


11.2. Constituţia arhetipal-noumenală a binelui și răului ..........eeeeee 


II.2.1. Conştientul în raport cu binele și răul relative. Inconştientul 
în raport cu binele și răul absolute. Eritis sicut Deus, scientes bonum 
et malum. Interpretarea de nuanţă scolastică a binelui şi răului 
absolute ca aspecte ale voinţei divine de tip tremendum şi fascinosum. 
Transpunerea aspectelor voinţei divine în principii de ordin arhetipal- 
noumenal. Experimentarea lui excessu affectus ceea neneneneeeeeneneneeee 


II.2.2. Depăşirea deficienței nevrotice sau confruntarea cu umbra 
drept rău cumulativ primordial. Felix culpa ca deficiență gnoseologică 
în raport cu posibilitatea cunoașterii binelui și răului absolute. 
Eroul arhetipal şi relativitatea verdictelor noastre etice ............uuneneeeee 


1.2.3. Brahma Atman şi Brahma Brahma sau versiunea orientală a 
raportului psihanalitic dintre inconştientul individual şi cel colectiv. 
Relativitatea axiomatică a lumii sau Maya. Trimiteri la constatările 
eclesiatice, dialectica hegeliană, Da-sein-ul heideggerian și panteismul 
spinozist. Hermeneutica termenilor Ich și Selbst: Eul și Sinele absolut 
ca totalitate psihică. Depășşirea contrariilor umbră-lumină, bine 
relativ-rău relativ și proiecția spre sfera inconștientă guvernată de 
imaginea arhetipală divină. Binele și răul ca repere ale unui dincolo 
inconştient sau ale Sinelui absolut. Arhetipul central şi inconştientul 
drept supraordonare psihică trăită numinos ......ses.ssesesesisssseresesesseseresese 


II.2.4. Anatman: formula budistă a evitării violenţei prin conști- 
entizarea iluziei lumii sau întoarcerea atenţiei din conștient spre 
inconştient. Necunoscutul inconștient jungian și necunoscutul 
gnoseologic schopenhauerian. Evitarea conştientizării umbrei prin 
forme surogat de ţinută morală. Riscurile eticii ezoterice și temeiurile 
indescriptibile ale binelui și răului absolut ........ceeeen nenea nene 

II.3. Morala primară de ordin arhetipal şi tipologii comportamentale 
BE PEDALE co aa cetate ai udata Ic aa a a Cata a o 218 


II.3.1. Respingerea antagonismului freudian dintre natură şi cultură. 
Morala primară și morala secundă. Morala primară drept cultură 
prenatală din perspetiva ontogenetică a lui Jung. A prioricul kantian 
şi inconştientul arhetipal drept a priori psihanalitic. Noumenul sau 
lucrul în sine şi inconştientul. Binele şi răul în versiunea filogenetică 
jungiană. Arhetipul şi lumea Ideilor perfecte la Platon. Supra-omul ca 
înstrăinare de natura inconştientului uman și utopia nietzscheeană 
a unui dincolo de bine şi de rău „ce eneneeneneeneneeneneneneneeneneenene nene enene nenea 218 


[1.3.2. Psihologia fără suflet ca rezultantă a perspectivelor ştiinţifice 
materialiste și cauzaliste. Critica jungiană a înţelegerii nevrozelor 
drept afecțiuni anatomo-glandulare. Psihanalistul și asistentul spiritual 
drept modele de ţinută și manifestare morală. Inconștientul sau 
transcendenţa spiritului drept actualitate permanentă. Blocarea acce- 
sului la pozitivitatea inconştientului sau înțelegerea heideggeriană 
a aşezării sub autoritatea impersonalului Se. Simplitatea atitudinală 
psihanalitică şi imitatio christi drept ipostazieri ale moralității 
comportamentale. Enantiodromia heraclitiană şi revelația paulinică pe 
drumul Damascului în versiunea psihanalitică a lui Jung. Neglijarea 
activităţii morale a structurilor arhetipale și lipsa de control asupra 
umbrei. Deblocarea funcționalității ordonator-morale a acestor structuri 
primare inconștiente i.e neam enma PE nenea emana TESSE ea 234 


11.3.3. Deschiderile arhetipale şi responsabilitatea morală în abordările 
teologice catolice și protestante. Psihificaţie și fenomenologie din 
perspectiva lui Jung. Cinci forme majore de factori instinctiv-pul- 
sionali în gândirea jungiană şi replica etică la adresa lor sau morala 
secundă. Moduri semifiziologice de comportament: sexualitatea, 
vârsta şi dispoziția ereditară. Trei raporturi fundamentale indicate 
de Jung pentru moduri psihologice de comportament: conștient- 
inconștient, introversie-extroversie şi materialitate-spiritualitate. 
Constanta istorică a dualismului materie-spirit. Cenzura și controlul 
arhetipal ca temelie a comportamentului moral. Materializarea arhe- 
tipurilor negative sau concretizarea pulsiunilor distructiv-haotice 
inconștiente la nivelul simbolisticii totalitare. Fiihrerul şi Cel mai 
iubit fiu al poporului: exemplele conversiei negative a arhetipului 
Sälóatorülul asi tacă a ia tată d da ta at a bă 8 a 258 

II.3.4. Cauzalitatea non-fiziologică pentru afecțiunile psihice complexe 
și raportul lor cu sferele de manifestare etico-religioase. Principiul 
contrarietății la nivelul dinamicii psihicului uman. Logica raționalității 
și logica inconştientului, etica conștientului și morala arhetipală a 
inconştientului. Flexibilitatea terapeutică ca mijloc de reducere a 
reticențelor pacientului nevrotic. Depășirea influențelor sistemelor 
totemice religioase și a mecanismelor psihanalitice standardizate în 
abordarea patologiei dezechilibrelor psihice. Dincolo de superstiția 
morală şi insuficiența analizelor niezscheene şi freudiene asupra 
acestei problematici, în opinia lui Jung. Cunoaşterea de sine indi- 
viduală drept traseu psihanalitic și gnoseologic spre cunoașterea 
de sine a întregii omeniri. Noutăţile morale interpretate ca imoralități. 
Conştiinţa biologică şi conștiința istorică. Asumarea individuală și 
colectivă a nucleului arhetipal moral acas aa ia oa it 


CAPITOLUL al III-lea. FENOMENALITATEA ARHETIPALĂ ȘI 
VALENȚELE SALE DE ORDIN MORAL caii auda cati aa dea tina sei 


III.1. Complexitatea psihanalitică a manifestărilor arhetipale şi 
extrapolarea lor simbolică peste demarcaţia dintre inconştient şi 
conștient. Psihanalistul între hermeneutică și morală sses. 


[II.1.1. Arhetipologia şi clasificări reprezentative ale structurilor 
arhetipale. Sensul şi meta-sensul conceptului de Archetypos. Arhe- 
tipurile metafizice, culturale și psihologice. Arhetipurile metafizice 
transcendente de linie conceptuală platonică. Arhetipurile metafizice 
imanente de linie conceptuală aristotelică. Destinul arhetipului meta- 
fizic sub incidenţa hermeneutică a gândirii platonice, aristotelice, 
neo-platonice, patristice, scolastice și renascentiste. Marsilio Ficino 
și saltul de la arhetipalul intelectului divin la arhetipalul intelectului 
uman. Arhetipul cultural şi Weltanschauung. Arhetipalul în gândirea 
religioasă şi simbolică: Mircea Eliade, Ion Petru Culianu, Ernest Cassier, 
Gilbert Durand, Gaston Bachelard. Arhetipul psihologic şi deschiderea 
jungiană a problematicii inconștientului colectiv ......ceeee eee 


II[.1.2. Inconştientul individual ca inconştientul de suprafață psihică 
şi inconştientul colectiv drept inconştientul de adâncime psihică. 
Mobilităţi arhetipale la nivelul mitologiei şi basmului. Eroul şi zeul 
solari drept imagini arhetipale ancestrale. Interpunerea factorului 
celest. Expresia simbolică a circularității morţii şi renașterii în con- 
fruntarea cu umbra, la nivelul registrului mitic dionysiac și creștin. 
Desprinderea de experiența inconștientă personală prin participare la 

lumea arhetipurilor colective. Similitudini cu participația platonică la 
lumea Ideilor Perfecte. Cazurile psihologice a lui Niklaus von Flue 
şi Jacob Böhme: imaginea Trinității ca mandală şi experimentarea 
Dumnezeirii drept deus absconditus. Imaginea arhetipală a Divinității. 
Triada arhetipală umbra-anima-sens primordial. Psihoză şi nevroză. 
Disociaţie şi individuaţie. Fixaţia, autonomia și posesiunea arhetipale. 
Tratarea psihoterapeutică a psihozei şi nevrozei drept o problemă 
deordin morál sic sa o cate EE EAREN a 


II.1.3. Stratificarea psihică: conştientul, inconştientul personal și 
inconştientul colectiv. Premise conceptuale ale arhetipului la pre- 
cursorii lui Carl Gustav Jung, Lucien Lévy-Bruhl și Adolf Bastian: 
motivele mitologice, reprezentări colective, categorii ale imaginaţiei, 
idei originare sau elementare. Confuzia freudiană dintre inconştientul 
personal şi cel colectiv și interpretările eronate prezente în scrierea 
sa, O amintire din copilărie a lui Leonardo Da Vinci. Arhetipul universal 
al dublei maternităţi mitice și al celor două nașteri. Nazismul ca 
nevroză colectivă a re-proiecției unor arhetipuri antice negative. 
Vidul imoral impus prin retragerea arhetipului central ca imagine 
a divinității. Efectul psihic colectiv al morții lui Dumnezeu ................. 


II[.1.4. Surse ale manifestărilor simbolic-arhetipale: experiența onirică, 
imaginația activă şi ideile exprimate pe fondul delirului bolnavilor 
psihici, stărilor de transă sau viselor prezente în primul interval al 
copilăriei. Datele conștiente, arhetipurile individuale şi arhetipurile 
colective. Echilibrul psihic al pacientului drept prioritate morală a 
demersului psihoterapeutic în raport cu tendința cercetării non- 
empatice. Psihanalistul ca hermeneut al simbolisticii inconştientului 
arhetipal colectiv și individual sms ata eso coma orară i aaa bi 


II.2. Manifestări arhetipal-simbolice şi impactul lor moral ............. 


[II.2.1. Studiu de caz asupra unui paranoic: revelarea dinamicii 

1. Carl Gustav Jung și întrepătrunderea dintre viața și opera sa 


Tematica sufletului uman reprezintă unul dintre subiectele care au 
manifestat o atracţie constantă pentru demersul explorator al cunoașterii 
umane. Cine suntem, în esenţa trăirilor și gândurilor noastre, ce anume 
ne defineşte dincolo de structura anatomică şi spre ce tindem ca entități 
conștiente de sine? Sunt doar câteva dintre interogările în jurul cărora a 
gravitat meditaţia umană filozofică timpurie. 

Explicaţia mitico-religioasă a constituit o îndelungată perioadă de 
timp cea mai bine întemeiată replică elaborată la aceste interogări 
existenţiale primordiale. Odată cu desprinderea de viziunea medievală 
teologică şi apariția Renaşterii și apoi a Iluminismului, civilizaţia occi- 
dentală cu precădere a simţit nevoia unei acute renunţări la conceptele 
tradiţionale de suflet şi Divinitate, concepte moştenite dinspre resurecția 
creştină împletită cu tradiţia filozofică a vechilor greci. Astfel, așezându-se 
sub semnul îndoielii existența Dumnezeului creștin și, implicit, a sufletului 
nemuritor uman, a fost necesară deschiderea unui câmp al cercetărilor 
specifice menite să argumenteze poziţia acestor negări conceptuale, precum 
și să propună alte perspective şi opțiuni alternative. 

Pe fondul acestei dinamici cultural-progresiste, autori precum Friedrich 
Nietzsche sau Sigmund Freud vor propune o abordare tipică a problematicii 
sufletului uman de pe poziţiile respingerii tezelor ce susțineau natura 
transcendent-nemuritoare a acestuia. Biologismul şi materialismul sunt 
dimensiunile la care se face apel pentru încercările de reînnoire a viziunii 
asupra sufletului uman. Ajungându-se la postularea dinamicii spiritului 
uman drept un proces ce rezultă în urma unor reacții glandulare, deci în 
urma unor interacțiuni de natură strict biologică, se impune ideea că o 
preocupare specifică dedicată aprofundării mecanismelor de cunoaştere şi 
percepţie umană este necesară. În acest context, se inaugurează explorarea 
psihologică. 

Amintită deja în gândirea lui Nietzsche drept psihologie abisală, unul 
dintre palierele de cercetare din cadrul psihologiei își centrează eforturile 
pe tematica posibilității existenţei unui fundal, a unei anticamere care să 
susțină şi să influenţeze procesele de la suprafața conştientului, procese 
tipice abordate intens de către celelalte ramuri conceptual-empirice ale 
psihologiei. Încercarea de a repera acest fundal primordial, situat dincoace 
de sfera conștientului, își datorează vitalitatea începutului și preocupărilor 
ce vizau reevaluarea unor fenomene cunoscute din timpurile ancestrale 
ale omenirii, cum ar fi visul, profeția, viziunile sau comunicarea cu cei 
decedați. Acestor fenomene li se adaugă și fenomenul posedării, mereu 
evocat de către tradiţia religioasă creștină. Înțelegerea celui catalogat ca 
posedat drept bonav psihic, cu o avansată patologie nevrotică, precum și 
interpretarea viselor, a viziunilor sau spiritismului drept forme de mani- 
festare psihică întemeiate pe traume infantile au încercat să aducă o nouă 
perspectivă nu doar asupra unor procese pe care tradiţia le-a clasificat, 
dar şi asupra întregii dimensiuni afectiv-cognitive a ființei umane. 

În cadrul acestui context cultural, ce încerca renunţarea la reperele 
clasice, dorind înlocuirea acestora cu noi obiective şi direcții progresiste, 
îşi face apariţia psihanaliza. Aceasta s-a conturat ca direcţie psihologică 
căreia îi revine rolul direct al descoperirii și cercetării acelui fundal de 
susținere şi potenţare a conștientului, fundal dinspre care se presupunea 
apariția mecanismelor care, prin concepte precum suflet, păcat sau moralitate, 
stau la baza a ceea ce tradiția a numit secolele îndelungate. Secolul al 
XIX-lea a reprezentat dimensiunea istorică în care pasiunea negaţiei în 
raport cu moștenirea conceptuală creştină și-a atins apogeul, iar încercarea 
de a gândi sufletul uman de pe poziţiile cercetării de tip medical a 
căpătat substanţă şi materializare. Astfel, cercetările psihologice și, cu 
precădere, cele de psihanaliză, încep să îşi găsească locaţiile inițiale în 
cabinetele medicilor psihiatri pioneri, pentru ca ulterior să fie inaugurate 
centre clinice de specialitate. 

Psihanaliza devine o tehnică de psihoterapie cu rezultate concrete în 
tratarea diferitelor cazuri patologice de nevroze și schizofrenii situate la 
nivele diferite de intensitate, complexitate și gravitate psihică. Astfel, psiho- 
terapia dobândeşte rolul de metodă capabilă de vindecare sau ameliorare 
a bolilor psihice. dar și pe cel de tehnică explorativă a zonei ascunse a 

sufletului uman, a acelui fond inițial psihic denumit de către analizele 
ulterioare psihologice, cu precădere de către cercetările lui Sigmund 
Freud, drept inconştient. În acest mediu resurecţionar pentru înţelegerea 
dimensiunii sufletului sau psihicului uman își face apariţia personalitatea 
carismatică a lui Carl Gustav Jung. 

Așa cum el însuşi mărturiseşte! în consemnările sale autobiografice, 
copilăria sa a însemnat o stare edenică, în care s-au împletit imaginea 
unor personaje familiare marcante cu locaţii şi experienţe care vor avea 
un ecou major în evoluţia ulterioară a gândirii jungiene. Se naște în 1875, 
iar imediat după apariţia sa pe lume părinţii lui se vor muta cu întreaga 
familie din Kesswil, lângă lacul Konstanz, în parohia Laufen, lângă 
cascada Rinului. Aceste amănunte ale mediului natural vor deține un rol 
extrem de important în primele experienţe psihice ale copilăriei lui Jung. 

Întregul complex al naturii ce i-a marcat copilăria?, elementele specifice 
acestuia vor deveni, ulterior, teme de meditaţie jungiană, ele fiind corelate 
cu analiza asupra vieţii omului primitiv şi asupra interconexiunii dintre 
componentele universului mitic și formele de manifestare ale mediului 
natural. Din perioada timpurie a copilăriei datează şi primele experienţe 
de ordin estetic, precum și primele deschideri experimentate de Jung 
spre fenomenalitatea artei și impactul ei asupra psihicului individual. 
Astfel, o copie a lucrării lui Guido Reni, exponent al școlii italiene de 
pictură, care îi reprezenta pe David și Goliat în luptă, devenise o temă 
de meditaţie pentru Jung, care, la vârsta de şase ani, privind această 
reproducere din casa părintească, va intui conflictul dintre luminozitatea 
psihică şi umbra inconştient-telurică. Mediul religios în care a crescut i-a 
permis un contact timpuriu cu scenariul şi personajele definitorii ale 
creştinismului dar, prin intermediul unor lecturi timpurii, cum ar fi 
lucrarea Orbis pictus’, el va cunoaşte şi primele elemente de religie și 
mitologie orientală. 

Jocurile specifice vârstei l-au antrenat, alături de alţi copii de vârsta 


sa, în descoperirea şi utilizarea diferitelor elemente ale naturii, cum ar fi 


! Jung, Carl Gustav, Amintiri, vise, reflecții, Editura Humanitas, București, 1996, pp. 25-28. 

2 Ibidem, pp. 29-36. 

3 „Orbit pictus, o carte veche pentru copii, în care se găsea o descriere a religiilor exotice, 
mai ales a celei indiene” Ibidem, p. 37. 

focul sau piatra. Este prima deschidere timpurie a gândirii lui Jung spre 
zona învestirii sacrului sau a sesizării prezenţei acestuia în formulele 
ascunderii şi protecţiei rituale naive. Astfel, jocul cu focul l-a condus la 
ideea sacralităţii şi superiorității secrete a propriului foc+ în raport cu 
cele realizate de alți copii, iar prelucrarea pietrei şi transformarea sa 
într-un obiect tainic protector i-au deschis orizontul spre ceea ce mai 
târziu va înţelege prin obiectele de cult ale marilor religii. De asemenea, 
Jung mărturisește că sculptarea unui obiect din lemn cu forme umanoide, 
pe care îl va păstra pe tot parcursul şcolii, a reprezentat primul său contact 
cu sentimentul de protecție divină şi cu elementele primare ale ritului 
religios’. 

La unsprezece ani, Jung cunoaşte prima mare desprindere de 
familiaritatea mediului copilăriei și intră la liceul din Basel. Era contactul 
cu un univers nou, alcătuit din personaje înstărite, care își etalau dispo- 
nibilităţile financiare. Această imagine a determinat în conștiința tânărului 
Jung contactul cu realitatea empirică, imanentă, o realitate în care părinții 
săi se dovedeau a fi inferiori din acest punct de vedere și modeşti. Are 
loc o departajare şi mai virulentă în gândirea lui Jung a sferei spirituale, 
cu valorile sale psihice, în raport cu dimensiunea spaţio-temporală a 
pragmatismului mundan, dimensiune în care excelența financiară și 
relațiile părtinitoare erau dătătoare de sens şi prestanță. Apar și primele 
probleme de morală survenite dintr-un plan distinct, cel al studiului 
matematicii. Tânărul Jung se va întreba de ce nu se poate stabili nici o 
legătură între valorile numerice și valorile morale, dilemă ce va sta ulterior 
la temelia tezelor jungiene ce susțin că pentru trăirea morală arhetipală 
funcţionează o altă logică decât cea strict rațională. 

Un incident, datând tot din acea perioadă, determină prima stare de 
inconştiență experimentată de către Jung, indusă printr-un traumatism. 
A fost, va aminti el ulterior, primul contact cu teluricul inconştient care, 
pe fondul stării de leşin patologic, a invadat şi eclipsat, pentru un interval 
temporar, dinamica conștientului său. Tot din această perioadă datează 


și un moment pe care Jung îl va considera drept o bornă ce a marcat 


+ Ibidem, pp. 40-41. 
5 Ibidem, pp. 43-44. 
6 Ibidem, pp. 50-51. 

formarea uneia dintre cele mai importante concepţii psihanalitice ale 
sale. Pe drumul ce lega localitatea sa natală de Basel, oraşul unde urma 
liceul, Jung a străbătut o porțiune învăluită într-o ceață densă. Așa cum 
mărturiseşte”, odată cu ieşirea din obscuritatea acesteia și reluarea imaginii 
clare a drumului şi împrejmuirilor, Jung a trăit sentimentul unei puternice 
dedublări a fiinţei sale, în sensul dobândirii conștiinței eului în raport cu 
rolul pe care şi-l asumase sau îi era impus de autorități precum părinţii 
sau şcoalat. Este ceea ce mai târziu Jung reia sub forma teoriei sale ce 
postulează existenţa a două personalităţi la nivelul unei singure indi- 
vidualități umane, personalitatea numărul unu sau persona, acel rol social 
asumat, şi personalitatea numărul doi, acel complex psihic interior autoritar 
al cărui centru de greutate energetică se află în sfera inconştientului 
individual, centru ce poate, la rândul său, să fie potenţat de sursele unui 
inconștient colectiv? 1 

Reluarea temelor religoase, cu precădere creştine, îl vor aşeza pe 
tânărul Jung în faţa uneia dintre primele dileme marcante pentru el, 
anume dilema prezenţei răului într-o lume creată de către o Divinitate 
bună. Recitind mitul vetero-testamentar al neascultării adamice și al pier- 
derii paradisului, adolescentul Jung ajunge la interpretări îndepărtate de 
tezele creștinismului dogmatic, impuse cu precădere de către autoritatea 
părintească. Problema care începe să-l marcheze pe Jung este permisi- 
bilitatea divină în ceea ce priveşte existența și dinamica răului universal. 
Faptul că Dumnezeu a îngăduit prezenţa șarpelui ispititor poate conduce 
la ideea că există o parte a Divinităţii ce este, dacă nu negativă, atunci 
sigur tenebroasă, înfricoșătoare, iar religiile ascund această idee dintr-un 
instinct de conservare sporit. Raportarea la acest chip al Divinităţii ar 
putea induce instabilitate conceptual-dogmatică şi perturbarea credinţei 
tradiționale dar, pentru Jung, tocmai această temă despre Divinitate va 
constitui una dintre cele mai fascinante probleme ce ar trebui abordate. La 
acel moment, pentru el odată cu curiozitatea se năşștea și frica de încălcare 


a unor principii divine, ilegalitate care putea determina repercursiuni 


7 Ibidem, pp. 53-54. 

8 Stevens, Anthony, Jung, Editura Humanitas, București, 2006, p. 17. 

” Jung, Carl Gustav, Aminiiri..., loc. cit., p. 54, p. 67, p. 89, p. 92, pp. 112-118. 

10 Kalsched, Donald, Lumea interioară a traumei, Editura Herald, Bucureşti, 2017, pp. 130-131. 

severe concretizate prin nenorociri individuale. Mai exact, era o teamă 
disimulată de a nu fi încălcat voinţa Domnului. 

Ulterior, Jung își va asuma o concepţie răsturnată în această privinţă, 
considerând că!! nu ar fi ajuns să gândească astfel despre sfera ocultă a 
Divinului dacă Dumnezeu nu ar fi dorit probabil acest lucru în ceea ce 
priveşte evoluţia sa intelectuală și afectivă. Jung începe din perioada 
liceului!? să acorde o atenţie sporită fenomenului experienței onirice, 
pentru fiecare vis propriu încercând o interpretare specifică. Gradual, își 
va forma o primă concepţie, care delimitează conștiința de ceea ce el va 
numi natural mind. Este vorba despre gândirea izvorâtă din relația omului 
arhaic cu natura, o gândire prezentă asemenea unei funcţii inconștiente, 
ce se activează prin intermediul activităţii onirice. Această gândire nu ţine 
cont de axiomaticile etice tradiționale şi de stereotipiile comportamentale 
inserate la nivelul conştientului. Ea exprimă, în mod rudimentar, adevăruri 
instinctuale și dinamici interioare psihice, pe care conştiinţa nu le cunoaşte 
sau cu care nu dorește să intre în contact. 

Mai târziu, pe baza acestor idei conceptuale de început, Jung dezvoltă 
teoria sa asupra existenţei dinamicii inconştientului şi a structurilor arhetipale, 
precum şi a funcției morale primordial-arhetipale exprimate în registru 
simbolic. De menţionat faptul că, odată cu geneza concepţiei sale psiha- 
nalitice, Jung optează pentru termenul de in-conștient și nu pentru cel 
de sub-conștient, considerând că nu se poate vorbi despre o dimensiune 
psihică inferioară conştientului, ci doar diferită5. 

Tot în perioada adolescenţei, Jung începe o serioasă inventariere a 
materialului bibliografic pe care îl deținea tatăl său, scrieri referitoare la 
prezenţa şi natura Divinităţii. Ceea ce căuta însă Jung nu era doctrina 
tradițională, dogma oficială care încerca să îl prezinte pe Dumnezeu 
drept o conştiinţă asemănătoare celei umane, doar amplificată la infinit. 
De fapt, de la început Jung s-a confruntat cu această incapacitate de a-l 
concepe pe Dumnezeu ca pe o ființă ce comportă similitudini majore în 


raport cu ființa umană. Încercarea de a antropomorfiza Divinitatea i se 


1 Jung, Carl Gustav, Amintiri..., loc. cit., p. 59, pp. 61-62. 

12 Ibidem, p. 58. 

3 Jung, Carl Gustav, Dinamica inconştientului, în Opere Complete, vol. 8, Editura Trei, 
Bucureşti, 2013, p. 217. 

pare! evidentă și o consideră un obstacol în calea deschiderii spre 
adevărata natură a divinului. Astfel, el se va concentra asupra manifes- 
tărilor oculte ale Divinităţii, spre componenta telurică pe care teologia a 
neglijat-o sau a încercat să o ascundă de masele largi ale credincioşilor. 
Aceeaşi situație este prezentă și în cazul Evangheliilor apocrife, texte care 
au fost respinse de către autoritatea dogmatică bisericească tocmai din 
acelaşi motiv, al relevării unor adevăruri despre Divinitate considerate 
oculte şi primejdioase. Jung susţine că aceste adevăruri pot reprezenta 
un pericol pentru instituţiile oficiale ale creştinismului peren, dar pentru 
un explorator al spiritului uman ele reprezintă un izvor nepreţuit de 
informații ce vizează dinamica teluricului sufletesc uman, teluric definit 
de către Jung, ulterior, ca inconştient individual și colectiv. 

În perioada adolescenţei!” Jung resimte dominaţia copleșitoare a 
personalității sale cu numărul unu, deci instaurarea unei dorinţe de cu- 
noaştere rațională şi sistematică. Pe fondul acestei determinări are loc întâl- 
nirea sa cu marii gânditori, tranzitând textele vechilor antici, ai Scolasticii 
și Romantismului german. Aprofundează scepticismul schopenhauerian, 
înțelegând necesitatea de a sesiza și tragedia efemerităţii, nu doar posibila 
armonie universală.1 Însă, spre deosebire de Schopenhauer, care vedea 
la temelia lumii voința oarbă ce ar putea fi voința unei divinități 
demiurgice distante, pentru Jung, această pulsiune iniţială aparţinea unui 
Dumnezeu care se ascunde şi se relevă în modalități nebănuite, dar care 
ar putea fi aproape de ființa umană tocmai prin intermediul inconştientului 
uman. 

Afirmațiile sceptice la adresa Divinităţii l-au încântat pe Jung, așa 
cum el însuşi afirmă, tocmai pentu motivul că, adesea, tezele ce critică 
sau se revoltă față de prestaţia divină în lume pot fi inspirate tot de către 
Dumnezeu, care preferă să se releve mai intens celor revoltați decât celor 
doar pioşi. Cazul Apostolului Pavel este elocvent în acest context, iar 
trăirea nihilistă nietzscheeană ridică şi ea semne de interogare, dacă nu 
cumva tocmai respingerea vehementă a Divinităţii ascunde dorinţa deplină 
a primirii revelaţiei sale. Tot din această perioadă a vieţii lui Jung datează 


14 Jung, Carl Gustav, Amintiri... loc. cit., pp. 92-99. 
15 Ibidem, pp. 79-94. 
16 Ibidem, p. 105. 

și! asimilarea de cunoştinţe din arii ştiinţifice diferite, cum ar fi zoologia, 
paleontologia, geologia, arheologia, dar și literatura sau artele frumoase. 

Un moment important, relatat de Jung ulterior, îl reprezintă primul 
său contact cu un sanatoriu unde se aflau internaţi diferiți pacienţi cu 
simptome nevrotice severe sau moderate. În acel sanatoriu lucrau nu 
doar medici ci şi alți specialişti cu diferite orientări profesionale. Jung a 
fost la început atras nu de psihologi, ci de un chimist, prezenţă care i s-a 
părut a fi extrem de interesantă şi inedită. Pentru prima dată a fost 
cuprins de senzaţia întâlnirii cu un magician, care poate controla şi 
dispune de forțele naturii și, poate, chiar și de alt tip de energii, pe baza 
unor formule precis aplicate. Această fascinaţie resimţită în adolescenţă 
față de chimistul respectiv va inaugura angajarea ulterioară a lui Jung în 
explorările ce vor viza alchimia şi riturile magice. Jung a experimentat în 
acei ani ai tinereţii sale puternica scindare între pasiunea pentru științele 
naturii și înclinația spre disciplinele umaniste. Astfel, atunci când explo- 
rarea analitică intens argumentată îi apărea, totuși, mult prea rigidă și 
unidirecţionată, deci incapabilă să surprindă adevărul urmărit în com- 
plexitatea sa, i se părea firesc apelul la domeniile umaniste, ce deschideau 
nu doar o perspectivă de ansamblu, dar şi palierele specifice unui alt tip 
de trăire și cercetare decât cel strict raţional. lar atunci când resimțea 
derapajul unor preocupări umaniste în zona poetismului și a metaforiză- 
rilor excesive şi fără un real suport în realitate, Jung se reîntorcea la 
nivelul abordărilor știiinţifice, dorind o întemeire rațională a cercetărilor, 
astfel încât acuzaţia de ne-știinţificitate să fie înlăturată. 

Terminarea studiilor liceale îl vor surprinde pe Jung în mijlocul acestei 
dileme, iar necesitatea luării unei decizii hotărâtoare nu îi va mai lăsa timp 
de oscilaţii alternative'5. Aşa cum relatează, în urma a două experienţe 
onirice, catalizatoare și reprezentative pentru tendinţele inconștiente ce 
îl influenţau în luarea deciziei asupra propriului destin, Jung a optat 
pentru cariera de medic. Tot în urma unui vis, în scenariul căruia remarcă 
o prezenţă întunecată ce îl urmează extrem de aproape, Jung se gândeşte 
pentru prima dată la posibilitatea existenței unui cumul psihic negativ 
cu posibile deschideri transcendente, idee ce va sta ulterior la baza 


17 Ibidem, p. 96. 
18 Ibidem, p. 96, pp. 100-112. 

conceptului de umbră, concept care va reprezenta unul dintre reperele 
sistemului său psihanalitic, în care inconştientul colectiv va juca rolul 
primordial. 

În primăvara anului 1895, Jung începe studiile la Universitatea din 
Basel şi se inaugurează în viaţa sa etapa marilor întâlniri cu personalitățile 
care îi vor influența și determina ascensiunea științifică și creațională”?. 
În urma unor experienţe personale de ordin psihologic, a căror explicaţie 
nu o putea contura ferm, Jung, se hotărăşte să urmeze, în cadrul medicinei, 
specializarea psihiatriei. Va fi o decizie care îi va surprinde atât pe cunoscuți, 
cât şi pe membrii familiei, dar pe care Jung, aşa cum mărturisește, simțea 
că trebuia să o adopte neîntârziat. Odată cu această opţiune, destinul lui 
Jung se intersectează cu pioneri ai psihiatriei, cercetători care propuneau 
diferite teorii conceptuale şi abordări pragmatice, de ordin experimental, 
menite să aprofundeze explorările acestui domeniu de studiu. 

În anul 1900, Jung obţine postul de psihiatru la spitalul Burghălzii 
din Zürich”. Este începutul carierei sale, în decursul căreia va aborda o 
multitudine de cazuri ale patologiei psihice, încercarea de diagnosticare 
și vindecare a acestora contribuind definitoriu la elaborarea tezelor 
psihanalitice jungiene. Fără această îndelungă activitate clinică, creaţia 
lui Jung putea fi acuzată de teoretizare excesivă. Dar, în baza acestei 
activități de tip terapeutic, Jung îşi va susține principalele sale teorii şi 
teze, care se vor situa adesea într-o reală opoziţie față de alte perspective 
psihanalitice consacrate”. În 1905, Jung obţine titlul de docent şi din acel 
moment va ţine cursul de psihiatrie la Universitatea din Zürich. Este 
momentul când începe să își dezvolte propriile concepţii, dar și propriile 
interpretări asupra tezelor unor autori precum Pierre Janet, exponent al 
psihologiei experimentale, sau Theodore Flournoy, reprezentant al începu- 
turilor cercetărilor parapsihologice. Totodată, în cadrul laboratorului de 
psihopatologie experimentală al clinicii unde activa, Jung începe colaborările 
cu specialiști precum Franz Riklin sau Ludwig Binswanger. Are loc și 
deschiderea sa pentru spaţiul de cercetare psihologică american, lucrările 


1 Wehr, Gerhard, Jung. A Biography, Editura Shambhala, Boston, 1987, p. 55. 

% Jung, Carl Gustav, Amintiri...„loc. cit., p. 146; a se vedea și Dry, Avis M., The Psychology 
of Jung: A Critical Interpretation, Editura John Wiley & Sons Inc., New York, 1961, p. 2. 

21 Jung, Carl Gustav, Amintiri..., loc. cit., pp. 110-120. 

sale începând să fie publicate în reviste de specialitate din America. Carl 
Peterson sau Charles Ricksher sunt câteva nume de cercetători de peste 
ocean care vor colabora cu Jung. 

În acest context, se conturează pentru el din ce în ce mai pregnant o 
perspectivă proprie asupra fenomenului nevrozei și a ipostazei pacientului 
afectat psihic. De asemenea, el va pune la îndoială? metodele utilizate în 
psihanaliză, considerând că accentul trebuie să cadă pe experiența trăită 
de pacient şi nu pe exigenţa unei anumite metode sau direcţii terapeutice 
impuse de medic. Psihanalistul ar trebui să fie un însoțitor, el trebuie să 
joace rolul unui specialist care îl ghidează, asistă şi întovărăşește pe pacient 
în retrăirea propriilor sale traume psihice. Totodată, Jung sublinia? că este 
incorectă abordarea halucinaţiei rezultate în urma delirurilor patologice 
drept un simplu mozaic care reunește aleatoriu imagini fracţionate. 
Dimpotrivă, halucinaţia deţine, în opinia lui Jung, o logică specială, iar 
ceea ce apare drept haotic poate deţine trimiteri precise la anumite 
evenimente traumatice din viaţa pacientului. Astfel, relatările bolnavilor 
psihic pot ascunde, dincolo de aparenţa nonsensului logico-verbal, elemente 
definitorii pentru înțelegerea dinamicii afective de care aceştia suferă. 
Ulterior, Jung a susținut? că informaţiile oferite de un bolnav psihic nu 
doar că nu sunt simple ansamblări haotice, dar ele pot reda informaţii ce 
nu aparțin numai inconştientului individual, ci şi celui colectiv. Totodată, 
relaţia acestui univers simbolic al patologiei nevrotice cu fenomenul 
religiei și al mitologiei începe să îi apară lui Jung imposibil de negat. 

Astfel, el va începe să îşi dezvolte teoria sa centrală, a arhetipurilor, 
care susține existența unor matrițe primordiale, înnăscute pentru fiecare 
suflet uman, și care își au sediul în inconştientul colectiv, acel fundal 
eidetic pe firmamentul căruia se dezvoltă dinamica psihicului uman. Pentru 
Jung începe să fie de necontestat existența unui inconştient individual, 
cu structurile sale arhetipale, și existența unui inconştient colectiv, cu 
arhetipurile sale universale. În cadrul inconştientului colectiv se pot 
manifesta deschideri spre o posibilă dimensiune transcendentă, asupra 
căreia psihanalistul nu se poate pronunţa. 


2 Ibidem, pp. 163-164. 
% Ibidem, pp. 159-165. 
24 Ibidem. 

Alături de lucrările lui Pierre Janet şi Josef Breuer, Jung intră în 
contact şi cu textele lui Sigmund Freud. Cartea acestuia, Interpretarea viselor, 
îl preocupase pe Jung încă din anul 1900. După cum declara Jung, el a 
fost la început încântat de cercetările freudiene, iar postularea existenţei 
unui inconștient care decide asupra conștientului a resimţit-o drept o 
reală resurecţie în ceea ce priveşte întreaga viziune psihanalitică de la 
acel moment. Dar disensiunile nu au întârzit să apară, punctul central al 
nedumeririlor jungiene şi apoi al despărțirii conceptuale de Freud fiind 
teoria psihanalitică a sexualității dezvoltată de acesta din urmă. Ceea ce 
îl contraria pe Jung, era de ce universul atât de amplu al inconștientului 
poate fi redus doar la pulsiunea sexuală, la dorinţa erotică, refularea 
acesteia și renașterea ei sub formă sublimată. 

O altă chestiune pe care Jung urma să o conteste? este reprezentată 
de încercarea de a explica fenomene extrem de complexe, precum religia 
sau arta, în baza acestei dinamici stricte a dorinţei sexuale. Întâlnirile cu 
Freud, deși la început promițătoare, i-au apărut lui Jung ulterior asemenea 
unor reuniuni în care Freud nu voia să accepte decât recunoașterea teoriei 
sale. Pentru Freud trebuia dusă până la final o luptă împotriva superstiției 
și religiozității, care ar ascunde doar dorința sexuală metamorfozată în 
dogmă şi ritual. Jung se va întreba dacă superstiția, mitul, religia sau ritualul 
nu deţin o corespondenţă reală cu adevăruri ale inconştientului uman, iar 
visul, spre exemplu, nu reprezintă simbolic cu mult mai mult decât numai 
pulsiunile erotice estompate prin mecanismele pudorii sau ale frustrării. 

Odată cu mărturisirea acestor opinii, Freud l-a îndepărtat pe Jung 
din aria discipolilor săi, considerându-l un disident înclinat spre misticisme 
nefondate”. Jung, îşi va continua explorările şi va evidenția, în baza ana- 
lizelor experimentale, că Freud este cel care a surprins realități excepţionale 
ale psihicului uman, dar a rămas captiv unei viziuni unidirecționate, ce 
nu dorește să accepte că descoperirile sale constituie o mică parte a unui 
adevăr și univers mult mai extinse. Ruptura de Freud i-a atras lui Jung și 
titulatura de mistic, iar mulţi dintre colaboratorii săi l-au părăsit, consi- 
derând atitudinea sa drept un gest de trădare față de disciplina nouă a 


% Ibidem, pp. 180-185. 
2% Freud-Jung, Corespondenţa, Editura Trei, Bucureşti, 2015 , p. 794. 

psihanalizei”. Pentru a răspunde supoziţiilor făcute pe seama sa, Jung 
îşi va face cunoscută poziția susținând că realitatea psihică nu poate fi 
efectiv explicată numai prin teoriile freudiene, acestea acoperind o arie 
relativ restrânsă a acestei nemărginite realități. Specialişti precum Franz 
Riklin sau Alphonse Maeder vor continua colaborarea cu Jung”, înțelegând 
posibilitatea ca abordarea psihanalitică a acestuia să fie superioară sau 
să atingă realități psihice mai numeroase față de teoriile freudiene. 

Odată cu momentul rupturii de Freud, Jung, se va concentra pe dinamica 
inconştientului, evidenţiată cu precădere în stările onirice şi delirante ale 
pacienţilor săi, dar şi în universul propriilor sale vise”. Concluzia sa va 
postula existenţa a două sfere inconștiente. Este vorba despre un inconștient 
individual, cu arhetipurile sale specifice, construite încă din primii ani 
de viaţă ai fiinţei umane, şi de un inconștient colectiv, cu structurile sale 
arhetipale universale, structuri survenite odată cu apariția omului și a 
psihicului său. Aceste arhetipuri răzbat la suprafața conștientului prin 
simbolul manifestat în regiunile visului, delirului, creaţiei artistice sau 
actului ritualic. Analitica jungiană se va concentra asupra dinamcii și a 
funcţiilor acestor structuri arhetipale, ajungând la concluzia că ele dețin 
o funcție morală extrem de importantă. De fapt, din perspectiva cercetă- 
rilor jungiene, se relevă existența unei morale primordial-arhetipale, a unui 
cod moral înnăscut al psihicului uman și a unei morale secunde, un 
cumul de etici social-religioase care s-a desprins din sfera acelei morale 
ancestrale, dar şi-a adaptat cerinţele în raport cu evoluţia tradiţiilor şi a 
cutumelor istorice. Astfel, Jung ajunge la concluzia că arhetipurile, cu 
precădere cele aparţinând inconştientului colectiv, deţin capacitatea de a 
indica simbolic binele și răul absolute”, sugerând adesea necesitatea urmării 


27 Ritske, Rensma, The Innateness of Myth. A New Interpretation of Joseph Campbell's Reception 
of C.G. Jung, Editura Continuum, Londra, 2009, p. 19. 

28 Jung, Carl Gustav, Amintiri... loc. cit., p. 201 

2 Ibidem, pp. 204-213. 

3 Alăturarea termenului de absolut conceptelor de bine și rău poate constitui, în mod 
firesc, un demers riscant datorită gradului ridicat de abstractizare pe care acest termen 
îl implică. Ce se poate spune în mod real despre absolut sau cum ar putea fi el definit 
în mod argumentat? Din perspectiva acestor dileme, se poate, așadar, considera că este 
problematic să se postuleze concepte precum cel de bine și rău absolute. Totuși, deși 
conștienți de această dificultate, optăm pentru aceste enunţuri din necesitatea de a 
expune cât mai clar şi evident viziunea psihanalitică jungiană asupra funcției morale 

celui dintâi și a respingerii celui din urmă. Vocea simțământului, ceea ce 
simțim uneori sau Vox Dei pentru credincios reprezintă tocmai acest ecou 
al moralei arhetipal-primordiale. 

Cristalizarea conceptului de inconștient colectiv va fi determinată 
pentru Jung, tot de experiențele sale psihice personale. Aşa cum mărturisește”!, 
în toamna lui 1913 au debutat o serie de experienţe onirice şi viziuni 
persistente, care aveau drept temă comună peisajul unui cataclism mondial, 
imaginea unei tragedii universale de proporţii apocalitice. Iniţial, Jung a 
interpretat aceste fenomene ale inconştientului personal drept conturarea 
unui stadiu pregătitor pentru declanşarea unei nevroze ce urma să îl 
afecteze individual. Abia odată cu izbucnirea primei conflagrații mondiale 
și cu observarea tragediilor generate de acest război devastator, Jung a 
realizat legătura dintre aceste evenimente dramatice globale și experienţa 
viselor sale. 

Plecând, aşadar, de la aceste episoade de conexiuni inexplicabile strict 
rațional sau prin teoriile psihologice de tip freudian, Jung elaborează teoria 
inconştientului colectiv*?, teorie ce susține existența unui cadru universal- 
uman psihic inconștient, în care sunt cumulate nu doar experiențele 
umanităţii din ancestral și până în prezent, dar şi funcții și capacități ce 
ţin de fenomene precum anticiparea, propedeutica unor evenimente ce 
par inprevizibile sau deschideri informative inexplicabile. Întreaga sa 
carieră ulterioară acestor evenimente, Jung o dedică raportării constante 
la acest concept cheie pentru viziunea sa psihanalitică. Constant, cazurile 
și pacienţii pe care îi va întâlni vor confirma ipoteza existenţei acestui 
inconştient colectiv şi a structurilor arhetipale drept unităţile sale funcţionale. 

Începând cu anul 19225, Jung plănuiește, la Bollingen, construcția unei 
reședințe având ca formă arhitecturală forma unui turn. Acest eveniment 
va însemna practic aşezarea sa într-o locaţie ce reiterează căldura maternă, 
care apropie de sentimentul protecției şi siguranţei conferite înt-un templu. 
Pentru Jung, această construcţie va reprezenta nu doar sediul unde îşi va 


inconștiente, viziune ce implică o netă departajare între valorile unui bine și rău relativ, 
efemer și cele ale unui bine și rău aparţinînd inconștientului, deci situat în afara 
normelor temporal-sociale. 

31 Jung, Carl Gustav, Amintiri..., loc. cit., p. 213. 

32 Ibidem, pp. 243-247. 

3 Ibidem, pp. 262-263. 

concepe majoritatea creaţiilor și a teoriilor, dar și mediul propice al întâlnirii 
cu propriul său inconştient şi cu deschiderile spre inconştientul colectiv. 
În opinia lui Jung, este imposibil de realizat contactul cu inconştientul indi- 
vidual şi mai ales cu cel colectiv în lipsa mediului și stării înconjurătoare 
adecvate. Acest turn reprezenta pentru Jung exact acel cadru stimulativ, 
care permitea conexiunea cu sfera inconştientului și aprofundarea expe- 
rienţelor emise dinspre aceste experienţe psihice relevante. După această 
construcție va urma proiectarea şi realizarea celui de-al doilea turn, Jung 
regăsindu-se intelectual și afectiv sub spectrul acestei configurații arhi- 
tectonice, în care vedea simbolizarea armoniei și a echilibrului arhetipal. 

Până la finalul vieţii sale, Jung îşi asumă statutul de spirit lucid, care 
nu emite pretenţia de a enunţa adevăruri şi definiții, ci doar atenționează 
asupra complexităţii excepţionale a sufletului uman și asupra faptului că 
nu avem despre el decât o parte infimă de cunoştinţe, tot astfel cum nu 
cunoaştem aproape nimic despre amploarea și cromatismul întregului 
univers. În anii de final, Jung consacră ieşirile din spaţiul intim al medi- 
taţiilor sale fie conferințelor, pe care le va expune în Statele Unite sau 
Europa, dar şi călătoriilor de tip inițiatic realizate în Africa sau India". 
Contactul cu aceste spații spirituale diferite, cu experiențele inconștiente 
concretizate aici prin fenomene onirice, viziuni, ritualuri magice și reli- 
gioase, au venit să confirme pentru Jung, teoriile sale psihanalitice. Alături 
de multiple studii, ce au fost ulterior grupate în seriile de Opere Complete, 
Jung elaborează şi lucrări precum Cartea Roșie, scriere care se prezintă 
asemenea unei mărturisiri a propriilor viziuni lăuntrice, mărturisiri apropiate 
ca stil de textul Apocalipsei lui loan sau confesiunile viziunii lui Emanuel 
Swedenborg. 

Ca experienţe radicale personale, Jung a mai consemnat prăbușirea 
în starea de comă pe care a experimentat-o pe fondul unor probleme de 
sănătate accentuate. Este importantă această întâmplare pentru că, aşa 
cum susține Jung, în cadrul acestei stări de pierdere a conștienţei el a 
trăit experiența unei viziuni puternice, care reprezenta dinamica trecerii 


de la viață la moarte sau, mai precis, fenomenul intrării într-un alt plan 


3 Ibidem, pp. 262-270. 
3 Bair, Deirdre, Jung. O biografie, Editura Trei, București, 2011, pp. 422-423. 
% Jung, Carl Gustav, Amintiri... loc. cit., pp. 236-241, p. 252. 

existenţial. Lucrarea lui Jung, Septem Sermones ad Mortuos, s-a înscris în registrul 
acestor experiențe personale”. Astfel, se poate observa cum întreaga 
operă teoretică a lui Carl Gustav Jung, se întemeiază şi este direcționată pe 
fundalul unor evenimente și experiențe empirice, în mare parte personale, 
dar și a unora aparţinând diferiților pacienţi care au apelat la sprijinul 
său terapeutic. 

Beneficiind de susținerea unor intelectuali de marcă ce l-au asistat şi 
l-au încurajat în activitatea de cercetare clinică și explorare teoretică, 
cum ar fi Aniela Jaffe sau Toni Wolff, continuându-i analizele și aplicaţiile 
psihanalitice, Jung a reușit să aşeze o construcţie teoretico-empirică nouă 
în peisajul culturii universale. Personalitatea sa și creația pe care a elaborat-o 
continuă să fascineze, determinând opinii favorabile sau opuse. Dincolo de 
acestea, rămâne imaginea unui spirit care şi-a înțeles misiunea resurecționară 
culturală şi a reușit să şi-o asume până la capăt. 

Lucrarea de faţă își propune, pe fondul acestei recunoașteri a impor- 
tanţei gândirii psihanalitice a lui Carl Gustav Jung, atât în ceea ce priveşte 
dezvoltarea explorărilor psihologice, cât şi pentru întreaga cultură univer- 
sală, surprinderea și sondarea câtorva dintre cele mai importante concepte 
și teorii jungiene, precum și evidenţierea valențelor morale ale acestora, 
valenţe asupra cărora Jung s-a focalizat cu precădere, problematica moralei 
constituind încă un element definitoriu care l-a diferențiat de strălucitul 
său predecesor, Sigmund Freud. 


2. Descrierea rezumativă a lucrării. Registrul tematic. 
Expunerea contextului conceptual” 


Analiza propusă în lucrarea de faţă va debuta cu abordarea proble- 
maticii cadrului motivațional de apariţie și dezvoltare a explorărilor 
jungiene psihanalitice. Astfel, primul capitol intenţionează surpinderea 
elementelor conceptuale care îl vor marca pe Jung la începutul carierei 


37 Bair, Deirdre, Jung... loc. cit., p. 434. 

38 A se vedea detalierea în finalul lucrării de față. 

% În lucrarea de față sunt câteva zone de expunere în care s-a evitat reluarea excesivă a 
unor trimiteri sau referiri în cadrul aparatului critic pentru a menţine fluenta argumentativă a 
întregii prezentări. Anumite idei din textul jungian se repetă dar într-o altă formulare sau 
un alt context, astfel că nu s-au mai indicat toate trimiterile aferente, fiind deja menţionate. 

sale, cu precădere acele teorii în faţa cărora Jung a resimţit incertitudine 
și îndoială. Este vizată mai cu seamă teoria psihanalitică a profesorului 
său, Sigmund Freud, teorie ce aşează la baza fenomenalității nevrozei, 
trauma sexuală infantilă. Pentru Jung, această viziune ridică mari semne 
de întrebare, dar nu poate fi neglijată nici problematica morală pe care o 
implică. Să fie dinamica psihicului uman întemeiată doar pe instinctul și 
pulsiunea sexualităţii? Și, plecând dinspre această teză, se pot rezuma 
fenomene precum religia, mitul sau arta numai la traume infantile de ordin 
sexual sau la dorinţe erotice refulate şi tranzitate apoi prin procesul de 
transformare subliminală? Nu există posibilitatea unui substrat mai 
profund inconştient al acestor fenomene, iar sexualitatea să fie doar unul 
dintre elementele pulsative inconștiente, dar nu baza întregului complex 
psihic al omului? Aceste dileme au reprezentat temelia de început a gândirii 
jungiene, solul motivaţional ce a susținut și potenţat dezvoltarea conceptelor 
și viziunii psihanalitice ale lui Carl Gustav Jung. Depășirea dogmatismului 
freudian“, considerat amoral și închis în spaţiul amorf al raționalității uni- 
direcționate“, a constituit pentru Jung una dintre primele sale misiuni 
conceptuale, pe care şi le-a asumat cu riscul distanţării de Freud, eminentul 
său înaintaș. Primul capitol al lucrării de faţă își propune o incursiune 
propedeutică în arealul acestui debut al gândirii jungiene, ce se rapor- 
tează critic la discursul conceptual și empiric freudian. 

Al doilea capitol intenţionează o abordare a teoriei jungiene a incon- 
ştientului colectiv şi a structurilor arhetipale aferente acestuia, punându-se 
accent pe funcția morală arhetipală. Se va urmări delimitarea jungiană 
dintre morala arhetipal-primordială și eticile social-religioase. Jung s-a 
întrebat despre posibilitatea existenţei unui cadru arhetipal moral înnăscut, 


“0 Aducerea în discuție a viziunii psihanalitice freudiene sub denumirea de gândire 
dogmatică poate părea excesivă din punct de vedere al încadrării terminologice. O 
viziune ce intră într-un areal dogmatic nu permite nici o inflexiune sau modulație 
interpretativă. Gândirea freudiană nu poate fi acuzată în totalitate de o astfel de 
raportare discreționară la un singur tip de abordare analitică. Totuși, pentru Jung, utilizarea 
termenului dogmatic în caracterizarea viziunii psihanalitice freudiene vine ca o necesitate 
de construcţie argumentativă. Criticând opera lui Freud, Jung, se raportează la tezele 
acestuia respingându-le ca pe niște dogme care au tendinţa de a se repeta, considerând 
că ele obstrucționează posibilele deschideri și trimiteri spre alte orizonturi ale dinamicii 
psihicului uman. 

+! Jung, Carl Gustav, Amintiri..., loc. cit., p. 186, p. 245. 

survenit odată cu apariția omului și a psihicului acestuia?. Astfel, incon- 
ştientul colectiv ar deține funcția morală primordială, arhetipurile sale ar 
putea indica distincţia dintre un bine şi un rău absolut. Aceste elemente 
funcţionale activează separat în raport cu imperativele social-religioase, 
imperative care sunt exigenţe etice impuse de către tradiție pentru conser- 
varea şi supraviețuirea societății. În ce constă, aşadar, importanta delimitare 
dintre morala primordială inconştientă, ca funcţie arhetipală, și eticile social- 
religioase? Ce înseamnă comportament moral din perspectiva psihanalizei 
și cum s-ar putea interpreta fenomene precum simțământul binelui și al 
răului, ivirea noumenalului sau ceea ce credinciosul numește Vox Dei? 
Acestea sunt câteva dintre dilemele pe care analitica jungiană le-a abordat 
în cadrul tematicilor ce leagă dinamica inconştientului arhetipal de funcția 
moralei primordiale. Capitolul doi încearcă o descriere a acestei abordări, 
precum şi evidenţierea preocupărilor jungiene în raport cu tematica 
moralei arhetipale, morală ce răzbate simbolic la nivelul fenomenelor 
religioase, onirice, patologic-delirante sau artistice. 

Al treilea capitol încearcă continuarea analiticii deschise în capitolul 
anterior, punând accentul pe erupțiile simbolice ale structurilor arhetipale 
inconştiente la nivelul sferei conştientului şi pe repercursiunile morale 
inerente acestor surveniri. Jung a încercat scoaterea psihanalistului din 
paradigma freudiană a cabinetului medical și aducerea sa în zona cercetărilor 
interdisciplinare, astfel încât psihanaliza să poată deveni o hermeneutică a 
expresiilor spirituale sau, mai precis, arhetipal-inconştiente. Astfel, mitul, 
basmul, visul şi trăirile religioase dobândesc, în gândirea psihanalitică 
jungiană, noi valenţe şi se relevă a fi perimetre de expozeu arhetipal. 
Majoritatea tematicilor situate central în cadrul acestor experiențe de 
manifestare arhetipal-simbolică sunt de factură morală. Practic, ele conferă 
indicii despre binele și răul absolut şi tind să ne releve aceste compo- 
nente malefice și benefice. Ele evidenţiază binele şi răul de ordin absolut 
și sugerează, adesea, necesitatea urmării celui dintâi şi respingerii celui 
din urmă. Simbolul arhetipal deţine, în opinia lui Jung*, capacitatea de a 


2 Jung, Carl Gustav, Arhetipurile și inconştientul colectiv, în Opere Complete, vol. 9/1, Editura 
Trei, București, 2014, pp. 56-63. 

8 Jung, Carl Gustav, Viața simbolică, în Opere Complete, vol. 18/1, Editura Trei, Bucureşti, 
2014, pp. 272-273. 

expune ce este bine și rău într-o anumită conjunctură de evenimente, 
situaţii sau interrelaționări personale. Cum se realizează acest fenomen 
și în ce constă prezenţa sa la nivelul experienţelor onirice, a mitului, 
fanteziei! active sau viziunilor mistice? Funcţia morală arhetipală nu 
ţine cont de normele etico-religioase? Dacă așa este, care poate fi resortul 
delimitării și autonomiei întrezărite aici, autonomie ce vizează întreaga 
structură arhetipală inconștientă și vastitatea inconştientului colectiv în 
ansamblul său? Sunt interogări la care analitica jungiană încearcă să 
răspundă. Capitolul trei al lucrării de față intenționează să urmărească 
câteva repere ale acestor complexe răspunsuri oferite de Jung dilemelor 
amintite. 

Capitolele se doresc a fi unități de analiză asupra teoriei arhetipale 
jungiene şi a valenţelor sale morale. În debutul lucrării se insistă pe 
relaţia intelectuală şi conceptuală dintre gândirea psihanalitică a lui Jung 
și cea a lui Freud, pentru ca apoi, plecându-se de la această deschidere 
propedeutică, să se expună problematicile funcției morale arhetipale, 
tipologiei arhetipurilor şi dinamicii inconştiente. Prin conceptualizările 
jungiene evidenţiem trimiterile pe care Jung le face la problematica 
moralității, trimiteri ce nu constituie corelări ci, dimpotrivă, sunt realități 
surprinse de explorarea psihanalitică. Astfel, moralitatea nu este o problemă 
suprapusă cu tema structurilor arhetipale şi a inconştientului colectiv, ci ea 
este consubstanţială acesteia, face parte din fondul problemei arhetipurilor, 
morala fiind o funcție primordială ce le aparţine și le defineşte. 

Ipoteza principală a lucrării de față o constituie ideea că Jung, prin 
identificarea existenţei inconştientului colectiv, a structurilor sale arhe- 
tipale și a funcției morale aferente acestora, revalorizează problema moralei, 
declasată de către gândirea psihanalitică de tip biologist a lui Freud — 
gândire ce pune accentul pe înțelegerea pulsiunii sexuale infantile drept 
bază a psihicului uman. 

Obiectivele vizate se concentrează în jurul identificării noțiunilor şi 
schemelor conceptuale, care pot conferi o imagine cât mai elocventă asupra 
sistemului gândirii psihanalitice jungiene și a locului ocupat de problema 
moralității în cadrul mecanismelor sale conceptuale și empirice. Acest 


# Jung, Carl Gustav, Tipuri psihologice, în Opere Complete, vol. 6, Editura Trei, București, 
2004, pp. 449-454. 

sistem propune existența unor structuri suprapuse, care sunt identificate 
astfel: conştientul colectiv, conştientul individual, inconştientul individual 
cu arhetipurile sale și inconştientul colectiv cu structurile sale arhetipale 
și funcţia lor morală. Dincolo de acest ultim reper, din perspectiva lui 
Jung rămân deschise discuţiile și problematizările privind posibilitatea 
existenţei transcendente, o existență care nu poate constitui tema de 
preocupare a psihanaliticii, dar care îşi poate prelungi ecoul dinamicii 
sale în dimensiunea inconştientului uman. Postularea câtorva aspecte şi 
repere ale acestei viziuni și surpinderea modului în care Jung observă 
legătura lor cu problematica morală constituie, așadar, obiectivul acestei 
lucrări, care se doreşte a fi, în esenţă, o propunere interpretativă ce vizează 


opera unuia dintre cei mai importanţi intelectuali ai secolului al XX-lea. 

DOGMATISMUL' AMORAL FREUDIAN 
DREPT BAZĂ MOTIVAȚIONALĂ A GÂNDIRII 
PSIHANALITICE A LUI CARL GUSTAV JUNG 


I.1. Orizonturi propedeutice pentru gândirea psihanalitică 
a lui Carl Gustav Jung. Noua deschidere spre inconştient, 
emotivitatea și compasiunea psihoterapeutică 


1.1.1. Freud şi interogarea psihanalitică asupra Mitului lui Oedip. 
O motivaţie a inaugurării cercetărilor lui C.G. Jung. Senzaţia de 
culpabilitate în versiunea psihanaliticii fruediene. Evocarea feno- 
menelor de transfer şi contra-transfer drept repere ale demersurilor 
psihanalitice terapeutice. Pulsiunea sexuală sublimată drept temei 
al activităților umane din perspectiva gândirii freudiene. Survenirea 
gândirii mitice sau ancestral-arhaice pe fondul suspendării sau 
insuficienţei gândirii normal-logice. Fantasma încestului — concept 
freudian resurecţionar și controversat 


Mitul vechilor greci despre tragedia lui Oedip trezeşte sentimentul 
unei conexiuni cu vremuri pe care le considerăm aparţinând unui trecut 
îndepărtat. Intrebarea ce se naște caută să descopere care este temeiul 
acestei familiare trăiri. Asupra acestui abis își concentrează eforturile 
analitice gândirea lui Carl Gustav Jung. Aşa cum el însuşi mărturiseşte“, 
una dintre primele motivații ce l-au determinat să urmeze acest drum 
deopotrivă creațional și explorator a fost interogarea asupra mitului lui 
Oedip, dezvoltată, conceptualizată și testată experimental de către profesorul 
său, Sigmund Freud. De menţionat faptul că Freud supune psihanalizei 
sale acest mit, fiind motivat, la rândul său, de impactul psihologic pe care 
l-a produs asupra personalităţii lui moartea tatălui. 


* A se vedea nota 40 
% Jung, Carl Gustav, Freud și psihanaliza, în Opere Complete, vol.4, Editura Trei, Bucureşti, 
2008, pp. 194-199. 

Dincolo de sentimentul firesc al tristeţii și pierderii irecuperabile, el 
a identificat, prin demersul introspecţiei analitice, un accent pronunţat al 
senzațţiei de culpabilitate, senzaţie care părea a ascunde vina unei satisfacţii 
lăuntrice dată de o posibilă victorie în concurenţa și conflictul dintre tată 
și fiu. Pornind de la aceste prime autoconstatări, s-a dezvoltat ulterior 
sistemul freudian de sondare psihanalitică a complexului lui Oedip“. 
Rezultatul sau concluzia acestor ample analize s-ar putea rezuma prin 
ideea că fiecare dintre noi tranzitează stări şi trăiri de tip Oedip. 

Practic, complexul lui Oedip desemnează o experienţă individuală 
timpurie, care se defragmentează, se diluează odată cu înaintarea în vârstă”. 
Dar acest proces nu echivalează cu dispariţia prezenţei sale active din 
aria întregului complex sufletesc individual, ci doar cu retragerea sa în 
inconştient, cu sedimentarea sa în abisul din spatele conștientului, acolo 
de unde își începe adevărata influenţă ce marchează întreaga viață matură 
a ființei umane. Relaţia privilegiată cu prezența maternă, dorința excesivă 
de regăsire în actul reîntoarcerii sub ocrotirea acestei prezenţe atotpoten- 
ţatoare, tendinţa, adesea radicală, de ascundere a tensiunii unei astfel de 
ample dorinţe și erupția incontrolabilă, tragică, a cumulării sale lăuntrice 
sunt aspecte ce marchează aproape fiecare destin uman, glisându-se pe 
această evoluţie de retragere, condensare interioară şi izbucnire în forme 
noi a complexului lui Oedip. Pentru Freud, Oedip reprezintă unul dintre 
modelele universale ale funcționalităţii psihicului uman, matriță pe baza 
căreia s-a întemeiat şi ființează formula familiei occidentale“. 

Plecând dinspre aceste consideraţii ale maestrului său, Jung, înţelege 
actualitatea și forța de sugestie şi informaţie a mitului, afirmând că Oedip, 
alături de alte personaje mitice, trăiește ca ipostaze ale tensiunii noastre 
psihice active și complexe, o tensiune situată în spatele oglinzii, dincolo 
de ea sau, folosind terminologia psihanalitică, dincolo de conştient, acolo 
unde se deschide nesfârşita dimensiune a inconştientului, ce ne poartă și 
dictează ritmul conştientului asemenea unei energii ascunse şi întemeietoare. 


4% Zamifrescu, Vasile Dem, În căutarea sinelui, Jurnalul despre Constantin Noica. Jurnalul 
unei psihanalize, Editura Trei, Bucureşti, 1999, p. 281. 

“ Freud, Sigmund, The Ego and the Id and Other Works, The Hogarth Press and The Institute 
of Psychoanalysis, Londra, 1961, p. 174. 

48 Roudinesco, Elisabeth, La ce bun psihanaliza?, Editura Trei, București, 2002, p. 134. 

Asumarea sarcinii de a-i vindeca pe alții de maladiile sufletului nu putea 
să nu fie corelată cu încercarea de sondare a mitului propriei existente. 
Prin urmare, Jung a considerat” că se impune abordarea oricărei 
afecțiuni psihice pornind de la repertoriul unei raportări edificate între 
conștiința proprie și cea a pacientului aflat sub exerciţiul încercării de a-l 
vindeca, a unei dinamici dialectice informative în care activează constant 
atât medicul, cât și pacientul, drept doi poli psihici activi. Astfel, pentru 
el a devenit evidentă necesitatea recunoașterii fenomenelor de transfer și 
contratransfer, ambele active în demersul întâlnirii cu persoana care suferă 
din punct de vedere psihic". Existenţa unei astfel de legături, prin inter- 
mediul căreia nu doar pacientul primeşte informații, ci şi psihiatrul”?, l-a 
determinat pe Jung să reconsidere nu doar rolurile celor două prezențe 
umane angrenate în mecanismul vindecării, dar și întregul orizont de 
operare al psihanalizei şi, în general, al demersului psihologic în an- 
samblul său. Actul vindecării psihice devine, pentru Jung, efortul unei 
explorări nu doar a celuilalt, dar şi a propriei constituţii spirituale. Mai 
mult, acest efort poate fi asemănat cu un act inițiatic, ce poate conduce la 
depăşirea obstacolelor și sincopelor sinelui individual, odată cu posibila 
vindecare a pacientului generându-se și saltul evolutiv psihic al medicului. 
Tributar mediului de început al psihologiei și, în particular, zorilor 
psihanalizei, elev al întemeietorului acestei discipline, Sigmund Freud, 
Carl Gustav Jung se va întâlni încă de la începutul cercetărilor sale cu 
fascinația acestei noi abordări a sufletului uman, dar și cu lipsurile ori 
sincopele aferente unui domeniu inedit de studiu. Pentru el, interogarea 
asupra propriului mit şi corelarea dintre viaţa subconştientă şi axiomatica 
morală și artistică vor deveni repere prioritare pe parcursul întregii sale 
cercetări. Recunoscându-i maestrului său, Freud, meritul de a fi deschis 


* Jung, Carl Gustav, Amintiri..., loc. cit, pp. 163-164. 

5 Dudzinski, Denise M., The Phenomenology of Integrity: An Essay in Clinical Ethics, teză de 
doctorat, Vanderbilt University, Nashville, 2001, p. 172. 

51 Jung, Carl Gustav, Freud și psihanaliza..., loc. cit., pp. 344-348. 

52 Jung, Carl Gustav, Practica psihoterapiei, în Opere Complete, vol. 16, Editura Trei, București, 
2013, p.18. 

5 Platko, Jane, In Search of Ethics, A Response to Marie-Louise von Franz's Lecture, “C.G. 
Jung's Rehabilitation of the Feeling Function in Our Civilization”, în Jung Journal: Culture & 
Psyche, vol. 3, nr. 4, 2009, p. 40. 

fereastra spre câmpurile nemărginirii sufleteşti, îi va contesta”, totuși, 
acestuia unilateralitatea observaţiilor sale şi focusarea excesivă pe tema 
sexualității ca temei explicativ general, concentrarea analizelor doar pe 
dinamica pulsiunii sexuale care, prin intermediul procesualității sublimării, 
ar sta la baza tuturor activităţilor importante umane*?. 

Pentru Jung, odiseea descoperirii sufletului propriu şi încercarea de 
vindecare sufletească a celuilalt nu puteau să graviteze doar în jurul 
puternicei pulsaţii psihice a erotismului. Spiritul individual este, din această 
perspectivă, rezultanta unei progresii evolutive milenare, cumulul unei 
sedimentări ce a survenit în medii ancestrale, proiectându-şi mobilitatea 
până în zilele modernităţii, realitatea sexualității omeneşti fiind doar unul 
dintre palierele acestei plurivalente dezvoltări. De aici, glisarea cercetărilor 
jungiene spre zona culturii şi a trăirii religioase, cadre ce interferează 
substanţial cu reperele vieţii morale. Mitul lui Oedip, abordat în manieră 
proprie de către Freud, nu putea constitui pentru tânărul cercetător Jung 
o bornă explicativă de final ci, dimpotrivă, o frontieră care abia ea deschide 
noi orizonturi, acolo unde mitul îşi manifestă plenitudinea, fiind potenţat 
de acea realitate-concept, identificată și denumită de Jung mai târziu prin 
noțiunea de arhetip*. 

În acest context, Jung a vorbit şi despre gândirea mitică sau ancestral- 
arhaică, considerând că ea survine atunci când gândirea normal-logică 
devine insuficientă sau practic este suspendată”. Fantasma incestului*, 
noţiune prin care Freud i-a scandalizat pe contemporani în cercetarea sa 
asupra mitului despre Oedip, nu putea fi, din perspectiva lui Jung, unicul 
aspect psihologic important din acest mit. Realizând amploarea valenţelor 
și informaţiilor oferite de miturile esenţiale asupra dinamicii sufleteşti, 
Jung formulează, încă de la debutul propriilor sale cercetări”, analize ce 


5 Jung, Carl Gustav, Amintiri..., loc. cit., pp. 186-202. 

5 Freud, Sigmund, Studii despre societate și religie, în Opere Complete, vol. 9, Editura Trei, 
București, 2010, p. 20. 

% Jung, Carl Gustav, Arhetipurile și inconştientul colectiv, loc. cit „pp. 12-14, p. 98, p. 184, p. 250.; 
Idem, Amintiri, vise, reflecții..., loc. cit., pp. 462-463. 

5 Jung, Carl Gustav, Cercetări experimentale, în Opere complete, vol. 2, Editura Trei, Bucureşti, 
2017, p. 738. 

58 Freud, Sigmund, Tehnica Psihanalizei, în Opere, vol. 11, Editura Trei, București, 2004, p. 97. 

5 Jung, Carl Gustav, Amintiri..., loc. cit., pp. 244-245. 

se vor distanța exponențial, odată cu trecerea timpului, de interpretările 
lui Freud, susținând“ că se impune o netă și substanţială apropiere a cer- 
cetărilor psihanalitice de sfera morală şi culturală a existenței omenești. 
Din această perspectivă, psihanalizei îi revine sarcina de a sonda un 
astfel de univers vast, reconfigurându-și abordările printr-o deschidere de 
perspectivă, printr-o atitudine enciclopedică, ce doreşte depășirea oricăror 
situări şi blocaje conceptuale unilaterale, blocaje ce au reprezentat, în 
opinia lui Jung, capcane analitice pentru Freud și cei care i-au adoptat 
atât perspectiva, cât şi practicile terapeutice într-un mod necondiționate. 
Pentru Carl Gustav Jung, psihanaliza ajunge pe un tărâm unde pulsiunea 
culturală și cea moral-religioasă nu pot fi excluse, pentru că ele sunt deja 
prezente acolo, iar a vorbi despre un suflet uman în afara corelărilor sale 
cu experiența simbolismului artistic și etico-religios fiind un non-sens 
sau un demers superficial și ignorant în raport cu realitatea profundă a 


spiritualității omeneşti“?. 


1.1.2. Gândirea nedirecționată — temă esenţială pentru explorările 
psihanalitice. Dualitatea conceptual-operațională: gândire direcționată— 
gândire nedirecționată. Înlocuirea limbajului logic-argumentativ cu 
cel simbolic. Reveria, visul, fantasmarea. Funcţia onirică a inconşti- 
entului. Psihologia abisală nietzscheeană și raportul psihic generativ 
apolinic-dionisiac. Introducerea conceptelor jungiene de umbră, 
inconştient colectiv şi simbolism arhetipal 


Mitul lui Oedip, alături de alte mituri esenţiale, trimite aşadar, din 
perspectiva începuturilor cercetării psihanalitice, la o dimensiune a spi- 
ritului uman ce îşi ascunde extensia nelimitată în spatele suprafețelor de 
conştiinţă inserată socialului și vieţii cotidiene. Este vorba despre un plan 
al trăirii psihice inconștiente, acolo unde ordinea argumentării raționale 
şi legile așezării în mundaneitatea glisată spaţio-temporal sunt înlocuite 
de imperative şi dinamici cu o tipologie și evoluţie profund diferite. Din 
această perspectivă, mitul poate fi privit nu doar ca un produs fantastic 


“ Jung, Carl Gustav, Simboluri ale transformării, în Opere Complete, vol. 5, Editura Trei, 
București, 2016, pp. 549-551. 

“ Jung, Carl Gustav, Freud și psihanaliza... loc. cit., pp. 389-398. 

6€ Jung, Carl Gustav, Simboluri ale transformării..., loc. cit., pp. 13-28. 

cu funcție psihică compensatorie, ci şi drept un perimetru care concen- 
trează, sub forma cumulărilor reziduale psihice inconștiente, modalități 
ale raportului ființei umane ancestrale cu natura şi DivinulS. 

Jung se întreabă, în acest context, ce factor ar putea reprezenta unul 
dintre resorturile fundamentale pentru întreaga evoluţie istorică a omenirii, 
pentru ascensiunea progresivă a ființei omenești de la evul comunelor 
primitive şi până în epoca modernizărilor tehnologice? Răspunsul pe 
care îl conferă analitica sa la această interogare vine să indice prezenţa 
a două tipuri de gândire fundamentale ce definesc destinul omului ca 
prezenţă terestră milenară. Prima dintre ele ar putea fi definită drept 
gândirea direcționată, iar cea de a doua drept gândirea nedirecționată“i. Aşadar, 
prima formă de gândire este cea responsabilă pentru progresul omenirii, 
ea se află într-o reală şi profundă legătură cu mobilitatea verbală, astfel 
încât fiecărui gând îi corespunde o expresie, o formulă de expunere vocală 
menită să comunice, să proiecteze spre celălalt informaţie și sens. Această 
conexare dintre tensiunea mentală și organizarea sunetului emis la nivelul 
rostirii articulate a permis omenirii saltul progresiv de-a lungul istoriei, 
precum și exercitarea graduală a controlului asupra resurselor naturii. 
În lipsa acestui mecanism psihologic dual, în care gândul și cuvântul 
conlucrează echilibrat, domeniul cunoașterii analitice și al avansărilor 
tehnologice ar fi fost imposibil de generat. 

Dar ce se întâmplă, afirmă Jung, atunci când nu se gândeşte direcționat? 
Lipsa unei astfel de gândiri echivalează cu absenţa propriu-zisă a activității 
mentale? Răspunsul conferit de viziunea lui Jung este că, dimpotrivă, 
lipsa gândirii direcționate nu face altceva decât să permită survenirea 
gândirii nedirecționate. Această a doua formă de activitate cognitivă pre- 
supune relansarea gândurilor, practic eliberarea lor de sub tutela oricărei 
necesități argumentativ-logice. Astfel, după expresia lui Jung, ele plutesc 
detaşate, se înalță și scufundă purtate de propria tensiune neîngrădită 
de nici un sens sau albie mentală prestabilită. Aici nu mai există un plan 
ce trebuie urmat de gânduri, un dozaj în care ele trebuie să îşi înscrie 
pulsiunea. Ele se desfăşoară şi se consumă fără un efort al voinţei ce 


6 Lévi-Strauss, Claude, Gândirea sălbatică, Editura Polirom, laşi, 2011, p. 28. 
& Jung, Carl Gustav, Simboluri..., loc. cit., pp. 40—42. A se vedea și Samuels, Andrew, Jung 
și post-jungienii, Editura Herald, București, 2013, p. 21. 

le-ar așeaza, constant, într-o corespondenţă limitativă cu realitatea. Limbajul 
logic-argumentativ este aici redus la tăcere și înlocuit de cel simbolic, simbolul 
însuși devenind factorul ce poartă psihicul spre fantasme și corelări alogice. 
Reveria, visul, fantasmarea sunt fenomene tipice pentru acest gen de gândire 
și trăire umană. Asupra acestui registru al sufletului uman se impune, în 
opinia lui Jung®, să îşi concentreze cercetările psihologia și cu precădere 
explorările psihanalitice. 

Gândirea direcționată deține o mobilitate rigidă, încetinită de constanta 
raportare la rigorile limbajului, epuizată de grija pentru detaliul şi corec- 
titudinea expresiei ce se adresează, apelează și informează. Gândirea 
nedirecţionată comportă o dinamică dezinvoltă, liberă şi neraportată decât 
la pulsiunile telurice ce își manifestă prezenţa în perimetrul din spatele 
conştiinţei, în zona desemnată de psihanaliză prin termenul de inconştient. 
Imitarea constantă a realităţii și încercarea de explicitare a acesteia, susținerea 
demersului intervenţional la nivelul structurilor empirice, toate aceste 
tendinţe aparţin gândirii direcționate. Ea este, totodată, responsabilă de 
progresul tehnologiei moderne şi extragerea întru control a energiilor forțelor 
naturii, de aşezarea ființei umane în fluxul unei intense tendințe de progres 
social pragmatic și eficient. 

Dimpotrivă, gândirea nedirecționată, aferentă inconştientului, doreşte 
îndepărtarea de realitatea imanentă, de mundaneitatea evidenţelor cotidiene, 
aspiră la desprinderea de conexiunile multiple ce îl rețin pe om în preajma 
imediatului peren. Tendinţa acestei gândiri este de a fi neadaptată în raport 
cu exigenţele socialului, dar şi a inserării individului în mediul citadin, ea 
descătușează pulsiunile subiective, lăsându-le liberă calea spre expunerea 
simbolică. Totodată, plecând dinspre dinamica abisală a inconştientului 
și expunerea acestuia la nivelul semnificaţiilor artistice şi morale, gândirea 
nedirecționată dă seama de celălalt chip al ființei umane, de reversul 
monedei ce defineşte prezența omenească, revers ce trebuie să constituie 
prioritatea fundamentală de cercetare pentru psihanaliză. Nu întâmplător 
acest domeniu de cercetare psihologică a ales activitatea onirică, expozeul 


% Jung, Carl Gustav, Civilizația în tranziție, în Opere Complete, vol. 10, Editura Trei, București, 
2011, pp. 26-27. 
% Jung, Carl Gustav, Simboluri..., loc. cit., pp. 54-56. 

visului drept un reper prioritar în cadrul analiticii sale, el reprezentând 
poate fereastra cea mai sigură spre universul deschis dincolo de conştient. 

De altfel, Arthur Schopenhauer, ca unul dintre primii gânditori ce re- 
cunoaşte visului funcţia teoretică şi revelatorie pentru dinamica psihicului 
uman, este menţionat de Freud ca precursor al unora dintre cele mai 
importante interpretări ale sale asupra funcţiei onirice a inconştientului”. 
În opinia lui Jung, visul cumulează nu doar tensiuni şi informaţii rele- 
vante pentru o stare actuală inconștientă a unei individualități umane, 
dar el indică şi trimite către sectoarele sedimentate ale unui compus 
arhaic, ce și-a constituit structurile la nivelul întregii evoluţii istorice 
omeneşti“. Astfel, visele pe care le putem avea reprezintă un amalgam 
simbolic constituit din informaţii personale refulate, ascunse și depozi- 
tate în inconștient și matrici universal-umane, moșteniri psihice ale unui 
trecut informaţional ce nu s-a pierdut, ci doar şi-a retras evidenţele, 
rămânând într-o zonă sufletească telurică, greu accesibilă. Interpretarea 
visului reprezintă tocmai cea mai sigură cale de străbatere analitică spre 
un astfel de perimetru sensibil și dificil de abordat”. 

Jung evocă în acest context şi sesizările pertinente ale gândirii lui 
Friedrich Nietzsche, care sugera că o psihologie abisală trebuie să ţină cont 
de trăsătura fundamentală a visului de a relua istoria neamului omenesc 
la o scară psihologică redusă, miniaturizată. Dar pentru Nietzsche uni- 
versul inconştientului se confundă prea uşor cu pulsiunea instinctuală, 
cu excesul incontrolabil şi dezlănțuit al naturii umane dionisiace, con- 
știința gravitând în jurul formelor armonioase de tip apolinic?. Astfel, se 
pare că Supra-omul propus şi glorificat de către gândirea nietzscheeană 
este o entitate cu o puternică conexiune la nivelul inconştientului, înțeles 
în sensul lui Nietzsche, dar și în cel freudian, drept resursă nelimitată de 
flux al instinctului, de forţă creatoare și expansivă, ce se impune înaintea 
gândirii şi cumpătului, de pulsaţie a inspiraţiei, ce exclude și nu tolerează 
un alt fel de a gândi sau construi spiritual”!. 


7 Zamfirescu, Vasile Dem, Filozofia inconştientului, Editura Trei, București, 1998, p. 19. 

68 Jung, Carl Gustav, Abordarea inconştientului, în volumul Omul şi simbolurile sale, Editura 
Trei, București, 2017, pp. 122-123. 

© Jung, Carl Gustav, Simboluri..., loc. cit., pp. 36-48. 

7 Nietzsche, Friedrich, Voința de putere, Editura Aion, 1999, pp. 647-652. 

71 Nietzsche, Friedrich, Așa grăit-a Zarathustra, Editura Humanitas, București, 1996, p. 364. 

Dimpotrivă, în viziunea psihanalitică a lui Carl Gustav Jung?, in- 
conştientul nu poate fi o simplă sursă a pulsiunilor instinctuale, oricât de 
benefice ar putea fi acestea pentru ființa umană. El trebuie să fie mai 
mult”, trebuie să deţină capacitatea unei surse inepuizabile de energie 
psihică, o sursă ce poate cumula refulant pulsiuni negative, frici, temeri, 
obsesii mistuitoare, dorinţe distructive, denumite ulterior de către Jung 
prin termenul de umbră, dar poate şi condensa resorturile unei inspiraţii 
morale. 

Departajarea dintre gândirea direcționată și cea nedirecționată res- 
pectă, prin urmare, diferenţierea dintre conștient şi inconștient, cele două 
mari perimetre psihice care constituie întregul sufletului uman, în viziunea 
psihanalitică jungiană. Conștientului îi revine, conform acestei perspective, 
modalitatea de gândire direcționată, abordarea cognitivă de suprafață, 
cea inserată zonei de contact cu realitatea spațio-temporală ce învăluie 
prezenţa individului. Inconştientului, în schimb, îi aparţine tipul de 
gândire nedirecționată, o activitate lăuntrică ce nu poate fi definită drept 
inferioară față de gândirea direcționată, ci doar diferită, manifestând un 
alt registru al dinamicii și construcţiilor proprii. Acest gen de gândire 
este, în opinia lui Jung, motivată subiectiv și ea trebuie ferită de acuzaţia 
de infantilism sau puerilitate excesivă. Dimpotrivă, tocmai acest demers 
al gândirii nedirecționate este posibil să constituie temelia inconștientă a 
mitului, viselor şi fantasmelor omenești, iar pentru Jung tocmai aceste 
activități şi emanațţii psihice decid fazele importante de evoluţie a uma- 
nităţii, nu mitul, visul sau fantasmele aflându-se sub controlul voinţei 
omenești ci invers, voința omenească fiind purtată, inconştient, de pul- 
siunile acestor apariţii, imposibil de cuantificat în cadrele raționalității 
stricte. 

Jung, insistă asupra conexiunilor complexe ce există între producțiile 
inconștiente de acest ordin şi tradiția morală a omenirii. Astfel, dinamica 
acestei conexiuni își are localizat începutul în evii ancestrali ai umanității, 
atunci când se cristalizau reperele și factorii decizionali ai convieţuirii 


umane. Mulţi dintre acești pioni ai naturii inter-relaţionărilor umane, 


72 Jung, Carl, Gustav, Amintiri..., loc. cit., pp. 186-187. 
% Jung, Carl Gustav, Dinamica ..., loc. cit., pp. 425—431. 

multe dintre aceste aspecte esenţiale s-au cristalizat şi au fost uitate, mai 
exact scufundate dinspre mediul conştientului în cel al inconştientului, 
devenind motive repetitive, transformându-se ulterior în teme mitice, 
adevăruri neschimbate ale destinului uman redate în mod simbolic. Jung 
sesizează”! ulterior, odată cu înaintarea explorărilor sale psihanalitice, 
necesitatea existenţei unui inconștient colectiv ca bază comună de sedi- 
mentare și depozitare a tuturor acestor reminiscenţe ancestral-spirituale. 
Aşadar, realități ale lumii vechi au fost postulate spre a fi, ulterior, 
ascunse într-o aparentă uitare, de fapt spre a fi sedimentate în abisul 
psihic inconştient”. De acolo ele erup la suprafață sub formele visului, 
simbolului sau mitului, constituind motive general-morale.7 

Exemplul pe care îl oferă Jung este cel al mitului trădării. Omenirea 
s-a confruntat încă de la începuturile apariţiei sale cu acest fenomen 
perfid. Astfel, fiind asimilat inconştientului, el a devenit treptat o temă 
mitică frecvent întâlnită, multe dintre miturile și basmele omenirii abor- 
dând acest subiect. Cazul trădării lui Isus Hristos sau a lui Cezar reprezintă 
situaţii exemplare ce reconfirmă adevărul existenței predispoziției de a 
trăda liderul eroic, miturile atenționând de secole asupra acestei posibile 
înclinații sufleteşti. Un eveniment ce confirmă valabilitatea celor repetate 
de mit devine, la rândul său, odată cu trecerea timpului, el însuşi un nou 
mit ce păstrează ideea originală, dezvăluindu-i alte expresii şi sensuri. 
Astfel, consideră Jung, relatarea despre viaţa și fapta unui erou civilizator 
sau întemeitor de religie şi morală devine un cumul de tematici mitice 
clasice ce gravitează în jurul imaginii acestui erou, imagine ce poate 
dobândi statut de matriță universală, de arhetip, structură în spatele căreia 
dispare amănuntul istoric, pentru a fi postulat în prim-plan adevărul 
psihologic. La rândul său, un act cum este gestul trădarii se dovedește, 
prin intermediul mitului, a fi universal valabil şi repetitiv, fiecare om 
având deschiderea ascunsă și nerecunoscută spre demersul unei posibile 
înșelări, prin trădarea unor principii sau lideri la a căror prestanță morală 


a aderat iniţial. 


74 Ibidem, , p. 425. 
75 Jacobi, Jolande, Psihologia lui C.G. Jung, Editura Trei, București, 2012, p. 25. 
7% Jung, Carl Gustav, Arhetipurile..., loc. cit., pp. 57—63, p. 250. 

Jung” atenționează asupra faptului că o astfel de tendinţă inconștientă, 
deci incontrolabilă, este capabilă să poarte şi să conducă, din spatele 
conştientului, întreaga materializare a unei decizii venite, aparent, numai 
dinspre nivelul conștientului. Exemplul oferit de Jung pentru o astfel de 
situaţie este elocvent. El aminteşte despre cazul unui abate” care a încercat 
să rezolve dilema iertării lui Iuda de către Divinitate. Concluzia sa a fost 
că dacă planul Divinităţii prevedea dinainte actul trădării, atunci trădă- 
torul a fost doar un pion în acest joc al predestinărilor perfecte, deci el a 
fost iertat, opţiunea sa de a-și trăda liderul spiritual fiind imposibil de 
evitat. Astfel, abatele ajunge la concluzia că iertarea divină este universală, 
plecând de la constatarea adevărului predestinării divine universale. El 
își abandonează comunitatea religioasă și pleacă într-un pelerinaj de 
susținere a tezei atotiertării divine, aplicată peste orice deficiență morală 
sau alegere reprobabilă umană. 

Aici intervine interpretarea psihanalitică a lui Jung, relatând faptul 
că imediat după începutul demersului său de părăsire a propriei dioceze 
și promovare a noii idei, abatele renunţă la apartenenţa sa religioasă şi 
aderă la o sectă religioasă obscură. lată, susține analitica lui Jung, cum 
inconştientul abatelui a pregătit şi desăvârşit actul trădării religioase, 
practic acest abate asumându-și inconștient statutul de Iuda, după găsirea 
unor motive aparente ce ar veni în favoarea nevinovăţiei actului de trădare 
religioasă a liderului sau comunităţii religioase proprii”. Aici gândirea 
nedirecționată, pulsiunea trădării, postulată doar la nivel mitic, a con- 
trolat şi purtat gândirea direcționată, inconştientul a decis dinamica 
și direcţia de acţiune a conştientului. Acest exemplu, consideră Jung, 
este relevant pentru înţelegerea necesităţii ca psihologia modernă și 
cu precădere psihanalitica să îşi asume ferm rolul sondării inconştien- 
tului şi a tipului de gândire aferentă acestuia, precum și rolul analiticii 
simbolismului arhetipal, ce se deschide spre zona inconştientului prin 
intermediul activităţii onirice, reveriei sau fantasmei, dar şi prin creaţia 
artistică şi moral-religioasă. 


7 Jung, Carl Gustav, Simboluri..., loc. cit., p. 54-57. 
78 Ibidem, pp. 56-58. 
7 Ibidem. 

1.1.3. Misiunea psihologiei moderne în raport cu funcţiile de con- 
știință ectopsihice şi endopsihice. Sesizarea kKantiană a existenţei 
zonelor inaccesibile gnoseologic. Reprezentările obscure sau lucrul 
în sine drept astfel de zone ce dețin monopolul asupra dinamicii 
gnoseologice omenești. Tipologia funcţiilor ectopsihice și endo- 
psihice din perspectiva hermeneuticii psihanalitice propuse de Jung. 
Importanţa etică și morală a acestor funcţii în contextul necesității 
menținerii personalității individuale la stadiul unei echilibrări 
comportamentale în raport cu ea însăși și cu celelalte personalități 


În opinia lui Carl Gustav Jung%, psihologiat!, ca știință modernă și 
relativ nouă? în cadrul disciplinelor spiritului, trebuie să își asume capa- 
citatea de a cerceta teme încă insuficient abordate analitic, precum structura 
inconştientului şi conținuturile sale dinamice, metodele și tehnicile de 
sondare a acestor conținuturi, problema asocierii gândurilor, cercetarea 
funcţiei onirice şi mobilitatea imaginaţiei. Jung, atenționează despre impo- 
sibilitatea unei abordări lucide a acestor subiecte în afara recunoașterii și 
asumării ştiinţifice a multiplelor conexiuni ce există între un astfel de 
material dispus explorării şi dimensiunile complexe ale eticii, filozofiei, 
religiei, mitologiei comparate sau istoriei. Practic, progresul rezultatelor 
cercetării psihologice depinde în mod esenţial de obiectivitatea deschiderii 
spre aceste paliere de activitate complexă a sufletului uman, multiplu 
activ pe parcursul mileniilor. 

Psihopatologia trebuie, în viziunea lui Jung, să înţeleagă că multitu- 
dinea tulburărilor psihice& individuale și colective se află într-o strânsă 
legătură cu modulaţiile sesizabile, spre exemplu, la nivelul religiei sau 
artei. Excluderea unor astfel de cadre active din ecuaţia cercetărilor psiho- 
logice nu poate, prin urmare, decât să ducă la întârzierea sau eșecul unui 
rezultat ştiinţific performant. În psihologie, sufletul se cercetează pe 
sine, el se manifestă bipolar, fiind în același timp obiectul cercetării, dar 
și subiectul acesteia, fapt ce poate întârzia sau denatura fluxul firesc al 


% Jung, Carl Gustav, Dinamica..., loc. cit., pp. 406-411. 

8 Jung, Carl Gustav, Arhetipurile..., loc. cit., pp. 177-180. 

82 Jung, Carl Gustav, Dezvoltarea personalității, în Opere Complete, vol. 17, Editura Trei, 

analizei întreprinse. Și din acest motiv se impune o distanţare de orice 
preconcepţie sau prejudecată ştiinţifică, de orice plan sau prestabilire a 
parcursului ştiinţific. 

Poate cea mai importantă condiţie pentru reușita cercetărilor psiho- 
logice și, cu precădere, psihanalitice, o constituie înțelegerea faptului că 
sufletul uman, și mai cu seamă inconştientul, constituie o dimensiune 
nemărginită, iar cercetarea lui, aşa cum susține Jung, este abia în faza 
copilăriei timpurii. Dacă psihologia se ocupă de viaţa conştiinţei, atunci 
se impune dintru început recunoaşterea inconştientului ca parte funda- 
mentală a sufletului uman, zona despre care nu știm inițial nimic, ea 
fiind acoperită de fluctuațiile şi dinamica conştientului, conştient ce se 
aseamănă cu suprafaţa oceanului, inconştientul fiind reprezentat de adân- 
curile acestuia. Preocuparea pentru conținuturile conştiente reprezintă 
un dat firesc, dar trebuie să nu uităm că întregul edificiu al conștientului 
este purtat şi, adesea, controlat de către inconștient. 

Jung evocă tezele lui Immanuel Kant, exponent al înţelegerii filo- 
zofice ce atribuia zonelor inaccesibile gnoseologic un rol fundamental. 
Astfel, în opinia lui Jung, pentru Kant reprezentările obscure sau lucrul în 
sine dețin monopolul asupra dinamicii gnoseologice omenești. Noi nu 
putem cunoaşte, spre exemplu, acest lucru în sine, dar informaţia par- 
venită dinspre dimensiunea sa o așezăm în spațiu și timp*%, o temporalizăm 
și spaţializăm, timpul și spaţiul fiind, conform acestei perspective metafizic- 
gnoseologice, idealități transcendentale și realități empirice, forme ale 
operaţionalității cunoaşterii umane, care nu pot fi anulate chiar dacă s-ar 
încerca excluderea fenomenelor pe care le încadrează”. Tot astfel, încer- 
carea de cunoaștere a inconştientului se poate bloca în limitele accesoriilor 
cunoaşterii umane, de finitudinea capacităţii noastre de înţelegere şi 
cuantificare obiectivă. 

Jung precizează faptul că, atunci când vorbim despre inconștient, 
noi discutăm despre ce ar putea fi acest amplu plan spiritual, apelăm la 


% Jung, Carl Gustav, Viața simbolică..., loc. cit., p. 21. 

8% Ibidem, p. 24. 

% Fraassen van, Bas. C, An Introduction to the Philosophy of Time and Space, Editura Columbia 
University Press, New York, 2013, pp. 56-61. 

3 Kant, Immanuel, Critica rațiunii pure, Editura IRI, București, 1994, p. 80. 

o presupunere care, pe măsura evoluţiei cercetărilor aplicate psihanalitice, 
ne oferă semne ale existenţei sale, dar nu și repere clare despre funcțio- 
nalitatea sa exactă sau tipologiile şi structura ce îl definesc. Starea de somn 
sau anii copilăriei primare ne apropie substanţial de zona inconştientului 
dar, cu toate acestea, noi nu dobândim informaţii relevante despre posi- 
bilitatea limitelor sale reale. Din perspectiva lui Jung, Eul reprezintă un 
complex de fapte psihice ce acționează asemeni unui magnet care atrage 
conținuturi atât din zona conștientului, cât şi din zona inconştientului. 
Astfel, el este structurat dual, în sensul unei duble corelări. Pe de o parte, 
este deschis contactului cu mediul înconjurător mundan, iar pe de altă parte, 
trăieşte conexiunile obscure cu zonele activ-pulsative ale inconştientului. 
Jung a identificat două sisteme de interacțiune ale Eului. Este vorba 
despre sistemul de relaționare cu lumea exterioră şi de cel al relaționării 
cu inconştientul. Funcţiile de manifestare ale primului sistem au fost 
numite de Jung, ectopsihice, iar cele aparținând celui de-al doilea sistem 
poartă numele de endopsihice®. În opinia sa, fără asumarea acestei depar- 
tajări fundamentale, psihologia modernă și, cu precădere, demersurile 
psihanalitice neglijează o componentă capitală a vieţii sufleteşti, plasându-și 
cercetările în afara unuia dintre adevărurile de bază în ceea ce priveşte 
dinamica spiritului uman. Abia de la această delimitare şi asumându-și 
postularea celor două tipologii de corelare ale Eului, cercetarea psihologică 
se poate situa pe un teren inovativ şi explorator, în care se depăşesc com- 
plexele și superstiţiile științifice care au determinat prea multă rigiditate 
conceptuală în detrimentul privirii analitice deschise, rigiditate în care a 
rămas captiv, după mărturisirile lui Jung, şi maestrul său, Sigmund Freud. 
Prima funcţie ectopsihică sesizată de analitica lui Jung” este senzația”. 
Ceea ce se înțelege aici prin senzaţie este, de fapt, experienţa atingerii 
comunicative, contactul perceput și asumat la nivelul Eului drept cumul 
simbiotic de date. Așadar, senzaţia nu poate transmite ce sau cine ne 
atinge și nici tipologia sau dinamica prezenţei ce interacționează cu noi. 


Ea ne transmite doar că ceva ne apelează în sens de atingere concretă. 


* Jung, Carl Gustav, Viața simbolică..., loc. cit., pp 28-29, p.. 56. 
% Ibidem, pp. 29-30. 
” Jung, Carl Gustav, Tipuri Psihologice... loc. cit., pp. 383-386, 415, 485-486. 

Funcţia care își asumă rolul de a ne indica ce este o anumită structură 
apărută în perimetrul nostru de existenţă se relevă a fi, în opinia lui Jung, 
gândirea’. Ea este responsabilă de cunatificarea şi postularea statutului 
ontic a ceva care ne atinge. Ce este și cum se manifestă acest ceva inedit 
care ne apelează sau marchează dimensiunea noastră ființială devin 
probleme esenţiale pentru gândire, practic ele se constituie în tematici 
prioritare ale acesteia. Pentru Jung în acest context analitic, gândirea se 
dovedeşte a fi compusul omogen dintre percepţie şi judecată. 

A treia funcţie ectopsihică menţionată de el este simțirea%. Ceea ce 
simțim în raport cu o persoană sau cu ivirea unei situații noi, a unui 
aspect ori lucru, dă măsura valorii pe care o deţine acea prezenţă pentru 
noi. Dacă simțim, spre exemplu, într-o astfel de situaţie, un sentiment 
dezagreabil, de respingere și refuz, atunci axiomatica noastră în ceea ce 
priveşte respectiva apariție nu poate fi decât negativă. Concret, acordăm 
atribute negative și încercăm îndepărtarea neîntârziată. Invers, dacă trăim 
o experiență mai mult decât agreabilă, pozitivă, care ne echilibrează şi 
destinde psihicul atunci când ne întâlnim cu o persoană, cu un context 
de evenimente sau cu un complex de lucruri, atunci vom acorda o valoare 
substanţială acelui ceva care ne întâmpină, vom învesti axiomatic, con- 
siderând că viața noastră dobândeşte un plus semnificativ prin această 
interferență considerată benefică. 

Astfel, simţirea se dovedește a fi în ambele cazuri un barometru sen- 
sibil dar realist, care în pofida aparenţelor este capabil de obiectivitate. 
Jung atenționează” asupra acestui aspect, subliniind că, în ciuda criticilor 
și a viziunilor sceptice în această privință, simţirea poate fi privită drept 
o funcţie ectopsihică rațională. Ceea ce se are în vedere este faptul că ființa 
umană nu poate fi rațională la modul perfecțiunii, orice gând sau sistem 
rațional fiind însoţit şi încadrat de pulsiunea simţirii. Oricât de mult 
control şi-ar impune un individ asupra propriilor trăiri, acestea palpită 
în ascuns și își găsesc culoarul erupției sau al infiltrărilor graduale. Aşadar, 


precum raţiunea își menţine mai multă sau mai puţină coloratură afectivă, 


% Ibidem, pp. 363-376, 401, 457-458.; Idem, Viața simbolică ... loc. cit., pp. 29-38. 

% Jung, Carl Gustav, Tipuri Psihologice. .., loc. cit., pp. 494-497. Idem, Viaţa simbolică ... loc. cit. 

tot astfel simţirea nu poate exista fără trăsăturile unei forme de raționalitate. 
În lipsa acesteia am fi doar factori de manifestare a unei simțiri oarbe, 
fără contur şi persistenţă. Faptul că simţirea deține capacitatea de a conferi 
valori vine în sprijinul acestei teze. 

Aşa cum notează Jung”, poziționarea omului în fluxul evolutiv al 
timpului influenţează inevitabil întregul edificiu sufletesc al acestuia. 
Practic, timpul, mai precis trecerea, tranzitarea și mai ales proiecția spre 
viitor, se impune prezenţei ontice umane, iar întregul demers existenţial, 
gnoseologic și creațional face apel și se raportează la acest fapt inevitabil. 
Ne aflăm în prezent dar suntem încadraţi de trecut, adică de un perimetru 
deja consumat, ireversibil şi de un scenariu ce stă să vină. Și totuși Jung 
atenționează că adesea oamenii par a se conecta cu un viitor ce încă nu 
s-a materializat. Acest fapt ar putea intra sub incidenţa acuzațiilor de 
superstiție sau exagerări ce încearcă forțarea interpretativă, proiectând 
discuţia în zona ipotezelor neîntemeiate. 

Dar analitica lui Jung vine să susțină evidenţa faptului că aceste 
fenomene sunt reale, iar contestarea lor ţine de o perspectivă subiectivă, 
limitată. Aparent paradoxal, cel care vine să respingă precipitat aceste 
constatări poate fi acuzat de o viziune superstițioasă, printr-un obiec- 
tivism excesiv și o raționalitate prea rigidă. Pentru Jung, contactul sau 
întâlnirea cu informaţia dintr-un viitor încă ne-manifestat este posibilă la 
nivelul intuiției.% Aceasta constituie o altă funcție ectopsihică. Desigur, 
nu este vorba despre abilități de vedere sau revelare a viitorului în tota- 
litatea sa imediată, dar fenomenul este activ la nivelul sesizărilor fracționale. 
Totodată, intuiţia de care menţionează Jung se manifestă şi în situaţia, 
spre exemplu, a unui critic de artă care, privind la o capodoperă artistică, 
ştie, de fapt intuieşte, cărui timp aparține, cărei şcoli de pictură îi datorează 
apariţia şi, adesea, ce artist o semnează. 

Este o formă de metacunoaștere, de sesizare ce surprinde la limita 
informaţiei şi imediat dincolo de ea. Această funcţie poate fi cultivată, 
exersată progresiv sau estompată până la uitarea activării ei. Pentru o 
personalitate umană puternic ancorată într-un mediu solicitant în raport 


cu nivelul de orientare în mediul imprevizibil al naturii, spre exemplu, 


% Idem, Viaţa simbolică..., loc. cit., p. 30, p. 39. 

capacităţile intuiţiei geografice vor fi constant perfecţionate. Astfel, vor fi 
intuite posibilele pericole şi obstacole de relief, dificultăţile care nu se 
observă încă la nivelul evidenţelor conștiinței ce primeşte informaţii din 
zona percepţiei corporale. O astfel de persoană cu intuiţie puternic dez- 
voltată va sesiza prelungirea, continuarea unei hărți invizibile pentru ochii 
percepției corporale. În opinia lui Jung, intuiţia păşeşte într-un gol ce nu 
poate fi identificat și circumscris de către capacitățile noastre fizice, fie că 
este vorba de auz, privire sau simţul tactil. Acea sferă pe care o atinge 
intuiţia nu se deschide acestor activităţi de investigare și reperare specifice 
corporalității umane. 

Într-un astfel de context, Jung aminteşte de exemplul edificator al 
preocupărilor medicale, preocupări care, adesea, apelează la intuiție pentru 
a realiza diagnostice pertinente. Așadar, aceste funcţii ectopsihice ale 
conștiinței vin spre a susţine și echilibra relația noatră cu mediul ce ne 
solicită constant. Ele acţionează asemenea unor ustensile menite să ne 
sprijine în proiecţiile spre lumea încojurătoare dar și în procesul înțele- 
gerii şi asumării informațiilor sosite dinspre dinamica acestei lumi. Aşa 
cum susține analitica lui Jung”, pe lângă aceste funcţii ectopsihice, există 
pentru conștiință şi cele endopsihice. Dacă cele dintâi se ocupă de conexările 
multiple la o lume extinsă dinspre nucleul eului către exterioritatea extrem 
de vastă ce-l înconjoară, cele din a doua categorie activează la nivelul 
raportării și comunicării cu o dimensiune situată dinspre același nucleu 
al eului către interioritatea acestuia. Acest univers lăuntric îl consideră 
Jung drept nemărginit şi mereu surprinzător, iar psihologia, cu precădere 
psihanaliza, trebuie să recunoască în explorarea sa adevărata misiune ce 
le-ar conferi un statut privilegiat în rândul ştiinţelor spiritului uman. 

Prima funcţie endopsihică reperată de către cercetarea jungiană este 
memoria. Ea constituie unul dintre palierele de legătură ale Eului cu 
zona inconştientă. Este vorba despre acele sedimentări informaţionale ce 
s-au stratificat de-a lungul anilor, odată cu evoluţia dinspre dimensiunea 
copilăriei către vârsta şi statutul maturității. Datele refulate, proiectate în 
spatele conştiinţei, au fost conferite uitării, dar nu în sens de neantizare, 
de anulare radicală. Ele doar s-au retras în spatele scenei ocupate acum 


%7 Idem, Viaţa simbolică..., loc. cit., p. 38. 
% Ibidem, p. 39. 

de datele imediate spațio-temporale, aşteptând momentul de erupție ce 
urmează apelării. Această apelare, chemare ce scoate din ascundere 
înseamnă utilizarea funcţiei memoriei, a amintirii ce se activează reluând 
un sector informaţional scufundat în abisul inconştientului, abis ce se 
aseamănă aici, la nivel conceptual, cu planul duratei continue bergsoniene, 
cu acel flux omogen psihic ce stă la baza telurică a vieţii sufletești”. Atunci 
când oamenii susțin că îşi aduc aminte de ceva, ei relansează date din 
inconștient, le reactivează prin intermediul amintirii ce face apel la funcția 
memoriei. Majoritatea fluxului informațional este memorat și, în momentele 
oportune, reamintit întru activare mentală, dar şi afectivă. Astfel, atunci 
când ne reamintim ceva, noi vom fi atinși la nivelul psihicului activ nu 
doar de un gând simbiotic, compus din imagine, sunet și alte posibile 
informaţii senzoriale, dar şi de un intens sentiment, de o marcantă trăire 
în plan emoţional. O amintire implică nu doar regenerarea unui câmp de 
evidențe obiective, ci şi eflorescența complexului de sentimente aferent 
acestuia. 

A doua funcţie endopshică indicată de Jung!% se rezumă la componenta 
subiectivă a raportului cu aparițiile inedite în raza conștiinței. Este vorba despre 
modul în care noi învestim cu o anumită sarcină axiomatică un eveniment 
sau o persoană cu care ne intersectăm în parcursul evoluţiei noastre spațio- 
temporale. Astfel, adesea ne întâlnim cu o persoană nouă și vom spune 
că ne-am construit deja despre ea o impresie de un anumit tip. De fapt 
acea întâlnire, mai exact apariția acelei prezenţe în câmpul nostru de 
conștiință, a reactivat un sediment din inconștient și l-a propulsat la su- 
prafaţa conştientului, suprapunându-l peste respectiva apariţie. În esenţă, 
personajul nou apărut poate să semene cu cineva din trecutul nostru sau 
să ne trimită la amintirea unei situaţii existenţiale de mult consumate. 
Într-o atare situaţie, se conturează demersul de proiecţie spre chipul nou 
al gândului și sentimentului trezit prin fenomenalitatea întâlnirii cu acest 
chip. Ne-ar putea deveni extrem de plăcut sau supărător un personaj 
cunoscut într-un interval temporal extrem de redus, doar prin simpla 
conotaţie pe care acesta o manifestă în raport cu amintirile noastre, doar 
prin faptul că ne retrezește o stare și un gând sedimentat la nivelul incon- 


” Bergson, Henri, Evoluţia creatoare, Institutul European, lași, 1998, p. 21. 
1% Jung, Carl Gustav, Viaţa simbolică..., loc. cit., pp. 39-40. 

ştientului. În acest context asistăm, așa cum susţine Jung, la o abordare 
strict subiectivă, la o judecată asupra celuilalt pe baza unor criterii in- 
corecte moral, dar reale din perspectiva funcționalității raportului dintre 
conștient și inconștient. Totodată, efortul de separare al imaginii personajului 
nou apărut de amintirea mental-afectivă pe care o apelează și ridică din 
inconştient este un demers extrem de anevoios şi poate echivala cu însăși 
re-uitarea sedimentului psihic activat. Atâta timp cât acesta este pulsional 
şi a trecut demarcaţia dintre inconştient și conştient, ancorându-se în 
perimetrul celui din urmă, raportarea noastră la noua întâlnire nu poate fi 
decât una extrem de subiectivă. Aici există riscul să învestim masiv o per- 
soană sau o situaţie cu însuşiri şi calități pozitive sau negative exagerate 
și care nu au legătură cu realitatea lor propriu-zisă. 

Cea de a treia componentă endopsihică identificată de cercetarea 
jungiană!"! se încadrează în zona fenomenelor psihice de eclipsare și 
dominare a dinamicii conştientului. Practic, această funcție reprezintă 
capacitatea manifestă a inconştientului, mai exact a emoțiilor şi pulsiunilor refulate, 
de a se proiecta convulsiv peste sfera conştientului, inducând instabilitate și 
dezechilibru emoţional. Afectele perturbă major, în această situaţie, zona 
de suprafaţă a Eului, perimetrul de contact perceptiv şi cognitiv cu mediul 
înconjurător, astfel încât Eul își pierde controlul și linia evolutivă la nivelul 
mediului extern și al interrelaționărilor cu ceilalți. O astfel de prezenţă 
umană va fi redefinită de semeni drept un om ce și-a pierdut controlul 
asupra sa, un om care nu mai este el însuși, un om ce și-a ieşit din fire. 
Conceptul de fire vizează constant o situație de normalitate. Formula în 
firea lucrurilor trimite la sensul de firească așezare în albia proprie, în locul 
specific fiecăruia. Însă un om în care se activează și manifestă din plin 
această funcție endopsihică de pierdere a controlului conștientului, prin 
invazia pulsiunilor inconştientului la nivelul Eului, este o ființă damnată 
de către propria comunitate, un personaj care este adesea stigmatizat drept 
incompatibil cu existenţa în dimensiunea citadină. 

Vraja emoției, cum o denumeşte Jung!?, pune stăpânire pe dinamica 
ontică a acestui Eu, care se pierde cu totul în fluctuațiile ce survin nestăvilit 
dinspre interioritatea inconștientă. Judecata cotidiană va spune despre o 


101 Ibidem, p. 41. 
102 Ibidem. 


55 


Comportamentul moral. Interogaţii jungiene 


astfel de prezenţă că nu este ea însăși și că într-adevăr perimetrul conști- 
inţei a fost estompat până la anulare, în acest caz fiind înlocuit cu modulaţiile 
tumultuoase ale energiei psihice inconștiente. Astfel se relevă din plin 
importanţa etică a studierii acestor fenomene de către psihanaliză, disciplină 
ce poate conduce la aflarea cauzelor unei astfel de manifestări, precum și 
la reducerea sau chiar stingerea exacerbărilor sale. O individualitate aflată 
sub impactul unui șoc emoţional sau sub incidenţa unei revărsări de conți- 
nuturi inconștiente excesiv afective poate fi, prin atitudini şi comportamente 
deplasate, un factor destabilizator pentru o întreagă comunitate omenească. 
Cercetarea şi punerea sub control psihanalitic a acestor erupții dinspre 
inconştient, care pot anihila stabilitatea conștientului, ducând chiar la 
pierderea Eului în raport cu propria axiomatică, reprezintă o preocupare 
ce poate fi apropiată de reperele moralității, psihologia şi gândirea psiha- 
nalitică deţinând, în opinia lui Jung, valenţe etice semnificative. 

Al patrulea factor sau funcţie endopsihică este postulat de către 
Jung!% a fi irupția umbrei. În gândirea psihanalitică jungiană, conceptul 
de umbră!“ vine să desemneze cumulul de sedimente psihice ce au fost 
proiectate dinspre conştient în perimetrul nemărginit al inconştientului. 
Aceste sedimente reprezintă adesea frustrări, temeri, obsesii, dorințe rebele 
și neconforme normelor de conduită social-religioasă, pulsiuni instinctuale, 
fixaţii şi sincope psihice proprii, a căror conștientizare încercăm să o 
evităm. Dar totodată, umbra nu reprezintă, în mod absolut, doar o zonă 
inconștientă strict negativă. Jung nuanţează statutul acesteia vorbind 
despre o dimensiune necunoscută, stranie, engimatică, în care se împletesc 
într-un mod nebănuit tensiuni exilate din cadrele conștientului activ. 
Irupția umbrei și asaltul său asupra conştientului a fost, consideră Jung, 
poate prea ușor postulată drept semn al survenirii nevrozelor accen- 
tuate. Fiecare Eu experimentează de fapt aceste izbucniri vulcanice ale 
umbrei!%, aceste luări în posesie de către umbra ce se ridică din abisul 


inconştientului. 


1% Ibidem, pp. 41-42. 

1% Jung, Carl Gustav, Aion. Contribuţii la simbolistica Sinelui, în Opere Complete, vol. 9/2, 

Toate aceste momente pot fi considerate de tip nevrotic dar nu intră 
sub incidența propiru-zisă a bolilor psihice, a derapajelor nevrozei severe. 
În schimb, dacă aceste momente se intensifică din punct de vedere calitativ, 
deci cresc în intensitate și ca nivel de manifestare, dar se amplifică și 
cantitativ, îşi măresc numărul apariţiilor până când, practic, majoritatea 
vieţii sau mare parte din timp Eul îl petrece sub starea de asimilare în 
spectrul umbrei, atunci se poate vorbi de o afecţiune patologică ce solicită 
un sprijin clinic psihanalitic. În această situaţie are loc o pierdere a energiei 
Eului, care este retrasă şi consumată de agresivitatea umbrei, ce mistuie 
conştientul asemenea unei tumori psihice. Din nou se relevă aici importanţa 
intevenţiei psihanalizei, nu doar ca factor reglativ şi taumaturgic la nivel 
psihic, dar şi ca preocupare cu valențe etice, drept operaţionalitate ce încearcă 
readucerea sau returnarea unui Eu, deci a unei personalități umane la 
stadiul bunei convieţuiri cu ea însăși și cu ceilalți semeni. 

Evocarea funcţiilor exopsihice şi endopsihice de către Jung are rolul 
de a indica amploarea domeniului de cercetare al psihologiei și cu pre- 
cădere al psihanalizei. Totodată, se relevă în această abordare și faptul că 
psihanalistul, prin activitatea desfășurată, spre exemplu raportându-se la 
aceste funcţii importante, interferează major cu probleme de etică şi com- 
portament moral. Sfera inconştientului ca temă principală a psihanalizei 
reprezintă pentru Jung o dimensiune nesfârşită, un abis al sufletului ce 
se află într-o corelare complexă cu Eul inclusiv prin intermediul funcțiilor 
endopsihice!%. Dar pentru ca explorarea inconştientului, ca principală 
preocupare a psihologiei moderne, și cercetarea acestor funcții endo- 
psihice ale conștiinței să poată fi performantă, se impune și abordarea 
funcţiilor ectopsihice, acele forme de interacțiune dintre nucleul Eului și 
mediul înconjurător ce intră în contact cu zona de suprafață a acestuia, 
cu structurile conștiinței. 

Numai înțelegând şi integrând rolul acestora în cadrul dinamicii 
sufletului uman se poate coborî explorator în deschiderea inconştientului 
și relaționalitatea sa cu Eul, relaționalitate ce gravitează în jurul funcțiilor 
endopsihice. Viziunea ce se deschide este a Eului uman, ce îşi extinde 
energia în plan orizontal prin intermediul funcțiilor ectopsihice, interferând 


1% Jung, Carl Gustav, Viaţa simbolică..., loc. cit., pp. 29-42. 

cu planul conștiinței ancorate în mundaneitatea spațio-temporală, dar 
și în plan vertical, prin mijlocirea funcţiilor endopsihice, conexând cu 
nemărginirea întinderilor inconștiente, acolo unde umbra pulsează sub 
imperativele unei ordini ce pare uneori a se situa în afara temporalității 


și spaţialității cunoscute nouă în planul conştient.!% 


1.1.4. Ipostaza empatică a psihanalistului şi stadiile vindecării 
transferului negativ. Necesitatea ca transferul psihic autentic să 
fie involuntar. Dimensiunea afecţiunilor psihice ca univers diferit 
ontic și gnoseologic. Proiecţia imaginii arhetipale. Efectele, la nivelul 
ţinutei comportamentale și morale, a reușitei celor patru etape ale 
abordării terapeutice asupra transferului negativ, înțelese drept 
secvențe operaționale clinice. Responsabilitatea psihoterapiei și 
valoarea morală a pacientului 


Psihanaliza presupune un câmp al apropierii între conştiinţa psiho- 
logului sau psihiatrului și cea a pacientului. Este vorba despre o intimitate 
relațională gnoseologică şi afectivă de tip inedit, o aşezare în apropierea 
celuilalt, urmată de conexarea spirituală la pulsiunea psihică a acestuia. 
În viziunea lui Jung, nu se poate înţelege misiunea psihanalizei fără 
sesizarea rolului pe care psihanalistul trebuie să şi-l asume în raport cu 
cel afectat de trauma psihică. Pornind de la elucidarea acestor evidențe, 
se pot contura apoi şi concluzii referitoare la axiomatica morală la care 
se raportează astfel de preocupări analitice. Nu se poate, însă, înțelege 
rolul psihanalistului în afara lămuririi şi aprofundării fenomenului de 
transfer. Este un termen deja utilizat de Freud şi care trimite la ideea de 
alăturare, de apropiere între conținuturile psihice emise de analist şi cele 
aparţinând pacientului!%. Practic, transferul implică în sens psihanalitic 
o transmutare informaţională, o mutație de sarcini mentale și afective. 

Pentru Jung, transferul psihologic semnifică o proiecţie informațională 
care este de ordin subiectiv, dar este asumată în general drept o structură 
obiectivă. Este vorba, spre exemplu, despre cum percepem și cum ne 
raportăm la o culoare. Privind la un obiect ce are culoarea portocalie, noi 


107 Ibidem. 
1% Jung, Carl Gustav, Practica psihoterapiei..., loc. cit., p.157, pp. 201-206. 
1% Jung, Carl Gustav, Dezvoltarea personalității..., loc. cit., p. 170. 

suntem tentaţi să spunem că respectivul obiect este portocaliu. De fapt, 
această culoare este ceea ce noi percepem la nivel vizual şi apoi nervos. 
Prin urmare, ceea ce noi preluăm şi procesăm în mod real este o percepţie 
ce ne aparţine, o experienţă de ordin subiectiv, o informaţie pe care o 
atribuim obiectului, conferindu-i astfel statut de realitate obiectivă. Ceea 
ce se întâmplă în acest caz este operarea unui transfer psihic, în sensul că 
am investit cu valoare de obiectivitate o senzație personală, proiectând-o 
asupra unui obiect extern. În cadrul psihanalizei, raportul transferului se 
realizează nu între o ființă umană şi obiecte de naturi diferite, ci între două 
fiinţe umane, una fiind psihiatrul, iar cealaltă pacientul, suferindul psihic. 
Deci şi în acest caz se naşte un amplu proces de proiecție informațională 
a unor conţinuturi subiective, dar polii acestei tranzitări sunt, ambii, 
reprezentați de două prezențe umane. 

Jung insistă pe faptul că un transfer psihic autentic trebuie să fie 
involuntar. Astfel, în cazul psihanalizei proiecția trebuie să fie a priori și 
inconștientă. Ea practic este prezentă și trebuie să fie prezentă în actul de 
analiză întreprins asupra pacientului, dar fără a fi conștientizată, adică 
adusă la suprafaţă şi descoperită în timpul demersului de vindecare. 
Acţiunea şi efectele reale ale transferului se împlinesc numai atunci când 
acesta este ascuns, se manifestă ca și cum nu ar exista. Orice gând ce 
interferează în actul psihanalitic cu trimitere la actul trasferului duce 
ireversibil la anularea acestuia. Concret, susține Jung, un pacient care 
devine conștient de proiecția psihică exercitată asupra sa devine un 
pacient ce se retrage și respinge demersul vindecării psihice. Numai în 
măsura în care aceste conținuturi subiective pătrund lejer, fluent, fără 
nici o obstrucționare spre inconştientul celui vizat, ele pot manifesta un 
randament real şi eficace. 

Jung consideră!! că partea esenţială, temeiul conținuturilor subiec- 
tive transferate este de natură afectivă, emoţională. Mai exact, procesul 
de transferare sau de proiecţie își datorează adesea succesul acestei 
puternice componente sentimentale ce permite o înaintare rapidă şi o 
infuzie cu amplă capacitate de propagare. Chiar dacă nu vom cunoaşte 


limba acelei mulțimi și nici motivaţia atitudinii generale ce o domină la 


1% Jung, Carl Gustav, Arhetipurile..., loc. cit., pp. 144-147. 

acel moment, noi vom fi înclinați să râdem sau să ne întristăm, asemeni 
celor din jur. Se observă astfel în ce mod puterea de transfer și proiecţie 
afectivă se materializează imediat, iar fenomenalitatea sugestiei se impune 
dominant peste argumentarea rațională și justificările gândirii logice. 
Înainte de a înţelege și filtra cognitiv motivaţia erupției de râs sau tristeţe, 
noi devenim prinşi în una din aceste paradigme afective ce se manifestă 
la nivel de grup, pentru că ne-a fost proiectată, ne-a fost transferată, indusă 
și sugestionată o astfel de stare în mod inconştient şi involuntar, fără 
consultarea prealabilă a voinţei şi opţiunilor noastre. Aici devenim parte 
a mulțimii ca masă psihologică, structură supusă unei singure unități 
mintale de alegere şi acțiunei!!. 

Plecând de la aceste constatări, Jung consideră! că în cazul psiho- 
terapiei nu se poate discuta despre o stare de obiectivitate totală în ceea 
ce privește atitudinea analistului faţă de pacient. Medicul este influențat 
de pulsiunile afective emise de către acesta, lui i se trasferă — de fapt i se 
contra-transferă — conținuturi subiective de o mare intensitate emoţională. 
Așadar, asistăm aici la un inter-schimb de modulaţii ale sentimentelor, 
la un dialog al trăirilor. Jung susține!’ că a introdus, în baza înţelegerii 
acestei fenomenalităţi a transferului afectiv dintre psihiatru și pacient, 
repoziționarea corporală a medicului astfel încât discuţia clinică să se 
desfășoare față în față, privire către privire, nucleu afectiv către alt nucleu 
afectiv. Se renunţă astfel la abordarea pacientului din perspectiva unei 
cercetări ce se dorește strict obiectiv-logică și se acceptă intrarea în dimen- 
siunea afecțiunilor psihice, considerând această dimensiune nu o structură 
eșuată sau bolnavă prin excelenţă, ci un univers diferit, un plan ontic și 
gnoseologic de altă natură și orientare, de alt ritm şi configuraţie decât 
obişnuita reprezentare spațio-temporală ce îşi arogă titulatura de lume 
normală", 

Majoritatea pacienților întâlniți, susține Jung, sunt extrem de emoționali, 
centrul dinamicii lor interioare este de natură afectiv-emoțională. Abordarea 
lor de pe pozițiile unui raționalism rigid nu poate duce decât la eșecul 


11 Le Bon, Gustave, Psihologia mulțimilor, Editura Antet XX Press, București, 1999, p. 9. 
12 Jung, Carl Gustav, Practica psihoterapiei..., loc. cit., p. 206. 
13 Jung, Carl Gustav, Viața simbolică..., loc. cit., pp. 166-167. 
114 Jung, Carl Gustav, Practica psihoterapiei..., loc. cit., 86-92. 

actului clinic. Confruntaţi cu un psihanalist strict rațional, ce nu doreşte 
să privească chipul pacientului, ci doar să îi comande participarea la etapele 
presupuse ale vindecării, adesea, pacienţii emotivi îşi întorc atenţia spre 
interior, se închid şi devin inaccesibili, răspunsurile sau participarea la 
demersul psihanalitic fiind astfel paralizate. Jung susține că dacă un astfel 
de pacient va întâlni un psihiatru care indică semnele unei afectivități reale 
şi al unui nivel de emotivitate manifest, atunci se va regăsi în personalitatea 
acestui psihiatru, va dobândi încredere în prestaţia sa și va empatiza cu el. 

Dinspre această deschidere poate surveni fenomenalitatea transferului 
de conţinuturi subiective, pacientul acceptându-le deschis, dar şi concre- 
tizările unui contra-transfer în care psihiatrul, la rândul său, primeşte 
conținuturi psihice subiective din partea pacientului. Acesta este un dialog 
real, ce poate conduce către şi dincolo de porţile inconştientului pacientului 
încercat psihic. Asupra conceptului de contra-transfer, primele remarci în 
cadrul gândirii psihanalitice au fost menţionate de Freud. El a sesizat faptul 
că atunci când există o deschidere din partea ambilor poli operaționali în 
cadrul unui act de psihoterapie, din partea ambelor entități participante, 
se realizează un culoar de comunicare spirituală. Dacă conținuturile tran- 
zitate prin intermediul acestui pasaj psihologic sunt foarte asemănătoare, 
atunci, atenționează şi Jung, există riscul apariției non-conştiinţei şi al 
prăbușirii într-o coparticipaţie fără rezultate concrete pentru vindecarea 
psihică a pacientului. Are loc în acest context o prăbușire comună într-un 
vid ce poate genera instabilitate asupra pacientului și pierderea controlului 
clinic exercitat asupra acestuia de către analistul psihoterapeut. 

Desigur, aceste situaţii sunt mai rar întâlnite, iar riscul unor asemenea 
derapaje este relativ scăzut. În schimb, problema unui pericol major frec- 
vent întâlnit în cadrul procedurilor psihanalitice este abordată de Carl 
Gustav Jung!” plecând de la observarea dinamicii psihice inconştiente a 
pacientului. Se observă cum această dinamică manifestă tendinţa de a 
trasfera conţinuturi subiective asupra personalității psihanalistului. Dacă 
acesta va replica printr-un transfer adecvat și controlat, atunci pericolul 
căderii într-un contratrasfer exacerbat, într-o coparticipare dezechilibrantă 
va fi evitat. Dar ce fel de conţinuturi subiective sunt proiectate dinspre 


115 Ibidem, pp. 156-158. 

inconştientul pacientului? Jung realizează, în urma investigaţiilor sale 
clinice îndelungate, că unul dintre cele mai frecvente conținuturi de acest 
tip, transferate de către pacient spre psihanalistul său, este forma sau 
imaginea salvatorului. Așadar, psihologul sau psihiatrul este învestit cu 
ţinuta ideatică a celui care aduce eliberarea supremă și vindecarea de 
angoasele sufletului!!e. 

Dincolo de tendinţele evident patologice de a idolatriza, prin transfer 
de conţinut psihic ființa psihanalistului ascunde, în opinia lui Jung, meca- 
nismul complex al proiecției imaginii arhetipale. Unul dintre dezideratele 
ancestrale ale ființei umane a fost cel al izbăvirii de suferinţa şi neajunsul 
existenţei spațio-temporale. Apariţia şi acțiunea taumaturgic-eliberatoare 
a unui salvator, a unui mântuitor a devenit una dintre marile dorinţe 
obsesive ale omenirii, care și-a manifestat energia pulsativă prin resurecții 
religioase, politice, artistice sau de altă natură. Sistemele totalitare, spre 
exemplu, susţine Jung, sunt forme complexe ideologice de concretizare 
ale acestei obsesii milenare. Există așadar o matriță repetitivă, cea a 
aşteptării unui mântuitor ce doar îşi schimbă forma de apariţie, conţinutul 
rămânând același. Această matriţă ce poate genera și purta revoluții, 
conflicte de amploare, tot aşa cum poate da naștere la religii sau diferite 
curente în cultură, şi este considerată de către Jung drept un arhetip. 

Arhetipul se poate manifesta la scară universală, irumpând din 
abisul inconştientului colectiv al omenirii, dar își poate revela energia 
și în dinamica psihică a unei singure persoane, mai precis tranzitând 
dinspre sfera inconştientului individual către conştientul individual, 
pentru ca apoi să se proiecteze în exterioritate. În cazul pacienţilor cu 
probleme psihice se observă, constată Jung, cum adesea acest arhetip al 
salvatorului, al izbăvitorului își croieşte drum spre conştient şi iese la 
suprafaţă, fiind proiectat asupra paradigmei doctorului psihanalist. Acest 
tip de transfer se cere vindecat, întârzierea diagnosticării și reducerii 
sale progresive având consecinţe negative irecuperabile pentru psihicul 
pacientului. 


11 Hankir, Ahmed; Zaman, Rashid, Jung's Archetype. The Wounded Healer, Mental Illness in 
the Medical Profession and the Role of the Health Humanities in Psychiatry, în Myth Exploded, 
Editura BMJ Publishing Group, 2013, p. 2. Myth exploded yth exploded 

Jung a identificat patru faze ale unui astfel de proces complex. O 
primă fază pe care psihoterapeutul trebuie să o urmărească este aducerea 
pacientului la faza de conștientizare a subiectivității conţinuturilor sale 
psihice, pe care tinde să le proiecteze spre exterioritate. Este vorba în 
primul rând de acele elemente sedimentate din copilărie, de acele figuri 
şi portrete pozitive și negative care au marcat dimensiunea copilăriei, 
stigmatizând straturile inconştientului. Pacientul trebuie să conștientizeze 
prezenţa acestora în copilărie, efectiv să își readucă aminte de ele, să se 
reîntoarcă în preajma lor, adesea pe calea tehnicii de hipnoză, şi să le 
revalorizeze, adică să le aşeze pe axa propriilor repere de viaţă, fără a le 
mai exagera sau denatura importanţa ontică. 

Pe de altă parte, susţine Jung, există structuri arhetipale ce nu sunt 
construite odată cu universul copilăriei, ci ele fac parte din moştenirea 
formată în milenii a psihicului uman. Aceste arhetipuri sunt componente 
psihice extrem de importante, care pot și trebuie să intervină pentru 
continuitatea funcționalităţii vieții sufleteşti a ființei umane. Spre exemplu, 
viaţa psihică umană nu este capabilă să își urmeze evoluţia, atât la scară 
individuală, cât şi la scară generală, fără constantul apel la arhetipul 
unui mântuitor, unui salvator spiritual. Acest arhetip nu poate fi anulat 
şi nici nu trebuie să se încerce un astfel de act nihilist. Dar se pune 
problema, constată Jung, către ce sau spre cine îl proiectăm, mai precis 
pe cine învestim cu aura acestui arhetip sau în cine ne încredem că l-ar 
reprezenta pe deplin. 

Exemplul religiilor este elocvent aici prin propunerile pe care le-au 
oferit omenirii, fiecare conștiință umană având dreptul de a opta pentru 
o credinţă sau de a o respinge, împreună cu personalitatea postulată drept 
catalizator al arhetipului salvatorului spiritual. De asemenea, Jung evocă 
aici şi cazul sistemelor politice totalitare, care au venit în întâmpinarea 
dorinţei colective generale, dar și individuale, de apariţie a unei concreti- 
zări a arhetipului mântuitorului, oferind lideri ai acestuia, lideri ce s-au 
dovedit într-un final a fi reprezentanţii unui alt tip de arhetip, cel al eroului 
războinic care distruge fără cruțare, spre a reconstrui utopic. În cazul 
transferului de imagine a mântuitorului asupra medicului psihanalist se 
impune, pentru continuarea actului de vindecare, nu respingerea totală 
a unei astfel de imagini arhetipale, ci exercițiul conștientizării faptului că 
acest medic nu poate fi mântuitorul sau eliberatorul salvator așteptat. 

Pasul conştientizării reprezintă factorul necesar în normalizarea 
perspectivei celui suferind psihic asupra propriei sale situaţii şi stări 
sufleteşti, precum şi asupra relaţiei pe care o dezvoltă cu psihanalistul 
respectiv. Deci, arhetipul mântuitorului trebuie confirmat drept o struc- 
tura psihică inconștientă fundamentală şi de neanulat fără consecințe 
dramatice asupra întregului complex sufletesc individual. Ceea ce se 
neagă aici prin conștientizarea mereu stimulată este faptul că imaginea 
psihanalistului nu este şi nu poate fi cea a marelui mântuitor. Atât 
transferul conţinuturilor impersonale, cât și cel al conţinuturilor perso- 
nale pot deveni periculoase și, într-un astfel de caz, se impune tratamentul 
şi exercițiul adecvat al vindecării psihoterapeutice. 

Fie că este vorba despre imagini din copilărie care revin sub format 
simbolic, fiind transferate asupra persoanelor sau obiectelor din preajmă, 
sau despre imagini arhetipale generale, ce urmează acelaşi parcurs al 
proiecției spre exterioritate, procesul vindecării de acest tip de transfer 
disfuncțional implică în continuare a doua etapă menţionată de Jung, 
anume departajarea între conținuturile personale şi cele impersonale. Numai 
atunci când se reușește de către psihanalist inducerea şi conştientizarea, 
pentru persoana cu probleme de sănătate psihică, a acestei majore dife- 
renţieri, transferul, dacă este unul primejdios, va fi stopat. Un pacient care 
reuşeşte să facă distincția între arhetipurile generale, cum ar fi, spre exemplu, 
cel al mântuitorului, şi cele personale, cum sunt multiplele personaje ale 
copilăriei sale individuale, va înţelege rostul fiecăreia dintre aceste categorii 
și va depăşi tendința de proiecţie a conţinuturilor personale. 

Întorcându-l în mediul copilăriei prin tehnica psihanalitică, medicul 
îl face să se confrunte cu adevărurile acelui moment, cu realitatea existenţei 
și a dispariţiei personajelor care au fost privite de pacient printr-o aură 
de mitologie personală. Trezit din această viziune edificatoare, pacientul 
poate conştientiza faptul că aceste personaje nu mai există, că aparţin 
trecutului și că posibilitatea de reîntâlnire cu ele, cel puţin în planul vieţii 
corporale, este exclusă. Aici intervine înțelegerea statutului acestor imagini 
de conţinuturi psihice personale, care se delimitează de marile conţinuturi 
universal-umane, înțelegere care determină oprirea transferului arhe- 
tipurilor personale către mediul extern. Totodată, Jung consideră că este 
imperativ ca pacientul să nu fie obstrucționat în demersul de proiecţie al 


64 


l. Dogmatismul amoral freudian drept bază motivațională a gândirii psihanalitice a lui C.G. Jung 


conţinuturilor impersonale, al acelor arhetipuri generale, dar trebuie atrasă 
atenţia pacientului, pentru a fi vindecat, asupra faptului că formele spre 
care sunt lansate de către el aceste informațţii-imagine nu corespund celor 
proiectate şi nu sunt compatibile cu ele. Astfel, este perfect firesc ca un 
pacient, dar și un individ echilibrat psihic, să manifeste dorinţa de transfer 
a imaginii unui mântuitor, dar este eronat să considere, spre exemplu, 
persoana medicului psihanalist drept acea formă în care se poate încadra 
respectiva imagine. 

Se pare, susține Jung, că acest derapaj a stat şi la baza isteriilor de 
masă manifestate pe fundalul totalitarismelor ideologico-politice. Individul, 
dar şi naţiunile, manifestă nevoia intensă de a proiecta unul dintre cele 
mai vechi conținuturi inconștiente impersonale, anume arhetipul liderului 
mântuitor. Problema este către cine se manifestă această proiecție, acest 
transfer urmat de o credință radicală. Din nefericire, concentrarea și 
transferul acestui tip de energie psihică spre identități distructive, fie că 
acestea sunt o organizaţie politică, fie un dictator, au generat dezastre și 
distrugeri incalculabile pentru întreaga omenire. Astfel, pacientul trebuie 
să conştientizeze că este firesc să își asume un transfer de acest tip şi să 
îşi consolideze credinţa în posibilitatea unei izbăviri spirituale, dar trebuie 
să manifeste un grad ridicat de luciditate în alegerea acelor cadre de 
identitate exterioară spre care își va învesti pulsiunea credinţei sale. 

Distincția dintre relația personală a pacientului cu analistul şi conținuturile 
impersonale arhetipale constituie, pentru Jung, o a treia etapă în demersul 
vindecării transferului periculos. Dacă, continuând apelul la exemplul 
arhetipului universal uman al mântuitorului, acest arhetip accede din 
inconştientul pacientului şi străbate conştientul, fiind proiectat asupra 
persoanei analistului, iar acesta este astfel identificat drept prezența 
mântuitoare, atunci unica soluție pentru tratarea unei astfel de proiecții 
nocive este delimitarea conştientizată a persoanei reale, care este medicul 
psihanalist, de imaginea arhetipală a mântuitorului. Odată realizat acest 
pas, se pune problema retransferării arhetipului respectiv. Necesitatea 
existenței unui mântuitor şi imperativul contactului spiritual cu acesta 
rămâne chiar și după detașarea imaginii arhetipale respective de prezenţa 
medicului psihoterapeut. Spre ce se poate reproiecta? 

Răspunsul conferit de Jung la această problematică trimite la tradiția 
milenară a marilor religii. Nu întâmplător, consideră Jung, aceste mari 

sisteme spirituale au şi o puternică funcție psihoterapeutică!!. Practic, 
ele oferă cele mai pertinente cadre unde arhetipul mântuitorului şi dorința 
de interrelaționare cu acesta se poate transfera şi dezvolta echilibrat. Tot 
ceea ce înseamnă fanatism religios nu intră și nu poate intra sub incidența 
unei religii autentice, dimpotrivă, fanatismul este cel care își asumă formele 
religiilor sau cele ideologico-politice, astfel încât a vorbi despre o religie 
autentică fanatică, violentă și distuctivă, ar fi un nonsens. Religiile primare, 
așa cum au fost ele inaugurate de marii lor lideri spirituali, oferă formele 
psihice unde arhetipul mântuitorului, dar și alte arhetipuri, precum cel 
al mamei universale sau al tatălui creator, îşi pot afla destinaţia ideatică 
pentru proiecţiile lor exterioare. Pentru Jung, totuşi, nu aceasta este ultima 
treaptă a tratamentului transferului primejdios. 

Se impune, aşadar, trecerea la faza în care obiectivarea imaginilor 
impersonale devine operaţională prin înţelegerea faptului că aceste forme 
exterioare, ce au fost conținute de pulsiunile arhetipale lăuntrice, sunt doar 
forme, adică cadre, contururi, circumscrieri pentru proiecţiile interiorităților 
inconștiente. Unul dintre exemplele cele mai elocvente o constituie repre- 
zentarea arhetipului Divinităţii, identificat de Jung drept arhetip central. 
Așadar, acest arhetip străbate inconştientul uman și ajunge să fie pro- 
iectat, după apariţia sa în conștient, în diferite matrițe simbolice oferite 
de tradiţiile religioase. Astfel, ne întâlnim în majoritatea marilor religii nu 
cu Divinitatea propriu-zisă, atunci când privim spre picturile sacerdo- 
tale din templu, ci cu reprezentarea arhetipală, cu simbolul teologic al 
acesteia. Înțelegerea acestui aspect echivalează cu obiectivarea imaginilor 
impersonale. Acest demers implică reasumarea arhetipului ca element al 
interiorităţii, mai precis ceea ce Jung susţine prin ideea de conştientizare 
a resurselor nelimitate ale inconştientului. 

Așadar, în cazul exemplului legat de imaginea Divinităţii, se pleacă 
de la prezenţa inconştientă a arhetipului central al Divinului, acesta urcă 
spre conştient şi este proiectat într-un cadru indicat de către o structură 
de trăire şi dogmatizare teologică, după care urmează obiectivarea acestei 
imagini, adică înțelegerea faptului că Divinul se poate afla în interiori- 
tatea umană inconştientă, iar reprezentările sale exterioare doar ajută, 


stimulează credinţa şi apelul spre prezența sa mântuitor-demiurgică. 


17 Jung, Carl Gustav, Practica psihoterapiei..., loc. cit., p. 218. 

Acest parcurs este necesar pentru vindecarea oricărei forme de transfer 
primejdios, numai finalizarea demersului clinic prin inducerea obiecti- 
vării reprezentărilor personale, adică inducerea înţelegerii arhetipului ca 
structură inconștientă proiectată în exterioritate, dar aparținând lăuntricului 
din spatele conștientului, conferind şanse reale de reuşită psihoterapeutică. 
Privind spre formele ce închid conținuturile arhetipale, pacientul, dar și 
omul nedominat de nevroză, îşi pot recunoaşte formațiunile profunde 
ale propriului inconştient, structuri ce constituie sursele dinamicii lor 
inconștiente şi conștiente, deopotrivă. 

În acest sens, întreaga complexitate simbolistică întâlnită într-un lăcaș 
sacerdotal, într-un templu, indiferent cărei religii îi aparține, are rolul 
prioritar, din perspectivă psihanalitică, de a expune pulsiunile arhetipale 
ale inconştientului, de a le scoate din ascunderea în spatele conştientului, 
la vederea deschisă tuturor. Şi tocmai această expunere vine să pună sub 
control, să ordoneze și să dozeze echilibrant energia psihică, îndepărtându-l 
pe om de pericolul unui conflict cu el însuşi, pe fondul blocajelor interioare 
apărute la nivelul inconştientului. În opinia lui Jung," imaginile arhetipale 
inconştiente trebuie să fie exteriorizate şi postulate într-un sistem calibrat 
dogmatic de forme, ce permite regăsirea sinelui și echilibrarea sa. În acest 
sens, Jung susţine că religiile sunt și mari sisteme psihoterapeutice!!9. Acest 
aspect nu vine să diminueze posibilitatea de adevăr a existenţei Divinităţii 
sau axiomatica credinţei ci, dimpotrivă, poziţia lui Jung referitor la această 
problematică se dovedeşte a fi mult mai nuanţată şi mai permisivă decât 
cea a lui Freud și a altor psihanaliști. 

Pentru Jung, aşadar, vindecarea anumitor forme de transfer se dove- 
deşte a fi o prioritate în practica psihanalitică!%. Un pacient care mereu își 
proiectează imaginile arhetipale într-un mod periculos, văzând pretutindeni 
conţinuturi psihice impersonale și personale, crezând, spre exemplu, că 
vorbește cu personaje ale copilăriei sale ce au dispărut de mult sau per- 
sonificând în medicul psihoterapeut mântuitorul izbăvitor, este un suflet 
a cărui afecţiune patologică se dovedeşte a fi profundă și severă. În tot 
acest proces taumaturgic, doctorul psihanalist este şi el influenţat de trăirile 


118 Ibidem, pp. 204-206, 218-226. 
119 Ibidem, p. 218. 
12 Jung, Carl Gustav, Freud și psihanaliza..., loc. cit., pp. 344—348. 

pacientului, iar controlul acestor influenţe poate fi soluţia pentru reușita 
actului de vindecare. 

Se observă aici importanţa fundamentală a ipostazei pe care psiha- 
nalistul trebuie să o adopte în raport cu propriul pacient. El trebuie, în 
opinia lui Jung, să accepte aceste emoții, dar să și le controleze impecabil. 
Ipostaza empatică trebuie adoptată numai pe fondul unei rigori şi stăpâniri 
exercitate asupra propriilor pulsiuni, gânduri și emoţii. Numai printr-o 
astfel de abordare psihanalistul atinge stadiul avansării în tratarea paci- 
entului și are în vedere constant responsabilitatea morală faţă de acesta. 
O astfel de responsabilitate trebuie asumată pe tot parcursul analiticii 
psihologice, ţinta întregului proces fiind, în esenţă, de ordin moral, adică 
binele psihic şi fiziologic al pacientului. 

Totodată, discuţia despre metodele de abordare psihanalitică şi despre 
tehnicile aplicate direct asupra pacienţilor cu afecţiuni psihice prezintă 
puternice valențe etice. Jung este unul dintre primii psihanalişti care are în 
vedere constant această problemă a conotaţiilor morale din cadrul relaţiilor 
medic-pacient. Întregul act de vindecare, cum este, spre exemplu, cel 
activat în cazul transferului periculos, trebuie să ţină cont de evoluţia şi 
dinamica psihicului-subiect, astfel încât acesta să nu fie agresat sau lezat, 
supus unei violentări psihanalitice excesive. Aici se manifestă nu doar 
preocuparea pentru vindecarea pacientului, dar și căutarea unor alterna- 
tive la metodele psihiatrice de tip dur, agresiv, metode pe care Jung le-a 
respins atât din motive de ineficiență terapeutică, cât și din cauza lipsei 
de moralitate. 

Astfel, plecând de la analitica mitului dezvoltată de Freud, cu precădere 
cea aplicată asupra mitului lui Oedip, sesizând gândirea nedirecționată 
ca unul dintre subiectele principale pentru psihanalitică, postulând funcţiile 
ectopsihice şi cele endopsihice aferente conexiunilor Eului cu mediul 
conștient şi inconștient, relevând etapizarea procesului de vindecare al 
transferului periculos de conţinuturi inconştiente!?!, Jung indică anumite 
repere prioritare de cercetare pentru psihanaliză, repere ce pot da o primă 
măsură a importanţei şi statutului acesteia în cadrul ştiinţelor spiritului. 
Dar acest demers de postulare al tematicilor și rolului pe care psihanaliza 


121 Jung, Carl Gustav, Freud și psihanaliza..., loc. cit., pp.194—199. 

trebuie să şi-l asume se dublează la Jung de permanenta atenţionare a 
faptului că ființa umană trebuie preţuită și respectată pe tot parcursul 
abordării clinice a unei nevroze, pacientul și medicul fiind, ambii, per- 
sonajele unui scenariu în care cercetarea ştiinţifică trebuie să fie corelată 
cu raportarea constantă la reperele morale ce impun compasiunea față de 
suferință drept principiu vital. 


1.2. Hermeneutica psihanalitică a lui Carl Gustav Jung asupra 
parametrilor conceptuali freudieni!?. Cazul tematicilor ce 
vizează conduita morală 


1.2.1. Nihilismul freudian din perspectiva lui Carl Gustav Jung. 
Nevrozele şi măştile moralității secolului al XIX-lea. Critica abso- 
lutismului dogmatic freudian. Freud voltairian. Bigotism și ateism: 
tendinţe extreme ale secolului al XIX-lea. Uitarea lui deus absconditu 
și a experienţei lui mysterium tremendum!” prin antropologizarea 
imaginii Divinităţii. Totem și tabu din perspectiva forțării evidenţelor 
științifice 
Paradigma culturală a unei epoci nu poate fi depășită decât prin 
relansarea unor noi repere care, gradual, ajung să întemeieze ascensiunea 
unei alte paradigme, cu tendinţe creaționale și axiomatice diferite. Aceste 
apariţii trebuie să constituie atomii propulsării spre noi orizonturi ale 
cercetării şi creativităţii omenești și să reprezinte totodată, mai precis să 
concentreze, reușitele și eșecurile definitorii ale trecutului. Pentru Carl 
Gustav Jung, cercetările şi scrierile magisterului său, Sigmund Freud, 
pot fi recunoscute drept repere care au deschis dimensiuni noi în explorarea 
psihicului uman, dar au şi rămas tributare unui trecut ştiinţific deficitar, 
unor stereotipuri apărute pe fondul credinţei eronate că orice fenomen 
spiritual poate fi definit şi încadrat în limitele unei raționalități rigide şi 
închise. 


122 Termenul de hermeneutică psihanalitică poate face trimitere și la alte încercări de 
apropiere conceptuală între demersurile hermeneuticii și cele ale psihanaliticii, una 
dintre cele mai elocvente astfel de încercări fiind reprezentată de analizele propuse 
de Paul Ricoeur în lucrarea Despre interpretare. Eseu asupra lui Freud, Editura Trei, 
București, 1998, p.11. 

123 Otto, Rudolf , Sacrul, Editura Dacia, Cluj-Napoca, 1996, p. 19. 

Psihanaliza dezvoltată de Freud”, ca metodă exploratorie psihologică 
cu pretenţii evidente de ştiințificitate!%, a luat naştere în spaţiul cultural 
al secolului al XIX-lea drept o prelungire conceptualizată a tendinţelor 
de autoafirmare a raţiunii liber cugetătoare inaugurată de resurecția 
iluministă. Încercarea de spargere şi defragmentare a moştenirii creștine, 
cu precădere scolastice, a stat la baza acestei dinamici progresive de 
cunoaştere științifică accelerată a sinelui. Mai precis, s-a încercat demitizarea 
forțată a cunoaşterii de sine umane, prin explorarea radicală a realităţii ce 
a stat timp de milenii la baza acestei cunoașteri, anume realitatea sufletului 
uman. 

Freud a fost permanent, după cum mărturiseşte Jung, fascinat obsesiv 
de actul demitizării, de radicalul demers de a distruge axiomatici şi valori 
vechi, tradiționalisme conceptuale ce gravitau în jurul unor repere oferite 
de spiritualitatea antică şi trecute ulterior prin mecanismele subtilizării 
și abstracţiei scolastice. Astfel, concepte precum Dumnezeu, maternitate 
sau respect filial vor fi supuse unei interpretări şi interogări menite să le 
descopere cu totul alte valenţe decât cele conferite de moştenirea credinţei 
creștine. În acest sens, Freud va fi privit de către Jung drept un alt exponent 
al nihilismului, alături de Friedrich Nietzsche. Dar, așa cum indică Jung, 
ca şi în cazul lui Nietzsche, Freud propune demolări conceptuale fără a 
deţine soluţia înlocuirii ruinelor generate cu structuri superioare. Practic, 
analitica freudiană pleacă de la soluționarea unor cazuri nevrotice şi, 
printr-un mecanism ingenios de generalizare, încearcă explicarea întregii 
arii maladive a spiritului uman prin intermediul proceselor de vindecare 
aplicate în respectivele cazuri restrânse!?%. 

Astfel, una dintre primele trăsături negative ce i-au fost atribuite 
psihanalizei dezvoltate de cercetările lui Freud a fost cea de absolutism. 
S-a amplificat imaginea psihanalizei ca tehnică sau metodă ce aparţine 
sferei limitate a laboratorului medical şi dimensiunii de analiză strict 
restrânsă la operaţionalitatea aplicată în cadrele dualismului diagnostic- 
tratament. Extrapolarea în aria nelimitată a culturii, artei sau religiei a fost 
privită iniţial drept o proiecţie nelegitimă sau un demers ce se dorește 


12 Jung, Carl Gustav, Dinamica... loc. cit., 421-424. 
13 Jung, Carl Gustav, Despre fenomenul spiritului în artă şi ştiinţă..., loc. cit. pp. 41-46. 
126 Ibidem, p. 39. 

general-explicativ în lipsa unor argumente reale și incontestabile. În același 
timp, mediul academic a primit ingenioasa apariţie a explorării psihanalitice 
ca pe un caz de generalizare forțată cu pretenţii de ştiinţificitate. 

Totuşi, consideră Jung, intercorelările psihanalizei cu întreaga dimen- 
siune de cercetare și creație a ființei umane au fost evidente dintru început. 
Ceea ce este intrigant aici e faptul că Freud, ca exponent principal al 
dezvoltării şi lansării psihanalizei în spectrul ştiinţelor spiritului, nu 
și-a asumat această deschidere consubstanţială a noii discipline, în raport 
cu întregul efort al cunoaşterii și creativității umane”. Acest fapt repre- 
zintă unul dintre reperele exponenţiale ale diferenţierii dintre viziunea 
psihanalitică a lui Sigmund Freud și cea propusă de Carl Gustav Jung. 
Psihanaliza lui Freud şi-a asumat o limitare conceptuală rigidă în cadrele 
experimentalului manifest al reuşitelor aplicative, urmate de postularea 
unor concluzii ce au fost, ulterior, transformate în factori explicativi general 
valabili. Așa cum menţionează Jung, întreaga activitate creativă şi analitică 
a lui Freud, întregul complex de contribuţii fundamentale la procesul de 
evoluţie al psihologiei, trebuie înţelese drept apariţii întemeiate pe struc- 
turalizarea şi redimensionarea unor teze și tematici dezvoltate deja odată 
cu iluminismul francez și cu proiecţiile culturale ale acestuia în secolul al 
XIX-lea. 

Pentru Jung, problematica centrală a cercetărilor freudiene, mai exact 
tema refulării sexuale, reprezintă expresia stării de spirit definitorii pentru 
secolul al XIX-lea. Astfel, dacă tradiţia scolastică şi moştenirea axiomatică 
creştină au fost fundamental destabilizate prin critica excesivă întreprinsă 
de viziunea iluministă, secolul ce a urmat resurecției spirituale impuse 
de această viziune a reunit extensiile iluministe, concretizate în gândirea 
materialistă şi nihilistă, cu încercarea de a salva valorile tradiționale ale 
dogmaticii creştine. Astfel, conflictul dintre cele două orientări s-a acutizat, 
pregătind solul cultural propice apariţiei gândirii nihiliste a lui Friedrich 
Nietzsche, filozofiei materialiste sau psihanaliticii freudiene.17%8 

Gândirea modernă s-a erijat în moștenitoarea şi apărătoarea valorilor 
creştine, dar acest angajament și-a dezvoltat opţiunile pe temeiul asumării 


unui creștinism surogat, în speţă a unei credinţe a bunelor maniere și 


17 Ibidem, p. 44. 
125 Ibidem, p. 40-46. 

convențiilor sociale. Lipsa aderării reale la axioma creștinismului autentic, 
absenţa unei trăiri a misterului revelat, precum și absenţa dinamicii dragostei 
față de semeni au generat un creştinism fals în spatele căruia, sub măştile 
dogmatice, s-au refulat pulsiuni și tensiuni catalogate drept amorale. Această 
titulatură, precum și interdicțiile firești ce au apărut pe fondul aplicării 
sale, au determinat accentuarea procesului de refulare, de ascundere şi 
sedimentare, urmat de izbucnirile de suprafaţă, adesea incontrolabile şi 
generatoare de nevroze acute. 

Tabloul unei astfel de lumi nevrotice, în care procesualitatea refulării 
sexuale ocupa un loc central, a permis apariția şi consolidarea psihanalizei 
freudiene. Freud reprezintă, prin creaţia şi activitatea sa, cealaltă extremă 
a unei epoci contradictorii şi bipolare din perspectiva modului de con- 
ceptualizare. Dacă acea formă de creștinism fals şi-a găsit adepţii atât în 
rândul straturilor sociale înstărite, cât şi în rândul reprezentanţilor clerului, 
ce își asumau demersurile de instruire şi educaţie pentru masele largi, la 
rândul lor, nihilismul, materialismul şi raționalismul s-au coalizat într-o 
direcție comună, ce propunea istoriei o eliberare de superstiţia religioasă 
și clişeele societăţii burgheze. Fiind două extreme, ambele tendinţe au eșuat 
în exagerări şi deliruri doctrinare capabile să inventeze, dar nu să şi 
descopere argumente de susţinere pentru toate tezele emise. 

În viziunea lui Jung, Freud nu se putea distanţa radical de influenţa 
copleșitoare a epocii sale și nu avea cum să nu opteze pentru unul dintre 
cei doi poli majori conceptuali. Alegerea sa pentru direcția materialistă şi 
antireligioasă l-a condus la descoperirea multiplelor complexe ale refulării 
sexuale și la sesizarea mecanismelor de frustrare psihică ce se ascund în 
spatele manifestărilor religioase. Dar, consideră Jung, Freud nu a văzut 
sau nu a vrut să vadă faptul că aceste complexe şi frustrări nu au cum să 
acopere justificativ întreaga arie a manifestărilor credinţei religioase şi nici 
faptul că ele susțin doar o parte limitată a acestor procese!%. 

Oarecum tributar gândirii lui Voltaire, unul dintre citatele sale preferate 
fiind formula voltairiană Fcrasez l infâme!%, Freud şi-a asumat misiunea 
unui demolator conceptual care va ajunge să privească fenomenul religios 
și arta, cultura sau trăirea aferentă iubirii umane drept simple derivate ale 


1% Jung, Carl Gustav, Freud și psihanaliza..., loc. cit., p. 403. 
1% Jung, Carl Gustav, Despre fenomenul spiritului în artă și ştiinţă..., loc. cit., p. 40. 

pulsiunii sexualităţii, simple urme sau stigmate ale unor traume sexuale 
din evul copilăriei timpurii, dezechilibre trecute prin procesul transformărilor 
multiple şi ale sublimării unor disfuncţii psihice şi fiziologice de la nivelul 
sexualității infantile. Prejudecata considerată a fi materialistă și închiderea 
în circularitatea explicativă a fenomenalităţii eroticului l-au împiedicat 
pe Freud, consideră Jung, să-şi depășească propriile blocaje şi frustrări, 
propriile stigmate şi imperative impuse de epoca în care a trăit!3. 

Acest fapt se observă din plin în lucrări precum Viitorul unei iluzii, 
unde se resimte abordarea materialistă a fenomenului religios. Astfel, unei 
extreme ce susținea un creștinism fals şi ipocit i s-a răspuns printr-o altă 
extremă, ce încearcă demontarea tuturor fenomenelor religioase în numele 
ştiinţificităţii raționale și al materialismului steril, o demontare ce nu mai 
ţine cont de realitatea diferenţierii dintre trăirea autentic religioasă și falsi- 
tatea convențiilor sociale fundamentate în mecanismele refulării psihice. 
Aici îşi regăseşte locul și contribuţia perspectivei psihanalitice a lui Freud, 
cu meritele sale excepţionale, însă și cu sincopele şi exagerările specifice, 
trăsături ce justifică apropierea gândirii sale de cea a lui Friedrich Nietzsche, 
autor ce se declara exponent al nihilimsului demolator, ce reconsideră şi 
neagă toate valorile tradiționale!?, al filozofiei ce ruinează și declasează 
ultimele semne ale superstiției religioase, inaugurând evul omului menit 
să se autodepășească. 

Ceea ce este important din perspectiva corelării cu problematica și 
preocupările etice este faptul că unei morale de fațadă, unei etici cu valori 
falsificate pe care epoca victoriană și-a revendicat-o, încercând evitarea 
asumării iubirii de semeni şi sacrificiului ca preschimbare a voinţei auto- 
edificării în dăruirea spre celălalt, specifică creștinismului autentic!%, s-a 
replicat printr-o viziune ce declasează orice formă de morală, ce vine să 
atenţioneze că moralitatea nu este altceva decât apelul la un comportament 
care ascunde, sublimând, pulsiunea sexuală. Orice valoare etică este negată 
în numele instinctului, care îşi ascunde energia, dar domină totalmente 


fiinţa umană în afect, gând şi acţiune. 


131 Ibidem. 
152 Nietzsche, Friedrich, Amurgul idolilor, Editura Eta, Cluj, 1993, p. 5. 
15 De Chardin, Pierre Teilhard, Despre mediul divin, Editura Herald, București, 2007, p. 57. 

Exagerările conceptuale specifice lui Freud au menirea, în opinia lui 
Jung, de a conferi o nouă luciditate conștiinței umane, aşezând-o în faţa 
unor evidențe pe care, cu prea multă lejeritate gnoseologică, le-a evitat 
în numele unei false morale și conduite etice. Fixaţia incestuoasă sau 
debutul trăirii erotice infantile, aceste realităţi ale fiinţei umane au fost 
ascunse de către mentalitatea secolului al XIX-lea! în spatele unor for- 
mulări de conduită socială cu pretenţii etice!%. Totodată, antropologizarea 
imaginii Divinităţii a susținut procesul uitării trăiri autentic religioase, ce 
îl apropia pe om de acel deus absconditus evocat de Luther și amintit de 
Rudolf Otto ca sursă a experienţei lui mysterium tremendum!5, de prezenţa 
zeului ca mister ce poate fi revelat. 

Astfel, tensiunile psihice cumulate, mare parte din ele de natură sexuală, 
au devenit responsabile de multiple derapaje la nivelul psihicului individual 
și colectiv, generând nevrozele secolului al XIX-lea, nevroze care şi-au 
transferat forța distructivă în prima parte a secolului al XX-lea, contri- 
buind la conflictele devastatoare ale acestuia!7. Într-un mod paradoxal, 
Freud, încercând decriptarea şi demolarea stereotipurilor și automatismelor 
specifice eticii false din secolul al XIX-lea, contribuie la redirecționarea 
atenţiei spre posibilitatea reasumării adevăratelor valori morale. Demersul 
său, dacă se reuşeşte depășirea impactului emoţional generat de gravitatea 
și duritatea nihilistă a tezelor sale, poate fi interpretat și înțeles drept o 
încercare de întoarcere la autentica morală, ce se concretizează doar prin 
raportarea la binele individual uman și nu la utopia unei bunăstări colec- 
tive. Nu întâmplător Jung îl evocă pe eminentul său predecesor alături 
de Nietzsche, gânditor faţă de care va resimţi o constantă și discretă 
preţuire!s. Și afirmaţiile acestuia, dacă de asemenea se depășeşte şocul 
întâlnirii cu excesele sale conceptuale și stilistice, pot fi înțelese drept teze 


1% Jung, Carl Gustav, Despre fenomenul..., loc. cit., p. 40. 

1% Foucault, Michel, Istoria sexualității, vol. 2, Practicarea plăcerilor, Editura Univers, 
București, 2004, p. 19. 

15 Otto, Rudolf , op. cit., p. 19. 

137 Le Rider, Jacques, Modernitatea vieneză și crizele identității, Editura Universităţii „Alexandru 
Ioan Cuza”, lași, 1995, pp. 38-39. 

138 Bishop, Paul, C.G. Jung and Nietzsche, în Jung in Contexts: A Reader, Editura Routledge, 
Londra, 1999, p. 205. 

în favoarea renașterii spiritualităţii umane din marasma unui secol al 
ipocrizei şi al falsității moral-religioase. 

Deși în faza de început a contribuţiilor sale ştiinţifice, Freud a fost 
privit drept o sursă de erori conceptuale și destabilizări la nivelul moralei 
tradiţional acceptate, ulterior s-a petrecut, aşa cum atenționează Jung, 
un fenomen de răsturnare, de inversiune riscantă, poate mai nociv în 
consecințele sale decât respingerea propriu-zisă a creaţiei și analiticii 
freudiene. Psihanaliza ca directivă şi preocupare psihologică a fost adop- 
tată de cercurile largi de intelectuali reprezentativi pentru o gamă amplă 
de opinii şi perspective etice și gnoseologice. Astfel, atei şi credincioşi 
declaraţi, raţionalişti şi empiriști şi-au manifestat deschiderea pentru 
sfera de cercetare psihanalitică şi dorința de asumare a metodelor sale la 
nivel conceptual şi aplicativ. 

Printr-un asemenea demers, s-au creat premisele dezvoltării unei 
adevărate mode a psihanaliticii, care ducea cu sine superficializarea şi 
adaptarea conceptelor și tehnicilor sale la necesităţile frivolităţii cotidiene. 
Jung aminteşte exemplul elocvent al fenomenului sublimării care, fiind 
reinterpretat şi înțeles greșit, a fost evocat constant drept mijloc de trans- 
formare eficientă a oricăror deficiențe psihice în calități şi avantaje con- 
sistente pentru dinamica conștiinței umane. Negând această atitudine de 
proclamare a succesului unor astfel de conversii psihanalitice forțate, Jung 
consideră că realitatea și împlinirea unui act autentic de sublimare constituie 
cazuri excepţionale, surveniri ce pot fi atinse cu mare dificultate. În esență, 
ideea posibilităţii sublimării psihanalitice este de origine alchimică și ea 
vizează transformarea unui element care nu este nobil într-un element 
pe deplin nobil. Această inversiune, transferată în cazul psihanalizei, presu- 
pune schimbarea unor stări psihice negative în unele pozitive, inversiunea 
energiilor psihice distructive în energii psihice constructive. 

Dar un astfel de proces, susţine Jung, implică un consum de energie 
psihică imens, deci mistuirea conținutului de conversie, ceea ce poate duce 
la un blocaj psihic de anvergură și la un eşec atât pentru psihanalist, cât 
și pentru pacientul asupra căruia se exercită încercarea de sublimare 
psihică. Prin urmare, consideră Jung, la o privire atentă, se poate sesiza 
faptul că, în pofida aparenţelor, chiar și pentru Freud actul sublimării este 
mai mult un concept decât o reușită efectivă cu rezultate pozitive evidente 

la nivel terapeutic!%. Astfel, încercările de a exagera reușitele psihanaliticii 
și demersurile de confiscare a caracterului ştiinţific al acesteia nu pot decât 
să îndepărteze conştiinţa modernă de preocupările și dificultăţile reale 
care definesc cercetările din cadrul ei. În acest caz, nu analitica freudiană 
poate fi acuzată de lipsa unei axiologii etice ci, dimpotrivă, încercările 
epigonice ulterioare de a o interpreta şi distorsiona tendenţios. 

Dincolo de meritul incontestabil de a inaugura şi propune moder- 
nităţii o nouă cale de explorare a spiritului uman, ceea ce i se poate reproşa 
psihanaliticii freudiene este, în opinia lui Jung, unilateralitatea cercetărilor 
şi centrarea interpretărilor exclusiv pe fenomenalitatea cauzelor, pe dinamica 
surselor. Astfel, se neglijează scopul, reperul-țintă spre care poartă energia 
psihică individuală şi colectivă orice situație şi manifestare pshică, fie ea 
maladivă sau catalogată drept normală. Este imposibil, susține Jung!%, 
să deţii o perspectivă parţială asupra unei probleme psihice şi să o poţi 
postula și cataloga definitiv. Acest mecanism de generalizare forțată, în 
care se pleacă de la un număr limitat de concluzii pentru a se postula teze 
cu statut de imperative și legi universal valabile pentru psihicul uman, 
este extrem de riscant şi duce la o distanțare de realitatea analizată. Se 
poate ajunge la scenariul în care rezultatul sau finalitatea cercetărilor nu 
mai depind şi nu mai este dictate de către cerințele adevărului vizat, ci 
se conformează întregului dogmatic urmărit de către cercetător. 

Astfel, primează confirmarea teoriilor emise și nu aflarea exploratorie 
a unor aspecte definitorii pentru realitatea spiritului uman. Încercările 
freudiene înclină uneori, consideră Jung, spre o încadrare pe un astfel de 
parcurs riscant. Resortul unei asemenea glisări ar putea fi identificat în 
dorinţa ascunsă, dar excesivă, de a impresiona un public avid după demer- 
surile nihiliste ale desprinderii în raport cu măștile ipocrizei religioase şi 
sociale caracteristice pentru secolul al XIX-lea. Astfel, se intenționează 
multiplicarea numărului de adepţi ce susțin respingerea acestor măști și 
a mentalităţii care le-a generat. Demersul freudian se apropie, ca intenţie 
și frenezie, de expunerile nietzscheene, scrieri de nuanţă și stil profetic, 
menite să anunţe sfârşitul agonic al unei epoci epuizate, a unui sfârșit 
aşteptat, dar mereu amânat nejustificat. 


1% Freud, Sigmund, Studii..., loc. cit., pp. 20-21. 
14 Jung, Carl Gustav, Freud și psihanaliza..., loc. cit., pp. 404-408. 

Dar, atenționează Jung, fenomenul nevrozelor sociale şi individuale 
nu este un aspect caracteristic numai pentru damnabila epocă al cărei sfârșit 
era anunţat prin activitatea exploratorie a lui Freud sau textele incendiare 
propuse de Nietzsche. Dimpotrivă, nevrozele apar în diferite medii spaţio- 
temporale extrem de îndepărtate și diferite, ceea ce conduce la constatarea 
că ele sunt fenomene universal-umane, crize dezvoltate independent de 
contextele istorice sau geografice. Secolul al XIX-lea şi-a manifestat nevro- 
zele sale intense, dar nu reprezintă o situaţie unică în palmaresul evoluţiei 
omenirii, iar corelarea cu ipocrizia religioasă și refularea sexuală, specifice 
acestui secol, sunt de o evidenţă reală, dar de conjunctură. 

Există, aşadar, multe alte intervale spațio-temporale unde nevrozele 
au fost prezente şi s-au manifestat perturbator, din considerente și pe 
fundalul unor motivații total diferite faţă de cele care au stat la baza 
maladiilor psihice ale secolului al XIX-lea. Trauma și nevroza psihică se 
pot întemeia și pe alte fundamente decât cele identificate prin apelul la 
cercetarea freudiană a mediului psiho-social al acestui secol. Dar chiar în 
interiorul dinamcii psihologice a secolului al XIX-lea se pot identifica și 
alte pulsiuni refulate, ascunse, care sunt sedimentate în perimetrul incon- 
ştientului, aşteptându-și violenta izbucnire spre suprafaţa conștientului 
inter-activ. 

Jung aminteşte de perspectiva psihanalitică a lui Alfred Adler, cel 
care, asumându-și de asemenea calea gândirii psihanalitice, desemnează 
mobilitatea psihică a dorinţei de autoafirmare drept sursa efectivă a nevro- 
zelor manifeste. Acest proces de autoafirmare îşi găseşte culoarul deplin de 
concretizare în relaţia tensionată dintre fiu şi tată, mai precis în tendinţa, 
ce atinge coeficienți maximi pe parcursul adolescenţei, a desprinderii de 
personalitatea paternă, prin situarea opozitivă în raport cu impozanța 
acesteia!“ Odată o astfel de înclinaţie-pulsiune refulată, aceasta devine 
responsabilă de apariţia unor puternice derapaje psihice, dezechilibre care 
pot fi înscrise în sfera nevrozelor, secolul al XIX-lea fiind recunoscut, din 
perspectivă psihanalitică, şi pentru excesul pedanteriei etice false prin 
care se încerca ascunderea energiei psihice a autoafirmării în raport cu 
ipostaza paternă. 


14 Adler, Alfred, The Science of Living, Editura Lowe and Brydone Printers Ltd., Londra, 
1930, p. 258. 

Nu întâmplător mentalitatea secolului al XIX-lea este marcată intens 
de coduri ale așa ziselor bune maniere în cadrul relaţiilor ce vizau per- 
sonalitatea şi statura morală a tatălui. Pentru Jung,!? o teorie completă 
asupra nevrozelor trebuie să deţină un grad maxim de valabilitate opera- 
țională pentru orice mediu de manifestare al interrelaționărilor umane, 
indiferent de epoca sau locaţia dezvoltării acestora. Dacă cercetările psi- 
hanalitice rămân la stadiul nevrozelor secolului al XIX-lea, atunci însuși 
tabloul analitic al fenomenalităţii nevrozei va fi incomplet. O astfel de 
eroare se datorează, consideră Jung, neînţelegerii faptului că inconştientul 
individual, dar şi cel colectiv, care — spre exemplu - este caracteristic 
secolului al XIX-lea, nu este și nu poate fi doar un reper de sine stătător. 
Dimpotrivă, el reprezintă un produs psihologic complex, care este rezultatul 
unor îndelungi sedimentări, a unor acumulări inaugurate în evii ancestrali 
ai omenirii, motiv pentru care experiența psihologică a unui secol cum a 
fost secolul al XIX-lea nu trebuie gândită şi analizată necontextual, exclu- 
zând trecutul și viitorul de natură psihică care îi încadrează dinamica. 

Constatarea lui Jung, este că, dacă se încearcă aplicarea teoriei freudiene 
a refulării sexuale la mediile societăţilor primitive, spre exemplu, atunci 
se va observa din plin deficiența unilateralităţii şi rigidităţii sale concep- 
tuale. În acest sens, critica lui Jung evocă faptul că aplicarea rezultatelor 
obținute de analitica freudiană în tratarea unui număr limitat de nevroze, 
întâlnite de-a lungul experienţei clinice a lui Freud, la problemele legate 
de totem şi tabu se dovedeşte a fi excesivă, forțată şi înclinată spre distor- 
sionarea adevărului ştiinţific. Astfel, încercarea freudiană de a păşi dincolo 
de masca superstiţiei și prejudecăţii sociale și morale a secolului al XIX-lea 
a generat un impuls excepțional pentru întreaga evoluţie culturală a omenirii, 
dar prețul necesar acestei contribuţii a fost excesul unilateralităţii şi res- 
trângerii la un singur concept explicativ a întregii dinamci psihice umane. 

Sectorul trăirilor umane, poate cel mai intens afectat de acest demers 
radicalizat, a fost reprezentat de sfera asumărilor morale și conceptua- 
lizărilor de ordin etic. Freud, asemenea lui Nietzsche, vine spre a spune 
umanităţii că, odată cu postularea metodei sale psihanalitice drept tehnică 
ştiinţifică indubitabilă, evul moralei, aşa cum am moștenit-o prin tradiția 
cu precădere iudeo-creștină, şi-a consumat apusul. Dimpotrivă, pentru 


12 Jung, Carl Gustav, Practica..., loc. cit., pp. 36-37. 


78 


l. Dogmatismul amoral freudian drept bază motivațională a gândirii psihanalitice a lui C.G. Jung 


Jung, abia prin descoperirea psihanalizei ca tehnică empirică aplicativă 
asupra sufletului uman, prin departajarea empirică dintre conştient şi 
inconştient, problema moralei este relansată, fiind eliberată de balastul 
dogmei și al superstițiilor de ordin refulant!*. 


1.2.2. Sincopele analiticii freudiene anti-moraliste din perspectiva 
lui Carl Gustav Jung. Reticenţa analiticii freudiene în asumarea 
tezelor artistice, teologice sau filozofice. Adaptarea forțată a acestor 
domenii conceptului de libido sexual. Isteria interpretată freudian 
ca derapaj psihic întemeiat pe un traumatism sexual infantil. 
Respingerea acestei teze freudiene de către Jung și acceptarea 
avantajelor tehnicii terapeutice de abregație. Captivitatea discur- 
sului freudian în superstiţiile științifice ale secolului al XIX-lea, 
cu precădere cele ale raționalității, materialismului și nihilismului. 
Lipsa auto-analizei la Freud din perspectiva criticii lui Jung 


Într-un mod paradoxal, consideră Jung, faptul că psihanaliza intră 
într-o reală conexiune şi corespondenţă cu preocuprile umaniste nu este 
compatibil cu activitatea de cercetare a lui Sigmund Freud şi, mai ales, 
cu propriile opţiuni și viziuni ale acestuia în ceea ce priveşte, spre exemplu, 
tezele filozofiei sau ale teologiei. Freud i-a declarat lui Jung că nu este 
interesat în explorările sale de textele marilor gânditori, chiar dacă acestea 
au generat mișcări resurecționare profunde la nivel cultural, cum este cazul 
scrierilor lui Friedrich Nietzsche. Astfel, întreaga perspectivă psihanalitică 
pe care Freud şi-a asumat-o trebuie privită în primul rând drept manifes- 
tarea unui demers științific empiric, avându-și centrul de greutate situat 
în interiorul activităţilor analitice de laborator. 

Pentru Jung, constatările și concluziile spre care poartă întregul efort 
intelectual freudian nu pot fi gândite decât ca rezultante ale explorării 
psihiatrice, deci cu un pronunțat caracter medical. Abia din această 
perspectivă se pot înțelege multiplele reticențe manifestate de Freud în 
raport cu deschiderile conceptuale spre artă sau religie, dar şi extrem de 
intensa disponibilitate a cercetărilor sale analitice de a se concentra pe 
fenomenalitatea artei sau a religiei. Paradoxul sesizat de Jung constă în 


18 Jung, Carl Gustav, Despre fenomenul..., loc. cit., pp. 38-46. 
14 Ibidem, p. 47, p. 54. 

faptul că metoda analitică freudiană este reticentă în a-şi asuma teze, idei, 
perspective de orientare artistică, teologică sau filozofică, dar în același 
timp manifestă o procupare deplină pentru sondarea acestora doar de 
pe poziţiile unei psihanalize de laborator. 

Mecanismul circular care reunește postularea unui diagnostic și a 
unui tratament este astfel activat și în acest caz. Prin urmare societatea 
umană, cu precădere cea a secolului al XIX-lea, comportă în opinia lui 
Freud semnele unei adânci crize de ordin sufletesc, sau mai precis nervos, 
iar concretizarea acestor indicii ale maladiei ce a cuprins, de asemenea, 
masele sociale și individul se pot observa cel mai evident în manifestările 
religioase sau culturale. La o astfel de afecţiune există, aşadar, şi posi- 
bilitatea unui remediu concretizat prin tehnica psihanalitică. Așa cum 
observă Jung, acest tip de abordare şi perspectivă rămâne tributar unei 
viziuni medicale psihiatrice care doreşte să își menţină limbajul şi metodele 
în cadrele stricte ale laboratorului ştiinţific. Astfel, unul dintre motivele 
distanţării intelectuale asumate de Jung în raport cu psihologia lui Freud 
îl reprezintă faptul că întregul demers analitic freudian încearcă adesea 
să calibreze celelalte sfere de preocupare umaniste în raport cu matrița 
câtorva evidențe psihanalitice. 

Acest fapt a condus şi la respingerea reperelor morale tradiționale, 
cu precădere cele iudeo-creştine, în locul lor deschizându-se doar sumbra 
perspectivă a instinctului orb și incontrolabil. Pentru Jung, situaţia trebuie 
să fie inversată conceptual şi empiric. Prin urmare, este strict necesar ca 
demersul psihanalitic să îşi menţină capacitatea de operare concretă de 
ordin medical taumaturgic, alături de cercetările teoretice, dar toate acestea 
trebuie să fie calibrate și adaptate dimensiunilor celorlalte preocupări ale 
sufletului uman, cum ar fi religia sau cultura. Așadar, psihanaliza trebuie 
să îşi modeleze şi adapteze cercetarea şi discursul în raport cu experiența 
religioasă şi culturală a omenirii iar nu, aşa cum credea Freud, că religia și 
arta trebuie să se supună, necondiţionat criteriilor şi matrițelor psihanalizei. 

În acest sens, teoria freudiană a importanţei pulsiunii sexuale consti- 
tuie, poate, cel mai elocvent exemplu. Întregul spectru de trăire culturală, 
religioasă, însă şi de alt ordin, a fost adaptat forțat tezei ce voia să explice 
întreaga sferă de manifestare a ființei umane prin reducerea temeliilor 
acesteia la nivelul energiei psihice sexuale, la nivelul conceptului de libido. 


80 


l. Dogmatismul amoral freudian drept bază motivațională a gândirii psihanalitice a lui C.G. Jung 


Pericolul unei astfel de abordări este evident și se rezumă, așa cum susţine 
și Jung, la construcția unei gândiri subiective unidirecționate, o perspectivă 
ce nu vrea să vadă şi să considere real decât ceea ce este deja încadrat şi 
acceptat de propriul sistem analitic. Riscul major ce poate apărea este ca, 
încercând să intervină spre a vindeca o individualitate sau un grup de o 
anumită nevroză obsesivă, analistul să se dovedească el însuși a fi captiv 
unei astfel de nevroze. Atunci întreaga lui cercetare va fi influențată de 
tematicile obsesive ce îi domină inconştientul, tematici ce erup la suprafața 
psihică reprezentată de conştient sub multiple conţinuturi sublimate și 
învestite cu statut de elemente stabile şi credibile. În concluzie, analistul 
poate să fie situat într-o stare de autoiluzionare care îi potenţează siguranța și 
atotsuficiența de sine, fapt ce îl împiedică să își sesizeze erorile, exagerările 
și derapajele propriului crez ştiinţific, propriei teorii şi tehnici pe care o 
crede intangibilă. 

Temelia conceptuală a teoriilor freudiene își are sursa în mediul de 
cercetare psihiatrică în care şi-a început activitatea de explorare și analitică 
Sigmund Freud. Unul dintre renumiţii săi profesori, Jean Martin Charcot!*, 
este cel care susține pentru prima dată în cercurile de specialitate faptul 
că apariţia şi amplificarea simptomelor de isterie sunt determinate de 
anumite reprezentări psihice, care reușesc să domine şi să copleşească 
funcţiile superioare nervoase. Această copleşire paralizează şi seduce 
mobilităţile sistemului nervos şi energia psihicului, determinând o logică 
cognitivă paradoxală!”. La rândul său, Joseph Breuer, cercetător şi coleg 
mai în vârstă al lui Freud, dezvoltă această teză, ajungând la concluzia 
că reprezentările ce pot generea isteria sunt, în esenţă, amintiri ale unor 
incidente traumatice. Spre deosebire de Pierre Janet care a încercat înlocu- 
irea termenului medieval de posedare sau posesie cu cel de obsesie, noțiune 
considerată mai modernă, Freud și Breuer dezvoltă sondarea și reasumarea 
acestui concept de posesie, sesizând valabilitatea sa terminologică în cadrele 
psihanalizei. 

Este vorba despre faptul că bolnavul isteric este realmente posedat, 
dar nu de către o forță ocultă, aşa cum susţinea viziunea medievală reli- 


15 Jung, Carl Gustav, Freud și psihanaliza..., loc. cit., pp. 152-171. 

1% Jung, Carl Gustav, Despre fenomenul..., loc. cit., p. 48. 

147 Didi-Huberman, Georges, Invention of Hysteria, Charcot and the Photographic Iconography 
of the Salpetrier, Editura MIT Press, Londra, 2003, p. 74. 

gioasă, ci de către acele reprezentări și amintiri ale unor secvenţe de trăire 
traumatică, spasmodică, cu efect de traumă psihică. Această constatare 
duce la ideea că la baza isteriei se află un fenomen negativ de ordin afec- 
tiv, deci mai precis un afect. În termenii psihanalitici evocaţi de Jung’, 
misiunea psihanalistului este să coboare în zonele inconștiente ale paci- 
entului, pentru a repera acest afect încleștat și a-i produce abreacţia. Este 
vorba așadar despre o deblocare, o decongestionare psihică realizată de 
către medic, care încearcă astfel să ajungă la sursa reprezentării ce obturează 
și ține captivă funcţionalitatea nervoasă a bolnavului şi să o anihileze. 

Pentru Freud se conturează necesitatea aprofundării analitice a 
dimensiunii trăirilor infantile. Dacă isteria și dezechilibrele nervoase au 
la bază, în genere, amintiri ale unor traume psihice, înseamnă că acestea 
s-au petrecut în trecut. Dar este vorba despre un trecut individual, de fapt 
cel mai îndepărtat trecut individual, respectiv copilăria primară. În această 
dimensiune vede Freud universul generator de manifestări nervoase ce 
domină şi dirijează ființa umană pe tot parcursul vieţii sale. Următorul 
pas în cadrul cercetărilor sale a fost postularea existenţei vieții instinctuale 
infantile, iar apogeul acestui demers s-a concretizat prin enunţarea vieții 
sexuale infantile ca bază a dinamicii isteriilor și nevrozelor survenite, mult 
mai târziu, la fiinţa umană adultă!*. 

Pentru Jung, ideea că la baza multor fenomene de profund dezechi- 
libru psihic se află viața instinctuală primară, deci amintitirile anumitor 
afecte din copilărie, reprezintă un fapt de o certitudine incontestabilă. Dar 
nu aceeași poziţie poate fi adoptată, în opinia lui Jung, în ceea ce privește 
natura acestei vieţi infantile instinctual-afective. Ceea ce contestă Jung la 
teoria maestrului său, Sigmund Freud, nu este, aşadar, importanţa vieţii 
infantile afective pentru întreaga evoluţie psihică ulterioară a ființei umane, 
ci faptul că esenţa dinamicii sufleteşti a copilăriei primare s-ar reduce la 
instinctul sexual, instinct pe care Freud îl aşează în vârful piramidei trăirilor 
și manifestărilor existenţei omeneşti. O contribuţie relevantă la întreaga 
dimensiune de cercetare psihologică modernă este adusă de Freud prin 
readucerea în discuţie, de pe poziția preocupărilor psihanalitice, a tematicii 
visului. 


18 Jung, Carl Gustav, Despre fenomenul..., loc. cit., pp. 48-49. 
1% Freud, Sigmund, Despre psihanaliză. Cinci prelegeri ținute la Universitatea Clark, Editura 
Herald, București, 2011, pp. 111-112. 

Acest subiect aparține patrimoniului universal al omenirii și el a fost 
mereu apelat de către diverse religii, paliere de experiență mistică şi școli 
teologico-filozofice. Considerat în Antichitate și Evul Mediu drept calea 
regală pentru comunicarea și interrelaționalitatea cu entitățile mitico- 
divine, visul a fost subclasat ca importanţă la începuturile cercetărilor cu 
caracter ştiinţific din domeniul psihologiei. Freud are meritul, în opinia 
lui Jung, de a relua această fascinantă tematică, surescitând atenţia in- 
trigantă a contemporanilor asupra importanţei visului ca fereastră spre 
inconştientul uman. Desigur şi aici Jung reia reproșul său la adresa 
unilateralităţii viziunii lui Freud, unilateralitate și rigiditate conceptuală 
manifestată inclusiv în cazul abordării fenomenalităţii onirice. 

Aşa cum nu se poate susține cu caracter absolut că orice derapaj 
nevrotic şi orice isterie se întemeiază pe o traumă infantilă sexuală, tot 
astfel, consideră Jung, nici ideea conform căreia visul ar indica numai 
traume de ordin sexual nu se poate susține. Ceea ce critică Jung nu este 
prezenţa factorului erotic infantil în mecanismul nevrozelor și implicit 
al visului, ci faptul că pentru Freud doar acest factor deţine întâietate 
absolută. Este așadar posibil, în opinia lui Jung, ca o multitudine de alţi 
factori, de alte structuri, diferite total de pulsiunea sexuală, să se afle la 
baza traumelor nevrotice și a isteriilor avansate, iar visul poate deschide 
calea către şi ne poate informa despre aceste alte structuri, el nefiind 
doar o viziune a unei traume infantile de ordin erotic. 

Totuşi, unul dintre meritele incontestabile ale lui Freud în această 
privinţă este conexiunea pe care el o sesizează între imperativele moralității 
convenționale, corelate cu axiomatica religiilor, şi dinamica inconştientului, 
revelată prin intermediul viziunilor onirice. Ca rezultat, conform teoriei 
freudiene, o traumă erotică infantilă, un incident erotic capital petrecut 
în copilărie este refulat, adică proiectat în inconștient, ascuns, astfel încât 
să nu mai poată fi recunoscut şi asumat. Acest proces de nerecunoaştere și 
ascundere determină o sedimentare a tensiunii, a energiei psihice aferente 
respectivului incident, incident ce poate fi chiar o dorinţă, o atracţie erotică 
intensă. Cu cât o astfel de energie este mai îndelung ascunsă, cu atât șansele 
ei de potenţare și amplificare sunt mai mari, iar erupția dinspre inconștient 
către conștient va fi mai devastatoare pentru echilibrul psihic individual. 

Mecanismul responsabil pentru susținerea şi consolidarea procesului 
de refulare, prin care aceste traume infantile de ordin erotic nu sunt lăsate 

să fie exteriorizate și astfel neutralizate, este reprezentat, în opinia lui 
Freud, de sistemele moral-religioase. Aceste construcții dogmatice, prin 
demersurile de explicare ale visului, pe care adesea l-au interpretat drept 
mesaj divin sau demonic!%, au blocat manifestarea şi expunerea anumitor 
conţinuturi psihice considerate incompatibile, proiectându-le în inconștient 
prin mecanismul refulării şi generând, astfel, sedimentarea informaţiei ce 
le definește. Complexele generate de imperativele morale și etice, cumulate 
în mecanismele doctrinare religioase, au generat așadar, din perspectiva 
interpretării freudiene, o cenzură psihologică care a determinat refularea 
spre inconștient a dorințelor, obsesiilor, tendințelor considerate imorale, 
obscene, jenante. Acestea au fost ulterior împiedicate, prin dinamica psihică 
a inhibiției, să mai înainteze spre conştient, fiind astfel trecute în uitare. 
Dar uitarea lor nu echivalează cu anularea sau neutralizarea capacității 
lor de a acţiona la nivelul energiei psihice. 

Situaţia relevată de Freud se aseamănă cu relaţia, intens cercetată de 
gândirea scolastică, dintre potenţă şi act. Astfel, se poate spune că toate 
aceste elemente refulate se află în starea de potenţă la nivelul inconști- 
entului, dar ele sunt activate periodic, deci trec în act şi atunci ajung să 
controleze, dinspre inconştient, manifestările conştientului. Freud aplică 
mecanismul său explicativ asupra întregului domeniu al moralei şi al 
religiei. Din punctul de vedere al lui Jung, un asemenea demers repre- 
zintă o exagerare ce nu se poate justifica obiectiv. Ea poate fi acceptată 
doar din perspectiva înţelegerii prejudecăţilor care îl dominau pe Freud, 
în special valorile şi matriţele conceptuale ale raționalismului, ateismului 
și materialismului secolului al XIX-lea:*!. 

Amintind de lucrări freudiene precum Totem și Tabu din 1912 sau 
Viitorul unei iluzii din 1927, Jung consideră că lipsa de înțelegere a feno- 
menului religios şi absenţa deschiderii spre un orizont mult mai larg de 
cercetare au generat, în cazul scrierilor lui Freud, o unidirecționalitate a 
gândirii care a ajutat psihanaliza să își poată delimita orizontul și spe- 
cificul său în cadrul științelor moderne ale spiritului, dar a determinat şi 
un blocaj la nivelul explorării psihanalitice, riscul captivităţii în cercul 


15 Freud, Sigmund, Interpretarea viselor, în Opere esențiale, vol.2, Editura Trei, București, 
pp. 24-25. 
151 Palmer, Michael, Freud și Jung despre religie, Editura IRI, București, 1999, pp. 5-6. 

dogmatic și terminologic fiind aici evident. Încercarea de a explica întregul 
mecanism traumatic al nevrozelor prin generalizarea unor concluzii indi- 
viduale, rezultate dintr-un număr limitat de cazuri, aplicarea amplificată 
a principiului sexualității infantile drept temei al isteriilor şi derapajelor 
nervoase şi, nu în ultimul rând, așezarea la baza credinţei religioase şi 
trăirii mistice a pulsiunii sexuale refulate, au determinat îngustarea câmpului 
de cercetare şi operaţionalitate al psihanalizei. 

În opinia lui Jung, Freud a rămas tributar atitudinii medicului sceptic, 
doctorului care vede doar maladia, boala, datoria sa fiind concentrarea 
asupra actului de vindecare. De aici și restrângerea viziunii sale doar la 
mecanismele diagnosticării, tratamentului și recuperării nervoase. Jung 
se va întreba: să fie vorba întotdeauna, în cazul anormalităţii psihice, 
despre boală, traume şi maladii ale sufletului? Pesimismul freudian este 
unul subiectiv, el nu are deplină justificare la nivelul realităţii psihologice. 
La rândul lor, mecanismele religios-morale nu comportă, în opinia lui 
Jung, doar funcţia de sublimare a pulsiunii sexuale refulate. Faptul că 
sublimarea psihică de acest tip este prezentă şi în unele manifestări reli- 
gioase şi la unii oameni care se declară credincioşi, asta nu înseamnă că 
se poate susține actul de generalizare prin care întregul complex al trăirii 
mistico-religioase este privit doar ca fenomen întemeiat pe sexualitatea 
refulată. 

Teoriile lui Freud au reprezentat, poate mai mult decât ale lui Nietzsche, 
consideră Jung, dincolo de erorile lor conceptuale evidente, un semn 
enorm de întrebare adresat mentalităţii staţionare a secolului al XIX-lea. 
Freud a expus îndoielile sale exploratorii, reuşind spargerea măștilor și 
fațadelor moralității false. Prin întrebarea ce viza întinderile ascunse situate 
dincolo de aparențele bunei-cuviinţe și ale religiozității de consum cotidian, 
Freud nu a reușit distrugerea credinţei în divin și în existența sufletului 
uman ci, dimpotrivă, a făcut departajarea acestora de falsitatea unei ipo- 
crizii ce ajunsese la niveluri de maxim cromatism. Încercarea de a lupta 
cu dogma falsităților secolului al XIX-lea l-a determinat în final și pe Freud 
să devină un dogmatic al propriilor convingeri. 

După cum mărturiseşte Jung, Freud a fost motivat constant în creația 
și activitatea sa psihanalitică exploratorie de crezul anihilării oricăror super- 
stiții şi prejudecăţi. Erijându-se în exponent al raționalităţii, ce vede în 

demonul fanteziei religioase doar o maladie psihică care poate fi tratată, 
Freud a încercat restrângerea posibilității de existenţă a Divinităţii și a 
demonicului la nivelul unei formule psihologice, formulă care putea fi 
controlată și explicată tuturor într-o manieră medical-ştiințifică. Dar pos- 
tulând aceste vechi repere spirituale drept simple concepte şi fenomene 
psihice ce fundamentează mecanismul superstiției și al prejudecăţii, Freud 
a devenit el însuşi captiv superstițiilor şi prejudecăţilor raționalității, 
materialismului și nihilismului din secolul al XIX-lea. Prin urmare, aminteşte 
Jung, el nu s-a întrebat niciodată despre situaţia psihică a propriei sale 
existențe și deveniri, siguranța de sine fiind poate cea mai hipnotică 
iluzie de care s-a lăsat învăluit și purtat. În opinia lui Jung, ca discipol și 
admirator, interogarea asupra propriului destin i-ar fi oferit poate lui 
Freud o perspectivă pertinentă și echilibrată nu numai asupra a ceea ce 
a descoperit psihanaliza, dar mai ales asupra necunoscutului, enigmei 
copleşitoare din adâncurile sufletului uman, ce așteaptă să fie explorată!?. 


1.2.3. Etapele freudiene ale isteriei și cenzura morală asupra dinamicii 
libidinale. Fixaţia şi energetica inconştientului. Pierre Janet, Josef 
Breuer și Ludwig Binswanger, precursori ai lui Freud în definirea 
isteriei drept nevroză psihogenă. Șocul traumatizant, nodurile de 
blocaj psihic și retenţia psihică. Respingerea jungiană a tezei 
freudiene asupra naturii strict sexuale a șocului excitant inițial. 
Dinamica fantasmei constelate în evoluţia nevrozei. Redefinirea 
conceptului de libido în gândirea psihanalitică jungiană. Complexul 
lui Oedip și complexul Electrei. Reevaluarea dimensiunii etice a 
psihicului uman odată cu respingerea de către Jung a unilateralității 
tezei freudiene asupra bazelor nevrozei. Responsabilitatea morală 
a psihanalizei 


Cunoscând de aproape cercetările lui Freud şi convingerile ştiinţifice 
ale acestuia, Jung concluzionează că nu se poate vorbi despre o teorie 
freudiană completă, încheiată asupra isteriei şi nevrozelor pronunţate. 

Practic, în acest caz o multitudine de experimente sau, mai concret, 
rezultatele acestora au fost teoretizate şi prezentate drept axiome cu un 
înalt grad de credibilitate ştiinţifică. De fapt, susține Jung, aici sunt grupate 


15 Jung, Carl Gustav, Despre fenomenul..., loc. cit., pp. 47-55. 

mai multe observații și constatări empirice care manifestă numeroase ele- 
mente comune, fapt ce îndreptățește, din perspectivă freudiană, formularea 
unor enunțuri cu statut de principii incontestabile. Dar aceste teze iau naş- 
tere dintr-un număr de explorări limitate, deci ele se află sub incidenţa 
relativismului, astfel încât este posibil să nu fie compatibile cu alte situații 
contextuale și cazuri patologice diferite. Freud nu a cunoscut și cercetat 
totalitatea tipurilor de nevroze și întreaga arie de apariţie și manifestare 
a isteriei, dar a propus o perspectivă ştiinţifică fragmentară despre acestea 
în raport cu zona restrânsă pe care a supus-o cercetărilor sale. El a formulat 
ceea ce limbajul comun numeşte o părere, o idee despre dinamica nevrozelor 
și a isteriei, dar această părere reprezintă temelia cercetărilor sale psiha- 
nalitice ulterioare.1% În opinia lui Jung, Freud şi-a dezvoltat şi stabilizat 
concepția ştiinţifică reuşind simbioza dintre propriile sale constatări, pe 
bazele analiticii empirice, şi câteva teze ale altor cercetători psihanaliști, 
care aveau să îi influențeze cariera şi propria sa viziune metodică. Este 
vorba aici despre rezultatele teoretice ale experimentelor lui Pierre Janet, 
apoi despre ideile lui Josef Breuer în ceea ce priveşte disocierea psihică, 
automatismul psihic inconştient şi conexiunea dintre patogeneza isteriei şi 
traumatismele nervoase'*, precum şi despre tezele valorii etiologice a afectului 
şi cea a restituției psihice compensatorii evidenţiate de Ludwig Binswanger!*. 
Dinspre acest compus teoretic s-a reușit, ulterior formularea definirii isteriei 
drept nevroză psihogenă. Perspectiva deschisă încearcă descoperirea și postu- 
larea unei corelări, a unui pasaj de joncțiune între trecutul îndepărtat și 
prezentul pacientului, între istoricul vieţii sale, ce se pierde spre primele 
experienţe infantile, şi actualitatea întâlnirii lui cu psihanalistul. Prezentul 
de criză nervoasă, momentul de actualitate personală în care simptomele 
isterice se manifestă intens îşi au, aşadar, fundamentul într-un trecut 
traumatic, mai precis într-o secvenţă traumatică afectivă ce şi-a consumat 
de mult nocivitatea psihică. Prin urmare, viziunea freudiană constituită 
pe aceste criterii este în sensul că la baza manifestărilor isterice pronunţate 
se află sedimente afective negative. Aceste reminescenţe sunt reprezentări 


15 Ibidem, pp. 47-b4. 

1% Breuer, Josef; Freud, Sigmund, Studies on Hysteria, Editura Hogarth Press Ltd., New 
York, 1940, p. 5. 

15 Leader, Darian, Ce este nebunia?, Editura Trei, București, 2016, pp. 280-281. 

cu un puternic impact afectiv, reprezentări reprimate, refulate și, astfel, 
blocate în dinamica inconştientului. 

Rolul psihanalistului!% trebuie să fie asumarea demersului de scufundare 
analitică în inconştientul pacientului, pentru pătrunderea în acest sediment 
negativ. Odată pătruns în aria sa de pulsiune, se impune încercarea de 
analiză și deblocare atenuantă a tensiunii respective. Pacientul trebuie să 
fie un însoțitor al psihanalistului în coborârea spre propriul inconștient, 
astfel încât odată ajuns la amintirea respectivă să o poată retrăi, înfrun- 
tându-i negativitatea şi depăşind-o. Numai astfel dezechilibrul nervos 
poate fi neutralizat, distrugerea temeliei şi sursei acestuia fiind un imperativ 
indiscutabil al tratamentului psihanalitic. În acest context, mărturisirile 
pacientului devin extrem de importante pentru psihanalist. Aceste mărtu- 
risiri care par, pentru cazurile severe de patologie psihică, dezarticulații 
ilogice şi construcţii aleatorii iraționale şi incoerente, constituie în esenţă 
materialul esenţial pentru demersul psihanalitic. Pacientul evidenţiază, 
într-o ordine specială care pare a fi o dezordine convulsivă, acele repre- 
zentări afective remanente responsabile de traumatismul psihic sever. 
Odată sesizate reperele din inconştient ce conduc către sursa dezechili- 
brantă psihic, se poate opera asupra lor, astfel încât situația pacientului să 
tindă spre o ameliorare substanţială. Dar pentru acest rezultat se impune, 
mai întâi, ascultarea analitică a pacientului și păşirea în cadrele universului 
său afectiv și mental, în dimensiunea logicii sale speciale, care este per- 
cepută drept anormală. 

Aşa cum amintește Jung comentând analitica freudiană, şi în cazul 
oamenilor consideraţi echilibrați psihic şi fără antecedente nevrotice majore, 
orice excitație nervoasă generează o pulsiune cu tendinţe destabilizatoare, 
ducând chiar la procese de tip somnambulic sau fantasmagoric!”. Dar 
energia psihică este direcţionată multiplu şi dispersată asemeni unui flux 
ce își pierde ușor intensitatea şi vigoarea pe măsură ce se revarsă prin 
braţele unui sistem de albii, unda șocului iniţial fiind gradual redusă şi 
stinsă treptat. Pentru cazurile nevroticilor, pulsiunea iniţială nu cunoaște 


demersul unei atenuări prin revărsare şi reducere etapizată. Energia 


15 Jung, Carl Gustav, Practica..., loc. cit., pp.18—20. 
17 Jung, Carl Gustav, Psihologia fenomenelor oculte, în Opere complete,vol. 1, Editura Trei, 
București, 2015, p. 84. 

psihică generată printr-o puternică excitație primordială, printr-un şoc 
traumatizant se blochează în noduri, în nuclee staționare psihice, care devin 
responsabile de multitudinea derapajelor şi dezechilibrelor ce întemeiază 
și susţin tensiunea nevrozei și manifestările isterice. Asistăm aici la o 
expresie nefirească a emoției, energia excitaţiei inițiale fiind proiectată în 
inervări atipice, în trasee psihice nefireşti, astfel încât pulsiunea afectului nu 
cunoaște o descărcare graduală firească, ci se blochează, rămâne strangulată, 
după expresia jungiană, ceea ce permite survenirea şi amplificarea feno- 
menelor de retenție psihică. 

În cercetările sale, Freud încearcă să urmărească dinamica şi reper- 
cursiunile manifeste ale afectului psihic în cazul nevrozelor patogene. Pe 
cale de consecință, el ajunge la concluzia că acestea pot fi clasificate în 
două categorii majore. Există aşadar o grupă a nevrozelor rezultate în 
urma transpunerii şi conversiei afectului excitant la nivelul mobilităților 
corporale, grupă denumită de Freud cea a isteriei clasice. Şi există o a 
doua grupă, de nevroze ce apar pe fondul transpunerii energiei psihice a 
afectului spre alte reprezentări psihice, astfel încât pacientul, dacă în 
primul caz suportă dezechilibre psihice manifestate corporal, cum este 
captivul unui lanț nesfârşit de reprezentări halucinante ce decurg una 
din cealaltă, asemenea unei structuri liniare nesfârşite. 

Jung acceptă această viziune analitică a departajărilor tipologice de 
la nivelul nevrozelor pe baza criteriului reprezentat de evoluţia energiei 
psihice a afectului, dar respinge din teza freudiană opinia asupra naturii 
și conţinutului afectului declanșator. Freud susține, prin intermediul 
uneia din primele sale ipoteze psihanalitice, denumită teoria seducţiei, că 
substanţa unui astfel de afect traumatic inițial nu poate fi decât de natură 
sexuală!'5. Așadar, conform viziunii freudiene, pacientul a suportat o leziune 
psihică severă de ordin sexual în perioada infantilă erotică a copilăriei 
primare, iar primele izbucniri din inconștient ale acestei afecțiuni primordiale 
şi-au manifestat modulaţiile perturbante în perioada adolescenţei, urmând 
ulterior o progresie distructivă pentru echilibrul psihic individual. În con- 
cluzie, nevroza patologică cu care se confruntă psihanalistul în demersul 


15 Laplanche, Jean; Plontalis, Jean Bertrand, Vocabularul psihanalizei, Editura Humanitas, 
București, 1994, pp. 387-390. 

său taumaturgic este doar vârful unui aisberg fenomenal traumatic, care 
îşi are baza sau originea în debutul copilăriei timpurii, în zona trăirii infantile, 
unde, în opinia lui Freud, a intervenit o leziune sau o agresiune de ordin 
erotic. 

Jung acceptă şi consideră justă ideea ca unele dintre aceste nevroze 
să fie întemeiate pe afecte traumatice de ordin erotic, dar sublinează faptul 
că toate evidenţele empirice efectuate în acest sens indică existenţa, la 
baza nevrozelor, și a altor afecte decât cele de ordin sexual. Este posibil 
aşadar, potrivit perspectivei lui Jung, ca pacientul nevrotic să fi suferit în 
perioada infantilă a vieţii sale impactul emoţional al unei traume de altă 
orientare decât cea erotică, iar parcursul psihic şi efectele acestui şoc 
afectiv să urmeze, de asemenea, traiectul asemănător cu cel relevat de 
nevrozele fundamentate erotic. 

Din perspectiva lui Jung, Freud a rămas fidel un interval îndelungat 
din activitatea demersurilor sale psihanalitice metodei cathartice. Aceasta 
presupunea asumarea de către psihoterapeut a drumului analitic dinspre 
simptom către afectul traumatic!”. Odată cu ajungerea la nucleul său 
pulsativ, afectul era proiectat spre conştient, abrecționat şi, astfel, conşti- 
entizat prin retrăire şi depăşire de către pacient, anulându-se efectul său 
nociv. Dar această metodă presupunea ca pacientul să fie situat constant 
în ipostaza pasivităţii psihice, iar psihanalistul să joace rolul factorului 
activ. Insuficienţa acestei metode, sublinează Jung, a fost sesizată şi de 
Freud, astfel încât treptat metodele de analitică freudiană au introdus 
tehnici de ascultare și urmărire a pacientului, medicul psihanalist devenind 
el personajul care urmează gândurile şi emoţiile pacientului. Se realizează 
o eliberare de sub spectrul ideii preconcepute care poziționa pacientul, 
într-un mod expres, evident și pentru el, în sfera prezenţei dominate de 
patologic, prezenţă ce trebuie să execute comenzile metodice impuse de 
psihoterapeut!“. Se inaugurează etapa în care pacientul conduce analiza, 
analistul ascultând și interpretând mesajele acestuia, intervenţia sa pro- 
ducându-se rar, dar având rol esenţial. 

Interpretarea acestor mesaje poate fi eronată, caz în care eroarea nu 


îi este imputată pacientului, sau poate fi corectă, situaţie în care meritul 


1% Jung, Carl Gustav, Freud și psihanaliza..., loc. cit., p.32. 
160 Ibidem, pp.33-43. 

reuşitei terapeutice este atribuit pacientului, acest mecanism de glisare 
valorică contribuind major la dobândirea încrederii de sine pentru persoana 
nevrotică şi la estomparea autosugestiei sale negative, autosugestie ce 
potenţează riscul descurajării şi introvertirii excesive. Pacientul devine, 
astfel, principalul protagonist al confruntării dintre propriile pulsiuni ce 
răzbat din inconştient şi formele de exercitare a controlului asupra acestora. 

Atât Freud cât și Jung recunosc prin termenul de libido energia psihică 
fundamental responsabilă de întreaga dinamică a inconştientului, dinamică 
ce poartă şi influențează major deciziile şi operaţiunile din sfera conști- 
entului!*!. Spre deosebire de Freud însă, Jung acordă termenului de libido 
o arie mult mai largă de semnificaţii, în gândirea jungiană aplicaţia acestui 
concept doar pentru zona pulsiunilor sexuale fiind insuficientă. Libidoul, 
din perspectivă jungiană, reprezintă!*? energia psihică vitală care stă la 
baza dorinţei și tendinţelor de existență și afirmare fiinţială, manifestări 
ce includ și nevoia psihogenă de erotism. 

Aşadar, dintr-o astfel de perspectivă, pacientul trebuie să-şi înfrunte 
instablitatea şi excesele propriului libido. Pericolul ce se poate întrezări, 
constată Jung, este devierea și proiecția libidoului labil asupra imaginii 
unei persoane exterioare. Se realizează, printr-o asemenea tranziție, procesul 
unui atașament forțat, a unei învestiri, cel mai adesea de ordin erotic, care 
deformează substanţial percepţia asupra persoanei respective, idolatri- 
zând-o, pentru ca mai apoi, odată cu manifestarea refuzului acesteia, să 
intervină procesul declasării respectivei persoane şi ura patologică față 
de ea. Se poate contura astfel un eşec terapeutic şi o accelerare a regresului 
patologic al pacientului. 

Evitarea unei astfel de situaţii se poate realiza prin demersul psiho- 
terapeutic corect, demers ce reușește inducerea controlului sau, mai precis, 
autocontrolului asupra libidoului, astfel încât pacientul să devină capabil 
de sesizarea și restricționarea pulsiunilor libidinale ascendente dinspre 
inconştient. Astfel, spre deosebire de Freud, Jung nu consideră că activi- 
tatea sexuală a pacientului constituie unicul reper esenţial în sesizarea și 
diagnosticarea afecțiunii psihice, întrucât expresiile şi materializările 
dinamicilor libidoului nu exclud şi alte tipuri de comportamente decât 


161 Jung, Carl Gustav, Dinamica... loc cit. p. 42-45. 
162 Jung, Carl Gustav, Simboluri..., loc. cit., pp. 193-214. 

cele erotice. O atitudine dezechilibrată, o ţinută psihică anormală pot să 
nu dețină nimic în comun cu sfera sexualităţii, dar acest fapt nu indică că 
nu se poate vorbi despre o nevroză sau o deviaţie isterică. 

În viziunea lui Jung, dacă un astfel de comportament isteric nu mani- 
festă semnele unor conotaţii erotice, atunci nici temelia sa inconștientă 
nu poate avea legătură cu pulsiuni de tip sexual. Așadar, teza freudiană 
ce susține natura sexuală a libidoului și a oricăror forme de manifestare 
ale acestuia nu se poate justifica, ea fiind afectată de exagerări și gene- 
ralizări conceptuale neîntemeiate. Obiecţia lui Jung la adresa gândirii 
psihanalitice freudiene își face și în acest caz simțită prezenţa, ea rezu- 
mându-se la sesizarea extrapolării forțate a tematicii sexualităţii în ariile 
tuturor formelor de manifestare nevrotice. Practic, pentru Jung este imposibil 
de susţinut teza conform căreia la baza oricăror nevroze şi manifestări 
isterice se află numai un dezechilibru sau exces al pulsiunii sexuale incon- 
ştiente, iar libidoul, ca energie vitală psihică, fiind doar de natură erotică!%. 

Recunoscând, totuşi, meritele de excepţie ale analiticii freudiene în 
explorarea fenomenului isteriei, Jung consideră că demersul analitic dez- 
voltat de Freud reduce evoluţia acestui feomen la șase etape progresive. 
O primă fază constitutivă este reprezentată de apariţia activităților sexuale 
infantile la un nivel prematur al vieții individuale umane. Indiferent dacă 
dețin conotaţii perverse mai puternice sau mai diminuate, aceste activități 
nu sunt la început capabile de generarea unor simptome grave isterice. 
Ele staționează într-o zonă psihică intermediară, poziționare postulată 
drept a doua etapă din evoluţia patologică a isteriei. 

A treia fază debutează prin asimilarea de către activităţile sexuale 
inconștiente a fenomenului de fantasmă, care oferă un câmp de concre- 
tizare ideatică a pulsiunii sexuale infantile şi o potenţează. Ca rezultat, 
fantasma dobândește o dinamică numită de psihanaliști constelată, adică 
proiectată şi așezată pe circumferința inconştientului, în marginea sau 
vecinătatea joncțiunii cu dimensiunea conștientului. Acest proces de constelare 
permite fuzionarea activităţii sexuale infantile cu fantasma concretizantă 
și edificarea lor ca unică structură inconștientă pulsativă sau libidinală. 

Secvența a patra din cadrul procesului evolutiv al isteriei presupune 
amplificarea şi extensia fantasmei, survenind astfel procesul de fantasmare 


16 Ibidem, pp. 226 -228. A se vedea și în Jung, Carl Gustav, Amintiri... loc. cit., p. 201. 

care, odată cuplat cu sensibilitatea afectivă în creștere, perioada adolescentă 
fiind mediul de exces afectiv cel mai propice, generează sisteme complexe 
de reprezentări deviate, incompatibile cu restul funcţionalităţii psihice a 
conştiinţei. Atunci când aceste conținuturi diferite și imposibil de integrat 
în raport cu conştientul ajung în marginea acestuia şi îl străpung, tran- 
zitându-l, se consumă debutul conflictului dintre intensitatea lor nervoasă 
şi imperativele morale impuse din exterior. Amploarea acestei confruntări, 
naşterea sentimentului de ruşine, pudoare şi dezgust, urmată de eforturile 
refulării, retrimiterii acestor conţinuturi în adâncul inconştientului, dau 
măsura gravităţii isteriei ce se poate instala. 

Faza a cincea a procesului evocat reprezintă demersul de transferare 
al energiei libidinale către imaginea unei persoane, care devine un reper 
uman idolatrizat, iubit excesiv şi utopic. O astfel de alunecare psihică face 
parte din același conflict în care se încearcă, pe fondul pudorii, eliberarea 
de sub evidenţele libidoului revelat, a dorințelor și tendintelor imorale. 
Astfel, libidoul fie este constrâns la o retragere forțată spre lăuntricul 
inconştient, fie este reproiectat spre o entitate străină, spre o altă dimen- 
siune individuală umană, fixată ca reper ce poate conferi detensionarea 
psihică. Blocajul apărut prin refuzul celuilalt de a-și asuma statutul de 
piesă eliberatoare într-o dinamică psihică ce nu îi aparţine, refuzul celeilalte 
părți şi distanțarea defensivă a acesteia pot constitui factorul declanșator 
propriu-zis al isteriei. 

Ultima fază se rezumă la accentuarea conflictului traumatic dintre 
libidou şi demersurile refulării, în absenţa intervenţiei psihoterapeutice 
acest conflict degenerând în traumatisme severe psihice, greu sau imposibil 
de remediat. Urmărind evoluţia etapizată a acestui proces explorat de 
Freud, Jung s-a întrebat ce grad de valabilitate şi veridicitate se poate conferi 
acestei viziuni freudiene? Experienţa și practica psihiatrică, rezultatele 
empirice, eşantionate şi organizate tematic riguros, au arătat că viziunea 
științifică freudiană deţine o mare parte din adevărul obiectiv referitor la 
psihopatologia isteriei și la dinamica evolutivă a nevrozelor. 

Totodată, teoria freudiană asupra visului, ca manifestare concen- 
trată imagistic a pulsiunilor şi dorințelor sexuale refulate, îşi găsește și ea 
confirmarea în multe din cazurile de experienţe onirice trăite, cu precădere, 
de către persoanele nevrotice. Cercetările teoretice și cele aplicate l-au 

condus pe Jung la concluzia că așezarea traumatismului sexual infantil 
la baza dezvoltării isteriei și punerea fenomenalității erotice drept temelie 
pentru viața umană sunt teze ce se justifică parțial. Aşadar, Jung observă 
că există situaţii de nevroze și isterii care au survenit și s-au consolidat 
pe fundamentul unor traume de ordin sexual apărute în copilăria timpurie. 
Dar nu orice formă de nevroză, nu orice isterie severă se fundamentează 
în solul dinamicii unei leziuni psihice erotic-infantile. De asemenea, în ac- 
cepțiunea lui Jung, nu toate experienţele onirice, nu toată tipologia visului 
trebuie întemeiată pe vocabularul simbolisticii erotice și pe conexiunile 
cu viaţa sexuală infantilă. 

La rândul lor, mitul şi fantazarea dețin multiple valenţe și deschi- 
deri semiotice, care trimit spre arii extrem de profunde ale inconştientului 
uman, fără a se sprijini pe factorii erotismului primar sau pe traumele 
sexuale ce ar putea apărea în copilărie. Aceste concluzii ale lui Freud nu 
puteau cuprinde în totalitate întregul univers al dinamicii inconștien- 
tului, prin urmare, așa cum s-a și observat din practica clinică, există o 
multitudine de cazuri ale afecţiunilor psihice ce nu pot fi incluse în aria 
diagnosticărilor freudiene!s. Odată cu înaintarea în cercetările sale, Jung 
și-a consolidat opinia conform căreia traumatismul sexual timpuriu nu 
poate fi pus la baza fenomenului general al nevrozelor. El constată că 
acest traumatism este prezent în copilăria primară a fiecărui om, practic 
șocul, conflictul sau impactul cu un eveniment sau o apariţie de ordin 
erotic fiind o experiență a primilor ani din viața omenească, indiferent 
de locaţia spaţio-temporală sau de tradiţia exercitată asupra conştiinţei 
infantile. Ulterior acestui șoc intervin tradiţia, religia, mediul familial și 
cultural, care vin spre a cenzura, refula şi direcționa energia acestei cioc- 
niri inițiale cu aspectul al sexualităţii umane. Dar, subliniază Jung, deși 
majoritatea oamenilor au experimentat acest impact traumatic din copilărie, 
totuşi ei nu intră sub incidența nevrozei şi nu devin isterici. Așadar, nu 
se poate susține că trauma sexuală infantilă stă la baza oricărei isterii; 
dacă acest fapt ar fi real, atunci ființa umană în ansamblu ar fi o prezență 
constant isterică, o personalitate nevrotică accentuată, incapabilă de 


evoluţie în orice plan al vieții. 


15 Jung, Carl Gustav, Freud și psihanaliza..., loc. cit., pp. 27-43. 


94 


l. Dogmatismul amoral freudian drept bază motivațională a gândirii psihanalitice a lui C.G. Jung 


Un alt aspect accentuat de critica lui Jung îl reprezintă faptul că s-a 
constatat existența la baza unor nevroze severe a altor traumatisme infantile 
decât cele de ordin erotic. Freud însuși sesizase deja că există pacienţi care 
pot induce în eroare demersul psihanalitic, în sensul că direcționează analiza 
psihiatrului spre o traumă sexuală din copilărie, pentru ca ulterior aceasta 
să se dovedească a fi un incident minor, exagerat și amplificat în relatarea 
pacientului. De fapt un traumatism mult mai grav pare a se fi petrecut în 
copilăria acestuia, iar incidentul erotic doar s-a afiliat marelui flux emis 
în inconștient de acel traumatism. Prin urmare, în acest caz traumatismul 
erotic infantil a avut o contribuţie minoră la declanşarea ulterioară a 
nevrozei, responsabilul principal fiind celălalt eveniment din copilărie, 
cu un impact major și o influenţă capitală la nivel inconştient. 

Freud nu a accentuat această descoperire care, probabil, l-ar fi îndepăr- 
tat riscant de propriile sale concepţii stabilizate. Legătura cu problematica 
moralității se evidenţează a fi capitală. Freud susține că morala, imperativele 
etice și interdicțiile religioase au manifestat un efect de cenzură asupra 
pulsiunilor sexuale, generând mecanismul de refulare şi maximizare a 
tensiunii insonștientului, fundamentând astfel erupțiile isterice, exploziile 
nevrotice de la suprafaţa conștientului. Dar cercetările ulterioare au 
indicat că există multiple alte traumatisme infantile decât cele de ordin 
sexual care stau la baza bolilor psihice. Asupra acestora morala nu a mai 
intervenit cenzurant, iar ele au fundamentat isteriile care s-au dezvoltat 
tot pe un fond de refulare. Prin urmare, în afara influenţei actului de 
cenzură moral, evoluţia nevrozelor a fost aceeași. 

O astfel de constatare pune sub semnul îndoielii contribuţia moralei 
chiar și la fenomenul refulării pulsiunilor de ordin sexual. Este posibil, 
aşadar, ca întregul mecanism al isteriei ce cuprinde apariția traumatis- 
melor infantile, fie ele de natură erotică sau nu, sedimentarea pulsiunilor 
inconștiente, refularea și dezechilibrul nevrotic să se manifeste fără conexiune 
sau doar cu o minimă legătură cu imperativele morale, ori cerințele 
etice. Practic, importanţa acestora în actul refulării este îndoielnică. Ceea 
ce dorește Jung să evidenţieze în acest punct al perspectivei sale asupra 
viziunii psihanalitice freudiene este faptul că problematica nevrozelor se 
dovedeşte a fi mult mai amplă şi complexă, ea neputând fi restrânsă şi 
explicată doar pe baza unor constatări empirice de laborator. În acest 

context, rolul și influența moralei, a axiomaticilor etice și a sistemului 
religios doctrinar rămân tematici deschise, ele neputând fi închise în 
cadrele definirii și damnărilor freudiene. 

În viziunea lui Jung, înțelegerea sursei nevrozei trebuie să plece de 
la fenomenul fixației pe care o manifestă nevroticul asupra unui anumit 
traumatism din copilărie. Acest fenomen a fost de altfel sesizat și de către 
Freud, dar el se opreşte la anumite concluzii analitice ce vizează doar 
corespondenţa cu dinamica inconștientă de ordin sexual. Jung nu s-a 
mulțumit cu această îngrădire, considerată de el artificială şi subiectivă. 
Din perspectiva psihanalitică jungiană, decriptarea surselor nevrozei ține 
de înțelegerea importanţei fenomenului fixaţiei psihice. Așadar, incon- 
știentul individual conţine sedimentul unor reprezentări infantile, imagini 
ale unor şocuri cu puternică încărcătură emoțională, ale unor traume pe 
care Freud le postula doar în zona eroticului, pe când Jung le consideră 
mult mai numeroase și mai diversificate. Problema centrală pentru edi- 
ficarea unei analitici corecte asupra nevrozei nu este simpla constatare a 
prezenţei acestor cumulări inconștiente, ci faptul că un nevrotic își 
concentrează atenţia, îşi focalizează energia lucidităţii doar pe o anumită 
reprezentare sau imagine infantilă din multitudinea existentă. De ce este 
aleasă, selectată una dintre reprezentări? Care este resortul și motivația 
acestei alegeri? De ce ea comportă pentru un nevrotic o forță valorică 
atât de ridicată în comparaţie cu celelalte reprezentări ale sale? Ce anume 
o face deosebită și meritorie de a fi fixată, în detrimentul altor reprezentări? 

Jung reia teza profesorului său, Sigmund Freud, conform căruia repre- 
zentările și fantasmele inconştientului gravitează în jurul unor complexe- 
nucleu, complexul lui Oedip!% fiind adesea evocat. De fapt, susține Jung, 
există un complex major ce acționează ca un nucleu catalizator şi care, 
pentru inconştientul bărbaţilor, este identificat drept complexul Oedip, iar 
pentru cel al femeilor drept complexul Electra's. Majoritatea oamenilor 
deţin la nivel inconștient pulsiunile acestor două complexe centrale şi 
suportă la nivel conştient consecințele dinamicii lor. Dar pentru ființa 
umană echilibrată psihic, efectele şi rezonanţele acestor complexe sunt 


1% Jung, Carl Gustav, Freud și psihanaliza..., loc. cit., pp. 193-199. 
16 Jung, Carl Gustav, Psihogeneza bolilor spiritului, în Opere complete, vol. 3, Editura Trei, 
București, 2005, p. 284. 

diminuate printr-un proces de fluidizare și detensionare psihică, astfel 
încât undele puternice răzbătute dinspre inconştientul dominat de com- 
plexele-nucleu sunt controlate şi calibrate la nivelul conştientului activ. 
Cazul special al nevroticului constă în faptul că el dezvoltă o fixaţie ce 
vizează excesiv doar aceste complexe, doar aceşti centri de cumulare a 
energiei psihice inconștiente. 

Jung susţine că fixaţia nevrotică nu se poate cantona numai la nive- 
lul naturii pulsative sexuale, la stadiul dorințelor şi traumelor infantile 
erotice, natura unor astfel de puncte de forță fiind mult mai diversificată. 
Un nevrotic va fi pe întreg parcursul vieţii sale influenţat și dominat de 
complexul pentru care a realizat fixaţia psihică respectivă. În cazul oamenilor 
echilibraţi nervos, mecanismul fixaţiei este activat dar la intervale mari 
de timp şi atunci în doze reduse ca durată și intensitate. În concluzie, se 
poate spune că aceşti oameni trec prin episoade de tulburare nevrotică, 
că au momente în viața lor de accentuată depresie dar, spre deosebire 
de bolnavul nevrotic, ei nu sunt conectaţi permanent la fixaţia obsesivă 
asupra unui complex inconștient, care îi poate urmări şi conduce imperativ 
întreaga lor viaţă. 

Jung insisită asupra unui aspect, pe care l-a sesizat prin prisma 
activităţii de cercetare clinică. Există cazuri în care oameni cu o ţinută 
psihică extrem de echilibrată, cu un istoric psihic normal, brusc sunt 
acaparaţi de o criză nevrotică de proporţii, ajungând foarte rapid într-un 
stadiu al dezechilibrului nervos, ce rivalizează sau chiar depășește pe cel 
al nevroticului diagnosticat de mult timp cu afecțiuni psihice irecuperabile. 
Cum se explică această violentă izbucnire nevrotică? De fapt în inconştientul 
individual evocat, fenomenul fixaţiei a fost prezent constant, el şi-a mani- 
festat pulsiunea din copilărie, dar nu a fost proiectat spre suprafețele 
conștientului. Rămânerea în starea de neidentificare i-a potenţat forța 
energetică psihică, care s-a cumulat excesiv în spatele aparenţei de nor- 
malitate comportamentală. Izbucnirea, irumperea destabilizatoare are 
loc, susţine Jung, pe fondul unei situaţii în care se cere o schimbare de 
ţinută, o nouă atitudine psihologică şi socială, o reînnoire şi adaptare la 
condiţii de interrelaționalitate inedite. Astfel, un om aparent echilibrat 
psihic deţine o profundă și ascunsă fixaţie pentru o reprezentare trau- 


matică infantilă, iar în momentul când se confruntă în destinul său cu 

necesitatea și imperativele unei noutăţi, unei schimbări ce-l solicită psihic, 
această fixaţie răzbate spre conştient, îl inundă și îl copleşeşte, generând 
o majoră instabilitate nevrotică, ce se poate dovedi a fi un palier larg 
deschis spre apariţia isteriei severe. 

Jung mărturiseşte că unul dintre aspectele conceptuale majore ce îl 
desparte de viziunea analitică freudiană este negarea unilateralității pre- 
zenţei impulsului sexual în dimensiunea dinamicii inconştientului. Practic, 
Jung susține o detaşare, o eliberare a cercetărilor psihanalitice de teza 
necesității naturii erotice a tuturor pulsiunilor inconștiente, teză care este, 
în opinia sa, o prejudecată. Jung recunoaşte și acceptă conceptul de libido, 
dar pentru el este imposibil de argumentat ideea conform căreia acest 
concept indică doar o tendinţă incoştientă sexuală. Dimpotrivă, în viziunea 
lui Jung!%, libidoul desemnează o funcționalitate energetică, practic energia 
psihicului uman. Astfel el susține o perspectivă energetică asupra incon- 
știentului omenesc. Dacă fenomenele fizice pot fi privie drept manifestări 
energetice, atunci și tendinţele, dorinţele, pusiunile psihice pot fi postulate 
drept fenomene energetice. 

Sfera libidoului nu poate fi limitată, în viziunea lui Jung, doar la 
cadrele dorinţei sexuale. Așa cum energia din planul elementelor fizice 
cunoaște propria dinamică, tot astfel și energia psihică se manifestă mobil, 
evoluează, înaintează şi se retrage, se poate bloca și concentra în câțiva 
centri pulsativi. Amintind de exemplul freudian în care copilul manifestă 
primele dorinţe sexuale în raport cu propria mamă, Jung contestă obiec- 
tivitatea argumentelor freudiene, considerând că Freud este și în această 
exemplificare tributar viziunii sale sexiste. Pentru Jung, copilul manifestă 
față de mama sa primele instincte de hrănire şi ocrotire, urmând ca ulterior 
alte tendinţe, cum ar fi necesitatea erotismului, să se adauge celor inițiale. 

Nevroza se instaurează, conform noii viziuni dezvoltate de Jung, 
atunci când energia psihică pulsativă din inconștient se blochează în 
anumite noduri psihice, generând nuclee de blocaj şi paralizie a fluenţei 
informaţionale şi afective. Pacientul rămâne efectiv captiv în aceste cadre 
ce marchează negativ inconştientul, nepermițând o evoluţie firească a 


inconştientului, ce vine spre a seconda și ghida întregul edificiu al con- 

ştientului. Concepţia jungiană asupra libidoului! se apropie de vizinea 
lui Henri Bergson, care a propus termenul de elan vital pentru energia și 
manifestările psihicului uman. Odată ce, prin intermediul psihoterapeutului, 
pacientul se reîntoarce la nivelul acelui blocaj nodal care îi reţine dinamica 
energetică inconștientă și reușește spargerea lui, astfel încât întregul câmp 
psihic individual să poată fi degajat, şansele sale de revenire la parametrii 
psihici normali sunt destul de ridicate. Dar, cum atenţiona şi analitica lui 
Pierre Janet, aceste nodaţii nu dispar, ci doar trec într-un plan secund, 
mai exact se transferă din situaționarea activă în cea pasivă. Așadar, ele 
pot oricând să fie reactivate, existând în continuare pericolul dezechili- 
brării patologice. 

Jung consideră că nevroza critică poate fi, în esenţă, privită ca o 
majoră tulburare de adaptare. Blocajul mobilităţii inconştientului la nivelul 
unor centri paralizanţi, stocarea excesivă a energiei psihice în aceste 
noduri cumulative determină, la nivelul de suprafață al conștientului, o 
stare de agitaţie psihică care poziţionează pacientul într-o imposibilitate 
de afirmare și comunicare socială. Este vorba aici despre inadaptare la 
interrelaționalitatea cu ceilalți. De fapt, observă Jung, într-un astfel de 
caz se produce în primul rând o inadaptare a pacientului cu sine însuşi. 
Blocajele nodale de la nivelul energiei psihice inconștiente acționează în 
acest context asemenea unor surse de instabilitate și defragmentare. Rolul 
psihoterapiei realizate de către psihanalist se dovedeşte extrem de impor- 
tant pentru șansele de reechilibrare şi adaptare psihică ale pacientului. 
Astfel, psihanalistul poate realiza reconstruirea legăturii dintre conștient 
și inconştient, deblocarea fluenţei inconştientului și rearmonizarea con- 
ştientului prin ajungerea la acei centri nodali nocivi şi determinarea în- 
fruntării lor de către pacient. Abia când acesta, asistat de către psihanalist, 
reușește deblocarea propriilor sale puncte psihice nevralgice, se poate 
reinstaura balanţa psihică dintre conștient şi inconștient. 

Jung susține necesitatea înţelegerii importanţei definitorii a psiha- 
nalizei pentru igiena morală a individului şi a societăţii, pentru sănătatea 
etică a fiinţei umane în raport cu sine însăşi, dar şi cu ceilalți. El consi- 
deră că psihanaliza nu poate fi privită doar din perspectivă freudiană, 

perspectivă ce postula psihanaliza doar ca o întoarcere metodică a indi- 
vidului la dorinţele şi pulsiunile sexuale primare refulate. Dimpotrivă, 
psihanaliza este o tehnică și, în același timp, o misiune morală care res- 
ponsabilizează doctorul psihanalist, căruia îi revine sarcina însănătoşirii 
sufleteşti a oamenilor. Acest demers nu poate fi asumat, în opinia lui 
Jung, fără înţelegerea amplorii şi abisului inconştient care înseamnă, mai 
presus de alte abordări hermeneutice freudiene, o dimensiune energetică 
activă a cărei blocaje pot afecta viața individuală și socială. Prin urmare, 
sarcina psihanalizei se dovedeşte, în viziunea jungiană, a fi o misie de o 
înaltă și complexă moralitate şi de o valoare educativă inestimabilă, demersul 
psihanalizei având capacitatea nu doar de a vindeca, ci şi de a preveni 
maladiile psihicului!*. 


1.2.4. Opţiuni divergente în abordările psihanalitice ale lui Carl 
Gustav Jung și Sigmund Freud. Noi trimiteri conceptuale spre 
arealul trăirii religioase şi al ţinutei morale. Critica jungiană asupra 
viziunii sceptice freudiene drept o perspectivă centrată în jurul 
stărilor umane maladive. Valoarea pozitivă a inconştientului în 
abordarea psihanalitică a lui Carl Gustav Jung. Diferenţieri radicale 
între viziunea freudiană și cea jungiană asupra moralei şi fenomenului 


religios. Limitele dogmatice ale interpretării freudiene ce vizează 
bazele inconștiente ale moralei şi comportamentului etico-religios 


Încercarea de a așeza comparativ propria viziune și creaţie alături 
de scrierile și cercetările lui Freud îi apare lui Jung drept un demers dificil 
și imposibil de anticipat în finalitatea sa concluzivă. Practic, modalitatea 
de expunere și explicitare a propriilor idei este imposibil de protejat în 
raport cu influenţele puternice ale subiectivităţii. Nu poţi, mărturiseşte 
Jung, să nu fii subiectiv atunci când încerci un expozeu al perspectivei 
ontice și gnoseologice pe care ai elaborat-o întreaga ta carieră!7. Oricât 
ar fi de riguros argumentate tezele pe care le propui și oricât de mult s-ar 
încadra într-o zonă de ştiințificitate exactă, solid susținută de evidențe 


empirice, totuși factorul subiectiv intervine şi modulează, conferă nuanţe 


15 Ibidem, pp. 293-301. 
1% Jacobi, Jolande, Complex, arhetip, simbol în psihologia lui C.G. Jung, Editura Trei, Bucureşti, 
2015, p. 19. 

şi sugestii, tendinţe şi valenţe importante”!. În concluzie, încercarea de 
a-şi poziţiona întreaga gândire psihanalitică în raport cu cea a lui Freud 
a fost supusă, susţine Jung, considerentelor de ordin subiectiv. 

Pe de altă parte, Jung s-a întrebat dacă se poate vorbi despre origi- 
nalitate în sens absolut. Se știe că ființa umană, de-a lungul întregii sale 
evoluţii, a confirmat faptul că nu poate fi originală totalmente. Psihanalistul, 
viziunea şi metoda sa se află sub incidenţa acestei reguli universal-umane. 
Pentru Jung, marile idei şi revelaţiile esenţiale ale unei individualități de 
excepţie nu aparţin propriu-zis acesteia, ele fac parte dintr-un fond spiritual 
comun al umanităţii. Prin intermediul unei personalități de excepţie sunt 
activate anumite paliere, ferestre ce se deschid către acest tezaur infor- 
maţional universal. Este adevărat că acele capacităţi, însușiri și calităţi 
deosebite pe care le poate deţine o personalitate culturală sau ştiinţifică 
contribuie la așezarea acestor informații într-un limbaj și într-o perspectivă 
accesibilă publicului larg. Dar informaţiile vitale, pulsiunile sclipitoare 
sau inspirate sunt desprinse, în opinia lui Jung, din acel fundal spiritual 
comun al omenirii. 

În consecinţă, ideile sale considerate revoluţionare nu-i aparţin întru 
totul, consideră Jung, ci ele au izbucnit și s-au ridicat la rostire şi expunere 
prin intermediul însușirilor sale de scriitor psihanalist. Comparaţia dintre 
creaţia sa și cea a lui Freud se dovedeşte a fi, în esenţă, o comparaţie între 
două irumpții de informaţii proiectate din abisul comun informațional al 
omenirii. Apelând la metaforizare, Jung redă această situație prin metafora 
plantelor care sunt adânc ancorate în solul comun, chiar dacă se înalță 
prin formule florale diferite. Desigur, fiecare plantă extrage anumite ingre- 
diente care îi susțin o dezvoltare și o structură proprie. La fel s-ar putea 
spune şi despre autorii sau anumite şcoli şi direcții din cercetarea psiho- 
logică. Pentru Jung, Freud reprezintă spiritul care a deschis orizonturi 
unice spectaculoase pentru cercetarea psihanalitică. Nu se poate afirma 
că orice experienţă îndelungată în practica psihanalitică nu se confruntă 
cel puţin cu câteva cazuri a căror rezolvare impun apelul la metodele 
terapeutice freudiene. Totodată, școlile care au preluat tehnicile şi desco- 


171 Jung, Carl Gustav, Cuvânt înainte la Erich Neumann — The Origins and History of Consciousness, 

peririle psihanalitice expuse de Freud, le vor confirma adesea prin practică 
clinică îndelungată. 

Totuși, în pofida acestor merite incontestablie şi vizibile, Jung, se 
distanțează de perspectiva analitică a lui Freud şi ulterior postulează el 
însuși cele câteva puncte de maximă divergență care îi separă concepția 
de cea a direcţiei freudiene. Un prim punct al acestei departajări este indicat 
de Jung ca fiind viziunea sceptică freudiană asupra ființei umane. Atât 
Freud, cât şi Alfred Adler, strălucit discipol al său, subliniază, de pe poziţii 
argumentative diferite, limitările şi neajunsurile omului ca entitate psihică 
de sine stătătoare. Practic cei doi, consideră Jung!7, au declasat ființa umană, 
Freud reducând-o la un cumul de pulsiuni infantile sexuale refulate, iar 
Adler privind omul doar din perspectiva imboldului autoafirmării, al 
efortului întru dobândirea supremaţiei!”5. Aceste două interpretări investesc 
excesiv în analiza patologicului din ființa umană, practic accentul cerce- 
tării lor gravitează constant în jurul problematicii deficienţelor psihice 
umane, al paradigmei omului bolnav psihic. 

Dar, se întreabă Jung, să fie o astfel de paradigmă un reper de bază 
în evaluarea generală a ființei umane? Este imaginea celui afectat și 
dezechibrat psihic o măsură justă, pertinentă şi suficientă pentru a trasa 
concluzii generale, cu valoare și impact de lege psihică, asupra dinamicii 
psihice a întregii omeniri? Pentru Jung, exemplul cel mai elocvent al exa- 
gerărilor și derapajelor interpretative manifeste în aceste teorii îl constituie 
modul de abordare freudian al fenomenului credinţei religioase. Este un 
caz ce reflectă incapacitatea de a înţelege trăirea religioasă, tocmai prin 
poziţionarea conceptual-analitică doar în cadrele demersului clinic ce 
vizează boala psihică și posibilitatea tratării sale. Dar, se întreabă Jung, 
de ce trebuie să privim credinţa religioasă doar din perspectiva unei 
dezechilibrări psihice impuse de traume sexuale infantile? De unde putem 
deține siguranţa că un fenomen atât de complex cum este cel al trăirii 
mistice poate fi restrâns și explicat doar ca efectul sublimat al unui impact 
negativ erotic petrecut în copilărie, doar ca o consecință a unei plăgi 
timpurii ce a stigmatizat inconştientul? Faptul că această explicaţie este 
valabilă pentru unele cazuri patologice de isterie pe fundal religios sau 


172 Jung, Carl Gustav, Despre fenomenul spiritului în artă și ştiință..., loc. cit., pp.40-A46. 
133 Adler, Alfred, Sensul vieţii, Editura Univers Enciclopedic Gold, București, 2010, p. 56. 

de nevroză cu tematici mistice, ne dă oare dreptul să generalizăm, conclu- 
zionând că întregul fenomen religios se rezumă doar la aceste mobilități 
patologice? 

Pe măsură ce avansează în cercetările sale asupra psihologiei religiei, 
Jung înţelege insuficiența şi sincopele mari ce se manifestă în cazul inter- 
pretării freudiene asupra fenomenului religios, concluzionând faptul că 
Freud, în abordarea acestei importante teme nu depăşeşte limitele cercetării 
de laborator şi prejudecățile materialist-ateiste ale secolului al XIX-lea. 
Este de menţionat faptul că Jung nu a negat valabilitatea explicaţiilor 
freudiene pentru anumite cazuri de patologie a delirului religios, dar a 
reproșat constant maestrului său încercarea de generalizare ilegitimă a 
interpretării sale asupra întregului univers uman religios, precum și in- 
capacitatea de înţelegere interpretativă a trăirii mitico-mistice. 

În opinia lui Jung, gândirea psihanalitică a lui Freud este centrată în 
jurul stării nevrotice maladive. Astfel, orice afirmaţie sau teză freudiană 
îşi are deplină justificare în interiorul abordării acestei stări. Concret, 
concluziile analitice dezvoltate de Freud deţin valabilitate și veridicitate 
în cadrele mobilităţii patologice. Dar cum se încearcă proiecția acestor 
axiome în afara patologicului, se apelează de fapt la un demers de extra- 
polare hermeneutică forțată, de interpretare ce prejudiciază sau ajustează 
brutal realitatea în favoarea propriilor principii. 

Prin urmare, Freud ajunge să observe că teoriile sale au dreptate 
acolo unde deja a reformulat un volum de experiență psihanalitică. Jung 
sesizează că este o gravă eroare să transformi realitatea în funcție de 
propriile teorii, în loc să preschimbi aceste teorii și să le perfecționezi în 
raport cu noile orizonturi de realitate întâlnite. În această limitare obsesivă 
constă incapacitatea și lipsa de deschidere a viziunii freudiene. Freud a 
încercat, în opinia lui Jung, să transfere patologicul asupra întregii realități, 
boala psihică asupra artei, religiei, culturii, interrelaționărilor familiale, 
pentru ca apoi să vină cu soluţiile vindecării clinice pentru întreaga lume, 
considerată astfel atinsă de stadii avansate de isterie și dezechilibru nervos. 
Jung consideră că propriile obsesii, frustrări sau traume infantile îl pot 
îndepărta pe psihanalist de adevărul spre care tinde iniţial. Este şi cazul 
lui Sigumnd Freud, care a deschis o dimensiune fascinantă de cercetare 
psihologică, dar nu şi-a mai asumat schimbarea necesară pentru păşirea 
în acest nou univers. 

Pentru Jung, această poziţionare a lui Freud în abordarea psihicului 
uman constituie un prim reper de distanţare și departajare între viziunea 
sa și cea freudiană. Una dintre premisele de la care se pleacă în psihana- 
litica jungiană este cea care susține că inconştientul uman nu reprezintă 
doar o zonă de cumulări negative, de sedimentări psihice toxice, care 
reprezintă un pericol vital odată angrenate într-o mișcare de izbucnire 
spre conștient. În opinia lui Jung, inconştientul, ca sursă primară, stă nu 
doar la baza nevrozelor și isteriilor cronice, ci și la fundamentul marilor 
creații culturale, la temelia trăirilor mistice ce îl ridică pe om peste propriile 
limite spațio-temporale. Așadar arta, cultura, credinţa, sacrificiul, cu pre- 
cădere în sensul augustinian al jertfei de sine ca izbăvire spirituală'* şi 
dragostea pentru ceilalți semeni îşi au sursa și resortul mobilităţii lor în 
zonele de pulsaţie inconștientă, iar spre deosebire de Freud, Jung, nu vede 
în aceste complexe manifestări umane patologii, deficiențe psihice sublimate. 

Dimpotrivă, Jung consideră că nu toate producţiile inconştientului 
se pot explica şi încadra prin apelul la maladivul și dezechilibrul psihic, 
la constanta traumei sexuale infantile refulate. Nu se poate găsi o legătură 
reală permanentă între fenomenalitatea religiei sau a culturii și blocajele 
de ordin erotic incoştient. Mai mult, nu se poate justifica întemeierea 
acestor fenomene omenești de amploare în nici o patologie a unui deze- 
chilibru sau a unei refulări psihice, indiferent de tipologia sa. În viziunea 
lui Jung, omul trebuie să își asume, prin intermediul psihanalizei, forța 
și complexitatea pozitivă a inconştientului, faptul că boala și derapajele 
maladive sunt secundare în raport cu potenţialul pozitiv inconștient, poten- 
ţial ce odată activat, poate direcționa ființa umană spre un real progres 
spiritual și spre sferele auto-depășirii. Este una din perspectivele prin care 
analitica jungiană se distanțează semnificativ de gândirea psihanalitică 
freudiană. 

După mărturisirea lui Jung, poate cea mai importantă şi semnficativă 
trăsătură a gândirii sale psihanalitice, prin care se deosebeşte de viziunea 
conceptual-aplicată a lui Freud, fiind un al doilea factor al diferenţierii 
conceptuale evocate, este înțelegerea prezenței factorului subiectiv la nivelul 
oricărei cercetări psihologice. Prin urmare, spre deosebire de Freud, Jung 

consideră pretenţia de obiectivitate deplină ştiinţifică absurdă. Concret, 
dacă în spatele teoriei și practicilor riguroase se află, în ultimă instanţă, 
fiinţe umane, atunci opiniile și perspectivele subiective trebuie să fie 
prezente. În opinia lui Jung, subiectivitatea face parte din complexitatea 
ființării umane, iar neglijarea, ignorarea sau negarea existenţei sale este 
un demers ce nu contribuie la autentica explorare a adevărului. Pretenţia 
de obiectivitate sau de cunoaştere nerelativă este o altă exagerare tipică 
pentru gândirea lui Freud, care permanent manifestă tendinţa de a enunța 
imperative și axiome cu ambiția de valabilitate atemporală. 

Jung constată că, dimpotrivă, dacă în alte domenii de analitică știin- 
ţifică s-a ajuns la concluzia că multe dintre tezele investite cu un grad 
ridicat de certitudine au fost ulterior negate de evidenţele noilor desco- 
periri, cu atât mai mult în cazul psihologiei, cu precădere în cazul 
psihanalizei, un domeniu atât de subtil situat la limitele abstractului, se 
pot propune teze cu statut de principii universal-valabile. Jung aminteşte 
despre concepte psihanalitice cum ar fi pulsiunea și spiritul. Adesea, cei 
doi termeni au fost aşezaţi opozitiv, iar psihanaliza freudiană s-a pronunţat 
asupra lor de pe poziţiile unui obiectivism ştiinţific ce se considera deplin 
argumentat. Astfel, pulsiunea era considerată resortul generator, de natură 
erotică, pentru întreaga dinamică a inconștientului, iar spiritul reprezenta 
chipul conceptual al mecanismului refulării, etajul superior al moralității 
ca instrument de cenzură conștient exercitată asupra deschiderilor riscante 
din inconștient. 

Prin urmare, pulsiunea ar fi, în opinia lui Freud, elementul cheie 
pentru întregul complex inconștient, iar spiritul doar o noţiune menită 
să ascundă intensitatea refulării declanșate pe fondul sentimentului de 
pudoare, reținere, jenă și supunere în raport cu exigenţele și convențiile 
sociale. Aici, consideră Freud, marile sisteme religioase şi-au asumat 
misiunea cenzurării inconştientului, mai precis a izbucnirilor pulsiunilor 
inconștiente către conştient, prin inventarea unor dogme ce au susținut 
fantasma existenţei lui Dumnezeu și a lumii transcendente, justificând 
astfel pertinența moralei și necesitatea ascultării imperativelor sale în 
mod necondiționat. Este, aşadar, o aşezare opozitivă a celor doi termeni 
care, în opinia lui Freud, nu ar putea fi niciodată conciliați, unul reprezentând 

torentul haotic, primar și instinctual al inconştienului, celălalt ascunzând 
mecanismele cenzurării şi refulării acestuia. 

Jung s-a întrebat: cunoaștem noi în mod desăvârşit universul in- 
conștientului, astfel încât să ne pronunţăm, cu pretenţii de obiectivitate 
indubitabilă, asupra complexităţii sale? Oare nu ştim noi prea puţin sau 
vedem doar tuşa de suprafaţă a universului nelimitat al inconştientului? 
Avem cunoştinţele necesare pentru a emite edicte și axiome în ceea ce 
priveşte dinamica acestui abis ce se deschide dincoace de noi? Și ce este 
în esenţă, s-a întrebat Jung, pulsiunea? Faptul că o serie limitată de experi- 
mente și analize de laborator au arătat că există curenţi psihici puternici 
care răzbat din inconștient, precum şi faptul că unii dintre aceștia ar veni 
în urma unor traumatisme sexuale infantile, nu ne poate certifica drept 
cunoscători ai mecanismlui pulsiunii și cu atât mai puţin ai sistemelor de 
operare inconștiente. 

Lui Jung, tratarea freudiană a celui de al doilea concept, anume spiritul, 
i se pare din nou insuficient argumentată și edificată, asemenea discuţiei 
despre pulsiune, pe baza unor prejudecăţi subiective şi sociale, tributare 
obsesiei erotice freudiene și presupoziţiilor secolului al XIX-lea. Se pot oare 
concluziona repere şi definiţii pentru un fenomen atât de amplu şi de 
prezent pe tot parcursul evoluţiei umanităţii? Să fie concepţia freudiană 
ultima și cea mai elocventă concluzie asupra paradigmei spiritului? Și în 
acest caz Jung, îndeamnă la prudenţă în demersul postulării unor edicte 
ce pot dovedi, la o analiză atentă, imaturitate ştiinţifică. 

Pentru viziunea jungiană, desemnarea spiritului drept acel concept 
în spatele căruia se ascunde mecanismul cenzurării pulsiunii inconștiente 
și sistemul refulării dorinţei sexuale este o încercare exagerată şi fără 
deplină justificare empirică. Jung s-a întrebat dacă nu se impune accep- 
tarea spiritului drept fundalul în baza căruia se poate realiza un echilibru 
între conştient și inconştient. În acest sens, Jung adoptă o poziţie total 
diferită față de Freud în ceea ce privește religiile!” şi moralitatea. El 
sesizează, în decursul unei vaste experienţe de cercetare psihanalitică, că 
religiile sunt și complexe sisteme terapeutice, prin intermediul cărora 
oamenii pot fi reechilibraţi psihic. Jung insistă pe ideea că această calitate 


'%5 Jung, Carl Gustav, Freud și psihanaliza..., loc. cit., pp.. 403-408. 

excepţională a religiilor nu neagă cu absolut nimic deschiderea lor spre 
transcendenţă și posibilitatea existenţei divine. Dimpotrivă, ele acționează 
şi pentru sănătatea psihică a oamenilor, alături de alte misiuni pozitive 
pe care le pot împlini în destinul omenirii. 

Morala propusă de religii comportă, în opinia lui Jung, asemănări cu 
tehnicile prin care psihanalistul încearcă aducerea conexiunilor dintre 
conștient și inconștient în balansul unei armonii potenţatoare psihic. În 
concluzie, morala urmărește, alături de alte ținte importante, şi impunerea 
unei ţinute axiologice care să permită o funcționalitate ordonată şi echilibrată 
atât a suprafeţei psihice reprezentate prin conștient, cât și a teluricului 
pulsativ ce definește inconştientul. Abia de la această echilibrare, impusă 
prin asumarea principiilor moralei religioase, se poate accede la etajele 
superioare de conviețuire armonică şi de intense deschideri spre transcen- 
dentul indefinibil ştiinţific. Jung aminteşte faptul că înțelegerea importanţei 
eticului trebuie să determine atitudini şi conduite morale, religia, asemenea 
psihanalizei, încercând să îl poarte pe om, ca unitate psihică bipolară, 
spre un deziderat al corectitudinii afectiv-mentale. 

În viziunea jungiană, operaţionarea sacră, ritualurile, iniţierile și 
practicile rugăciunii, meditaţiei, postului şi ascezei trebuie înțelese şi 
ca tehnici sau metode de catharsis şi refacere a energiei psihice. Din 
perspectiva omului religios, aceste funcții pot fi considerate drept secun- 
dare, nerelevante dar, cum susține Jung, ele există şi îşi manifestă constant 
efectele asupra vieţii individuale şi sociale. Din nou, Jung nu neagă 
posibilitatea de înălțare şi deschidere spirituală a ființei umane în raport 
cu atotprezența divină, dar consideră extrem de importante şi aceste 
calităţi secunde, adiacente pe care le dețin morala și tehnicile sugerate 
prin dogma şi riturile sacerdotale. În consecinţă, conform acestei viziuni, 
funcționalitatea psihanalitică, mai precis psihoterapeutică, poate conlucra 
cu funcţionalitatea actului de credinţă religioasă. Aceeași deschidere o 
manifestă Jung, şi pentru sfera cercetărilor realiste şi a explorărilor ce 
aparțin ştiinţelor cu caracter de înaltă exactitate. 

Psihanaliza nu poate evolua fără să nu se raporteze şi la dimensi- 
unea științelor empirice, ştiinţe dintre care biologia sau medicina îi sunt 
mai apropiate. Religia şi morala pe care o propune reprezintă în acest 
context o încercare de a cunoaşte și perfecționa omul dinspre interior 

către exterior, pe când ştiinţele exacte pleacă de la răsturnarea acestui 
demers, ele susținând o înţelegere şi îndrumare a fiinţei umane dinspre 
exterior către interioritate. Ambele direcții de preocupare majoră explo- 
ratorie sunt vitale pentru evoluţia fiiinței umane ca individ și specie!7e. 
În opinia lui Jung, cele două paradigme de explorare şi trăire trebuie să 
nu se excludă reciproc ci, dimpotrivă, să se întâlnească într-un dialog, ce 
trebuie să fie cât mai riguros. Dinspre această întâlnire se pot amplifica 
energiile psihice omenești, Jung sesizând, asemenea lui Georg W.F. Hegel, 
importanţa dialecticii, a mobilității ce reuneşte dual teze opuse pentru a 
genera noi teze superioare. 

Desigur, în opinia lui Jung, nu se impune un conflict între spiritual 
și empiric, precum este solicitat în cazul teoriei hegeliene, unde idei opuse 
se ciocnesc în jocul dialecticii nimicitor-demiurgice, dar impactul reunirii 
celor două valențe omenești duce la avansarea spirituală a personalităţii 
umane, la perfecționarea sa prin cumularea de noi resurse energetice la 
nivelul multiplu activ al psihicului. Jung susţine că, spre deosebire de 
Freud, el consideră că acest joc dialectic dintre cele două mari extreme, 
anume spiritualitatea şi empirismul, este responsabil de generarea unor 
mereu alte potenţe psihice. Pentru Freud, unicul izvor al înnoirii şi am- 
plificării acestor capacităţi, unica sursă reală a energiei psihice nu poate 
fi decât pulsiunea sexuală generată pe fondul traumei erotice infantile. 
La Jung, această pulsiune îşi are meritul şi importanţa ei în contribuţia la 
potenţarea energiei psihice, dar ea nu poate fi postulată drept unicul izvor 
de energie sufletească, o astfel de postulare fiind un demers abuziv, arbitrar, 
dictat din motive personale, subiective şi nu argumentate metodologic. 

Problema ce se ridică nu este aceea de a respinge importanţa sexuali- 
tății pentru alimentarea progresivă a energiei psihice, ci doar de a controla 
prin circumscriere şi limitare extensia, extrapolarea rolului sexualității 
în zone ce nu au legătură cu ea. Jung a înaintat şi mai mult în demersul 
distanţării sale de Freud în această problematică, afirmând că este poate 
mai just, din perspectiva unei psihanalitici moderne, să fie înlocuite noțiunile 
de pulsiuni sau forţe prin noţiunea intensităților de valoare. 

Al treilea factor al deosebirii dintre viziunea psihanalitică a lui Jung 
și cea a lui Freud este reprezentat prin concepţia asupra fenomenului 


176 Jung, Carl Gustav, Dinamica..., loc. cit., p. 410. 

religios. Freud, în opinia lui Jung, neagă cu vehemenţă posibilitatea trans- 
cendenţei ca un dat ultim situat în spatele dialecticii dintre inconştient şi 
conștient, şi odată cu această respingere refuză posibilitatea de existență 
a Divinităţii ca temei pentru trăirea mistică. Astfel, este negat orice 
scenariu în care o conştiinţă superioară demiurgică poate interfera cu 
destinul omului, încadrându-i și marcându-i transcendent evoluţia, inte- 
grând viața umană și distructivitatea răului într-un plan al perfecțiunii 
universale, aşa cum propunea, spre exemplu, ipoteza armoniei prestabilite 
leibnizene!7. În viziunea freudiană, Dumnezeu nu poate fi decât imaginea 
sublimată a tatălui din copilărie, dorinţa de raportare la autoritatea pro- 
tectoare paternă şi necesitatea conflictului cu aceasta fiind factorii care, 
prin multiple transformări simbolice, devin ceea ce noi numim în religie 
credinţa în Divinitate, păcat şi necesitatea mântuirii!?. 

Jung observă că în concepţia lui Freud, romanul de familie, relaţiile 
interfamiliale sunt conexate cu mecanismul fantasmei şi al sublimării, 
pentru ca apoi să fie extrapolate, proiectate într-un sistem doctrinar elaborat, 
ce devine o religie. Ca rezultat, pentru Freud religiile sunt sisteme de 
concentrare a acestor sedimente psihice, cenzura morală şi refularea 
permițând amplificarea tensiunilor inconștiente pe fundal religios și, în 
final, izbucnirile nevrotice. Astfel, se explică înțelegerea creştinismului 
drept o fantasmă elaborată dogmatic, ce are la bază mecanismul refulării 
de tip sexual, refulare ai cărei poli ar fi identificați în complexul lui Oedip 
și cel al tatălui. Jung sesizează că aceste complexe, deși există şi sunt 
puternic active, nu pot fi responsabile decât pentru o parte limitată a 
manifestărilor nevrotice cu pretenţii religioase. Practic, deși o parte din 
bolile psihice se fundamentează în acest gen de dezechilibre, ce determină 
fixaţii pe complexul tatălui sau al lui Oedip, a susține că întreaga experiență 
religioasă a omenirii se bazează doar pe acest gen de fixaţii este o exagerare 
nejustificată. 

De fapt, comenteză Jung, Freud a încercat o aplicare a imaginii sim- 
bolice a lui Iehova, zeitatea supremă a vechilor evrei, în cadrele teoriei 
sale psihanalitice tranformând această imagine în conceptul de Supraeu. 


17 Leibniz, Gottfired Wilhelm, Monadologia, Editura Dacia, Cluj-Napoca, 2001, p. 60. 
178 Freud, Sigmund, Totem și Tabu. O interpretare psihanalitică a vieții sociale a popoarelor 
primitive, Editura Herald, București, 2017, pp. 174-175. 

Totodată, Freud a limitat substanţial explicația psihanalitică asupra religiilor 
atunci când a încercat să explice fenomenalitatea spirituală religioasă, 
punând la baza acesteia doar motive sexual-familiale. Ceea ce nu are în 
vedere Freud, și este o eroare incontestabilă în opinia lui Jung, este funcția 
religioasă a ființei umane, funcţie care nu a fost creată pe baza unor alte 
pulsiuni inconștiente întemeietoare, ci invers, ea a stat la baza multora 
dintre acestea. Omul a apărut odată cu o structură de bază a inconştientului 
său, iar din această structură a făcut parte și funcţia religioasă primară!”. 

Dovada în favoarea acestor argumente constă, în opinia lui Jung, în 
istoria ancestrală a speciei umane. Cu alte cuvinte, cele mai vechi relatări 
despre om sunt cele în care se vorbeşte despre activitatea sa religioasă. 
Este vorba, aşadar, despre perioade extrem de îndepărtate, în care relațiile 
familiale nu erau clar constituite, posibilitatea de proiecție şi sublimare a 
acestora înspre fenomenalitatea religioasă fiind exclusă. În concluzie, în 
opinia lui Jung, nu relaţiile familiale cu substrat sexual stau la baza credinţei 
și dogmei religioase, ci mai degrabă acestea din urmă au influenţat şi 
vor influența mediul familial şi tensiunile erotice din anticamera psihică 
a acestuia. 

Prin urmare, funcţia religioasă a omului este una primară, eidetic- 
ontică, consubstanţială ființării omenești, iar încercarea de a exclude acest 
adevăr conduce la generalizarea unor erori cu pretenţii de evidențe știin- 
ţifice. Psihologul nu trebuie să-și asume rezultatele propriilor cercetări 
drept adevăruri ce pot explica și defini întreaga dinamică a sufletului 
uman. El trebuie să înțeleagă că evidenţele pe care le constată sunt parte 
dintr-un univers extrem de amplu, iar ceea ce este de cunoscut în con- 
tinuare, zonele şi ariile de explorare analitică, sunt mult mai vaste decât 
se poate anticipa plecând dinspre datele ştiinţifice deținute şi prelucrate. 
Pe cale de consecinţă, ceea ce un cercetător cunoaște trebuie să fie mereu 
readaptat şi modelat în raport cu noile orizonturi descoperite, în caz 
contrar instaurându-se paralizia gnoseologică, blocajul circular la nivelul 
unor teze repetitive. 

Dinspre această perspectivă, susține Jung, pacientul și afecțiunea sa 
psihică trebuie raportate la întregul conștiinței umane, la stadiul totalității 


1 Jung, Carl Gustav, Dinamica inconștientului..., loc. cit., pp. 74-75. Idem, Psihologia religiei..., 
loc. cit., p. 221. 

psihice a tuturor ființelor umane. Boala ca dezechilibru patologic se poate 
instaura atunci când un psihic individual este desprins de psihicul colectiv, 
atunci când are loc o secţionare a conexiunilor dintre aceste două sfere, 
dimensiuni ce nu pot exista şi evolua decât prin co-afirmare reciprocă. 
Așadar, continuă Jung, pacientul trebuie privit drept o prezenţă insulară, 
o existență solitară îndepărtată de restul interrelaționărilor umane la 
nivel mental şi afectiv. Prin urmare, rolul prioritar al pihoterapeutului 
este încercarea de a-l readuce pe cel afectat psihic la cotele cognitive și 
sentimentale normale, este demersul reintegrării pacientului în zonele 
convieţuirii sufletești, reancorării sale în echilibrul uman comun dintre 
inconștient şi conştient. 

Cât timp inconştientul izbucnește vulcanic prin structura excesiv de 
sensibilă şi permisivă a conştientului, cât timp pulsiunile sau, după for- 
mularea lui Jung, intensitățile inconştiente haotizează și tulbură profund 
structura conştientului, pacientul rămâne un caz, o paranteză situată în 
afara mobilității psihice firești. Eul rămâne captiv bolii atâta vreme cât timp 
este izolat de întreg și se manifestă drept o excepţie patologică. Începutul 
vindecării, inaugurarea tratării cu succes a dezechilibrului nervos coincide, 
în opinia lui Jung, cu tendința de reîntoarcere a individualităţii psihice 
în parametri unei normalități spirituale definitorii. În acest context, Jung 
trimite la viziunea moral religioasă a creștinismului, viziune ce susține 
imperativul celei de a doua nașteri!%, o reactualizare a conștiinței care şi-a 
reglat şi stabilizat conexiunile cu inconştientul, astfel încât acesta nu a fost 
ignorat sau eclipsat, ci doar integrat în sfera totalităţii psihice individuale. 

Abia printr-o justă raportare a conștientului la inconștient, prin recu- 
noaşterea importanţei pulsiunilor inconștiente şi înțelegerea axiomatică 
a lor se poate realiza echilibrul psihic, iar pacientul se naşte a doua oară, 
cu o altă viziune și percepţie asupra propriului destin. Este o viziune ce 
acceptă profunzimea şi potenţialitatea nesfârşită a inconştientului ca abis 
al sufletului uman. De la această accepţiune, consideră Jung, trebuie 
reasumat mesajul marilor tradiţii religioase care atenționează exact asupra 
importanţei şi capacităţilor nelimitate ale adîncurilor sufleteşti, adâncuri 
ce pot fi apelate sub semnul moralității, a compasiunii sau sub imboldul 
distrugerii de neoprit. Dacă, aşa cum ne evocă tradiția marilor religii, 


1% Jung, Carl Gustav, Arhetipurile..., loc. cit., pp. 133-135. 

dinspre inconştientul pulsativ ne pot sosi atât tendinţele constructive, 
cât şi cele de autoanihilare, atunci raportarea la acest inconştient, con- 
ştientizarea existenţei lui şi abordarea dimensiunii sale cu un maxim de 
responsabilitate etică sunt condiţii de neevitat pentru evoluţia fiinţei umane, 
deja compromisă, din această perspectivă, prin derapajele dramatice ale 
conflictelor secolului al XX-lea. Jung susţine din nou importanța asumării 
de către psihanalist a conduitei morale, a idealului concretizării binelui, a 
vindecării psihice, dinspre această vindecare a stărilor nevrotice individuale 
şi colective luând naştere resorturile unei lumi dominate de compasiune 
și echilibru interrelațional. Jung vede un asemenea deziderat ca fiind foarte 
aproape de mesajul creștin ce anunţă posibilitatea apropierii de prezența 
divină, percepută drept paternitatea supremă. 

Freud, în viziunea analiticii jungiene, nu a acceptat suveranitatea 
spirituală şi psihologică a acestei paternități divine, considerând-o un 
produs al sublimării sentimentului de paternitate umană, sentiment angajat 
conflictual în raport cu valoarea libidinală conferită de copil personalității 
materne!*!, personalitate pe care acesta o vede drept o proprietate psihică 
de neîmpărţit cu propriul tată!?. De aici şi lipsa de valențe morale în 
gândirea freudiană psihanalitică, o gândire care, dimpotrivă, a încercat 
negarea unor asemenea valențe, morala nefiind înțeleasă decât ca o fațadă 
în spatele căreia pulsa trauma şi dorinţa sexuală inaugurată în etapa 
infantilă a vieţii. Pe acest fundal conceptual și-au găsit solul fertil de dez- 
voltare nihilismul şi ateismul freudian, excese pe care Jung le-a considerat 
exagerările unui demers căruia îi revine, totuși, meritul de a fi deschis 
orizonturi noi şi fascinante în aria de preocupări a psihologiei. 

În opinia lui Jung, ceea ce Freud a refuzat metodic să accepte a fost 
acea naştere din spirit, acea înnoire a destinului uman prin recunoaş- 
terea valorii pozitive a inconştientului și asumarea morală a acesteia. O 
asemenea asumare presupune însă depășirea stadiului cercetării de laborator 
și ancorarea în sferele eticii psihanalitice, a reperelor ce impun psihotera- 
piei un parcurs corelat şi constant cu idealitatea săvârșirii binelui, întru 
compasiune pentru semenii afectaţi de întunecările psihice. Pentru Jung, 


181 Freud, Sigmund, Eul și Se-ul, în Opere esențiale, vol. 3, Editura Trei, Bucureşti, 2010, p. 312. 
182 Freud, Sigmund, Declinul complexului Oedip, în Opere esențiale, vol. 5, Editura Trei, 
București, 2010, p. 287. 

opoziţia dintre propriile sale concepţii psihologice și cele freudiene se 
rezumă la diferenţierea netă a ipotezelor de lucru. Presupoziţiile lui Freud, 
cum ar fi trauma sexualității infantile sau complexul lui Oedip, se relevă a 
fi, din perspectiva analiticii jungiene, insuficiente, parţiale, adesea voit 
exagerate. Astfel, se impune acceptarea unei părți însemnate a lor, dar 
numai pentru anumite cazuri patologice şi chiar şi atunci ținându-se seamă 
de posibilele corelări cu alte ipoteze ne-freudiene. 

Critica jungiană gravitând în jurul celor trei repere evocate mai sus, 
nu vine niciodată să conteste radical sesizările şi tezele freudiene, ci doar 
să le relaxeze conceptual, să le elibereze de pretenţia unei suveranităţi 
hazardate. Ea le arată în limitele, dar și în valabilitatea lor parțială, valabilitate 
ce confirmă lipsurile şi, în acelaşi timp, calităţile viziunii psihanalitice 
freudiene ca demers inaugural, ca act de pionierat ştiinţific în dimensiunea 


explorărilor psihologice!%&. 


I.3. Jung şi relansarea capacităţilor inconștientului dincolo de 
pansexualismul sau exclusivismul principiului sexual freudian. 
Reînvestirea axiomatică a moralei în versiunea psihanalitică 
jungiană 

1.3.1. Jung și interpretarea monistă freudiană asupra arhitecturii 
inconștientului. Dogmatismul freudian și riscurile sale concretizate 
prin tendințele spre amoralitate și ateism. Declasarea valorică a 
conceptelor primordiale creștine şi postularea fantasmei incestului. 
Eros şi Thanatos. Interogarea freudiană asupra trecutului pacientului 
și interogarea jungiană asupra viitorului pacientului. Asumarea 
de către Jung a dificultăţilor psihanalitice drept probleme de morală 
și nu doar de metodică psihologică. Supraeul și raportul postulat de 


Johann G. Fichte între Eu şi Non-eu. O paralelă cu teza autoafirmării 
la Alfred Adler 


Psihanaliza deţine, din perspectiva lui Carl Gustav Jung, o arie de 
competenţă exploratorie mult mai vastă decât lasă să se înțeleagă cer- 
cetările freudiene. Ea nu poate fi restrânsă operațional și conceptual la 
nivelul patologiei nevrozelor severe care sunt declanșate pe fondul unor 


183 Ibidem, pp. 401-409. 

traume sexuale infantile. De fapt nevroza însăși, ca fenomen psihic negativ 
acut, nu poate fi redusă la explicaţiile justificative ce trimit către traume 
individuale erotice timpurii. În viziunea lui Jung, nevrozele se află într-o 
profundă legătură cu întreaga dimensiune creativă, contemplativă și de 
trăire a ființei umane. Astfel, a cerceta fenomenalitatea nevrozelor pre- 
supune ca însăşi psihanaliza să se raporteze la domenii precum religia, 
etica, arta, cultura sau istoria. Abia dinspre sondarea acestor zone de expozeu 
vast şi complex al formelor de manifestare umane, ce sunt purtate și 
generate de intensități energetice inconștiente, se poate contura o imagine 
mai cuprinzătoare, dar desigur tot insuficientă, asupra dinamicii spirituale a 
enigmei ce o reprezintă în continuare ființa omenească. 

Din această perspectivă se conturează şi reproșul pe care Jung i-l 
adresează lui Freud. În opina lui Jung, gândirea freudiană a restricţionat 
explicaţia şi cercetările psihanalitice la nivelul conceptului de sexualitate 
infantilă. O astfel de abordare, ce limitează exerciţiul cunoașterii în baza 
unei matrițe sau a unui format conceptual preconceput, este în ultimă 
instanță un dogmatism manifest. Dogma!*, susține Jung, îşi are locul şi 
rostul său bine determinat în aria teologiei teoretizate şi a credinţei trăite. 
Este justificată prezenţa şi postularea dogmei ca reper ultim şi ireversibil 
în interiorul acestor sfere spirituale, tocmai datorită caracterului ei absolut. 
Dogma se aplică şi este asumată excluzându-se demersurile excesiv 
interpretative şi interogative. În cazul ei se cere în primul rând credinţă 
și abia apoi teoretizare, dar o teoretizare ce trebuie să se încadreze în res- 
tricţiile şi imperativele stipulate deja prin revelarea și primirea dogmei. 

În ştiinţă nu există, în opinia lui Jung, un absolutism de genul celui 
prezent în credinţă şi teologie. Tocmai îndoiala, schimbarea constantă și 
chiar contrazicerea de sine constituie pentru cercetătorul ştiinţific im- 
boldul descoperirii şi progresiei studiului neîntrerupt. O ştiinţă care nu 
se perfecționeză, prin corectarea sau chiar negarea afirmațiilor în care s-a 
învestit la un moment dat, indică un grad ridicat de blocaj dogmatic!%?. 
Acesta este și cazul psihanalizei lui Sigmund Freud. 


1% Jung, Carl Gustav, Psihologia religiei vestice și estice, în Opere Complete, vol.11. Editura 
Trei, București, 2010, p. 60. 

1% Jung, Carl Gustav, Cuvânt înainte la Jacobi, Jolande, Psihologia lui C.G. Jung, Editura Trei, 
București, 2012, pp. 13-14. 

Practic, acuza principală adusă de Jung lui Freud se rezumă la 
dogmatismul cercetărilor sale. Jung a considerat că Freud credea doar 
în postulările sale psihologice, iar atunci când acestea se dovedeau a fi 
incompatibile cu zone vaste din fenomenalitatea spiritului uman, în numele 
propriei credinţe ştiinţifice, mai precis în numele dogmatismului său 
analitic, prefera evitarea sau excluderea evidenţelor care nu concordau 
cu tezele pe care le susținea. Deși există avantaje şi în cazul unidirecţio- 
nalităţii în cercetarea științifică, cum ar fi schițarea din ce în ce mai 
pronunțată a unui domeniu delimitat, a unei materii de studiu distincte, 
totuşi dezavantajele sunt mai numeroase și mai grave pentru evoluţia și 
emanciparea cunoașterii umane. 

Dintre aceste dezavantaje, unul dintre cele mai nocive o constituie 
tendinţa de radicalizare și exclusivism științific. Un demers ştiinţific care 
nu cunoaşte scepticismul şi îndoiala, interogaţia şi punerea sub semnul 
întrebării constructive a propriilor descoperiri, o cale de explorare ce nu 
crede că se poate înșela în concluziile propuse reprezintă un act de orgoliu 
ştiinţific care se poate întinde paralizant, preschimbând bunele intenții 
epistemice iniţiale în psihoze şi obsesii cu pretenţii de obiectivitate. Mai 
mult, lipsa de toleranţă în ceea ce privește deschiderea spre axiologia 
tradițională, spre marile valori etice convenţionale, restricționarea perspec- 
tivei asupra acestora doar la nivelul surprinderii calităţilor negative și a 
eșecurilor pot conduce la teze care justifică amoralitatea şi ateismul. În 
acest sens, dogmatismul freudian este unul amoral, non-etic în raport cu 
moștenirea mistică şi teologică a creştinismului.15 

Declasând existența Divinităţii la stadiul unei imagini paterne subli- 
mate şi considerând marile acte ritualice, împlinite de sacerdot pentru și 
împreună cu spiritul eclesiastic al credincioşilor, drept simple rezonanţe 
ale traumelor și dorințelor sexuale infantile, postulând fantasma incestului 
drept o constantă a trăirii umane, Freud nu doar propune o altă interpre- 
tare asupra creştinismului, dar și subminează autoritatea morală a acestuia, 
devalorizându-i concepte-reper precum păcatul sau Dumnezeu Tatăl. Sesizând 
aceste derapaje și riscuri în cazul cercetărilor freudiene, Jung, a decis înde- 
părtarea de opţiunea ştiinţifică a lui Freud și alegerea unui parcurs propriu 
pentru explorările sale psihanalitice. 


18 Jung, Carl Gustav, Freud și psihanaliza..., loc. cit., 401-408. 

Indiferent dacă ne asumăm dimensiunea credinței creştine sau o res- 
pingem, nu se poate nega valoarea terapeutică a întregului ei complex 
ritualic. Atitudinea freudiană în raport cu această temă, extrem de im- 
portantă pentru dezvoltarea şi evoluţia conştiinţei umane individuale și 
colective, îşi are temeiul, consideră Jung, în resurecţiile culturale impuse 
de momentele Reformei şi Iluminismului. Dinspre aceşti doi poli a fost 
generată atitudinea radicală combativă la adresa experienţei religoase, cu 
precădere fiind vizată credinţa creștină. Reforma, deşi a susținut și a impus 
anumite reglementări menite să apropie omul de posibilitatea existenţei 
divine, prin reducerea importanţei de mediator a sacerdotului, a generat 
fracturi şi fragmentări la nivelul creştinătăţii, ceea ce a pregătit terenul 
pentru critica şi negarea acestei religii. 

La rîndul său, momentul Iluminismului se dorea o eliberare a ființei 
umane de sub spectrul tuturor axiomelor credinţei creştine, axiome con- 
siderate superstiții şi prejudecăţi care au dominat tiranic psihicul omului 
antic și medieval. Astfel, se respingea posibilitatea existenţei adevărului 
revelat și se propunea o nouă credinţă, credinţa în raționalitatea fiinţei 
umane, capabilă ea singură să atingă perfecțiunea pe toate paliere vieții 
terestre, unica viață considerată reală. Din cadrul acestor perspective și 
mentalități s-au desprins marile doctrine ale secolului al XIX-lea care negau 
valorile creștinismului, printre care filozofia lui Friedrich Nietzsche! și 
psihanaliza lui Sigmund Freud!s. Aceste încercări anti-creștine, consideră 
Jung, focalizându-şi analiza pe tezele lui Freud, nu au mai ţinut cont de 
faptul că un om sau o societate care nu se raportează la un demers religios 
universal, cum ar fi cel creștin, riscă să se situeze sub incidenţa nevrozelor. 

Criza psihică, la nivel individual sau de tip social, are drept una dintre 
cele mai potente surse și lipsa unei stabilități religioase. Încercările de a 


187 Diferenţele conceptuale majore dintre universul gândirii nietzscheene și cel al gândirii 
freudiene nu sunt accentuate în abordările jungiene din necesitatea menţinerii coerenţei 
criticii aduse întregii mentalități culturale a secolului al XIX-lea. O departajare prea 
evidentă între cele două paradigme de gândire ar fi așezat critica jungiană sub riscul 
impresiei unei secvenţialități subiective. Jung, atunci când apropia cele două gândiri și 
le critica, viza consolidarea propriei opţiuni analitice și departajarea acesteia de întregul 
complex al viziunilor tributare secolului al XIX-lea și mentalităților sale psihologice și 
culturale. 

18 Jung, Carl Gustav, Freud..., loc. cit., pp. 389-392. 


116 


l. Dogmatismul amoral freudian drept bază motivațională a gândirii psihanalitice a lui C.G. Jung 


redirecționa pulsiunea emisă de funcţia religioasă a inconştientului spre 
utopiile social-politice, practic încercarea de a înșela vigilenta acestei funcții, 
s-au finalizat în mod dramatic, falsele religii încercând impunerea propriilor 
doctrine prin conflict şi teroare. Jung aminteşte faptul că este aproape o 
normalitate tendința omului, lipsit de sensul și crezul asumat al unei religii, 
de a-şi ancora psihicul în zonele toxice ale nevrozelor ascendente. Tot în 
același mod și o societate, ca multitudine de individualităţi, poate resimţi 
aceeași înclinaţie atunci când i s-a refuzat apelul la o instanţă religioasă. 
Atât personalitatea individuală, cât și întreaga societate, subliniază Jung, 
pot experimenta într-o astfel de situaţie sentimentul abandonării, al 
solitudinii spirituale. Acestui gol psihologic nu i-au putut afla soluţia nici 
nihilismul nietzscheean și nici dogmatismul amoral susținut de teoriile 
freudiene. Totodată, marile totalitarisme ale secolului al XX-lea nu au redus 
vidul psihologic general evocat ci, dimpotrivă, au amplificat-o tragic. 
Pentru Jung, inconştientul uman comportă o întreagă gamă de aspecte 
și caracteristici, de expresii şi forme ale manifestării. Acceptând acest 
cromatism structural şi funcţional, nu se mai poate gândi dimensiunea 
inconştientului drept o masă imensă de conţinut psihic care ar gravita în 
jurul unei singure axe, cea pe care Freud o identifica drept pulsiunea 
sexuală. În sprijinul observaţiei sale, Jung evocă tendinţa inconștientă de 
autoafirmare, concept central pentru viziunea psihologică a lui Alfred Adler. 
Perspectiva freudiană și cea adleriană asupra dinamicii inconştientului 
apar, susține Jung, drept două abordări diferite, în anumite puncte teore- 
tice chiar opuse. Freud!* consideră inconştientul drept sfera dominată de 
pulsiunea sexuală ce răzbate spre conștient cu tendinţa acaparării acestuia, 
iar Adler vede în autoafirmare şi în pulsiunea de impunere nucleul central 
dinspre care energia psihică inconştientă accede către suprafaţa psihică 
reprezentată de conştient. Astfel, cele două opinii analitice par ireconciliabile. 
Totuși, din perspectiva jungiană, practica clinică şi observaţiile em- 
pirice nu par a confirma existenţa acestui raport opozitiv. Jung observă 
că odată cu recunoaşterea cromatismului de nuanţe și pulsiuni prezente 
în inconştientul uman, nu se mai poate vorbi despre o poziționare exclu- 
sivistă a unui singur element drept factor caracteristic. Dimpotrivă, în 
inconştientul uman se pot manifesta deopotrivă şi la fel de intens atât 


1% Freud, Sigmund, Viaţa mea și psihanaliza, Editura Herald, București, 2016, pp. 187-188. 

impulsiunea sexuală, cât și cea de impunere și autoafirmare. Mai mult, este 
posibil ca multe alte tipuri de pulsiuni, cum ar fi, spre exemplu, tendința 
creaţională sau cea a distrugerii, să coexiste și chiar să conlucreze la consti- 
tuirea unui flux comun inconștient, care să irumpă acaparând conştientul. 

Jung îi reproşează lui Freud, printre alte teze, şi cea care susţine 
monismul conceptual. Este vorba despre încercarea de a explica și justifica 
întreaga mobilitate psihică umană, și cu precădere arhitectura dinamică 
a inconştientului, printr-un singur factor atotpotenţator. În concepția 
psihanalitică jungiană nu se poate vorbi despre monism sau dualism la 
nivelul activităţii inconştientului, ci doar despre o plurivalenţă, despre 
un sistem multiformal care, abia el, poate da măsura complexităţii afectiv- 
cognitive ce defineşte ansamblul psihicului omenesc. Prin urmare, pulsiunile 
vitale, cum ar fi cea a sexualității sau a impunerii, sunt și trebuie să fie 
prezente în regimul psihic al ființei umane, dar ele nu pot constitui axe 
unice, resorturi solitare ce determină și poartă exclusivist conținuturile 
inconştientului. 

Se cuvine să menţionăm, totuşi, faptul că acuzaţia de pansexualism!% 
sau reducționism în ceea ce priveşte gândirera psihanalitică freudiană a 
fost nuanţată, în abordările exegetice ulterioare, de constatarea postulării 
de către Freud, alături de instinctul sexual sau al plăcerii, a instinctului 
autoconservării sau al realităţii. Ulterior, susține aceeași critică pozitivă, 
gândirea freudiană psihanalitică considera că Erosul ca instinct al vieţii 
își găsește replica în principiul Thanatos, drept instinct al morţii!”!. Aceste 
dualisme conceptuale nu determină însă o modificare de substanţă a 
percepţiei lui Jung asupra viziunii de ansamblu freudiene. 

Pentru Jung, aceste alăturări sunt convenţionale, sunt mișcări con- 
ceptuale de suprafață menite să atenueze impactul unei teorii ce rămâne 
centrată, totuşi, pe ideea că sexualitatea reprezintă cel mai important 
principiu al vieții umane. Continuând discursul critic, Jung susţine, totodată, 
că a încercat o constantă departajare şi în raport de ideea freudiană ce 
plasa centrul de greutate al explorărilor şi interogaţiilor psihanalitice în 
trecutul individual, în istoricul pacienţilor. Pentru el, dimpotrivă, ceea ce 


1% Jung, Carl Gustav, Dinamica..., loc. cit., pp. 31-37. 
iZamifrescu, Vasile Dem, Introducere în psihanaliza freudiană şi post freudiană, Editura 
Trei, 2015, București, p. 25. 

a fost deja consumat comportă o importanță minimă în raport cu ceea ce 
urmeză să se întâmple. Desigur, Jung își face cunoscută consideraţia sa 
şi în ceea ce priveşte atenţia științifică pe care o acordă trecutului fiecărui 
pacient, înțelegând rolul determinant al sedimentărilor şi traumelor 
consumate ce și-au imprimat efectul în solul inconştientului, dar în 
opinia sa structurile inconştientului nu trebuie privite drept un edificiu 
definitiv așezat şi încremenit într-un trecut ireversibil. Inconștientul, din 
perspectiva jungiană, comportă o dinamică intensă, el este viu ca tensiune 
şi energie psihică, iar transformările sale sunt permanente. În acest context, 
susține Jung, interogarea fundamentală nu trebuie să fie ce a fost?, ci mai 
degrabă ce va fi?, spre ce configurație anume se îndreaptă mobilitatea 
unui inconştient individual?, ce forme de manifestare va aduce el cu sine? 
Trecutul este privit de el drept o rampă a lansării spre viitor şi constituie 
doar o temă strict necesară, dar secundă, pentru sondările psihanalitice. 
Depăşirea unei traume trecute și integrarea trecutului în prezent sunt, în 
opinia lui Jung, tehnici şi metode inevitabile pentru reușita demersului 
psihanalitic, dar o astfel de integrare nu se poate realiza fără construcția 
noului, a ineditului ce deschide spre viitor. Orice traumă a trecutului nu 
poate fi depăşită și învinsă fără perspectiva și speranţa unui nou început, 
a unei alte dimensiuni ontice și gnoseologice care stă să vină în preajma 
omului afectat psihic. Jung susţine că rănile trecutului infantil pulsează în 
prezentul unui pacient din cauza atitudinii psihice incorecte din prezent, 
aşadar operarea analitică asupra trecutului este necesară, dar insuficientă 
fără intervenţia psihoterapeutică centrată în zona prezentului psihic activ. 
Centrarea explorărilor psihanalizei doar la nivelul trecutului sedimentat 
în arii telurice inconștiente constituie o etapă fundamentală în demersul 
de vindecare al pacientului, dar nu este și ultima treaptă a acestui act 
taumaturgic. Abia abordarea prezentului psihic, mai precis analiza și inter- 
venţia asupra situației psihice prezente a pacientului, conferă deplinătatea 
tratamentului conferit de către psihanalist. Jung subliniază faptul că tocmai 
această intervenţie în prezentul sufletesc individual este actul ce relevă 
valenţele etice ale psihanalizei, pentru el vindecarea nevrozelor fiind în 
ultimă instanţă, așa cum el însuși o mărturiseşte, o problemă de morală şi 


nu un exercițiu constructiv al rememorărilor și retrăirilor intensive!%. 


1% Ibidem, p. 395. 

Raportându-se la contribuţiile analitice ale lui Freud și Adler, Jung!” 
se delimitează de opţiunile conceptuale ale acestora în ceea ce privește 
valorizările acordate structurilor inconştientului. Astfel, pentru Adler și 
școala care şi-a asumat viziunea sa psihologică, inconştientul este postulat 
drept un fundal, un fond căruia nu i se poate acorda un rol unicat şi 
prioritar. Spre deosebire de Adler, Freud considera că inconştientul deține 
o importanţă vitală în economia întregului psihic uman. Inconștientul, 
definit drept un Non-eu psihic, deţine în opinia lui Freud o autonomie 
funcţională de excepţie în raport cu extensiile conștientului. Comparativ, 
se poate sesiza reluarea temei Eului și a Non-eului propusă de Johann G. 
Fichte în Doctrina Ştiinţei, dar această reluare este răsturnată, în sensul că 
pentru Fichte Eul trebuie să deţină autonomie gnoseologică deplină, iar 
Non-eul este înţeles, fără conotaţii psihologice, doar ca factorul reprezentativ 
pentru tot ceea ce nu intră în aria de cunoaştere a Eului. 

Problema criticată de Jung nu este această autonomie conferită de 
gândirea freudiană Non-eului psihic, pe care şi el o salută şi acceptă fără 
rezerve, ci faptul că Freud conferă unei asemenea autonomii, unei astfel 
de libertăți psihice nelimitate numai o valoare negativă. Jung nu se poate 
mulțumi cu interpretarea freudiană asupra inconştientului drept un depozit 
al tuturor nocivităților şi toxicității psihice cumulate în milenii de evoluţie 
istorică, drept un receptaculum al tensiunilor şi vibraţiilor imorale-groteşti. 
Inconştientul deţine, din perspectiva lui Freud, un Supraeu ce cumulează 
acea opinion publique de adâncime, acea părere ascunsă pe care oamenii 
nu o pronunţă, astfel încât ea se concentrează în adâncurile sufletului, 
materializându-se din când în când prin erupții destabilizatoare la supra- 
fața conştientului. Pentru Jung, dimpotrivă, inconştientul, deci şi un posibil 
Supraeu, reprezintă o cumulare germinativă productivă care, deşi poate 
deţine câmpuri vaste negative, indicate prin termenul de umbră, totuşi 
concentrează și o nemărginită potenţialitate pozitivă, arta, religia, cultura 
întemeindu-se pe acest sol spiritual fertil. 

În opinia lui Jung, Freud devalorizează inconştientul şi încearcă 
recomandarea unei poziționări a centrului de atenţie a pacientului în zona 


conștientului. Ca rezultat, el vrea să evite focalizările pe sfera inconştien- 


1% Jung, Carl Gustav, Tipuri psihologice..., loc. cit., pp. 72-75. 
1% Fichte, Johann Gottlieb, Doctrina Științei, Editura Humanitas, București, 1995, p. 84. 

tului, reducându-l pe acesta la nivelul pulsiunii sexuale infantile. Acest 
demers este unul nu doar denigrant pentru inconştient, dar el deschide 
sau, mai precis, încurajează amoralitatea, declasarea reperelor și axiomelor 
etice tradiționale. Dacă omul este condus doar de tendințe sexuale ce 
trebuie refulate, ele erupând din când în când spasmodic, iar întreaga 
morală și religie nu sunt decât constituiri de frontiere cenzurante care 
alimentează fenomenul refulării, atunci toată dezvoltarea omenirii poate 
fi redusă la dualismul dintre descărcările nevrotice de ordin erotic și 
controlul temporar asupra lor. 

Dimpotrivă, Jung consideră că se impune o apropiere dintre conștient 
şi inconştient, cel din urmă fiind privit ca o sursă de energie creativă, 
meditativă şi afectivă. Dinspre inconștient pleacă marile inspiraţii ştiinţi- 
fice şi artistice, dinspre el acced revelaţiile religioase. Aşadar, inconştientul 
uman reprezintă, în viziunea lui Jung, sursa marilor produse spirituale, 
care sunt responsabile și de înălțarea omului, de progresul său pe toate 
palierele existenţei sale istorice. Reconsiderând inconştientul ca univers 
în care predomină sedimentele pozitive, Jung își reafirmă şi convingerea 
sa că ființa umană are drept menire prioritară evoluţia morală, perfecţio- 
narea etică a interrelaționărilor şi conviețuirilor omenești. Apropierea de 
inconştient, mai precis de conținuturile sale benefice, poate genera echi- 
librul psihic şi luminozitatea opţiunilor pozitive pentru individ și pentru 
societatea omenească în ansamblul ei. În acest sens, psihanaliza și psiho- 
terapeutul au și o misiune de ordin moral. 

Făcând referire în continuare la Freud, Jung consideră că și în cazul 
individual al pacientului nevrotic, demersul de îndepărtare, de scindare 
și distanţare dintre conştient şi inconştient nu poate fi de bun augur. De 
fapt Jung răstoarnă și aici formula freudiană de operare psihanalitică, 
considerând că important este ca apropierea dintre conştientul şi incon- 
ştientul pacientului să fie cât mai temeinică şi neîntârziată. Prin urmare, 
dacă la Freud se resimte demersul unei adăpostiri în zona conştientului, 
justificat prin damnarea și stigmatizarea inconştientului drept o zonă a 
sedimentărilor de substanță psihică nocivă, în gândirea psihanalitică a 
lui Jung termenii problematicii sunt răsturnaţi, astfel încât importanţa 
inconştientului se cere asumată printr-o deschidere controlată spre acesta, 
printr-o reală apropiere de energia sa telurică. Prin intermediul acestei 

alăturări, psihicul pacientului poate fi echilibrat şi vindecat, mai precis 
inconştientul poate să își recalibreze tensiunile, iar posibilele traume și le 
poate estompa, psihanalistul conducând acest proces, dar lăsând libertate 
deplină confesiunii detensionante a pacientului. 

Jung delimitează pacienţii și după fixarea centrului de greutate al 
atenţiei lor psihice. Astfel, există pacienţi extravertiţi, adică cu un grad 
mare de focalizare pe conştient, şi pacienţi introvertiţi, cei care sunt centrați 
spre dinamica inconştientului. Vindecarea psihică pentru ambele categorii 
poate fi inaugurată atunci când se manifestă o tendinţă de echilibrare a 
celor două derapaje semnficative, astfel încât extravertiţii să privească din 
ce în ce mai mult spre inconștient iar introvertiții să îşi asume şi rapor- 
tarea constantă către conștient. Cu cât atenţia psihică a extravertitului și 
a introvertitului, deopotrivă, ajunge să privească spre ambele zone, atât 
spre conștient, cât şi spre inconștient, cu atât se realizează un echilibru 
psihic major, responsabil cu reușita actului taumaturgic. 

Admiraţia şi veneraţia sunt sentimentele ce trebuie să însoțească pri- 
virea analistului spre inconștient, susţine Jung, delimitându-se de Freud, 
care vedea în inconştient doar un depozitar al dorințelor şi pulsiunilor 
refulate şi considerate imorale. În opinia lui Jung, aceste pulsiuni sunt 
imorale în sensul că ele limitează ființa umană la zona animalității, domi- 
nării şi posesiei brutale, perversiunii instinctuale. Dinspre aceste tendinţe 
inconștiente omul ne apare drept o prezenţă decadentă şi autodistructivă. 
Dar, se întreabă Jung, să fie omul doar atât? Mai exact, să se rezume 
inconştientul uman! numai la aceste pulsiuni distructive? Răspunsul lui 
este că toate aceste tensiuni și înclinații inconștiente există şi sunt active, 
dar numai pe anumite paliere comportamentale umane, şi ele excelează 
numai la anumiţi indivizi, în anumite cazuri, adesea de ordin patologic. 
Însă niciodată marile creaţii ale culturii și artei sau impresionantele revelații 
ale religiilor nu vor putea să își găsească explicaţia şi deplina întemeiere 
într-un fundal exclusiv malefic al inconştientului. Dimpotrivă, ele nu vor 
putea fi nicicând interpretate din perspectiva teoriei freudiane care forțează 
concepţia despre aceste înalte manifestări ale ființei umane, plasându-le 
în zona efectelor pulsiunii sexuale și de posesiune a inconştientului. 


1% Jung, Carl Gustav, Practica psihoterapiei... loc. cit., pp. 217-218. 

Pentru Jung, dimpotrivă, ele sunt dovada cea mai fermă a faptului 
că inconştientul și, implicit, psihicul fiinţei umane nu pot fi reduse la 
statutul unui simplu satelit al traumei sexuale infantile, devenită dorinţă 
refulată și sublimată. Rolul psihanalistului este de a-şi asuma descope- 
ririle freudiene, dar și de a le depăși, înaintând spre o arie mult mai vastă 
a interpretării psihologice a prezenţei umane. O astfel de interpretare 
trebuie să cuprindă şi valențe morale, însăși misiunea psihoterapeutului 
fiind corelată puternic cu responsabilitatea civică şi morală. Pentru Jung, 
abia înţelegerea funcției morale a demersului psihanalitic poate da măsura 
importanţei acestui act, aspect care pare să fi scăpat cercetărilor freudiene, 
cercetări ce considerau morala doar o structură de cenzură aplicată refulant 
asupra pulsiunilor negative ce răzbăteau dinspre inconștient. Abia privind 
aceste pulsiuni ca elemente secundare și înțelegând inconştientul ca fiind 
în primul rând o sursă de lumină spirituală, vom învesti şi cu înălțime 
morală ființa umană. Dinspre o astfel de nouă abordare, ce se delimi- 
tează de scepticismul freudian, Jung întrezăreşte arhetipul ca unitate de 


funcţionalitate a inconștientului!”. 


1.3.2. Reinterpretarea conceptului freudian de libidou de pe poziţiile 
criticismului jungian. Libidoul ca pulsiune sexuală și libidoul ca 
energie psihică primară. Asemănări conceptuale între interpretarea 
jungiană a termenului de libido și viziunea schopenhaueriană asupra 
conștiinței drept voinţă pură, parte a impulsiunii primordiale uni- 
versale. Riscurile etice ale viziunii freudiene asupra libidoului. 
Cele trei etape majore ale evoluţiei sexualității din perspectiva lui 
Jung. Respingerea jungiană a ideii freudiene de perversitate infantilă 
sau de sexualitate polimorf-perversă 


În viziunea lui Freud, imperativul psihic al sexualităţii este generat 
de un impuls primar inconștient, catalogat drept pulsiune sexuală. Acest 
impuls este corelat sau așezat foarte aproape de necesitatea ingerării 
alimentelor, de stringenţele foamei. Pentru Freud, adesea ceea ce pare o 
manifestare a pulsiunii ingerării se dovedește a fi o formă modificată a 
tensiunii sexuale manifeste. În concluzie, gesturile infantile, care ar putea 


1% Zamfirescu, Vasile Dem, Introducere în psihanaliza freudiană și post freudiană..., loc. cit., 
pp. 396-398. 

reprezenta pur și simplu senzaţia de foame și necesitatea diminuării fizio- 
logice a acesteia, ascund pulsiunea erotică intensă. Este cunoscut exemplul 
oferit de Freud, cel al copilului abia născut care prin gesturile sale pare a 
exprima dorinţa de hrănire, dar el în realitate expune pulsiunea sexuală, 
necesitatea afirmării şi a răspunsului de ordin erotic. 

Jung pleacă în analiza asupra acestei teze freudiene de la acest exemplu 
care, în opinia sa, este unul superficial. Freud utilizează termenul de libido 
pentru a defini această dorință sexuală primară, acest instinct erotic ce 
și-ar ascunde tensiunea sub măştile unor alte dorințe exprimate, cum ar 
fi dorinţa de hrană sau cea de construcţie artistică. Este exagerat, în opinia 
lui Jung, demersul de a pune tensiunea sexuală la baza, spre exemplu, a 
relaţiei dintre copilul nou-născut și mama sa, afirmând că actul ancestral 
al hrănirii pruncului este de ordin erotic, că în spatele său se ascunde 
dorinţa sexuală infantilă a celui abia apărut în această lume. Exagerarea 
constă în tentaţia freudiană, criticată frecvent de Jung, a extrapolării 
impulsului sexual ca temei justificativ în arii şi dimensiuni ale psihicului 
uman care nu întreţin nici o legătură cu un astfel de impuls. Problema 
centrală a erorii freudine constă, după Jung, în modalitatea greşită de 
înţelegere a libidoului. 

Termenul nu este utilizat de Freud în premieră conceptuală, el a 
mai fost prezent și în scrierile anticilor precum Cicero sau Sallust. Dar 
cuvântul libido viza pentru ei zona unei trăiri pasionale, sfera unei im- 
plicări emoţionale majore. Freud utilizează acest termen restrângându-i 
substanţial aria de aplicabilitate semantică. În gândirea sa psihologică, 
libidoul desemnează exclusiv dorința sexuală şi într-un astfel de context 
el ne spune că la baza tuturor manifestărilor umane stă libidoul, adică 
pulsiunea sexuală, tensiune ce nu poate fi stăvilită, ci doar sublimată și 
îmbrăcată în măştile unor aparent alte necesităţi ale ființei umane. Jung 
respinge teza propusă de către maestrul său, afirmând!” că trebuie, pentru 
o abordare corectă, să ţinem cont de sensul conferit termenului de libido 
de către antici și, pornind de la opinia lor, să evaluăm acest concept. 

Dacă prin cuvântul libidou se înțelege o arie mult mai vastă de 
trăiri şi experienţe afective, atunci se poate spune că libidoul stă la baza 


1% Jung, Carl Gustav, Dinamica..., loc. cit., pp. 42-43. 

dinamicii psihice omenești, susține și potenţează inconştientul, alimentându-i 
constant resursele ce irump la suprafaţa conștientului. Dar libidoul, consideră 
Jung, nu poate fi gândit în sensul restrâns freudian de energie sexuală. 
El trebuie să desemneze întreaga energie psihică a ființei umane, context 
în care sexualitatea trebuie să fie doar unul dintre nelimitatele sale paliere 
de manifestare. Această interpretare a libidoului aminteşte şi de viziunea 
metafizică schopenhaueriană!* care interpreta conștiința drept voință pură, 
parte a impulsiunii primordiale universale”. După cum mărturiseşte, 
Jung a fost inspirat în elaborarea propriei concepţii asupra libidoului de 
teoria fizică a conservării forțelor sau a energiei. Prin urmare, libidoul vine 
să desemneze energia psihică şi în funcţie de repartizarea, distribuirea 
acestei energii, care poate declanșa și amplifica boala psihică. Afecţiunea 
patologică de acest tip este generată de un profund dezechilibru la 
nivelul organizării eşantionale a energiei psihice. Astfel, în cazul afecţiu- 
nilor nevrotice, libidoul, în sensul jungian al termenului, se concentrează 
numai în anumite arii psihice, lăsând efectiv vide alte zone, care acțio- 
nează asemenea unor crepuscule ce perturbă și absorb informațiile din 
preajmă, generând un curent destablizator, ce poate fi fatal dacă nu este 
depistat din timp de către medicul psihoterapeut. 

Există situaţii, susține Jung, în care pacientul dă impresia că îi lipseşte 
cu totul libidoul, că se află într-o stare de apatie generalizată. De fapt libidoul 
său este adesea foarte puternic, dar el s-a retras, s-a ascuns într-o zonă de 
neconştient, cum o defineşte Jung, un perimetru în interiorul inconştientului, 
parte a acestuia, foarte bine retrasă şi izolată. Misiunea psihanalistului 
constă tocmai în echilibrarea şi readucerea libidoului la o departajare 
echilibrată, astfel încât nici o arie psihică individuală să nu rămână vidă, 
iar atunci când există o situaţie de retragere majoră a libidoului în anti- 
camerele inconştientului, această misiune trebuie să se centreze pe deblo- 
carea și degajarea libidoului din captivitatea unei sfere încapsulate, ascunse 
nociv în inconştient. Dinspre aceste insule de concentrare și reținere a 
libidoului sunt generate fantasmele și imaginile halucinaţiei delirante, 
dizarmonia comportamentală şi haosul ţinutei psihice fiind alimentate 


1% Jung, Carl Gustav, Simboluri..., loc. cit., p. 186. 
1% Schopenhauer, Arthur, Lumea ca voință și reprezentare, vol. 1, Editura Moldova, lași, 
1995, p. 178. 

constant printr-o astfel de poziţionare atomată a energiei psihice. Practic 
libidoul, în sensul conferit de Jung, trebuie să fie așezat extins, amplu, răsfirat 
armonic astfel încât să se reverse compartimentat în toate culoarele şi 
ramnificaţiile psihice ale individualității umane. Pe baza unei asemenea 
distribuții, conştientul poate manifesta un expozeu de atitudine măsurată 
și bine proporţionată, persoana respectivă fiind agentul unei prezenţe 
psihice pozitive. Atunci când libidoul este fragmentat și concentrat, com- 
portamentul de la nivelul conștientului este delirant, iar patologicul este 
manifest. Rolul psihanalistului se rezumă aici la intervenţia ce încearcă 
relaxarea acestor centre de cumulări libidinale şi reproiecţia libidoului în 
toate compartimentele psihice vidate. Este o misiune morală, după cum 
afirmă Jung, responsabilitatea fiind majoră nu numai în ceea ce privește 
sănătatea psihică a individului, dar și a întregii societăţi care, prin pre- 
zenţa cazurilor multiple de nevroze individuale în interiorul său, riscă 
ea însăși să devină un gigant social nevrotic, cu comportament periculos 
și imprevizibil. 

Totodată, Jung s-a întrebat dacă este posibil să discutăm despre o 
retragere a libidoului unei întregi comunităţi, poate chiar al întregii ome- 
niri. Un astfel de moment ar echivala cu ceea ce terminologia teologică 
numește sfârșit al lumii, practic dezechilibrul psihic general la nivelul 
omenirii fiind, într-o astfel de situaţie, fatal. De altfel, omenirea a expe- 
rimentat momente de haos psihic, în care libidoul comunităţilor umane, 
energia psihică a acestora a cunoscut o departajare dezordonată, fapt care 
a permis generarea unor ideologii şi acțiuni extreme, prin consecințele 
lor dezastruoase la nivelul întregii omeniri. 

Întorcându-se la teza freudiană a înţelegerii libidoului doar ca pul- 
siune şi energie sexuală, Jung afirmă? că din propria perspectivă analitică 
există trei etape majore ale evoluţiei sexualității umane. Primul interval 
este denumit de către Jung faza presexuală, corespondentă stadiului de 
nutriţie şi dezvoltare, stadiu comparat de Jung cu perioada biologică de 
omidă a fluturelui. O a doua fază o constituie etapa prepubertății, sector 
aferent finalului copilăriei. Este aria începuturilor sexualității. Vârsta 
adultă sau maturitatea care începe odată cu pubertatea reprezintă cea de 
a treia etapă a ierarhiei evolutive sexuale propuse de Jung. 


2% Jung, Carl Gustav, Freud și psihanaliza..., loc. cit., pp. 158-159. 

Prin urmare, pulsiunea sexuală infantilă nu se mai poate justifica 
de pe aceste noi poziţii conceptuale, desigur recunoscându-se prezența 
pulsiunii sexuale, dar nu la nivelul primar al vieţii, deci nu apărând din 
zona de start biologic a vieţii. Este vorba așadar despre o reală pulsiune 
sexuală, cu un rol extrem de important în viața umană, dar care nu este 
infantilă în sensul conferit de Freud, adică nu se ivește odată cu primele 
manifestări ale vieţii. Ceea ce domină ființa copilului abia născut nu 
poate fi, în opinia lui Jung, instinctul și dorinţa sexuală, ci necesitatea 
nutritivă a hranei și protecţia oferite de prezența corporală și psihică a 
fiinţei materne. Încercarea de a vedea în acest instinct primar al hrănirii 
și protejării o formă disimulată de manifestare a dorinţei sexuale, așa 
cum susţine teza freudiană, reprezintă o suprapunere teoretică ilegitimă, 
din perspectiva analiticii jungiene2!. 

Libidoul ca energie și voință psihică cunoaşte abia ulterior o tranzitare 
graduală, mai precis o reîmpărțire, prin care funcţiei sexuale îi revine un 
dozaj din el. Această migrare a unei părți din câmpul energetic libidinal 
către zona sexualităţii, ce trece abia astfel dintr-o stare de potenţă într-una 
de act, reprezintă o etapă firească a dezvoltării individualității umane. 
Nevroza?*? se instaurează atunci când acest dozaj al libidoului, înţeles în 
sensul jungian de energie psihică, este disproporționat. Ca rezultat, se 
întâmplă ca libidoul, concentrat inițial în zona nutriției şi a protecţiei 
materne, să rămână blocat la nivelul acestei formule primare, deci fără 
tendinţa de glisare firească spre alte funcţii, cu precădere cea erotică. Atunci 
se conturează bazele nevrozei care se instalează mai târziu și se dezvoltă, 
adesea, trepidant. 

Totodată, Jung respinge ideea freudiană de perversitate infantilă sau 
de sexualitate polimorf-perversă?, susţinând că o astfel de caracteristică nu 
poate fi prezentă la copilul nou-născut din motivul absenței concentrării 
libidinale în zona funcţiei sexuale. Ceea ce operează Freud, în opinia lui 
Jung, este o răsturnare schematică în care manifestarea unei dereglări 
sexuale, care își are rădăcina într-o departajare deficitară timpurie a libi- 
doului, este proiectată în aria primelor luni de viaţă ale copilului. Astfel, 


21 Ibidem, pp. 146-148. 
202 Jung, Carl Gustav, Civilizația în tranziție..., loc. cit., pp. 185-188. 
2% Jung, Carl Gustav, Freud și psihanaliza..., loc. cit., pp. 149-152. 

un simptom patologic prezent la vârsta adultă, apărut pe baza unei îm- 
părţiri dezechilibrate a libidoului care s-a petrecut în zona prepubertății, 
este transferat în etapa primelor momente de viaţă ale copilului, conceptul 
de perversitate sexuală fiind aparent justificat pentru acest interval extrem 
de timpuriu. De fapt, susţine Jung, repartizarea defectuoasă a energiei psihice 
libidinale efectuată ulterior începuturilor vieţii întemeiază perversitatea 
erotică ce izbucneşte patologic mai târziu. Prin urmare, în opinia lui Jung, 
nici temeiul perversităţii sexuale și nici manifestarea ei nu au legătură cu 
stadiul de nutriţie și dezvoltare al copilului, cu prima etapă a vieţii umane. 
Conceptul de perversitate infantilă se dovedeşte a fi aici doar un demers 
forţat freudian de a impune, din nou, paradigma sexualității ca unicul temei 
primordial pentru întreaga complexitate psihică a existenţei omenești?04. 
Prin demersul său critic, Jung re-atenționează şi asupra riscurilor etice 
ale acceptării fără rezerve a viziunii freudiene ce propune înțelegerea 
primelor manifestări psihice și motrice ale fiinţei umane drept reflexe ce 
au la bază pulsiunea sexuală. Dacă se asumă această viziune, se poate 
spune că întreaga evoluţie a individului și întreaga dezvoltare a umani- 
tăţii stă sub semnul începuturilor erotice, sub influența primară apărută 
la nivelul etapei infantile, a dorinţei sexuale. O astfel de perspectivă generală 
vine să excludă valorile, reperele și axiomaticile morale tradiţionale, acuzate 
de Freud că sunt doar forme de cenzură psihică generatoare de refulări şi 
sedimentări tensionate. Jung se întreabă, susținând ponderat constituția 
acestei morale tradiționale: dacă negăm și respingem imperativele postulate 
de ea, considerându-le, împreună cu Freud sau Nietzsche, drept construcții 
artificiale ce neagă natura reală a omului, atunci ce vom așeza în locul 
acestor sisteme milenare, deopotrivă terapeutice și spirituale? 
Rămânând fidel doar planului existenței imanente, ancorat în solul 
efemerităţilor non-transcendente?%5, Nietzsche evită răspunsul la această 
interogare, propunând, totuși, teza eternei reîntoarceri a aceluiaşi, ca replică 
la scenariul ontic iudeo-creștin?*, precum și imaginea unui Supraom, fără 


204 Ibidem, 167-171. 

25 Berdiaev, Nikolai, Încercare de metafizică eshatologică, Editura Paideia, București, 1999, 
pp. 41—42. 

26 Heidegger, Martin, Despre eterna reîntoarcere a aceluiaşi, Editura Humanitas, București, 
2014, p. 22. 


128 


l. Dogmatismul amoral freudian drept bază motivațională a gândirii psihanalitice a lui C.G. Jung 


să o gândească până la consecinţele faptelor sale ultime, aşa cum o face 
Dostoievski?”. lar Freud preferă tăcerea, după ce oferă umanităţii chipul 
omului ca ființă dominată total de către pulsiunea infantil-erotică și 


dorinţa oarbă a sexualității?08. 


1.3.3. Complexul imagoului parental şi hiperbolizarea amintirii. 
Impactul sedimentărilor psihice ale copilăriei asupra progresiei 
comportamentale. Simbolistica arhetipală a tatălui. Insuficienţa 
abordării dimensiunii psihice a copilăriei doar din perspectiva 
dorinţei erotice primare. Reafirmarea, în cadrul explorărilor psihana- 
litice, a prestanţei morale aferente educației 


Experienţa clinică dovedeşte, după cum susține Jung, că există cazuri 
în care psihanalistul poate fi dus pe un palier de analiză eronat din cauza 
înclinaţiei pacientului de a eclipsa și chiar de a ascunde adevărul ce stă 
la baza afecțiunii sale psihice. Spre exemplu, un pacient prezintă în detaliu 
o secvenţă din trecutul său care pare a fi responsabilă de nevroza lui 
actuală. Ceea ce îl obsedează sau blochează emoţional, ceea ce îi parali- 
zează psihicul şi îl aduce într-o stare de dezechilibru mental şi afectiv 
este, conform mărturisirii sale în faţa psihanalistului, doar efectul unei 
traume trecute. Aşadar, este suficientă întâlnirea cu o situaţie, cu un context 
de fapte actual care să reamintească de scenariul trăit la un moment dat, 
pentru ca tensiunea psihică să erupă şi criza nevrotică să se instaureze. Îi 
rămâne psihanalistului misiunea de a explora în trecutul pacientului și 
de a-l întoarce la nivel psihic până în aria respectivului eveniment, cu 
intenţia de a-l înfrunta și depăşi emoţional. Această stratagemă este de 
tip psihanalitic freudian și dacă se reconsideră momentul declanșator 
drept un şoc ce aparţine tipologiei dorințelor sexuale, atunci ne aflăm pe 
deplin în logica psihanalitică a lui Freud. 

Dar Jung se întreabă, în acest caz, dacă nu este posibil ca deja să fi 
intrat în acest joc al confesiunii psihanalitice şi fenomenalitatea fantasmei. 
Interogarea lui Jung se referă la posibilitatea ca pacientul să exagereze, 
prin apelarea la fantezie, importanţa şi valoarea ontică a momentului 
indicat drept resortul responsabil pentru nevroza dezvoltată în prezentul 


27 Dostoievski, Fyodor M., Fraţii Karamazov, vol. 2, Editura Univers, București, 1982, p. 660. 
28 Jung, Carl Gustav, Freud și psihanaliza..., loc. cit., pp. 152-171. 

pacientului. Îndoiala lui Jung vine în urma observaţiilor clinice care par 
a indica adesea pentru cazurile de nevroze acute o accentuare a tendinței 
de fantazare și exagerare. Aşadar, pacientul induce în eroare psihanalistul, 
construind un eveniment nou pe baza unui moment secundar din trecut, 
un moment care şi-a deținut valoarea şi importanţa sa medie la acel timp, 
dar care nu a lăsat sechele profunde, fiind cu ușurință depăşit. 

Important într-o asemenea situaţie, consideră Jung, este ce se ascunde 
în spatele acestei disimulări psihologice. Desigur, este exagerat să se afirme 
că pacientul, în mod conştient şi voit, operează o astfel de manevră 
psihică, dar ea este manifestă şi se întâmplă pe fondul unei tendințe de 
ascundere a adevărului de către pacient. De fapt el încearcă o deturnare 
a atenţiei psihoterapeutului de la dinamica eronată a libidoului. Mai 
exact, energia psihică sau libidoul, cum o numeşte Jung, dacă nu găseşte 
în acele zone conștiente din prezent unde să se poată învesti armonic, se 
reîntoarce în inconștient și se cumulează la nivelul unor noduri ce blo- 
chează și generează sincope în echilibrul dintre conștient şi inconştient. 
Printre aceste noduri, evenimente şi imagini din trecut ocupă un loc central. 
În concluzie, în loc ca libidoul să fie proiectat cu măsură în activităţile 
prezente mentale și afective, el se concentrează în trecut pe anumite 
imagini şi evenimente de mult dispărute şi le hiperbolizează, le oferă o 
valoare exagerată, distorsionându-le prin mecanismele fantazării. În con- 
secință, în acest context, un eveniment sau o imagine din trecut este atât 
de mult modificată, transformată prin imaginaţie pe fondul alimentării 
libidinale, încât asistăm la o reinventare a unui nou eveniment sau imagine 
doar pe baza unor repere extrase din evenimentul sau imaginea petrecute 
în mod real. Fenomenul se aseamănă cu actul îndrăgostirii, atunci când 
are loc învestirea excesivă nu în imaginea reală a unei persoane, ci într-o 
nouă imagine construită, fantazată, întru excesul idolatrizării. 

Jung susţine că zona fantastică pe care o vizează întoarcerea libidoului 
și fantazarea este cu precădere copilăria, iar imaginea cea mai deschisă 
pentru confirmarea și hiperbolizarea de ordin libidinal este adesea imaginea 
părinților”. Pornind de aici, Jung supune atenţiei complexul parental?. 


In esenţă, libidoul introvertit și redirecționat spre imaginea părinţilor își 


20 Jung, Carl Gustav, Arhetipurile..., loc. cit., pp. 78-83. 
2 Jung, Carl Gustav, Freud și psihanaliza..., loc. cit., p. 176. 

găseşte un refugiu suficient de vast pentru a se descărca constant și pe 
termen îndelungat. Jung sesizează faptul esenţial că aria parentală în 
care libidoul se revarsă nu este imaginea propriu-zisă a părinţilor, care 
poate că s-au stins de mult. Este vorba despre intervenţia acelui mecanism 
de fantazare excesiv, care permite amplificarea și distorsionarea imaginii 
părinţilor şi a mediului lor de existență până la transformarea acesteia 
într-o nouă imagine, cu un capital psihic fundamental. 

Această nouă imagine ideatică Jung o numeşte imagoul parental. 
De aici şi ideea complexului imagoului parental. Pentru toate ființele umane, 
copilăria şi amintirea puternică a părinţilor reprezintă un resort psihic 
esenţial, o sursă de potenţare a prezentului și a viitorului, dar şi un 
perimetru insular de refugiu și reculegere. În cazul anumitor nevroze, 
această amintire este apelată exagerat, se face trimitere excesivă spre zonele 
trecutului din care ea pulsează, astfel încât, prin intermediul fantazării 
hiperbolizante, se ajunge la construcţia unei utopii ce mai păstrează puţine 
elemente din vechea și originala amintire. Pacientul nevrotic trăiește în 
acest caz raportându-se la un sistem de valori imaginate și la portretul 
unor personaje-părinți mai mult fictive, decât ancorate în realitatea trecută. 
De fapt, el îşi plasează libidoul într-o copilărie fabricată, iar factorul domi- 
nant al nevrozei sale îl constituie complexul imagoului parental, depen- 
denţa de aria fantasmagorică a unui trecut actualizat, constant fiind la 
cote patologice. 

Jung constată faptul că mulți dintre pacienţii care suferă de aceste 
simptome nevrotice au trăit o copilărie în care fenomene psihice de inter- 
relaționalitate cu părinţii, precum alintarea sau protejarea excesivă, au fost 
extrem de pregnante. Odată cu trecerea vieții şi îndepărtarea de acest cadru 
spaţio-temporal cu nuanţe edenice, psihicul individual al viitorului nevrotic 
a suportat confruntarea cu negativitatea şi neajunsurile ontice, conflictul 
cu dificultăţile vieţii și răutatea multor semeni. Această ciocnire a fost 
responsabilă de întoarcerea nostalgică a atenţiei și a libidoului spre acea 
zonă idilică şi spre imaginile personajelor ei atotprotectoare. De aici 
apare mecanismul fantasmei hiperbolizante şi se inaugurează complexul 
imagoului parental. 


21 Ibidem, p. 177. 

Jung subliniază faptul că orice ființă umană trăiește momentele acestei 
întoarceri, nostalgia după un paradis al copilăriei sau regretul unui eden 
pierdut care își găsește reprezentarea în dimensiunea copilăriei, fiind 
una dintre experienţele clasice ale omenirii. Mai mult, fiecare dintre noi 
suntem influențați şi chiar purtaţi în alegerile noastre, pe care le credităm 
la vârsta maturității, de impresiile, imaginile, influenţele întâlnite în copilărie. 
Dar în situaţia unei normalităţi psihice, libidoul nu este centrat excesiv 
spre zonele trecutului, el are momente, intervale de referință când se 
deschide şi se instalează măsurat spre aceste sectoare, dar nu se prăbușește 
în paradigma amintirii, urmând și susținând un univers redimensionat 
fantasmagoric. 

Pentru bolnavul psihic, doar această constelație contează în universul 
vieţii sale, care nu mai este una prezentă din perspectiva trăirilor sale. El 
trăieşte într-un trecut utopic, reconfigurat, iar misiunea psihanalistului este 
de a-l face să conştientizeze această eroare, încercând o redirecționare a 
libidoului său dinspre exacerbarea complexului imagoului parental, spre 
actualitatea prezentului în care nevroticul nu se mai regăseşte. Din această 
perspectivă, consideră Jung, importanța morală a educației? primite în 
copilărie se dovedește a fi definitorie. Întregul complex de atitudini morale, 
ţinute şi comportamente etice oferit atunci, precum şi de informații menite 
să justifice o anumită conduită socială și interrelațională marchează şi 
influenţează întregul parcurs ulterior al vieţii. Multe dintre aceste repere 
și structuri axiomatice trec, prin intermediul proceselor uitării, în sfera 
inconştientului, se cumulează şi sedimentează, dar nu rămân inactive, ci 
dimpotrivă, ca parte a dinamicii inconștientului, contribuie la mobilitatea 
conștientului, aducându-și aportul substanţial — dar ascuns — la sensurile 
și ritmul vieţii individuale. 

Se relevă importanţa şi responsabilitatea copleșitoare pe care o solicită 
actul educaţional ce vine de la părinți? şi îndrumătorii primilor ani de 
viaţă. În acest debut temporal de viaţă se pot trasa direcțiile orientative 
nu doar la nivel conștient, dar mai ales la nivel inconștient, direcţii care 


vor încadra întrega procesualitate ontică și gnoseologică a personalităţii 


212 Ibidem, pp. 366-385. 
213 Cucu, Marius Constantin; Lenţa Oana Elena, A few Jungian Observations on the Psychological 
Dynamics of the Couple, în Postmodern Openings, vol. 9, nr. 1, 2018, pp. 35-44. 

individuale ulterioare. Dacă se reduce dinamica psihică a copilăriei la 
pulsiunea sexuală, iar orice întoarcere nostalgică, fie de ordin patologic 
dezechilibrat sau de tipul normalităţii psihice, este catalogată drept 
tendință, ascunsă sub chipul sublimării, de împlinire a dorinţei sexuale, 
atunci factorul moral este considerat doar ca un element auxiliar refulant. 
O astfel de perspectivă, asumată şi propusă de către gândirea psihanalitică 
freudiană, nu ţine cont, în opinia lui Jung, de realitatea psihică a fiinţei 
umane, o realitate ce nu se poate restrânge doar la nivelul palierului 
sexualităţii, însuși libidoul neputând fi definit doar ca pulsiune erotică. 
Pentru Jung, spre deosebire de Freud, dacă libidoul semnifică energia 
psihică ce include o multitudine de alte tendinţe şi pulsiuni, alături de 
cea sexuală, atunci centrarea nevrotică a acestuia spre zona unei copilării 
ideatice, care gravitează în jurul complexului imagoului parental, nu se 
poate aborda analitic doar dinspre tematica dorinţei erotice, însăși simbolistica 
arhetipală a tatălui sau a fiinţei materne nefiind întotdeauna corelată cu 
problematica sexualității?!+. 


1.3.4. Teoria asociaţiilor şi logica atipică a inconştientului. Mecanismul 
fantazării şi reprezentările mitologice. Lucrul în sine Kantian și con- 
ceptul de filozofie a inconştientului postulat de Nicolai Hartmann. 
Consideraţii jungiene asupra activităţii onirice. Visul ca mozaic 
informativ-simbolic inconștient. Armonia asociaţiilor informative 
inconștiente. Date inconștiente în cazul creaţiei poetice și botezului 
creștin. Necesitatea morală, dar şi științifică, a depășirii tezelor 
dogmatice freudiene 


Etiologia nevrozei, apariția şi dezvoltarea ei par a fi într-o relaţie fermă 
cu sfera fantasmelor inconștiente, cu precădere cele infantile. Acestea se 
prezintă pentru psihanalitică asemenea unor creaţii literare dramatice 
sau a unor narațiuni, adesea tragice, care sunt mereu interpretate şi adaptate 
timpului prezent al pacientului. La interogările psihoterapeutului, el va 
face mereu referire la o fantasmă sau la mai multe fantasme pe care le-a 
construit pe baza unor evenimente trecute, urmând ca ulterior să le pre- 
schimbe, adaptându-le noilor condiţii psihologice. Plecând de la această 
constatare ce indică prezenţa constantă a fantasmelor în inconştientul 


214 Jung, Carl Gustav, Freud și psihanaliza..., loc. cit., pp. 172-181. 

uman, într-o formă exacerbată la cazurile patologice şi într-o formulă 
echilibrat-funcţională pentru normalitatea psihică, Jung se întreaba dacă 
nu există o reală conexiune între mecanismul fantazării și reprezentările 
mitologice. 

Interogarea este dacă mitul nu reprezintă, în esenţă, o imagine a fan- 
tazărilor din inconștient, fantazări ce nu sunt simple construcţii aleatorii, 
ci dimpotrivă, radiografii ale situației psihologice şi deschideri spre un 
indeterminat, posibil de natură transcendentă, asupra căruia psihologul 
nu se poate pronunţa. Făcând referire la posibilitatea de existenţă a acestui 
indeterminant, Jung aminteşte de Immanuel Kant, cel care propunea existența 
unei entități imposibil de abordat prin mijloacele strict logice ale raţiunii 
umane, entitate denumită de el lucrul în sine. De asemenea, îl evocă și pe 
Nicolai Hartmann, cel care a vorbit despre o filozofie a inconştientului ca 
o inaugurare propedeutică a tematicilor psihanaliste. Astfel, pentru Jung 
a înţelege şi a decripta semnificația visului sau a mitului reprezintă pasul 
necesar spre accederea la dinamica inconştientului, o dinamică formatată 
în milenii de evoluție a omenirii. Jung acceptă teza freudiană ce susţine 
că inconştientul este o dimensiune pulsativă generală, o sferă abisală din 
spatele conştientului sau dincolo de acesta, care își rezumă intensa activitate 
la o dorinţă impulsivă. 

Așadar, atât Freud, cât și Jung resping, teoriile psihologilor care susțin 
că în afara ariilor de acțiune și competenţă ale conștientului nu ar mai 
exista decât fenomenalitatea unor manifestări fiziologice corticale”. Diferenţa 
dintre cele două viziuni apare la nivelul tipologiei acestei dorințe sau 
mobilități general-pulsative a inconştientului. Freud afirmă că ea este doar 
de natură sexuală, pe când Jung o consideră plurivalentă şi cromatic- 
extensivă. Dacă acceptăm teza freudiană, ne vom vedea constrânși să 
recunoaştem şi valabilitatea consecinţelor sale, printre acestea una foarte 
importantă fiind că visul, deci manifestarea onirică a informaţiei incon- 
știente, precum şi mitul, ca expresie simbolic narată a acesteia, sunt tot 
de natură sexuală, reprezentînd sau, mai precis, conținând elemente cu 
caracter exclusiv sexual. Este perspectiva pe care Jung o respinge. Prin 
urmare, dacă ne vom asuma direcţia conceptuală jungiană, atunci va trebui 


215 Ibidem, p. 183. 

să recunoaștem că inconştientul, prin urmare și visul, alături de mit, nu 
pot fi ancorate doar în solul dorinţei erotice. 

Pentru interpretarea psihanalitică comună, visul reprezintă un mozaic 
informativ-simbolic care este compus din informaţii, cel mai adesea ne- 
semnificative în stare conștientă, care s-au sedimentat şi supraetajat în 
zona inconștientă. Pentru descifrarea analitică a visului ca amalgam infor- 
maţional se decupează o parte din vis și se compară cu celelalte, astfel 
încât să se observe, pe baza diferenţierilor ce apar, trăsăturile specifice 
fiecărui segment al visului. Defragmentarea psihanalitică a visului permite 
sesizarea fiecărei secvenţe din vis ca amintire prelucrată, ca informaţie 
uitată și remodelată. Este vorba despre reunirea mai multor date care au 
trecut în inconştient şi au fuzionat, generând universul ficțional pe care îl 
trăim în cadrul experienţei onirice. Aceste informații disparate sunt reunite, 
prin urmare, într-o simbioză fantasmatică ce pare a nu ne spune altceva 
decât că au existat evenimente diferite în trecutul visătorului, a căror 
amprentă a rămas mai pronunţată în inconştient și din când în când îşi 
manifestă prezenţa prin erupții onirice. 

Dar Jung s-a întrebat: să fie visul doar expresia unor amintiri aleatorii 
ce persistă inconştient şi se grupează uneori în dimensiunea unor vise 
sporadice? Cine ne poate garanta caracterul aleatoriu al reminiscenţelor 
informaţionale propuse de vis și de ce ar fi întâmplător sau haotic modul 
în care aceste date se grupează întru simbolizare? Jung aduce în discuţie 
două exemple. Primul vizează arta poeziei. Un autor de poezie generează 
în creaţiile sale un cumul de simboluri care par a ne spune doar ceea ce 
este enunțat prin titlul şi tematica evidenţiată chiar de către poet. Dar un 
critic atent va sesiza, dincolo de aceste formalizări frecvent întâlnite la nivelul 
relaţiei poetului cu publicul său, un întreg sistem de referințe de un cu 
totul alt ordin. Este vorba despre trăirile personale ale poetului, pe care 
acesta nu doreşte să le rostească în mod evident prin versurile sale. Dar 
tocmai acestea sunt baza întregii sale desfășurări artistice. În spatele de- 
rulării versurilor se ascund complexe, frustrări, drame, neîmpliniri, tragedii 
și suferințe neconsolante, neajunsuri și revolte, aspirații şi căutări acerbe. 

Toate aceste date sunt adânc ancorate în structura inconştientului şi 
palpită în tendinţa de eliberare spre conștient, o tendinţă căreia arta, cultura 
și religia îi pot deschide paliere de împlinire. Totodată, din creaţia poetică 

mai poate rezulta o arie extinsă de informaţii ce reflectă mediul cultural 
şi istoric, mentalităţile şi fluxurile spirituale, credințele şi ideologiile care 
defineau epoca poetului respectiv. lată o sumă întreagă de relevări care 
se ascund dincolo de intenţia și titulatura afișată a poeziei respective. 
Aceste constatări nu vin să decline în nici un fel valoarea și înălțimea 
spirituală a creaţiei poetice sau statura axiomatică a poetului, cu inten- 
sitatea trăirilor sale estetice copleșitoare. Dimpotrivă, consideră Jung?!€, 
astfel se indică complexitatea şi importanţa vastă a produsului spiritual 
poetic, drept cumul de forţe şi pulsiuni multiple, nelimitate și incontrolabile 
în amploarea acţiunii lor simbiotice. 

Al doilea exemplu menţionat de Jung? este cel al actului ritualic 
săvârşit prin botezul creştin. Pentru un adept al religiei creştine, etapele 
botezului ca act sacerdotal-mistic reprezintă fazele revelate și postulate 
prin dogma oficială acceptată de întreaga comunitate de credincioşi. Dar în 
spatele dogmei se ascund, în opinia lui Jung, adevăruri spirituale primor- 
diale, care nu sunt enunțate în mod direct. Pentru o succintă departajare, 
el sesizează patru aspecte ale botezului care, dincolo de enunţurile dog- 
matice, exprimă realități universal-umane. Primul element caracteristic 
constă în faptul că botezul este un act de iniţiere, deci reflectă un progres 
al fiinţei umane de ordin inițiatico-catarhic, de acces la contactul spiritual 
avansat cu zone transcendente, de pas spre un alt ev, nu doar spiritual, dar 
și psihic, spre o zonă de reunire a naturii cu ființa umană și posibilitatea 
de existenţă a Divinului. 

Apoi, botezul are o legătură directă cu factorul viluvian, cu apa ca 
unul dintre elementele primordiale din arealul întregii naturi. Semnificaţia 
botezului ar putea fi aici şi cea de anulare a reminiscenţelor inconștiente 
ale tragediei potopului sau a dezlănţuirilor naturii prin dezechilibrele marilor 
cumulări de ape. Botezul poate indica și dorinţa de reuniune a ființei umane 
cu natura acvatică. De altfel, este o chestiune abordată intens și de alți 
gânditori, mai pregnant din zona filozofiei și hermeneuticii religiei. 

Mircea Eliade, spre exemplu, este unul dintre aceşti cercetători, pentru 
el fenomenalitatea raportului ancestral dintre fragilitatea existenței umane 
și cataclismul impus prin potopul de ape fiind una dintre importantele 


2 Jung, Carl Gustav, Despre fenomenul... loc. cit., pp. 108-110. 
27 Jung, Carl Gustav, Freud și psihanaliza..., loc. cit., p. 189. 


136 


l. Dogmatismul amoral freudian drept bază motivațională a gândirii psihanalitice a lui C.G. Jung 


surse ale creativității mitice. Spre exemplu, susține Eliade, mitul potopului 
este prezent în toate mitologiile lumii, iar în majoritatea cazurilor cata- 
clismul este reprezentat prin revărsări de ape atotdistrugătorare. Una 
dintre puţinele excepţii o reprezintă mitologia egipteană unde, datorită 
rolului extrem de benefic al inundaţiilor Nilului asupra întregului mediu 
natural aferent acestuia, potopul era evocat drept o cutremurare cumplită 
ce distrugea cetăţile omului”. 

Cel de al treilea aspect indicat de Jung în cazul actului ritualic al 
botezului este reprezentat de gestul scufundării şi stropirii inițiatice. Acest 
act trimite la sau vine să simbolizeze importanţa scufundării în inconştient’, 
valoarea atenţiei acordate abisului acestuia. Cea de a parta caracteristică 
a demersului religios împlinit prin botezul creştin ţine de corelarea şi ase- 
mănarea sa cu celelate rituri de inițiere și purificare spirituală prezente 
în toate marile tradiţii şi credinţe religioase. Această similitudine dă măsura 
unui fond comun inconştient uman dinspre care răzbat aceleași elemente 
fundamentale psihoterapeutice care se îmbracă ulterior în structurile diferite 
ale religiilor şi tradiţiilor diferite. Necesitatea inconștientă a botezului ca 
demers universal uman trimite la conştientizarea importanței recunoașterii 
activităţii inconștiente din spatele actelor ritualice şi ale miturilor. Şi în 
acest caz consideraţiile lui Jung asupra botezului creştin nu vin spre a nega 
posibilitatea valorii sale transcendente şi conexiunea sa posibilă cu zonele 
transcendenţei manifeste ci ele sublinează complexitatea acestui act ritualic, 
forţa sa de reunire a elementelor mistice, mitice și psihologice într-o unitate 
ce vine să înnobileze ființa umană religioasă?%. Aici se relevă din nou 
departajarea viziunii psihanalitice a lui Jung de cea freudiană. Pentru 
Freud nu există în actele ritualice religioase decât cumularea unor tendinţe 
excesive de cenzurare a dorinței sexuale inconștiente. Printr-o astfel de 
interpretare se evidențiază iarăși excluderea factorului moral, omul fiind 
declasat chiar şi în cazul actelor religioase pâna la nivelul unei ființe domi- 
nate de pulsiunea erotică ce inundă conştientul într-un mod disimulat prin 
sublimare, arta, cultura şi religia nefiind decât expresii ale acestui fenomen. 


218 Eliade, Mircea, Morfologia religiilor, Editura Jurnalul literar, București, 1993, pp. 17-36. 

219 „În vise şi fantasme, marea sau orice apă mai mare înseamnă inconștientul.” Jung, 
Carl Gustav, Simboluri..., loc. cit., p. 292. 

22 Jung, Carl Gustav, Freud și psihanaliza..., loc. cit., pp. 189-190. 

Prin exemplele creaţiei poetice și botezului creștin, Jung sugerează 
că marile activităţi spirituale ale omenirii nu pot lua naștere și nu se pot 
împlini fără un temei capital, iar acest fundament este dinamica inconşti- 
entului, un inconștient al cărui resort nu poate fi doar necesitatea sexuală. 
Mobilitatea inconştientului, potenţată de libidoul înţeles în sens jungian 
drept energie psihică, pulsează și influențează, motivează şi organizează 
din ascuns, din spatele măștilor și titulaturilor de suprafaţă, fie ele de tip 
dogmatic-religios sau creațional-artistic. Chiar și pentru cercetarea științifică, 
inconştientul reprezintă fundamentul afirmării sale, solul care generează 
inspirația, ca resort al tuturor preocupărilor sale esenţiale. 

Plecând de la aceste consideraţii, Jung?! accentuează ideea că toate 
cuplările din universul visului nu pot fi aleatorii, tot astfel precum infor- 
maţiile care sunt conexate nu sunt, la rândul lor, întâmplător alese. Dincolo 
de aparenta imagine prin care visul ne întâmpină, tot astfel cum o poezie 
sau actul botezului ni se înfățișează sub un anumit chip, se ascund o 
motivaţie și o logică asemănătoare cu cea care pulsează în spatele inten- 
ţiilor sau expresiilor afișate de creaţiile poetice sau ritualurile religioase. 
Există așadar în opinia lui Jung o armonie a asociațiilor informative, o ordine 
şi o logică de alt tip decât cea a conștientului pe care psihanalistul trebuie 
să le abordeze și să le descifreze, în intenţia sa nu doar de a vindeca 
pacientul, dar şi de a înţelege analitic mobilitățile inconştientului. Teoria 
asociațiilor”? dezvoltată de Jung vizează tocmai această logică de tip special 
prin care inconştientul unui pacient, dar și a unui individ echilibrat psihic, 
dictează conexiuni între date și informaţii care pentru conștient par in- 
compatibile şi neaderente?%. Abia dinspre înţelegerea acestor procese şi 
a motivaţiilor care stau la baza unor asemenea alegeri inconștiente se poate 
progresa în tratarea unor nevroze severe şi în explorările ce vizează logica 
atipică a inconştientului”? 

Asumându-și o interpretare psihanalitică asupra naturii inconşti- 
entului net diferită de cea freudiană, Jung s-a văzut nevoit să îşi dezvolte 
cercetările spre zona raportului dintre psihanaliză, moralitate şi funcţia 


21 Ibidem, pp. 192-193. 

22 Jung, Carl Gustav, Cercetări..., loc. cit., pp. 551-594. 

23 Hall, A. James, Interpretarea jungiană a viselor, Editura Herald, Bucureşti, 2013, pp. 98-99. 
224 Jung, Carl Gustav, Freud și psihanaliza..., loc. cit., pp. 181-193. 

arhetipală cu ramnificările întemeietoare ale acesteia la nivelul culturii, 
artei și religiei. Din spectrul acestei orientări apar dilemele conceptuale 
pentru gândirea sa psihanalitică, dileme ce vizează tipologia și mobilităţile 
arhetipului şi conexiunile inconştiente ale acestuia cu imperativele moralității, 
creaţia cultural-artistică şi patologia nevrozei. Toate aceste deschideri şi 
explorări progresive nu ar fi fost posibile fără un temei extrem de riguros 
și o motivaţie substanţială. Se poate afirma că pentru Carl Gustav Jung acest 
temei l-a constituit ansamblul creaţiei şi activităţii ştiinţifice a maestrului 
său, Sigmund Freud. lar motivaţia substanţială pentru întregul demers 
al gândirii psihanalitice jungiene poate fi recunoscută tot prin apelul la 
personalitatea lui Freud. Dar această motivaţie constă tocmai în ceea ce 
l-a contrariat şi nemulțumit pe Jung în gândirea lui Freud?%. 

Așa cum a fost menţionat în debutul acestui capitol, plecând dinspre 
analiticile freudiene asupra unor mituri esenţiale, cum ar fi cel al lui Oedip, 
Jung resimte limitarea viziunii psihanalitice a profesorului său la nivelul 
tematicii sexualităţii. Este momentul desprinderii de gândirea freudiană, 
momentul când Jung consideră că sfera raportului dintre conştient și in- 
conștient nu poate fi restrânsă doar la stadiul unui conţinut psihic care să 
graviteze în jurul libidoului, înțeles numai ca pulsiune sexuală. O astfel 
de sferă trebuie, în opinia lui Jung, să fie nemărginită în amploarea mobili- 
tăţilor sale întemeietoare şi să fundamenteze o arie nesfârșită din onticul 
și gnoseologicul uman. Trimiterea la zonele creaţiei artistice, culturale şi 
religioase a venit drept o cerinţă inevitabilă, situaţie în care despărțirea 
de Freud a fost definitivată. 

În consecință, Jung, a fost marcat, motivat şi, mai ales, intrigat de rigi- 
ditatea viziunii dogmatice a lui Freud, de incapacitatea acestuia de a vedea 
în axiomatica moralității tradiţionale şi a mecanismelor religiei mai mult 
decât un demers de blocaj şi refulare a dorinţei sexuale. Din această intri- 
gare s-a dezvoltat intensa dorinţă de a relansa discuţia psihanalitică din 
cadrele sistemului amoral şi imobil freudian, dorință concretizată de Jung 
prin elaborarea întregii sale contribuţii teoretice și experimentale la destinul 
psihologiei. 


235 Jung, Carl Gustav, Amintiri..., loc. cit., pp. 180-202. 


139 


CAPITOLUL al II-lea 


FUNCŢIA MORALĂ 
A STRUCTURILOR ARHETIPALE 


II.1. Moralitate şi arhetip. Mobilităţile inconştientului în sfera 
actului moral. Conștientul și imperativul social-religios al 
conduitei etice 


II.1.1. Arhetipul ca temei al mentalităților morale și invalidările de 
ordin conceptual ale Supraeului. Două stadii ale fenomenalității 
conștiinței morale din pespectiva gândirii psihanalitice a lui Jung. 
Non-manifestarea conştiinţei morale drept o conscientia peccati. 
Supraeul freudian şi Supraomul nietzscheean. Revelația morală și 
mentalitate etică. Religia în limitele psihanalizei după versiunea 
jungiană și religia în limitele raţiunii după gnoseologia kantiană 


Interogarea asupra moralității, din perspectiva gândirii psihanalitice a 
lui Carl Gustav Jung, este o întrebare ce vizează, în esenţă, conștiința morală”. 
Așadar, orice investigație asupra dimensiunii de existenţă și exercitare a 
moralei trimite inevitabil la problematica conştiinţei umane de ordin moral. 
Termenul german Gewissen desemnează conceptul de conştiinţă morală. 
În cadrul structurii sale, particula Wissen înseamnă știință. Prin urmare, 
conștiința morală ar reprezenta o ştiinţă sau o cunoștință referitoare la 
valoarea emoțională a reprezentărilor noastre despre motivaţia acțiunilor 
proprii?7. Concis, conștiința morală ar fi, din această perspectivă, conști- 


entizarea intensității emoționale ce este generată de opţiunile și acţiunile 


226 Întreaga abordare jungiană asupra tematicii conștiinței morale se realizează sub rezerva 
înţelegerii și asumării complexităţii acestui concept precum și a multiplelor dileme 
pe care le presupune. Astfel, chestiunea existenţei și justificării unei morale fără o 
conștiință morală sau cea a clarificării mecanismelor precise morale active la nivelul 
fondului arhetipal rămân problematizări pe care, așa cum se va observa în continuare, 
Jung le identifică, fără a le oferi soluţionări ci doar interpretări și aprofundări ce invită 
la noi perspective analitic-interogative. 

27 Jung, Carl Gustav, Civilizația în tranziție..., loc. cit., p. 480. 

noastre. Cum se resimte individul după ce a ales un anumit traseu de acțiune 
sau a optat pentru un gen de atitudine interrelaționantă? Această investigație 
lăuntrică dă măsura a ceea ce poate fi numit conştiinţă morală. 

Din perspectiva lui Jung, asistăm la un fenomen uman extrem de 
complex în care sunt reunite demersul voluntar generat de o alegere, in- 
dependentă psihic de mediul informaţional proxim, şi analiza rațională 
a acestui imbold afectiv, judecata sa de valoare, cum mai poate fi ea numită 
în sensul eticii kantiene, unde acţiunea morală și axiomatica ţinutei umane 
sunt raportate la exigenţele datoriei impuse de rațiune, exigenţe ce au 
menirea de a direcţiona ființa umană spre Binele suprem?%. 

O judecată de valoare se deosebeşte substanţial, în viziunea jungiană, 
de o judecată intelectuală. Resortul acestei deosebiri constă în faptul că 
o judecată de valoare implică întotdeauna factorul subiectiv. Astfel, ne 
aflăm sub incidenţa unei judecăţi de valoare atunci când un aspect sau o 
situație, prezența unui persoane sau a unui obiect de artă constituie pentru 
noi o apariţie frumoasă sau benefică. Cu alte cuvinte, în cazul acestor întâlniri 
noi suntem cei care percepem și ne asumăm valoarea evenimentului 
respectiv. O judecată intelectuală presupune sesizarea raportului dintre 
posibilele aceleași apariţii şi ceilalți semeni. Prin urmare, dacă vom exprima 
constatarea că pentru un grup de apropiaţi ceva sau cineva este frumos 
ori bun, atunci ne aflăm în faza enunțului unei judecăţi intelectuale. 

Fenomenalitatea complexă a conștiinței morale este constituită, în 
viziunea lui Jung, din două stadii primordiale. Prima o constituie întâlnirea, 
mai precis impactul dintre psihicul individual și situația ontic nou apărută. 
A doua etapă este mișcarea de întoarcere a conștiinței asupra propriei 
dinamici implicate în respectiva întâlnire. Aici se activează mecanismul 
unei autosondări a sinelui, urmat de actul decizional, ce poate să accepte 
sau să respingă ancorarea şi investirea afectivă în situația nou apărută. 
Dar acest act decizional este adesea ascuns propriei conștiințe individu- 
ale, ceea ce aduce în scena analizei psihologice, din nou, dimensiunea 
inconştientului. 

Un exemplu oferit de Jung este cel al unui om de afaceri căruia i se 
oferă posibilitatea unei tranzacţii financiare de mare valoare şi succes 


28 Kant, Immanuel , Critica rațiunii practice, Editura IRI, București, 1995, p. 172. 

dar care implică generarea unor traume şi drame particulare pentru anumite 
familii defavorizate din punct de vedere financiar. În noaptea zilei în 
care urma să certifice implicarea sa în respectiva afacere, i se întâmplă să 
se viseze prins cu mâinile într-o marasmă întunecată. Această substanţă, 
a cărei vâscozitate îi impregna și îngreuna mâinile și antebraţele, era 
aşadar responsabilă de impuritatea şi apăsarea instaurate în vis peste o 
bună parte din corpul său. În această viziune se simţea ca și cum și-ar fi 
încleştat mâinile într-o fluiditate pe cale să se pietrifice. 

Ce ne spune acest vis, se întreabă Jung, sau mai precis, ce îi transmite 
visătorului? Conștientul reperează în acest caz condiţiile favorabile unui 
câştig, financiar oportun. Afacerea ce se întrezărește este una legală şi 
poate aduce o contribuție majoră la propriul potenţial financiar. Nici o 
analiză nu remarcă prezenţa vreunei primejdii, în sensul unei ratări sau 
pierderi de proporţii; dimpotrivă, toate indiciile semnalate confirmă ipoteza 
unui câştig important, a unui plus adus dezvoltării la nivelul dinamicii 
afacerilor personale. Și totuși visul relevă o realitate opusă și atenționează 
chiar asupra unui risc major. Dar substanţa acestui risc, tipologia sa nu 
este de factură financiară. Se pare că logica atipică a visului negljează total 
aspectul financiar, ea se concentrează pe un cu totul alt palier, spre un 
aspect net diferit. 

Tematica abordată de vis este una care ține direct de conștiința morală. 
Termenul de conștiință morală trebuie privit aici în parametrii psihanalizei 
lui Jung, pentru că inconştientul dictează cel mai adesea traiectoria și 
mobilitatea acestei conştiinţe morale. Din această perspectivă se poate 
spune că este vorba despre o supra-conștiință sau despre o inconştiență 
de ordin moral. Visul, ca exponent al inconştientului manifest, aduce în 
prim-plan o situaţie amorală și exprimă solicitarea inconștientă a unei 
reglementări în acest sens. Mai exact, visătorul este atenționat de către 
inconştient că actul pe care urmează a-l săvârși nu îndeplineşte criteriile 
morale, nu respectă o anumită axiomatică etică şi reprezintă un demers 
imoral. 

Această atenţionare dobândește, prin accederea către conştient, forma 
unui simbol arhetipal, a unei imagini arhetipale ancestrale, cea a murdăriei, 
a pătării, a impurității. În toată tradiția mitică şi onirică a omenirii, împietatea, 


demersurile blasfemiatorii sau imorale au fost adesea reprezentate prin 

imaginea apelor tulburi sau murdare, prin viziunea petelor negre pe un 
fundal de veşminte albe sau prin ilustrarea unei prăbușiri, a unei alunecări 
în zone de fluidități întunecate. Visătorul se visează cu mâinile murdare, 
el primeşte un indiciu inconștient că actul la care este invitat să participe 
se opune unei anumite constituţii morale. Această opoziţie el nu dorește 
să o conştientizeze, datorită indiciilor pozitive care îi sunt oferite de coștient 
în ceea ce privește succesul respectivei afaceri. În acest mod, conştiinţa 
morală este aici neglijată până la refulare dar ea se reîntoarce prin aten- 
ţionările de ordin oniric?”. 

În acest caz, constată Jung, absentează manifestarea conştiinţei morale 
drept o conscientia peccati, drept o conștiință a păcatului, practic negativitatea 
morală a actului la care este invitat să participe visătorul nu este evidentă 
la nivelul conștientului său. El nu conştientizează efectiv nocivitatea etică 
a unui asemenea demers, nu realizează opoziţia dintre o posibilă constituție 
morală inconștientă proprie şi aderarea la un astfel de act, este orbit la 
nivelul lucidităţii psihice sau atenţia sa psihică este deviată spre atracția 
câştigului financiar iminent. Așadar, nu se poate vorbi aici despre posi- 
bilitatea unei conștiințe reale a păcatului care este pe cale să fie împlinit, 
o conştientizare în sensul augustian al asumării acestuia drept stigmatul 
primordial adamic?2%. 

Totuşi, neconștientizarea păcatului, chiar şi în sensul augustinian al 
unui incident primordial ce l-a separat temporar pe om de autoritatea 
divină”, nu justifică negarea existenţei sale distructive, dimpotrivă, incon- 
ştientul fiind, în versiunea jungiană, instanța care atenționează asupra 
prezenţei sale disturbatorii, deopotrivă psihologic și religios. În acest 
context intervine aşadar mecanismul de atenţionare simbolic-arhetipală 
al inconştientului şi generează acel vis ce exprimă plastic impuritatea 
morală. Jung susţine că misiunea psihanalistului este, într-un astfel de caz, 
să dialogheze cu visătorul până la nivelul în care acesta îi mărturisește în 
totalitate atât visul, în toate detaliile sale, cât şi opinia sau interpretarea 
sa despre propria experienţă onirică. 


22 Jung, Carl Gustav, Civilizaţia..., loc. cit., pp. 481-482. 
230 Augustin, De doctrina christiana, Editura Humanitas, București, 2002, p. 63. 
31 Augustin, Prima cateheză, Editura Polirom, lași, 2002, p. 115. 

Abia după ce visul a fost redat în totalitate, iar interpretarea și 
variantele hermeneutice ale abordării sale personale de către visător s-au 
epuizat, acesta a înţeles mesajul visului şi a renunţat efectiv la afacerea 
care constituia subiectul oniric, dar şi tema controversei etice iscate în 
acest caz. Jung consideră că, dacă această discuţie psihoterapeutică nu ar 
fi avut loc, probabil că visul ar fi fost neglijat şi uitat cu rapiditate sub 
presiunea conștientului care, eclipsând semnalele inconştientului, încerca 
o canalizare a energiei psihice numai spre implicarea în respectiva afacere, 
creditată cu un câștig substanţial financiar. Acest fapt dă măsura, încă o 
dată, a importanţei etice pe care o poate deţine psihanaliza inclusiv la 
nivelul dinamicii psihice a unor persoane fără afecţiuni nevrotice severe. 

Cazul evocat vine spre a indica, în opinia lui Jung, un aspect extrem 
de important al întregii problematici ce ţine de conduita și conștiința 
morală. Este vorba despre faptul că o apreciere şi o catalogare morală s-ar 
putea face şi în absenţa unei conștiințe morale propriu-zise. Subiectul 
relatării evocate de Jung, omul de afaceri invitat să se asocieze într-un demers 
financiar ce promite un profit maxim, este atenţionat asupra imoralităţii 
acestui demers fără să deţină o conştiinţă morală operaţională în raport 
cu respectiva propunere. Concret, el nu deține un sistem conștient de valori 
etice, o axiomatică a reperelor morale la nivelul structurilor mobile ale 
conștientului. Această structură valorică de imperative morale există dar 
la nivel inconştient. 

Se relevă aici un nou punct conceptual care desparte gândirea psiha- 
nalitică freudiană de cea a lui Jung. Freud explică o astfel de situaţie prin 
introducerea conceptului de Supraeu, concept diferit de nietzscheeanul 
Libermensch, Supraomul care personifica o aspirație utopică de separare 
în raport cu paradigma umanităţii reale?%, o tendinţă profetizată excesiv 
de a proclama moartea lui Dumnezeu și a valorilor morale tradiționale?%. 
Supraeul, acest factor psihic, reprezintă un set de reguli şi legi etice cumu- 
late, care intervine atunci când o situaţie apare drept problematică din 
perspectivă etică, atunci când subiectul sau Eul se confruntă cu un context 


232 Berdiaev, Nikolai, Împărăția Spiritului și Împărăţia Cezarului, Editura Amarcord, Timișoara, 
1994, p. 206. 
233 Nietzsche, Friedrich, Așa grăit-a..., loc. cit., p. 364. 

care poate fi suspectat de imoralitate?%. Supraeul reprezintă aşadar, în 
opinia lui Freud, o entitate desprinsă din structurile superioare ale eului 
spre a-l controla?5, o unitate a conștientului care este pregătită să intervină 
în orice caz de întâlnire cu un scenariu pasibil de aspecte non-etice. Prin 
urmare, atunci când această unitate de funcțiune psihică sesizează o astfel 
de intersectare posibilă, subiectul este atenționat în vederea evitării impli- 
cării în situaţia imorală preconizată. 

Mai mult, Freud susține că se declanşează mecanismul refulării, care 
cenzurează și blochează imediat tendința de implicare într-o astfel de 
situaţie non-etică, astfel încât această tendinţă sau dorinţă este scufundată 
în abisul inconştientului. De acolo ea va răzbate, trecând prin procesarea 
conferită de actul sublimării, spre conştient, unde se va descărca energetic 
la nivelul diferitelor forme de manifestare onirică, comportamentală sau 
creaţională. Practic, Freud, aşa cum menţiona și Paul Ricoeur, conferă 
Supraeului funcția nu doar de corecție și control, dar și de salvare valoric- 
etică a ființei umane, Supraeul fiind responsabil de oprirea și circumscrierea 
pulsiunilor inconștiente ale dorinței oarbe, de introducerea unei forme 
specifice de control asupra fluxului necesităţii primare inconştiente?”. 

Interogarea postulată de Jung în acest context este de unde știe acest 
Supraeu imperativele morale, de unde cunoaşte, atât de eficient pentru a o 
aplica, un anumit tip de axiomatică performantă etic? Daca Supraeul este 
o unitate psihică funcţională care intervine și susține conştiinţa în actul de 
cenzurare și refulare a tendinţelor imorale, de unde știe că aceste tendinţe 
sunt efectiv imorale? În baza căror mecanisme și criterii, conștiința și 
Supraeul decid gradul de imoralitate a unei situaţii la care este invitat să 
participe întregul psihic al unui subiect uman? Pentru a stabili nivelul de 
non-etic al unei situaţii este aşadar important în prima fază să se cunoască 
criteriile binelui şi ale răului, reperele moralității şi ale amoralității. De unde 
și-a însușit Supraeul aceste borne axiologice, pentru ca ulterior să acționeze 
cenzurant, generând funcționalitatea refulării psihice? În final Jung se 


% Jung, Carl Gustav, Civilizaţia..., loc. cit., pp. 483. 

25 Zamfirescu, Vasile Dem, Filozofia..., loc. cit., p. 395. 

236 Freud, Sigmund, Prelegeri de introducere în psihanaliză, în Opere esențiale, vol. 1, Editura 
Trei, București, 2010, p. 588. 

27 Ricoeur, Paul, Despre interpretare. Eseu asupra lui Freud, Editura Trei, București, 1998, p. 230. 

întreabă, rezumând celelalte interogări şi redirecționând întreaga investi- 
gaţie spre un alt orizont: se poate vorbi în acest caz de acțiunea reală a unui 
Supraeu care se manifestă asemeni unui cumul de interdicții morale? 

Răspunsul oferit de Jung este negativ. Presupunerea freudiană a exis- 
tenței unui Supraeu etic corector la nivelul ţinutei etice putea fi confirmată 
dacă omul de afaceri evocat manifesta o cunoaștere, o sesizare a imoralității 
actului la care era invitat să participe. Atunci se putea afirma că dinspre 
Supraeul său a fost generată o conştientizare a acestei imoralități, pe care 
subiectul a trebuit să o evite. Dar, observă Jung, omul de afaceri nu este 
conștient de acest aspect non-etic al demersului spre care tinde, nu sesi- 
zează la nivelul conștientului imoralitatea sa, deci nici un Supraeu nu 
intervine aici spre a-l face conştient de riscurile actului pe care ar putea 
să-l realizeze. Întreaga atenţionare, deplinul mesaj ce invocă imoralitatea 
acţiunii la care este invitat să participe survin numai dinspre inconştient 
şi se concretizează prin materialul oniric al visului amintit. 

Aşadar, susține Jung, inconştientul este dimensiunea responsabilă 
de posibilitatea ulterioară a unei conştientizări morale. Imaginea arhetipală 
a impurităţii, pe care o visează omul de afaceri, este întemeiată pe un motiv 
arhetipal, e o matriță care stă la baza vechilor reglementări morale de ordin 
religios ce amintesc de ancestralele coduri etice, cum ar fi Decalogul. Prin 
urmare, în gândirea jungiană, dogmele religios-morale s-au întemeiat 
pe baza unor repere-arhetip morale inconştiente și nu invers, nu aceste 
repere au fost impuse prin dogme religios-morale dezvoltate de sacerdoți 
și teologi’. Jung susţine că aceste imperative sau legi etice sunt ancorate 
la nivelul arhetipurilor primare morale care sunt fixate în adâncimea 
inconştientului colectiv și individual. Ele pulsează, reacționează în anumite 
situaţii în care este pus conştientul și, implicit, eul individual sau comu- 


nitățile omenești. 


238 Jung, Carl Gustav, Psihologia religiei vestice şi estice, în Opere Complete , vol. 11, Editura 
Trei, București, 2010, p. 60, pp. 221-222. „Religia este o cale « revelată » a mântuirii. 
Concepţiile ei sunt produse ale unei cunoașteri preconștiente care se exprimă întotdeauna 
şi pretutindeni prin simboluri. /.../ Dacă înţelegem aceste lucruri întocmai cum sunt 
ele, adică simboluri, atunci nu putem decât să le admirăm înțelepciunea profundă și 
să fim recunoscători acelor instituţii care nu doar le-au conservat, ci le-au și dezvoltat 
dogmatic.” (p. 221.) 

Inconștientul, în opinia lui Jung, tocmai prin funcția morală a arhetipurilor 
implementate în timpuri imemoriale, este responsabil de aceste atenționări, 
survenite adesea pe cale onirică. Sistemul moralei se dovedeşte, din per- 
spectiva lui Jung, a fi extrem de profund dezvoltat la etajele inferioare 
ale inconştientului, iar evenimentul apariţiei sale constituie, în bună 
parte, o problematică nebuloasă. De precizat faptul că structurile etice 
ale social-religiosului s-au dezvoltat ulterior distinct faţă de originea primă, 
astfel încât au apărut, conform viziunii lui Jung, o moralitate primară, de 
fapt activarea funcţiilor morale arhetipale întemeietoare, și o morală secundă, 
care este în esenţă formată din eticile cu reperele lor social-religioase. 

Prin urmare, aceste etici sunt întemeiate într-o fază proto-genetică 
pe morala arhetipală, dar și-au desăvârșit dezvoltarea ulterioară de o 
manieră proprie, care le-a diferențiat, adesea substanţial, de sursa lor 
inițială. În consecință, morala primordială sau funcţia morală arhetipală 
a continuat să acţioneze pulsativ, la nivel inconştient, iar eticile social- 
religioase şi-au manifestat imperativele la nivel conştient, devenind parte 
din mobilităţile și dinamica acestuia. 

Diferenţiată de teoria lui Freud, pentru care morala nu poate fi decât 
un mecanism de refulare a dorinţei sexuale, viziunea lui Jung postulează 
existența unui teren ancestral, primordial inconştient, unde au fost inserate 
arhetipuri de substanță morală. Diferenţa definitorie de viziune constă 
în faptul că, în timp ce la Freud morala reprezintă o construcție dogmatică 
elaborată de societate pentru controlul pulsiunilor sexuale la nivel social 
și individual, în gândirea psihanalitică a lui Jung, sistemele și formațiunile 
arhetipale morale datează din timpuri mult mai vechi decât funcționalitatea 
societăţii umane. Ele au fost aşezate la baza inconştientului uman odată 
cu geneza acestuia, iar originea apariţiei şi inserției unora dintre ele rămâne 
necunoscută. 

Ca rezultat, pentru Jung, înțelegerea moralei ca simplă fabricație social- 
religioasă ce vizează controlul refulant asupra dorinței sexuale freudiene 
sau asupra impulsului adlerian de autoimpunere se dovedeşte a fi la fel de 
îndoielnică precum teza conform căreia religia creștină se rezumă doar 
la o sexualitate refulată și sublimată. Funcţia morală a arhetipurilor este la 
fel de veche ca însăşi ființa umană. Cu alte cuvinte, omul ar putea prezenta 
în structura sa primară psihică această componentă, pe baza căreia au 

fost structurate axiomaticile etico-religioase. Ea nu putea, în opinia lui Jung, 
să-i fie adăugată ființei omeneşti ulterior, prin intermediul construcției 
unui Supraeu care să asculte şi să îşi asume reguli morale impuse de 
societate, în scopul prevențţiei și controlului asupra unor pulsiuni psihice 
substanţiale. În acest context, revelaţia de ordin mistic prezentă, spre 
exemplu, în tradiţia iudeo-creştină, nu este negată ca fenomen real trans- 
cendent sau, mai precis, ca intervenţie transcendentă în planul imanentului, 
dar zona dinspre care ea poate apărea este identificată ca fiind inconştientul. 

Așadar, fenomenalitatea religioasă a revelaţiei se dezvoltă dinspre 
interioritatea inconștientă a psihicului uman către exterioritatea acestuia 
și nu invers. Şi tot dinspre acest lăuntric inconştient survine alegerea de 
a avertiza asupra imoralității anumitor aspecte și evenimente ce stau să 
se manifeste la nivelul de contact cu sfera conştientului, tot astfel cum 
din zona inconştientului apar şi opțiunile celui credincios pentru o serie 
restrînsă de elemente considerate, astfel, semnficative în raport cu accederea 
spre Divinitatea?%. În acest sens, Jung amintește adesea formula evanghelică 
Împărăția cerurilor este în voi, atenţionare ce insistă asupra faptului că factorul 
transcendent poate acționa dinspre lăuntricul fiecărei ființe omenești. Acest 
factor este considerat în scenariul trăirii religioase drept un element activ 
supraraţional, situat dincolo de capacitățile noastre raționale şi perceptiv- 
senzoriale, o prezenţă spre care se poate accede doar prin experiența mistică 
și mitică a credinţei, un registru ontic superior, privit adesea drept unica 
sferă spre care se poate elibera ființa umană captivă spaţio-temporalului, 
sferă spre care sunt posibile, din perspectiva psihologiei complexe jungiene, 
deschiderile inconştientului individual şi colectiv?. Rațiunea vine spre a 
impune o concordanţă între axiomatica revelată și aplicaţiile practice ale 
acesteia, aplicaţii transpuse la nivelul comportamentului şi mentalităților 
etice, numai astfel o religie având posibilitatea de a se manifesta în plan 


imanent-mundan. 


29 Eliade, Mircea, Mituri, vise și mistere, Editura Univers Enciclopedic, București, 1998, 
p. 161. 
2% Jung, Carl Gustav, Amintiri... loc. cit., p. 349. 

11.1.2. Personalitatea numărul unu şi personalitatea numărul doi. 
Decizia morală subliminală şi miza sa inconștientă. Moștenirea 
expresiilor arhetipale şi impactul funcţiei lor morale. Funcţia reglativ- 
morală arhetipală, fenomenul eticii social-religioase și moralitatea. 
Conduita moral-religioasă și exercitarea controlului arhetipal asupra 
energiei psihice inconștiente. Problema resturilor şi sedimentelor 
arhaice pulsative. Paradoxul credinţei din perspectivă psihanalitică. 
Scurtă trimitere la interpretarea lui Søren Kierkegaard asupra 
secvenţei vetero-testamentare a sacrificiului solicitat lui Avraam 


Faptul că un om aflat în faţa unor propuneri imorale de câştig uriaș 
se dezice de ele prin refuz pare a induce ideea că el deține controlul asupra 
propriei sale firi și că, având un sistem axiomatic foarte coerent și ferm, 
refuză în deplinătatea conştiinţei o astfel de oportunitate non-etică. Jung 
atenționează asupra faptului că se poate vorbi despre o departajare a psi- 
hicului uman în două zone radicale, identificate prin formula de personalitatea 
numărul unu și personalitatea numărul doi”. Personalitatea numărul unu ar 
fi, în viziunea psihanalitică jungiană, conştientul cu întreaga sa ramificație 
complexă, ce îl ancorează pe om în spațio-temporalul imanentului mundan. 
Personalitatea numărul doi ar fi reprezentată de întreaga dinamică și acti- 
vitate a inconștientului, mobilitate psiho-energetică guvernată de sistemele 
arhetipale. 

Prin urmare, atunci când întâlnim o situaţie în care un om respinge 
oferte imorale dar avantajoase pentru ascensiunea propriului standard 
de viaţă, suntem înclinați să afirmăm că personalitatea numărul unu, deci 
conștiința, i-a dictat această poziționare şi atitudine determinată. Dacă vom 
accepta şi existența personalităţii cu numărul doi, atunci situându-ne în 
zona de abordare freudiană, am putea spune că această a doua personalitate 
este zona de cumulare a pulsiunilor și instinctelor, prin urmare de aici ar 
putea apărea tendința de acceptare a ofertei imorale, valorile etice fiind 
inexistente pentru personalitatea cu numărul doi, personalitate a incon- 
ştientului, care ar gravita doar în jurul instinctelor primare. 

Pentru analitica lui Jung, această situaţie psihologică se prezintă 


răsturnat. Astfel, se creează doar iluzia unei conștientizări a valorii morale, 


241 Ibidem, p. 47. 

doar aparenţa unei acțiuni etice din partea conştientului reprezentat de 
personalitatea numărul unu. Ideea că subiectul ar recunoaşte și înțelege 
imoralitatea actului la care este invitat să participe, deci teza care susține 
o conştientizare reală a non-eticului şi plasează în centrul unei presupuse 
atitudini morale personalitatea numărul unu, deci conştientul, se dovedeşte a 
fi eronată. Atitudinea morală conştientă a subiectului este, în opinia lui 
Jung, o ţinută ce ia naștere mult mai târziu, doar ca o reacție de conformare 
la ceea ce deja a dictat inconştientul. 

Revenind la cazul evocat de către Jung, omul de afaceri se recunoaște 
pe sine ca fiind o persoană morală după ce deja decizia etică fusese luată, 
înainte ca el să o poată conștientiza și asuma deplin. În opinia lui Jung, 
adevărata decizie cu miză morală profundă se ia subliminal, adică la nivelul 
dinamicii inconştientului sau a personalității cu numărul doi. Nu se poate 
vorbi în acest caz de o conștiință morală propriu-zisă, de o conştientizare, 
asumare și aplicare a unor principii morale clare de la nivelul conștientului 
sau a personalităţii cu numărul unu. În schimb, factorul delimitant în 
acest proces se relevă a fi personalitatea cu numărul doi, denumită de Jung 
personalitatea inconștientă. Abia ea este cea care atenționează asupra 
primejdiei imoralităţii ofertei propuse şi asupra tendinței eului conștient, 
a personalității numărul unu de a se învesti într-o astfel de faptă non- 
etică. 

În urma acestor preluări informaţionale urmează demersul atenţio- 
nării personalității numărul unu prin intermediul joncţiunii onirice, prin 
mesajul simbolic transferat pe calea visului. Mai mult, personalitatea 
numărul doi preia rolul personalităţii numărul unu și se comportă ca și 
cum ar fi aceasta. Personalitatea inconștientă suportă acum un transfer 
de atribuţii și își asumă funcţionalitatea actului de conștiință. Așadar, 
omul de afaceri evocat în exemplul lui Jung ajunge să afirme că a înţeles 
imoralitatea actului la care a fost invitat să participe şi că i-a fost dictat de 
către conștiința morală să respingă această ofertă avantajoasă financiar. 
În esenţă, inconştientul a operat această alegere, atenţionând iniţial asupra 
imoralităţii între-văzute. Conștientul sau personalitatea numărul unu a 
acționat doar sub incidenţa și imperativele inconştientului reprezentat, 
conform terminologiei psihanalitice jungiene, de personalitatea cu numărul 
doi. Cea din urmă se poartă asemenea unei entități ce preia funcţia con- 

știentului, ce îl substituie pe acesta ca un înlocuitor ivit din spatele scenei 
de manifestare și expresie a personalităţii cu numărul unu. 

Supraeul freudian este învestit cu statutul unei zone cumulative unde 
codurile vechilor moravuri și axiomatica ancestralelor reguli de conduită 
în raport cu ceilalți semeni și cu zeii sunt sedimentate gradual?. Prin 
urmare, el nu reprezintă un factor natural, o componentă ereditară con- 
substanţială psihicului uman, ci este o rostuire elaborată doctrinar, care 
a fost impusă din exterior individualității psihice umane. Pentru gândirea 
freudiană, Decalogul reprezintă o astfel de construcţie, ce postulează cu 
statut de imperativ inviolabil reguli ale disciplinei etice universale. În 
acest caz, Supraeul este cel care a condesat conceptual anumite cadre de 
conduită socială capabile să impună şi să menţină rigoarea la nivelul 
societăţii arhaice şi al primelor forme de unități constitutive ale acesteia. 
Dinspre Supraeu a survenit codul normativ de tip etic al Decalogului, un 
cod ce impune un prototip al conduitei în raport cu semenii, societatea şi 
Divinul. 

În viziunea lui Freud, abia ulterior, pentru a fi consolidat și deplin 
stabilizat, acest set de imperative a fost permutat în zona religioasă, con- 
ferindu-i-se statut de mesaj transcendent, de expresie a voinţei divine. 
Odată postulat ca formulă revelată a modului în care Divinitatea doreşte 
să ne asumăm ţinuta ontică, întregul sistem al acestor imperative morale 
a început să funcţioneze drept un aparat extrem de eficient pentru 
cenzurarea pulsiunilor sexuale și pentru generarea refulării instinctelor, 
urmate de ascensiunea acestora spre conștient prin actele sublimării 
psihice. Jung respinge această viziune, susținând că nu se poate gândi 
existența unui Supraeu ca moștenire cumulativă patriarhală, ce doar şi-a 
exercitat rolul de concentrare a unor legi fabricate de social pentru propria 
protecţie structurală. 

Comportamentele etice, ținuta moral-mistică şi cadrele ce dețin con- 
trolul asupra pulsiunilor inconștiente reprezintă, în viziunea lui Jung, 
expresii arhetipale moştenite, dinamici şi mobilități ale energeticii inconștien- 
tului, ce sunt întemeiate pe structura de rezistență primară a arhetipurilor. 
Numai plecând de la funcţionalitatea reglativ-morală a acestora se poate 


22 Jung, Carl Gustav, Civilizația..., loc. cit., pp. 483—484. 

aborda fenomenul eticii religioase și al conduitei morale. Ipoteza inter- 
venției unui Supraeu coercitiv în raport cu tendinţele și pulsiunile incon- 
ştientului nu se justifică deplin, fiind în opinia lui Jung invalidată de mul- 
tiple exemple individuale, dar și de o analitică atentă asupra evoluţiei 
fenomenului moral la nivelul întregii omeniri. Din perspectivă jungiană, 
inconştientul are autoritate maximă atât asupra pulsiunilor și tendinţelor 
psihicului uman, cât și asupra formelor de control a acestora, forme ce pot 
fi postulate drept imperative și constituţii de ordin moral. Conștientul 
sau personalitatea cu numărul unu este privit, în acest context, drept 
suprafaţa fragilă a psihicului uman în ansamblul său, conturul de supra- 
față ce este reglementat dinspre profunzimele personalităţii cu numărul 
doi, dinspre teluricul inconştientului. Mecanismul reglementărilor ances- 
trale ale moralității nu poate fi explicat prin tezele freudiene, tributare, în 
opinia lui Jung, materialismului şi anti-religiozităţii specifice secolului al 
XIX-lea, teze ce susțin fabricarea acestora şi aplicarea lor forțată asupra 
conștientului de către un Supraeu din motive de siguranţă socială. 

Supraeul, în sens freudian, nu poate fi privit decât asemenea unui 
depozitar sau bagaj informaţional, unde au fost stratificate diferite idei şi 
imperative de ordin moral, cumulare ce amintește, în viziunea jungiană, 
de codurile de moravuri. Este vorba, în consecinţă, despre ipoteza existenţei 
unei instanţe care a concentrat în esenţa sa psihică totalitatea valorilor și 
direcțiilor etice induse și impuse personalităţii individuale şi maselor 
sociale, în ansamblul lor. Supraeul ar putea fi identificat cu un agent 
corector ce deţine o întreagă constituție, un întreg sistem de legi morale, 
la a căror respectare veghează constant. Desigur că şi pentru Freud, constată 
Jung, este posibilă o influențare substanţială a Supraeului de către anumite 
motive sau mottouri arhaice. Aceste stigmate sau urme marcate în Supraeu 
îşi manifestă influența și pot modela imperativele pe care acesta ar încerca 
să le impună conştiinţei individuale. 

Practic, viziunea freudiană acceptă o amprentare a Supraeului cu 
anumite informaţii ancestrale, informaţii ce ar putea determina unele nuanțe 
şi chiar reconfigurări la nivelul modalităţii de influențare a conştientului. 
Dar aceste resturi arhaice nu comportă trăsăturile arhetipurilor, a căror 
existenţă este respinsă radical de către Freud. Pentru Jung, acestea sunt 
matrițe primordiale, cosubstanţiale inaugurării psihicului uman, ele repre- 

zintă tipuri şi forme demiurgice contemporane cu evul apariţiei sufletului 
uman. Ca atare, arhetipurile nu pot fi imagini induse și preluate, acceptate 
în interioritate şi ulterior uitate, pentru a fi active inconștient. Dimpotrivă, 
ele reprezintă forme înnăscute odată cu psihicul omenesc, formule ce ţin 
de însăși structura primară a inconştientului ce se întinde nelimitat dincolo 
de linia dinamică a conștiinței, cadre psihic-reactive genetic, internali- 
zate odată cu geneza inconştientului uman?5. lar aceste forme dețin atât 
o funcție reglativ-etică manifestă, cât şi o activitate inconștientă de ordin 
moral, ce poate influența şi decide peste mobilităţile de suprafață ale 
conştientului. 

Miza discuţiei conceptuale se rezumă în această situaţie la dilema 
dependenţei inconştientului de conştient. Astfel, din perspectivă freudiană, 
inconştientul este subordonat conştientului. În acest sens, Supraeul are 
menirea de a controla pulsiunile de ordin sexual inconştient şi de a impune 
o reglementare strictă a comportamentului psihic, constituită pe baza unor 
axiome şi legi morale precise. Inconştientul ar fi, în concluzie, stăpânit şi 
aşezat la dispoziția conștientului, cu precădere la dispoziția Supraeului, 
instanţa cea mai evoluată moral care poate îndigui fluxul inconştientului 
și îl poate direcţiona astfel încât derapajele psihice peiculoase la nivel in- 
dividual şi social să poată fi evitate. Ca rezultat, conform acestei ipoteze 
inconştientul este și trebuie să fie dependent în raport cu atotsuveranul 
conștient și legiuitor prin instanţa sa etică supremă, Supraeul?. 

Pentru Jung, inconştientul datează mult mai devreme decât conştientul, 
el este mult mai vast şi mai complex, imposibil de cuantificat şi delimitat 
în frontierele sale. Nu știm unde şi dacă se termină dimensiunea inconști- 
entului, capacitatea sa energetică este copleşitoare, imposibil de restrâns 
doar la nivelul câtorva pulsiuni, iar funcţionalitatea și tipologia formelor 
sale de manifestare şi răzbatere spre conștient va fi mereu o tematică 
deschisă pentru psihanaliză. Conştientul apare din această perspectivă 
drept o structură de suprafață aşezată pe fundalul unui ocean nesfârşit. 
În mod firesc, aici conştientul este dominat de către inconștient, el este 
factorul dependent în raport cu acesta. De menţionat faptul că la Freud 


28 Blaga, Lucian, Aspecte antropologice, Editura Facla, Bucureşti, 1976, p. 169. 
24 Ewen, B. Robert, Introducere în teoriile personalității, Editura Trei, Bucureşti, 2012, pp. 40-41. 

conştientul trebuie să controleze inconştientul prin reglementările compuse 
în timpuri arhaice, cu scopul stabilității individuale și sociale, dar există 
cazuri de nivel patologic în care inconştientul inundă conștientul, rolul 
psihanalistului fiind acum de a recalibra balanţa psihică, readucând pul- 
siunea inconștientă sub controlul axiomatic conştient, control orchestrat 
de către Supraeu. 

La Jung, faptul că inconştientul inundă conştientul nu reprezintă un 
eveniment întotdeauna nefast. Dacă inconştientul nu poate fi gândit drept 
un depozitar exclusiv al tensiunilor negative, atunci extensia sa eruptivă 
în sfera conştientului poate constitui o acțiune pozitivă. Arta, religia, marile 
reforme progresiste au survenit, consideră Jung, având la bază fenomenul 
erupției inconştientului în dimensiunea de inserare spaţio-temporală a 
conştientului?%. Şi aici se impune activarea unui control strict, dar o astfel 
de acţiune aplicată asupra fluxului inconştientului trebuie să vină tot 
dinspre substanţa acestuia. Arhetipurile, ca forme şi matrițe primordiale 
inconștiente, deţin această funcţie de control asupra energiei psihice in- 
conștiente. Așadar, arsenalul simbolistic arhetipal utilizat, spre exemplu, 
în cadrul diferitelor culte religioase vizează tocmai acest demers de control, 
organizare şi departajare a pulsiunilor și tensiunilor inconştientului. Prin 
urmare, energia psihică eruptivă este așezată în formele unui sistem sacra- 
mental, care prin formele sale specifice, cum ar fi rugăciunea, arhitectura 
și pictura templului sau ritul în sine al cultului respectiv, reușește un real 
control asupra pulsiunilor și tensiunilor inconștiente, direcționându-le şi 
organizându-le în aşa manieră încât personalitatea psihică a celui credin- 
cios evoluează, se armonizează și sporește în echilibru şi conduită morală 
superioară, devine responsabilă în raport cu suferinţa celorlalți și cu 
progresul general al interrelaţionărilor sociale. 

Pentru Jung, întregul complex de imagini, simboluri și gesturi religioase 
este de factură arhetipală, este reflectat sau proiectat dinspre inconştient 
tocmai spre a controla şi direcționa pozitiv propria sa energie, care inundă 
conştientul. Pe baza acestei direcţionări benefice se construiesc şi conso- 
lidează conduitele morale autentice. Toate aceste forme reglativ-direcţionante 


vizează erupția energiei inconştientului dar, susține Jung, profunzimea 


2% Jung, Carl Gustav, Practica psihoterapiei..., loc. cit., p. 218. 

abisală a acestuia rămâne incontrolabilă pentru operaționalităţile conști- 
entului. Inconştientul reprezintă, tocmai în acest insondabil al său, natura 
primordială a psihicului uman, așa că orice încercare de a-l reconfigura, 
de a-i decide dinamicile prin impunerea unor standarde elaborate extern 
constituie un demers sortit eșecului. El își poate avea propriul său ritm 
de creştere şi retragere, de flux şi reflux în raport cu țărmurile conștien- 
tului, şi tot el îşi are propriul mecanism de control şi auto-armonizare. 

Această structură psihică arhetipală se poate concretiza prin expresii 
simbolice mai ales de factură onirică, religioasă sau artistică. Materializarea 
și punerea în joc a acestor expresii conduce ființa umană la un evident 
salt calitativ al creativităţii și al conduitei morale. A interveni în acest 
sistem cu intenţia de a impune inconştientului restricții sau direcții dinspre 
exterioritatea conştientului este, în opinia lui Jung, un act ce nu poate 
estompa apariţia nevrozelor, ci dimpotrivă, le poate pregăti și alimenta 
solul psihologic favorabil. Rolul psihanalizei se relevă a fi acela de a 
descoperi realitatea dinamcii inconştientului, de a sesiza posibilele blocaje 
și sincope, spre a ajuta la deblocarea lor. Efectiv, un psihoterapeut trebuie 
să fie un asistent al inconştientului, ajutându-l să își activeze propriul 
mecanism de vindecare și recalibrare în raport cu sfera conștientului?*. 

Pentru asumarea acestui rol, însă, psihanalistul trebuie să manifeste 
o reală deschidere gnoseologică spre fenomenul paradoxului credinței, 
fenomen evocat, spre exemplu, și de către Saren Kierkegaard atunci când 
analiza relatarea vetero-testamentară despre solicitarea Divinităţii, adresată 
patriarhului Avraam, de a sacrifica pe unicul său fiu. Acest imperativ 
încălca toate normele morale revelate și impuse de către voinţa divină, 
astfel încât el apărea drept un paradox transcendental. Avraam se confor- 
mează Divinităţii, dincolo de tradiția religioasă pe care şi-o asumase și 
dincolo de propria conştiinţă și rațiune?”. Tot astfel, multe dintre pulsi- 
unile şi deciziile inconştientului sunt imposibil de încadrat în axiomatica 
raționalității şi a discursului religios convenţional. Acest aspect, consideră 
Jung, fost neglijat de gândirea freudiană în mod constant, rămânând astfel 
captivă unor stereotipii conceptuale repetitive. 


* Jung, Carl Gustav, Civilizația..., loc. cit., pp. 496-500. 
247 Kierkegaard, Saren, Frică și cutremurare, Editura Antaios, Oradea, 2001, pp. 59-63. 

I1.1.3. Inconștientul drept temei al conștiinței morale şi axiomatica 
relativă a conduitelor morale. Delimitarea conștiinței morale de 
tradiția morală, de fapt etică. Impulsul negativ inconștient evocat 
de epistolele paulinice. Vox Dei ca arhetip și sentimentul datoriei 
etice în versiunea psihanalitică jungiană. Bipolaritatea psihică in- 
conștientă amintită de Johann W. von Goethe prin ipostaza faustică 


Jung a atenţionat asupra tentației de a considera psihicul uman centrat 
doar la nivelul mobilităţilor şi proiecțiilor gnoseologice ale conştientului. 
Este foarte liniştitor şi stabilizant să crezi că întregul complex sufletesc al 
omului se rezumă la o structură de interschimb informaţional controlat, 
expus și evidenţiat plenar. În consecinţă, noi am putea fi definiţi prin ceea 
ce oferim şi primim la nivelul datelor mundaneităţii. Interacţionarea la 
nivelul cunoașterii cu mediul ce ne învăluie ar fi, potrivit acestei ipoteze, 
măsura ce ar cuantifica evoluția umanităţii. Fluxul și refluxul datelor 
mobilizate în dinamica generată între un subiect cunoscător și lumea ce îl 
încadrează ar constitui unicul fenomen definitoriu pentru întregul parcurs 
al individului şi al societății în ansamblul ei. Conferind iluzia unei siguranțe 
ontice și gnoseologice, o astfel de perspectivă comportă trăsăturile unei 
teorii utopice, menită să genereze o stare de apatie şi ignoranță primejdi- 
oasă la nivel personal și general, deopotrivă. 

În realitate, psihanaliza se confruntă cu evidenţa unei clare depar- 
tajări între o dimensiune a conştiinţei, ce este limitată și de suprafaţă, și 
o sferă a inconştientului, care în opinia lui Jung dă seama de întreaga 
dinamică și manifestare a psihicului uman. Această sferă se comportă 
adesea cu un grad ridicat de autonomie, de reală independenţă în raport 
cu zona conştientului. Totuşi, armonizarea celor două entități psihice este 
o condiţie inevitabilă a normalităţii sufleteşti. Psihanalistul trebuie să își 
adapteze demersul său terapeutic la ritmul şi mobilitatea inconştientului. 
Jung consideră că acolo unde tratamentul clinic psihanalitic a urmat tra- 
iectul dezvoltării inconștiente, reușita vindecării psihice şi-a manifestat 
neîntârziat efectele. Iar în situaţiile în care, dimpotrivă, s-au neglijat func- 
ţionalitatea şi treptele de evoluţie ale inconştientului, situaţia patologică 
psihică s-a agravat, distanțarea dintre conştient și inconștient, aşezarea lor 
ulterioară într-o stare opozitivă, damnarea inconştientului în favoarea 


conştientului fiind decizii şi acţiuni ce au contribuit la accentuarea bolii 

psihice respective. Eroarea a constat aici în desconsiderarea inconştientului, 
până la a-l postula drept un simplu catalizator al toxicității psihice emise 
în urma unor procese consumate la nivelul conștientului. 

Din perspectiva gândirii jungiene, inconştientul deţine centrul de 
greutate al întregii fenomenalități a psihicului uman, el comportă o auto- 
nomie majoră în raport cu motricitatea psihică a conștientului. Practic, 
inconştientul se comportă drept o unitate psihică paralelă conştientului, 
imposibil de controlat și cuantificat de către mecanismele cognitive ale 
acestuia. Exemplul visului evocat anterior ne poate induce ideea că mora- 
litatea generală sau codul tradițional etic ar putea fi definite drept legi 
capitale ale inconştientului, un set de imperative ce sunt impuse de către 
acesta la nivel conştient. Jung evită derapajul teoretic spre o astfel de 
abordare, subliniind faptul că legile tradiţionale morale nu pot fi, totuși, 
consubstanţiale inconştientului. El aduce în sprijinul afirmațiilor sale alte 
exemplificări ale unor experienţe onirice trăite de pacienţii săi. 

Ca atare, el aminteşte relatarea unui vis în care întregul scenariu este 
răsturnat din punct de vedere moral în raport cu ţinuta şi preceptele etice 
tradiţionale pe care și le-a asumat, întreaga sa viaţă, visătorul respectiv. 
În concluzie, deși el este o persoană care respectă extrem de strict anumite 
principii de conduită morală, totuşi trăieşte experiența unor multiple vise, 
care reprezintă radicalizarea în imagini onirice a unor atitudini, gesturi 
și acțiuni imorale în raport cu axiomele etice ale visătorului. Acest fapt 
generează, cum mărturiseşte el însuși în cadrul şedinţelor de psihoterapie, 
un conflict major, o discrepanţă severă între personalitatea sa de zi, adică 
cea conștientă, şi personalitatea sa nocturn-onirică sau inconștientă. Apare 
sentimentul pregnant al vinovăţiei, urmat de senzația neîmplinirii în raport 
cu respectarea tradiţiei morale în care a fost educat respectivul visător. 

Şi totuşi, se întreabă Jung, inconştientul comportă aici rolul unei surse 
ce elaborează imagini obscene, imorale, generând astfel o instabilitate 
emoţională generalizată pentru pacientul respectiv, sau el descrie o stare 
de fapt, o realitate ascunsă inconștient? Dacă este așa, inconștientul nu 
determină o stare conflictuală, ci o indică doar. În această situație, mai 
poate fi el considerat drept o structură gigantică de conţinuturi psihice 
ce gravitează în jurul unor nuclee arhetipale care dețin și funcție morală? 
Jung răspunde la această problemă delimitând clar conștiința morală de 

tradiția morală”. Astfel, faptul că individul respectă anumite imperative 
tradiționale etice, faptul că aderă la un anumit cult sau sistem teologic, ce 
susține o anumită axiologie, nu înseamnă că este o persoană realmente 
morală. 

Chiar și atunci când sistemul teologic respectiv ar fi unul optim din 
punct de vedere al raportului cu o presupusă revelaţie a voinței divine, 
acest fapt nu garantează asumarea totală a unor reglementări arhetipale de 
ordin moral emise dinspre inconștient. Jung evocă în acest context cazul 
Apostolilor şi al marilor mistici, care recunoşteau frecvent acest aspect al 
propriei lor experienţe religioase. Din această perspectivă, apare pe deplin 
justificată afirmaţia că tipologia acestor oameni speciali include inclusiv 
din punct de vedere psihologic confruntarea cu multiplele încercări şi 
tentaţii, unele dintre acestea vizând tocmai discrepanţa dintre crezul moral 
și înfăptuirea acestuia, dintre aderarea declarativă la un anumit set de 
valori morale și efortul copleșitor de transpunere în act a unei asemenea 
aderări totale. Fenomenul confruntării cu tine însuţi, mai precis cu propriile 
sincope etice, precum și necesitatea sacrificiului de sine sunt aspecte ce 
apar inevitabil în acest context. Jung aminteşte formularea paulinică extrem 
de sugestivă prezentă în Epistola către Romani: Căci nu fac binele pe care îl 
voiesc, ci răul pe care nu-l voiesc, pe acela îl săvârşesc?*. 

Alături de conştiinţa morală corectă, Jung ataşează și o conștiință morală 
falsă sau, mai exact, o conștiință imorală. Ambele fenomene sunt numite 
impropriu conștiințe, pentru că ele aparţin în esenţă inconştientului. Dacă 
formele de expresie onirice ale acestuia ne-ar expune doar imagini și struc- 
turi simbolice morale, atunci întreaga problematică a conduitei etice s-ar 
rezuma la respectarea indicaţiilor sosite din inconştient, acea conștiință 
corectă furnizându-ne datele şi imperativele strict necesare pentru un 
comportament adecvat moral. Problema ce se ridică aici este că, așa cum 
a fost amintit deja, apar vise cu un puternic conţinut imoral, cu mesaje 
simbolice indecente și lipsite de pudoare. Adesea, aceste experienţe onirice 
sunt trăite de către persoane cu un angajament declarat etic, moral, cu o 
înaltă ținută de asumare şi respect a valorilor etice tradiționale. Inconştientul 


8 Jung, Carl Gustav, Civilizația..., loc. cit., pp. 499-500. 
249 Epistola către Romani a Sfântului Apostol Pavel, 7:19. 


159 


Comportamentul moral. Interogaţii jungiene 


construieşte non-etic în acest caz, intrând într-o flagrantă stare de conflict 
cu imperativele conduitei etice impuse la nivelul conștientului activ. 

Sesizând această majoră discrepanţă, cel care şi-a declarat ferm apar- 
tenenţa la anumite valori tradiționale etice tinde să se îndepărteze și să 
nege acea conștiință morală survenită dinspre inconștient, susținând faptul 
că dacă ea nu este reflectată şi acceptată de către normele etice deja asumate 
de către conștient, atunci nu merită luată în considerație, fiind doar produsul 
unei activităţi de fantazare aleatorie. Practic, dacă această conștiință morală 
inconștientă nu este susținută, la nivelul conştientului, de legile etice tra- 
diționale acceptate de existenţa cotidiană, atunci ea trebuie ignorată, În 
acest sens, Jung, afirmă că atitudinea și mărturisirea paulinică din Epistola 
către Romani sunt foarte greu de urmat, ele fiind o dovadă a capacității de 
autoreflecţie corectivă pe care o poate manifesta subiectul psihic uman. 

Adepții explicaţiilor freudiene în această problemă ar putea accentua 
ideea conform căreia, dacă nu ar exista aceste seturi de legi morale ale 
conduitelor etice, nu ar fi posibilă nici conștiința morală la nivelul incon- 
ştentului. Aşadar, odată cu lansarea ancestrală a unui set de legi morale 
s-a inoculat şi reflexul inconștient de a respecta aceste legi. Înaintarea 
în timp a determinat sedimentarea acestor reflexe şi adâncirea lor la nivel 
inconștient. Dacă aceste legi nu ar fi fost generate atunci, în evii civili- 
zaţiei umane, nici posibilitatea unei conștiințe morale inconștiente, care să 
influenţeze actele şi opţiunile conştientului, nu s-ar fi putut materializa. 
Exemplele aduse în acest sens fac parte din viața cotidiană şi le regăsim 
constant în preajma noastră. 

Prin urmare, atunci când nu oferim ajutorul nostru unui apropiat 
care ni l-a solicitat, putem fi atinşi ulterior de sentimentul unei remușcări, 
al unui regret apăsător. Acest fenomen este explicat de analiștii freudieni 
prin evocarea neconformării la sedimentul reflecţiilor etice formate în 


timpuri ancestrale. In consecinţă, atunci când vom acționa așa, neoferind 


250 Conceptul jungian de conștiință morală inconștientă comportă, în acest context analitic, 
o asemănare cu tematica gândirii inconștiente postulată de către Robin G. Collingwood 
în lucrarea An Essay on Metaphysics. (Clarendon Press, Oxford, 1998, p.48) Realitatea 
gândirii inconștiente, asupra căreia atenționează Collingwood, poate fi responsabilă 
de opţiunile și dinamica istorică a omenirii, ea fiind factorul decizional dincolo de 
cadrele sociale, politice și economice ale unui anumit context temporal. 

sprijinul solicitat unui apropiat, este posibil să se declanșeze sentimentul 
unei inadvertenţe, al unei neconformări de ordin interior. Ascultarea și 
asumarea legilor etice create şi impuse în timpuri arhaice şi ulterior scu- 
fundate în inconştient, de unde pot pulsa sub formă de reflex etic, nu se 
mai împlinește în acest caz. Asistăm la o sincopă, la o delimitare în raport 
cu un pachet de reflexe inconștiente. Ne-am obişnuit, ca structuri psihice 
active, să reacționăm în modul etic dictat de sedimentările morale incon- 
știente. În acest caz, nu am reacționat stereotipic, nu am răspuns aşa cum 
era firesc, aşa cum ne-ar fi dictat reflexul inconștient etic. Neconformarea 
cu acest reflex este, de fapt, neconformarea cu tradiţia etică indusă în 
timpuri vechi. Această renunțare la moştenirea axiomatică ce pulsează 
inconştient în noi poate genera o stare de şoc psihologic care, pe fondul 
neobişnuitului petrecut, nefirescului sau neconcordanței manifeste, induce 
starea de remușcare, de regret, de mustrare. 

Întregul mecanism psihologic enunțat aici s-ar întemeia pe baza unor 
invenţii, fantasme etice primare, care au fost lansate şi impuse ființei umane 
în fazele dezvoltării sale rudimentare. Jung consideră această abordare ca 
fiind formalizant-raționalistă și susceptibilă de unidirecționalitate analitică. 
Pentru el, odată cu observarea atentă nu doar a atitudinii etice sociale, 
dar și a fenomenelor trăirii mistic-religioase, sacrificiului şi sacramentelor 
ritualice, se impune în abordarea acestei probleme o repoziționare concep- 
tuală. Ca atare, în viziunea jungiană, temeiurile conştiinţei morale active 
la nivel inconștient nu pot fi simple fabricaţii sau plăsmuiri organizate 
dogmatic care au fost impuse omului primitiv ancestral, tot astfel cum 
nici miturile nu pot fi catalogate drept simple fantazări. Este vorba, în 
opinia lui Jung, de reflexe inconștiente de ordin arhetipal, care se pot comporta 
asemeni mitului sau visului, ca şi cum ar fi din întâmplare reactivate sau 
ar deţine informaţii reamintite. 

Logica și dinamica inconştientului au determinat apariţia şi postularea 
ulterioară a codurilor morale, întemeietoare de conduite morale, astfel 
încât în opinia lui Jung, din fundamentul acestui vechi psihic inconștient 
arhetipal a survenit reala conştiinţă morală, conștiință peste care s-au supra- 
pus ulterior imperativele etice social-religioase. Siguranţa care este afișată 
de către conştiinţă atunci când evaluează, certifică sau sancţionează din 
punct de vedere moral o atitudine sau conduită îi poate induce în eroare 

pe analiștii formaţi în sistem freudian, care par a-i conferi o veridicitate 
de necontestat la nivelul autorităţii morale. Totuși, atenționează Jung, 
unitatea și stabilitatea conştiinţei, care ar genera unicele repere morale 
autentice, rămân caracteristici de dată recentă, cu o apariţie și dezvoltare 
relativ tânără în raport cu arhaicele procese inconștiente dinspre care survin 
autenticele temeiuri ale conştiinţei morale inconștiente, ale experienţei 
onirice şi mitice. 

Se cristalizează astfel o evidentă departajare între conştiinţa morală 
și conduita morală, conduită a cărei expresie o reprezintă sistemele de 
legi etice stabilizate prin eforturile religioase și social-politice. Exemplul 
conferit de Jung în acest context este unul frecvent întâlnit în dimensiunea 
interrelaționărilor umane. În concluzie, se întâmplă ca un om să poată fi 
salvat dintr-o situație problematică dacă un apropiat sau mai mulți nu 
vor spune adevărul în ceea ce îl priveşte. Aici se încalcă una dintre cele 
mai vechi legi morale şi anume cea care interzice demersul înşelării, al 
minciunii. Şi totuși, procedându-se astfel, deci încălcându-se o restricție 
de conduită morală, este împlinit un fapt de un înalt nivel moral, se 
realizează salvarea efectivă a unui semen. Un asemenea act este impus 
de conștiința morală lăuntrică, de fapt de către un reflex inconştient dictat 
de conştiinţa morală situată în planul inconştientului activ. Situaţia dată, 
contextul exemplar în care imperativele conştiinţei morale inconștiente se 
ciocnesc opozitiv cu legile etice ale conduitelor morale conștiente, dove- 
deşte discrepanţa și distanţa ontică ce poate exista între cele două instanțe 
de ordin moral. 

Pentru credincios, Dumnezeu ca summum bonum, ca acel intelect ne- 
muritor de care ne aminteşte metafizica aristotelică, neafectat şi neamestecat, 
care este prin esență în act”, poate vorbi la nivel inconștient, generând 
acea conștiință morală telurică; mai mult, El poate fi chiar acea voce 
interioară ce răzbate dinspre inconştient, atunci când acţionăm în slujba 
binelui, dar în pofida reglementărilor morale tradițional-religioase. Vox Dei 
pare a dicta peste sau împotriva multora dintre imperativele etice impuse 
de moştenirea religioasă şi social-politică. Ea trimite la acea autoritate 
atotputernică evocată de Platon, care dictează destinul uman dincolo de 


2351 Aristotel, Despre suflet, Editura IRI, Bucureşti, 2000, p. 31. 

circumscrierile spațio-temporalului?%?, orice neglijare umană a mesajului 
său generând, prin ignoranță, dezechilibre şi tragedii??. 

Glasul interior moralizator ce provine din sursele inconştientului 
apelat de către voinţa divină se vrea ascultat în raport cu glasul lumii, cu 
vocea dictatului etic lumesc. Intenţiei subiective de a se conforma voinţei 
exterioare a normelor etice i se opune, din perspectiva credinţei, voința 
divină, realitate care acționează și decide în plan transcendent, deci în 
fara cadrelor imanentului spaţio-temporal. Autonomia inconştientului 
reprezintă fondul pe extensia căruia conștiința morală inconștientă survine 
și se impune în sferele de interrelaționare ale conştientului. Dacă omul 
credincios va identifica ecoul și solicitarea acestei conștiințe morale incon- 
ştiente cu vocea imperativă a Divinităţii, pentru adeptul ateismului vocea 
moralei inconștiente rămâne la fel de reală și operaţională, dar el o va 
postula drept simțământ moral profund, reflex al datoriei şi al necesității 
împlinirii faptelor corecte etic. 

Ce înseamnă această corectitudine și de unde survine ea drept reper 
ultim etic rămâne o dilemă la fel de importantă şi misterioasă ca şi inte- 
rogarea referitoare la Vox Dei. Autonomia inconştientului și a conştiinţei 
morale aferente acestuia a fost remarcată și delimitată terminologic încă 
din perioada experienţelor spirituale ale Antichității. Astfel, cum amintește 
și Jung, Socrate vorbea despre daimonion-ul său, care inspiră gândirii sale 
maieutice miraj hipnotic?%, diverse direcţii şi secte religioase antice evo- 
când prezenţa unor spirite care emit informații și decizii dinspre abisul 
sufletesc al anumitor oameni desemnați ca fiind aleşi, iar alţi exponenţi ai 
acelor timpuri au mărturisit relaționări cu îngeri sau genii care induc și 
conferă, dinspre inconştient, date cu referințe morale. La rândul lor, cei 
care au negat existenţa acestei componente psihice și nu au recunoscut 
că acțiunile lor au fost adesea dictate de către aceste structuri inconștiente, 
au experimentat influenţa lor prin intermediul deviaţiilor simptomatice 
compulsive, forme și culoare de eliberare ocolitoare a datelor şi pulsiunilor 
emise dinspre respectivele cadre inconștiente. 


%2 Platon, Menexenos, Editura Teora, București, 2000, p. 23. 
253 Platon, Scrisori, Editura IRI, București, 1996, p. 94. 
2 Platon, Dialoguri. Menon, Editura IRI, București, 1996, p. 360. 


163 


Comportamentul moral. Interogaţii jungiene 


Ceea ce importă aici, din perspectivă psihologică, nu este realitatea 
sau falsitatea acestor experienţe sub raport mistic-transcendent, ci faptul 
că ele confirmă prezența unei conştiinţe morale inconștiente, care depășește 
și adesea ignoră imperativele eticului convenţional. Totodată, susține Jung, 
această conștiință morală inconștientă este secondată îndeaproape de o 
conștiință morală negativă sau falsă, care activează de asemenea la nivel 
inconştient. Termeni precum ispititor, demon, diavol, ademenitor, prezență 
spirituală rea vin spre a indica realitatea unei astfel de conștiințe negative. 
Apostolul Pavel a amintit, alături de faptul că mesajul său, rostit şi scris, 
este inspirat nu de către evangheliile sinoptice, ci de către prestația harică 
a Sfântului Duh, care poate lua în posesie individualitatea psihică”, şi 
despre sincopele interioare orchestrate de îngerul satanic, iar majoritatea 
experienţelor mistice creştine s-au lovit de acest factor negativ virulent 
din abisurile inconştientului. 

Din nou, Jung reamintește că psihanalistul nu se poate pronunța 
asupra validității mistice a acestor experienţe ale factorului de conștiință 
negativă, dar el poate și trebuie să constate dialectica psihică inconștientă 
ce se manifestă între cei doi poli de energie şi informaţie, anume conștiința 
morală pozitivă şi cea negativă, vocea interioară benefică şi cea malefică. 
Mecanismul dialectic surprins aici nu este altceva decât aceeași formulă 
universală ce definește, cum afirma și Georg W.F. Hegel, întreaga panoramă 
a universului. Astfel, dacă mediul extern ființei umane este guvernat de 
impactul dintre tendințe opozitive care, ciocnindu-se, se reunesc, generând 
o nouă tendinţă superioară?%, cu atât mai mult dimensiunea interiorității 
psihice umane este caracterizată printr-o mişcare dialectică importantă, 
în care prezenţa structurilor opozitive este strict necesară drept resort al 
mobilității și evoluţiilor sufletești. 

Prezenţa, la nivelul dinamicii inconștiente, a unei conștiințe morale 
negative alături de cea pozitivă reprezintă, pentru Jung, un semn al dupli- 
cității spiritului uman. Dar, în măsura în care se acceptă scenariul creaţiei 
divine a sufletului uman, se poate afirma că tipologia morfologică a acestuia 
reflectă trăsături definitorii ale sursei creaționale. Așadar, exemplifică Jung, 


25 Jung, Carl Gustav, Psihologia religiei vestice și estice, ..., loc. cit., p. 179. 
256 Hegel, Georg W.F., Prelegeri de filozofie a istoriei, Humanitas, București, 1997, p. 56. 

zeul vechilor iudei, Iahve, Divinitatea creatoare din scrierile vetero-testa- 
mentare se manifestă atât consolator și desăvârșit în compasiune, cât și 
necruţător şi violent. Se reunesc în paradigma prezenţei şi actului său 
divin tendinţa pozitiv-constructivă alături de cea negativ-distructivă2”. 
Din această perspectivă, raportarea ființei umane credincioase la voința 
și opţiunile lui Yahve, deși reprezintă apogeul creaţiei sale demiurgice şi 
unitatea de sinteză a lumii generate”, este una frivolă și ezitantă, deoarece 
deciziile divine pot fi impevizibile chiar și în raport cu propriile verdicte 
postulate anterior. 

În acest sens, cazul biblic deja evocat, al cerinţei de sacrificare a lui 
Isaac de către tatăl său Avraam, este un episod mitic elocvent. Referindu-se la 
aceeași duplicitate primejdioasă, Johann W. von Goethe mărturiseşte, 
prin intermediul lui Faust, sentimentul intens al unei duble prezenţe în 
propriul suflet, senzaţia reunirii tensionate a două glisări psihice spre 
direcții diametral opuse?*. Ca formă perfectă ce include toate formele 
generate și ca Numele suprem ce înglobează celelalte nume ale complexului 
ontic universal, pentru cabaliști Dumnezeu acționează peste logica umană, 
iar operările sale în câmpul existențial omenesc sunt, adesea, evident 
duplicitare și de neînțeles”, dar finalitatea ultimă a acestora o constituie 
reîntoarcerea adamică în sferele divinității şi contemplarea eternă a per- 
fecțiunii lor indefinibile”. 

La fel, pentru vechii greci Divinitatea conferă chip și formă geometrică 
lumii şi se relevă simbolic, dar acţiunile şi planurile sale apar cunoaşterii 
umane dialectice ca fiind antagonice, efectuând binele, dar permiţând excesiv 
și extrapolările răului în destinul celor drepți??. Pentru mentalitatea reli- 
gioasă a vechiului grec, Divinitatea, reprezentată, spre exemplu, de zeul 
Dionysos, manifestă o accentuată dualitate care se dovedeşte, în final, 


25 Jung, Carl Gustav, Psihologia religiei vestice și estice..., loc. cit., p. 394. 

2358 Rabbi Simeon ben Yohai, Rabbi Eleazar, Zoharul sau cartea Splendorii, Editura Antet, 
București, 1997, p. 47. 

2 Goethe, Johann Wolfgang, von, Faust, Editura pentru Literatură, București, 1962, p. 54. 

260 Levi, Eliphas, Cartea splendorilor. Studii despre originile Kabbalei, Editura Antet XX Press, 
București, 2002, p. 67. 

21 Culianu, Petru loan, Călătorii în lumea de dincolo, Editura Nemira, Bucureşti, 1996, p. 194. 

22 Hermes Trismegistos, Textele sacre sau În cântarea hermetică, Editura Univers Enciclopedic, 
București, 2003, p. 75. 

generativ-edificatoare?%, reunirea simbiotică a blândeţii şi cruzimii exer- 
citate asupra destinului uman dovedindu-se a fi resortul resurecţiei spirituale 
a acestuia”. La rândul lor, gânditorii scolastici au insistat pe imaginea 
lui Dumnezeu drept Fiinţa constant identică cu sine și neschimbătoare 
în act şi potenţă. Astfel, răul pe care îl îngăduie, natura acțiunilor sale 
duplicitare nu este un apanaj de moment, o modificare temporară a voinţei 
divine, ci face parte dintr-un plan predeterminat ce direcționează întreaga 


lume spre un bine universal, revelat în limitele eshatologice?%?. 


I1.1.4. Participation mystique şi deschiderea arhetipală psihoidă 
spre unus mundus. Introducerea conceptelor de inconstient colectiv 
și sincronicitate. Transferul lui mea culpa prin mijlocirea inconștien- 
tului colectiv. Conștientul etic și inconştientul moral drept rațiune 
și har în registrul teologic. Dilema conștiinței morale inconștiente 
negative sau chipul obscur al lui Vox Dei. Etosul ca sinteză psiho- 
socială. Răspunsul cristic la drama lui lov sau reunirea cristică a 
personalităţii iovice cu spiritualitatea lui Yahve 


Jung insistă asupra faptului că demersul psihologic, în special cel 
psihanalitic, nu este în măsură să se pronunţe în mod incontestabil asupra 
valabilității sau adevărului celor postulate de experiența mistică și con- 
ceptualizările teologico-metafizice. Dar poate să constate aceste afirmații 
și să confirme legitimitatea lor subiectivă, adică să le recunoască prezenţa şi 
influenţa lor ca factori sufletești reali. Prin urmare, posibilitatea acordării 
unui credit obiectiv este în acest caz exclusă, deoarece adesea constatările 
și intervenţiile psihanalitice sunt de substanță subiectivă, pentru Jung a 
vorbi despre o obiectivitate ştiinţifică radicală în această zonă de preocupări 
exploratorii fiind un demers hazardat. 

Dintr-o astfel de perspectivă, experiența lui Vox Dei nu poate fi 
încadrată decât în sfera subiectivității psihice manifeste, conștiința morală 
inconştientă exprimată prin această voce care şopteşte din abisurile in- 
conștientului deținând, în consecinţă, un caracter de mister și taină, de 


263 Eliade, Mircea, Istoria credințelor și ideilor religioase, vol. 1, Editura Universitas, Chişinău, 
1992, pp. 376-392. 

24 Vernant, Jean-Pierre, Mit și religie în Grecia Antică, Editura Meridiane, Bucureşti, 1995, p. 85. 

25 Boetius din Dacia, Despre eternitatea lumii, Editura IRI, București, 2007, p. 139. 

indescifrabil şi a-logic. Jung reia termenul de noumenal, concept postulat 
de Rudolf Otto drept trăsătură definitorie pentru tipologia manifestări- 
lor Divinităţii în raport cu deschiderea trăirii religioase directe, de ordin 
mistic şi nu dogmatic. Ceea ce răzbate prin noumenal este, în esenţă, acel 
stupendum mysterium sau acel cu totul altfel divin?. 

Conştiinţa morală inconştientă reprezentată de Vox Dei deține, aşadar, 
un caracter noumenal, dar și eficiență la nivelul influențării și direcțio- 
nării trăirii morale individuale şi expresiei sale prin erupția spre conştient. 
Această eficienţă în sugestia şi controlul formelor de implicare şi afirmare 
ale conștientului este o trăsătură tipică structurilor arhetipale, iar Vox Dei 
este una dintre cele mai importante astfel de structuri. Aparent, ea poate 
manifesta un efect sugestiv asemănător cu cel al setului de conduite morale 
impus de vigilenţa social-religioasă arhaică, dar în realitate originea este 
mult mai profund ancorată în structurile abisale ale inconştientului, raportul 
său cu mediul arhaic ancestral fiind unul de independenţă și departajare 
operaţională. 

Ca rezultat, Vox Dei sau conştiinţa morală inconştientă nu se poate 
revendica din conținuturile fabricate de către stringenţele timpurii ale 
vechilor societăți umane, dar poate deţine adânci conexiuni cu inconştientul 
colectiv. Practic, această legătură a acţionat şi continuă să acționeze la fel 
ca unui palier de legătură telurică, prin intermediul căruia se realizeză 
un schimb milenar de informaţii și date psihice între profunzimea in- 
conștientă individuală, cu moștenirea sa genetică psihologică, și cea din 
insondabilele zone de sedimentări ale experienței umane colective, sedi- 
mentări retrase în inconștient și cumulate în milenii de travaliu existenţial 
al întregii omeniri. 

Vox Dei ca arhetip reuneşte o componentă pozitivă, compasională, 
și una distructivă, nimicitoare. Simbioza care îl definește nu poate determina 
o definire ireversibilă a sa drept un factor pozitiv sau negativ, drept un 
element inconștient primar al binelui sau al răului prin excelenţă. Conform 
viziunii jungiene, se cuvine în acest context să evocăm imaginea duplicitară 
a Divinităţii, care şi-a făcut vizibilă prezenţa pe tot parcursul experienţei 
sacramentale, mistice și mitice a omenirii. Atât Yahve, cât și alte divinități 


266 Otto, Rudolf, Despre numinos, Editura Dacia, Cluj, 1996, pp. 12-13. 

supreme din calendarul religios universal, mai precis alte forme de numire 
și reprezentare a Divinităţii, comportă o atitudine duală, prin urmare dificil 
de anticipat din perspectiva axiomaticii conduitelor morale. 

În consecinţă, în gândirea psihanalitică a lui Jung, atitudinea arheti- 
pală a Divinităţii este adesea incompatibilă cu seturile de conduite morale 
propuse de necesitățile de protecție şi conservare ale societăţii arhaice. 
Imaginea unui Dumnezeu care acționează după legile etice omeneşti este 
criticată drept un subrefugiu în spatele căruia se poate ascunde cel mai 
frecvent ipocrizia religioasă. Dumnezeu este în acest context construit și 
înfățişat după chipul și asemănarea edictelor de conduită morală ale socie- 
tății umane. Asistăm în acest caz la milenarul fenomen de antropologizare 
al Divinității, demers ce se reduce la proiecția, în cadrele imaginii lui 
Dumnezeu, a portretului etic uman. Solicitările eticii umane se pretind, 
sub masca dogmei religios-instituționale, a fi expresii ale voinței divine, 
iar purtătorii imperativelor de conduită morală socială se erijează în 
mesageri ai revelației divine. 

Jung aminteşte de imaginea rugurilor medievale şi a persecuțiilor 
întreprinse pe fondul acestei ipocrizii religioase generalizate. Dar poate 
cazul cel mai relevant în evoluţia omenirii referitor la definitoria departajare 
între conduita etică impusă social și conștiința morală inconștientă primară 
s-a consumat prin drama cristică. Vedem în tabloul descrierilor evanghelice 
întregul conflict dintre cele două tendinţe, conflict încheiat atât de tragic 
și în acelaşi timp resurecționar pentru întreaga evoluţie spirituală a omenirii. 
Sacrificiul cristic, spune Jung, va reuni integrator valenţele morale, mitice 
și psihologice într-o unitate de nezdruncinat, revelând totodată incompa- 
tibilităţile dintre demersul raportării directe la transcendenţă şi axiomatica 
eticii religioase efemere. În același timp, momentul cristic indică statutul 
arhetipal al lui Vox Dei, al conştiinţei morale inconștiente. Divinitatea, 
care este caracterizată de o compasiune manifestă infinită, permite și 
chiar solicită sacrificarea terifiantă a unicului său Fiu, îngăduie cruzimea 
și tortura, dezlănțuirea răului în toată gama intruziunilor şi devastărilor 
sale, abandonarea slujitorilor săi fideli și extazul adversarilor ce par de 
neoprit. Această componentă obscură a divinului, sublinează Jung, este 
realmente evitată de către adepţii conduitelor morale. Centrarea atenţiei 
lor este direcționată spre factorul hipnotic și manipulatoriu al impunerii 
respectului social față de aceste conduite. 

În raport cu fenomenalitatea trancendenței care punctează imanentul, 
cu absolutul ce irumpe în mundaneitatea supusă perenităţii?”, se neglijează 
voit aspectul tragic fundamental al întregii vieți cristice, nedreptatea și 
suferinţa asumată, trauma trădării şi a execuţiei. În schimb, pentru a 
glisa evenimentul cristic în zona conduitelor morale convenţionale, se 
încearcă încadrarea acestuia într-o aură de optimism forțat şi nejustificat. 
Ca atare, se neglijează și chiar exclude aici componenta tragic-mistică 
sau, cum se exprimă Jung, aspectul arhetipal. Pentru gândirea psihanalitică 
jungiană, arhetipul-simbol al Divinităţii reuneşte tragedia cu revelaţia şi 
compasiunea divină cu duritatea manifestărilor paradoxale, care apar 
fiinţei umane ca fiind nedrepte. Reunirea laturii corecte moral cu cea 
incorectă se dovedeşte a fi una dintre trăsăturile de neînțeles, noumenale, 
ce definesc arhetipul Divinității, înțeles drept imagine-matriţă funcțională 
la nivelul etajelor profunde ale inconştientului. 

Nu întâmplător, susține Jung, simbolistica prin care este desemnat 
Hristos, iar asta nu doar în tradiţia evanghelică general acceptată, include 
și imagini de factură înfricoşătoare, astfel încât alături de reprezentări 
precum Fiul Domnului sau Fiul Omului, apar şi cele precum Leul, Corbul 
sau Șarpele. Arhetipul poate fi privit, după expresia jungiană, drept un 
pattern of behaviour („model de comportament”) care influențează conduita 
morală a ființei umane, peste sau neglijând pur și simplu opţiunea și 
tendinţele conduitelor sociale etice timpurii. Faptul că acestea pot uneori 
interfera cu sau se manifestă prin interpunerea cu pulsiunile arhetipale 
de ordin mistico-mitic nu poate justifica dependenţa arhetipală de mobili- 
tatea etică convenţională. Dimpotrivă, acest aspect indică impredictibilitatea 
și logica de tip special a dinamicii arhetipale, dinamică ce se manifestă în 
cadrele unei independenţe nedefinibile rațional. 

La baza postulării conceptuale a termenului de arhetip se află consta- 
tarea că marea parte a basmelor, legendelor, miturilor ce aparţin textelor 
culturii universale prezintă anumite tematici care sunt constant repetate sau 
reluate sub diferite forme stilistice și coloraturi narative. Aceleași subiecte, 
susține Jung, se regăsesc repetitiv și în cadul majorităţii viselor, fantasmelor, 
derapajelor delirante sau obsesiilor incontrolabile. Practic, în jurul lor gravi- 


27 Tuțea, Petre, Omul. Tratat de antropologie religioasă, Editura Timpul, Iaşi, 2003, p. 107. 

tează întregul material psihic angajat în derulările onirice sau fantasma- 
tice. Pentru Jung acest fapt indică potenţialul excepțional de influențare 
și control pe care aceste forme-matrițe, denumite de el arhetipuri, îl pot 
deţine în raport cu întreaga dinamică a inconştientului. lar dacă există o 
reală înstăpânire a arhetipurilor asupra inconştientului uman, atunci con- 
știentul şi întreaga viață mundan-cotidiană care se supune mobilităților 
inconștiente sunt determinate și direcționate de către prestaţia inconștientă 
arhetipală. 

Există, în opinia lui Jung, o formă arhetipală primară care nu este 
definitiv conturată, o matriță deschisă ce pulsează în abisul inconștien- 
tului și care dă măsura celorlalte arhetipuri, susținându-le mișcarea și 
devenirea simbolică, misiunea întemeierii tuturor complexelor şi feno- 
menalităților psihice inconştiente, care se concretizează prin activitatea 
creativă sau onirică. Jung consideră că poate cel mai important statut în 
cadrul multitudinii de arhetipuri active îl dețin cele cu puternică valență 
moral-religioasă. Ele sunt datate ca fiind forme inconștiente timpurii, ce 
au activat și au pătruns spre conștient prin intermediul actelor ritualice 
religioase, dar și prin revelaţiile sau visele considerate mistice. Din nou, 
se operează o distincţie între stratutul de suprafaţă al eticii convențional- 
dogmatice, impusă prin necesitatea socială de siguranţă și echilibru conser- 
vator, și experienţa arhetipal-mistică, unde se manifestă o relaţie nemediată 
cu arhetipul. 

Etica convenţională aparține interrelaționărilor conduitei morale, pe 
când relaţia directă cu structurile arhetipale implică conștiința morală 
inconștientă. Această conştiinţă are o legătură primordială, consideră Jung, 
cu arhetipul central, care este imaginea sau reprezentarea lui Dumnezeu. 
Pe baza acestui arhetip se pot genera şi încercările de antropomorfizare a 
Divinităţii, astfel încât Dumnezeu poate fi reprezentat în arta și cultura 
de nuanţă religioasă. Jung, subliniază faptul că această discuție conceptuală 
priveşte numai reprezentarea Divinităţii şi modul cum ea răzbate din 
structurile inconştientului, unde este centrul în jurul căruia gravitează 
celelalte arhetipuri spre conștient, asumându-și formele onirice şi artistice 
de redare. În concluzie, atât visele, cât şi templele dețin multiple imagini 
ale Divinităţi, care sunt în esenţă simboluri ale arhetipului central. 

Observarea psihologică a aceastei evoluţii manifeste a arhetipului 
central dinspre inconștient către suprafața conştientului nu poate, susține 


170 


II. Funcţia morală a structurilor arhetipale 


Jung, să confirme sau să nege existența Divinităţii, psihanaliza neavând 
aici nici o autoritate. Dar ea poate confirma că marile activităţi creaționale 
și contemplative, trăirile marcante ale ființei umane gravitează în jurul 
expresiei acestui arhetip primordial. Mai mult, conştiinţa morală incon- 
ştientă îşi are sursa energiilor sale în nucleul acestui arhetip, la care se 
raportează constant şi spre care trimite mereu în ultimă instanță. Nici o 
experienţă religioasă autentică nu poate surveni și nu se poate dezvolta 
numai pe schela dogmatică impusă de imperativele conduitei moral-religi- 
oase dictate de necesitățile sociale inaugurate odată cu primele forme de 
conviețuire umană. Ea are nevoie de o deschidere spre arhetipul central, 
spre imaginea arhetipală a Divinităţii, care pulsează din mijlocul inconști- 
entului şi se ridică la suprafaţa conștientului antropomofizându-se și 
asumându-și cadre şi forme ale tradiţiei laice. 

Jung aminteşte și despre posibilitatea înțelegerii arhetipului central 
ca un nucleu deschis spre o posibilă transcendenţă divină, practic el func- 
ționând, în această accepțiune, asemenea unei monezi cu două chipuri, 
unul îndreptat spre conștient, iar celălalt spre o dimensiune eternă, situată 
dincoace de inconştientul individual şi colectiv, o dimensiune pe care 
concepţia religioasă o consideră accesibilă doar experiențelor teofanice. 
Prin această menţiune, Jung își exprimă dorinţa ca demersul psihanalitic 
să nu mai fie așezat în mod opozitiv față de trăirea şi credinţa autentică 
religioasă, aşa cum s-a întâmplat, spre exemplu, în cazul poziţiei teoretice 
şi empirice adoptate de către Freud. Cele două discursuri, cel psihanalitic 
și cel al credinţei religioase, nu trebuie, în opinia lui Jung, să se excludă 
reciproc, ci dimpotrivă, e necesar să se completeze substanţial, fiecare 
având capacitatea de a-și aduce aportul său la înţelegerea raportului dintre 
conștient, inconştient și funcţionalitatea arhetipală. 

O experienţă arhetipală reprezintă, în opinia lui Jung, o experienţă 
noumenală. Caracteristica de noumenal vine să indice prezența unor 
aspecte definitorii inexplicabile, supra-raţionale, care nu pot fi circumscrise 
analiticii logice stric raționale. Această poziţionare extra-cognitivă a însu- 
șirilor respective nu neagă implicarea factorului pragmatic, empiric, dar 
reduce considerabil rolul acestuia în ansamblul evenimentului respectiv. 
Jung exemplifică prin aducerea în discuţie a reacţiilor şi explicaţiilor reli- 
gioase asumate de antici. Astfel, vechii greci, dacă se confruntau cu un 


171 


Comportamentul moral. Interogaţii jungiene 


eveniment catastrofal ce afecta destinul unui singur om sau al unei întregi 
comunități, susțineau că Zeus, ca entitate divină supremă, a intervenit 
damnând persoana sau comunitatea respectivă. Este vorba despre o 
pedeapsă divină împotriva căreia replica umană este inutilă. 

În acest caz există, evident, un aspect pragmatic sau empiric prin 
însuși faptul că momentul respectiv se petrece într-un timp şi o locaţie 
reală, cu personaje autentice. Dar trăsătura noumenală se conturează prin 
faptul că se produce o coincidenţă de condiţii care duc la producerea 
tragediei. Această coincidenţă sau reunire de condiţii nu putea fi întâmplă- 
toare pentru vechiul grec, ci era una tainic divină sau, în limbajul gândirii 
psihanalitice jungiene, este noumenal-arhetipală. În această situaţie conceptul 
de întâmplare este exclus, fiecare eveniment, fie tragic sau fericit, avându-și 
sursa și potenţialul primar în solul activităţilor inconștiente. Jung spune, 
aşadar, că pentru viziunea antică nu există întâmplare, ci doar intenții şi 
direcționări inconştiente. Dar, se întreabă Jung, cum se poate gândi o 
corelare reală între evenimente ample, fie chiar și la nivel individual, o 
legătură profundă între act şi replica negativă a acestuia, între fenomene 
diferite individuale, care se reunesc şi se intersectează astfel într-un mod 
bizar şi neexplicabil rațional? Și unde se poate ca acea conștiință morală 
inconștientă să își reunească energiile și departajările individuale pe un 
ecran inconștient, pe un fundal psihic atotcuprinzător? 

Încercând să răspundă la această dilemă, Jung introduce două concepte 
prioritare pentru întreaga sa gândire psihanalitică. Este vorba despre con- 
ceptul de inconştient colectiv şi cel de sincronicitate?5. Departajarea de gândirea 
psihanalitică tributară raționalismului și materialismului din secolul al 
XIX-lea s-a impus nu ca o dorinţă excesivă de negaţie a acesteia, ci drept 
o necesitate firească în raport cu realitatea psihică umană. Urmându-și 
cercetările, Jung s-a confruntat cu insuficienţa explicativă a conceptului 
de inconștient individual. El sesizează faptul că amploarea şi complexitatea 
fenomenelor psihice depăşeşte aria mobilităților sufletești strict individuale. 
Aşadar, dacă întregul complex inconştient individual se bazează pe o 
structură arhetipală, atunci această structură la rândul său trebuie să îşi 
deţină propria temelie și resursă energetică inepuizabilă. 


268 Jung, Carl Gustav, Amintiri..., loc. cit., pp. 471-473. Idem, Dinamica..., loc. cit., p. 513, p. 598. 

Arhetipul psihoid?%, cum îl denumeşte Jung, reprezintă tocmai matrița 
standard, formă tipică a oricărui arhetip, cadrul în care substanţa pulsativă 
a tuturor arhetipurilor se poate aşeza, constituindu-se într-o unitate psihică 
definitorie. Acest arhetip psihoid, susţine Jung, comportă multiple calități, 
care depășesc cu mult aşteptările freudiene ce considerau că esenţa sa trebuie 
să se rezume la dorinţa inevitabilă a sexualității. Evidenţele cercetărilor 
întreprinse clinic și observaţiile de ordin psihanalitic realizate asupra multor 
tradiţii culturale, religioase şi onirice l-au condus pe Jung la constatarea 
faptului că un astfel de arhetip-model pentru construcţiile arhetipale își are 
originea psihică într-o regiune situată dincoace de inconştientul individual, 
perimetru nesfârşit, denumit de către Jung inconştientul colectiv. 

Acest ocean informaţional susţine şi reuneşte inconștienturile indivi- 
duale ale fiecărui om, răzbate prin ele și generează arhetipurile general- 
umane. Prin urmare, pentru Jung există arhetipuri individuale, construite 
în faza preliminară a copilăriei noastre, imagini simbolice care s-au constituit 
odată cu primele experienţe din începuturile existenței noastre personale, 
şi există arhetipurile universale, care îşi au originea în acest inconștient 
colectiv. Formula în baza căreia sunt realizate și funcţionează arheti- 
purile, individuale şi universale, este reprezentată de prototipul arhetipului 
psihoid?7, care își are originea, ca matriță arhetipală primordială, tot în 
zona inconştientului colectiv. De asemenea, arhetipul central, imaginea 
Divinităţii, cel în jurul căruia gravitează celelalte arhetipuri, fie ele indi- 
viduale sau generale, se pare că îşi are originea şi resorturile tot în neli- 
mitările inconștientului colectiv. 

Jung precizează din nou că analitica sa psihologică nu se poate pro- 
nunţa asupra posibilității existenţei divine ca etaj ultim spre care se poate 
deschide arhetipul central, deci implicit inconştientul colectiv. Jung constată 
că abordarea nihilistă, negativistă în ceea ce priveşte fenomenele denumite 
cu titlul generic de parapsihologice, este una eronată şi are la bază o 
simplă prejudecată tributară tot dogmatismului rigid științific al secolul al 
XIX-lea. În accepțiunea lui Jung aceste fenomene sunt reale, iar manifes- 


tarea lor în viața umană a jucat un rol copleșitor. Unul dintre fenomenele 


29 Jung, Carl Gustav, Amintiri... loc. cit., p. 471. 
27 Jung, Carl Gustav, Dinamica... loc. cit., p. 255. 

sau manifestările catalogate drept parapsihologice, alături de survenirile 
telepatiei sau ale precogniţiei, este identificat de către Jung ca fiind sincro- 
nicitatea”!, fenomen deja evocat într-o fază incipientă, așa cum el însuși 
mărturisește, de metafizica lui Gottfried W. Leibniz?? sau perspectivele 
analitice schopenhaueriene.2% 

Faptul că, spre exemplu, în cadrul unei stări delirante sau în intervalul 
unui vis, se poate manifesta un fenomen de sincronicitate între evenimente 
distanţate în timp şi spaţiu, vine spre a indica relativitatea spațio-temporală 
caracteristică acestui fenomen. Ca atare, ceea ce desfăşoară visul poate să 
aparțină unui timp şi unei locaţii foarte îndepărtate de contextul spațio- 
temporal în care se află visătorul, de asemenea fenomenalitatea premoniţiei 
sau a presimţirii implică conexiuni între zone spațio-temporale diferite. 
Dacă aceste fenomene pot fi confirmate drept veridice, versiune pe care 
Jung tinde să o susțină, atunci ele îşi au originea și temeiul în incon- 
știentul colectiv, unica instanţă supra-psihică ce poate lega, într-o unitate 
informaţională gigantică, întreaga experiență a omenirii în spațiu şi timp. 

Dinspre această unitatea globală cromatică pot răzbate informaţiile 
spre inconştienturile individuale, unde sunt procesate, sublimate şi adaptate 
contextului fiecărui individ în parte. În consecinţă, inconştientul colectiv 
ar putea fi garantul fenomenelor psihice de frontieră cum este, spre exemplu, 
cazul sincronicității ca interconexiune directă de date psihice inconștiente 
survenite din evi şi locaţii extrem de îndepărtate, date ce apar în primă 
instanță drept factori separaţi.”+ Relativizarea spaţiului și timpului în 
cadrul sincronicității indică, prin urmare, relativizarea spaţio-temporală 
ce se manifestă la nivelul inconştientului colectiv. Dar alături de sincroni- 
citate, există şi alte fenomene, cum ar fi trăirea religioasă, cu actele de 
revelaţie sau meditaţie mistică, care vin spre a confirma această relativitate 
spaţio-temporală tipică inconştientului colectiv. 

În experienţa unei revelații sau contemplări intens religioase, spaţiul 


și timpul nu mai comportă aceeași dinamică sau fenomenalitate, așa 


271 Franz, Marie-Louise von, Dimensiuni arhetipale ale psihicului, Editura Herald, Bucureşti, 
2014, pp. 378-379. 

* Jung, Carl Gustav, Dinamica..., loc. cit., 2013, p. 564. 

273 Ibidem, pp. 492-494. 

274 Franz, Marie-Louise von, Psihic și materie, Editura Herald, Bucureşti, 2016, p. 48. 

cum o cunoaştem noi din existența mundană. Dar o astfel de modificare 
se poate explica numai pe baza unui fundament de o extensie nesfârșită 
și de un potenţial energetic psihic incalculabil. Acest temei-cadru nu 
poate fi, în opinia lui Jung, decât inconştientul colectiv. El este fondul 
ce susţine întreaga desfăşurare psihică a umanităţii, menţinând o reală 
legătură informaţională între cele mai îndepărtate momente în timp și în 
spaţiu. În perimetrele sale informaţiile se adună, sedimentându-se dinspre 
timpurile arhaice și până în contemporaneitate. Sincronicitatea reprezintă, 
într-un astfel de context, unul dintre fenomenele care relevă cel mai preg- 
nant flexibilitatea conţinutului inconştientului colectiv, faptul că acesta 
implică un tip special de elasticitate informaţională, prin care date ale 
trecutui pot fi cu ușurință reunite și intersectate cu cele ale prezentului, 
fiind dispuse şi oferite atenţiei individuale, care le poate inventaria, după 
ce au trecut cel mai adesea prin mecanismele sublimării, multe dintre ele 
fiind redate simbolic. 

Jung consideră că nu întotdeauna mecanismul, amintit şi de către 
Freud, al sublimării, este operațional în acest context al sincronicităţii. În 
concluzie, există situaţii în care inconştientul colectiv emite informații 
dintr-un trecut îndepărtat, iar acestea sunt preluate în starea lor eidetică, 
esenţial-pură, fără să mai treacă prin mecanismul filtrărilor şi al simbo- 
lizării criptante. În mărturisirile sale, Jung exemplifică câteva experienţe 
personale de acest tip, experienţe ce l-au transformat într-un subiect 
trăitor al sincronicității manifeste??. 

Factorul sincronicităţii este considerat de către Jung a fi unul dintre 
elementele active prezente în cadrul manifestărilor conștiinței morale 
inconștiente. Astfel, spre exemplu, nu rareori se întâmplă să ne simțim 
conștiința încărcată, întunecată și apăsată energetic de exercitarea unei 
presiuni psihice care ne este necunoscută. La o analiză atentă, am putea 
observa că inaugurarea acestei stări negative coincide cu întâlnirea unei 
persoane ce ne povestește anumite experiențe pe care le-a trăit intens. 
Problema psihanalitică ridicată de Jung este că, deşi subiectul abordat de 
respectiva persoană este unul banal și prezintă nuanţe optimiste, totuşi 
senzația, sentimentul lăuntric care ne creşte în interioritate este toxic, psihic 


asfixiant. 


275 Jung, Carl Gustav, Amintiri..., loc. cit., pp. 237-239. 

Limbajul comun cataloghează o astfel de situaţie drept un transfer 
negativ, care se exprimă în termenii am fost încărcat negativ. Dincolo de 
abordarea directă şi poate uşor naivă a acestei expresii, ea totuși indică, 
în opinia lui Jung, un fapt psihologic real. Acea persoană își ascunde 
problemele reale care sunt de factură negativă în spatele povestirii cu 
nuanţe optimiste. Dincolo de această istorisire pulsează o multitudine de 
factori negativi și de informaţii pulsative maligne, care au tendinţa de a 
se transfera, de a se descărca spre orizontul unei alte entități psihice 
inconștiente. Acest proces se realizează prin capacitatea de a fi mediator 
și culoar de transfer a inconștientui colectiv. După cum susţine Jung, am 
putea afirma că dacă starea negativă a inconştientului interlocutorului 
ne-a afectat psihic, că am fost sincroni cu inconştientul acestuia. 

Explicaţia poate fi validă și în cazul răsturnării coeficienţilor morali, 
anume atunci când ne întâlnim cu o persoană a cărui inconștient este 
luminos, iar datele psihice care irump dinspre acest inconştient sunt pozitive, 
benefice. Și aici sincronicitatea poate să apară şi vom spune că, indiferent 
de ceea ce ne spune persoana nou întâlnită, ea ne transmite, de fapt ne 
transferă, starea ei inconștientă armonioasă şi luminoasă. Fenomenalitatea 
sincronicităţii poate să fie atât de profundă încât să resimțim nu doar 
apăsarea problemelor unui alt semen cu un comportament moral negativ, 
dar și să experimentăm transferul sentimentului de vinovăţie al acestuia, 
ajungând la faza în care ne simţim aproape de a fi noi înşine vinovaţi de 
negativitatea inconștientă a celuilalt. Este vorba, pentru Jung, de amplul 
proces de transfer inconştient, pe baza sincronicităţii, a mediilor şi para- 
digmelor de informaţie şi trăire psihică. 

Unul dintre cele mai elocvente exemple în acest caz îl constituie 
întâlnirea cu o persoană angoasată, care la suprafaţa conștientului redă o 
mască a unui echilibru și a unei stabilități psihice de necontestat. Dar noi 
am putea resimțţi instabilitatea şi agitația crescândă care pulsează în spatele 
conștientului acestei persoane cu tendinţe inconștiente spre nevroze severe. 
Sincronicitatea și dinamica transferului psihic se fac simţite din plin într-o 
astfel de situaţie. Practic, spune Jung, sincronicitatea se rezumă la constelarea, 
deci rostuirea în oglindă, la nivelul inconştientului, a unei imagini 
arhetipale individuale străine. Se preia aşadar o structură pulsativă arhe- 
tipală din inconştientul persoanei cu care ne întâlnim și se reconfigurează 
simetric în conținuturile propriului inconştient. 

Astfel, problemele psihice ale celuilalt pot fi transferate în aria dinamicii 
inconștiente ce ne definește. Devenim sincroni într-un astfel de context 
cu o conștiință morală inconștientă străină, care poate fi pozitivă sau 
negativă, poate fi una din cele două forme ale conştiinţei morale incon- 
ştiente evocate anterior. Este posibil ca, dacă se manifestă în inconştientul 
întâlnit un puternic sentiment de vinovăţie, pe fundamentul unei conștiințe 
morale pozitive, atunci această experiență de tipul mea culpa să fie preluată, 
prin sincronicitate şi transfer, în aria propriului inconștient. Jung atrage 
atenția asupra faptului că există situaţii când detaliile ce parvin dinspre 
comportamentul celuilalt sunt preluate pur şi simplu de către inconştientul 
nostru și asumate ulterior ca fiind proprii. Acest fenomen se bazează pe 
o percepţie extrem de rafinată, care permite preluarea acelor informaţii 
subliminale survenite dinspre natura psihică a interlocutorului. 

O astfel de explicaţie, care scoate din joc presupoziția existenţei și 
acţiunii inconştientului colectiv, nu poate fi aplicată însă pentru toate 
cazurile de preluare și imitare inconștientă a stării psihice pe care o deține 
interlocutorul. Pentru psihanalist, în cazul observaţiei şi preluării incon- 
ştiente a datelor doar pe baza contactului subliminal, nu se realizează o 
reală asumare a problemei psihice a interlocutorului, ci doar se înregis- 
trează câteva teme în raport cu care se manifestă empatie și alăturare 
afectivă. În cazul manifestării unei reale sincronicităţi și a unui transfer 
autentic, deci întemeiat pe dinamica inconştientului colectiv, nu se poate 
vorbi despre o simplă apropiere înţelegătoare în raport cu registrul psihic 
al interlocutorului. În acest caz este vorba despre asumarea unor probleme 
care tind să devină comune, pulsiunea și imaginea arhetipală responsabilă 
de experienţa psihică a interlocutorului fiind reconstituită, diametral, şi 
în inconştientul celui care îl întâlnește. 

Jung sesizează că, în cazul problemelor de ordin moral care pot veni 
dinspre un anumit interlocutor, dacă noi avem un sentiment propriu de 
vinovăție morală, atunci informaţiile ce ne parvin dinspre inconştientul 
străin întâlnit sunt preluate adiacent, colateral. Ele sunt sesizate și inventa- 
riate spre a fi recepționate corespunzător, dar nu sunt asumate deplin în 
inconștient. Acest aspect trebuie să îl observe un psihanalist care dorește 
să opereze delimitările conceptuale ce se impun aici. În schimb, atunci când 


apare brusc un sentiment de vinovăţie morală, care nu se încadrează în 

peisajul general psihic al unei persoane, deci este incompatibil cu ea sau 
străin de acesta, se indică semnul prezenţei unui fenomen de sincronicitate 
pe fondul activării funcţiilor de transfer în baza inconştientului colectiv. 

Imaginea care se derulează este a unui inconștient personal, care 
prezintă o zonă străină de restul structurii sale. Această zonă apare drept 
o circumscriere insulară, cu un conţinut diferit de ansamblul care o cuprinde. 
Prin urmare, pulsiunea unei astfel de vinovăţii nu își regăseşte locul său 
firesc în structura inconştientului persoanei respective, ea este o intruzi- 
une, o aplicație exterioară emisă și impusă dinspre interlocutor. Așadar, 
psihanalistul poate observa că atitudinea de autodamnare sau de regret 
este întemeiată, într-un astfel de context, pe un impuls inconştient al unei 
vinovăţii străine, preluate şi integrate dinspre inconştientul interlocutorului. 
Concret, starea inconștientă de vinovăţie este transferată, prin mijlocirea 
inconştientului colectiv, de la un inconştient individual, ca sursă originală, 
spre un alt inconștient individual, devenit receptor şi imitator al celui 
dintâi. Valorile şi responsabilitățile etice nu trebuie, în cazul acestor situații, 
haotizate astfel încât identitatea autenticului vinovat pentru un anumit 
act damnabil să fie pierdută, alte individualități suportând consecinţele 
şi efectele negative ale opțiunii iniţiale. 

În opinia lui Jung, acest mecanism de transfer și asumare a unor stări 
informaţionale inconştiente comportă, totuşi, şi un aspect moral pozitiv, 
el aflându-se la baza unora dintre cele mai nobile demersuri omenești, 
cum ar fi sacrificiul pentru celălalt seamăn. Numai în măsura în care se 
manifestă un transfer efectiv al responsabilităţii faptei negative şi a pul- 
siunii vinovăţiei acesteia se poate realiza un act de sacrificare autentică 
pentru anularea negativităţii actului comis. Dacă nu s-ar realiza transferul 
faptei şi al vinovăţiei aferente ei spre cel dispus să își asume o astfel de 
tensiune psihică, nu ar fi posibil nici un sacrificiu autentic. 

Jung aminteşte”, în acest context, despre conceptul de participation 
mystique”, formulare propusă de Lucien Levy-Bruhl, prin care este indicat 
fenomenul de identitate manifestă între inconştienturi diferite. În situa- 


ţia evocată de Levy-Bruhl, sferele sau dimensiunile psihice inconştiente 


76 Jung, Carl Gustav, Tipuri psihologice..., loc. cit., p. 23, p. 480. 
27 Lévy-Bruhl, Lucien, Les fonctions mentales dans les sociétés inférieures, ediţia a IX-a, 
Editura Presses Universitaires de France, Paris, 1951, p. 55. 

individuale se intersectează amplu, astfel încât asistăm la un fenomen de 
joncțiune aproape totală, în care multiple conţinuturi inconștiente fuzio- 
nează, se întrepătrund, se identifică temporar. Complexitatea acestui proces 
de fuziune poate duce la situaţia în care nu se mai poate distinge sigur 
originalul de receptor, cel care a emis datele, conţinutul inconștient, de cel 
care le-a primit și asumat. 

Conduita morală nu pare a fi cadrul pentru dezvoltarea unor astfel 
de intense conexiuni simbiotice, ea doar încearcă impunerea unor norme 
dinspre exterior, oprindu-se la exercitarea controlului în vederea respec- 
tării aplicative a acestora. Dimpotrivă, conștiința morală face apel frecvent 
la acest mecanism de proiecţie şi identificare inconștientă, practic ea soli- 
citând constant deschiderea spre dinamica inconștientă a celuilalt. Dacă 
această deschidere, actul de proiecție și transfer spre inconştientul altor 
semeni, se realizează sub impulsul conștiinței morale inconștiente, atunci 
arhetipul, ca unitate funcaţională a inconştientului individual și colectiv, 
ar putea fi privit şi înţeles drept un garant al fenomenalității raportării 
conştiinţei morale spre ceilalți semeni. În afara mijlocirii realizate de arhetip 
ca nucleu pulsativ la nivelul inconştientului individual şi colectiv, ar fi 
imposibil de conceput posibilitatea existenţei unei activităţi morale inter- 
relaționale. Dacă morala implică simbioza dintre activităţile conștiințelor 
morale inconştiente ale mai multor individualități umane psihice, atunci 
arhetipul este liantul care permite această simbioză și garantează inserarea 
ei la nivelul inconştientului colectiv. 

Jung susţine, în acest context, că substanţa psihoidă?* a arhetipului 
și dinamica sa unificatoare trimit la realitatea lui unus mundus, ele vine 
să confirme unitatea întregii structuri fizice şi spirituale a lumii, o unitate 
reală şi activă în planurile ultime ontice, acolo unde se regăsesc toate 
matrițele germinative ale existenţei, precum ideile platoniciene. Totodată, 
Jung evocă şi faptul că dacă demersul cunoaşterii iniţial separă şi divide 
el se va întâlni mai târziu cu necesitatea reunirii conceptuale, pentru că 
întreaga realitate a lumii constă în acest joc dialectic al fracționării şi al 
reîmpletirii simbiotice. 

Este ceea ce susţinea și Georg W.F. Hegel atunci când din impactul 


întâlnirii a două paradigme explicative observa apariţia unei a treia, care 


278 Jung, Carl Gustav, Dinamica inconştientului..., loc. cit., p. 255. 

le îngloba pe celelalte două, acest flux al ciocnirii dintre teze și antiteze 
generând constant sinteze care, la rândul lor, deveneau noi afirmaţii şi 
contraafirmaţii menite să fie protagonistele unui nou conflict generator de 
sinteze. Astfel fiind întemeiate și potenţate, procesele mobilității dialectice, 
la nivel universal şi individual, devin exponentele necesității absolute 
pe care, din perspectiva hegeliană, numai voinţa divină o poate depăși 
epifanic??. Arhetipul se relevă, în contextul abordărilor jungiene, nu doar 
ca element primordial la nivelul inconştientului individual și colectiv, dar 
și ca unitate funcțională simbiotică, ce garantează joncţiunile inconștiente 
vitale oricărui proces moral autentic derulat între prezențele psihice umane. 

Problema conștiinței morale nu poate fi abordată, în opinia lui Jung, 
pe bazele unei metode psihologice strict raționaliste. Desigur, analiza 
rațional-obiectivă trebuie să îşi aducă aportul ei substanţial la sondarea 
acestei tematici extrem de importante pentru întregul complex al existenţei 
umane. Dar centrul de greutate al întregii chestiuni aflate în discuţie este 
reprezentat de înțelegerea conștiinței morale, din cele mai arhaice timpuri, 
drept Vox Dei. Acest concept indică, în esenţă, o instanță superioară ce 
postulează reperele etice fundamentale pe baza cărora o alegere sau o 
atitudine pot fi catalogate drept morale sau imorale. Departe de a fi 
rezultatul unei încercări de a evita critica raționalistă, ideea care susţine 
imposibilitatea de a analiza strict rațional și obiectiv conștiința morală 
în sensul identificării cu Vox Dei, deci ca o conştiinţă morală de nivel 
inconştient, încearcă să respecte doar realitatea evidentă manifestată în 
milenii de evoluţie spirituală a ființei umane. 

Astfel, exemplifică Jung, Daimonul lui Socrate reprezintă tocmai această 
instanță superioară raţiunii care își exercită atribuţiunile etice prin imperative 
de ordin noumenal, ea însăși fiind de natură noumenală, deci nedeținând 
valenţe empirice. Pentru Jung, întreaga conştiinţă morală inconștientă se 
comportă drept un factor noumenal, deci inexplicabil la nivelul definiţiilor 
de ordin raţional. Ea scapă oricăror încercări de încadrare și integrare 
într-un sistem al cuantificărilor și circumscrierilor raționalist-obiective. 
Ca expresie arhetipală a voinței divine, conştiinţa morală inconștientă aparţine 


acelei sfere în marginea căreia rațiunea umană trebuie să se oprească, 


* Hegel, Georg Wilhelm Friedrich, Fenomenologia Spiritului, Editura IRI, București, 2000, 
p. 419. 

autoritatea sa neavând capacitatea de a se prelungi peste această frontieră 
ancestrală. 

Şi aşa cum trebuie să recunoaştem teritoriile vaste unde activitatea 
gnoseologică își poate revendica mereu noi descoperiri, tot astfel ar trebui 
să acceptăm şi realitatea existenței unor alte sfere onice, unde rațiunea 
nu poate deţine o autoritate de analiză primordială. În interiorul acestor 
sfere existenţiale se trăiește intensiv experiența de ordin noumenal, iar 
gândirea elaborată, logică poate doar seconda acest travaliu deopotrivă 
spiritual şi psihologic. Astfel, credinţa şi rațiunea nu se exclud nici din 
perspectiva psihanaliticii jungiene, dar există situaţionări unde supremația 
revine uneia în detrimentul celeilalte. Încercarea de a așeza cele două 
activități pe poziţii de egalitate cu sprijinul sintagmei cunoaştere prin credință 
este îndoielnică, în opinia lui Jung, atât timp cât se mai păstrează în termenul 
de cunoaştere valenţele raționalităţii stricte, iar în conceptul de credință 
se întrevăd încă nuanțele superstiţiei. 

O cunoaștere prin credință autentică implică contactul cu revelaţia, 
iar acest fenomen este, prin esenţa sa, de factură noumenal-arhetipală. 
Revelația sau viziunea de ordin mistic şi mitic aduce în prim-plan simboluri 
şi imagini arhetipale care aparțin noumenalului inconştient. În acest context, 
cunoaşterea nu poate funcționa după criteriile raționalității empirice, dar 
ea este prezentă ca o cunoaștere de ordin noumenal sau mistic. Același 
fapt se întâlnește și în cazul unei experienţe onirice, atunci când visul poate 
fi gândit şi intepretat dar de pe poziţiile unei logici de ordin special, adică 
o logică atipică, supraraţională și care acceptă factorul noumenal, taina, 
misterul, indescifrabilul. Practic, această logică se raportează la arhetipul 
exprimat simbolic şi îşi subordonează efortul analitic dinamicii manifeste 
a acestuia. Pentru Jung, conștiința morală autentică, distanțată net și chiar, 
adesea, situată opozitiv în raport cu conduitele moral-etice, nu poate fi 
decât de natură inconștientă prin faptul că ea este dominată de arhetipul 
numinos%0. În măsura în care acest arhetip este indefinibil din perspec- 
tiva unei raționalități empirice, el deţinând o natură transcendentă, teza 
ancestrală conform căreia conștiința morală inconștientă se resimte ca 


Vox Dei are, în opinia lui Jung, dreptul la justificare. 

Conform gândirii psihanalitice jungiene, avem așadar un prim funda- 
ment psihic nesfârșit, care este inconştientul colectiv, cu matrița arhetipală 
demiurgică și arhetipurile sale universale. Pe baza acestuia sunt glisate, 
asemenea unor erupții individualizate, inconştienturile personale, în care 
devin active atât arhetipurile universale, cât și cele individuale, formate 
în primii ani de copilărie ai fiecăruia dintre noi. Dinspre acest inconștient 
colectiv răzbate şi conştiinţa morală inconștientă, care este indusă fiecărei 
fiinţe umane prin formatul arhetipal. Acesteia i se adaugă inserţiile etice 
social-religioase construite și sedimentate din societatea arhaică și până 
în prezent. 

În mediul acestor forme de suprafaţă poate fi activat şi mecanismul 
frustrărilor sexuale sau al sincopelor psihice de altă natură. Dar aceste 
deviații şi negativități psihice nu îşi au locul în spectrul de manifestare al 
conștiinței morale inconștiente, chiar dacă aceasta poate îmbrăca uneori, 
conform analiticii jungiene, și forme negative. Ceea ce răzbate prin activi- 
tatea conştiinţei morale inconștiente se rezumă doar la expresia arheti- 
pală a noumenalului caracteristic, cu precădere a inconştientului colectiv. 
Imaginea Divinităţii ca arhetip universal central se impune pentru marile 
tradiţii arhaice religioase drept sursa ce comunică arhetipal imperativele 
morale survenite dinspre inconştientul colectiv. Așadar, ascultarea lui 
Vox Dei ar reprezinta ascultarea inconştientului colectiv şi a axiomaticii 
sale de tip moral. Care este sursa internalizării acestor repere morale la 
nivelurile atât de profunde ale psihicului colectiv și cum au fost ele inau- 
gurate drept elemente primordiale funcționale în cadrul conţinuturilor 
nesfârșite ale inconştientului colectiv sunt aspecte a căror cercetare, deo- 
camdată, consideră Jung, ne este greu accesibilă, poate tocmai datorită 
caracterului lor noumenal. 

Imperativele impuse de sistemele conduitelor morale diferă adesea 
substanţial de la un interval spațio-temporal la altul. Așadar, ceea ce poate 
fi considerat etic şi corect din punct de vedere al conduitei, al ţinutei social- 
religioase pentru un anumit timp și o anumită locaţie, poate fi respins 
drept non-etic pentru o altă epocă și un alt loc. Relativitatea axiologică a 
conduitelor morale este evidentă la nivelul evoluţiei istorice şi raportat 
la diversitatea spaţială a poziționării diferitelor tradiţii și culturi. Judecata 
asupra unui fapt sau a unei alegeri se va manifesta, în cazul conduitei 

etice, strict în funcţie de reperele și interdicțiile stabilite de aceasta. Se 
poate spune că o individualitate umană este judecată etic în funcție de 
gradul de fidelitate manifestat față de sistemul de conduită morală în 
care se află angajată existenţial, în registrul căruia a fost înscrisă odată cu 
apariția sa spaţio-temporală. 

În consecinţă, fiecare fiinţă umană apare încadrată de un mediu com- 
plex, din care face parte şi această componentă a conduitelor și normelor 
etice. Abaterea sau încălcarea lor semnifică, de la începuturile evoluției 
omenirii, asumarea unui comportament non-etic ce se cere sancționat. 
Ce se manifestă aici este o discrepanţă, o paranteză ce nu se potriveşte cu 
întregul stabilizat al eticului comunităţii respective. Această parte diferită 
de comportament reprezintă o derogare de la axul şi mobilitatea firească 
a întregului. Prin urmare, ea trebuie sesizată deplin, corectată şi estompată. 
Totodată, se conferă actului de corecție şi stingere a unui comportament 
non-etic şi caracterul de exemplificare, astfel încât posibilele noi încercări 
de manifestări asemănătoare să poate fi descurajate. Pe o astfel de schelă 
operaţională s-a constituit întregul mecanism de supraviețuire a societăților 
umane, în afara menţinerii conduitelor etico-religioase această supraviețuire 
fiind imposibilă. 

În opinia lui Jung, conștiința morală inconștientă nu poate fi carac- 
terizată de relativitate spațio-temporală, precum însuși inconştientul nu 
pare a deţine o ancorare în timpul și spaţiul lumești. În cazul în care 
conștiința morală inconștientă decide asupra unui act sau gând că este 
imoral, această damnare nu are legătură cu şi nu provine din raportarea 
la un cod etic extern. Dimpotrivă, decizia survine dinspre acel sistem fix 
arhetipal ce își arogă statutul de instanță morală inconștientă absolută, 
deci nerelativă şi neintegrată spaţio-temporal. Dar ea este manifestă în 
raport cu normalitatea morală inconștientă, dictată dinspre nivelurile 
ancestrale arhetipale, solicitată de ceea ce a fost numit, din perspectivă 
mistică şi mitică, drept Vox Dei. În concluzie, atunci când conştiinţa morală 
inconștientă devine perturbată de survenirea unui eveniment cu caracter 
imoral, se consumă un act de separație în raport cu axiomatica morală 
inconştientă. Un act imoral în acest sens reprezintă un demers ce nu poate 
fi integrat în normalitatea morală inconştientă, dictată și fundamentată 
odată cu generarea întregii structuri psihice umane, deci și a rețelelor 
arhetipale ce dictează moral. 

Jung subliniază că raportul dintre sistemul etic al moravurilor impuse 
social-religios de-a lungul istoriei şi reperele de operare ale conștiinței 
morale inconștiente este, în limbajul teologic, raportul dintre rațiune şi har. 
Dacă se poate vorbi despre un astfel de raport, înseamnă că există un 
perimetru unde cele două direcţii active ale psihicului uman se pot inter- 
secta și corela. Din nou, Jung face apel la dialectica hegeliană, afirmând că 
imperativele conduitelor etice se pot întâlni frontal cu cerinţele conștiinței 
morale inconștiente, generându-se astfel o zonă de sinteză simbiotică, zonă 
identificată de Jung ca fiind etosul. În concret, această regiune sau acest 
plan psihic, cultural și social reunește ambele instanţe, păstrând ceea ce 
pentru Jung, este extrem de semnificativ, şi anume sensul transcendent al 
devenirii ființei umane. 

În etos, aşadar, se împletesc directivele simțului practic, empiric, in- 
stinctului de conservare prin intermediul respectării unor reguli de conduită 
social-religioasă cu pulsiunile moralei inconștiente, cu intuiţia şi sentimentul 
teluric al moralității sau imoralităţii unei fapte sau decizii asumate. Avem, 
prin urmare, conform gândirii psihanalitice jungiene, imperativul general 
al conduitei moral-religioase, construit în timpuri ancestrale și dezvoltat 
constant, cu efecte concrete la nivelul reglării şi echilibrării vieții sociale 
umane. Şi avem un alt imperativ general, cel al pulsiunilor conştiinţei 
morale inconștiente, care ne spun când un act sau o alegere este morală 
sau nu, care ne fac să intuim, să simțim supra-logic ce este corect și ce nu 
este corect din perspectivă morală, aici nefăcându-se apel la argumentarea 
strict rațională. 

Cele două mari clase de solicitări, una conștientă şi cealaltă survenind 
dinspre inconştient, se reunesc în sfera etosului, constituind marea tradiție 
a moralei omeneşti. Pentru Jung, această reunire a conștientului cu incon- 
ştientul, a cerințelor empirice social-religioase cu solicitările transcendente 
ale conştiinţei morale inconștiente, denumite, nu întâmplător, Vox Dei, 
reprezintă un argument în favoarea asumării contemplative a ființei umane 
drept o entitate empiric-etică, dar şi transcendent-morală. Și totuşi, dincolo 
de aceste evidențe pe care Jung le surprinde şi dezvoltă, rămâne pentru 
analitica sa problematica conștiinței morale inconștiente negative?!. Dacă 

conștiința morală inconștientă poate fi reprezentată drept Vox Dei, cum 
se poate ca vocea divinității să fie și negativă, să îmbrace și forme ce par a 
înșela și a dovedi cruzime, lipsă de compasiune, de toleranţă şi clemență? 
Şi cum poate această voce să își nege uneori propriile decizii, relevând un 
tip special de sarcasm și ironie aruncate asupra destinului uman? 

Jung încearcă un răspuns la această apăsătoare dilemă reamintind 
cazul relatării vetero-testamentare despre dreptul lov. Textul biblic spune 
că în pofida atitudinii sale virtuoase, ce respecta întru totul atât conduita 
etică impusă de tradiţia iudaică, cât şi principiile conștiinței morale incon- 
știente, adică acele solicitări transcendente ale Divinităţii comunicate prin 
revelaţie și har, lov este lovit crunt, în urma unei înțelegeri dintre Creator 
şi demon. Mai precis, i se retrag toate beneficiile unei vieţi prospere, 
pentru ca la final să fie împovărat cu afecțiuni trupeşti greu de suportat. 
Confruntat cu această situație paradoxală, în care Divinitatea lovește 
necruţător, generând o pedeapsă fără temei moral, nedreaptă, lov nu 
se revoltă și nu ripostează ci, dimpotrivă, acceptă senin greaua povară 
ontică. Ceea ce uimeşte aici, consideră Jung?%, este faptul că în dialogul 
cu Divinitatea, lov pare mai avansat moral decît aceasta, prin adoptarea 
unei atitudini de retragere, smerenie și modestie. Discursul Divinităţii, 
în schimb, se aseamănă cu cel al unui lider arogant și disprețuitor, care nu 
pare a preţui propria sa creaţie. Pe tot parcursul acestui dialog, conștiința 
sau, mai precis, resursele inconștiente ale lui lov par a fi într-o permanentă 
ascensiune morală. Totodată, comentează Jung?®, finalul întregii narațiuni 
vetero-testamentare despre dreptul lov ne aduce în prim-plan o soluționare 
care nu ne poate mulțumi deplin. 

Astfel, se amintește acolo că dreptului lov i s-au oferit din nou pri- 
vilegiile pierdute şi a murit trăind îndeajuns. În opinia lui Jung, drama 
iovică este mult prea gravă în comparaţie cu răsplata anunţată la final. 
Negativitatea atitudinii asumate de către Divinitate, care face o înţelegere 
cu demonul, lovindu-l şi abandonându-l pe dreptul lov, nu poate fi anulată 
de anunţul final al restituirii unor bunuri materiale pierdute. Aici Vox 


Dei se menţine într-o arie întunecată de operare, iar ceea ce acționează 

este, din perspectivă psihanalitică, conștiința morală inconștientă negativă. 
Şi totuși, în opinia lui Jung, finalul istorisirii despre dreptul Iov nu se 
găsește la sfârșitul cărții vetero-testamentare despre cazul dramei sale. 

Acest final este reprezentat de evocarea evanghelică a dramei cristice. 
Momentul răstignirii reunește componenta psihologică, mitică, mistică și 
teologică şi conferă un răspuns radical dramei iovice. Conform acestui 
răspuns, cristalizat prin sacrificiul și exprimările cristice agonice din acest 
moment paroxistic, lov nu este abandonat de către Divinitate, ci dimpo- 
trivă, aceasta suferă alături de el și pentru el. Paradoxul prezenţei divine 
în absenţa divină, în eclipsa metafizică a dispariţiei harului său se manifestă 
aici din plin. Altfel spus formularea apoteotică Eli, Eli, Sabat Ali nu exprimă 
decât faptul că Divinitatea nu l-a părăsit pe lov ca simbol al întregii omeniri, 
ci doar s-a ascuns. Această retragere şi consubstanţialitate în suferință cu 
fiinţa adamică este realul răspuns și autentica finalitate pentru drama iovică, 
o finalitate ce deschide spre speranţa unei izbăviri, sau cum transmite 
terminologia psihanalitică jungiană spre posibilitatea unei desprinderi 
de propria umbră”. 

Din această perspectivă se poate naşte interogarea dacă se mai poate 
vorbi, la nivel psihanalitic, de existența reală a unei conștiințe morale 
inconștiente negative, a unei Vox Dei obscură şi întunecată. Jung, consideră 
că este necesar să existe o astfel de prezenţă la nivel inconștient, ea este 
reflectată de toate marile tradiţii mistice şi mitice ale omenirii, fiind astfel 
exprimat în termeni figurați reversul monedei sau celălalt chip al Divinității. 
Conform acestor tradiții, numai întâlnirea tragică cu acest chip poate 
consolida şansa unei reale evoluţii spiritual-mistice. Din punct de vedere 
psihanalitic, abia confruntarea cu umbra și așezarea sub incidenţa con- 
ştiinţei morale negative inconștiente poate susține echilibrarea dintre in- 
conștient şi conştient, îndepărtarea posibilității survenirilor nevrotice şi 
consolidarea unei ţinute autentic-morale?. Atât confruntarea, cât şi posi- 
bila evoluţie sufletească evocate aici nu se pot derula decât prin asumarea 
arhetipului ca unitate funcţională primară inconștientă, care manifestă o 
funcție morală. Pe baza acestei funcţii transcendent-morale, conștiința 

inconştientă morală pozitivă, dar şi negativă, pulsează intensiv şi răzbate 
spre etajul conştientului, acolo unde se întâlneşte cu imperativele condui- 
telor etice tradiționale. Joncţiunea astfel împlinită stă la baza etosului ce 


însoţeşte întreaga tranzitare spaţio-temporală a omenirii?. 


II.2. Constituţia arhetipal-noumenală a binelui și răului 


II.2.1. Conștientul în raport cu binele și răul relative. Inconștientul 
în raport cu binele şi răul absolute. Fritis sicut Deus, scientes 
bonum et malum. Interpretarea de nuanţă scolastică a binelui și 
răului absolute ca aspecte ale voinţei divine de tip tremendum şi 
fascinosum. Transpunerea aspectelor voinţei divine în principii 
de ordin arhetipal-noumenal. Experimentarea lui excessu affectus 


Mirajul rostirii se poate manifesta uneori extrem de intens la nivelul 
personalității individuale și colective. Tendinţa de a înlocui realitatea prin 
sisteme de cuvinte, interrelaționate logic este una dintre cele mai întâlnite 
fenomene din aria manifestărilor omeneşti. Această tendință este urmată 
îndeaproape de înclinația de a învesti cu valoare de adevăr și de a crede 
cuvintele în locul realității esenţiale. Plecând de la această remarcă, Jung 
deschide dezbaterea despre problematica binelui și a răului, mărturisind 
eforturile sale de a refuza asumarea reflexului ce substituie realitatea 
cuvântului. 

Astfel, Jung s-a întrebat dacă vorbindu-se, conceptualizându-se, ela- 
borându-se sistematic asupra tematicii binelui și a răului s-au avut în 
vedere aceste două realități eidetice ale paradigmei ontice și gnoseologice 
umane, sau doar cuvintele ce numesc aceste două aspecte esenţiale pentru 
destinul omenesc. În viziunea psihanalistă jungiană, problematica binelui 
și a răului având o miză copleșitoare pentru înțelegerea generală asupra 
lumii şi a rostului existenţial uman, s-a optat spre o deviere de la demersul 
unei adânci contemplări analitice asupra binelui şi a răului, deviere ce a 
permis ancorarea analiticilor metafizice în câmpul semantic şi hermeneutic 
al cuvintelor bine și rău. 

Aceste două noţiuni au fost intens utilizate și cercetate, conexate şi 
integrate în diferite complexe de abstractizare conceptuală, identificându-se 

în mod eronat și riscant demersul de înțelegere a binelui și a răului cu 
discursul analitic asupra termenilor ce numesc aceste două concepte. 
Prin urmare, se întreabă Jung, atunci când discutăm despre bine şi rău, 
cunoaştem noi în mod autentic şi profund ce înseamnă și care poate fi 
statutul ontic şi gnoseologic al binelui și al răului, ştim noi într-un chip 
obiectiv ce este binele și răul? Dar se poate spune totuși, obiectiv, ce este 
bine şi ce este rău? Cel mai adesea, observă Jung, atunci când oamenii 
caracterizează un eveniment, o situație sau o prezenţă ca aparținând binelui 
sau răului, ei de fapt raportează factorul respectiv la axiomatica lor de 
valori pozitive și negative. Ceva va fi bine sau rău în funcţie de expectativa 
și interesul celui care operează această delimitare între pozitiv și negativ. 
Așadar, este bine sau rău pentru el sau pentru grupul limitat din care face 
parte, situația prezentându-se adesea răsturnat pentru alți oameni sau 
grupuri diferite. Prin urmare, ceea ce este bine pentru unii oameni poate 
fi rău pentru alţii şi invers. 

Problema care se întrevede aici, consideră Jung, este cea a particulei 
logice și gramaticale este. Suntem obișnuiți să afirmăm că ceva este bine 
sau rău. Dar este într-adevăr acel ceva bun sau rău, aparţine el în mod 
autentic binelui și răului? De fapt, susține Jung, aici mirajul limbajului și 
obişnuinţele reflexelor sale ne împiedică să observăm faptul că acel ceva 
nu este propriu-zis bun sau rău, ci noi îl percepem aşa?”. lar mecanismul 
acestei percepții s-a format şi consolidat în timp, pe măsură ce evoluţia 
existenţei noastre ne-a stabilizat anumite repere axiologice, anumite borne 
ce ne indică ce este benefic şi ce este negativ pentru existența, supravie- 
țuirea și progresul nostru ca individualități psiho-sociale. În consecință, 
trebuie să spunem că ceva particular este bun sau rău pentru dimensiunea 
existenţei noastre și nu a tuturor oamenilor. 

Relativitatea binelui şi a răului constituie un aspect pe care, deși oamenii 
îl întâlnesc frecvent, îl ignoră constant dintr-un instinct defensiv, de apărare 
în faţa evidenţelor adevărului. A accepta din plin şi deschis acest fapt al 
relativităţii binelui şi răului înseamnă a recunoaşte dreptul la afirmare al 
celuilalt în raport cu propria ființare. Orgoliul şi autosuficiența împie- 
dică cel mai adesea asumarea relativității binelui şi răului, dublată de 

acceptarea valorilor celuilalt. Este mai comod, dar și mult mai distructiv, 
să accepţi ideea că ceea ce tu consideri că este binele și răul reprezintă în 
realitate binele şi răul universal-valabil. Într-o astfel de asumpţie postulezi 
propria structură a egoului drept centru valoric universal, entitatea dinspre 
care sunt emise valorizările și adevărurile ultime. Este iluzia susținută de 
către obişnuinţele și stereotipurile limbajului, utopia încărcării excesive a 
personalității cu sens valoric supradimensionat. 

Respingând reveaţia creştină, Friedrich Nietzsche a propus poziţio- 
narea umană dincolo de bine şi de rău, repere înţelese ca borne de ordin 
individual, construite de fantazările teologice în scopuri manipulatorii și 
dogmatice. Fascinaţia acestor concepte fabricate artificial a reușit, în opinia 
lui Nietzsche, să-şi proiecteze modulaţia hipnotică și asupra unor spirite 
extrem de lucide, cum ar fi Socrate?. Propunerea nietzscheeană se rezumă 
aici la renunţarea asumării binelui și răului drept valori universale, la 
recunoașterea subiectivităţii lor relative şi la înlocuirea credinței în lumea 
platonică a Ideilor, unde Binele este Ideea centrală, precum și în trans- 
cendenţa creștină, cu asumarea circularității absurde a lumii sub spectrul 
eternei reîntoarceri a aceluiaşi. 

Dar încercarea nietzscheeană de a abandona reperele binelui şi ale 
răului s-a suprapus cu demersul respingerii compasiunii față de aproape 
şi cu exacerbarea voinţei de putere ca resort vital și plenipotenţial al vieții 
autentice. Relativizarea binelui şi răului îmbracă în gândirea nietzscheeană 
forma ateismului combativ care, refuzându-se revelaţiei și credinței în 
existenţa divină, ca primă și ultimă sursă a delimitării dintre bine și rău, 
jonglează în dimensiunea riscantă a lipsei de iubire față de aproape și a 
cultului excesiv pentru un vitalism biologic inuman. Pretenţia saltului 
peste limitele ființei umane, prin abandonarea binelui şi răului ca repere 
ultime morale, poate conduce, dincolo de fascinația stilului, în cazul gândirii 
nietzscheene, la concluzii ce pot deschide spre interpretări tendenţioase 
şi distructive pentru întregul destin al umanității. 

Spre deosebire de Nietzsche, Jung nu neagă existenţa binelui şi a răului 
ca principii universale, dar le delimitează de ceea ce cred adesea oamenii 
că ar fi bine şi rău. Atunci când se discută despre bine şi rău, susţine Jung, 


28 Nietzsche, Friedrich, Dincolo de bine și de rău, Editura Universitas, București, 1998, p. 8. 
2 Heidegger, Martin, Despre eterna... loc. cit., p. 22. 

se uită frecvent că ele nu sunt simple repere fabricate de către necesitatea 
conservării individuale sau sociale a omenirii. Intervine aici din nou 
distincția jungiană între dinamica conștientului, care este responsabilă 
de postularea unor repere etice relative, denumite drept bine și rău, şi 
dinamica inconștientului, dinspre care se manifestă principiile universale 
ale binelui și răului. Așadar, există un bine și un rău relativ, mai exact 
există repere pe care personalitatea individuală sau societatea arhaică le-a 
postulat drept bine şi rău, dar există şi axiome invariabile care reprezintă 
binele și răul autentic, absolut. Într-adevăr, consideră Jung, ceea ce pentru 
un om, ca entitate psihică este perceput drept bine, pentru un altul poate 
fi un rău fatal şi invers. 

Cazul conflictelor între naţiuni sau al impactului între interese indi- 
viduale opuse reprezintă în acest caz un bun exemplu al relativizării 
binelui și răului de acest tip. Pentru Nietzsche, acesta este unicul registru 
al binelui și răului, iar el trebuie depășit. În viziunea lui Jung, este im- 
propriu să discutăm despre bine și rău numai în acești termeni. În esență, 
binele și răul care sunt evocate aici sunt particulizate, individualizate, 
ele nu sunt un bine şi un rău real, autentic, ci doar pecepţii ale unor stări 
pozitive sau negative în raport cu indivizi sau grupuri restrânse, circum- 
scrise temporal şi spaţial. În acest sens, spre exemplu, ceea ce este perce- 
put drept bine, într-o anumită epocă istorică şi pentru un anumit popor 
localizat într-o regiune specifică, poate fi perceput drept un rău marcant 
pentru un alt timp și un alt popor. De asemenea, o schiță de tratament 
poate fi nocivă sau chiar fatală pentru un pacient şi benefică pentru altul. 
Dar în toate aceste cazuri, atenționează Jung, nu sunt implicate realitățile 
ultime ale binelui şi răului, ci doar ceea ce este perceput, efemer şi de către 
un segment receptiv limitat, ca fiind benefic sau nociv. 

Plecând de la formularea vetero-testamentară Eritis sicut Deus, scientes 
bonum et malum (Şi veți fi ca Dumnezeu, cunoscând binele și răul)”, Jung, 
susține că binele și răul autentice trebuie înţelese ca principii universal- 
valabile. Dar atunci când se evocă ideea de principiu, ființele umane trebuie 
să înţeleagă că un principiu autentic le depășește totalitatea capacităţilor 
de cunoaştere şi operare. Un principiu survine cu mult înaintea atenției 


2% Geneza, 3:5. 

lor analitice și se dezvoltă, la nivel de impact, mult după epuizarea acesteia. 
Cu alte cuvinte, este vorba despre limitarea și incapacitatea ființei de a 
cuprinde şi gestiona potenţialul şi aria de extensie a unui principiu. 

Încercarea temerară de a controla şi înţelege pe deplin un principiu 
se dovedeşte a fi o cădere, o prăbuşire spirituală în orgoliu asemănătoare 
cu cea spre care tinde demonul amintit în parabola vechi-testamentară 
evocată de către Jung. Acest demers hazardat face parte din ceea ce limbajul 
psihanalizei jungiene numește încercarea de cunoaștere deplină și control 
total asupra mobilităților inconştientului. Atunci când un om postulează 
edicte şi exprimă verdicte asupra calității morale pe care o manifestă o 
situație sau alte prezențe umane, el se pronunţă descisiv asupra dinamicii 
inconştientului şi o cataloghează etic. Dar, susține Jung, un asemenea de- 
mers este imprudent pentru că noi, ca fiinţe limitate ontic şi gnoseologic, 
nu deținem date ultime referitoare la sfera inconştientului și la natura 
propiu-zisă a binelui și a răului. În esenţă, avem capacitatea de a ne pro- 
nunța numai cu referire la percepții şi contacte ce ne pot fi benefice (sau 
nu) nouă personal, ca entități individuale psiho-fizice. 

De asemenea, consideră Jung, ne stă la dispoziție potenţialul unei 
încadrări relative a percepţiilor noastre în raport cu anumite standarde 
sau etaloane de etică comportamentală și mentalitate de ordin moral. 
Oameni aparținând de locaţii și timpuri diferite s-au pronunţat asupra 
binelui şi răului aferent unei situaţii sau prezențe umane numai în raport 
cu o constituție de norme ale conduitei etice pe care şi-au asumat-o din 
timpuri imemoriale. Dar așa cum deja a fost amintit, pentru Jung astfel 
de repere, în funcţie de care s-au emis consideraţii de ordin etic, țin de 
structurile conştientului, ele sunt ancorate în solul psihic de suprafață al 
acestuia. Problematica binelui și răului autentic, nerelativ, intră însă în 
sfera de competenţă a dinamicii inconştientului, acolo unde nu se poate 
circumscrie rațional o serie limitată de forme şi manifestări. 

Este vorba despre un abis al energiilor psihice grupate şi informate 
arhetipal despre o sursă inepuizabilă și necontrolabilă în totaliate a pul- 
siunilor psihice. Dinspre această extensie psihică situată dincoace de noi, 
deci în spatele activităţilor conștiente, survine şi sensul autentic al binelui 
și răului, sens care poate fi de factură transcendent-revelată. Practic, Jung 
nu se pronunţă asupra validității unei astfel de posibilităţi, dar el aten- 

ționează că încercarea de a postula binele și răul drept borne aparținând 
strict imanentului și dimensiunii conştientului este o eroare ce aduce 
omul în postura riscantă a unei autorități supreme, care poate decide 
ireversibil ce este bine şi ce este rău?!. Este derapajul conceptual extatic 
în care s-a ancorat gândirea resurecționară a lui Nietzsche dar și deviația 
exagerat raționalistă ce a ţinut captivă gândirea freudiană. În ambele 
situaţii, orgoliul uman dă impresia că știe deplin ce este binele și răul, 
erijându-se astfel în poziţia zeului atotcunoscător. Socrate, spre exemplu, 
a sesizat acest pericol şi l-a evitat chiar la finalul existenţei sale, ultima sa 
rostire făcând trimitere la faptul că numai Divinitatea deține cunoaşterea 
stadiilor ultim-transcendente sau, cum ar reformula limbajul psihanalitic 
jungian, cunoașterea etajelor profunde ale inconştientului și deschiderile 
noumenale ale acestora*?. Înțelegerea relativităţii aprecierilor noastre refe- 
ritoare la bine și la rău reflectă, în ultimă instanţă, conştientizarea limitărilor 
tipice pentru orice ființă omenească. În planul experienţelor esteticului, 
sublinează Jung, este de asemenea evidentă relativitatea oricăror formulări 
apreciative, frumosul şi urâtul fiind catalogări temporare, dependente de 
mentalitate și tradiţia unui anumit moment și loc. 

Din perspectiva experienţei clinice, Jung, observă că adesea ceea ce 
un pacient consideră drept un act medical care îl agresează sau se desfăşoară 
împotriva opțiunii sale, se dovedește a fi la final un demers extrem de 
benefic și util. Şi, invers, ceea ce poate fi considerat la început drept un 
gest benefic și binevoitor în raport cu solicitările imediate ale pacientului, 
poate fi într-un sfârșit un resort al prăbușirii sale patologice irecuperabile. 
Situaţia se repetă și la nivelul parcursului destinului uman. Adesea, ceea 
ce ni se pare a fi un bine imediat, care trebuie dobândit cu orice preţ, ar 
putea genera un efect negativ cu prelungiri distructive de-a lungul întregii 
vieţi. Aşadar, susține Jung, cunoaşterea noastră asupra binelui și răului 
absolut este extrem de precară şi întreaga noastră pronunțare despre aceste 
repere primordiale morale nu poate fi decât relativă. 

Amintind de viziunea metafizic-teologică a scolasticilor, Jung consideră 
că binele şi răul sunt principii, iar un principiu reprezintă, aşa cum indică 


și numele său, un prius, adică o instanţă care ființează şi acționează dintru 


%1 Jung, Carl Gustav, Civilizaţia..., loc. cit., pp. 501-503. 
22 Platon, Dialoguri. Apărarea lui Socrate, Editura IRI, București, 1996, p. 40. 

început, de mai înainte de orice conştientizare a sa. Conform viziunii 
scolasticilor, preluată selectiv și de către Jung, principiile sunt expresia 
unei structuri primare ontice sau a unei autorităţi ultime, care își manifestă 
teofanic atotcunoașterea. Această instanță informează întregul univers, 
practic ea impune ordonator forma ce încadrează conținuturile și datele 
fizice și psihice. Înţeleasă ca Fiinţă primă?*, ea reprezintă garantul oricărei 
cunoaşteri autentice, nerelative, dar și sursa fericirii” sau, în limbaj psiha- 
nalitic, centrul arhetipal de generare al echilibrului dintre conştient şi 
inconştient. Așadar ultimul principiu, temelia principiilor primordiale, 
ar fi reprezentat de către Dumnezeu sau, în terminologia jungiană, de 
arhetipul central al Divinităţii. Prin urmare, aceste principii întemeietoare, 
printre care binele și răul, ar putea fi înțelese drept aspecte ale voinței divine. 

În opinia lui Jung, binele şi răul pot fi privite drept factori ai judecății 
etice omenești, centre valorice ale acesteia, dar ele se vor afla sub incidența 
relativului, al efemerului temporal și diversităţii spaţiale. Este vorba despre 
un bine şi un rău relativ, aparținând conştientului, un bine şi un rău situa- 
tional, care reprezintă de fapt o stare de percepție momentană. Dincolo 
de aceşti factori bipolari ai conştientului și ai conduitelor etice se află 
binele și răul absolut, supra-temporal şi a-spaţial, elemente care survin în 
aria morală inconştientă, arie ce se deschide spre transcendenţa Principiului 
Prim. Jung susţine în acest context că binele și răul absolut pot fi gândite 
ca repere şi principii absolute doar în măsura în care le asumăm ca rădăcini 
ontice primare, ca începuturi, aspecte şi nume ale plenipotenţei arhetipului 
divin. Această asumare implică recunoașterea finitudinii proprii umane 
în raport cu Absolutul divin. 

Este vorba despre întâlnirea conștientului uman cu situația inconştien- 
tului manifest, cu ceea ce scolasticii numeau excessu affectus, adică o stare 
de paradox ontic și gnoseologic în fața căreia orice poziționare superioară 
este exclusă. Jung consideră că atunci când ne întâlnim cu aceste contexte 
supra-logice, ne intersectăm de fapt cu manifestarea aspectelor divine, cu 
materializarea activă a principiilor voinţei absolute, principii care ţin de 


tremendum şi fascinosum, fiind de substanţă arhetipal-noumenală. Pentru 


23 Aquino, Thoma, Summa Theologica. Despre Dumnezeu, Editura Ştiinţifică, Bucureşti, 
1997, p. 136. 
24 Boethius, Consolarea filozofiei, Editura Polirom, lași, 2011, p. 175. 

Jung, încercarea de a domina sau neglija noumenalul astfel revelat în 
operaționalitatea sa indecriptibilă este sortită eșecului dintru început. 
Numinosum nu poate fi controlat şi adus sub incidenţa voinței umane, 
dimpotrivă, voința umană este aşezată sub forța de manifestare autonomă 
Și expresie a acestuia?%. 

Ceea ce se poate şi trebuie efectuat este, în opinia lui Jung, actul de 
amplă deschidere în raport cu apelul numinos. Un astfel de radical apel, 
care exprimă în ultimă instanţă voinţa divină, trebuie asumat drept o 
realitate absolută, drept o survenire care importă deplin și invariabil, a 
cărei valoare şi capacitate nu poate decât să domine, nefiind niciodată 
dominată. Jung compară această situaţie a întâlnirii lui numinosum cu 
principiile absolute divine, printre care se află binele și răul ne-relative, 
cu aşezarea în fața principiilor şi legilor din fizică. Axiomele fizice nu 
pot fi interpretate discreţionar, ele nu pot fi împărţite în clase sau grupe, 
dintre care unele ar putea fi acceptate, iar altele respinse. Aici se impune 
recunoașterea adevărului ce ţine de realitatea fizică și asumarea tuturor 
acestor legi care reprezintă o condiţie obligatorie a progresului cunoașterii 
umane. 

Aceste legi se arată tot ca un dat implacabil, ca o structură deja con- 
stituită, pe care poţi să o accepţi în complexitatea ei sau să o negi ignorant. 
Dar indiferent de opinia ta gnoseologică ca ființă umană, aceste legi vor 
rămâne în continuare operaţionale în realitatea lor concretă, încadrând 
întreaga evoluţie a universului. Ele reprezintă certitudini situate într-un 
plan superior voinţei umane, puncte de reper ale construcţiei întregii lumi, 
care pot fi atinse de cunoașterea omenească, dar nu și influențate sau 
modificate substanţial prin voința omului. Este și aici vorba despre un dat 
implacabil, căruia i te poţi conforma sau pe care îl poți neglija, opțiunea 
ta constituind, pentru o asemenea structură întemeietoare fizic, un demers 
irelevant şi fără potenţialitate activă?*. 

Încercarea de a refuza un astfel de mecanism se dovedește a fi un 
demers absurd, lipsit de sens şi finalitate. Aşezată în faţa acestor evidențe 
universale, ființa umană poate să le accepte sau nu, dar nu deţine capa- 


25 Jung, Carl Gustav, Prefață la Jacobi..., loc. cit., p. 10. Idem, Simboluri ale transformării..., 
loc. cit., pp. 211-212. 
2% Jung, Carl Gustav, Civilizaţia..., loc. cit, p. 504. 

citățile necesare unui act de evitare sau influențare al lor. Aceste realităţi 
fizice sau psihice își vor manifesta în mod optim influenţa şi își vor exercita 
rolul prestabilit indiferent de acordul, ataşamentul sau refuzul voinţei 
umane. Din acest motiv, consideră Jung, rolul autentic pe care trebuie să 
și-l asume un psihanalist, dar şi un fizician, este acela de a observa analitic 
prezenţa şi influenţa acestor imperative universale, intervenţia ştiinţifică 
fiind un demers secund, ce trebuie să fie constant în acord cu sensul şi 
parametrii deja stabiliți ai unor astfel de legi general-valabile. 


II.2.2. Depăşirea deficienței nevrotice sau confruntarea cu umbra 
drept rău cumulativ primordial. Felix culpa ca deficiență gnoseologică 
în raport cu posibilitatea cunoașterii binelui și răului absolute. 
Eroul arhetipal şi relativitatea verdictelor noastre etice 


Din perspectiva gândirii psihanalitice a lui Jung, așa cum psihicul 
uman comportă două dimensiuni active la nivelul energiei spirituale, tot 
astfel şi realitatea ce ne întâmpină ar deţine două straturi ontice suprapuse. 
În majoritatea situaţiilor, noi ne confruntăm cu aparenţa, cu masca unui 
eveniment. Realitatea, sensul sau adevărul acestuia se află ascuns în spatele 
unei fațade existenţial-cromatice care ne-ar putea induce în eroare, existând 
riscul unei interpretări și definiri false. Jung s-a întrebat dacă învestirea 
cu valoare de adevăr a judecăților individuale se justifică în orice context. 
Astfel, există multiple situaţii în care se confundă impresia sau părerea cu 
realitatea însăși. Prin urmare, ceea ce nouă ni se pare la un anumit moment 
temporal drept un rău evident, se poate dovedi ulterior drept un bine 
relevant. Şi chiar dacă negativitatea acelui eveniment ne pare de necon- 
testat, noi nu deținem capacitatea unei înțelegeri comprehensive, globale 
asupra întregului sistem conexat de evenimente, în care respectivul moment 
reprezintă doar o etapă intermediară. 

Jung readuce în discuţie situaţiile clinic-patologice pe care a încercat 
să le rezolve, contexte în care anumiţi pacienţi erau evident situaţi sub 
impactul unei stări psihice dezechilibrante și distructive. Misiunea psiha- 
nalistului părea extrem de precisă, ea trebuia să vizeze stoparea acestei 
paradigme afective întunecate şi reechilibrarea psihică a pacientului. Şi 
totuşi, avea să constate Jung, respectiva poziţionare psihică negativă a 
pacientului, trauma și experiența sa întunecată, depresivă, cu deschideri 

și predispoziții pronunţate spre nevroză accentuată, era o experiență 
necesară în evoluţia destinului individual respectiv. Practic, o astfel de 
traumă trăită intens deţinea rolul de a-l transforma și perfecționa, la nivel 
psihic, pe respectivul pacient. Nu exista pentru el o altă cale terapeutică 
decât înfruntarea cu starea depresivă. 

Jung consideră că psihanalistul nu trebuie, într-o astfel de situaţie, 
să îşi concentreze eforturile terapeutice pe estomparea unei astfel de stări 
apăsătoare, ci se impune ca el să asiste pacientul în confruntarea directă 
cu acest fenomen psihic interior. Numai în măsura în care pacientul 
reuşeșete înfrângerea şi anularea întunericului lăuntric, se poate vorbi 
despre o reuşită a procesului psihanalitic taumaturgic. Așadar, ceea ce 
apărea la început ca un factor negativ distructiv, se poate dovedi ulterior 
drept un resort excepțional pentru progresul şi evoluția psihică a paci- 
entului. Dacă nu ar fi fost acest obstacol așezat în parcursul dinamcii 
sale psihice, atunci resursele şi capablităţile sale inconștiente ar fi fost 
abandonate într-o constantă latenţă. Numai prin confruntarea cu propria 
deficiență psihică, aceste zăcăminte inconştiente sunt tranzitate din zona 
inactivităţii psihice spre operaţionalitatea efectivă sau, cum ar formula 
limbajul scolastic, din stare de potență ele trec în cea de act. 

Desigur, negativitatea efectivă a stării respective rămâne de necon- 
testat, dar ceea ce se modifică aici este rolul acestei negativități. Ceea ce 
pare la nivel restrâns drept un rău efectiv, se dovedește prin intermediul 
unei priviri de ansamblu a fi un baraj, un obstacol necesar a cărui depășire 
generează un bine autentic. Numai prin înfruntarea acestei deficienţe şi 
prin înfrângerea sa pacientul poate evolua, poate trăi progresul psihic 
autentic. Este ceea ce Jung numeşte confruntarea cu umbra. Intervenţia 
psihanalistului într-o astfel de situaţie, cu misiunea declarativ-asumată 
de a dilua și chiar anula prezenţa terifiantă a umbrei, poate reprezenta o 
gravă eroare, cu o gamă de consecinţe nefaste asupra evoluţiei patologice 
a pacientului. Crezul că umbra este un factor nociv, care trebuie anihilat 
prin perforarea de către psihanalist a sferelor inconştientului și eradicarea 
forţată a acesteia, reprezintă autentica sursă de rău ireversibil. 

Dimpotrivă, consideră Jung, soluţia corectă o reprezintă sprjinul psiha- 
nalitic acordat pacientului în confruntarea liberă pe care acesta trebuie să 
o dezvolte în raport cu întunecarea ce a erupt din propriul inconștient. 

lată, spune Jung, cum binele şi răul sunt relativizate și din perspectiva 
psihanalizei, a demersului psihoterapeutic. De fapt este vorba despre ceea 
ce percepe sau înțelege psihanalistul ca fiind bine sau rău. Adesea, aşadar, 
ceea ce pare în primă instanţă, la nivelul analiticii psihologice, drept un 
rău psihic realmente, se poate dovedi un factor dur al progresului spre 
un bine mai amplu. În absenţa confruntării cu umbra sau cu propriul 
nostru sediment psihic negativ nu este posibilă relansarea spre o evoluţie 
ascendentă sufletească, spre o stare de superioritate şi control psihologic 
care să ne îndepărteze de majorele dezechilibre nevrotice survenite prin 
subminarea balansului dintre conştient şi inconştient. 

Jung evoca şi noțiunea de predestinare, pe care, consideră el, o putem 
echivala în registrul teologic cu termenul de voinţă divină. Conform acestui 
registru, Divinitatea doreşte binele universal, deci izbăvirea spirituală a 
întregii creaţii demiurgice. Pentru atingerea acestui deziderat este permisă 
de către voinţa divină prezenţa factorului malefic, al răului manifest sau 
al umbrei ca ispită activ-dezechilibrantă, ca obstacol şi încercare potenţial 
devastatoare. Numai confruntarea, abordarea directă a factorului negativ 
poate constitui soluţia saltului spre proximitatea divină. Este aspectul la 
care se referă și tradiția mitică antică atunci când reia mereu tema conform 
căreia nu îți poţi asuma o poziționare în preajama zeilor fără sacrificiul 
înfruntării depline a răului manifest. 

În viziunea metafizicii moderne, această teză cunoaște o subtilă 
formulare prin intermediul teodiceei leibnizene. Conform acesteia, deși 
pare de neînțeles pentru majoritatea spiritelor umane, răul reprezintă 
un factor strict necesar în vederea împlinirii binelui universal. El se 
aseamănă cu o prezenţă insulară negativă în mijlocul unei extensii ne- 
sfârşite pozitive?”. Răul contribuie la desăvârşirea binelui, dar îl şi scoate 
în evidenţă prin intermediul mecanismului de contrarietate excesivă. 
În absenţa răului poate că binele nu ar fi prețuit şi evaluat la autentica 
sa măsură și valoare absolută. Planul Spiritului divin prevede, cum se 
exprimă Georg W.F. Hegel, acest conflict dialectic între bine și rău ce 
trebuie să se finalizeze printr-o exacerbare eshatologică a binelui absolut?%. 


27 Leibniz, Gottfried Wilhelm, Eseuri de teodicee, Editura Polirom, Iași, 1997, p. 93. 
28 Hegel, Georg Wilhelm Friedrich, Prelegeri de filozofie a religiei, Humanitas, Bucureşti, 
1995, p. 39. 

Prin contrast cu întunecările răului, lumina binelui se poate observa 
în plenitudinea grandorii sale. Tot astfel, prin apropiere comparativă, 
binele psihic final își poate etala strălucirea în contrast cu abisul nocturn 
al umbrei. Este aspectul pe care Jung insistă mereu atunci când abordează 
problematica răului, arătând că numai o instanță supremă poate cunoaște 
ceea ce este necesar evoluţiei spirituale a omului, uneori erupția umbrei 
în plan psihic și a tragediei în planul vieţii spaţio-temporale aparţinând 
unei predestinări ce depăşeşete cu mult capacitățile noastre de înțelegere 
şi accepţie cognitivă. Este reluată, de pe poziţiile gândirii psihanalitice, 
ideea anticilor conform căreia un destin este deja stabilit pentru fiecare 
individualitate umană, acest destin fiind inserat la nivel cosmic prin 
aritmetica universală descrisă de pitagoreici?*. În cadrul acestei geometrii, 
ce include destinul uman și arhitectura celestă, prezenţa răului se dovedește 
a fi un factor necesar care contribuie, în ultimă instanță, la realizarea 
binelui universal. Dar pentru a deţine o astfel de viziune este nevoie, 
în opinia anticilor, de ascultarea și înțelegerea mesajului divin sau, exprimat 
în limbajul psihanalitic, de centrarea atenţiei pe mesajul inconștient, pe 
ecoul emis de Vox Dei. 

Problema predestinării nu trebuie privită, în opinia lui Jung, drept o 
temă ce împiedică sau anulează libertatea de acțiune în fața situaţiilor 
limită. Practic, este predestinată și posibilitatea de a opta pentru o anumită 
cale, formulă de rezistenţă în raport cu răul manifest. Divinitatea sau destinul 
ne așează uneori, consideră Jung, în situații extreme pe care trebuie să le 
abordăm înfruntând sau nu factorul negativ. Alegerea ne aparține, dar 
ne este prestabilit că trebuie să alegem. Astfel, deja încercarea se află în 
fața noastră, iar obstacolul a fost aşezat în mod predeterminat. Uneori 
depăşirea sau înfrângerea acestuia constă tocmai în asumarea unui act 
ce nu este conform eticilor de conduită social-religioasă, dar este moral 
în raport cu acea conștiință morală inconștientă, deja evocată ca subiect 
important pentru gândirea jungiană. 

Astfel, susține Jung, poţi fi pus în situaţia în care acţiunea ta să fie 
evident non-etică, să încalce codurile de conduită tradițională, dar în 
același timp să deţină o înaltă valoare morală la nivelul deschiderilor spre 


 Koesttler, Arthur, Lunaticii, Editura Humanitas, București, 1995, p. 33. 
3% Porphyirios, Viaţa lui Pitagora. Viaţa lui Plotin, Editura Polirom, lași, 1998, p. 51. 

transcendent ale inconştientului. Poţi, prin urmare, să încalci una dintre 
poruncile etice arhi-cunoscute prin care este interzis actul de a minţi, dar 
printr-o astfel de imoralitate se pot salva mai multe vieţi omenești. Într-o 
astfel de situaţie, relativitatea binelui și a răului este evidentă, mai precis 
instabilitatea conceptuală și empirică a binelui şi răului postulat de către 
normativele conștientului transpuse prin coduri socio-religioase. Salvarea 
respectivelor vieți reprezintă binele dictat dinspre inconștient, acel bine 
absolut nerelativ, care se suprapune peste un rău relativ. Aici Vox Dei 
dictează intervenţia salvatoare cu prețul unui gest non-etic%!. 

Jung consideră că acest bine absolut, asemeni răului absolut, trebuie 
intuit şi simţit. El scapă logicii unei raportări la un sistem de repere con- 
venţionale, tradiționale. Se manifestă spontan, răzbate dinspre inconştient 
și trebuie perceput şi aplicat fără filtrul comparaţiei cu mediul etic tra- 
diţional. În acest sens, spune Jung, binele şi răul autentic se simt drept o 
experiență noumenală, tainic-transcendentă atât pentru cel care le conferă, 
cât şi pentru cel care le primeşte. Nu întâmplător limbajul comun foloseşte 
pentru aceste situaţii expresii precum am simțit că trebuie să împlinesc acest 
bine sau am simțit că este ceva rău aici. Simţirea are, într-un astfel de context, 
o legătură directă cu Vox Dei, o conexiune care depăşeşte și chiar negli- 
jează raportarea la codurile etice impuse de tradiţiile etico-religioase. 

Jung evocă conceptul de felix culpa drept o dovadă a măsurii de sigu- 
ranţă luată de către experienţa mistică autentică. Este vorba de faptul că 
pentru trăitorii autentici ai misterului noumenal, ai erupției lui Vox Dei 
dinspre etajele profunde ale inconştientului, conştientizarea efectelor păca- 
tului adamic susține reținerea în postularea de edicte referitoare la bine 
şi la rău. Dacă se înțelege şi se asumă faptul că omul este o ființă decadentă 
sau, în limbaj biblic, decăzută, atunci se conştientizează şi incapacitatea 
umană de înțelegere complexă și totală a naturii binelui și răului. Plecând 
dinspre această luciditate spirituală, acei trăitori ai experienţelor noumenale 
şi-au exersat capacitatea de a nu se pronunţa în privinţa binelui şi răului, 
mutând centrul de greutate al unei astfel de decizii în zona voinţei divine. 
Ei vor susține că numai aceasta se poate pronunţa şi deține capacitatea 
totală de acţiune în raport cu binele și răul absolut. Fiinţele umane ar putea 


31 Jung, Carl Gustav, Civilizația în tranziție..., loc. cit., p. 505. 


199 


Comportamentul moral. Interogaţii jungiene 


avea acces la aceste date ale deciziei divine doar prin intermediul des- 
chiderilor inconştiente de ordin noumenal. 

Jung, susține cu privire la acest aspect că atunci când cineva decide 
împlinirea unei fapte pozitive prin încălcarea unui principiu etic de con- 
duită tradițională, deci realizarea unui bine absolut prin operarea unui 
rău relativ, se află sub incidenţa unei pulsiuni inconștiente de ordin moral, 
se află în spectrul influenţei conştiinţei morale inconștiente și al ecoului 
noumenal emis de Vox Dei. Psihoterapeutul nu rareori ar putea fi pus în 
situația dilematică extremă de a acţiona moral şi non-etic, de a lua de- 
cizii ce vizează realitatea binelui şi răului absolut, transcendent, dincolo 
de reperele socio-religioase ale binelui și răului relativ. Jung denumește 
întregul context conspectu mortis, adică un scenariu în care problemele se 
radicalizează, iar soluţiile devin totale, opţiunile fiind asumate sub influ- 
enţa unor surse inconștiente noumenale. Rezolvările standard, aplicaţiile 
științifice empirice exacte sunt expresia unor pretenţii care într-un astfel 
de context nu îşi regăsesc locul. Gândirea şi adevărul static fac parte din 
dinamica conşștientului, dar odată cu asumarea simțului inconștient se 
intră într-o logică de ordin special, unde relativitatea reprezintă, precum 
în cazul fizicii einsteiniene, o trăsătură definitorie. Relativizarea spaţiului 
și a timpului, adesea, întâlnite în experienţa onirică, dau măsura exemplară 
a tipologiei dinamicii inconştientului, de unde se revendică sentimentul 
binelui și răului absolut și asumarea lui Vox Dei%?. 

Fragilitatea fizică și psihică a ființei umane a determinat-o pe aceasta 
încă din timpuri ancestrale să opteze pentru evidenţele precise și staționare. 
Înconjurându-se de sistemele unor realități confirmate ce nu mai pot fi 
negate sau reevaluate, ea a reușit să-şi conserve sentimentul de siguranță 
și autoprotecție. Însă, deși sfera cunoașterii sigure și a exercitării con- 
trolului empiric a crescut exponențial odată cu evoluţia în timp a speciei 
umane, zona improbabilităţilor, a relativităţii și necunoscutului manifest 
s-a dovedit a fi nesfârşită. Morala tradițională a urmat același parcurs al 
cercetărilor exacte şi a postulat axiome cu titlul de norme universale, 
arogându-şi dreptul cunoaşterii binelui şi răului. Dar odată cu înaintarea 
în experienţa evolutivă istorică s-a revelat că aceste repere cunoșteau 


32 Jung, Carl Gustav, Civilizația în tranziție..., loc. cit., pp. 505-508. 

modificări esenţiale, erau mereu reinterpretate şi adaptate, astfel încât 
ceea ce era considerat și postulat drept pozitiv din punct de vedere moral 
pentru un segment istoric sau o anumită locaţie, se dovedea imoral pentru 
alte epoci istorice şi zone culturale. 

În pofida acestor evidențe, tendința de a prezenta binele şi răul 
relative drept repere absolute s-a amplificat, indicând teama inconștientă 
de relativismul valoric. Verdictul individual, în ceea ce priveşte binele şi 
răul, indiferent cărei dimensiuni spațio-temporale i-ar aparține, nu poate 
fi decât unul relativ, consideră Jung. lar faptul că este posibil ca, pentru 
un moment efemer, să se suprapună evaluarea personală limitată cu un 
adevăr nerelativ nu certifică identificarea, ca fiind același lucru, dintre 
axiologia proprie şi adevărul universal nerelativ. Jung consideră că, din 
perspectivă mitologică, tendința umană de a se considera drept cunos- 
cător al binelui şi răului îşi are originea în fascinația coruptă a dobândirii 
capacităților divine. Nu doar mitul Genezei biblice indică acest lucru, 
șarpele demiurgiei pronunţându-şi ispita în acest sens, dar şi miturile 
vechilor greci tind să releve insistent acest fapt al înclinaţiei ființei umane 
spre dobândirea potenţialităţii divine, alături de nostalgia stării edenice 
pierdute şi de confirmarea existenţei unei lumi de dincolo®®. 

Nu întâmplător mitul lui Prometheus aminteşte de faptul că omenirea, 
fiind avertizată de posibilitatea prăbuşirii sub damnarea divină, nu și-a 
putut opri dorinţa de a rivaliza cu zeii, dorinţă ce i-a atras ulterior întreaga 
încadrare a destinului în tragica efemeritate și disoluție temporală întru 
moarte“. Totodată, pentru aceste misiuni excepționale omenirea a delegat, 
aşa cum relatează majoritatea miturilor centrate pe această tematică, câte 
un erou arhetipal, a cărui acțiune îl preschimbă într-un final în exponentul 
sacrificiului civilizator și întemeietor de noi epoci şi destine ale omenirii. 

Din perspectivă psihanalitică, Jung consideră că aceste relatări mitice 
indică prezenţa timpurie a înclinației umane de a deține și controla adevărul 


suprem, de a-și însuși realități ultime şi capacităţi de ordin excepțional. 


303 Afloroaei, Ştefan, Lumea ca reprezentare a celuilalt, Institutul European, lași, 1994, p. 139. 

304 Eschil, Prometheus înlănțuit, Editura Univers, București, 1982, p. 239. 

35 Hesiod, Munci și zile, Editura Științifică, București, 1957, p. 48. 

3% Kernbach, Victor, Miturile esențiale, Editura Științifică și enciclopedică, București, 1978, 
p. 263. 

Încercarea de a evita această capcană gnoseologică și ontică, deopotrivă, 
reprezintă un demers specific celor care și-au focalizat atenţia spre sfera 
propriului inconștient, pentru ca ulterior să inter-conexeze cu dimensiunea 
nelimitată a inconştientului colectiv. Dinspre cele două registre survine 
depășirea binelui și răului relativ și înțelegerea axiomaticii primare a 
unui bine și a unui rău absolut. Verdictul conștient al individului referitor 
la ceea ce este bine şi rău nu poate fi decât unul relativ, cum relative sunt 
și conduitele etice tradiționale la care se raportează acest verdict. În schimb, 
evidenţele axiomatice inconștiente, cele care parvin dinspre conştiinţa 
morală inconștientă, sunt simţite, intuite şi, pentru scenariul credinţei în 
prezenţa divină, sunt revelate de către aceasta. 

Jung arată că dacă omul își va asuma posibilitatea existenţei lui 
Dumnezeu va trebui, odată cu aceasta, să recunoască şi faptul că numai 
atotcunoaşterea divină deţine certitudinea asupra adevărului sau falsi- 
tăţii, asupra binelui și răului absolut. Afirmaţa referitoare la bine și rău 
nu poate să fie una definitivă şi ireversibilă, deoarece ea mizează pe date 
de suprafață, conştientul raportându-se doar la ceea ce se poate percepe 
dinspre realitatea lumii fizice. Dar avatarurile şi abisurile inconștiente care 
se deschid în spatele unei astfel de realități par a fi accesibile în totalitate 
cunoaşterii divine şi, parţial, inconştientului nostru activ. 

În acest sens, Jung este de părere că verdictele umane asupra a ceea 
ce este bine şi rău trebuie să fie responsabile şi temperate, echilibrate şi 
să păstreze conştientizarea posibilităţii derapajului într-o evaluare etică 
eronată. Nici autorul unei fapte considerate ca fiind morale nu reușeşete 
să se înțeleagă pe sine, ca subiect al acestei fapte, pe deplin, în totalitate. 
El nu ajunge la motivațiile sale ultime, la resortul primordial care a susținut 
și propulsat gestul său catalogat drept etic-pozitiv. La interogarea atentă 
și lucidă a motivaţiilor actului său, el nu va reuși o inventariere exactă, 
precisă a celor mai coerente presupoziţii și temeiuri ce au favorizat apariția 
deciziei sale etice şi punerii sale în aplicare. Cu atât mai puţin, consideră 
Jung, un observator extern se poate pronunţa asupra fundamentului psihic 
și al tipologiei actului respectiv, nu întâmplător afirmându-se în vechile 
tradiţii religioase că numai zeii cunosc adâncul inimii umane, această remarcă 
tradusă în perspectivă psihanalitică indicând dificultățile incomensurabile 
ale cercetării inconştientului. 

I1.2.3. Brahma Atman şi Brahma Brahma sau versiunea orientală a 
raportului psihanalitic dintre inconştientul individual şi cel colectiv. 
Relativitatea axiomatică a lumii sau Maya. Trimiteri la constatările 
eclesiatice, dialectica hegeliană, Da-sein-ul heideggerian şi pan- 
teismul spinozist. Hermeneutica termenilor Ich şi Selbst: Eul și 
Sinele absolut ca totalitate psihică. Depășirea contrariilor umbră- 
lumină, bine relativ-rău relativ și proiecția spre sfera inconștientă 
guvernată de imaginea arhetipală divină. Binele și răul ca repere 
ale unui dincolo inconştient sau ale Sinelui absolut. Arhetipul 
central şi inconştientul drept supraordonare psihică trăită numinos 


Încercând să menţină cercetările și analitica proprie în zona stabili- 
tăţii empirice, Jung observă o îmbunătăţire considerabilă la nivelul stării 
patologice a pacienţilor săi atunci când reușea aducerea acestora în stadiul 
conștientizării propriei dualități dintre umbra și lumina psihică. Ca psiho- 
terapeut, ţinta predilectă a demersurilor sale, mărturisește Jung, a fost 
aşezarea conştientului individual în faţa umbrei ce survine dinspre incon- 
ştient. Astfel, se urmărește asistarea şi controlarea întâlnirii, mai precis a 
fenomenului confruntării cu umbra. Fiecare pacient atins sau ameninţat de 
spectrul unei nevroze acute, de perspectiva unei crize psihice pronunţate, 
trebuie să conștientizeze întunecările sau deficiențele inconștiente, pentru 
a le explora și supune unui demers ofensiv neutralizant. Cât timp nu se 
manifestă acest conflict cu propria negativitate psihică, cât timp este 
evitată o astfel de confruntare, umbra va crește și va acapara progresiv 
structurile inconștiente, extrapolându-se ulterior în sfera conştientului, 
cu efecte psiho-clinice irecuperabile. În momentul în care propria umbră 
psihică este conştientizată de către pacient, iar acesta o înfruntă încercând 
disiparea şi anularea prezenţei sale, are loc, în opinia lui Jung, un proces 
compensator menit să susțină demersul de anulare al umbrei. Este vorba 
despre conştientizarea luminii psihice ca element de contrapoziție, ca 
pol opus ce pulsează lăuntric şi se poate afla în plină ascensiune, odată 
cu inaugurarea declinului umbrei. 

Aşadar, consideră Jung, se generază o conștientizare duală în care 
întunericul şi lumina psihică sau binele și răul cu resurse inconștiente 
sunt exponențial etalate și postulate într-un echilibru fragil, dar vital. Este 
momentul psihanalitic când pacientul poate realiza nu doar existenţa 

sectorului întunecat din propriul abis lăuntric, dar şi ființarea unei ample 
sfere pozitive, a unei părți substanţiale din psihic care este de coloratură 
benefică, care ţine de manifestările lăuntric-umane ale binelui universal. 
Psihanalistul sprijină şi asistă acest parcurs introspectiv al pacientului 
care, abia odată ce a ajuns la acest nivel al înțelegerii umbrei sufletești în 
raport cu lumina psihică, se află poziţionat la mijlocul distanţei dintre 
binele și răul lăuntrice, între pozitivitatea și negativitatea ce irumpe dinspre 
inconștient. Ajungerea la mijloc ca perspectivă și viziune globală constituie, 
în opinia lui Jung, pasul fundamental spre simţirea și înțelegerea Sinelui*%. 

Acest concept prioritar psihanalitic își găseşte în cercetările și inter- 
pretările jungiene un rol extrem de important el nefiind confundat cu Eul?®s, 
ca simplă apariție individual-psihologică. Pentru a sublinia această delimi- 
tare conceptuală, Jung face apel la gândirea orientală hindusă, cu precădere 
la perspectiva metafizică şi gnoseologică budistă*%, o perspectivă ce cunoaște 
similitudini cu psihanaliza, la nivel teoretic și de tehnică empirică. Con- 
știentizarea existenței binelui și răului ca fenomene psihice cu sursa în sfera 
inconştientului, precum şi înţelegerea proiecției acestora în aria conștien- 
tului şi, ulterior, în actualitatea realităţii exterioare, direcționează întregul 
complex al individualității umane spre un progres al perspectivei de 
ansamblu asupra existenţei și lumii în totalitatea sa fenomenală. Odată 
cu poziționarea centrală a energiei atenţiei psihice, deci odată cu situarea 
la mijlocul distanţei dintre bine şi rău, ambii poli valorici pot fi înglobaţi 
într-o sinteză evaluatoare completă, sinteză ce amintește de principiul 
hegelian al reunirii contrariilor prin simbiotica unei sinteze manifeste. 
Spiritul cunoscând din această perspectivă distanțare față de propria enti- 
tate, proiecția creațională în spectrul mundanului istoric şi reîntoarcerea 
abstractizată întru deplina autocunoaştere, maturitate eidetică şi suvera- 


nitate metafizică3l. 


307 Jung, Carl Gustav, Tipuri psihologice..., loc. cit., pp. 497-498. 

308 Ibidem, p. 448. 

3% Mocanin, Radmila, Esenţa psihologiei lui Jung şi budismul tibetan, Editura Atman, Bucureşti, 
2015, pp. 6-10. 

310 Eliade, Mircea, Bunul sălbatic, yoginul şi psihanalistul, în Eseuri, Editura Științifică, Bucureşti, 
1991, p. 149. 

31 Hegel, Georg Wilhelm Friedrich, Filozofia spiritului, Editura Humanitas, București, 1996, 
p. 13. 

Dinspre această sinteză ce reunește binele și răul de sursă inconștientă 
ia naştere esenţiala înţelegere a lumii ca efemeritate și iluzie cromatică, 
drept fenomen tranzitoriu supus disoluţiilor temporale. Este stadiul de înţe- 
legere a destinului lumesc și omenesc ce determină retragerea investiţiilor 
valorice determinante în axiomatica perenă, în tendinţele şi imperativele 
tradiţiilor etico-religioase, precum și în promisiunile unei prosperități 
garantate social. Aceste constatări amintesc de mărturisirile dezvoltate 
în textul Eclesiastului, voce a conștientizării deșertăciunii laice ce se adre- 
sează comunităţii istorice omenești, cuvânt ce apelează ecclesia, mulțimea 
celor deschişi să asculte mesajul unei lucidități sobre, care postulează 
damnarea eforturilor umane la disoluţie și neantizare*?. 

Totodată, conştientizarea aşezării umane sub spectrul efemerului 
este o tematică evocată și de metafizica modernă, exemplul relevant fiind 
aici existențialismul heideggerian. În acest context, identitatea omului se relevă 
din plin numai prin aşezarea sa în raport cu prezenţa răsfirată a Fiinţei 
ce irumpe în ființări. Rolul omului devine cel al unui factor intermediar 
ce protejează, mai exact, după terminologia heideggeriană, păstorește, Fiinţa 
întru temporalizare. El trebuie să fie un Da-sein, un situat în deschiderea 
întemeietoare a Fiinţei, şi trebuie să se raporteze constant la acest statut 
preferenţial. Destinul său este astfel integrat în multiplicitățile ființării, 
dar manifestă posibilitatea şi chiar datoria de a se reorienta prioritar spre 
Fiinţă, metafizica şi poezia fiind două dintre formulele ontic-creaționale 
ce permit o asemenea direcționare superioară destinului peren al omului3!5. 

Pentru viziunea orientală, consideră Jung, sesizarea și înțelegerea 
contrariilor şi a modului în care acestea se reunesc reprezintă temeiul 
asumării realității obișnuite drept maya, iluzia universală. Dar constatarea 
acestui fapt nu vine spre a genera sentimentul unei negativităţi totale, 
a unui nihilism sau scepticism. Dimpotrivă, conştientizarea faptului că 
lumea este o iluzie dispusă efemerului deschide orizontul spre proiecția 
dincolo de contrarii şi sinteza acestora, practic dincolo de impactul cioc- 
nirii dintre tendinţele și energiile mundane, în aria unde se poate întâlni 


şi asuma întregul, principiul general ce susține totalitatea fizică şi spirituală 


312 Fillmore, Charles, Metaphysical Bible Dictionary, Charles Fillmore Reference Library, 
Unity house, Missouri, 2004, p. 180. 
313 Heidegger, Martin, Introducere în metafizică, Editura Humanitas, București, 1999, p. 268. 

a întregului univers. Iniţiatul oriental va spune că s-a ajuns, în acest punct 
al evoluţiei ascetice, la simbioza dintre energia spirituală individuală și 
energia spirituală cosmică, dintre Brahma Atman şi Brahma Brahma, demersul 
căutării eliberării și cel al eliberării propriu-zise, actul invocării prezenţei 
divine şi cel al confruntării cu maleficul manifest fiind depășite odată cu 
intrarea în Nirvana, această stare de suspensie, de retragere şi reținere a 
suflului vital ca legătură cu realitatea, dar şi cu propriul complex de gânduri 
şi afecte3!4. 

Pe fondul acestei supreme împliniri, ascetul se poate pronunţa asupra 
binelui și răului nerelativ, poate emite edicte și catalogări morale ce nu mai 
sunt dispuse relativului și influențelor tradiției schimbătoare. Dar în realitate 
nu el este cel care operează și afirmă aceste sentinţe, ci o instanță superioară 
se manifestă și se exprimă prin intermediul prezenţei sale. Așadar, observă 
Jung, inițiatul oriental îşi asumă un rol de intermediar, de mijlocitor al ade- 
vărului, de factor mediu prin care se revarsă energia adevărului universal. 
Ca Brahma Atman, el devine un purtător al realității primordiale și al repe- 
relor unui adevăr nerelativ. De pe această poziție şi din ipostaza acestui rol 
suprem, el poate invoca pretenţia de a transmite verdicte asupra binelui şi 
răului nerelative și poate revendica cunoașterea adevărului spiritual absolut. 

Abordând hermeneutic noţiunea de Atman, Jung susţine că acest 
termen indică un suflet individual care este pătruns și influenţat de un 
suflu spiritual suprem, de o pneuma absolută. Așadar, suspensiei suflării 
ca legătură cu mundaneitatea îi urmează survenirea întâlnirii cu un suflu 
superior ce ţine de adevăruri nerelative, un suflu ce îşi revendică prestaţia 
spirituală din aria atemporalului şi non-spaţialului. În esenţă, Atman este 
numele celui prin care suflul spiritual pătrunde neobstrucționat. Ideea 
sesizată de Jung aici este că acest termen defineşte mai exact o stare 
spirituală și orice individualitate umană devine un Atman dacă este atins 
de o astfel de stare extatică. Prin urmare, fiecare om are capacitatea de a 
fi un Atman, în măsura în care se lasă dispus la o amplă deschidere spre 
datele realității primordiale transcendente*5. 


314 Gaudapăda, Advaita Vedânta : Măndikya-Kărikă, Editura Herald, București, 2002, p. 88. 

315 Selvam, Raja, Advaita Vendata and Jungian Psychology. Explorations Towards Further 
Reconciliation in East-West Dialogues on the Psyche, disertaţie susţinută cu prilejul 
absolvirii Pacifica Graduate Institute, Carpinteria, 2007, p. 5. 

Nu întâmplător, consideră Jung, în limba germană, spre exemplu, 
există cuvintele departajate Ich şi Selbst. Dacă Ich desemneză un Eu ca iden- 
titate personală, nu se poate spune că Selbst ar indica un Eu mai profund, 
mai conștient de sine şi mai împlinit în propria simplitate structurală. 
Dimpotrivă, termenul Selbst reprezintă un Sine universal, un Sine care poate 
pulsa şi îşi poate face simțită prezenţa prin revelarea binelui şi a răului 
nerelative în fiecare dintre ființele umane. Acest cuvânt Selbst poate însemna, 
în opinia analizei lui Jung, Atmanul comun tuturor, acel tao amintit de 
contemplările orientale. 

Din perspectivă psihanalitică, pentru Jung acest tablou conceptual, 
ce a adus în discuţie viziunea orientală asupra depășirii contrariilor și 
asupra saltului spre realitatea primordială, realitate cu puternice valențe 
morale, îşi găseşte traducerea psihologică. Prin urmare, acest Sine universal 
sau Atman, ce poate fi angajat fenomenal în orice structură psihică indi- 
viduală, reprezintă totalitatea psihică înţeleasă ca inconștient colectiv, iar 
accesul dinspre individualitatea spirituală către o spiritualitate universală 
ar putea fi exprimată psihanalitic prin accesul inconştientului individual 
la inconştientul colectiv, sau mai precis prin asumarea apartenenţei sale 
la acest inconștient general. Suspiciunea unor posibile similitudini între 
propria sa viziune referitoare la dinamica inconştientului colectiv în raport 
cu inconştientul individual şi postularea unei prezenţe divine imanente 
l-au determinat pe Jung să elaboreze câteva precizări substanţiale. Conform 
acestora, viziunea sa psihanalistă nu vizează postularea unui Dumnezeu 
imanent, de fapt o entitate anonimă ce l-ar înlocui pe Dumnezeu. De 
asemenea, nu există aici nici o apropiere reală de panteismul spinozist, 
concepţie ce propune o Divinitate în care ideile sunt dintru început şi 
realități axiomatice ale naturii, astfel încât se poate afirma Dumnezeu, 
adică natura. 

Asumându-şi la nivel declarativ statutul de cercetător empiric, Jung 
susține!” că intenţia lui este de a postula argumentat existența unei structuri 
superioare comune de conştiinţă pentru toți oamenii. Această totalitate 
supraordonată nu poate fi cunoscută și cuantificată deplin prin intermediul 


mijloacelor logicii și raționamentului strict cognitiv. Ea trebuie în primul 


316 Spinoza, Benedict, Etica, Editura Antet, București, 1998, p. 46 
317 Jung, Carl Gustav, Civilizația în tranziție..., loc. cit., pp. 503-504. 

rând simțită, trăită ca factor numinos ce induce sentimentul evocat anterior 
de tremendum şi fascinosum. Psihanalistul nu se poate pronunţa asupra 
naturii acestor exeperienţe ultime, de frontieră, şi nici nu poate emite 
verdicte finale asupra veridicităţii lor transcendente. Dar el poate și trebuie 
să analizeze tipologia trăirii, a simţirii depline ce vizează o astfel de sferă 
care, în sine, aşa cum recunoaşte şi Jung, rămâne indecriptibilă pentru 
analitica strict rațională. Ipoteza propusă de către Jung referitoare la 
natura Sinelui universal sau la caracterul inconştientului colectiv este că 
acesta nu poate fi de ordin divin, mai precis nu poate să se substituie 
prezenţei lui Dumnezeu, dar se poate constitui într-o zonă deschisă pentru 
energia compensatorie divină, energie a cărei manifestare se resimte și 
prin fenomenalitatea compasiunii, iubirii sau revelațţiei. 

Jung subliniază ideea că, atunci când amintește în cadrul expunerilor 
sale de existența lui Dumnezeu, el nu se situează pe poziția unui cerce- 
tător ireligios dar nu poate decât să-și formuleze un complex de concluzii 
și constatări ce vizează imaginea arhetipală a lui Dumnezeu, acel arhetip central 
care susține şi generează constant pulsiunile inconştientului și simbolistica 
arhetipală a acestuia. A te pronunţa din perspectiva psihanalizei asupra 
existenţei sau non-existenţei Divinităţii ar fi nu doar un gest imprudent 
ştiinţific dar și irelevant, în raport cu trăirea mistică. Totuşi, consideră 
Jung, realitatea raportării conştientului și a inconştientului la structurile 
arhetipale, structuri ce gravitează în jurul arhetipului central al Divinităţii, 
reprezintă un fapt psihanalitic de necontestat. 

Simbioza orientală dintre Brahma Atman şi Brahma Brahma poate fi 
tradusă aici și prin depășirea contrariilor şi întâlnirea, dincolo de acestea, 
cu Sinele simbiotic, cu inconştientul colectiv şi, implicit, cu energia imaginii 
arhetipului central'8. 

În opinia lui Jung, numai depășirea contrariilor, adică a umbrei și 
a luminii psihice, și pășirea dincolo de acestea, în zona esenţialităților 
spirituale, poate genera o cunoaştere a binelui și a răului absolute și, mai 
ales, o corectă alegere a celui dintâi în detrimentul celui din urmă. Dar 
pentru atingerea acestui stadiu înalt spiritual şi psihologic deopotrivă, 


se impune mai întâi cunoaşterea binelui şi a răului relative, incidența 


318 Jung, Carl Gustav, Tipuri psihologice..., loc. cit., pp. 218-219. 

imperativelor ce ţin de conduita etică tradițională și întâlnirea cu dua- 
litatea psihică dintre umbră şi lumină. După aceste etape intermediare 
poate surveni alegerea depăşirii, a saltului inițiatic sau terapeutic peste 
astfel de relativisme duale şi inserarea în mediul Sinelui absolut sau al 
inconştientului structurat arhetipal. 


II.2.4. Anatman: formula budistă a evitării violenţei prin conști- 
entizarea iluziei lumii sau întoarcerea atenţiei din conștient spre 
inconștient. Necunoscutul inconștient jungian și necunoscutul 
gnoseologic schopenhauerian. Evitarea conșştientizării umbrei prin 
forme surogat de ținută morală. Riscurile eticii ezoterice şi temeiurile 
indescriptibile ale binelui și răului absolut 


Impresionant și extrem de profund ca aspect moral în mentalitatea 
hindusă sau budistă, consideră Jung, este modul în care violența se poate 
anula prin conştientizarea inutilităţii sale. Dacă răul absolut stă la baza 
majorităţii actelor de violentare, odată cu estomparea violenţei se poate 
diminua și conexiunea inconștientă cu acest rău primar. Spre exemplu, 
aminteşte Jung, când doi budiști se află într-o situație cu un potenţial ridicat 
de violenţă, ei realizează un gest de plecăciune reciprocă şi se salută prin 
formula Anatman, formulă ce înseamnă Tulburare trecătoare. Niciun suflet”. 
Această expresie vine să amintească ambilor interlocutori că evenimentul 
cu nuanţe violente, agitația şi destabilizarea intensă nu se poate petrece 
decât în spaţiul maya, deci în sferele exteriorităţii spiritului individual. 
Prin urmare, violenţa, în contextul respectiv, nu poate fi dezvoltată decât 
empiric, la nivelul materialităţii perene. Dar în interioritatea sufletului ea 
nu are acces, deci nu se poate insemina și dezvolta perturbator. Astfel, 
dacă spiritele ambilor protagoniști ai evenimentului nu sunt atinse de 
spectrul nociv al violenţei, nici conexiunile spre răul absolut ce pulsează 
dinspre inconștient nu pot fi deschise. Budismul spune că atât timp cât 
nu permiţi atașarea propriului spirit de fluxul mundaneităţii, nu vei fi 
captiv voluptăţilor, tristeţii şi violenţei, nu vei fi prizonierul a ceea ce 
Platon înţelegea prin metafora cavernei*?. 


3% Jung, Carl Gustav, Civilizația în tranziție..., loc. cit., p. 510. 
50 Fromm, Erich; Suzuki, Teitaro Daisetz; Martino, de Richard, Budismul Zen şi Psihanaliza , 
Editura Trei, București, 2015, p. 183. 

Iar cât timp individul nu este tributar acestor modulaţii negative, 
răul absolut nu va găsi palierul necesar spre a răzbate dinspre etajele 
inconştientului colectiv spre inconştientul individual, pentru ca mai apoi 
să irumpă în ramificațiile conştientului, generând tragedia conflictului 
interuman. Absența violenţei și postularea ei drept un fenomen extern 
spiritului individual, un accident ontic aparținând dimensiunii efeme- 
rului instabil și disoluţiilor ireversibile, determină așadar închiderea 
accesului pulsiunii răului absolut și concretizările acestuia în planul 
operaţionărilor empirice. Formula Tulburare trecătoare. Nici un suflet afectat 
vine să indice, în opinia lui Jung, un ataşament exagerat în raport cu 
resursele și potenţialul empiric al lumii, ce poate favoriza violenţa care, 
la rândul său, deschide larg conştientul spre erupția răului inconştient. 
Lipsa acestui ataşament, pe fondul conștientizării efemerității lumii, susține 
și consolidează protecția spirituală şi psihologică în raport cu erupțiile 
inconștiente negative. Individualitatea psihică umană este în acest mod 
protejată de apariția dezechilibrelor majore, în care o investiţie exagerată 
în oportunităţile lumeşti de moment se ciocneşte de o altă investiție 
asemănătorare, astfel încât ia naștere un conflict al intereselor ce se poate 
dovedi letal, fiind terenul favorabil pentru manifestarea influențelor 
răului inconștient. 

Atunci când acest demers al ancorării afective şi mentale în solul 
voluptăţilor cotidiene este suspendat, şi posibilitatea conflictului pentru 
aceleași obiective se dovedeşte a fi îndepărtat. Spectrul conflictului, deci 
al violenţei, fiind diminuat până la anularea sa deplină, favorizarea apa- 
riției formelor de manifestare a răului inconştient este exclusă. Astfel, 
echilibrul spiritual se impune sau, în viziunea psihanalitică, pericolul 
nevrozei și al dezechilibrelor majore dintre conștient și inconştient este 
evitat. Are loc demersul menţinerii în preajma esenţialului spiritual, practic 
odată cu fiecare act de violență respins şi neacceptat se concretizează o 
nouă apropiere de sursa primară a sufletului uman, sau mai precis o 
reîntoarcere în energia acelui suprem Brahma Brahma, mediul echilibrului 
și liniştii desăvârșite, sfera unde tensiunea și instabilitatea spirituală sunt 


inexistente?l. 


321 Deussen, Paul, Filozofia Upanișadelor, Editura Tehnică, București, 1994, p. 228. 

Pentru gândirea psihanalitică jungiană, această întoarcere echivalează 
cu deschiderea spre inconştient, privit aici şi ca sursă de infuzie a binelui 
absolut în structura de suprafaţă a conştientului, perspectivă respinsă de 
scepticismul raţionalist al lui Freud. Ceea ce este damnat, atât în viziunea 
budistă, cât şi în trăirea autentică creştină, se rezumă în esenţă la orgoliul 
individual. În momentul conştientizării şi asumării efemerului mundan, 
al procesului de perenitate și disoluţie universală, orgoliul cunoaşte o 
diminuare considerabilă. Acest flagel al omenirii s-a confundat adesea 
cu deținerea unei personalităţi puternice. Jung consideră că dimpotrivă, 
a fi orgolios şi a avea o personalitate puternică sunt două aspecte opuse. 
Cei doi budiști evocaţi anterior, care prin salutul lor reuşesc să mărturi- 
sească efemeritatea lumii și zădărnicia atașamentului exagerat față de 
structurile acesteia, invocă şi inutilitatea egoismului, a sentimentului de 
atotsuficiență distructivă. Pe baza acestui sentiment, consideră Jung, în 
acord cu perspectivele budismului şi creştinismului, se realizeză prolife- 
rarea ataşamentului față de voluptatea lumească și cultivarea violenţei 
ce înfruntă distructiv prezenţa aproapelui. 

În contextul tragediilor secolului al XX-lea, omul şi-a însuşit, amin- 
teşte Jung, abilități aproape divine, cum ar fi accesul la utilizarea energiei 
nucleare“. Asistăm la trecerea în responsabilitatea omului a unor poten- 
ţialităţi uriașe ale naturii. Dar așa cum dramaticele evenimente istorice 
ale secolului al XX-lea au demonstrat-o deja, răul absolut a erupt prin 
structrurile conștientului şi a direcționat utilizarea acestor teribile abilități 
pentru distrugerea și anihiliarea civilizaţiei umane. Este stadiul istoric 
elocvent al combinației malefice dintre orgoliu, violenţă, intoleranţă, lipsa 
compasiunii și a respectului pentru viaţă. Acest proces simbiotic este 
asistat din umbră de răul absolut manifest care, răsărind în structurile 
inconştiente, aduce cu sine matrițe și simbolistici arhetipale specifice dina- 
micii sale distructive. 

Așa se explică, în opinia lui Jung, arsenalul ideologic și simbolistic 
al marilor totalitarisme din secolul al XX-lea, ideologii şi regimuri responsabile 
de manipulări și convertiri ale maselor la idei și doctrine reprobabile*, 


32 Jung, Carl Gustav, Civilizația în tranziție..., loc. cit., p. 511. 
33 Ibidem, pp. 220-222. 

la viziuni și opţiuni cu un potenţial sporit de negativitate dezechilibrantă, 
negativitate materializată prin forme ale urii de rasă sau ale urii de clasă. 
Misiunea pe care poate și trebuie să şi-o asume psihanaliza se rezumă la 
sesizarea acestor derapaje încă din faza incipientă psihic, încă de la primele 
semne ale erupției tendințelor nefaste atât la nivelul conduitei individu- 
ale, cât și în cadrul comportamentelor colective. Pentru ajungerea la un 
astfel de stadiu al lucidităţii analitice, însă, psihoterapeutul trebuie să își 
asume o altă abordare terapeutică a pacientului. 

Ca atare, susține Jung, acesta trebuie abordat drept un univers psihic 
diferit, nu inferior față de normalitatea convenţională. Prin urmare, medicul 
terapeut trebuie să îl abordeze pe pacient recunoscându-i deschis capaci- 
tățile specifice, potenţialul și forța psihică de care dispune. Acest pas implică 
poziționarea psihanalistului în rolul unui asistent care îl însoțește pe 
pacient în călătoria sa exploratorie către propriul inconștient. Psihoterapeutul 
trăieşte în acest context emoții şi influența unor gânduri puternice, se lasă 
purtat de energia psihică intensă a fenomenalităţii comuniunii psihice cu 
pacientul. Odată cu această atitudine, pacientul îşi deschide sfera psihică 
spre terapeut şi tendinţele nevrotice sunt relevate. Orgoliul medical, în 
cazul unei astfel de abordări clinice, este abandonat, iar apropierea de 
pacient cunoaşte un progres substanţial. Practic, pacientul își învinge 
singur deficienţa psihică, fiind doar îndrumat cu luciditate analitică de 
către psihoterapeut. 

Şi aici asistăm la o formă de respingere a agresiunii și orgoliului 
personal. Desigur că este vorba despre o violentare ce îmbracă formele 
unui tratament şi despre un orgoliu ce se doreşte a fi recunoscut drept 
eficienţă și eficacitate medicală. Jung, insisită asupra renunţării la o astfel de 
conduită psihoterapeutică prea rigidă, ce ascunde de fapt sentimentul unei 
atotsuficienţe ştiinţifice nejustificate“. Psihologia, dar şi ştiinţa în ansam- 
blul ei, trebuie să recunoască și să își asume afirmaţia schopenhaueriană 
conform căreia necunoscutul este și va fi mereu mult mai vast decât 
cunoscutul pentru ființa umană exploratorie%. În lipsa asumării acestui 
adevăr, susține Jung, psihologul se aseamănă cu oamenii de știință care, 


34 Ibidem, pp. 508-512. 
35 Schopenhauer, Arthur, Scrieri despre filozofie şi religie, Editura Humanitas, Bucureşti, 
1995, p. 75. 


212 


II. Funcţia morală a structurilor arhetipale 


dominați fiind de orgoliul individual, nu au anticipat în totalitate conse- 
cinţele primejdioase ale descoperirii energiei nucleare. 

Răul absolut care se ridică dinspre inconștient și poate prolifera 
devastator în dimensiunea mundaneităţii efemere nu poate fi înfrânt 
doar prin ascultarea de codurile etice. Este nevoie, consideră Jung, de 
apelul la intervenţia noumenală pozitivă sau la ceea ce trăitorii credinţei 
creștine numesc grația divină. Dacă vom bloca prin intermediul orgoliului 
accesul binelui moral absolut dinspre inconștient spre suprafeţele conști- 
entului, dacă nu ne vom lăsa, cum formulează mistica creștină, înconjurați 
de lumina divină sau, în terminologia psihanalitică, de factorii inconştienți 
ai echilibrării psihice, atunci răul absolut eruptiv dinspre inconștient își 
poate amplifica influenţa distructivă, cele două conflagrații mondiale 
fiind aici un exemplu relevant. Jung evocă cu această ocazie experienţa 
misticilor creştini, precum Teresa de Avila, care fiind confruntaţi cu pro- 
blema insurmontabilă a prezenţei răului în lume, dar şi cu incapacitatea 
umană de a prevedea sau anticipa evoluţia viitorului, își mărturiseau 
dispunerea individualităţii psihice proprii la dispoziţia voinţei divine. 
Acele principii universale amintite de Jung își manifestă deplin influența 
asupra destinului uman, iar ființa omenească ar trebui să accepte impro- 
babilitatea și enigma timpului viitor. Oamenii sunt așezați dintru început 
la dispoziția acestor principii primordiale, iar acest raport nu poate fi 
inversat aşa cum sugerau raționaliştii și empiriştii secolului al XIX-lea. 

Un medic psihoterapeut, susţine Jung, nu deţine la rândul său capa- 
citatea de a prevedea în totalitate evoluția patologică a unui pacient, 
lupta și reuşita sa în raport cu propria nevroză. El poate direcționa efortul 
acestuia şi îl poate asista printr-o reală susținere, prin aport sau ajustări 
informaţionale, dar nu se poate pronunţa anticipativ asupra finalului 
întregului proces. Tot astfel, în conflictul cu răul absolut inconștient, nici 
psihanaliștii sau trăitorii mistici ai credinţei nu dispun de capacitatea 
unei previziuni globale, nu pot deține accesul la dinamica inconştientului 
sau la ceea ce limbajul religios numește voinţa şi deciziile divine. Pe baza 
acestei realități ontice şi gnoselogice, noi nu știm, conform lui Jung, care 
sunt soluţiile şi deschiderile ce urmează a se dezvolta în intervalul tem- 
poral ce abia urmează a se consuma. Viitorul poate fi imaginat în temeiul 


datelor prezente şi a unor statistici ce vizează trecutul, dar adesea această 

imagine, ce se doreşte anticipativă, se dovedeşte a fi un eşec, factorul 
imprevizibilului prevalând. 

Conştientizarea prezenţei şi acțiunii răului ca factor de o majoră 
influență asupra mundanului sau, în limbaj psihanalitic, conştientizarea 
umbrei" reprezintă un proces complex, care poate fi ușor evitat și substituit 
cu o serie de gesturi surogat. Jung atenţiona asupra pericolului existenţei 
manifestărilor unor false acte de compasiune, pioșenie, înduioşare sau 
religiozitate ritualică. Este vorba despre acel tip de fenomene care au fost 
criticate vehement și de nihilismul nietzscheean care, deşi nu acordă credit 
revelaţiei transcendente, deține meritul de a fi sesizat erorile, ipocrizia și 
aspectele nocive ale creştinismului fals. Prin urmare, se poate observa, 
susține Jung, cum dincolo de afișarea compasiunii, pioșeniei, înduioșărilor 
și respectării ritului se ascunde dorința obsesivă de a primi compasiune, 
de a fi tratat pios, înduioșător și de a fi apreciat laudativ pentru împli- 
nirea ritului religios. Este atitudinea damnată de către textul evanghelic, 
atunci când toți adepţii unei astfel de atitudini sunt numiţi de către Hristos 
fătarnici. Această falsitate a fățărniciei religioase constituie, în opinia lui 
Jung, o plagă ce susține angrenajul manifestării răului absolut în spaţio- 
temporalul lumesc. Totodată, dincolo de fanatismul religios se ascund 
nevroze severe, unele având drept sursă dezechilibre, frustrări și com- 
plexe ale sexualității infantile, așa cum atenționa Freud, altele în schimb 
deținând alt tip de origini patologice inconștiente. Cert este, consideră 
Jung, că și în cazul fanatismului religios se deschide generos palierul inun- 
dării conştientului de către pulsiunile greu controlabile ale inconştientului. 

Un alt fenomen evocat de Jung drept fațadă comportamentală și con- 
ceptuală, ce poate reprezenta o mască în spatele căreia se ascund tendinţele 
răului inconștient, îl reprezintă etica ezoterică. Analitica inconştientului 
poate deschide spre o zonă de hiperbolizare a stării de posesie a secretelor, 
a tainelor ce ar controla evoluţiile și fenomenalitatea realității. Poate apărea 
deseori tentaţia de a deține răspunsuri și rezolvări ale unor dileme care 
ar sta la baza întregii existențe umane. Așadar, se induce ideea că posesorul 
unei cunoașteri ezoterice manifestă și un anumit tip de comportament 


etic în baza acestor cunoștințe capitale, date și informaţii telurice la care 


“ Jung, Carl Gustav, Psihologia religiei... loc. cit., pp. 219-220. 

nu poate avea acces intelectul obișnuit. Prin urmare, asumându-și o 
axiomatică ezoterică, precum și un cod de repere morale ezoterice, un 
astfel de inițiat, un posesor al tainelor capitale poate controla și influența 
dinamica cotidianului spaţio-temporal, universul omului ancorat în timp 
și spaţialitate, dimensiunea acelui Da-sein heideggerian. 

Jung atenționează asupra acestor derapaje care interpretează eronat 
ideea de ezoterism şi pe cea de psihanaliză. Demersul psihanalitic nu 
oferă cheia unui control deplin asupra dinamicii inconştientului, el doar 
sesizează prezenţa şi activitatea unei astfel de mobilități psihice. Psihanaliza 
vine spre a indica departajarea psihicului uman în conştient şi inconştient, 
arătând vastitatea şi capacitatea de influențare şi control al celui din urmă 
în raport cu structurile de suprafață ale celui dintâi. Dar, subliniază Jung, 
psihanaliza doar urmează și cercetează mobilităţile inconştientului, formele 
sale de expresie simbolică ce răzbat, oniric, artistic sau în alt format, spre 
conștient. Ea poate constata dezechilibrul dintre inconştient şi conştient, 
propunând remedii pentru restabilirea balansului psihic între aceste două 
sfere sufleteşti, poate preveni, anticipa şi trata nevrozele ca fenomene de 
instabilitate ale raportului conștient-inconștient. Dar psihanaliza nu se 
poate erija într-o preocupare ocultă, care extrage şi menţine pentru sine 
secrete vitale din inconştientul individual și colectiv, ea nu poate conduce 
spre o etică ezoterică în care secretele psihice adânci ale ființei umane sunt 
postulate şi așezate sub controlul conştientului. 

Pentru Jung situaţia se prezintă aici răsturnat. Ezoterismul este o 
disciplină care, atunci când ajunge la secretele vitale, nu le divulgă. Deci 
comportamentul etic în raport cu aceste enigme rămâne tot o problematică 
ascunsă, neexpusă publicului avid de senzaţional. Însă, atenționează Jung, 
marile secrete ce deschid spre sensuri primordiale ale destinului uman 
nu le pot cunoaște nici ezotericii. Etica lor se axează adesea pe ideea că 
deja aceste taine ultime sunt deţinute și controlate. Comportamentul sau 
ţinuta etică este/sunt, astfel, ajustate şi calibrate în raport cu potenţialul 
secretelor deţinute. Dar în esență, spune Jung, nu ezotericul posedă 
aceste secrete ultime, ci ele posedă ezotericul, în sensul dominării conști- 
entului de către premisele arhetipale primare de la baza inconştientului. 

Ezotericii se comportă ca și cum ar controla tainele arhetipale. De fapt, 
ei sunt controlaţi şi influenţaţi de acestea. Omul, din stadiul ancestral, a 

resimţit dorinţa de a cunoaşte și deţine secrete. Însă el nu are puterea de 
a controla secretele vitale ce stau la baza inconştientului; dimpotrivă, 
acestea irump spre conştient şi îl acaparează, controlând afectul, gândul 
şi acţiunea fiinţei umane. În lipsa acestei posibilităţi de control, omul îşi 
fabrică singur secrete şi taine artificiale, pe care într-un demers cu nuanţe 
ludice și de autoiluzionare le descifrează, arogându-şi apoi descoperirea 
şi punerea sub posesie a ceea ce el numeşte enigme descifrate. În adevăr, 
marile taine care răzbat dinspre inconştient nu pot fi descifrate, ci doar 
intuite, interpretate și, mai ales, simţite. Forța de impact a acestor mistere 
poate fi evaluată pornind de la impresia pe care o induc prin simbolistica 
lor. Un secret inconștient autentic nu poate fi expus, ci doar simbolizat, 
iar modalitatea în care simbolul lui ne marchează reprezintă măsura 
potenţialului său arhetipal. Aceste secrete ultime aparținând inconștien- 
tului, sunt factori dominatori ai ființei umane. Ele nu pot fi controlate de 
conștiință, ci controlează conștiința, nu pot fi deţinute de noi, ci noi ne 
aflăm sub influenţa și posesia lor. 

Jung consideră că în acest caz este vorba despre același caracter 
numinos* al profunzimilor şi structurilor inconștiente, același statut 
supraraţional al principiilor ultime ca forțe primordiale ce ne deţin şi 
poartă, exercitându-și forţa de control din spatele conștientului inter- 
conexat în lumescul spațio-temporal?%. Binele şi răul absolut reprezintă 
două dintre aceste taine inconștiente, iar adoptarea unei conduite care să 
se raporteze la acești doi poli psihici reprezintă asumarea unei morale ce 
îşi declină justificarea numai prin deschiderile către transcendent. A fi şi 
a te manifesta în conformitate cu tainele binelui şi răului absolut, recu- 
noscând valabilitatea acestora supratemporală şi aspaţială, înseamnă să 
aderi în ultimă instanţă la un mister indescifrabil deplin, înseamnă să îţi 
asumi împlinirea binelui absolut şi evitarea răului absolut, fără a cunoaşte 
în totalitate sensul, rostul şi finalitatea integrală a acestei opţiuni. Este un 
demers ce apropie ființa umană de temeiurile spirituale ale propriei sale 


existenţe şi deveniri, temeiuri care, în limbaj teologic, ar putea fi denumite 


%7 Jung, Carl Gustav, Viața simbolică..., loc. cit., pp. 304-308. 

328 Ryan, Vincent H., The Body Numinosum: An Integration of Jung's Continuing Incarnation 
and Kelinberg-Levin's Phenomenological Theory, teză de doctorat, California Institute of 
Integral Studies, San Francisco, 2012, publicată electronic de ProQuest, 2013, p. 7. 


216 


II. Funcţia morală a structurilor arhetipale 


intelectul și voinţa divină, iar în registrul psihanalizei ar fi identificate 
drept structuri arhetipale inconștiente primare. 

În ambele versiuni, binele şi răul absolut sunt delimitate de binele şi 
răul relativ, de opinia adamică efemeră sau de datele conştientului inter- 
corelat mundaneităţii. Binele şi răul absolut dau seama, în acest context, 
nu doar de posibilitatea unei morale autentice, care se întemeiază pe 
dinamica inconştientului, dar și de funcția morală a arhetipurilor drept 
unităţi psiho-funcţionale autonome, drept forme matriționale primordiale 
ce susțin și potenţează psihoenergetic inconştientul, ca temelie a prestaţiei 
umane ontice și gnoseologice. În acest context, ceea ce psihanalistul va 
numi îndepărtarea de inconștient şi ancorarea în zona conștientului, 
conexat la modulaţiile cotidiene spațio-temporale, se relevă a fi o reluare 
a ideii lui Platon, conform căreia prăbuşirea din sfera edenică sau pierderea 
vârstei de aur a avut drept consecinţă, pentru ființa umană, dobândirea 
unei cunoașteri a naturii exterioare, integrarea într-un plan orizontal-imanent 
şi pierderea accesului la planul vertical-trancendent*. 

Contactul cu fenomenalitatea conştientizării binelui şi răului absolut 
a fost înlocuită cu cea a unei operări de tip etic cu un bine și rău relativ 
care țin de contextul socio-religios dar nu şi de realitatea dinamicii 
inconștiente. Întoarcerea spre valoarea paradigmatică a unui bine şi rău 
absolut, revenirea la înţelegerea radicalismului consecințelor acceptării 
sau refuzului fiecăruia dintre acești poli morali definitorii se poate manifesta 
numai pe fundalul re-asumării axiomaticii inconştientului şi acceptării 
existenţei structurilor sale arhetipale, structuri care nu pot fi explorate 
psihanalitic în totalitate. Această recomandare a psihanalizei jungiene se 
relevă a fi, la rândul său, ceea ce limbajul și viziunea mitico-teologică 
antică înţelege prin acceptarea voinţei şi deciziilor divine, imperative 
imposibil de circumscris şi evaluat de către potenţialul analitico-cognitiv 


al ființei umane. 


39 Vernant, Jean-Pierre, Mit și gândire în Grecia Antică, Editura Meridiane, Bucureşti, 1995, 
pp. 321-322. 

11.3. Morala primară de ordin arhetipal și tipologii 
comportamentale aferente 


II.3.1. Respingerea antagonismului freudian dintre natură și cultură. 
Morala primară și morala secundă. Morala primară drept cultură 
prenatală din perspetiva ontogenetică a lui Jung. A prioricul Kantian 
și inconştientul arhetipal drept a priori psihanalitic. Noumenul 
sau lucrul în sine și inconştientul. Binele și răul în versiunea 
filogenetică jungiană. Arhetipul și lumea Ideilor perfecte la Platon. 
Supra-omul ca înstrăinare de natura inconștientului uman și utopia 
nietzscheeană a unui dincolo de bine și de rău 


Unul dintre dualismele conceptuale relevante pentru întreaga viziune 
psihanalitică a lui Freud este reprezentat de raportul dintre natură şi 
cultură. În esenţă, consideră Freud, cele două componente existenţiale de 
bază pentru destinul omenirii şi-au disputat supremaţia asupra centrului 
de greutate sufletească al omului sau, în limbaj psihanalitic, asupra nucleului 
dinamicii psihice a acestuia. Opoziția dintre natură și cultură a fost, din 
perspectivă freudiană, resortul care a generat şi susținut constant evoluția 
psihică şi creativă a ființei omeneşti, mai cu seamă apariţia şi dezvoltarea 
concepţiilor etice şi practicilor morale. Inaugurarea acestui proces își are 
datarea într-o zonă temporală primară, în evii întunecaţi ai debutului 
istoric al omenirii, atunci când acte anormale, cum ar fi incestul și crima, 
erau considerate a fi naturale, firești. Pentru Freud, mobilitatea energiilor 
psihice a dus, într-un mod hazardant dar benefic în rezultate, la declanșarea 
unor procese compensatorii la nivelul sufletului individual, dar şi a spiritului 
de gintă, de trib. 

Astfel, uciderea tiranicului tată, care era liderului unui grup, a fost 
urmată compensator de izbucnirea fenomenului psihic al remușcării, feno- 
men întemeiat pe trăsăturile pozitive ale mobilităților afective omenești. 
Actele de violentare, de masive şi radicale distrugeri au fost înlocuite prin 
expresii ale stării de regret şi prin încercarea de recuperare a deficitului de 
încredere şi toleranţă. Survin primele forme de manifestare ale compasiunii 
și ale regretului pentru răul săvârşit, apar concretizări ale încercărilor de 
ascultare şi înțelegere, de evitare a toxicității unui comportament aberant 
pentru familia primitivă şi pentru gruparea tribală în ansamblul ei. Pentru 

Freud, rămâne prioritară fenomenalitatea complexului patern, complex 
exprimat narativ-simbolic prin mitul lui Oedip. Prin urmare, tentativa 
răsturnării tatălui, a distrugerii potenţialului său tiranic, dintr-un gest sau 
înclinaţie a geloziei în raport cu prezenţa maternă este un aspect universal- 
valabil pentru ființa umană, indiferent de reperele spaţio-temporale care 
sunt angajate. 

Stăvilirea şi aşezarea sub control a acestei pulsiuni primare nu se 
putea realiza, consideră Freud, numai pe baza materializării proceselor 
psihice compensatorii de genul regretului. Toate aceste trăiri compensatorii 
menite să echilibreze tenacitatea afectelor negative, precum înclinația de 
incest sau ucidere a tatălui, trebuiau să își găsească eșichierul formal, 
organizat și conceptualizat, astfel încât o raportare permanentă la aceste 
stări pozitive compensatorii să poată fi posibilă. Numai dinspre această 
permanentă raportare puteau fi damnate gesturile și atitudinile primare 
reprobabile. Așadar, susține Freud, s-a impus apariția Supraeului, care, 
aşa cum deja a fost evocat, a concretizat necesitatea omului de a-și calibra 
faptele și intenţiile după un cod, după o constituţie etic-reglativă. Devenit 
un sector de cumulare a tendințelor compensatorii pozitive, Supraeul a 
fost în primă fază manifest ca o prelungire abisală a conştientului, unde 
erau atrase acele rețineri interioare pe care omul le resimțea atunci când 
psihicul său începea să fie invadat de insistența dorinţei incestuoase sau 
de cea de a neutraliza prezența paternă concurenţială. Ulterior, odată 
cu progresul umanităţii, Supraeul se retrage într-o zonă inconștientă şi 
devine un factor ascuns de control și echilibrare a relaţiilor etice la nivel 
individual și social. 

Dinspre dinamica sa, consideră Freud, apar marile sisteme etico- 
doctrinare propuse de religii, ca forme de manifestare a refulării sexuale, 
dar şi codurile sociale care menţin dimensiunea cotidianului în afara 
pericolului derapajelor spre comportamente şi izbucniri instinctuale. Din 
perspectivă freudiană, fiecare individ şi societate se dezvoltă sub impactul 
dualității dintre natură şi cultură, Supraeul fiind cel care diminuează şi 
controlează pulsiunile naturii, conferind totodată noi capablităţi și motivații 
actului de creaţie culturală. Pentru Freud, Supraeul este o stuctură-instanţă, 
o autoritate dobândită conștient şi retrasă către stucturile inconştientului, 


de unde a favorizat şi continuă să favorizeze elaborarea structurilor etice 

care își găsesc locaţia propice în diferite ideologii social-politice şi, cu 
precădere, în ceea ce viziunea freudiană consideră a fi fantazările erotic- 
compensatorii constituite ca religii. 

Concepţia lui Jung asupra moralei ca fenomen universal uman își are 
originea în demersul de analiză și combatere a acestor teze freudiene. 
Jung s-a întrebat ce semnifică acel aspect pozitiv al psihicului uman care 
îl determina pe individul ancestral să resimtă și să manifeste un regret 
pentru înclinaţa de a-și ucide tatăl sau de a săvârși incest? De unde apare 
el şi care ar putea fi tipologia manifestărilor sale? În opinia lui Jung, 
funcţia sa compensatorie este o consecinţă, o rezultantă în urma activării 
sale, dar nu se poate identifica de ce apare necesitatea unei astfel de com- 
pensații. Mai precis, de ce omul nu poate fi totalmente și până la capăt 
negativ în afectivitate şi acțiune. Conform lui Freud, omul resimte o 
puternică dorinţă de crimă şi incest, de eliminare a concurentului văzut 
cu precădere în imaginea tatălui, precum şi de supunere și dominare 
erotică a mamei'%. Desigur, pentru ființa feminină, ataşamentul față de tată 
și uciderea rivalei, identificată în personajul matern, reprezintă manifestarea 
aceluiași complex oedipian, dar în versiunea sa modificată, mai precis sub 
forma complexului Electra. Prin urmare, fiind dominat de aceste pulsiuni 
distructive, odată ele împlinite ființa umană este atinsă de sentimentul 
regretului, sentiment care vine să compenseze gravitatea actului distructiv 
asumat şi concretizat. 

De ce este nevoie de acest mecanism al compensării, de ce apare 
regretul și mustrarea de conștiință, se întreabă Jung. Acest Supraeu, este 
el o instanţă reală, care se construiește din zona cumulărilor conștiente și 
se retrage apoi spre inconştient, devenind un asistent corector ascuns al 
faptelor şi intenţiilor noastre? Jung respinge teza freudiană a existenţei 
unui Supraeu dobândit, elaborat pe baza unor trăsături pozitive ale 
psihicului uman, calităţi menite să echilibreze tendinţa psihică malefică 
a omului. Dar el acceptă existenţa acestor trăsături pe care le consideră, 
spre deosebire de Freud, emblematice în cadrul dinamicii psihicului uman. 
În concluzie, însușirile pozitive ale sufletului uman nu sunt simple elemente 


30 Freud, Sigmund, Trei cercetări de teoria sexualității, Editura Cartex, București, 2017, 
pp. 130-131. 

auxiliare menite doar să diminueze, să atenueze forța de manifestare și 
impact a impulsurilor distructive de la nivelul psihicului uman; dimpotrivă, 
ele reprezintă o componentă esenţială a structurilor de bază ale sufletului 
uman, structuri denumite de Jung, arhetipale. 

În acest context, Jung consideră că nu se poate vorbi despre un 
Supraeu ca instanţă fabricată în urma unor simple calități pozitive limitrofe 
ale dinamicii psihicului uman, un Supraeu responsabil de codurile etice 
și de structurile moral-doctrinare ale fenomenului religios. Mai exact, nu 
se justifică postularea existenţei unei astfel de autorități dobândite sau 
fabricate în timp. Dimpotrivă, pentru Jung există un edificiu care aparține 
dintru început sufletului uman și care include trăsăturile pozitive de ordin 
moral. Acel aspect pozitiv identificat, de altfel, prin analiza freudiană nu 
reprezintă o anexă la fundamentul negativ al psihicului uman, ci este 
una din componentele constitutive ale acestuia. În opinia lui Jung, omul 
se naşte la nivelul structurilor sufleteşti cu o intensă zonă psihică pozitivă. 
Ea nu este doar un factor secundar corector, ci face parte din esenţa sufletului 
uman. Jung susţine ideea pre-existenței unui nivel moral primordial de substanță 
arhetipală. 

Jung denumește morală primară dinamica acestui plan psihic teluric. 
Ea trebuie delimitată net de morala secundă sau de constituția reperelor 
etice dobândite. Departajarea, deja evocată, între morala primordială arhetipală 
și etica implementată prin acţiunile coercitive social-religioase, Jung o 
opune viziunii freudine în care psihicul este în primul rând negativ- 
instinctual, iar factorii etici, grupaţi în spectrul Supreului, acționează în 
baza unor rețineri sau înclinații pozitive psihice secunde. În gândirea 
psihanalitică freudiană, natura umană psihică se rezumă la pulsiunea 
instinctuală. Ea trebuie să fie controlată și informată prin intermediul 
unei al sexualității posedante și nevăzătoare. Dimpotrivă, psihicul uman 
are o natură complementară datorită temeliei sale duale inconștiente, 
temelie ce deține tendinţe negative, dar şi pozitive. Aceste tendinţe sunt 
dictate de structura arhetipală inconştientă, mai precis de natura morală 
a arhetipurilor primordiale. 

Freud nu a sesizat această natură generatoare de morală primară. 
Pentru gândirea freudiană, natura umană psihică se rezumă la pulsiunea 
instinctuală şi ea se opune culturii, care este pentru Freud efortul evolutiv 

istoric de a controla această pulsiune, efort reprezentat de către entitatea 
Supraeului. Pentru Jung, inconştientul uman, deținând și o puternică 
instanţe realizate de către imperativele socio-religioase, dar în baza unei 
înclinații a psihicului uman spre pozitivitate. În viziunea jungiană nu se 
poate vorbi despre o simplă înclinaţie spre pozitiv, care ar fi activată 
secvențial în dimensiunea psihicului uman, baza fiind constituită de 
fluxul instinctual 

Din perspectiva jungiană inconştientul uman, care deține o puternică 
latură pozitivă, nu trebuie raportat la un Supraeu care să îl vegheze ne- 
încetat. Dimpotrivă, în viziunea lui Jung inconştientul deține mecanismele 
interioare arhetipale de control și echilibrare energetică. În gândirea 
jungiană există o morală primară care ţine de structurile arhetipale inconștiente 
și există o morală secundă, de fapt constituţia ce înglobează imperativele 
etice de conduită social-religioasă. Cele două sunt uneori confundate sau, 
mai precis, se are în vedere numai morala secundă, cea primară fiind 
ignorată sau negată*!. Din această perspectivă, Freud se raportează numai 
la morala secundă, considerând că tot ceea ce înseamnă morală nu este 
în esență decât cultură, adică, în limbajul său psihanalitic, o construcţie 
menită să controleze și chiar să blocheze pulsiunile instinctuale. Rezultatul 
acestei cenzuri se rezumă la procesul de refulare urmată de sublimarea 
pulsiunilor, sublimare a cărei expresii se concentrează cu precădere în 
religie şi artă. 

La rândul său, Nietzsche considera psihicul uman tot de natură 
pulsativ-instinctuală, esenţa sa fiind de ordin diomisiac. Spiritul reprezintă 
pentru Nietzsche doar un adaos conceptual ulterior, în esenţă centrul 
de greutate al lumii fiind situat nu cum ne propune creştinismul, în 
transcendenţă, ci dimpotrivă, în imanent*?. Omul este, așadar, în opinia 
lui Nietzsche, o ființă ce aparţine unei singure lumi, cea a naturii instinc- 
tuale și a voinței de putere. Concepte precum transcendent, Dumnezeu sau 
suflet reprezintă simple fabulaţii metafizice, care trebuie depășite în avântul 
spre apariția Supraomului și a eradicării credinţei creștine, considerată o 


31 Zamfirescu, Vasile, Dem, Filozofia..., loc. cit., pp. 437-438. 
32 Nietzsche, Friedrich, Anticristul, Editura Apostrof, Cluj-Napoca, 1998, p. 63. 


222 


II. Funcţia morală a structurilor arhetipale 


religie de sclavi. Din nefericire, potenţialul utopic şi periculos al acestor 
teze a fost confirmat în tragediile secolului al XX-lea. 

Departajarea pe care Jung o realizeză între morala secundă și cea 
primară este rezultanta viziunii sale bipolare asupra psihicului uman. 
Dacă acesta este departajat între conştientul ancorat spaţio-temporal şi 
inconştientul arhetipal, atunci conștientului îi revine morala secundă, 
codul etic impus de imperativele socio-religioase, zona repartizată eronat 
de către Freud unui Supraeu, iar inconştientului îi aparține morala primară. 
Rămâne elocvent exemplul deja evocat al lui Jung prin care se arată cum 
individul confruntat cu o situaţie în care este forțat să aleagă între a minți, 
salvând o viața umană, şi a spune adevărul, condamnând-o la distrugere, 
dacă va minţi, va încălca morala secundă, va neglija importantul precept 
care interzice minciuna, dar va realiza o înaltă faptă morală. În schimb, 
dacă va spune adevărul, va respecta codul etic ce interzice minciuna, dar 
va produce o suferinţă greu cuantificabilă aproapelui său, neglijând morala 
primară. Această morală primară este factorul la care se face referire atunci 
când se spune că o persoană a acţionat într-un anumit mod pentru că aşa 
i-a dictat conștiința, aşa a simțit că este bine să procedeze, aşa a îndrumat-o 
cugetul. De fapt, sublinează Jung, nu conștiința, ci inconştientul arhetipal 
i-a solicitat persoanei, din interiorul propriului său psihic, să ia această 
decizie. Este vorba despre acea conștiință inconștientă pozitivă, denumită 
mai simplificat morala primară. Aşadar, funcția morală arhetipală intră aici 
în joc şi, după expresia lui Jung, individul intră sub influenţa sa, iar 
acţiunile şi opţiunile sale sunt dictate de către pulsiunile acesteia. 

Pentru Jung există, prin urmare, două etaje psihice ale moralității, 
unul conștient, care se rezumă la imperative etice, celălalt inconștient, de 
ordin arhetipal, care ne face să simțim și să intuim ce anume este bine și 
ce anume este rău în mod absolut. Forţa psihică şi influenţa exercitată de 
către morala inconștientă arhetipală asupra vieţii psihice umane se dovedesc 
a fi mult mai intense decât potenţialul dezvoltat de către morala secundă, 
structură ce gravitează în jurul reperelor imperative social-religioase. Una 
dintre dovezile acestui fapt o constituie prezența unor semne atrofiate ale 
acțiunii moralei primare chiar şi la criminalii nevrotici. În cazul crimelor 
în masă, al genocidului, ele sunt dictate și executate de personalități care 
cel mai adesea comportă, pe fondul unor afecţiuni severe psihice, un 

blocaj la nivelul moralei primare. Chiar și aceste individualități toxice 
resimt fragmente izolate ale exercitării moralei primare, resimt ecoul unei 
umanități arhetipale pozitive, dar aceste rezonanţe sunt mult prea firave 
pentru a putea genera un act de redresare şi corecție a opţiunilor şi 
faptelor distructive. 

Pentru Jung, structurile arhetipale, ca fundament al inconştientului 
individual şi colectiv, comportă în substanţa lor valențe morale, iar sen- 
timentul binelui și răului absolut ne definește ca ființe umane. Dinspre 
inconștient răzbate o departajare autentică a binelui de rău și fiecare ființă 
umană poate simți acest fapt. Blocajele severe care apar la nivelul acestei 
simţiri pot fi de natură nevrotică, atunci când o deficiență, un dezechi- 
libru sau un traumatism psihic blochează accesul informaţiei arhetipale 
inconștiente spre suprafeţele conștientului, sau pot fi de natură doctrinară, 
atunci când o ideologie, indiferent de natura sa, politică sau religioasă, 
interferează cu ecoul moralei primare și se substituie acesteia. Într-un 
asemenea caz, personalitatea respectivă va cosidera că tot ceea ce îi spune 
o astfel de ideologie reprezintă voinţa şi alegerea propriului cuget. Dacă 
nevroza se cuplează cu acest gen de interpolare de tip ideologic, se instau- 
rează fenomenul fanatismului politic sau religios, fenomen ce deschide 
conştientul uman spre distrugere şi intoleranţă, în timp ce inconştientul 
este predispus unor pulsiuni negative dezechilibrante. 

Viziunea psihanalitică a lui Jung depăşeşte dualitatea dintre cultură 
și natură, contradicţie pe care gândirea freudiană o vedea drept un punct 
terminus conceptual. Pentru Jung, ceea ce simte ființa umană referitor la 
ce este bine și ce este rău în mod absolut constituie sursa cea mai cre- 
dibilă a realității morale. Acest mecanism de simţire şi intuiție are drept 
centru potenţator şi sursă primară acel factor evocat în expresii comune 
precum așa mi-a dictat cugetul, conștiința. De fapt, ceea ce dictează aici este 
inconştientul, cugetul fiind acea Vox Dei, unitate dinamică arhetipală. 
Pentru Jung, natura sau conţinutul primordial al psihicului uman nu se 
opune culturii ci, dimpotrivă, o include la nivelul reperelor morale. 

Prin urmare, omul nu se naște din punct de vedere psihologic așa 
cum gândea Freud, cu o natură psihică lipsită de orice conţinut moral, ea 
comportându-se asemenea unei suprafeţe deșertice pe care urmează să 
se edifice structuri complexe. Dimpotrivă, consideră Jung, aceste structuri 

sunt deja edificate odată cu survenirea psihicului uman. Factorii morali 
primordiali sunt elemente constitutive ale inconştientului omenesc şi ei 
apar împreună cu acesta. Este vorba, în opinia lui Jung, despre o con- 
substanţialitate între cultură, de fapt constituţia morală fundamentală, şi 
natura arhetipală a inconştientului uman. Prin urmare, binele şi răul absolut 
nu reprezintă, în opinia lui Jung, repere adăugate ulterior, ca bază a culturii 
morale inserate naturii psihice umane odată cu evoluţia istorică a fiinţei 
omenești. Aceşti poli morali se află dintru început în structura de bază a 
inconştientului, adică la nivelul dinamicii arhetipurilor ce îl susţin și 
potenţează. Astfel, natura psihică şi cultura se relevă a fi, prin intermediul 
analiticii jungiene, două dimensiuni ce nu sunt antagoniste ci, dimpotrivă, 
se află într-o continuă mobilitate simbiotică. 

Respingând posibilitatea existenţei modurilor de comportament moral 
înnăscut, Freud rămâne tributar secolului al XIX-lea, asemenea lui Nietzsche. 
Deschiderile analitice dezvoltate de către preocupările etiologice și antro- 
pologice tind să confirme tezele lui Jung, acestea fiind integrate în perspec- 
tivele moderne ale cercetărilor umaniste ale secolului al XX-lea. Direcţiile 
de cercetare respective certifică existența unui fond primar inconştient, 
care deţine și repere morale. Aceste explorări vin spre a susţine și ele 
ideea conform căreia omul apare în sfera spaţio-temporalului deţinând 
dintru început la nivel inconştient o structură arhetipală primară ce are o 
puternică funcție morală. 

Freud s-a situat la polul opus al acestei concepţii, pentru el natura 
psihicului fiind doar înzestrată ulterior cu o axiomatică de tip moral. În 
esenţă, Freud a intuit corect, consideră Jung, existența unor tendințe 
constante de a aplica peste un fond inconștient primar repere şi valori 
elaborate exterior. Dar aceste elemente fac parte din acea morală secundă, 
din arsenalul de imperative etice elaborate prin sistemele de cenzură etico- 
religioasă. Aceste cerinţe şi reglementări, aceste reguli şi circumscrieri au 
fost într-adevăr impuse din exterior, urmând ca ulterior să se sedimenteze 
în inconștient, fiind uitate de atenţia şi luciditatea conştientului. Dar ele 
sunt coduri ale conduitelor etice obișnuite, ele nu aparţin moralei arhetipal- 
inconștiente, nu fac parte din temelia morală a inconştientului. Aici se 
relevă din nou departajarea dintre legile etice aplicate, repere ce vin dinspre 
exterioritate către conştient, şi matrițele arhetipale de ordin moral care 

survin invers, dinspre inconştient către suprafaţa conștientului. Binele şi 
răul relativ aparţin, din această perspectivă, axiomaticii impuse psihicului 
uman dinpre exterioritate, iar binele și rău absolut se relevă dinspre 
complexul arhetipal inconştient, fiind enunțate prin Vox Dei şi sesizate 
la nivelul intuiţiei și simțământului. 

Omul se naşte cu un psihic ce deţine sfera inconştientului de natură 
arhetipală în care există şi o intensă activitate de ordin moral, identificată 
drept morala primară. Din această perspectivă conceptuală, Jung afirmă 
că morala primară este un factor reglator pentru întregul destin al omenirii, 
un factor asistat de morala secundă, ca element de stabilitate şi control la 
nivelul interrelaţionărilor sociale. În absenţa acestor de forme de morală, 
omenirea ar fi cunoscut extincţia şi fenomenul tragic al autoanihilării. Ea 
s-a apropiat de aceste flageluri tocmai când au fost ignorate componentele 
de echilibrare psihică la nivelul inconştientului individual și colectiv. Cu 
precădere, marile conflagrații şi distrugerile în masă s-au petrecut atunci 
când nu au fost luate în calcul atenţionările cugetului, survenite dinspre 
inconştient şi care generau intuiţia sau sentimentul că anumite opţiuni şi 
acte sunt adânc ancorate în răul absolut. 

Încercarea de a postula dimensiunea arhetipal-inconştientă a moralei 
l-a adus pe Jung în situaţia analitică ce impune apelul la termenul a 
priori. Prin utilizarea acestui concept el circumscrie aria moralei primare 
la nivelul unei structuri ce nu este impusă din exterior prin interferenţe 
de ordin empiric. Această dimensiune inconștientă, dinspre care se con- 
turează departajările esenţiale între binele și răul absolut, este o sferă pe 
care indivizii o deţin odată cu apariţia lor ca entități psiho-fizice, adică 
deţin acest domeniu psihic la nivelul inconștient în mod a priori, fără o 
conexare cu o sursă exterioară de ordin spaţio-temporal. În acest context, 
Jung, susţine faptul că arhetipul, ca unitate inconștientă cu funcție morală 
primară, este un factor a priori. 

Aprioricitatea arhetipului este o chestiune abordată sub diferite forme 
de tradiția metafizică, în ampla încercare de a delimita empiricul de 
spiritual, imanentul de transcendent. Platon a fost unul dintre primii 
gânditori care discută această chestiune, susținând existența unei lumi 


33 Jung, Carl Gustav, Două scrieri despre psihologia analitică , în Opere complete, vol. 7, 
Editura Trei, București, 2007, p. 38. 

perfecte, o lume a Ideilor care reprezintă modele pentru copiile imperfecte, 
structuri aparținând mundaneităţii inserate spaţio-temporalului. Actul 
de participaţie este unica formulă prin care ne putem apropia de lumina 
acestor Idei perfecte. Prin urmare, ele constituie arhetipuri primordiale 
dinspre care emană principiile evoluţiei şi progresiei noastre sufleteşti, 
principii rezumate în Ideile Binelui, Frumosului, Dreptății şi Adevărului. 
Participarea la Ideile perfecte implică, în opina lui Platon, desprinderea 
de conexiunile intense ce ne ancorează în realitatea efemeră a cotidia- 
nului. Mitul peşterii reprezintă concentrat acest demers al eliberării de 
sub spectrul materialităţii spaţio-temporale spre lumea Ideilor perfecte. 

În limbajul heideggerian, eliberarea din bezna peşterii şi din iluziile 
umbrelor echivalează cu întâlnirea stării de neascundere a adevărului și 
a plenitudinii Fiinţei, cu erupția revelatoare a acestora spre individua- 
litatea noastră, o erupție și ieșire ce ne întâmpină resurecționar, gnoseologic 
şi ontologic”. Întâlnirea cu adevărul, în sensul platonic, ne schimbă 
reperele existențiale dar și pe cele morale, toate aceste borne ale constituției 
noastre ființiale raportându-se la Ideile perfecte, idei ce strălucesc în 
afara captivităţii din peştera spațio-temporală. Pentru Jung, întâlnirea cu 
lumea Ideilor perfecte reprezintă întâlnirea cu dimensiunea inconştientului, 
iar contactul cu aceste Idei este un contact primordial cu arhetipurile ce 
manifestă valențe morale pronunţate. Astfel, dinspre aceste structuri 
arhetipale vine, asemeni luminii platonice, strălucirea departajării dintre 
binele și răul absolut. Ideea jungiană a unui arhetip central ca imagine a 
Divinităţii constituie, la rândul ei, o adaptare la perspectiva psihanalitică 
a unor teze teologice timpurii, cum ar fi cea a lui Filon ludeul, care 
susține existența imaginii lui Dumnezeu în ființa umană. De asemenea, 
cum sublinează și Jung, Dionisie Areopagitul sau Augustin sunt autori 
creştini patristici care au evocat posibilitatea existenței unor matrițe divine 
active în interioritatea spiritului uman drept semn al graţiei, al elevaţiei 
Creatoruluis*, reluând astfel, de pe poziţia inaugurării teologiei creştine, 
a vechii concepţii platonice. 


34 Platon, Mitul Peşterii. Republica. Miturile lui Platon, Editura Humanitas, Bucureşti, 
1996, p. 93. 

35 Heidegger, Martin, Repere pe drumul gândirii, Editura Politică, București, 1998, pp. 179-181. 

36 Augustin, Aureliu, Despre Cetatea lui Dumnezeu, Editura Stiinţifică, București, 1998, p. 477. 

Arhetipul central reprezintă pentru Jung imaginea cumulativă a Divinității 
la nivel inconştient, o imagine care în creştinism se identifică cu prezența 
cristică*, cumul de umbră şi lumină, aşa cum deja sesizaseră cabaliștii558 
prin noţiunile de Geburah și Chesed, nucleu simbiotic ce concentrează acea 
coincidentia oppositorum’. Caracterul aprioric al structurilor arhetipale, 
structuri ce gravitează în jurul arhetipului central, conferă măsura aspaţia- 
lităţii și atemporalității întregului univers psihic inconștient. Prin urmare, 
morala primordială, ca emisie și instanţă din cadrul conţinutului arhetipal 
inconştient, nu poate fi situată sub incidenţa relativismului spaţio-temporal, 
așa cum este cazul moralei secundare, a acelei cumulări axiomatice de 
imperative social-religioase. Pulsiunile ce ne parvin dinspre funcția morală 
activă de la nivelul structurilor arhetipale trebuie să constituie reperul 
prim în demersul de identificare a binelui și răului absolut. În acest context, 
se cuvine să fie ascultată și înţeleasă rezonanţa inconștientă ce răzbate 
spre conştient, acea rostire interioară a cugetului care ne indică ce opţiuni 
şi ce tip de acte să împlinim fiind, în esenţă, ecoul funcţiei arhetipale 
pulsative din structurile adânci ale inconştientului. Așa m-a îndemnat 
cugetul, aşa mi-a dictat inima, aşa am simțit că este bine sau m-a mustrat 
conștiința sunt expresii ale limbajului comun care indică realitatea acestei 
activități arhetipal-inconştiente de tip moral. Ea este o mobilitate psihică 
a priorică, adică nu poate fi supusă cuantificărilor, măsurătorilor de ordin 
empiric, raționalitatea rigidă şi concepțiile ştiinţificității materialiste eşuând 
în demersul de circumscriere și control al conţinuturilor și dinamicilor sale. 

Problema aprioricităţii este considerată de către Jung o temă prezentă 
în diferite forme şi sub diverse aspecte în toate marile demersuri metafizice 
de sesizare şi postulare a temeiurilor primordiale ontice și gnoseologice. 
Aprioricitatea poate reprezenta o dimensiune inaccesibilă raționalităţii 
umane, dar care își manaifestă influența intensă la nivelul complexului 
individual uman. Astfel, ea ar sta la baza resorturilor gândirii umane, 
dar și la baza fluxurilor afective ce caraterizează amploarea sentimentelor 
omenești. Mai exact, aprioricitatea s-ar constitui drept o anticameră a 


37 Jung, Carl Gustav, Psihologia religiei vestice şi estice..., loc. cit., p. 177. 

38 Levi, Eliphas, Dogma și ritualul înaltei magii. Dogma, Editura Antet, București, 1996, pp. 
129-130. 

3 Eliade, Mircea, Mefistofel şi androginul, Editura Humanitas, București, 1995, p. 101. 

prezenţei umane și a întregii configurații lumești, o sferă întemeietoare 
ascunsă care poartă și direcționează ritmicitatea existenţială a lumii și a 
ființei umane angrenate în spațio-temporal. Jung, considerând arhetipurile 
și întregul inconștient ca fiind de substanță apriorică, se apropie con- 
ceptual, aşa cum el însuși susţine, de criticismul gnoseologic kantian.5% 

Pentru Kant, activitatea intelectului şi sensibilităţii umane este 
întemeiată pe sau are la bază categorii de tip a priori. Spre exemplu, 
timpul şi spațiul sunt, conform viziunii kantiene, idealități transcendente 
și realități empirice, adică, deşi manifestă implicaţii severe în imanentul 
definitoriu pentru mundan, ele sunt și rămân ancorate într-o dimensiune 
situată, după formularea Kantiană, dincoace de noi, într-un palier transcendent. 
Orice experiență omenească nu poate fi decât încadrată în spaţiu și timp, 
ea acționând asemenea unei forme gnoseologice primordiale. Mecanismul 
cunoașteriii noastre nu se poate manifesta decât prin receptarea şi pre- 
lucrarea datelor, a informaţiilor provenite din exterioritate, în parametrii 
spaţio-temporalului. Deşi cunoaştem, așadar, numai prin intermediul 
acestor categorii a priori, totuşi noi nu putem înţelege caracterul aprioric 
al acestora, natura şi conținutul lor esenţial. Accesul omului în zona a 
priorică prin metodele analiticii empirice este, pentru Kant, imposibil 
de realizat. Această zonă aparţine unui plan armonic universal, consideră 
Kant, structură care nu poate fi total accesibilă rațiunii umane, ea însăși 
guvernată aşadar de legi nerelative, pe care nu le poate înţelege pe 
deplin. 

Procesul de autocunoaștere își află aici motivațiile fascinante, dar şi 
limitele capacităţii sale exploratorii, aceste limite amintind de fapul că 
omul este o ființă limitată existenţial și la nivel de cunoaștere. Cunoaș- 
tem în timp şi spaţiu diferite manifestări şi fenomene, dar nu deținem 
cabilităţile necesare pentru a ști deplin ce este esenţa timpului, a spațiu- 
lui şi care poate fi substanța ultimă a fenomenelor astfel percepute*?. 
Această constatare kantiană amintește de socratica precizare referitoare 
la posibilitățile cunoaşterii umane, precizare ce atenționează că unul dintre 


3% Jung, Carl Gustav, Dinamica... loc. cit., p. 501. 
%1 Kant, Immanuel, Logica generală, Editura Trei, București, 1996, p. 66. 
342 Kant, Immanuel, Prolegomene, Editura All, București, 1998, p. 141. 

apogeurile cunoaşterii umane este înțelegerea neînţelegerii și a limitelor 
cognitive la care suntem damnaţi ca ființe umane. 

Jung, preia această perspectivă“, adaptând-o gândirii sale psihanalitice. 
Prin urmare, şi el susține existenţa limitelor cunoașterii umane, limite ce 
ne despart de a prioricul ce definește inconştientul şi, implicit, structurile 
arhetipale. El consideră că, aşa cum se poate vorbi în sens kantian despre 
categorii sau forme indescriptibile ale cunoașterii, tot astfel se poate susține 
și existența unor categorii sau forme ale energiei de imaginaţie. Aceste 
categorii pot fi identificate drept complexe arhetipale, care stau, conform 
viziunii jungiene, la baza dinamicii inconştientului și fundamentează 
fenomenul de exprimare simbolică al arhetipurilor, fenomen care se 
rezumă la exercițiul imaginației. Este vorba despre faptul că arhetipul, ca 
și categorie inconștientă, tinde să irumpă în conștient sub forma unui 
simbol care face apel la forța de construcție a imaginației. 

Un bun exemplu îl constituie mitul. Arhetipul care stă în spatele unui 
mit răzbate până în rețeaua de suprafață a conştientului și se exprimă 
simbolic într-un scenariu realizat de imaginaţie. Ca atare, avem de a face 
cu o narațiune imaginativă, în care mitul este prezent şi ne apeleză simbolic. 
În acest sens, se poate spune că arhetipul se constituie şi drept o categorie 
a imaginaţiei mitice, termen preluat de către Jung din zona istoriei comparate 
a religiilor, autori precum Henri Hubert sau Marcel Mauss utilizându-l 
în demersul de analiză asupra identităţii sentimentului mitico-religios3. 
În viziunea lui Jung, inconştientul, cu structura sa arhetipală, se comportă 
ca o zonă insondabilă explorării și discursului empirico-raționalist. În 
acest context, apropierea de viziunea kantiană asupra noumenului sau 
lucrului în sine a constituit pentru Jung un demers firesc. 

Inconştientul reprezintă, la fel ca lucru în sine kantian, un termen- 
limită, o noţiune de frontieră asupra căreia nu ne putem pronunţa raţional, 
încercând să-l definim şi delimităm conceptual. Inconştientul acționează 
în spatele conștientului într-un mod intens dar necontrolabil rațional, 


astfel încât el nu poate fi menţionat decât ca un factor necunoscut, a 


38 Jung, Carl Gustav, Civilizația în tranziție..., loc. cit., pp. 332-335. 

3: Hubert, Henri, Mauss, Marcel, Introduction à l'analyse qulques phenomene religieux, publicată 
de Felix Alcan, Paris, 1906, pp. 38-39. 

35 Jung, Carl Gustav, Psihologie și..., loc. cit., pp. 208-209. 

cărui acțiune poate fi intuită la nivelul tipologiei manifestărilor sale prin 
prisma felului de acţiune al conștientului sau al structurilor raționale. 
Este vorba despre un demers al intuiţiei şi sentimentului care trimite la o 
dinamică energetică psihică, în esenţă insondabilă cognitiv. Lucrul în sine 
Kantian se aseamănă cu structura de adâncime a unui aisberg, vârful 
acestuia fiind rațiunea funcțională strict logic. Pentru Kant, în zona ascunsă, 
scufundată a acestui aisberg se află temeliile trăirii religioase, experienţele 
afective ultime şi intuițiile iluminante. Preluând această imagine conceptuală, 
Jung consideră la rândul său că vârful aisbergului reprezintă conştientul, 
perimetrul vizibil şi deschis explorărilor, iar partea ascunsă simbolizează 
complexul inconştientului arhetipal, complex asupra căruia, asemenea 
lucrului în sine, nu se poate pronunţa logica rațional-empirică%€. 

Morala binelui şi a răului de factură absolută, reperele morale funda- 
mentale pentru ființa umană își au sediul, conform viziunii jungiene, în 
această zonă ascunsă, dar imensă, care susține conştientul. La fel ca şi Kant, 
Jung plasează dimensiunea intuiţiei religioase, a revelației și simțământului 
în acest perimetru al cărui abis pare nesfârșit. Pentru Jung, valorile nerelative 
morale își au obârşia numai în acest sector psihic profund, în dimensiunea 
inconştientului arhetipal. Spre deosebire de Kant, care accentueză asupra 
independenţei structurilor a priori de orice experiență gnoseologică, 
Jung insistă asupra înţelegerii dimenisunii lucrului în sine, a aprioricului 
sau, în limbaj psihanalitic, a inconştientului ca temelie a tipologiilor de 
comportament psihic uman, drept bază ontogenetică a ţinutei sufletești 
umane. 

Inconștientul arhetipal și, implicit, funcția morală arhetipală nu sunt, 
în opinia lui Jung”, aşa cum considera Freud, elemente dobândite de-a 
lungul evoluţiei umanităţii, ci dimpotrivă, reprezintă factori prenatali, 
consubstanţiali apariţiei psihicului uman, precum sunt categoriile kantiene 
în raport cu mecanismul cunoașterii omenești. În acest sens, pentru 
gândirea psihanalitică jungiană, cultura, mai ales în specificul său moral, 
nu se poate opune naturii psihice umane și nu poate fi aplicată peste 
aceasta, forțându-i și supunându-i pulsiunile. Dimpotrivă, însăşi cultura 


3% Burns, Charlene P.E., A Jungian Perspective on Religious Violence and Personal Responsability, 
în Cross Currents, vol. 56, nr. 1, 2006, pp. 17-18. 
7 Jung, Carl Gustav, Tipuri psihologice..., loc. cit., pp. 470—472. 

și moralitatea primară aparţin acestor pulsiuni inconștiente, ele inundă 
și preiau opţiunile conştientului în momente de alegere și discernământ 
moral. Nu se poate aborda problematica unui instinct moral, al unui 
simțământ al binelui și răului de nivel absolut în afara postulării existenţei 
arhetipurilor drept unităţi psiho-funcţionale la nivelul inconştientului. 

Dinspre dinamica acestora survine sentimentul moral profund, care 
depăşeşte în intensitate și anvergură solicitările conduitelor socio-religioase. 
Se poate spune că pentru Jung cerinţele eticii aparţin de nivelul conşti- 
entului, în sensul de imperative ale unei morale secundare, iar apelurile 
moralei autentice țin de sfera inconştientului, sferă fundament pentru 
întreaga activitate psihică umană, nu întâmplător morala generată dinspre 
cadrele inconştientului fiind denumită și morală primară. Filogeneza, 
ca istorie a speciei, vine, în opinia lui Jung, spre a confirma caracterul 
înnăscut al moralei arhetipale, experienţa şi cercetările empirice indicând 
prezenţa unei constituţii inconștiente morale chiar şi la fiinţele cele mai 
dezechilibrate psihic, la entităţile unde dizarmonia dintre conştient şi 
inconştient este atât de severă încât nocivitatea psihică se manifestă din 
plin sub forma unor violente nevroze şi crize sufleteşti“5. 

Din perspectiva psihanalizei jungiene, îndemnul nietzscheean de a 
ne plasa dincolo de bine şi de rău se dovedeşte a fi un nonsens, o astfel 
de poziționare negând direct natura inconștientă a ființei umane. Este 
drept că pentru Nietzsche acest fapt chiar se cere împlinit, depășirea 
omului spre instaurarea Supraomului nefiind posibilă atât timp cât ne 
vom raporta la imaginea ființei umane în sens creștin, deci poziționată 
între cei doi poli morali definitorii, binele și răul. Dar excluderea unei 
asemenea aşezări, odată cu negarea creştinismului drept o religie falsă, 
întemeiată pe ura celor slabi față de cei puternici, proiectează ființa umană 
într-un nefiresc ontic primejdios, într-o înstrăinare de propria entitate 
și de propiul destin. Supraomul nu este resimţit, la nivel inconștient, drept 
izvorând din natura umană psihică, el este o entitate străină tocmai din 
cauza neasumării binelui şi răului de ordin absolut. Din acest motiv, 
postularea sa drept un ideal ce trebuie atins și concretizat a generat 
dezechilibre majore la nivelul inconştientului colectiv, care au dezvoltat 


%8 Zamfirescu, Vasile Dem, Filozofia..., loc. cit., pp. 437—442. 

o energie distructivă în masă. Practic, încercarea de a renunţa la tradiția 
moralei absolute și demersul înlocuirii acesteia cu o axiologie străină 
naturii psihicului uman a favorizat, dincolo de câteva critici pertinente la 
adresa creştinismului corupt, tragedia unei înstrăinări negatoare a omului 
de propriul inconştient, îndepărtare ce nu putea inaugura un ev al 
Supraomului, dar a deschis era subumanităţii manifeste. Viața autentică 
pe care, susține Nietzsche, creștinismul a negat-o vehement este un concept 
neexplicitat în cadrul nihilismului său combativ*?. 

Acest termen nu indică o realitate sufletească sau, în limbaj psihana- 
litic, o realitate psihică inconștientă, ci dimpotrivă, semnalează un factor 
utopic, care cumulează excesivităţi instinctuale. La rândul său, propunerea 
nietzscheeană a unei reconsiderări a tuturor valorilor reprezintă un demers 
de negare a naturii reperelor inconștiente, în speranţa înlocurii acestora 
cu elemente străine structurilor profunde ale psihicului uman*. Reţinerea 
și sentimentul faptei negative imorale, pe care le resimte o ființă umană 
atunci când îi este propusă săvârşirea unei acţiuni indezirabile, repre- 
zintă rezonanţele moralei inconștiente, conform viziunii lui Jung. Aceste 
rezonanţe trebuie reprimate din perspectiva vitalismului nietzscheean. 
Dar o astfel de anulare semnifică negarea naturii inconştientului uman 
și propunerea asumării unui alt tip de entitate psiho-fizică, străină 
omului. 

Este drept că imaginea Supraomului dă impresia că s-ar putea 
substitui arhetipului eroului civilizator sau cel al sfântului fără templu. Dar 
totuşi, el nu este capabil de edificări umane şi nici de o înaltă manifes- 
tare spirituală, de tipul celei solicitate prin sfințenie. Lipseşte iubirea 
semenilor şi viziunea compasională față de ceilalți, atitudini considerate 
de Nietzsche drept slăbiciuni ce trebuie abandonate. Din perspectiva lui 
Jung, respingerea naturii inconştientului în care pulsează o moralitate 
arhetipală primară de neînlocuit echivalează cu neasumarea destinului 
uman autentic, ce trebuie să graviteze în jurul valorilor paulinice ale 
iubirii, credinței şi speranței. Jung adăugă alături de aceste virtuţi o a 
patra, la fel de importantă în opinia sa, anume virtutea cunoaşterii. 


3% Papini, Giovanni, Viața lui Isus, Editura Ago-Temporis, Chişinău, 1991, p. 4. 
30 Sestov, Lev, Filozofia tragediei, Editura Univers, Bucureşti, 1997, p. 167. 

II.3.2. Psihologia fără suflet ca rezultantă a perspectivelor ştiinţifice 
materialiste și cauzaliste. Critica jungiană a înţelegerii nevrozelor 
drept afecţiuni anatomo-glandulare. Psihanalistul şi asistentul 
spiritual drept modele de ţinută și manifestare morală. Inconştientul 
sau transcendenţa spiritului drept actualitate permanentă. Blocarea 
accesului la pozitivitatea inconștientului sau înțelegerea heideggeriană 
a așezării sub autoritatea impersonalului Se. Simplitatea atitudinală 
psihanalitică și imitatio christi drept ipostazieri ale moralității 
comportamentale. Enantiodromia heraclitiană și revelaţia paulinică 
pe drumul Damascului în versiunea psihanalitică a lui Jung. 
Neglijarea activităţii morale a structurilor arhetipale și lipsa de 
control asupra umbrei. Deblocarea funcționalității ordonator-morale 
a acestor structuri primare inconștiente 


Plecând de la o lucidă evaluare a situaţiei spirituale în care se află 
ancorată lumea modernă, Jung constată că tendința de amplificare şi 
extensie a cercetărilor psihologiei medicale și psihoterapiei experimentale 
este perfect îndreptățită. Altfel spus, crizele sufleteşti pe care le înfruntă 
majoritatea pacienţilor reflectă o criză generală, colectivă, ce a cuprins 
societatea în ansamblul său. Expectanţele secolului al XIX-lea, anunţurile 
profetice nietzscheene şi fericirile social-politice preconizate a fi împlinite 
prin revoluţii și răsturnări ideologice, prin renunţarea la marile religii 
transcendente şi optarea pentru dogmatica unor religii ateu-imanentiste 
și-au dovedit utopia şi inconsistența, consideră Jung, mai ales prin izbuc- 
nirile celor două conflagrații mondiale din secolul al XX-lea. Demonicul 
și negativitatea pulsională au erupt dinspre inconştientul uman cu o 
potenţialitate distructivă ce a depășit orice avânt utopic al secolului al 
XIX-lea, relevând naivitatea conceptuală și ideologică a nihilismului său. 
Situaţia nou creată în secolul al XX-lea odată cu tragediile mondiale 
consumate este a unei crize spirituale în care omul manifestă o dorință 
intensă de regăsire a identității sale psihice și de reașezare într-un echi- 
libru sufletesc, pierdut odată cu materializarea tensiunilor distructive 
inconștiente. 

Pe acest fond, constată Jung, diferite ştiinţe exacte, printre care biologia, 
medicina sau fizica, s-au văzut nevoite să apeleze la psihologia experi- 


mentală, reconsiderând importanţa dinamicii sufletești a ființei umane. 

Desigur, un statut special în cadrul acestei noi relaţii a început să îl 
dețină medicina, cu precădere neurologia sau psihiatria. Distanţarea față 
de viziunea secolului al XIX-lea referitoare la fenomenalitatea nevrozelor 
și a bolilor psihice s-a întemeiat pe constatarea că aceste afecțiuni nu pot 
fi tratate doar prin intermediul tratamentelor medicamentoase. O nevroză 
este o manifestare extrem de complexă psiho-fizică, iar încercarea de a o 
anula prin intermediul unei terapii bazate strict pe substanţe chimice s-a 
dovedit a fi un eșec. Metoda și teoria medicală a secolului al XIX-lea era 
tributară gândirii materialiste şi cauzaliste. 

Astfel, orice afecţiune, fie ea şi de nivel comportamental, trebuia 
conform acestei perspective științifice să deţină o cauză materială, adică 
fiziologică. La această sursă se putea ajunge, practic putea fi reperată doar 
prin aplicarea principiului strict cauzal de nivel materialist, principiu 
conform căruia boala este un efect al unei cauze material-fiziologice. 
Există așadar, conform acestei perspective, un traumatism, o dereglare, o 
afectare biologică a organismului, care a determinat leziuni capabile de 
inducerea unui comportament dezechilibrat şi a unei ţinute derapate de 
la axa normalității umane. Prin urmare, boala psihică nu este altceva, 
într-o astfel de viziune, decât rezultanta corporală a unei plăgi anterioare 
tot de ordin corporal. Secolul al XX-lea, cu dramele sale generate de izbucniri 
devastatoare, a inaugurat o altă abordare a bolii psihice. Jung, ca pionier 
al acestei noi înțelegeri, indică faptul că sursa, cauza primordială a bolilor 
psihice şi a nevrozelor este de natură psihică sau, într-un limbaj comun, 
este de ordin sufletesc.%! 

Psihologia fără suflet”, cum numeşte Jung* cercetarea psihologică 
aferentă secolului al XIX-lea, reprezintă o postulare a tezei conform căreia 
sufletul nu există ca entitate dinamic-activă, el fiind privit mai degrabă 
drept ceea ce Nietzsche numea marea minciună metafizică. Secolul al XX-lea 
impune reactualizarea perspectivei asupra existenţei și tipologiei sufletului 
uman, indicând, prin intermediul psihanalizei și a altor paliere exploratorii, 
existența unui mecanism ce declanşează nevroza în baza unui traumatism 


sau disfuncție de natură psihică sau spirituală. 


31 Jung, Carl Gustav, Psihologia religiei..., loc. cit., pp. 360-365. 
55 Ibidem. 
33 Jung, Carl Gustav, Dinamica inconştientului..., loc. cit., pp. 398-399. 

Analitica experimentală asupra nevorzelor a indicat, consideră Jung, 
că reperul cauzal esenţial pentru acestea îl reprezintă elementul psihic 
activ. El este ceea ce Jung numeşte noxa pentru afecțiunea nevrotică 
respectivă. Desigur că ceilalți factori, precum moștenirea genetică sau 
infecțiile cu bacterii, ce pot leza organsimul uman și implicit sistemul 
nervos, constituie elemente auxiliare ce contribuie la generarea și ampli- 
ficarea unei nevroze. Dar cauza primordială a acesteia rămâne, în opinia 
lui Jung, cea de natură psihică, această constatare fiind punctul despărțitor 
faţă de viziunea ştiinţific-materialistă a secolului al XIX-lea. 

Puşi în faţa începuturilor unor evidențe care negau teoriile materialiste 
și cauzal-corporale referitoare la sursa şi dinamica evolutivă a nevrozelor, 
cercetători precum Freud sau Adler au încercat să înlocuiască viziunea 
strictă și rigidă a unei cauze materialist-corporale a nevrozelor cu teoria 
existenței unor tulburări pulsionale care ar sta la baza bolilor psihice. 
Așadar, s-a considerat că dinamica conștientului, a comportamentului și 
a ţinutei psihice conștiente poate fi cuprinsă de un dezechilibru sever, de 
o nevroză intensă, dacă pulsiunea psihică inconștientă este dereglată în 
funcţionalitatea sa firească. Pulsiunea sexuală, în cazul lui Freud, sau 
pulsiunea autoafirmării, pentru Adler, pot suporta dezechilibre majore, 
ceea ce generează disfuncţii la nivel conştient. Aceste pulsiuni se află 
într-o strânsă legătură cu activitatea fizio-patologică glandulară, astfel 
încât pentru cercetători precum Freud sau Adler, orice boală psihică, 
orice nevroză severă poate fi tratată dacă se tratează organic afecțiunile 
glandulare responsabile de tulburările pulsionale. 

Prin urmare, observă Jung, o astfel de explicaţie rezumă problematica 
nevrozei tot la o cauzalitate materialist-fiziologică, dar încercând o ameliorare 
a caracterului său strict corporal, prin introducerea noţiunii de pulsiune 
psihică. Dar, se întreabă Jung, se cunoaşte cu exactitate de către adepţii 
acestei perspective ştiinţifice ce înseamnă, ce este în esență pulsiunea 
psihică, mai precis pulsiunea inconștientă? Dacă această cunoștință ar 
fi fost dobândită şi controlată, atunci prin intermediul unor tratamente 
adecvate funcţiei biologice glandulare pulsiunile psihice dezechilibrate 
ar fi fost corectate, iar boala nevrotică rezolvată. Dar acest fapt nu s-a 
întâmplat. Pulsiunea psihică inconştientă rămâne un concept limită in- 


definibil, iar psihonevroza nu a fost atestată drept o boală glandulară, 

rezolvabilă printr-un tratament care să vizeze cu precădere normalizarea 
funcţiilor glandulare. 

Observaţia lui Jung nu neagă importanţa structurilor corporale, a 
glandelor și a întregului complex ce constituie organismul uman în dinamica 
nevrozei și a derapajelor psihice în general. Dar Jung observă că practica 
experimentală indică faptul că acolo unde tratamentul medicamentos, 
administrarea consecventă a substanţelor chimice a dat greș, nevroza 
amplificându-se, terapia psihanalitică prin dialog și sondarea interogativă 
a inconştientului pacientului nevrotic a înregistrat progrese ample în 
tratarea respectivei boli psihice. Se poate spune că ceea ce psihanalistul 
transmite poate fi o ficțiune, un complex de interogări şi date imaginative, 
dar acest flux informaţional deţine un sens și o axă ce vizează sondarea 
nivelului inconștient al pacientului până la ajungerea în zona traumatizată 
psihic. O astfel de explorare şi pătrundere nu poate fi realizată prin sau 
numai prin tratmentul medicamentos. 

Dinspre acest demers psihanalitic are loc ulterior o îmbunătăţire a 
coeficienţilor biochimici din organismul celui afectat psihic, astfel încât, 
susține Jung, se poate confirma vechea idee conform căreia cuvintele pot 
vindeca sau îmbolnăvi. Emisia unor idei prin intermediul rostirii este 
unul dintre cele mai abstracte moduri de manifestare ale ființei umane, 
practic el reprezintă o producţie non-materială și totuși impactul său este 
extrem de intens, percutant și modelator. Un bun exemplu comparativ îl 
constituie forța de rezonanţă și pătrundere a muzicii. Deşi ea este atât de 
imperceptibilă material, fiind rezumată la emisii de frecvenţe şi modulații 
fizice, totuși capacitatea sa de a schimba o stare sufletească într-un timp 
record este greu egalabilă. Pentru Jung, nu se poate vorbi despre dimen- 
siunea psihicului fără existenţa fenomenului pulsiunii, dar nu este posibil 
să postulăm activitatea pulsională fără încadrarea ei în sfera psihicului. 

Aşadar, susține el, segmentul psihicului și cu precădere cel al in- 
conştientului nu poate fi neglijat sau negat drept o supoziţie lipsită de 
corespondenţă în raport cu realitatea umană sufletească. Abordarea 
nevrozei trebuie în primul rând să fie focalizată pe dinamica inconştientului 


și semnele de rezonanţă ale acesteia la nivelul conștientului. Pătrunderea 


34 Jung, Carl Gustav, Cercetări..., loc. cit. pp. 575-576. 

operativă în zona incoştientă, cu scopul de a reperea leziunea sau trauma 
psihică, este misiunea cea mai importantă pentru terapeut și se realizează, 
în opinia lui Jung, prin metode ce apelează la medicamentaţie doar ca un 
element secundar, ca un factor de asistare colateral. De asemenea, se 
insistă pe renunţarea la unidirecţionarea cercetărilor psihanalitice doar 
spre mobilitatea pulsională. 

Nevroza, consideră Jung*%, nu poate fi restrânsă doar la o tulburare 
pulsională, doar la o problemă deficitară sau dezechilibrantă la nivel 
pulsional. Psihicul uman, cu precădere inconştientul, nu poate fi evaluat 
doar prin prisma unui derapaj dezarmonic al pulsiunilor fundamentale. 
El reprezintă o arie mult mai vastă, un univers ce include activitatea 
pulsională, dar nu se poate rezuma doar la aceasta. În opinia lui Jung, 
nevroza este o ne-aflare a sensului spiritului individual, o pierdere a 
direcţiei sale de evoluţie, o debusolare a dinamicii psihice şi o dezorientare 
masivă la nivelul echilibrului compensator dintre conştient și inconştient. 
Apariţia nevrozei echivalează cu o staţionare a psihicului celui afectat, 
cu o încremenire la nivelul unei mișcări energetice sufletești repetitive, 
circulare. Ieşirea din gravitatea şi consumul epuizant al acestui cerc, 
eliberarea din captivitatea bolii psihice nu poate fi conferită doar prin 
tratamentul medicamentos sau de tehnica terapeutică unidirecționată. 

Dacă psihicul uman dovedeşte o complexitate de manifestări compor- 
tamentale, dacă mobillitatea conștient-inconștient este caracterizată de 
un cromatism pulsional, atunci și încercarea de tratare a nevrozelor trebuie 
să îşi asume o multiplicitate de repere auxiliare, care să îi permită o 
evaluare și un demers taumaturgic cât mai aplicat şi eficient. Unele nevroze 
au la bază derapaje şi traumatisme de ordin religios, altele de natură sexuală 
iar altele țin de multiple forme ale fenomenalității psihice infantile. Răs- 
punsul la o asemenea gamă atât de largă a patologiei nevrotice implică 
pentru terapeut, în opinia lui Jung, apelul la zone extinse ale spiritualității 
și creativităţii omeneşti. Prin urmare, se justifică corelările între cercetările 
psihanalitice și sferele religiei, ale artei sau culturii în general. Dar, mai 
presus de importanţa acestor referiri şi apelări spre zone diferite de cer- 
cetările strict psihologice, se află puterea psihoterapeutului de a-şi asuma 


%5 Ibidem, p. 592. 

o atitudine şi o ţinută care să favorizeze actul de tratare psiho-clinică. 
Valența morală a acestei poziționări a medicului psihanalist devine extrem 
de importantă în acest context. 

Jung nu contestă importanţa şi necesitatea analiticii dezvoltate de 
rațiunea științifică. El consideră însă că demersul acesteia este insuficient 
pentru a trata, a rezolva complexitatea unei nevroze. Este prea puţin 
potenţialul operațional de care dispune abordarea strict științifică în raport 
cu amploarea sectoarelor psihice atinse de boala psihică. Așadar, în opinia 
lui Jung, eforturile științei de laborator asupra fenomenalității nevrozei 
sunt strict necesare, dar insuficiente. Interpretarea ştiinţifică a datelor refe- 
ritoare la evoluţia patologică a unui caz de nevroză este prea comună, 
prea supusă unor matrițe prestabilite. Lipsa de imaginaţie şi deschidere 
spre noi situaţii, variante şi scenarii imprevizibile, lipsa de ficționalitate 
stimulativă blochează şi restrânge progresele reale în tratarea unei asemenea 
afecţiuni. Practic, absenţa semnificației și a simbolisticii ce deschide spre 
inconştient, dar în primul rând stimulează deschiderea inconştientului, 
duce la o paralizare a procesului de vindecare. 

În opinia lui Jung, această staţionare psihică a relaţiei dintre pacient 
şi medicul psihoterapeut poate fi depăşită numai prin reevaluarea 
importanţei semnificaţiilor spirituale, a simbolurilor şi a gamei nesfârșite 
de trăiri subiective. Pacientul nu trebuie doar ascultat, ci se impune 
înțelegerea datelor distorsionate pe care le emite drept repere extrem de 
importante ale dinamicii inconştientului său. Mai mult, aceste date, deși 
sunt prezentate, scoase la suprafață în mod haotic sau într-o logică 
specială, pot furniza indicii majore despre mobilitățile inconștiente ale 
oricărei ființe umane. Printr-o astfel de atitudine nouă, medicul psiho- 
terapeut aduce servicii majore nu doar cunoaşterii obiectiv-generale a 
complexităţii psihicului uman, dar și evoluează major pe calea vin- 
decării propriu-zise a pacientului. În esenţă, el oferă acestuia emoția și 
imaginea necesară deblocări psihice şi reechilibrării dintre conştient şi 
inconștient. Astfel, în gândirea psihanalitică a lui Jung, simbolul şi 
trăirea afectivă nu pot fi considerate niște elemente auxiliare, ce pot fi 
neglijate sau doar abordate în plan secund atunci când se încearcă tratarea 
unui bolnav psihic. Dimpotrivă, ele constituie factori cheie în demersul 
acestei tratări. 

Pacientul caută și doreşte, dincolo de marele dezechilibru psihic ce 
îl domină şi consumă dinspre interior, un sens și o ficțiune constructivă, 
o ficțiune pe care medicul o formulează, dar care reflectă simbolic rea- 
litatea psihică cea mai adâncă a sufletului său. Confuzia, haosul generat 
de nevroză poate fi estompat dacă, în primul rând, se conferă un sens, mai 
precis se descoperă un sens, o motivaţie ce stă la baza sa. Dar această 
motivaţie se exprimă simbolic, ea chiar este de nivel simbolic, mai precis 
arhetipal. Așadar, dezechilibrul structurilor arhetipale și haosul ames- 
tecului lor descentrat trebuie tradus pacientului astfel încât el singur să 
îşi înțeleagă şi să îşi asume propria dezordine interioară. Pacientul are 
nevoie acum în primul rând de o îndrumare de ordin spiritual și nu doar 
una simplă-medicală, deoarece, susține Jung, problema haotizării inte- 
rioare şi a temeiurilor arhetipale ale acesteia nu se pot rezolva doar în 
contextul raționalității științifice. 

Medicul psihoterapeut se confruntă cu probleme care dețin puternice 
valenţe filozofice, teologice sau gnoseologice. El poate descoperi că paci- 
entul suferă de o nevroză pe fondul unor anomalii şi absenţe afective 
substanţiale. Acestuia îi lipseşte dragostea, ea fiind înlocuită în viaţa sa 
doar cu manifestări ale pulsiunilor sexuale. Nu își poate ancora trăirea 
într-o imagine transcendentă a lumii, pentru că nu se ridică la înălțimea 
credinței pe care o doreşte, totuşi, intens. Îi lipseşte speranța, existenţa sa 
fiind doar un cumul de intense deziluzii şi interrelaţionări cu oameni 
care l-au decepționat. Îşi doreşte o autentică cunoaștere, dar nu o poate 
atinge, neaflând un sens viabil și constant al lumii înconjurătoare. lată 
cum triada paulinică a dragostei, credinţei și speranţei, termeni la care 
Jung, cum a fost amintit deja, a adăugat și pe cel a cunoașterii, se poate 
întâlni sub forma unor necesități ideatice spre care nevroticul tinde, dar 
nu le poate atinge, această neputinţă potenţând afecțiunea sa psihică. 

Jung observă că reperele de această anvergură sufletească se cer 
trăite, deci calea spre atingerea lor este trăirea afectivă, apropierea de ele 
în sens raționalist empiric fiind sortită eşecului. Iubirea, credința, speranța 
și starea de revelare a propriei fiinţe implică și fac apel la un înalt nivel 
de consum şi investiţie afectivă, iar interogarea sau, mai precis, misiunea 


psihanalistului trebuie să fie sprijinirea individualităţii psihice a paci- 


% Jung, Carl Gustav, Psihologia religiei vestice și estice..., loc. cit., pp. 360-363. 

entului, pentru a trăi pe deplin aceste experienţe-reper. Amintind de 
cazul Apostolului Pavel, care probabil nu ar fi dobândit șansa revelaţiei 
de pe drumul Damascului dacă nu ar fi fost un persecutor al creştinilor, 
Jung consideră că tocmai experienţa absenței trăirilor fundamentale deter- 
mină căutarea şi aflarea acestora. Este vorba despre o confruntare cu 
propriul psihic, în vederea deschiderii spre inconștient și descoperirea 
resurselor ce stau la baza acelor trăiri-limită. 

Psihoterapeutul trebuie să își asume în acest context rolul unui 
îndrumător, a unui însoțitor fidel care sprijină demersul pacientului de 
autocorecție şi autoiniţiere. Conduita şi axiomatica morală devin pentru 
el o condiţie obligatorie a întregului său demers. Pacientul este marcat 
în esență de problematica abordării morale a vieţii, de modul în care 
viaţa deține un sens, un scop, iar acesta poate fi asumat şi respectat în 
totalitate. Atunci când nu se întrevede acest sens moral, se instaurează 
agresiv nevroza, dezechilibrul psihic. Jung constată, după o îndelungată 
carieră de investigaţii clinice, că cea mai mare parte a cazurilor de nevroză 
au la bază o disfuncţie ce are legătură cu atitudinea religios-morală. Această 
realitate îl detemină pe terapeutul psihanalist nu doar să vizeze cu 
precădere tematicile morale și religioase din registrul patologic al bol- 
navului, dar şi să își asume o conduită cu valențe morale față de acesta, 
o atitudine ce vizeză în ultimă instanţă binele psihic al pacientului, dar și 
propriul progres spiritual. Jung consideră că o astfel de situaţie îl apropie 
substanţial pe medicul psihoterapeut de rolul asistentului spiritual. 357 

Adesea pacientul refuză să se adreseze unui asistent spiritual, cu 
precădere unui preot, având convingerea că problema sa sufletească este 
o boală ce intră în competenţa de soluționare a medicului psihanalist. 
Pacientul nu doreşte să recunoască problema sa psihică drept o dis- 
funcţie spirituală tocmai datorită ariei extrem de vaste a posibilităților 
diagnosticale ce s-ar deschide odată cu această accepțiune. El preferă 
aplicabilitatea punctată, strict rațională a medicului care, în viziunea sa, 
ar putea să îi indice un diagnostic precis și un tratament medicamentos 
cu un efect imediat. Experiența mai multor decenii de investigaţie clinică 
l-au convins pe Jung că în majoritatea cazurilor de nevroze severe 


medicamentele doar atenuează temporar efectele bolii, dar nu anulează 


37 Ibidem, pp. 374-377. 

terapeutic cauzele acesteia. Ele sunt necesare doar ca factor auxiliar, însă 
esenţa soluționării unor afecțini psihice grave este reprezentată de extra- 
polarea pihanalitică în inconștient. 

Această proiecţie se poate realiza de către psihanalist prin indu- 
cerea în conştiinţa pacientului a rolului de vindecător al propriului sine. 
Asistentul spiritual priveşte deficiența psihică de pe o treaptă a spiri- 
tului activ, pentru el inconştientul fiind, în ultimă instanţă, profunzimea 
sufletului uman. În raport cu pacientul, el adoptă acceaşi atitudine moral- 
analitică pe care trebuie să şi-o asume psihanalistul, dar raportarea între- 
gului său demers se face la o instanţă transcendentă, instanţă cu pre- 
cădere identificată ca fiind Dumnezeu. Analistul spiritual este menţionat 
drept mediatorul şi garantul reușitei procesului de vindecare. Desigur, 
consideră Jung, acest fapt poate fi acceptat și de către medicul psihanalist, 
el acest indiciu nu este menţionat și postulat la fel de intens precum în 
cazul asistentului spiritual, al preotului. 

Jung constată că, într-un mod aparent paradoxal, este evitată în 
timpurile moderne din ce în ce mai mult asistarea spirituală în templu, 
indiferent de religia aparținătoare, preferându-se apelul la medicul psiho- 
terapeut, ba chiar mai mult, la medicul psihiatru de tip freudian sau 
adlerian. Astfel se caută soluționarea unor probleme complexe psihice 


Ce ua 


5 


atee. Rezultatul, în opinia lui Jung, nu poate fi decât unul parțial pozitiv, 
nucleul problemei patologice psihice rămânând adesea ne-dizolvat, apogeul 
bolii fiind doar amânat. 

Constatarea jungiană cum că majoritatea pacienților cu grave tulbu- 
rări nevrotice au la baza afecțiunilor ce îi apasă disfuncţii ale atitudinii 
religioase impune o atenţie sporită îndreptată asupra proceselor de trăire 
religioasă. Nu întâmplător, consideră Jung, renunţarea la sistemele terape- 
utice oferite de marile religii şi îmbrăţişarea ateismelor de tip nietzscheean 
sau freudian au contribuit la dezechilibrele psihice ce au afectat omenirea 
în secolul al XX-lea, dezechilibre transpuse prin tragedii colective terifiante. 
Pentru soluționarea problemelor patologice psihice se impune așadar, în 
opinia lui Jung?%, un efort comun al psihoterapeutului și al asistentului 


38 Ibidem, pp. 380-386. 

spiritual. Mai exact, este vorba despre necesitatea unei temeinice pregătiri 
religioase a medicului psihoterapeut dar și de o pregătire superioară 
psihologică a preotului sau asistentului spiritual. 

O afecţiune psihică înglobează atât aspecte psihologice, cât şi repere 
religioase, iar dezechilibrarea raportului dintre conștient şi inconştient 
nu poate fi soluționată unidirecţional, ci doar printr-un efort conjugat 
din ambele abordări taumaturgice. Natura religios-mitică a simbolisticii 
arhetipale şi funcția morală a structurilor arhetipale impun ca orice abordare 
cu scopul vindecării unei deficiențe nevrotice să ţină seama de o gamă 
largă de factori psihici activi, printre care educația morală și religioasă a 
pacientului, complexele, frustrările survenite prin cenzurările de ordin 
religios, credința propriu-zisă impusă prin mediul familial și social. Toţi 
acești factori nu decid supra dinamicii psihice a pacientului, dar contribuie 
la complexitatea manifestărilor sale multiple. Ei se inserează pe structura 
arhetipală inconştientă, se postulează peste matrița înnăscută a sistemului 
religios și mitic arhetipal ce defineşte inconştientul uman, deci implicit 
pe cel al pacientului respectiv. În acest context, apelul la psiholog, dar și 
la sacerdot, devine o condiţie firească în vederea rezolvării unei nevroze 
severe, tot așa cum atitudinea morală a celor doi este vitală pentru reușita 
acestei rezolvări. 

Jung atenționează asupra faptului că nu numai preotul este privit 
drept un model moral comportamental de către credincioși şi cei afectaţi 
psihic care îl apelează. Tot ca model de ţinută şi manifestare este privit și 
medicul psihanalist de către pacienţii săi. Jung evocă în favoarea acestei 
idei cazuri ale propriilor pacienţi, care îl identificau cu un tată suprem al 
cărui model și cuvânt trebuie urmat sau cu un protector ce deţine soluții 
şi secrete vitale. Într-o astfel de situaţie, procesualitatea transferului spre 
pacient trebuie să ţină cont de această înclinație imitativă a psihicului său 
și, totodată, se impune exercitarea unui control strict asupra procesului 
de contra-transfer, orice informaţie indusă dinspre pacient către medic 
comportând un risc destabilizator sever. Pentru sacerdot sau asistentul 
spiritual, întoarcerea spre lăuntric a celui afectat psihic reprezintă un 
prim pas elocvent în vederea posibilei sale conversii spre normalitate sufle- 
tească. Ceea ce se vizeză aici este asumarea unei dimensiuni atemporale 


și aspaţiale, a unui medium continuum în care dinamica spiritului nu s-a 

consumat, ci se manifestă într-o actualitate permanentă, întâlnirea cu divinul 
nefiind un eveniment capital ce s-a petrecut, ci se petrece la nesfîrşits. 

Faptul că factorul demiurgic divin este conceput drept o autoritate 
rațional-absolută, un Logos situat în exterioritatea complexului lumii 
efemere şi spirituale, aşa cum se întâmplă în scenariul religios iudeo- 
creştin, sau că, dimpotrivă, este postulată o anumită identitate de tip 
energetic între Creator şi creaţie, cum se întâmplă în cazul viziunii mitico- 
religioase orientale, nu constituie aici un factor ce importă excesiv. În 
ambele situaţii, treapta de început necesară pentru soluționarea traumei 
sufleteşti îl constituie demersul apropierii de această sursă primară divină, 
unica ce poate decide, în ultimă instanţă, reechilibrările energiei sufleteşti 
individuale şi colective. 

Pe de altă parte, psihanaliza concepe aceeaşi dinamică conceptual- 
practică utilizând un limbaj diferit. Întoarcerea spre o zonă atemporală și 
aspaţială de ordin transcendent și deconectarea în raport cu imanentul 
este văzută de către psihanalist drept o întoarcere sau o refocalizare a atenției 
dinspre suprafețele dinamice ale conștientului spre abisul inconștientului 
arhetipal. De acolo poate apărea cheia rezolvării disfuncției psihice care 
apasă asupra întregii vieţi psiho-sociale a pacientului. În acest context, 
psihanaliza trebuie privită drept un demers care reunește abordările herme- 
neutice cu cele epistemice şi ontice, în esenţă interpretarea simbolisticii 
arhetipale fiind cuplată cu încercarea de înțelegere a modalității de cunoaş- 
tere și asumare existenţială ce îl caracterizează pe pacient. 

În timpurile moderne, odată cu diminuarea trăirii religioase, constată 
Jung, s-au amplificat apariţiile nevrozelor la nivelul întregii omeniri. 
Psihicul individual şi cel colectiv sunt dominate de nervozitate și insta- 
bilitate pulsională, de un proces al debusolării spirituale. Omul modern 
îşi caută un sens pentru propria existenţă, un scop final și o misiune 
superioară. Ancorarea sa într-o stare de automatism psihic, de ritualitate 
repetitivă, în care își acordează existenţa în raport cu formula universală 
de viaţă cotidiană, nu îi conferă liniștea superioară a psihicului.*! El nu 
se regăseşte pe sine şi explorează noi paliere ale existenţei, în căutarea 


5 Kierkegaard, Søren , Școala creștinismului, Editura Adonai, Bucureşti, 1995, p. 89. 
30 Kernbach, Victor, Biserica în involuție, Editura Politică, Bucureşti, 1984, p. 161. 
%1 Jung, Carl Gustav, Practica psihoterapiei..., loc. cit., pp. 359-360. 

unui vitalism ce pare pierdut ireparabil. Heidegger numeşte această stare 
aflarea sub incidența impersonalul Se. Conform viziunii sale, omul modern 
se comportă într-un anumit tipar de conduită şi gândire pentru că aşa se 
comportă lumea în ansamblul ei, aşa este tiparul pe care îl numim modă 
şi el reprezintă imperativul inevitabil pentru dinamica cotidiană*?. 

Dar ce este cu exactitate această modă stringentă, ce semnifică acest 
se autoritar? Anonimatul modei și al imperativului se împinge ființa umană, 
o proiectează într-o zonă a lipsei de temeiuri și lucidități constructive. Unul 
dintre efectele nocive ce se manifestă îl constituie îndepărtarea ființei 
umane de propria sa prezenţă, înstrăinarea de sine şi de principiul vital 
ontic, principiu denumit de Heidegger Ființa. Omul uită astfel Fiinţa şi 
statutul său privilegiat, rolul de purtător şi păstrător al Fiinţei, rolul Da- 
sein-ului ca prezenţă situată în deschisul Fiinţei, pe care nu trebuie să le 
abandoneze. El nu mai înţelege nici raportarea sa la timp, la faptul că el 
se află într-o conexiune cu fenomenalitatea temporală, care deține capaci- 
tatea de a temporaliza și nu doar de a fi temporalizată. Cine este timpul? 
devine o interogare posibilă și poate mult mai avansată decât clasica 
întrebare ce este timpul?568. 

În lipsa acestei atitudini afectiv-contemplative superioare, omul îşi 
resimte propria solitudine și insuficiență exitenţială. El nu își mai regăseşte 
menirea și direcționarea capitală. Nu ştie spre ce se îndreaptă destinul 
său şi dacă se îndreaptă spre un reper propriu-zis. Observând multi- 
tudinea de pacienţi care i-au solicitat sprijinul, Jung constată că aceştia 
sunt propulsaţi spre o stare nevrotică de lipsa răspunsurilor primordiale 
la aceste chestiuni existenţiale de frontieră, la aceste dileme-limită. Neaflând 
un răspuns argumentat, relevant, din partea filozofiei sau a religiei, ei 
solicită tehnicile psihanalistului, în speranţa că acesta ar deţine o for- 
mulă excepţională de rezolvare a tuturor acestor noduri conceptuale și 
ontice. Ei îşi formează o imagine și o impresie exacerbată despre medicul 
psihoterapeut, pe care îl consideră deținătorul unor adevăruri prime. De 
aici rezultă, constată Jung, și ideea preconcepută că apelarea la explicaţiile 
teologice sau de altă factură nu pot să confere rezultatele care se pot obține 
prin colaborarea cu psihanalistul. 


52 Heidegger, Martin, Fiinţă și timp, Editura Humanitas, București, 2003, pp. 250-254. 
55 Heidegger, Martin, Conceptul de timp, Editura Humanitas, București, 2000, pp. 69-73. 

Drept consecinţă, apelarea psihologului, cu precădere a psihanalistului, 
devine o modă apreciată în comun, pe când frecventarea templului, fie 
că este biserica creştină sau un lăcaș de cult aparținând altei religii, este 
considerată a fi un gest depăşit, aparținând epocilor istorice apuse. Se 
consideră în acest context că însăși religia cu întreaga sa complexitate 
simbolică este un univers depăşit, iar omul, în stil nietzscheean sau în 
maniera totalitarismului marxist, trebuie să renunţe la un astfel de mo- 
del tradiţional depășit. Pentru omul modern valorile tradiționale şi-au 
pierdut capacitatea de sugestie și control, ele și-au dovedit ineficiența și 
iluzia, din acest motiv nu mai pot fi asumate ca ferestre spre un adevăr 
primordial. O astfel de percepţie îl direcţionează pe omul timpurilor 
recente spre o atitudine de maximă speranţă în pozitivitatea şi potenţialul 
psihanalizei. 

Decepţia este copleşitoare atunci când, susține Jung, medicul psihanalist 
se relevă pacientului drept un factor de asistare și sprijin pe lângă indi- 
vidualitatea sa afectată. Psihanalistul freudian, spre exemplu, oferă scenariul 
unei explicaţii a nevrozei doar pe baza disfuncţiei sexuale, iar cel adlerian 
poate interpreta afecțiunea psihică a pacientului doar prin prisma unei 
dezechilibrări a factorului autoafirmării. Din această cauză, pacientul 
modern se va confrunta cu fenomenul relativităţii viziunii psihanalitice, 
ceea ce tocmai încerca să evite, convins fiind de relativitatea discursului 
teologic și filozofic. Nedeţinerea unui adevăr suprem de către medicul 
psihanalist se dovedeşte aici marea decepţie a căutărilor pacientului nevrotic. 

Atenţionând că tematica și finalitatea dialogurilor cu pacienţii săi 
duceau spre sferele religiose, Jung consideră că reabordarea şi reasumarea 
realității mitico-mistice a psihicului uman sau a structuriilor arhetipale 
ale inconştientului ar putea constitui un nou început. Acest lucru trebuie 
corelat cu înțelegerea funcției morale arhetipale. Asumarea binelui şi a 
răului de natură absolută, înțelegerea necesităţii unei constante raportări 
la imaginea divinității ca arhetip central și inserarea propriului compor- 
tament în parametrii distincţiei dintre binele şi răul absolut reprezintă 
paşii esenţiali în vederea depăşirii crizei nevrotice*. Jung nu susţine o 


întoarcere a omului modern la nivelul asumării depline a ritului religios, 


54 Jaffe, Aniela, Was C.G. Jung a Mystic? And Other Essays, Editura Daimon, Einsiedeln, 
2012, p. 11. 

fie el creştin sau de altă orientare, dar insistă asupra faptului că impera- 
tivele doctrinare şi morale ale marilor religii nu pot fi înlocuite de sisteme 
paralele, nici măcar de tip psihanalitic. Încercarea politicilor totalitare, cu 
precădere nazismul şi comunismul, de a oferi religii imanentiste sub 
masca ideologiilor hipnotice a eșuat cu efecte dramatice pentru istoria 
omenirii, iar avântul şi crezul științific materialist-ateu şi-a dovedit şi el 
limitele şi derapajele conceptuale. În acest context se impune ca însăși 
psihanaliza să își reevalueze poziția hermeneutică față de fenomenul 
moral-religios, explicaţia freudiană prin care acest fenomen era interpretat 
drept o sublimare a dorințelor sexuale refulate fiind insuficientă. 

Omul modern şi-a pierdut încrederea în potenţialul său spiritual, în 
capacităţile sale psihice excepţionale. Renunţarea la credinţa în factorul 
divin şi în amprenta acestuia asupra propriului destin l-a proiectat într-o 
lume adesea definită ca fiind desacralizată. Jung nu se pronunţă asupra 
realității existenței Divinităţii, deci nu își asumă nici deținerea unui 
răspuns radical în ceea ce priveşte reasumarea raportului cu Dumnezeu 
de către omul modern*%. Dar de pe poziția medicului psihanalist, el constată 
temeiul moral-religios al nevrozei moderne. Practic, lipsa reperelor de 
conduită moral-religioasă, în sensul unei constante raportări la o con- 
stituție inconștientă moral-arhetipală ce inundă conştientul, a fundamentat 
criza psihică modernă. Faptul că omul nu mai deţine simțământul binelui 
și răului absolut, faptul că nu mai aude acea voce a cugetului, acea 
mustrare a interiorităţii sau ecourile lui Vox Dei, reprezintă semnele 
autentice ale derapajului nevrotic modern în plină ascensiune. 

În opinia lui Jung, asistăm la un proces care își manifestă dinamica 
nu doar dinspre interior către exterior, ci şi invers. Este vorba despre 
apariția unor condiţii exterioare favorizante pentru relansarea, erupția 
pulsiunilor negative inconștiente. Atunci când există, aşadar, condiții 
de suprafață propice, teluricul nociv al inconştientului poate răzbate şi 
acapara agresiv conştientul. Fluxuri negative inconștiente, controlate cu 
greu la nivel conștient, pot scăpa de sub control atunci când există cadrele 
de suprafață ale unor astfel de proiecții psihice nocive. Ideologiile totalitare şi 
conflagraţiile mondiale constituie un bun exemplu în care se evidenţiază 
cum, pe fondul generării unor condiţii exterioare favorabile, s-a deschis 


365 Jung, Carl Gustav, Civilizaţia în tranziție..., loc. cit., pp. 286-309. 

fereastra ascensiunii dinspre inconştientul individual şi colectiv a tensiu- 
nilor devastatoare. 

Tot astfel, consideră Jung3*, pentru omul modern instaurarea unei 
atmosfere de neîncredere în vechile axiomatici morale, necredința în 
Divinitate ca reper primordial ontic, gnoseologic și moral, neinvestirea 
în valoarea propriei existenţe şi descurajarea majoră dublată de negăsirea 
unui sens vital pentru întreaga existenţă pot să constituie factori favorizanți 
ai apariţiei fluxului psihic dezechilibrant dinspre structurile inconştientului. 
Debusolarea conștientului pregăteşte terenul pentru manifestările incon- 
ştiente haotice și expresia lor tumultuoasă la suprafaţa psihicului. În faţa 
acestui amplu fenomen, medicul psihanalist trebuie să adopte, în opinia 
lui Jung, o atitudine morală. Moralitatea și responsabilitatea unei astfel de 
ţinute se rezumă la asumarea unei obiectivități care exclude orice fel de 
prejudecăţi, presupoziţii de ordin ştiinţific sau moral. 

Simplitatea atitudinală reprezintă treapta primordială pentru ascensi- 
unea spre o conduită morală superioară a medicului psihanalist. Dinspre 
această simplitate, pacientul trebuie abordat cu profesionalismul celui care 
ştie să asculte și să prețuiască ce se ascunde dincolo de nevroza sa pro- 
fundă. Eroarea psihanalistului poate consta uneori în damnarea pacientului, 
în considerarea lui dintru început drept un dezechilibrat cu puternice 
accente nevrotice, care trebuie tratat prin orice mijloace psihologice și 
fiziologice. Se aplică în acest context, susține Jung, principiile moralei 
creştine, care solicită trăirea unei reale şi intense compasiuni față de 
tragedia aproapelui. 

Dar, se întreabă Jung, dacă cel care deţine probleme psihice negative 
şi ascunse este chiar medicul psihanalist? Dacă el este propriul său duşman, 
propria sursă şi cea mai importantă de negativitate şi dezechilibru, ce se 
cere rezolvată înaintea abordării terapeutice a bolnavului psihic? Dacă 
medicul este propriul său pacient? Constatarea acestui adevăr reprezintă 
un progres substanţial în raport cu atitudinea freudiană, care afișa o 
siguranţă de sine specifică aroganţei ştiinţificității materialiste a secolului 
al XIX-lea. Recunoașterea negativităţii psihice proprii constituie pentru 
medicul psihanalist o contribuţie majoră la consolidarea atitudinii sale 
morale. Abia astfel se inaugurează acea poziționare obiectivă, debarasată 


366 Ibidem, pp. 296-297, pp. 314-315, pp. 321-322. 

de prejudecăţi şi atotsuficienţe, care poate sesiza posibilele soluţii de 
vindecare a nevrozelor. Simplitatea, obiectivitatea psihică şi acceptarea 
deplină a propriului sine sunt componente ale unei atitudini ideale, pe 
care, consideră Jung, nu o întâlnim asumată până la capăt decât în cazul 
sacrificiului cristic. 

Jung evocă din nou imaginea asistentului spiritual, a sacerdotului 
care, în cazul trăirii religioase creştine, trebuie să îşi asume modelul moral 
cristic, mai precis să fie un adept al stării de imitatio Christi. Dar, se întreabă 
Jung, nu este vorba şi în cazul încercării de vindecare a nevrozelor de un 
imitatio Christi disimulat sau, mai precis, fără trimitere expresă la exemplul 
prestaţiei morale cristice? Caracteristica fundamentală a nevrozelor şi a 
afecțiunilor psihice în general o constituie fenomenul dezbinării, al frac- 
ţionării unui conţinut comun care, prin intermediul unui impact psiho- 
energetic perforator, se sparge, se fragmentează traumatic. Prin urmare, 
ţinta medicului psihanalist este reunirea acestor fragmente și restabilirea 
unui tot unitar psihic, a unei totalități sufletești în care mobilitatea conștien- 
tului să fie repusă în acord cu dinamica inconştientului, iar defragmentările 
de informaţii şi afecte să fie înlocuite cu reunirea la nivelul unei sfere 
psihice comune individuale. Dacă se reuşeşte acest proces clinic taumaturgic, 
atunci se poate spune că medicul și-a atins obiectivul stabilizării psihice 
a pacientului. Mai mult, constată Jung, acest proces este cel recomandat 
și de către religia creştină sau budistă, desigur utilizând sistemul dogmatic- 
religios auxiliar. Medicul trebuie și el să emită atitudinea cristică sau 
toleranța budistă, trebuie să vizeze asumarea de către pacient a acestei 
stări înalt-morale, stare ce nu priveşte cerințele etice de conduită ale 
socio-religiosului, ci imperativele trăirii religioase, ale experienţei integrării 
directe în sfera luminozităţilor noumenale transcendente sau, din per- 
spectivă psihanalitică, în aria de mobilitate şi competenţă inconștientă a 
binelui și răului de nivel absolut. Întâlnirea cu vocea moralității inconștiente 
sau a funcției morale arhetipale reprezintă, în planul religios, acea imitatio 
christi, acea asumare a stării de graţie în care transcendentul copleşeşte și 
marchează imanentul printr-un comportament moral absolut, aşa cum 
s-a petrecut în cazul sacrificiului christic. Acest comportament, această 
ţinută ideatică nu vine, așa cum atenţiona chiar cel care a postulat formula 
de imitatio christi, Toma de Kempis, să nege valoarea cunoaşterii şi a 


exerciţiului explorator pe care rațiunea umană și-l asumă. Dimpotrivă, 

ea susține progresul înțelegerii universului de către om, dar insistă asupra 
integrării acestui demers general-uman, prezent în toate epocile istorice, 
sub incidenţa unei conduite morale superioare, în care valoarea compasiunii 
față de ceilalți semeni să deţină întâietate”. Jung observă că, în esenţă, 
acesta trebuie să fie şi dezideratul medicului psihanalist și acest aspect 
constituie încă un element comun sau de apropiere între asistentul spiritual 
și psihoterapeut. 

Problema vindecării, susține Jung, este de esenţă religioasă. Dar ea 
nu are nimic în comun cu dogmatismul religios, ci doar cu trăirea religios- 
mistică. În esenţă, vindecarea unui individ, a unei societăţii sau chiar a 
întregii omeniri de crizele nevrotice constă în impunerea unei stări non- 
conflictuale, în stingerea oricăror opoziții distructive. Marile religii, cu 
precădere creștinismul primar și budismul, susțin instituirea păcii sufletești 
ca ultimă sferă afectivă ce trebuie dobândită și menţinută constant. Nu 
întâmplător, formula de adresare și salut cristic este Pace vouă!. Dar ajun- 
gerea la această plenitudine a păcii interrelaționale și lăuntrice, deopotrivă, 
nu se poate realiza prin impunerea standardelor etice de conduită și com- 
portament uman. Jung atenționează că ajungerea la starea de pace sau, 
în limbaj psihanalitic, la echilibrul psihic interior și în raport cu semenii 
trebuie să parcugă un drum opus celui indicat de preceptele eticii conven- 
tionale. Jung accentuează asupra acestei constatări plecând de la eşecul sau 
efectul inversat al aplicării impertivelor etice și religioase ale secolului al 
XIX-lea. 

Încercarea instituţiilor bisericii de a impune o atitudine standard 
considerată a fi pe deplin etică, cuvioasă şi creştină a generat în esență 
încercarea de adaptare forţată a psihicului uman la un șablon de conduită 
străin de natura și pulsiunile sale autentice. Concret, imperativele eticii 
standardizate au impus modelul unui creştin fals şi a unui creştinism 
surogat, în care ipocrizia, dar mai ales resentimentul și frustrările sexuale 
şi-au găsit o locaţie ideală. Această direcție care şi-a însușit numele de 
creştinsim a primit replica în excentrismele raționalismului ateu de tip 
freudian sau marxist, precum şi în nihilismul dezvoltat în stil profetic- 
reacționar de către Nietzsche. Mecanismul confruntării hegeliene dintre 


37 Kempis, de Toma, Imitatio Christi sau Urmarea lui Hristos, Editura Mitropoliei Banatului, 

teză şi antiteză s-a manifestat din plin la nivelul dinamicii culturale a 
omenirii. Rezultatul unei astfel de ciocniri a fost pribegia și exilul ființei 
umane în raport cu axiomatica spiritului, stare concretizată prin confla- 
grațiile mondiale ale secolului al XX-lea. 

Jung constată că această încercare de a ieşi de sub spectrul nevrozelor 
sociale și individuale a dus la prăbușirea într-o criză nevrotică mult mai 
complexă şi mai profundă. Secolul al XIX-lea a încercat, în opinia lui Jung, 
fie să anihileze voinţa şi egoismul uman, fie să le exacerbeze extatic. 
Ambele direcţii sunt lipsite de echilibrul iubirii, al compasiunii față de 
semeni, echilibru care constituie recomandarea primordială christică și 
budistă. Bigotismul și ipocrizia creştinismului instituționalizat din secolul 
al XIX-lea a respins totalmente personalitatea și fapta individuală, opinia 
și contradicţia cognitivă, practic a încercat blocarea afirmării psihicului 
uman drept o entitate pulsională creatoare și liber-contemplativă. Pe lângă 
acestea, a damnat cu maximă severitate egoismul uman. Dar, consideră 
Jung, omul avea nevoie, pe lângă afirmarea meditativă şi faptică, şi de 
asumarea unui egoism propriu. Acest egoism îl duce pe om la singurătate, 
la izolare solitară, la desprindere și exil în raport cu ceilalți şi cu întreaga 
societate. Este o stare negativă ceea ce trebuie să trăiască în acest caz, dar 
tocmai o astfel de experiență devine strict necesară pentru progresul 
psihic al omului. Egoismul îl proiectează pe om într-o distanţare faţă de 
semeni care, abia ea, face posibilă înțelegerea valorii acestora. Atunci, în 
deplină singurătate, omul se poate întâlni cu lipsurile sale psihologice şi 
poate înţelege necesitatea apelului la energiile arhetipale ce se ascund în 
inconştientul său. Și abia atunci omul devine moral în sens autentic sau 
aşa cum îi dictează cugetul, de fapt ecoul imperativelor morale arhetipale. 

Egoismul se relevă a fi o stare tranzitorie necesară pe care, damnând-o 
și încercând evitarea ei, dogmatismul religios al secolului al XIX-lea nu a 
făcut altceva decât să-l ampifice şi să-l transforme în invidie şi ură față 
de semeni. Pentru ca răsturnarea în elementul opus sau fenomenul 
enantiodromiei, cum îl numeşte Jung, preluând terminologia lui Heraclit 
referitoare la preschimbările dialectice, să poată avea loc, trebuie mai 
întâi să existe acel element primordial dispus conversiei”. Tot astfel, 


3 Moreno, Antonio Thomist, Jung's Ideas on Religion, în A Speculative Quarterly Review, 

susține Jung, pentru a ajunge la necesitatea iubirii semenului şi la echi- 
librul păcii interioare, omul trebuie să treacă prin experienţa egoismului. 
Încercarea de a nega această realitate psihică umană a generat replica 
raționalismului și nihilismului, care exagerează rolul egoismului și propune 
staționarea doar la nivelul acestei etape evolutive. 

Trecând prin creştinismul fals, care a blocat fenomenalitatea firească 
a egoismului în numele unei etici convenţionale, și prin violenţa negării 
experienţei credinţei autentice, omul a intrat în secolul al XX-lea debusolat 
și fragmentat între aceste extreme primejdioase şi fără contact cu realitatea 
umană sau cu posibila realitate transcendent-divină. Scindarea psihică 
s-a transpus în plan istoric, iar tragediile ce au urmat reprezintă fidel 
defragmentarea interioară a ființei umane. Jung reia exemplificarea prin 
viaţa Apostolului Pavel. Dacă Pavel nu ar fi cunoscut egosimul anti- 
creștin, radicalismul luptei depline împotriva mesajului cristic, dacă nu 
ar fi fost el însuşi un zelot ce se opunea extensiei creştine primare, atunci 
el nu ar fi fost la înălțimea revelaţiei de pe drumul Damascului. Practic, 
această revelație survine la timp, adică în momentul de apogeu al anti- 
creştinismului său, în vârful de intensitate afectivă şi operațională ce viza 
persecuția și anihilarea mișcării creştine iniţiale. 

Pavel, sau mai precis Saul, manifestă un exces de afectivitate în lupta 
anticreştină şi se impune ca unul dintre liderii acestei mișcări de eradi- 
care şi anihilare. Dar, în esenţă, zelul său este de natură creştină, trăirea 
sa extatică este deja pulsional creștină. Momentul revelației Damascului 
este o descoperire a ceea ce Pavel începea să devină fără a conştientiza 
deplin și reprezintă inaugurarea propedeutică a paradigmei creștinismului 
universal, paradigmă în care omul se revelă drept suveran în raport cu 
natura, creaţie superioară şi liberă a demiurgiei divine**. Aici inconştientul 
hotărâse cu mult înaintea conștientului. Tot astfel, abia experienţa egois- 
mului manifest şi al însingurării psihice este capabilă să ducă ființa umană 
la o revelaţie de sine şi la înțelegerea necesităţii echilibrului adus de pacea 
lăuntrică și toleranța față de expresia și prezenţa aproapelui. Numai astfel 
poate fi depășită aderarea de suprafaţă la conduitele eticii convenţionale și 
saltul spre asumarea moralei inconștiente, ce relevă binele şi răul arhetipal. 


3 Ţuţea, Petre, 322 de vorbe memorabile, Editura Humanitas, Bucureşti, 1997, p. 34. 


252 


II. Funcţia morală a structurilor arhetipale 


O etapă negativă asemenea unui stări morale nocive, definite în limbaj 
teologic drept păcat, se poate dovedi extrem de importantă în evoluţia 
spirituală a psihicului individual și colectiv. Pe timp de război se preţu- 
iește în mod real pacea, pe timp de boală este înţeleasă valoarea sănătăţii 
și, în general, omul conștientizează valoarea autentică a unei posesii doar 
după ce a pierdută. Efectele egosimului duc în final la înțelegerea nece- 
sităţii echilibrării raportului dintre conştient şi inconștient şi la asumarea 
axiomaticii celuilalt. Dar, atenționează Jung, această conștientizare supe- 
rioară și depăşire a egoismului nu poate veni fără un sprijin substanţial, 
definitoriu. Omul modern se relevă a fi o ființă debusolată spiritual, o 
entitate care, după experienţa bigotismului religios și a nihilismului ateu 
combatant, după erupția celor două conflagrații mondiale, şi-a pierdut 
încrederea în sine şi caută o formulă de împăcare cu sine şi cu ceilalți 
semeni. Pentru el religia, ca şi ideologiile totalitare, libertatea şi moder- 
nismul, nu reprezintă soluţii reale la drama lăuntrică pe care o încearcă. 

Dar, se întreabă Jung, în ce constă această dramă? Oare nu este ea 
tocmai lipsa de control asupra umbrei? Faptul că frustrări și dorințe sexuale, 
egoisme şi afirmări excentrice, toate înveşmântate în dogmatisme reli- 
gioase sau antireligioase, îl domină pe individ cel puţin în ultimele două 
secole nu reflectă oare, în esenţă, o erupție necontrolată a pulsiunilor 
negative dinspre inconștient către fragilitatea conștientului? Așadar, subli- 
niază Jung, acest flux negativ care este definit prin conceptul de umbră 
domină omul modern, ce își trăieşte agonia unei întunecări psihice care 
îl orbeşte şi îl face să se simtă debusolat ontic şi gnoseologic. Soluţia, 
consideră Jung, trebuie să apară din sferele de cercetare recentă ale psi- 
hanalizei și mai cu seamă din întoarcerea la autentica trăire religioasă. 

Jung apreciază că demersul freudian psihanalitic și-a îndeplinit această 
misiune doar parţial. Practic, Freud indică pacientului existența unei defi- 
ciențe majore la nivelul inconştientului său, care în opinia lui este doar 
de natură sexuală și se înveșmântează doar în religiozitatea cu precădere 
creştină. Adică se indică negativitatea psihică, se interpretează undirecționat 
această leziune psihică şi nu se oferă soluţii durabile şi constante. Pe de 
altă parte, religia, îndesebi cea de secol al XIX-lea, a încercat forțarea im- 
punerii unui set de reguli etice, a căror aplicare a generat efectul contrar 
față de cel aşteptat. Dorinţe şi pulsiuni considerate păcătoase au fost repri- 

mate spre inconştient, proces de refulare ce a permis cumulări de tensiuni 
amplificate şi izbucniri isterice ale acestora. Ambele direcţii nu au reuşit 
stabilizarea pshică a omului modern, situaţia de criză prelungindu-se și 
agravându-se dinspre secolul al XIX-lea şi până în contemporaneitate. 

Jung consideră cauza acestui eşec a fi neglijarea prezenței și activității 
morale a structurilor arhetipale. Din timpuri ancestrale, omul s-a confruntat 
cu secvenţe ale erupției inconştientului în zona conştientului. Aceste erupții 
nu au fost şi nu sunt numai de natură negativă, ele nu constituie doar 
toxicități psihice, aşa cum credea Freud. Dar atunci când predomină erupții 
ale pulsiunilor negative, ale umbrei, intrarea în criză a ființei umane este 
inevitabilă. Tot din timpuri ancestrale, mecanismul prin care s-a exercitat 
un control formatizat asupra tuturor pulsiunilor inconștiente, fie ele pozitive 
sau negative, a fost de asemenea de natură inconștientă. Este vorba despre 
structurile arhetipale. Acestea au acţionat din interiorul dinamicii inconști- 
entului ca nişte matrițe precise care au circumscris pulsiunile inconștiente, 
le-au încadrat şi supus controlului, impunându-le forme simbolice. 

Ca urmare, dinamica inconștientă a fost așezată sub control arhetipal, 
iar emisia la suprafaţa conștientului a fost una simbolic-arhetipală. În 
acest sens, atât în materialul visului, cât şi în marile creaţii artistice apare 
arhetipul ca formă de simbolizare și control a tensiunilor inconştientului 
ce răzbat în conştient. Dar sistemul unde se relevă cel mai pregnant această 
abilitate de control arhetipal este sistemul marilor religii. Astfel, susține 
Jung, pulsiunile inconștiente sunt, în cadrul mediului trăirii autentice 
religioase, îmbrăcate în simboluri arhetipale tipice pentru religia respectivă 
și în acest mod energia inconştientului devine informată şi ţinută sub 
control. Ea este apelată, lăsată să irumpă gradual și direcționată asemenea 
unui torent ce este distribuit pe mai multe trasee ramificate. Această capa- 
citate arhetipală a fost neglijată total de către religia surogat, în speţă de 
către creştinismul fals bigot, atunci când s-a redus până la dispariţie impor- 
tanţa trăirii mistice a harului şi tainei creștine, în favoarea raportării la 
un sistem dogmatic irelevant în raport cu realitatea inconştientului uman. 

La fel, psihanaliza freudiană a neglijat posibilitatea existenţei active 
arhetipale, centrându-şi atenţia doar asupra înţelegerii inconştientului ca 
un cumul de sedimente psihice nocive. Religia a uitat, aşadar, că întreaga 
arhitectură şi compoziţie stilistică a unei biserici, spre exemplu, are nu 

doar menirea de a activa în inconştientul credinciosului energii psihice 
extrem de intense, dar și de a le așeza sub un control strict de factură 
simbolic arhetipală. În acest sens, simbolistica mandalei crucii, stilistica 
altarului sau întreaga procesualitate ritualică a liturghiei creştine sunt, 
în opinia lui Jung, alături de ferestre spre Divinitate pentru credincios, 
și proiecţii concretizate ale structurilor arhetipale care în atare manieră 
menţin sub control energia inconștientă dezvoltată prin actul de credinţă. 

În absenţa acestor proiecții arhetipale extazul mistic ar fi necontrolat, 
iar deviaţiile periculoase s-ar dovedi imprevizibile. Încercarea ideologiilor 
totalitare de a permuta fluxul energetic inconştient şi de a-l încadra într-o 
altă serie de simboluri decât cele postulate de marile religii a avut un 
deznodământ tragic tocmai din cauza naturii îndoielnice a acestor simbo- 
luri, a faptului că ele controlau energia psihică, dar într-un mod malefic, 
direcționând-o nu spre compasiunea față de aproape și spre Divin, ci 
spre actele unei distrugeri şi întunecări sufleteşti în masă Funcţia morală 
a structurilor arhetipale include, în opinia lui Jung, și forţa de a controla 
la nivel simbolic pulsiunile inconştientului. Reluarea în calcul a acestei 
potenţialităţi ar trebui împlinită atât de către sistemele religioase, cât și 
de către cercetările psihanalitice. Pentru o astfel de reabordare, prima ar 
trebui să reia problema trăirii mistice, care să fie postulată înaintea dog- 
matismului teologic, iar cea de a doua ar trebui să reconsidere natura 
inconştientului, centrându-și cercetările pe componenta pozitivă a acestuia 
și pe dinamica multidimensională a structurilor arhetipale. 

Progresul cercetărilor psihanalitice şi experienţa tragediilor secolului 
al XX-lea indică, din ce în ce mai pregnant, necesitatea reîntoarcerii la 
asumarea exercitării controlului arhetipal din şi asupra inconştientului. 
Renunţarea și negarea abuzivă a tradiţiei milenare ce îşi exprimă deschis 
acțiunea arhetipală asupra pulsiunilor inconștiente, controlându-le prin 
întregul mecanism magic, mitic şi mistic, a determinat o invazie distructivă 
a fluxurilor negative în conștient. Mai mult, au fost postulate arhetipuri- 
simbol, care aparţineau conţinutului negativ inconştient, exprimându-l 
și stimulând, astfel, amploarea amplificării sale necontrolate la nivelul con- 
ştientului individual şi colectiv*7. Prin urmare, arhetipul eroului civilizator 


3% Jung, Carl Gustav, Wotan, în Civilizația în tranziție... loc. cit, pp. 204-218. 

a devenit o formă negativă, ce a reuşit să cumuleze un conținut extrem 
de nociv odată cu asumarea sa de către ideologiile totalitare. Tot în cadrul 
acestor ideologii, dezvoltate drept sisteme cu valenţe pronunţat religioase 
imanentiste, a fost preluată și simbolistica arhetipală a Mântuitorului, a 
Salvatorului, o formă căreia de asemenea i-a fost conferit un conținut malefic- 
distructiv, dictatori cu severe nevroze ce culminau în deliruri paranoice 
asumându-și acest rol arhetipal ce manifestă un accentuat magnetism 
asupra maselor. 

În faţa acestor evidențe ce indică o anulare a moralei autentice sur- 
venite din inconştient, o stingere a simțământului ce departajează binele 
absolut de răul absolut, se impune, în opinia lui Jung, o reunire a efor- 
turilor psihanalistului cu demersurile asistentului spiritual, cu activitatea 
conceptual-mistică a sacerdotului, o coordonare a experienţei credinței 
cu potenţialităţile elaborate ale psihanalizei. Clinica de psihiatrie și templul 
nu mai trebuie să fie privite drept două locaţii spirituale opozitive, ci 
dimpotrivă, ca doi poli a căror conlucrare poate elibera omul modern 
de intensitatea dezorientării de tip nevrotic în care a fost proiectat prin 
exacerbările unor concepții și viziuni străine de natura sa primordială 
psihică*?. Dacă medicul psihanalist şi asistentul spiritual sunt priviţi de 
către pacient şi credincios drept un model, atunci acest model trebuie să 
favorizeze deschiderile spre conținuturile pozitive ale inconştientului, spre 
structurile arhetipale organizatoare care, exercitând un demers de oprire 
și control asupra pulsiunilor inconștiente, impun o moralitate superioară, 
capabilă să confere justa măsură a aprecierii binelui și răului nerelativ, 
deținând rolul și potenţialitatea unei instanţe situate peste rigorile şi 
imperativele dinamicii destinului uman peren.5% 

Atât preotul, cât şi psihanalistul nu pot să fie la înălțimea repre- 
zentării acestui model, dacă nu sunt ei înșiși, în virtutea unei depline 
responsabilităţi, prezenţe cu o prestație morală impresionantă, capabili 
de inducerea credinței, speranței, dragostei şi cunoaşterii celor patru virtuţi 


371 Dolto, Francoise, Convorbiri cu Gerard Severin. Evangheliile şi credința faţă în față cu 
psihanaliza sau Viaţa dorinței, Editura Metafraze, București, 1996, p. 231. 

372 Jung, Carl Gustav, Psihologia religiei..., loc. cit., pp. 360-379. 

373 Owens, Joseph, Metafizică creștină elementară, Editura Galaxia Gutenberg, Târgu-Lăpuș, 
2007, p. 480. 

menţionate de Jung, care preia viziunea Apostolului Pavel, adaptând-o 
stringenţelor modernităţii. Structurile arhetipale pot fi privite, din această 
perspectivă, drept factori cu o intensă putere de control asupra pulsiunilor 
inconştiente, deci cu o funcție moral-coercitivă operațională. Așa cum 
aceste structuri pot fi responsabile în artă de expresii stilistice ce trimit 
spre dinamica inconştientului”, tot astfel ele se pot erija şi în matrițe ce 
echilibrează și armonizează rezultatul brusc și exploziv al inspiraţiei con- 
templative. Un torent de idei și perspective, fie ele de ordin filozofic sau 
imaginativ, care ar izbucni din inconştientul individual, ar putea copleşi şi 
mistui conştientul prin care ar erupe nerestrictiv. Abia structurile arhetipale 
așează, din faza inconștientă, acest flux de energie creațional-contempla- 
tivă, permițându-i o expunere ordonată și perceptibilă spre suprafaţa 
conştientuluiS?5. 

Ceea ce răzbate spre ceilalți semeni este, astfel, un compus organizat 
de idei înveşmântate simbolic și inserate unui discurs coerent, indiferent 
de natura conţinutului său. Misticul, artistul, metafizicianul şi fiecare dintre 
ființele umane cu prestație intelectual-afectivă medie sunt dominați de către 
pulsaţiile inconștiente, dar într-un mod controlat și organizat arhetipal, 
astfel încât prin intermediul acestui control este posibilă evoluţia comu- 
nicării şi progresului interuman. În lipsa intervenţiei arhetipale inconşti- 
ente, aceste fluxuri inconștiente ar acapara conştientul şi l-ar dezechilibra, 
producându-i fragmentări primejdioase. Este, în esenţă, cazul bolilor psi- 
hice, unde mecanismul de ordonare arhetipală absentează sau este grav 
afectat, astfel încât inconştientul irumpe dezordonat, asemenea unui 
conținut psihic instabil și perturbant. 

În fața acestor situații, intervenţia psihanalistului sau a asistentului 
spiritual poate fi definitorie, în măsura în care reușește inserarea sau re- 
inserarea respectivului torent al conţinuturilor inconștiente sub incidenţa 
formelor arhetipale pozitive. Acest gest este unul cu o puternică valență 
morală, dacă efectul său îl constitiuie recalibrarea întregii activități psihice 
a celui afectat de fenomenul incontrolului arhetipal asupra propriilor 
pulsiuni inconștiente. Dar, așa cum a fost deja menţionat, atât psihanalistul, 


374 Blaga, Lucian , Trilogia valorilor, Fundaţia Regală pentru Literatură și Artă, București, 
1946, p. 11. 
35 Assoun, Paul-Laurent , Freud, filozofia și filozofii, Editura Trei, București, 1996, p. 85. 

cât şi asistentul spiritual nu pot şi nu trebuie decât să-l asiste pe pacient în 
explorarea propriei interiorităţi, în coborârea spre inconştient și deblocarea 
funcţionalității ordonatoare arhetipal. Rolul principal trebuie să îl dețină 
pacientul, conflictul psihologic şi soluționarea acestuia reprezentând teme 
ale preocupării şi operaţionalității atenţiei sale, psihanalistul sau asistentul 
spiritual fiind un însoțitor care indică şi sprijină, dar nu decide asupra 


opţiunilor cheie? 377, 


11.3.3. Deschiderile arhetipale și responsabilitatea morală în abor- 
dările teologice catolice și protestante. Psihificaţie și fenomenologie 
din perspectiva lui Jung. Cinci forme majore de factori instinctiv- 
pulsionali în gândirea jungiană și replica etică la adresa lor sau morala 
secundă. Moduri semifiziologice de comportament: sexualitatea, 
vârsta și dispoziţia ereditară. Trei raporturi fundamentale indicate 
de Jung pentru moduri psihologice de comportament: conștient- 
inconştient, introversie-extroversie şi materialitate-spiritualitate. 
Constanta istorică a dualismului materie-spirit. Cenzura și controlul 
arhetipal ca temelie a comportamentului moral. Materializarea arhe- 
tipurilor negative sau concretizarea pulsiunilor distructiv-haotice 
inconștiente la nivelul simbolisticii totalitare. Fiihrerul şi Cel mai 
iubit fiu al poporului: exemplele conversiei negative a arhetipului 
Salvatorului 


Pe baza crezului creştin, preotul încearcă influențarea religioasă a 
dinamicii psihice individuale, conducând energia acesteia spre stabilizarea 
raportării la câteva arhetipuri primare, cum ar fi arhetipul Divinităţii sau 
al Fiului Divin, arhetipul maternității imaculate sau al asistenței angelice. 
Aceste structuri arhetipale se regăsesc, sub altă imagine și formă, și la 
nivelul de trăire și expresie religioasă al altor religii, Zeus ca tată al zeilor, 
Hermes ca mijlocitor divin între oameni și zei sau castitatea Atenei fiind un 
exemple elocvente preluate din universul mitico-religios al vechilor greci. 


376 Frunză, Sandu, Philosophy, Spirituality, Therapy. în Journal for the Study of Religions and 
Ideologies, vol. 17, issue 51 (Winter 2018): 162-178. ISSN: 1583-0039 

377 Frunză, M., Frunză, S., Grad, N.O., The Role of Spirituality in Therapeutic Practices. în 
Journal for the Study of Religions and Ideologies, vol. 18, issue 53 (Summer 2019): 60-74. 

Ceea ce contează în acest context, consideră Jung, nu este deosebirea ce 
separă aceste paliere diverse ale credințelor religioase, ci dimpotrivă ceea 
ce le apropie. Este vorba despre factorul comun al apelării acelorași struc- 
turi arhetipale cu funcţie de corecție morală şi control asupra pulsiunilor 
inconştiente, structuri ce sunt expuse în imagini şi fațade narative diferite. 

Dar, consideră Jung, esența mitică nu este un produs extern aplicat 
peste rezonanţele inconștiente arhetipale; dimpotrivă, ea este de natură 
arhetipală, astfel încât, după expresia jungiană, nu mitul este în posesia 
omului, ci omul se află, din timpuri ancestrale, în posesia mitului ca produs 
inconștient arhetipal. Spre această dimensiune a mobilităţii inconştientului 
se deschid preocupările psihanalizei jungiene și freudiene, precum și, într-o 
formă dogmatică și mistică, demersurile teologiei. Jung, insistă asupra 
câtorva diferenţe substanţiale. Astfel, pentru psihanalitica freudiană ceea 
ce contează este existența unui inconştient ce are la bază doar pulsiunea 
sexuală, iar pentru cercetările adleriene problema centrală o constituie 
readaptarea individului la psihicul colectiv, prin calibrarea tendințelor 
de autoafirmare. În schimb, intenţia asistentului spiritual creștin este, 
dimpotrivă, nu adaptarea și normalizarea relaţiei cu exteriorul lumesc, ci 
mutarea centrului de greutate al atenţiei psihice spre axiomatica spiritului, 
spre valoarea absolută a unei vieţi dincolo de moarte, o existenţă trans- 
cendentă în care doar valoarea morală a opţiunilor şi acţiunilor noastre 
prezintă importanţă reală. 

De asemenea, psihanaliza susținută de Jung, aşa cum el însuși o măr- 
turiseşte, vizeză cu precădere nu echilibrarea dintre conştientul individual 
și cel colectiv, ci echilibrarea dintre conştientul individual și inconştientul 
individual, precum şi postularea importanţei inconştientului colectiv. 
Această gamă a inconştienturilor jungiene este guvernată de structurile 
arhetipale, chestiune respinsă de viziunea lui Freud sau a lui Adler. În 
schimb, deşi nu le postulează conceptual, viziunea teologică creştină face 
apel la structurile arhetipale şi mai ales la funcţia lor corectiv-morală, 
funcţie care este subliniată și de către gândirea psihanalitică jungiană. 
Jung, sesizează diferenţele prezente între viziunile şi abordările teologice 
catolice şi cele protestante în chestiunea apelului și utilizării aplicate a 


378 Jung, Carl Gustav, Psihologia religiei..., loc. cit., p. 57, pp. 384-386. 

deschiderilor arhetipale. Biserica Catolică deţine un întreg complex care 
favorizează activarea funcţiilor arhetipale, cu precădere cea morală. 

Dacă vom privi spre acest sistem amplu, vom observa, susține Jung, 
cum întregul rit catolic presupune demersul pelerinajelor în baza cultului 
sfinților, exercițiul rugăciunii care include o multitudine de gesturi corporale 
cu semnificaţie adoratoare, amploarea mitică şi evocatoare a liturghiei, 
actul tămâierii purificatoare, excesul imaginii simbolice prin învestirea 
icoanei, a altarului și a structurii arhitecturale din templu, în ansamblul 
lor, cu trăsăturile sacralităţii divine. Toate aceste elemente constituie un 
tot unitar care întâmpină pe credincios, îi apelează structurile inconștien- 
tului întru credinţa în divin şi îi solicită adoptarea unei conduite morale 
creştine. 

De fapt, susține Jung, acest arsenal catolic de simboluri creştine repre- 
zintă materializări, sub formă dogmatic-simbolică, a structurilor arhetipale 
inconștiente. În contact cu ele, credinciosul poate să se regăsească pe sine, 
mai exact își întâlneşte natura sa spiritual-mitică şi îşi asumă imperativele 
astfel exprimate ale funcției morale arhetipale, ale acelei morale primare. 
Protestantismul, consideră Jung, nu deţine un astfel de complex simbolic- 
arhetipal iar demersul său de inducere a conduitei morale primare, înveş- 
mântate în chipul imperativelor creștine, este mult mai dificil de împlinit. 
Clericul protestant nu deţine aria largă de expresie ritualică a celui catolic, 
el trebuie să se rezume la un cerc restrâns de acte operaţionale de tip 
sacerdotal, în speţă rugăciunea în comun și euharistia””. 

Pe de altă parte, protestantismul aduce cu sine o provocare extrem 
de complexă şi dificilă pentru întreaga experienţă religioasă şi psihologică. 
Mutarea centrului de greutate valoric din sfera de activitate şi prestație a 
sacerdotului, în dimenisunea trăirii individuale, a impus fiinţei umane 
o repoziţionare spirituală. În cazul credinciosului creștin, el este așezat 
în faţa prezenţei divine fără a mai fi mijlocită această raportare prin 
intermediul preotului, mai precis prin medierea reprezentată de actul 
confesiunii. În limbajul psihanalitic, în ritul protestant omul este aşezat 
în acest context spre deschiderea inconştientului, fără a mai fi susținut de 
factorul mediator al mărturisirii echilibrante spre o conștiință intermediară. 


3% Bennet, Edward Armstrong, Întâlniri cu Jung, Editura Trei, Bucureşti, 2014, pp. 23-24. 

Răspunderea, responsabilitatea individuală cresc aici intensiv, omul se află 
solitar și transparent în fața conștiinței divine, care îl priveşte și îl ascultă 
doar pe el, nici un preot nefiindu-i martor sau protector al propriilor 
opțiuni şi fapte. 

Omul cu pozitivitatea şi negativitatea sa psihică sau, în limbajul 
credinţei creştine, cu atitudinea sa luminată sau păcătoasă, se înfățișează 
în expunerea lucidă, clară pe care instanţa divină o sondează pe deplin. 
Raportul protestant postulat aici este al unui adevăr individual față de 
adevărul absolut. Din perspectivă psihanalitică, ceea ce importă este în- 
cercarea de a-l trece într-un plan secund pe asistentul spiritual, prezenţă 
ce pare eclipsată de manifestarea solitară a credinciosului. Dar această 
aşezare individuală în faţa Divinităţii constituie, pentru mulți protestanți, 
o sarcină extrem de complicată şi dificilă. Rezultatul acestei percepții, 
care îl interesează pe psiholog, este că protestanții apelează mult mai 
frecvent la terapiile psihanalitice. 

Psihoterapeutul, consideră Jung, deține tehnica deschiderii palierelor 
spre inconştient, aşa cum o deţine și preotul catolic, dar el se află adesea 
în postura unui medic chirurg, care odată ce s-a angajat în efectuarea unei 
operaţii, trebuie să fie pregătit pentru ceea ce va descoperi dincolo de 
suprafaţa de incizie. Problema importantă ce se ridică pentru psihanalist 
este că el se confruntă adesea cu un univers extrem de complex, de multe 
ori negativ, după ce a efectuat incizia psihanalitică. Este vorba despre faptul 
că psihanalistul pătrunde prin conștient şi ajunge la mediul inconștient, 
fără a deţine o cunoaştere sau măcar o anticipare completă a dimensiunii 
pe care urmează să o exploreze. O astfel de anticipare, un asemenea control 
prestabilit ar fi, în cazul evaluării inconștientului, imposibil de conceput 
și deținut. 

Psihanalistul, mai mult decât medicul chirurg, se întâlnește aici cu 
imprevizibilul. Inconștientul oferă o imensitate de pulsiuni şi conţinuturi 
neprevăzute, iar psihanalistul trebuie să îşi asume riscul și responsabili- 
tatea întâlnirii cu ele. Așa cum a fost evocat deja, morala inconștientă sau 
arhetipală deține nu doar o componentă pozitivă, dar şi una negativă, în 
esenţă întregul inconştient fiind constituit și din sfere pulsionale întunecate, 
din tendinţe și dorinţe distructive, nocive, dimensiune denumită de către 
Jung umbra. Confruntarea cu umbra sau impactul întâlnirii cu evidenţa 

propriilor păcate expuse în fața instanţei divine implică ambele valenţe 
morale. 

Asistentul spiritual protestant se oprește la îndrumarea credinciosului 
până la nivelul acestei poziționări întru expunere absolută în raport cu 
evaluarea imuabilă divină. El nu mijlocește în faţa lui Dumnezeu, dar îl 
conduce pe credincios spre asumarea rolului de mărturisitor al propriilor 
opţiuni și fapte. De aici vine tendința multor protestanți de a consulta 
psihanalistul pentru o confesiune ce nu implică asumarea unei responsabi- 
lități de ordin moral pentru propria individualitate.*% Jung mărturisește 
că, din perspectiva vastei sale experiențe psihanalitice cu pacienţi pro- 
testanțţi și catolici, a observat faptul că el, ca medic psihanalist, deschidea 
multiple paliere interogative, analize ce înaintau spre câmpuri nelimitate 
ale pulsiunilor inconștiente, dar nu era în măsură să ofere soluţii radicale, 
răspunsurile și rezolvările aşteptate de către pacienţi. Constatarea sa a 
fost că aceşti pacienţi nu erau în căutarea unui ajutor medical, ci că ei 
solicitau, fără a conştientiza, o soluţie de ordin religios. 

Jung subliniază că nu este în măură ca medic psihanalist să se pro- 
nunţe dacă, într-o multitudine de cazuri, soluţia era efectiv religioasă, 
dar este ferm convins că pacienţii respectivi credeau că rezolvarea, răs- 
punsul la problemele lor trebuie să fie de natură religioasă. Întoarcerea la 
mediul bisericii era recomandată mai ales în cazul pacienţilor catolici, 
pentru că sistemul de materializări simbolic-arhetipale şi mecanismul 
asistării de către preot, în special tehnica confesiunii, permiteau reechili- 
brarea psihică și detensionarea zonelor susceptibile de a fi nuclee ale 
începutului nevrozei. Din nou, Jung atenționează că nu este în responsa- 
bilitatea medicului psihanalist a se pronunţa asupra posibilităţii existenţei 
harului și graţiei divine, care se pot revărsa sau pot interveni prin inter- 
mediul actelor sacerdotale ale preotului. Faptul că se poate discuta despre 
taina confesiunii, alături de celelate taine creştine primordiale, nu face 
obiectul psihanalizei, ci al teologiei. Psihanalistul poate doar să constate 
importanţa psihologică a acestor rituri, efectul și rezultanta psihanalitică 
pe care ele o manifestă în mod pregnant la nivelul credincioşilor unei 


comunități religioase. 

Biserica Catolică, susține Jung, a deţinut încă de la începutul evoluţiei 
sale istorice un complex de simboluri și mărci arhetipale*! menite să ţină 
sub control pulsiunile negative inconștiente. Practic, ea a manifestat o 
deschidere mult mai amplă spre sfera inconştientului, ceea ce a permis 
relansarea din străfundurile acestuia a formelor arhetipale, care au fost 
transferate și materializate simbolic în compoziţia ritului și aranjamentului 
arhitectonic al Bisericii Catolice. Nu doar actul confesiunii, dar și întregul 
complex iconografic, imaginea altarului, veșmintele preotului, precum şi 
multe alte detalii ce fac parte din întregul reprezentat de locaţia şi actul 
sacerdotal catolic sunt expresii ale arhetipurilor primare care, odată apelate, 
îi activeză funcţia de control asupra pulsiunilor inconştiente, precum şi 
funcţia moralei primare, dinspre care se delimitează la nivel absolut binele 
de rău. 

Datorită acestui redutabil arsenal psihologic, sistem a cărui posibilitate 
haric-divină nu este negată de psihanaliza jungiană, valorile binelui şi ale 
răului pot fi asumate de către credincios într-un mod mult mai flexibil 
pentru psihicul său. Este vorba de faptul că prin actul confesiunii, aderarea 
la bine, dar și la rău, este mai uşor mărturisită şi, astfel, asumată. O faptă, 
o trăire sau un gând negativ, odată ce sunt mărturisite asistentului spi- 
ritual, sunt preluate de către acestea în vederea iertării şi depășirii lor. 
De asemenea, o faptă, o trăire sau un gând pozitiv sunt confirmate apre- 
ciativ de către asistentul spiritual şi se genereză procesul de susținere a 
perseverării pe drumul pozitivităţii sufleteşti sau psihice. Aici intervine și 
trimiterea expresă a sacerdotului către ideea de recompensă sau damnare, 
simbolizată prin imaginea Raiului sau a infernului. În protestantism, 
susține Jung, nu poate fi sesizat demersul unei iertări expuse, postulate 
deschis. Credinciosul nu are în preajmă un asistent spiritual căruia să i 
se confeseze şi care să se roage pentru el în vederea anulării negativităţii 
psihice și a cultivării celei pozitive. Credinciosul este proiectat într-o 
zonă a solitudinii, în care se află în fața Divinităţii doar cu pozitivitatea 
și negativitatea sa psihică, ceea ce în limbaj teologic echivalează cu a fi 
singur sub privirea lui Dumnezeu, doar cu binele și păcatul propriu. 
Această singurătate, apreciază Jung, este teribil de asumat. 

Pentru ca răul să fie anulat de către Dumnezeu, trebuie ca mai întâi 
el să fie regretat și, astfel, depăşit individual. Un rău personal care nu este 
regretat poate că nu a fost înţeles în sensul nocivităţii sale, iar această 
absenţă a înţelegerii toxicității spirituale proprii blochează evoluţia indi- 
viduală a spiritului. Teologia numește acest fapt neînțelegerea gravităţii 
păcatului comis, neînțelegere ce se manifestă în general pe fondul unei 
exacerbări a autosuficienţei sau a exceselor mândriei personale. De 
asemenea, binele săvârşit poate fi diminuat în efectele sale echilibrante 
dacă lipseşte conştiinţa necesității amplificării sale, perseverenţei în atitu- 
dinea pozitivă spirituală. În plan psihanalitic, în acest context s-ar impune 
asumarea acelei morale primare inconştiente, asumarea binelui și răului 
indicat de aceasta şi cultivarea opțiunii pentru bine, dublată de respin- 
gerea constantă a răului, indiferent de formele sale pulsionale. Pentru 
protestant, acest fapt este mai dificil tocmai din cauza absenței unei asis- 
tenţe spirituale care să se concretizeze cu precădere prin actul confesiunii. 
Totodată, absența materializării simbolice a arhetipurilor, cu forţa lor 
de control asupra pulsiunilor inconștiente și cu funcția morală primară, 
contribuie la dificultatea pe care o resimte credinciosul protestant atunci 
când se așează în fața Divinităţii cu întreaga sa personalitate psihică, 
formată din lumină şi umbră spirituală. 

Lipsa tehnicilor de control asupra pulsiunilor inconştiente, tehnici 
specifice ritului catolic, trebuie să îl determine pe asistentul protestant 
la o preluare efectivă a problemelor spirituale pe care le deține un cre- 
dincios și la încercarea de îndrumare a acestuia în absența unui demers 
de anvergură, cum ar fi mecansimul confesiunii. Medicul psihanalist poate 
diagnostica şi duce atenţia pacientului până la nivelul confruntării sale 
cu umbra activă inconştient, dar asistentul protestant îşi poate extinde 
demersul peste această frontieră datorită responsabilității sale morale. Jung, 
insistă pe ideea că sfaturile sau îndemnurile definite drept etice nu sunt 
suficiente pentru a debloca și sonda adâncurile unui psihic atins de un 
dezechilibru nevrotic profund*?. 

Mai mult, consideră Jung, chiar şi psihanaliza se poate dovedi in- 
suficientă, în măsura în care ea operează un demers deconstructiv spre a 
ajunge la temelia nevrozei respective. Se cere în acest context un demers 

mai radical, care să implice major aspectul moral, mai precis acea morală 
inconștientă primordială, responsabilă de inițierea departajării dintre bine 
şi rău în sens absolut. Se impune aşadar ajungerea la activarea funcţiei 
morale arhetipale, activare ce nu se poate realiza decât printr-o reală asistare 
spirituală, capabilă să-l însoţească pe credincios chiar și în lipsa actului 
confesiunii catolice sau a spovedaniei ortodoxe, pe traiectul întoarcerii în 
avatarurile inconştientului său. 

Jung identifică pericolul ingerinței imperativelor de ordin etico-religios, 
a acelei axiomatici a moralității secunde reprezentată, în viziunea freudiană, 
de conceptul Supraeului. Intervenţia unor astfel de măsuri cenzurante nu 
face decât să genereze procesul de refulare care determină o amplificare a 
tensiunii inconștiente, cu efecte nevrotice imprevizibile. Evitarea tematicilor 
dorinţei și tendinţelor negative, sub actul blamării excesive a acestora, nu 
poate decât, în mod firesc, să crească atractivitatea şi magnetismul lor, tot 
ceea ce este interzis dogmatic exercitând o fascinaţie negativă intensă. 
Dimpotrivă, consideră Jung, asistentul spiritual protestant trebuie să mani- 
feste, în lipsa avantajelor tehnicii de asistare spirituală catolică, capacitatea 
de a deschide credinciosul către ceea ce el numește propria înclinaţie spre 
păcat. Esenţa păcatului său trebuie abordată direct şi nu refuzată ca fiind 
damnabilă dintru început, echilibrul psihic fiind de neatins în lipsa înţelegerii 
și asumării depline a dezechilibrului sufletesc manifest. 

Jung atenționează că lumina psihică urmează întotdeauna unui întu- 
neric la fel de intens, vindecarea survenind după și în baza unei nevroze 
severe. Confesiunea, penitenţa, izbăvirea de spectrul păcatului, precum 
și simbolismul ritualic-arhetipal constituie elemente pe care cultul catolic 
le utilizează intens în demersul de asistare spirituală. Pentru asistentul 
spiritual protestant, aceste forme de control şi direcționare a pulsiunilor 
inconştientului nu sunt accesibile. Din acest motiv, susține Jung, în lipsa 
metodelor ritualice esenţiale, se impune ca el să facă apel la tehnicile 
psihanalitice. O astfel de extindere, având ca scop vindecarea spirituală a 
unui credincios, poate şi trebuie să fie admisă tocmai din motivul prezenţei 
unei extrapolări răsturnate, dinspre psihanaliză către domeniul credinţei 
religioase. Dacă psihanalistul se pronunţă asupra refulării sexuale ca temei 
al religiei, tot astfel și preotul îşi poate aroga dreptul de a prelua din 
tehnicile şi observaţiile psihanalitice. Desigur, aşa cum nu se susține teza 
psihanalitică, cu precădere de orientare freudiană, care afirmă că la baza 

tuturor fenomenelor religioase stă dorința sexuală refulată şi sublimată, 
tot astfel nici dogmatica religioasă nu poate cuprinde adevărul absolut 
despre sufletul uman, cu atât mai puţin despre funcția morală arhetipală. 

Dar, susţine Jung, asistentul spiritual şi medicul psihanalist trebuie 
să își asume un demers al colaborării şi al consultării reciproce, psiha- 
naliza și religia intrând într-un ev modern al echilibrării şi completării 
gnoseologice reciproce, unica formulă ce deschide posibilitatea de a îndruma 
pe credincios sau pacient spre asumarea binelui absolut şi a echilibrului 
psihic. Asistentul spiritual protestant îl conduce pe credincios la o con- 
fruntare solitară cu umbra pulsativă din inconștient, cu propria negativitate 
sau, în limbaj teologic, cu înclinația spre păcat și înfruntarea acesteia. 
Medicul psihanalist îndrumă pacientul spre aceeaşi confruntare. Diferenţa 
constă în faptul că preotul protestant, dar şi cel catolic, au drept ţintă 
finală ceea ce ei numesc mântuirea sufletului, pe când medicul psihanalist 
vizează vindecarea psihicului individual de apăsarea nevrozei.5% 

Pentru Jung, cele două ţinte nu trebuie confundate, nu se poate pune 
semnul egalităţii între aceste două deziderate. Păcatul poate fi înţeles, 
în sens psihanalitic, drept abaterea sau neasumarea acelui bine moral 
absolut indicat de către morala inconştientă primară. Pe fondul acestei 
neasumări pot surveni opțiuni, gânduri şi fapte negative, distructive, care 
implică un grad însemnat de dizarmonie şi devastare manifestă. Con- 
fruntarea cu păcatul sau cu sedimentele inconștiente ale umbrei este un 
deziderat care poate fi asumat atât în demersul preotului, cât și de către 
medicul psihanalist. Dar finalitatea sau scopul acestei confruntări este 
pentru psihanalist reechilibrarea pishică şi îndepărtarea de pericolul 
nevrozei, pe când pentru asistentul spiritual se concretizează în ceeea ce 
el numește actul mântuirii. 

Este posibil, consideră Jung, ca acolo unde se termină echilbrarea 
psihică să înceapă drumul acesta al mântuirii. Într-o astfel de ipoteză, 
misiunea asistentului spiritual și cea a medicului psihanalist sunt asemenea 
unor componente ale aceluiași sistem, acolo unde se încheie reuşita 
medicului, preotul continuându-și acțiunea spirituală. Aici reperul mân- 
tuirii se dovedeşte mult mai îndepărtat decât cel al vindecării clinice. 
Privind spre activitatea asistentului spiritual, medicul psihanalist poate 

să înțelegă că tratamentul său vizeză doar o mică parte din ansamblul 
psihicului individual, destinul dinamicii acestuia deținând repere mult 
mai complexe și mai îndepărtate. 

Pe de altă parte, constată comparativ Jung, asistentul spiritual, obser- 
vând demersurile clinice ale medicului psihanalist, înţelege că mecanismul 
a ceea ce numeşte păcat și mântuire nu poate fi separat de problema 
existenţei unui conștient şi a unui inconştient, precum și faptul că deze- 
chilibrul dintre cele două sau erupția pulsiunilor negative inconștiente 
se află într-o strânsă legătură cu derapajul şi întunecarea ţinutei morale, 
cu diminuarea conexiunii dintre conștient și imperativele moralei incon- 
ştiente primare. Pentru Jung, lipsa de ustensile arhetipale solicită asistentului 
spiritual protestant un plus de cutezanță în demersul echilibrării şi luminării 
sufleteşti a credinciosului, prin asumarea binelui absolut şi începutul 
ascensiunii spre ceea ce teologia creștină numește nivelul mântuirii. Totodată, 
el trebuie să îşi asume speranţa atingerii adevărului revelat, în primul 
rând prin actul credinţei, secondat de eforturile cunoașterii și înțelegerii 
textului evanghelic**, dominaţia simbolismului teologal impus de biserică, 
o dominație ce putea fi uneori ușor acceptată, fiind înlocuită în protestan- 
tism de raportarea directă a personalității individuale la prezenţa divină, 
raportare riscantă prin excluderea oricărei forme de mijlocire*:. 

La rândul său, preotului catolic i se solicită utilizarea cât mai adec- 
vată a întregului complex simbolico-arhetipal pe care îl are la dispoziţie 
pentru aceeași asumare a binelui moral absolut, în vederea pasului spre 
mânturie. Medicul psihanalist vizează îndrumarea pacientului spre con- 
fruntarea cu umbra, cu un cumul de negativități inconștiente. De succesul 
sau insuccesul acestui impact depinde evoluția psihică clinică şi morală 
a pacientului respectiv. Abia după stadiul echilibrării psihice acesta îşi 
poate asuma aderarea la acea morală primară a inconştientului, la acel 
for al cugetului în care rezidă departajarea dintre binele absolut și răul 
absolut, precum şi necesitatea preluării ca reper comportamental al primului 
pe fondul respingerii celui din urmă“. 


384 Luther, Martin, Table Talk, Editura Lutheran Publication Society, Philadelphia, 2004, p. 18. 

385 Weber, Max , Etica protestantă şi spiritul capitalismului, Editura Humanitas, Bucureşti, 

Problema mânturii nu este respinsă în acest caz, dar este postulată 
într-un plan superior, ce poate urma vindecării psihanalitice sau se poate 
deschide spre individualităţi psihice normale, care nu cunosc afecțiuni 
nevrotice. În acest context, Jung susține necesitatea conjugării eforturilor 
psihanalitice cu cele de asistare spirituală toate având ca numitor comun 
acceptarea acelei morale primordiale inconștiente ce postulează pe temeiuri 
arhetipale, binele absolut și răul absolut. Astfel, funcția morală a structu- 
rilor arhetipale nu trebuie privită drept o simplă versiune interpretativă, 
ci ca pe un aspect autentic al psihicului uman, o realitate psihologică ce 
poate fi integrată și în marile sisteme ale celor mai importante religii”. 

Aceste sisteme au evocat constant realitatea sufletului uman indivi- 
dual. Jung s-a întrebat dacă această postulare permanentă este motivată 
doar de o necesitate a controlului asupra maselor, așa cum gândeau 
Friedrich Nietzsche şi Karl Marx, şi de impunerea acelei morale secunde, 
a acelei etici comportamentale. Jung constată, încercând să dea răspunsul 
la această dilemă majoră, că nu se poate vorbi despre o departajare netă a 
cercetărilor psihologice de cadrul biologic-medical. Prin urmare, a vorbi de 
procese psihologice implică un raport constant cu evidenţele emise dinspre 
analizele efectuate în mod empiric de către ştiinţele exacte. Siguranţa şi 
stabilitatea datelor oferite de către aceste ştiinţe pare a depăși orice axiomă 
și constatare a psihologiei, cu precădere a psihanalizei. Și totuşi, evoluția 
recentă a științei arată clar o procesualitate care nu doar se depăşeşte pe 
sine, dar adesea se neagă, astfel încât ceea ce se afirma mai devreme cu 
un secol, acum este considerat pueril și utopic. Un exemplu al transfor- 
mărilor ce modifică sau neutralizează ceea ce se credea a fi legi şi postulate 
inviolabile îl reprezintă trecerea de la fizica lui Isaac Newton la cea a 
relativității, propusă de Albert Einstein. 

Așadar, ceea ce se afirma în secolul al XIX-lea despre inexistenţa sufle- 
tului şi despre materialitatea oricăror funcții psihice, se poate dovedi a fi 
o simplă ipoteză de lucru. În aceeași situaţie s-ar putea afla și opiniile 
materialiste în ceea ce priveşte apariţia eticii și a moralei. În abordarea 
acestei chestiuni, Jung pleacă de la centrarea analizei pe natura instinctului. 
Desigur, el nu ajunge la o demonstraţie în favoarea existenţei propriu- 
zise a sufletului sau a Divinităţii drept garantul suprem al dinamicii 

morale omenești, dar atrage un semn de îndoială asupra viziunilor strict 
raţionalist-materialiste ce abordează tematica realității spirituale. 

Analiza jungiană pleacă de la simpla constatare că, dacă ar fi să 
acceptăm o formă de egalitate între psihic și biologic, între afectiv-mental 
și reacţiile chimico-anatomice, atunci am putea să spunem că orice organism 
unicelular deține funcţie psihică şi că, în esenţă, cele mai evoluate astfel de 
procese, cum ar fi compasiunea și toată activitatea morală în ansamblu, 
ar fi doar rezultatul unor interacțiuni între substanţe precis identificate. 
Într-o astfel de accepţiune, ar trebui să acceptăm ideea că instinctul este 
produsul unor glande cu funcţie determinată pentru acest scop precis. 
Prin urmare, conform acestei viziuni, instinctul și întreaga activitate psihică 
complexă, de la simpla percepţie şi până la procesualitățile iubirii, s-ar 
rezuma la nivelul unor activități întemeiate pe dinamica organică inte- 
rioară a organismului uman. Pentru Jung, o astfel de teorie nu se poate 
justifica, deoarece ea pleacă, la fel ca celelalte teorii materialist-biologiste, 
de la presupoziţia inexistenţei spiritului, conferind în mod forțat materiei 
atribuţiunile acestuia. În sprijinul nonexistenţei sufletului uman nu sunt 
aduse probe reale, ci doar simple ipoteze pe care se construieşte ulterior 
în mod ştiinţifico-dogmatic, ca şi cum aceste ipoteze ar fi deja confirmate 
ca realități ireversibile. Este și cazul discursului nietzscheean sau freudian. 

Pentru Jung este evident că schema procesului psihic nu se poate 
înscrie doar în registrul materialist, încercarea de a considera întregul 
efort moral sau artistic al omenirii în parametrii stricți ai biologismului 
fiind semnul evident al superstiției empirice radicale. Așa cum a fost amintit 
mai sus, Jung, ia ca exemplu, pentru contra-argumentarea sa, mobilitatea 
instinctului. Astfel, în gândirea jungiană se impune ca o necesitate firească 
luarea în calcul a unor factori externi de stimulare. Prin urmare, există 
stimuli externi care interacționează, apelând psihicul individual. Această 
apelare stimulativă este preluată de către psihic, mai prescis de către o 
funcție complexă a acestuia, denumită de Jung psihificație. Abia astfel poate 
apărea, spre exemplu, instinctul. Ulterior apatiției acestuia are loc proiecția 
intențională spre exterioritate şi afirmarea individualităţii în cadrul acesteia, 
afirmare conştientă purtată şi direcţionată de pulsiunile inconștiente. În 
mod firesc, Jung face referire la fenomenologiess:. 

Este vorba despre teza esenţială a fenomenologiei, de origine carteziană, 
prin care aceasta postulează eul ca subiect central al întregii fluctuații 
gnoseologice, după ce în prealabil i-au fost retrase individului, rând pe 
rând, prin tehnica îndoielii metodice, toate conexiunile de la nivelul 
cunoaşterii cu panorama ontică mundană**. Abia astfel, rămas singur, el 
îşi descoperă abilitatea sa esenţială, anume funcția gândirii, funcţie ce îi 
garantează existenţa individuală indiferent de condiţiile acesteia. 

Dinspre această funcție urmează proiecția intențională spre mediul 
extern, ce trebuie să fie repopulat cu date şi informații, ce trebuie să fie 
reînvestit cu deplină credibilitate în ceea ce constă valoarea sa de adevăr”. 
Viziunea psihanalitică a lui Jung” împrumută din această perspectivă și 
gândeşte psihicul uman drept o unitate care este capabilă să formateze, 
să asimileze și să configureze informaţii sosite din exterior numai în baza 
unei naturi interioare specifice, care reprezintă, ca şi în fenomenologie, 
un ego activ şi independent. De pildă, informaţia-stimul apeleză din 
exterior subiectul, acesta o asimilează şi apoi o prelucrează, transformând-o 
până la nivelul parametrilor unui instinct propriu-zis. Lumina ne izbeşte 
ochii, spre exemplu. Noi percepem acest stimul puternic, îl asimilăm și 
îl trasformăm într-un instinct propriu-zis, astfel încât vom închide ochii 
brusc, ca manifestare a instinctului de protecţie în fața luminii puternice. 

Tot acest proces, susține Jung, aparţine fenomenului psihificației, care 
indică existența unei dinamici psihice autonome a spiritului individual, 
separată de mediul extern empiric, tot astfel cum există, pentru feno- 
menologie, un eu cu valoare gnoseologică autonomă. În acest context 
conceptual, Jung indică cinci forme majore de factori instinctivi care au 
influenţat pregnant apariţia şi evoluţia dinamicii etice a ființei umane. 
Este vorba despre acele fenomene care au generat o replică axiomatică ce 
propunea, din vremuri îndepărtate, un set de reguli grupate în acea morală 
secundă sau identificate de Freud drept imperativele Supraeului. 

Un prim factor instinctual este identificat de către Jung ca fiind 
foamea*?. Este vorba despre o excitație fizică, deci externă în raport cu 


3% Descartes, René, Meditaţii..., loc. cit., p. 19. 

psihicul. Ea este preluată de către acesta perceptiv şi preschimbată într-un 
instinct complex. Problema sesizată de Jung este cea a denaturării psiho- 
logice a realităţii foamei, a metaforizării sale şi a transpoziționării în 
zona comportamentelor umane. Odată ce se preschimbă într-un instinct 
vital, foamea își asumă diferite forme, care pe fondul diverselor contexte 
externe capătă aspectul de conduită şi ținută exterioară. Plecându-se 
dinspre instinctul foamei, se ajunge la atitudinea de nesaţ, de neajuns, 
de permanentă dorință pentru avuţie şi acumulări nelimitate; nu întâm- 
plător ceea ce limbajul comun numeşte lăcomie poate fi aplicat, ca termen 
lingvistic, atât stării fiziologice de necontrol cât şi asupra trăirilor psihice 
de acaparare și posesie de neoprit. Foamea ca stare fiziologică devine, 
astfel, o trăire afectivă și culminează, printr-o trasmutaţie, într-o stare 
psihică negativă. Împotriva ei s-au impus imperative stricte atât din partea 
marilor religii, cât și din partea axiomaticii sociale. În mod justificat, spre 
exemplu, exercițiul postului sau al ascezei, recomandat în cadrul experien- 
telor credinţei religioase, este însoţit constant de impunerea controlului 
asupra dorinţei de posesie și dominarea peste o multitudine de voluptăţi 
lumești. Foamea trupului se poate transfigura într-o foame a spiritului, 
ambele trebuind controlate în același timp. Etica social-religioasă sau 
morala secundă intervin aici reglativ, damnând nu necesitatea fiziologică 
și psihologică, ci excesul acesteia. 

Un alt factor instinctual-pulsativ indicat de către Jung este repre- 
zentat de activitatea sexuală şi de conservare a speciei. Manifestarea expresă 
a acestei extrem de intense dorinţe a generat, de la începuturile evoluției 
omenirii, o replică etică socio-religioasă de proporţii. Morala secundă 
şi-a impus imperativele asupra sexualității adesea într-un mod excesiv, 
ceea ce a avut ca urmare fenomenul refulării sexuale și al erupției energiei 
sexuale sub forme sublimate, fenomen indicat de către Freud, dar inter- 
pretat excesiv ca bază a întregii activităţi religioase a fiinţei umane. 

În opinia lui Jung, instinctul sexualităţii este preluat de către pro- 
cesualitatea psihificaţiei, iar energia sa se lasă modelată și direcționată 
spre alte preocupări decât cele strict ale expresiei ritualului sexual. Inter- 
venţia eticii care cenzurează şi blochează manifestarea liberă a dorinţei 
sexuale contribuie la procesul pshificaţiei şi, într-adevăr, consideră Jung, 
energia sexuală refulată poate să fie, în final, sublimată. Dar acest act al 

sublimării se manifestă numai la anumite persoane, în anumite condiţii 
și pentru domenii limitate. Faptul că există individualități umane la care 
actul religios este o formă sublimată de erupție a unei frustrări sexuale 
nu ne îndreptățește să generalizăm, afirmând că totalitatea fenomenului 
trăirii religioase este în sine doar un proces de sublimare sexuală. De 
asemenea, faptul că situaţii similare se pot întâlni în cazul creaţiei artistice 
sau al comportamentului inter-uman nu ne poate conferi garanţia că 
deplina gamă a creativităţii culturale sau universul conexiunilor umane 
s-a dezvoltat pe temeiul pulsiunii sexuale refulate. 

Jung identifică în continuare o a treia categorie de pulsiuni instinctuale, 
anume pulsiunea activității”, tensiune ce înglobează tendința deambulatorie, 
plăcerea manifestă a schimbării, modulaţiile neliniștii şi ludicul. Este vorba, 
aşadar, despre tendinţa de mișcare, ce schimbă constant teatrul de operare 
și percepţie, de suspansul ce alungă calmul aşezării psihice și de înclinația 
spre jocul permanent, ce însumează sensul şi contrasensul mişcării, alături 
de senzaţia unui control asupra unei mobilități determinate. Nevoia de 
fluenţă şi înnoire, necesitatea proiecției temerare în necunoscutul îngrijorător 
și angajarea în dinamica jocului ontic reprezintă aspecte constituente ale 
instinctului activităţii, reperat de către Jung drept unul dintre cele mai 
influente elemente pentru psihicul uman. 

Un al patrulea factor instinctual menţionat este reflecția**. El repre- 
zintă elementul cu o influenţă considerabilă asupra activităţii culturale și 
artistice a ființei umane. Un stimul ne apelează. El ajunge la procesuali- 
tatea psihificaţiei, care nu îl transformă într-un simplu instinct. Dimpotrivă, 
energia sa este permutată spre alte culoare ale activității psihice și corelată 
cu diferite etaje ale pulsiunilor psihice de alt tip, care deja sunt active la 
nivelul psihicului individual respectiv. Un exemplu elocvent în acest sens 
îl constituie fenomenalitatea erosului manifest. Mulţi dintre oameni sunt 
atinși de stimulul extern al unei alte prezențe umane, de care ei consideră 
că s-au atașat afectiv major. Prin urmare, în acest caz un stimul puternic 
apelează psihicul individual și astfel se declanșează procesul psihificaţiei. 
Dar într-o astfel de situaţie, psihificaţia nu direcționează cu precădere 
energia generată de acest intens stimul spre generarea instinctului de 


33 Ibidem, p. 147. 
3% Ibidem, pp. 148-149. 


272 


II. Funcţia morală a structurilor arhetipale 


reproducere, ci spre alte zone ale conştientului şi chiar spre deschideri 
către inconștient. 

Rezultatul este o reflecţie, un proces pe care Jung, îl numește o endoscopie 
psihică. Energia erotică declanșată de către stimulul extern este transfor- 
mată, prin psihificaţie, în tendinţe psihice care susţin contemplarea intro- 
spectivă și creativitatea artistică. Afirmația, din limbajul comun, care îl 
consideră pe cel îndrăgostit un visător incurabil și un meditator, adesea 
introvertit, se dovedeşte a fi întemeiată din perspectivă psihanalitică. Acest 
proces al îndrăgostirii, ce implică redirecționarea energiei stimulului iniţial 
spre construcția unei autoreflecţii declanșatoare de elanuri creațional- 
meditative, deţine o importanţă capitală în înţelegerea procesului univer- 
sal al creativităţii culturale, dar și științifice, al meditaţiei spre sensurile 
universale, dar şi spre profunzimile propriei structuri lăuntrice. Este posibil 
ca datorită impactului cu un stimul atât de intens viaţa morală a unui 
individ să se schimbe substanţial, el depăşind faza asumării convențiilor 
etice ale moralei secundare şi deschizându-se, la nivel inconștient, spre 
axiomatica moralei primordiale arhetipale, morală ce conferă măsura 
absolută a binelui și răului. Acest proces de amplă deschidere spre valorile 
morale arhetipale ultime nu implică în mod automat alegerea binelui absolut. 
Există situaţii în care, dimpotrivă, retragerea spre structurile profunde 
arhetipale și amplificarea fenomenului reflecției psihice pot conduce la 
opţiuni negative pentru individualitatea respectivă, pactul sau partene- 
riatul nociv cu propria umbră fiind aici o posibilitate reală. 

În opinia lui Jung, analiza pulsiunilor nu ne oferă indicii precise ale 
capacităţii lor de a fi creatoare. Practic, pulsiunile sunt mișcări psihice 
automate, sunt automatisme declanșate maşinal, repetitiv. Şi totuși, omul 
este permanent purtat de un flux al creativității debordante, el se află într-o 
permanentă explorare a sinelui și a mediului înconjurător, își asumă 
inventivitatea şi descoperirea drept aspecte ale vieţii sale, care îl delimi- 
tează de restul regnului animal, aşezându-l deasupra acestuia. Structurile 
eticii social-religioase reprezintă, la rândul lor, axiomatici create pentru 
exercitarea controlului asupra energiilor psihice individuale și colective, 
deci şi ele sunt rezultanta unui proces inovator, care deține ca motivaţie 
necesitatea organizării și progresului întregii omeniri. 

Aşadar, susține Jung, factorul creativităţii este unul primar și el nu 
poate fi neglijat sau exclus atunci când se discută despre dinamica psihicului 

și elementele sale pulsionale. Totuşi, nu se poate postula existența unei 
pulsiuni creatoare propriu-zise, dar este necesar să se recunoască prezenţa 
unei caracteristici creaționale a psihicului, a unei permanente tendințe 
spre inventivitate a acestuia, tendinţă care deţine, în opinia lui Jung, 
asemănări cu o pulsiune psihică propriu-zisă. Această trăsătură sau acest 
factor inovator se află într-o strânsă legătură cu pulsiunile psihice consacrate, 
anume sexualitatea, activitatea şi reflecția. Acestea pot fi potenţate sau 
distruse de către înclinația psihică spre creaţie, creativitatea în sine fiind 
un proces care poate genera elaborare constructivă, dar şi distrugere. 

În opina lui Jung, nu se poate discuta despre cele cinci grupe de 
pulsiuni psihice, anume pulsiunile foamei, sexualităţii, activității, reflecției 
și, cu rezervele de rigoare, ale creativităţii, fără a evoca şi factorul psihic 
cu un statut special reprezentat de către voință. Dacă voinţa constituie 
un fenomen psihic independent, solitar și autodeterminat, atunci relația 
lui cu pulsiunile instinctuale este una de superioritate, el având capacitatea 
de a le controla mare parte din rezonanţe și efecte. Dacă, dimpotrivă, şi 
voinţa este un factor determinat cauzat de către instinct, deci un epifenomen** 
psihic, atunci el deţine un rol secundar, periferic, iar întreaga dinamică 
instinctuală îl domină și îl direcționeză conform propriilor tendințe și 
scopuri vizate. Ipoteza construcției eticii ca cenzură social-religioasă, drept 
factor de corecție şi organizare a instinctului și a mobilităților pulsionale 
survenite din inconştient postulează voinţa într-o poziţie de superioaritate 
față de acestea. Practic, voința reprezintă ustensila primordială pentru 
dominarea sau, cel puţin, ţinerea sub control a fluxurilor inconștiente şi 
instinctuale, demers asumat drept principala responsabilitate a eticii social- 
religioase. 

Problema care se ridică e în ce măsură reușește voința cultivată de 
către etica social-religioasă să controleze în mod real erupția acestor 
conţinuturi psihice. Adesea, se întâmplă ca aceste conținuturi să domine 
și să asimileze energia voinţei. Mai ales în ceea ce priveşte izbucnirile 
inconştientului, nu se poate vorbi de exercitarea unui control strict asupra 
acestora de la nivelul voinţei puse în joc prin imperativele etico-religioase. 
Unica formă eficientă de încadrare sau circumscriere a acestor fluxuri 


inconștiente pare a rămâne cea înnăscută la nivel inconștient, cea deja 


3% Ibidem, p. 149; Jung, Carl Gustav, Psihologia religiei vestice şi estice..., loc. cit., p. 20. 

prezentă odată cu întreaga structură a inconştientului, anume matrițele 
arhetipale cu funcţia lor morală primară. Materializarea simbolică a acestora 
mai ales în cadrul riturilor religioase permite, aşa cum a fost deja menţionat, 
exercitarea unei voințe de control asupra pulsiunilor inconștiente şi asupra 
dinamicii instinctuale. 

Așadar, aceste simboluri arhetipale permit informarea şi ordonarea 
izbucnirilor inconștiente și instinctuale, astfel încât, spre exemplu, instinctele 
hrănirii, sexualităţii, activităților, reflecției şi creaționalităţii nu sunt respinse 
sau anulate, ci aşezate într-un registru organizat, sunt ordonate în cadrul 
vieţii individuale. Dar pentru împlinirea acestui proces se impune asumarea 
individuală a structurilor simbolic-arhetipale, pe baza credinței personale 
și a trăirii moralei primare arhetipale, a ascultării acelei Vox Dei, demers 
care este distanțat semnificativ de simpla raportare la imperativele etice 
impuse de necesităţile evoluţiei social-religioase ale omenirii. Practic, 
exercitarea controlului asupra pulsiunilor inconştiente şi instinctuale nu 
se poate împlini decît cu mijloacele deja prezente la nivel inconştient, 
orice încercare de substituire a acestora fiind sortită unui eşec în care 
ființa umană se dovedește incapabilă de a regla şi încadra propria dinamică 
psihică. Aceste mijloace sunt structurile arhetipale cu funcţia lor reglativ- 
morală, structuri care odată simbolizate, cu precădere la nivelul ritului 
religios, îşi manifestă pe deplin atribuţiunile de control moral. 

În acest sens, Jung consideră constant că mecanismul psiho-terapeutic 
dezvoltat prin elementele prezente la nivelul templului și ritului creştin 
sunt net superioare multora dintre tehnicile moderne psihanalitice. Astfel, 
spre exemplu, simbolistica arhetipală a crucii, a icoanelor, a stilului arhi- 
tectural ce include altarul şi întreaga biserică, a ritului liturgic, cu incantaţiile 
și operaţiunile sacerdotale specifice reprezintă una dintre cele mai eficiente 
metode de control asupra pulsiunilor inconștiente și instinctuale active 
la nivelul psihicului uman. Această calitate nu exclude, în viziunea lui 
Jung, corespondenţa cu posibilitatea existenţei divine haric-active, o astfel 
de precizare distanțând gândirea psihanalitică jungiană de perspectivele 
psihologiei abisale nietzscheene și de psihanalitica unidirecţionată freudiană, 
ambele asumându-și poziționări conceptuale necreştine. 

Jung operează o deosebire marcantă între factorii de natură instinctivă şi 
modalitățile funcționale psihic. Acestea reprezintă cadre fiziologice fundamentale 

care devin, sub procesul de transformare impus de psihificaţie, elemente 
psihologice complexe, care influențează major comportamentul uman. 
Asemeni parcursului urmat de stimul, o astfel de condiţie fiziologică inițială 
este percepută şi transfigurată, graţie procesului de psihificaţie, într-un 
factor psihologic cu potenţial major. Jung indică trei astfel de modalități 
funcţionale la nivelul comportamentului uman, care au fost derivate din 
cadre fiziologice inițiale. Este vorba despre sexualitate, vârstă şi dispoziție 
ereditară. 

Nu se poate adesea așeza un semn al egalităţii între virilitatea sexuală 
și cea psihică, între vârsta fiziologică şi cea psihologică sau între tradiția 
religioasă și crezul mistic interior individual. Plecând de la această constatare, 
Jung susţine că procesul de psihificaţie ajută la echilibrarea și apropierea 
celor două componente distincte, anume fiziologicul şi psihologicul. Poten- 
ţialitatea redusă sau avansată a sexualităţii fiziologice este transfigurată 
la nivel psihologic, fiind diminuată sau amplificată până la o măsură 
eficientă a funcţiei fiziologice sexuale, dar şi a ţinutei comportamentale 
aferente. Apoi, o imaturitate sau o maturitate excesivă fiziologică poate 
fi transferată și preschimbată în opusul său psihic, prin urmare se poate 
realiza şi aici o formă de echilibrare psiho-fiziologică. Astfel, un om care 
este fizic în vârstă poate manifesta, drept o contrabalansare sufletească, 
un psihic tânăr, iar unui adolescent anumite nuanţe psihice mature îi pot 
completa și chiar scoate în evidenţă trăsăturile tinereţii sale. De asemenea, 
complexul unei moșteniri ereditare fiziologice considerată negativă poate 
fi răsturnat şi depăşit prin transfigurare, în cadrul procesului de psihificație, 
astfel încât, spre exemplu, apartenenţa la o anumită categorie rasială sau 
socială să nu mai poată fi asumată ca un defect, ci dimpotrivă, drept o 
calitate pozitivă. 

Toate aceste procese de psihificație vizează, în esenţă, împlinirea 
demersului complex de compensare psihologică la nivelul individualităţii 
omenești. El este unul dintre elementele care contribuie la consolidarea 
atitudinii etice din cadrul societății umane, în lipsa acțiunii sale constante, 
derapaje și dezechilibre psihologice majore generând un comportament 
aberant şi primejdios din punct de vedere al ţinutei etice. Echilibrul realizat 


% Jung, Carl Gustav, Dinamica..., loc. cit., p. 149. 

aici între anumite componente ale constituției umane permite echilibrarea 
întregii societăți omeneşti și mersul ei ritmat spre un viitor improbabil. 

După trecerea în revistă a acestor moduri semifiziologice, Jung, își 
îndreaptă atenţia analizei spre trei moduri psihologice de comportament. 
Un prim mod ţine direct de raportul dintre conştient şi inconştient. O perso- 
nalitate individuală a cărei psihic funcţionează cu precădere inconștient, 
adică îşi are centrul de energie psihică ancorată în acesta, va fi carac- 
terizată de anumite stereotipuri comportamentale. Astfel, poate să fie 
dominată de procese instinctuale, de lipsa unei funcţionalităţi a inhibiţiei 
sau refulării și de un exces al interpretării simbolice a vieţii. Acestă per- 
soană se află în zona unei naivităţi instinctuale și de tip oniric, raportarea 
sa la condiţiile impuse de imperativele etico-religioase fiind compromisă. 
De partea cealaltă, o persoană a cărui psihic funcționează în principal 
conştient, deci este conexată mai ales la dinamica conștientului, va fi domi- 
nată de o abordare strict logică, raționalistă și empirică asupra vieţii. Aici 
luciditatea comportă nuanțele unei rigidităţi lipsite de afectivitate pronun- 
tată, iar pulsiunile inconştiente și instinctul sunt reprimate substanţial. 
Normele etice sunt preluate şi asumate maşinal, împiedicându-se adesea 
raportarea la acea voce a cugetului, la morala inconștientă primară. În 
acest caz, virtutea nu este înțeleasă decît ca o formă de control absolut 
asupra psihicului şi corporalităţii, o formă ce nu face trimitere la senti- 
mentul compasiunii reale. În cazul ţinutei centrate pe inconștient avem, în 
opinia lui Jung, o lipsă riscantă a oricăror trimiteri la axiomatice etice, iar 
pentru situaţia plasării sub spectrul strict al conștientului absentează 
ceea ce psihanalitica jungiană numeşte naturalețea umană. Se face, prin 
urmare, pentru ambele moduri comportamentale, o trimitere la prestaţia 
etică, mai precis la absenţa sau prezenţa sa, care se dovedeşte, și în cazul 
acestei departajări psihologice, a fi un factor extrem de important în cadrul 
abordărilor psihanalitice jungiene. 

Un al doilea mod comportamental psihologic identificat de Jung 
gravitează în jurul poziționării intensității afectiv-mentale, pe dimensiu- 
nea exteriorității sau pe cea a interiorității psihice”. Dacă conținuturile 
conştiinţei vor fi îndreptate și focalizate cu precădere spre mediul extern, 


37 Zoja, Pattis Eva, Sandwork expresiv. O abordare jungiană, Editura Herald, Bucureşti, 
2013, pp. 24-25. 


277 


Comportamentul moral. Interogaţii jungiene 


atunci este activă tipologia extraversiei. Dacă, dimpotrivă, aceste conținuturi 
vor fi direcționate către mobilităţile interioare psihice, mai precis spre 
unitatea egoului, atunci este funcțională tipologia introversiei**%. Acest al 
doilea mod psihologic ţine de orientarea atenţiei şi a substanţei infor- 
maţionale psihice spre sfera subiectului sau a obiectului. Cel care este în 
mod constant centrat spre universul exteriorităţii ce îl înconjoară va fi 
caracterizat de un intens simț al empiricului și al faptei dezvoltate pro- 
gresiv. Orientat şi uşor adaptabil, cu reale capacităţi de integrare rapidă şi 
poziţionare mundană superioară, omul definit de către tipologia extra- 
versiei își va asuma în special normele eticului social-religios, postulându-le 
pentru sine drept o constituţie nu atât a relaţiei cu Divinul, cât mai ales 
a interconexiunii cu cei din jur. Buna-cuviinţă, respectul față de clișeele 
comportamentale sociale, ținuta civilizată şi prestația unei imagini de onoare 
sunt doar câteva dintre trăsăturile frevent întâlnite la nivelul acestui tip 
psihologic. 

În cazul individualităţii umane ce aparţine tipologiei introvertitului 
vor prima contemplaţia asupra sinelui şi interogările dilematice, desprin- 
derea, adesea riscantă, de pulsul comunității și al cotidianului, creativitatea 
aflată într-o constantă simbioză cu meditații de frontieră, situate la limita 
dintre gând și metaforă, excese melancolice și o sensibilitate estetică ce 
comportă primejdia pierderii raportării la discursul raționalităţii. Pentru 
acest tip este sesizabilă tendinţa asumării simțământului binelui şi răului 
la nivel absolut, înclinația spre ascultarea moralității inconștiente pozitive, 
a acelei morale primare, a dictării emise de cuget sau, în cazul simbiozei 
cu trăirea religioasă, a imperativelor lui Vox Dei. Introversia permite o 
deschidere spre inconștient şi o raportarea constantă la structurile sale 
arhetipale, cu precădere la funcția morală arhetipală dinspre care comporta- 
mentul conștient poate fi modulat și direcționat în raport cu exigenţele sale. 

Dimpotrivă, extraversia determină o ancorare în sfera conștientului 
individual și a interacțiunii acestuia cu alte conștienturi asemănătoare. 
Principala preocupare este în acest caz proiecția spre zona exteriorităţii, 
în sensul de inserare în ritmul cotidian al acesteia, influența arhetipală 
fiind adesea un factor neglijat sau chiar necunoscut. Cele două tipuri 

sunt responsabile, în opinia lui Jung, de generarea și susținerea a ceea ce 
el numeşte atitudini de tip habitual, modalități de comportament ce sunt 
delimitate, întocmai unor regiuni psihice distincte, fiecare avându-și 
caracteristici specifice și expresii identitare proprii”. 

Un al treilea mod psihologic comportamental identificat de Jung 
este cel ce gravitează în jurul raportării la dimensiunea spiritului şi la cea 
a materiei. Jung numeşte acest tip de raportare mișcare psihică direcționată 
în sus sau în jos, adică proiectată vertical, ascendent sau descendent. Este 
vorba despre centrarea conținuturilor psihice pe valorile materiale sau 
spirituale. În funcţie de această poziționare, asistăm la cristalizarea a două 
formaţiuni de comportament, anume cel materialist şi cel spiritual. Atunci 
când se discută despre materie, ea este abordată și recunoscută, în primul 
rând, drept o unitate funcțională ce intră în sfera de explorare și preocupare 
teoretico-experimentală a fizicii. Totuşi, materia a fost adesea subiect de 
ample dezbateri filozofice și teologice. 

În acest sens, susţine Jung, ea este şi o unitate psihologică. Totodată, 
viaţa umană este evident dependentă de resursele materiei, iar aceste 
resurse, mai precis dinamica de procurare şi prelucrare a lor, lasă urme 
profunde în psihicul uman, la fel cum reunirea cu trupul imprimă stigmate 
inconfundabile spiritului. Dar ce este, în esenţă, materia din perpsectivă 
psihologică? Răspunsul care a fost mereu reluat se rezumă la a trimite 
către realitatea percepției materiei. Aşadar, când se vorbeşte despre materie, 
de fapt este vorba despre ceea ce noi percepem ca materie. Atunci, mai 
poate exista o diferenţă pronunţată între percepţia kantiană a noumenului, 
a lucrului în sine, şi percepţia propriu-zisă a materiei? 

Din această perspectivă, materia se comportă similar lucrului în sine 
Kantian, ea reprezentând, cum susţine Jung, o ipoteză de start pentru ana- 
lizele fizice, realitatea mult evocată de către empirişti a materiei fiind, în 
esenţă, realitatea percepției materiei. La rândul său, spiritul îşi arogă dreptul 
la recunoaștere ca realitate non-materială, plecând de la experienţa psihică. 
Vorbind despre spirit, oamenii discută în esenţă despre o experienţă de 
ordin psihologic, pe care o denumesc spirit. Este posibil ca acest factor 


39 Shamdasani, Sonu, Jung and the Making of Modern Psychology: The Dream of a Science, 
Editura Cambridge University Press, Cambridge, 2003, p. 2. 

non-material să existe în realitate, dar noi ne referim doar la trăirea de 
ordin spiritual, ne referim la realitatea experienţei psihologice a spiritului. 
Acesta este un nivel pe care nu îl putem depăși întru totul, nefiind capabili 
să definim, în esenţă, ce este spiritul în sine, ci doar să îi trăim intens 
prezenţa şi acţiunea ce se repercutează adesea şi asupra materiei. Între 
spirit şi materie, sau mai precis între percepţia spiritului şi percepţia 
materiei, există consolidată o distanţă fermă, care permite menţinerea 
unei identități specifice pentru fiecare dintre aceste unități perceptive. 

Jung sublinează faptul că pentru omul primitiv o asemenea distanță 
nu exista, astfel încât se credea că spiritul este mult mai aproape de materie, 
iar materia se află în proxima vecinătate a spiritului. Este vorba despre 
percepţia reunită sau aproape de reunire a materiei și spiritului, percepţie 
ce a permis manifestarea și dezvoltarea fenomenalității magicului, prin 
care materia era percepută ca însufleţită, iar sufletul ca deținând majore 
componente materiale. Pentru Jung, discuția despre magic nu se poate 
încheia odată cu asumarea unor valori ale modernităţii desacralizate. 
Fenomenalitatea magicului este o dimensiune mult mai complexă decât 
au lăsat să se înțeleagă viziunile materialist-empirice, care o reduceau la 
naivitatea manifestărilor superstițioase. 

Dimpotrivă, susţine Jung+%, dinamica modernităţii noastre cotidiene 
se dovedește a fi adesea naivă și ignorantă în raport cu aspectele ontic- 
eidetice. Prin juxtapunerea percepției materiei cu cea a spiritului, primi- 
tivul atinge, într-un mod neconceptual pentru el, conexiunile poate deja 
existente între materie și spirit, interrelaționări cărora Jung le acordă posi- 
bilitatea de a fi reale şi de a sta la baza proceselor de magie și rit religios, 
procese denumite din perspectivă psihanalitică cu termeni precum sincro- 
nicitate, transfer sau inducție psihică, toate fiind fenomene derulate în baza 
activităţii inconștientului individual și mai cu seamă a inconştientului 
colectiv. Și în cazul departajării dintre percepția materiei de cea a spiritului, 
corelarea cu asumarea valorilor etice și morale este prezentă. 

Astfel, spune Jung, această delimitare contribuie, poate mai mult decât 
cele deja amintite, la departajarea diferitelor sisteme etice de cele morale. 


Prin urmare, un om care îşi asumă o perspectivă materialistă asupra lumii 


4% Jung, Carl Gustav, Civilizația în tranziție..., loc. cit., pp. 83-87. 

va accepta cu mai mare ușurință preceptele etice de ordin social-religios. 
Pentru el, trăirea mistică sau experiența inconştientului fiind neglijată, 
reperele primordiale ontice sunt oferite de către cromatismul materiei, ce 
se extinde nelimitat în faţa conștientului său. Este vorba de fapt despre 
aderarea la un anumit tip de percepţie, anume cea a materiei, ceea ce 
susține o gândire şi o tendinţă de acţiune de tip materialist. Aici pare 
firească alegerea pentru axiomatici etice, adică pentru reglementări com- 
portamentale ce vizează ținuta manifestă în raport cu exterioritatea, sferă 
unde percepţia de orientare materialistă are întâietate. De cealaltă parte, 
un om care își asumă centrarea trăirilor şi gândurilor sale pe dimensiunea 
spiritului, deci pe intensa percepție a acestuia, va fi înclinat spre deschiderea 
către inconştient şi, deci, spre funcția morală arhetipală, spre morala primară, 
cum o denumeşte Jung. Acesta deţine, așadar, prin orientarea sa către 
perceţia teluricului inconștient, palierul de conexare cu această morală 
arhetipal-înetemeitoare“!. 

Fiind vorba despre o zonă inconștientă care se deschide şi care 
poate erupe spre conştient, spiritualistul nu conştientizează influenţa pe 
care este posbil să o exercite asupra sa această morală primordială, cu 
axiomatica sa de valori nerelative. În acest sens, se poate spune că fără să 
își dea seama sau să conştientizeze explicit, acesta este mult mai aproape de 
spectrul moralei primordiale și acţionează sub impulsul acesteia, reperând 
cu precizie semnele binelui şi răului absolut. Dualitatea dintre materie şi 
spirit este una dintre cele mai vechi și mai disputate chestiuni în aria de 
competenţă a filozofiei, teologiei a psihologiei. Antichitatea, în special prin 
viziunea platonică a departajării ontice între o lume spirituală a Ideilor 
perfecte şi o lume materială a copiilor imperfecte, precum şi prin continuarea 
acestui scenariu explicativ odată cu suprapunerea sa cu revelația creştină, 
a fost o etapă propedeutică a dezvoltării acestei ample tematici. 

Odată cu mesajul nou-testamentar, materia a fost postulată la un 
nivel net inferior în raport cu spiritul. Prezenţa cristică avea să marcheze 
transcendent-spiritualist, conform acestui mesaj și interpretărilor sale 
teologice, mediul imanent-materialist în care ființa adamică își consumă 


damnarea emisă după neascultarea dintâi, după acea deficiență primordială 


“1 Jung, Carl Gustav, Dinamica..., loc. cit., pp. 147-151. 

survenită pe fondul tentaţiei hipnotice, tentaţie ce propunea, nu întâmplător, 
cunoaşterea binelui şi răului absolut. Această punctare de ordin divin 
avea ca misiune finală tocmai eliberarea spiritului uman de captivitatea 
răului manifest şi de greutatea metafizică a materiei, de cadrele disoluției 
și relativității spaţio-temporale+?. 

Agonia cristică şi agonia întregului creștinism s-ar putea rezuma la 
tema mistică a mântuirii și la chestiunea dualității dintre materie şi spirit, 
la problematica eliberării fiinţei umane nu doar din captivitatea demonică, 
dar și din cea materială+?. În limbaj psihanalitic jungian, acest deziderat 
s-ar putea traduce prin necesitatea unei desprinderi de ancorarea excesivă 
în zona conştientului şi a convențiilor sale etico-dogmatice în favoarea 
reorientării spre dinamica inconştientului, dimensiune de unde răzbate 
acea morală arhetipală primordială care, susține el, ne-ar fi înnăscută filo- 
genetic. Redefinirea mitică, în cadrul scrierilor homerice, a iraționalului 
drept supraraționalul non-material, redefinire amintită de Aristotel, de 
fapt învestirea, în sens psihanalitic, a inconştientului cu valoarea unei 
realități psihice superioare sau faptul că omul Antichității târzii şi a începu- 
tului de ev creștin a trăit din plin dualitatea materie-spirit nu reprezintă 
semnul unei naivități la nivelul viziunii sale asupra lumii, ci dimpotrivă, 
reprezintă expresia unei necesități primordiale a ființei umane, anume cea 
a desprinderii de circumscrierile şi limitările impuse de corporalitate şi 
încadrarea în planul fluxului temporal. În contextul manifestării acestui 
imperativ, apariţia creștinismului, consideră Jung, a fost un eveniment care 
s-a petrecut în momentul în care marile religii antice premergătoare nu au 
mai răspuns, la nivel psiho-terapeutic, nevoii de redescoperire a incon- 
știentului, cu potenţialul său arhetipal nelimitat și mereu imprevizibil. 

Dualismul conceptual materie-spirit şi-a urmat parcursul în cadrul 
simbiozei dintre trăirea creștină şi interpretarea gândirii lui Platon, simbioză 
împlinită în scrierile patristice, texte unde sufletul şi spiritualitatea sunt 
postulate net superior în raport cu prestația corporalităţii, aceasta fiind 
privită drept un factor de încetinire și blocaj la nivelul ascensiunii spre 
Divinitatea asumată ca trinitate, în care Unul Patern se reuneşte cu Adevărul 


1% Berdiaev, Nikolai, Spirit și libertate, Editura Paideia, București, 1996, p. 197. 
1% Unamuno, Miguel, Agonia creștinismului, Editura Symbol, București, 1995, pp. 162-163. 
404 Aristotel, Poetica, Editura IRI, București, 1998, pp. 101-102. 

filial sub incidenţa sacralității Duhului Sfânt. Se corelează aici ideea 
platonică a trupului, ca orizont de captivitate pentru suflet, cu teza creştină 
a surselor ispitei, surse care se rezumă la trup, lume şi demon. Odată cu 
debutul gândirii medievale teologico-filozofice, deci odată cu începtului 
Scolasticii, trupul şi, implicit, materialitatea, își menţin statutul de factori 
negativi, de elemente ce contribuie la regresul spiritual al omului. Dar 
meditaţia scolastică, așezând la bază gîndirea aristotelică, îşi concentrează 
eforturile asupra construcției universale a lumii, asupra armoniei dintre 
totalitatea elementelor create, totalitate în care materia și corpul își au 
rostul și sensul lor conferit de către Creator. 

Accentul analizelor se mută din zona moralității creștine, așa cum 
este în cazul Patristicii, în sfera creaţiei, aşa cum apare ea din perspectiva 
creştină. Se poate spune că dacă viziunea patristică+% accentua asupra 
formelor de apropiere dintre om și divin, scolastica dorește să descrie 
metafizic în primul rând creaţia divină. În ambele registre avem o abordare 
constantă a tematicii raportului dintre spirit și materie. Începuturile filo- 
zofiei moderne preiau această chestiune, astfel încât ea se regăsește în 
cadrul filozofiei carteziene, demers care, postulând și asumându-și îndoiala 
metodică, ajunge la certitudinea existenţei spiritului şi a materiei, a lui rex 
cogitans şi rex extensa, menționând constant necesitatea raportării cunoaşterii 
noastre la absolutul Divinităţii, ca autoritate ce o garantează și o susține 
neîncetat”. 

Abordarea perechii conceptuale spirit-materie tranzitează etapele 
modernităţii filozofice, iar idealismul şi materialismul se constituie rapor- 
tându-se la cele două dimensiuni teoretice şi ontice. Astfel, se ajunge de 
la teza lui George Berkeley a inexistenței materiei, până la susținerea 
faptului că spiritul nu este decât un fenomen al interacțiunilor materiei, 
în esență doar aceasta existând în mod real și incontestabil. O astfel de 
prezenţă îndelungată la nivelul evoluţiei cultural-religioase a întregii 


45 Moreschini, Claudio, Istoria filosofiei patristice, Editura Polirom, lași, 2009, p. 431. 

1% Aducându-se în discuţie tradiţia patristică, se impune precizarea faptului că gândirea 
psihanalitică jungiană cunoaște o distanțare marcantă în raport cu paradigma contemplației 
creștine de tip patristic și scolastic, Jung, precizând constant faptul că viziunea sa nu se 
poate subordona axiomaticii dogmatismului teologic creștin. 

47 Descartes, Rene, Principiile filozofiei, Editura IRI, București, 2000, p. 66. 

omeniri indică că se poate vorbi, în cazul raportului spirit-materie, de o 
constantă general-umană în funcţie de care se pot stabili tipologii ale 
comportamentului psihologic. 

Aşadar, astfel cum indică Jung, dualismul spirit-materie se poate 
constitui ca un centru în jurul căruia gravitează diferite conduite indi- 
viduale psihologice, unele fiind înclinate spre învestirea valorică în sfera 
spiritului, altele în cea a materiei. Aceste departajări caracteriale operate 
de către Jung vin spre a indica diversitatea dinamicii comportamentale 
psihice a fiinţei umane și multitudinea reperelor după care ea poate fi 
clasificată și organizată. Însă dincolo de aceste temelii psihice și concep- 
tuale, rămâne, în opinia lui Jung, raportul important dintre inconştient și 
conştient, raport care prin dezechilibru poate genera nevroze profunde, iar 
prin menţinerea într-o calibrare temperată susține o stare psihică generală 
pozitivă. Dezechilibrul înseamnă inundarea necontrolată a conștientului 
de către conținuturi inconștiente şi aservirea structurilor conştientului unor 
pulsiuni instinctuale şi negative, reunite într-o erupție psihică traumatică. 
Materia inconștientă negativă, neformatată și necontrolată arhetipal, se 
poate ridica astfel la suprafață, materializându-se în ideologii și fapte sociale 
distructive. Arhetipul este şi aici prezent, dar în forma sa întunecată, mai 
precis arhetipurile umbrei, ale moralei inconștiente negative sunt cele care 
înaintează spre conștient, pe fondul instabilității psihice instaurate. 

Aceste arhetipuri nu organizează şi nici nu controlează pulsiunile 
instinctual-negative ale inconștientului, ci dimpotrivă, se substituie în 
expresii ale acestora şi pot fi postulate la nivel conştient, pentru ca apoi 
să fie materializate sub chipul unor simboluri manifeste, cum ar fi cele 
asumate de ideologiile totalitare ale secolului al XX-lea și recunoscute sub 
titulaturi precum Fiihrer sau Cel mai iubit fiu al poporului. În spatele acestor 
măşti carismatice, ce doar joacă rolul arhetipului pozitiv al Salvatorului, 
se ascund aceste structuri arhetipale negative ce permit erupțiile pulsiunilor 
distructive, malefice din inconştientul individual dar, mai cu seamă, din 
cel colectiv. 

Dintr-o astfel de perspectivă, susține Jung, misiunea medicului psiho- 
terapeut şi a asistentului spiritual, a preotului, trebuie să includă demersul 
stabilizării, al echilibrării raportului dintre conștient şi inconştient, astfel 
încât mecanismele controlului arhetipal să fie active, iar pulsiunile şi 

primejdiile inconştientului stăpânite. Morala inconștientă a binelui şi a 
răului absolute poate fi urmată, printr-un asemena demers și efort, spiritual 
şi terapeutic deopotrivă, ascultându-se de acea Vox Dei care indică simbolic 
pozitivitatea psihic-comportamentală, dar şi erupțiile umbrei. Omul modern 
trebuie să înveţe a cultiva, în opinia lui Jung, materializarea arhetipurilor 
ordonatoare ale binelui absolut și reprimarea instabilităţilor psihice, pe 
fondul cărora umbra şi arhetipurile ei își găsesc propriul culoar de erupție 


și concretizare în viaţa individuală și socială a fiinţei umane. 


II.3.4. Cauzalitatea non-fiziologică pentru afecțiunile psihice complexe 
și raportul lor cu sferele de manifestare etico-religioase. Principiul 
contrarietății la nivelul dinamicii psihicului uman. Logica rațio- 
nalităţii și logica inconştientului, etica conştientului și morala 
arhetipală a inconştientului. Flexibilitatea terapeutică ca mijloc de 
reducere a reticențelor pacientului nevrotic. Depăşirea influențelor 
sistemelor totemice religioase şi a mecanismelor psihanalitice 
standardizate în abordarea patologiei dezechilibrelor psihice. Dincolo 
de superstiția morală şi insuficiența analizelor niezscheene și 
freudiene asupra acestei problematici, în opinia lui Jung. Cunoașterea 
de sine individuală drept traseu psihanalitic și gnoseologic spre 
cunoașterea de sine a întregii omeniri. Noutăţile morale interpretate 
ca imoralități. Conştiinţa biologică şi conştiinţa istorică. Asumarea 
individuală și colectivă a nucleului arhetipal moral 


Observând evoluția psihoterapiei, se poate constata, susține Jung, o 
trecere graduală, o progresie evolutivă care relevă şi sensul cunoașterii 
psihicului uman. Pentru început, psihoterapia şi-a găsit cu mari dificultăți 
un loc al său specific în aria complexă a cercetărilor ştiinţifice. Acest loc a 
fost o zonă auxiliară, de periferie în raport cu medicina şi cu demersurile 
de cercetare a patologiei umane. Practic, domeniul psihoterapiei era con- 
siderat de factură fiziologică, bolile psihice deţinând, în opinia comună 
ştiinţifică a acelui moment, cauze de natură glandulară, deci biologică, sau 
mai succint, cauze empirist-materialiste. În acest context, psihoterapiei i 
s-a cerut o adaptare cât mai exactă la perspectiva materialismului de 
laborator, afecțiunile abordate de ea şi în general întreaga dimensiune a 
preocupărilor sale trebuind să se încadreze în strictețea unor șabloane de 
cercetare predeterminate. Dar, plecând dinspre aceste forme care reduceau 

întregul demers exploratoriu la câteva stereotipuri logice și empirice, 
psihanaliza s-a confruntat din ce în ce mai mult cu situații şi cazuri ce nu 
mai puteau fi definite şi rezolvate prin metodele convenţionale deja stabilite 
și recunoscute. Mai nou, aceste tehnici se dovedeau irelevante în raport 
cu dimensiunea nelimitată a problemelor patologice aduse spre rezolvare. 

S-a constatat totodată, aminteşte Jung, lipsa instrumentarului con- 
ceptual necesar în aceste cazuri, adică imposibilitatea de a determina prin 
metode clar aplicate despre ce fel de afecţiuni este vorba și în care din 
gamele cunoscute de boli psihice ar putea fi încadrate. O primă rezultantă 
a acestei constatări a fost înțelegerea faptului că cercetările și activitatea 
psihoterapiei nu poate fi restrânsă la un palier limitrof sau de frontieră 
al disciplinelor medicale. Pentru a înţelege o afecțiune psihică complexă 
se impune raportarea la întreg, adică la fenomenalitatea globală a mani- 
festărilor fizice şi psihice ale unui pacient. 

Prin urmare, psihoterapia a trebuit să fie integrată în universul amplu 
al ştiinţei psihologice şi medicale ca o disciplină deţinând un statut precis 
delimitat, dar care face mereu apel la celelalte domenii de cercetare realistă 
și umanistă. Corelărilor pe care psihoterapia a trebuit să le facă în raport 
cu explorările medicale li s-au alăturat raportările la domenii culturale, 
estetice şi, cu precădere, cele etico-religioase. Concluzia apariţiei acestei 
necesități de intercorelare multiplă a fost o deducție logică fundamentală: 
dacă psihoterapia este un domeniu ce trebuie să manifeste serioase extra- 
polări în zone de preocupare realistă şi umanistă, înseamnă că subiectul 
ei de cercetare, tematica sa primordială, adică psihicul uman, comportă 
manifestări ce implică aceste domenii. De aici s-a impus o întreagă 
reevaluare a dinamicii şi complexităţii de manifestare a psihicului uman. 

Jung subliniază faptul că acest punct reprezintă un moment de maximă 
importanţă pentru evoluţia psihologiei în ansamblul ei. Este momentul 
în care s-a înțeles că dependenţa strictă a psihologiei de fenomenele fizio- 
logice este un aspect real parţial, chiar secundar. Nu se neagă existența 
cauzelor fiziologice, cu precădere a celor glandulare, în cazul anumitor 
boli psihice, dar nu toate afecțiunile psihice pot fi explicate plecându-se de 
la sesizarea unor astfel de cauze. Dimpotrivă, consideră Jung, afecțiunile 
psihice cele mai complexe dețin cauze nonfiziologice. 

Ele ţin de o ordine superioară, cum o numeşte Jung, a mobilităților 
psihicului, o structurare ce manifestă legături directe cu aspecte ale este- 

ticului, ale tradiţiilor culturale şi, mai cu seamă, ale etico-religiosului. Prin 
urmare, s-a deschis o dimensiune nouă pentru cercetarea psihologică, 
anume sfera psihicului, care nu este dependent în raport cu situația 
fiziologică, care îşi are propria dinamică şi evoluţie, dar și propriile de- 
fragmentări patologice. Așadar, o multitudine de afecţiuni psihice au fost 
reevaluate de pe noua poziţie a înţelegerii cauzalităţii lor nonfiziologice, o 
cauzalitate ce are legătură directă cu un alt tip de zone decât cele anatomice, 
zone unde predomină tematicile etico-religioase. S-a deschis perspectiva 
unui al doilea reper capital pentru întreaga amplitudine a psihicului uman, 
reper ce ține doar de cauzalități psihice. Mai mult, sublinează Jung, acest 
reper a reprezentat, în esență, o dimensiune nouă capabilă de a emite o 
energie psihică mult mai intensă decât cea furnizată de la nivelul pro- 
ceselor fiziologice. 

Dinspre sfera nou postulată s-a constatat că, atunci când survine o 
intensă destabilizare generată de un factor perturbator, efectele acestei 
furtuni psihice sunt proiectate, adesea cu consecinţe grave, asupra fizio- 
logicului, iar bolile corporale se pot dovedi a deţine o cauzalitate primară 
de ordin psihologic. La început se face simţit acel factor perturbator, apoi 
apare tulburarea psihică, pentru ca ulterior respectiva instabilitate să se 
imprime în structura fiziologică a persoanei afectate psihic, generând o 
boală sau un set de boli cu manifestări și evoluţii corporale“. Asistăm la 
o permutare a datelor problemei, în sensul că dacă începuturile psihologiei 
considerau că o afecțiune fizică, cu precădere de ordin glandular, poate 
genera o boală psihică, ulterior, prin intermediul acestei resurecții adusă 
de reevaluarea psihoterapiei, se poate spune, invers, că o afecțiune psihică 
poate genera o boală fiziologică”. 

Dimensiunea sufletească a ființei umane se dovedeşte a fi un teritoriu 
mult mai vast, mai complex și cu multiple conexiuni la nivelul funcțio- 
nalităţii biologice omenești. Această imensitate a mobilităților sale nu a fost 
anticipată iniţial, psihicul fiind abordat doar din perspectiva mecanismelor 
materialităţii, ce constituie baza corporalității. Odată cu asumarea înnoirii 
viziunii ştiinţifice asupra psihicului uman, una dintre primele constatări 
în ceea ce priveşte dinamica funcțională acestuia a fost sesizarea principiului 


48 Moss, Robert, Istoria secretă a visului, Editura Nemira, Bucureşti, 2016, pp. 314-315. 
4% Conger, John P., Jung și Reich. Trupul ca umbra, Editura Atman, Bucureşti, 2017, pp. 11-12. 

contrarietății. Este vorba, în opinia lui Jung, despre o logică specială după 
care operează psihicul și, cu precădere, despre profunzimea ascunsă a 
acestuia, inconştientul. Încercarea de a judeca și analiza dinamica psihicului 
și în special a inconştientului după criteriile unui raționalism strict empiric 
nu poate decât să plaseze cercetarea într-un cerc vicios, în care mereu se 
vor reîntâlni modele fixe ale unei gândiri ce încearcă să vadă şi să descopere 
doar ceea ce vrea ea să fie văzut și descoperit. Imaginea despre psihic nu 
devine una autentică, ci doar o perspectivă a ceea ce se vrea să fie psihicul, 
practic stăruindu-se astfel în eroarea de a fabrica adevăruri pentru a le 
postula ulterior ca descoperiri importante. 

Jung reaminteşte de cazul lui Freud, care încerca integrarea forțată 
a realităţii în tiparul concepţiei sale, şi de situaţia lui Nietzsche, care 
înaintea argumentului aşeza avântul său stilistic, încercând modelarea şi 
chiar neglijarea anumitor evidențe reale în numele crezurilor personale. 
Psihanaliza, încercând o desprindere de clișeele științificității strict raționale, 
nu dorește o impunere a propriilor sale viziuni peste realitatea adevărului 
psihic. Dimpotrivă, susține Jung, ea urmează reperele fundamentale ale 
psihicului şi factorii reali care deschid spre inconștient, iar această atentă 
direcționare o conduce la concluzia că psihicul şi inconştientul, cu pre- 
cădere, acţionează și se manifestă în contradictoriu, peste sau în afara 
logicii raționale. 

Exemplul cel mai adecvat în acest context îl constituie universul oniric. 
În vis se dezvoltă o serie de conexiuni simbolic-arhetipale, care deţin o 
logică specială a derulării lor, dar care nu sunt compatibile, nici reunite 
şi nici separat, cu logica raţională. În vis apar simboluri precum animale 
sau locaţii fantastice sau simbioze ale acestora în diferite scenarii imaginare, 
care nu pot fi logic creditate cu realitatea, nu pot fi încadrate în sistemul 
raționalității noastre comune. Dar această raționalitate de comun acord 
acceptată nu este altceva decât logica conştientului. Dacă psihicul este redus 
la sfera conştientului, atunci se poate spune că logica conștientului este 
cea a întregului psihic uman. Însă, consideră Jung, psihicul uman este 
constituit în cea mai mare parte a sa din inconştient şi atunci cînd vorbim 
despre o logică diferită, paradoxală, care funcţionează la nivelul inconști- 
entului, de fapt ne referim la logica care domină întregul psihic. Așadar, 
logica raționalităţii constituie, asemenea conştientului, care îi aparţine, o 
mică parte din ansamblul logicii propriu-zise a psihicului uman. 

Cea mai mare și mai importantă sferă din acest ansamblu este repre- 
zentată de logica specială a inconştienului. Jung readuce în discuţie proble- 
matica eticii și a moralității. Interogarea ce se ridică aici este dacă se mai 
poate afirma despre om că este identitate raţională și etică sau, dimpotrivă, 
el poate fi definit în esență drept irațional și non-etic, instinctual? Dacă 
logica raţională este cea care ne obligă la o perspectivă de o aumită factură 
asupra lumii iar această viziune este conexată cu un comportament adecvat 
principiilor etice de conduită, atunci se poate spune că omul se deosebeşte 
de celelalte ființe din regnul animal prin rațiune şi conduită etică. 

Dar, în opinia lui Jung, acest aspect nu constituie un adevăr deplin, 
de fapt el reprezintă ceea ce și-a impus şi își impune constant omul să fie. 
În esență omul, de fapt psihicul său, este constituit și condus cu precădere 
de către inconștient, cu logica sa aparte şi cu sistemul moralei sale arhe- 
tipale, sistem ce exercită controlul asupra pulsiunilor inconștiente şi indică 
autoritatea unui bine și rău absolute. Așadar, în opinia lui Jung, așa cum 
există o moralitate inconștientă, care nu este dependentă de etica imprimată 
la nivelul conștientului, tot astfel se manifestă şi o logică a inconştientului 
profund diferită de cea rațională, care se manifestă în cadrul activității 
conştientului. Miza succesului demersului terapeutic al psihanalizei constă 
tocmai în confruntarea dintre logica raţională, însoțită de etica tradițională, 
cu logica inconştientului, alăturată moralei arhetipale inconștiente“. 

Pacientul manifestă în prima fază a supunerii față de acest demers o 
reticență substanţială, el resimţind dificultatea renunţării la anumite clișee 
impuse din exterior, pentru asumarea unui alt tip de logică și a unei morale 
inedite. Medicul terapeut îl ajută să îşi redescopere de fapt inconştientul, 
cu logica şi morala sa arhetipală. Acest proces al autodescoperirii implică 
în primul rând un conflict între două constituţii logico-morale diferite, ce 
sunt reunite în unitatea unui singur psihic şi, pe de altă parte, generează 
şi dualitatea dintre opțiunile medicului şi cele ale pacientului în ceea ce 
priveşte viziunea asupra lumii şi a sinelui. Odată înscris pe acest drum, 
atenționează Jung, pacientul doreşte o formă de justificare, o probă per- 
manentă a veridicităţii şi justificării poziţiei pe care o adoptă medicul 


atunci când îi relevă existenţa unor conţinuturi inconștiente, care nu se 


410 Gildersleeve, Matthew, Se Faire Voir with Jung and the Ethics of Psychoanalysis, în Social 
Sciences, vol. 16, nr. 6, 2017, pp. 19-20. 

supun logicii raționale şi eticii tradiționale, funcţionând după o logică diferită 
şi după o moralitate unică, ambele de ordin arhetipal. Jung consideră că 
numai un terapeut care şi-a depășit propriile derapaje psihice periculoase 
și care a experimentat primejdia apropierii de nevroză este în măsură să 
răspundă pacientului, menținându-și protecția psihică împotriva unei 
exacerbări a fenomenului, deja evocat, al contra-transferului. O nevroză 
proprie a medicului, care este staționară și palpită în ascuns într-o zonă 
psihică aparent inactivă, poate fi declanșată violent în contact cu un pacient 
ce comportă simptomele unei nevroze asemănătoare. Jung subliniază, pe 
baza propriei experienţe clinice, că nici un psihoterapeut nu poate să îl 
asiste pe un pacient în confruntarea cu sine, mai precis cu inconştientul 
propriu, mai departe decât a reușit el însuși să ajungă“!!. Desigur că afirmaţia 
lui Jung ţine seama de situarea diferită a celor doi, anume de aceea că un 
pacient poate să sufere de o boală psihică mai severă, pe când un medic 
se poate dovedi a fi perfect sănătos din acest punct de vedere. Dar ideea 
jungiană vizează, la modul general, confruntarea şi descoperirea incon- 
ştientului, cu logica şi morala sa arhetipală, cu energia lui simbolică şi 
posibilele deschideri spre un necunoscut transcendent. Acest demers face 
parte din evoluția umană şi fiecare este aşezat în fața propriilor mobilități 
inconștiente, dar foarte puţini îşi asumă rolul unei evaluări a raportării la 
inconștient. Majoritatea ființelor umane preferă să trăiască raportându-se 
doar la conștient, ceea ce îi face și mai vulnerabili în raport cu influenţele 
inconștiente. 

Confruntarea dintre crezul etic tradiţional și moralitatea inconștientă 
arhetipală se poate dovedi a fi una dintre cele mai dificile încercări atât 
pentru pacient, cât și pentru medicul psihanalist. Aici se petrece o fracţio- 
nare în care individualitatea psihică a pacientului, asistat de către medic, 
schimbă registrul și tipologia raportării sale la lume şi la propria prezenţă. 
Centrul de greutate al evaluărilor sale, nucleul energiei psihice a acestora 
este repoziționat din aria conştientului în cea a inconștientului, astfel 
încât atenţia psihică este refocalizată dinpre exterioritatea înconjurătoare 
către dinamica interiorităţii. Abia odată cu această redirecționare începe 
și demersul taumaturgic, actul de vindecare ce constă în sondarea lăun- 
tricului psihic și reperarea sursei ce alimenteză sincopa nevrotică. 


41 Jung, Carl Gustav, Practica psihoterapiei..., loc. cit., pp. 88-92. 

Este vorba despre depășirea șocului iniţial al întâlnirii dintre logica 
şi etica tradițională cu logica şi morala inconștientă, depășire urmată de 
această nouă îndrumare a atenţiei dinspre exterioritate, mai precis dinspre 
percepţia exteriorităţii către dimensiunea interiorității psihice. Tot acest 
proces realizat de către psihanaliză și rezultatele sale pozitive finale în 
privinţa reducerii sau neutralizării diferitelor afecțiuni psihice indică, în 
opinia lui Jung, că factorul dominant la nivelul pihicului uman nu este 
de factură fiziologică, nu are legătură prioritară cu anatomia corporalității 
umane şi cu reacţiile glandulare. Acest factor se relevă a fi inconştientul, 
cu necuprinsele sale conținuturi arhetipale spre care psihologia trebuie să 
își îndrepte explorările, renunțând la stereotipia raționalismului empirist, 
relevat ca o formă ascunsă de prejudecată şi chiar frustrare ştiinţifică. În 
opinia lui Jung, preocupările ce ţin de comportamentul uman și perspectiva 
asupra lumii nu pot să fie atribuite unor baze aparținând strict conștien- 
tului şi lumii empirice; aria acestor problematici și aspecte definitorii 
pentru destinul uman este mult prea amplă și complexă ca să poată fi 
retribuită doar dinamicilor conștientului. Dimpotrivă, ele se relevă, prin 
intermediul explorărilor psihanalitice, ca fiind ancorate în sfera incon- 
știentului arhetipal. Peste esenţa lor activă a fost proiectată o mască a 
raționalităţii cotidiene şi a eticii social-religioase tradiționale. Angajamentul 
medicului psihanalist în această privinţă este să încerce sprijinirea și în- 
drumarea pacientului în radicalul său demers de a pătrunde dincolo de 
complexitatea unei astfel de măşti, descoperind şi aprofundând inconști- 
entul. Actul în sine al asistării pacientului implică, la rândul său, un grad 
sporit de responsabilitate din partea medicului psihanalist, orice eroare la 
nivelul operaționalității pe conținuturile inconștiente riscând să accentueze 
ireversibil dezvoltarea unor nevroze. Tematica și aria preocupărilor psiho- 
terapeutului îl apropie, în opinia lui Jung, de sfera de interes a filozofiei 
și religiei. Practic, psihanaliza coboară spre un domeniu psihic unde se 
reunesc factori primordiali pentru întregul comportament uman, iar această 
dimensiune este vizată intensiv de filozofie și religie. Metafizica, cu de- 
mersurile sale ontologice, fenomenologice şi gnoseologice, sau teologia, 
cu încercările de a integra revelaţia şi raporturile dintre ființa umană şi 
Divinitate, nu pot să îşi dezvolte discursurile în afara raportării la profun- 
zimile sufletului uman, profunzimi denumite de psihanaliză prin termenul 

de inconştient. Adesea, consideră Jung, psihanaliza trebuie să facă apel 
la cumulările milenare ale celor două dimensiuni de trăire, explorare și 
creație ale omenirii, deoarece ele se dovedesc a deţine deja mecanismele 
de conceptualizare şi postulare a diferitelor manifestări inconștiente. Dar 
cu precădere religiile importante ale lumii dețin concretizate multiple 
sisteme simbolice ale arhetipurilor, care își manifestă, prin intermediul 
acestor concretizări, funcţia de control asupra pulsiunilor inconștiente și 
de indicare a binelui și răului absolute, funcţie care, în esenţă, este o funcţie 
morală arhetipală. Jung insistă asupra ideii că dacă dominanta vieţii psihice 
umane este de factură religios-filozofică, atunci se explică de ce majori- 
tatea cazurilor nevrotice severe au ca factor principal și tematică obsesivă 
subiecte de natură religioasă și filozofică. Este vorba despre activarea acelor 
conţinuturi inconștiente care sunt cu predilecție de substanţă religios- 
contemplativă și care datează din evul apariţiei psihicului uman. Practic, 
structura arhetipală și conținuturile inconștiente sunt, în mare parte, de 
tip religios şi filozofic. Astfel, conştientizarea acestora, mai precis aducerea 
lor la faza conştienţei sau la nivelul conștientului, reprezintă un risc nu 
doar pentru pacient, ci şi pentru medicul psihanalist. 

Contactul sau impactul cu aceste conţinuturi arhetipale arhaice, cu 
logica şi tipul de moralitate indicat, este un eveniment psihic riscant și 
pentru psihoterapeut, nu doar pentru pacient. Medicul deține, la rândul 
său, un inconștient care poate fi tulburat de întâlnirea cu expresii arhetipale 
valabile pentru toți oamenii, care se desprind dintr-o structură arhetipală 
comună tuturor oamenilor. Întâlnirea cu o imagine arhetipală redată de 
către pacient poate fi întâlnirea cu aceeași imagine arhetipală pe care o 
deţine și medicul la nivel inconștient şi care, grație acestei reuniuni tera- 
peutice, se poate activa. O asemenea activare se poate dovedi riscantă 
pentru psihicul terapeutului. Depășirea potenţialului pericol ce poate 
apărea aici sau protecţia în fața acestuia se pot realiza, susţine Jung, prin 
apelul la sistemele terapeutice alternative propuse de către religii timp de 
milenii. De asemenea, se poate apela, ca factor de sprijin, şi la anumite 
perspective sau concepții filozofice, care adesea au trecut și ele proba 
timpului, dovedindu-se eficiente şi relevante pentru natura psihică a omului 
și în cadrul modernităţii. Jung consideră că se impune apelul la mecanis- 
mele psiho-terapeutice consolidate, cu precădere în cadrul marilor religii, 

drept sisteme totemice care şi-au asumat de la început misiunea exercitării 
controlului și a ordonării asupra pulsiunilor haotice ce irump convulsiv 
dinspre inconștient. Aceste sisteme totemice au impus soluţii colective 
bazându-se pe materializarea mecanismelor arhetipale inconștiente, care 
manifestă un control peste pulsiunile instinctuale. Misiunea controlului 
asumat de marile religii nu este altceva decât o punere în acord cu func- 
ţionalitatea de controlare şi ordonare inconştient-arhetipală a conţinutului 
inconştient haotic. Această sincronizare poate fi extrem de utilă terapeutic 
și, în acest sens, apelul la mecanismele sale se dovedește benefic pentru 
situaţiile psihice patologice. 

Dificultatea majoră apare atunci când, susţine Jung, pacientul refuză 
aceste soluţii general-colective şi se impune adaptarea lor semnificativă 
la cazul său specific sau impunerea altor soluţii mai aplicate şi mai com- 
patibile în raport cu afecțiunea psihică respectivă. Aici se impune ca medicul 
să găsească împreună cu pacientul repere arhetipale diferite, dar născute 
tot din cuprinsul moralității arhetipale inconștiente, din sfera acelei morale 
primordiale, repere care pot fi compatibile cu tipologia psihică a pacien- 
tului. Este vorba de a accede către resursele nelimitate ale funcţiei morale 
arhetipale, funcţie ce deține capacitatea indicării binelui şi răului absolute, 
precum şi forța energetică psihică de a ordona pulsiunile instinctuale. 
Prin urmare, pacientul trebuie să ajungă la acele arhetipuri ce exprimă 
binele şi răul absolute pe înţelesul său, la nivelul simbolisticii sale arhetipale. 

Medicul trebuie să renunţe, în opinia lui Jung, la sistemele totemice 
religioase, dar și la propriile mecanisme terapeutice standardizate pentru 
a face loc unui alt parcurs, ce îl conduce pe pacient la sesizarea şi înțe- 
legerea binelui și răului absolute printr-o simbolistică arhetipală specifică 
doar pacientului respectiv, prin apelul la imagini simbolice arhetipale 
conturate din copilăria sa şi până la maturitate. Se vizează acelaşi obiectiv, 
dar utilizându-se un set de simboluri arhetipale individuale, specifice doar 
psihicului, mai precis, inconştientului ce aparține pacientului respectiv. 

În acest mod se poate ajunge la asumarea binelui și răului absolute, 
dar şi la confruntarea cu deficienţa inițială generatoare de nevroză. Pentru 
realizarea acestui obiectiv, însă, se impune, susține Jung, ca medicul psiho- 
terapeut să renunţe la propria axiomatică terapeutică și să își adapteze 
tehnica clinică în funcție de situaţia psihică a pacientului său. Acesta este 

un alt pas calitativ al psihoterapiei, anume acceptarea ideii că uneori ea 
trebuie să se modeleze după configuraţiile inconștiente ale pacienţilor și 
nu aceste configurații trebuie ajustate după standardul unei anumite 
tehnici psihanalitice. Dar pentru aceasta, este de părere Jung, este nevoie 
ca medicul să dovedească flexibilitate terapeutică şi să înţeleagă că orice 
tendinţă de a rămâne inflexibil determină şi potenţează inhibarea și închi- 
derea spre lăuntric a pacientului+sau lipsa de flexibilitate clinică, acesta 
percepând-o adesea drept un afront şi o agresivitate la adresa personalității 
sale, a cărei afecțiune el nu o conștientizează, percepând propria patologie 
ca pe o normalitate“5. Flexibilitatea medicului terapeut trebuie să fie, în 
viziunea lui Jung, flexibilitatea întregului demers științific modern. Odată 
cu desprinderea din atmosfera Evului Mediu târziu, cu impulsurile spiri- 
tuale esenţiale oferite omenirii prin apariţia Renașterii și a Iluminismului, 
știința şi-a asumat rolul de a neutraliaza efectele superstiției morale, desco- 
perind în spatele acesteia mecanismele complicate ale frustrării, complexelor 
și refulării psihice. S-a ajuns la concluzia, adesea evocată de Jung, susținută 
de gânditori precum Nietzsche sau Freud, conform căreia a sosit momentul 
unei depășiri a tradiţiei şi a unei recunoașteri a adevăratei naturi umane, 
anume cea instinctual-pulsativă. Sexualitatea sau voința de putere au 
devenit, în noua viziune, trăsături fundamentale ale fiinţei umane, carac- 
teristici ce au fost cenzurate excesiv de către sistemele religioase. Odată 
cu experienţele tragice ale secolului al XX-lea, siguranţa acestor teze a 
fost puternic afectată, iar problema moralității a revenit în prim-planul 
abordărilor psihologice. Pentru Jung, interogarea vizează aici cu precădere 
superstiția morală, mai precis ce este ea? Să fie doar rezultatul unei autoreglări 
a societății umane, care se desprinde din zorii omenirii, fiind cantonată 
în mecanismele religioase sau, dimpotrivă, este vorba de un strat mult 
mai profund, care a survenit odată cu structurile inconștiente, fiind parte 
a acestora? Capitolul de față a insistat asupra delimitării necesare pe care 
gândirea psihanalitică jungiană o postulează între morala secundă, cea în 
care se află cumulate imperativele de autoconservare a societăţii pe linia 
etică şi comportamentală, și morala primară, cea care aparține mecanismelor 


arhetipale inconștiente. Superstiția ar putea fi, în acest caz, o emisie psihică 


“2 Fordham, Michael, Psihoterapie jungiană, Editura Herald, București, 2014, pp. 192-193. 
+5 Jung, Carl Gustav, Practica psihoterapiei..., loc. cit., pp. 93—101. 

a moralei primare, dar care a fost înveșmântată în chipuri diferite dictate 
de către tradiţii şi medii culturale diverse, mai precis impuse de către etici 
şi obiceiuri aparținând unor locaţii şi timpuri distincte. 

Dacă știința trebuie să deţină o atitudine corectă și lucidă, atunci, con- 
sideră Jung, ea nu are dreptul să neglijeze evidenţele ce trimit la existența 
unui nucleu moral arhetipal inconștient, a confunda morala primară cu 
eticile tradiționale social-religioase fiind un demers strict subiectiv, bazat 
pe limitările unor presupoziții dogmatice. Este necesară, așadar, recu- 
noaşterea influenţei majore a impulsului sexual, a voinţei de putere sau 
a tendinței de autoafirmare, tot atât de mult cum este vitală şi acceptarea 
existenţei inconştientului arhetipal, cu propriile sale repere morale. Misiunea 
ştiinţei moderne, cu precădere a psihologiei, implică recunoaşterea şi explo- 
rarea ambelor componente ale vieții psihice umane. Dar, susține Jung, 
pentru o depășire a stereotipurilor ştiinţei este necesară în primul rând o 
deschidere a omului ca individ spre cunoaşterea şi asumarea existenţei 
realităților psihice conştiente şi inconștiente din lăuntricul său. Experiența 
comună gnoseologică a omenirii nu se poate dezvolta decât prin intermediul 
amplificării experienţei individuale de cunoaștere. Pentru ca bagajul comun 
al datelor şi informaţiilor cumulate de omenire să se poată îmbunătăţi cu 
aceste evidențe, trebuie ca în primul rând individul să recunoască impor- 
tanţa instinctului pulsional, a controlului exercitat asupra sa de către eticile 
tradiționale social-religioase, dar și a controlului impus dinspre structurile 
inconștiente, dinspre cerințele moralei arhetipale. Numai printr-o astfel 
de viziune simbiotică, pe care Jung o sprijină, se poate înregistra un progres 
real la nivelul cunoaşterii individuale, care să poată susține evoluţia gno- 
seologică universal-umană. Cunoaşterea de sine individuală poate conduce 
la cunoaşterea de sine a întregii omeniri. 

Desigur, asumarea unei astfel de atitudini este urmată în primă instanță 
de o răsturnare a principiilor etice tradiționale, astfel încât ceea ce era declarat 
moral poate să fie postulat drept imoral şi invers. În acest sens, susține Jung, 
aproape întotdeauna noutățile morale sunt considerate imoralități, staționarea 
mentalităților şi tendinţa de conservare a tradiţiei încercând să se impună 
aici. Progresul cercetărilor psihanalitice, care au dus la sesizarea fondului 
inconştient al moralei autentice, va fi considerat nepotrivit deoarece ele 


neliniștesc, scot din stereotipia confortabilă a viziunii unei lumi interioare 

omenești care nu comportă sfere incontrolabile, necircumscrise, nelimitate 
în energia lor psihică. Jung distinge în acest context între conștiința biologică 
și conștiința istorică. Conştiinţa biologică vine să cuprindă conceptual tot 
spectrul descoperirilor ce vizează natura psiho-fizică a ființei umane, repe- 
rele care permit o actualizare a imaginii de ansamblu despre prezența și 
destinul omenesc. Aici se află inclusă și evidenţa existenţei inconştientului 
individual şi colectiv, entităţi psihice activ-telurice, care nu sunt posedate 
de către specia umană ci, dimpotrivă, o posedă pe aceasta. 

O astfel de constatare deschide spre înțelegerea realităţii arhetipului 
și a moralei arhetipale primare, morală care decide asupra binelui și răului 
absolute. Conştiinţa istorică reprezintă acea sedimentare de imperative şi 
cunoştinţe relative care au contribuit la stabilizarea dinamicii sociale şi a 
progresul său constant. Rolul său, dar și anumite adevăruri afirmate în 
cadrul evoluţiei sale, reprezintă elemente a căror importanţă este de ne- 
contestat pentru întreaga evoluţie a omenirii. Dar cunoaşterea umană nu 
se poate și nu trebuie să se oprească la nivelul acestei conştiinţe, în esenţă 
stagnarea la stadiul datelor sale fiind o stagnare la etajele de suprafaţă ale 
dinamicii conştientului. Reunirea dintre conştiinţa biologică şi cea istorică 
determină, în opinia lui Jung, efecte extrem de intense asupra dilemelor 
existenţiale ale omenirii. Astfel, înțelegerea departajării dintre imperativele 
etice social-religioase şi simțământul inconştient al binelui şi răului absolute 
poate genera un alt tip de asumare a responsabilităţii în ceea ce priveşte 
interrelaționarea umană. 

Plecând dinspre morala inconștientă arhetipală şi încercând asumarea 
controlată a reperelor etice se realizează o conexiune ce poate stabiliza 
individualitatea umană în comportamentul său raportat la sine și la cele- 
lalte individualități. Jung nu susţine ideea unei discrepanțe conflictuale 
între cele două paliere psihologice ale eticii social-religioase şi moralei 
arhetipale; dimpotrivă, consideră că abia reunirea și calibrarea lor reci- 
procă poate susține un ev superior pentru ființa umană, o etapă istorică 
în care primejdiile nevrozelor în masă, care au lovit secolul al XX-lea, să 
poată fi evitate. Ca potenţialitate înnăscută, susține Jung, cunoaşterea trebuie 
să îşi urmeze parcursul, depășind atât materialismul, cât și idealismul, 
dogmatismul ştiinţific şi lipsa de argumentare. Ea trebuie să recunoască 


existenţa inconştientului individual și colectiv, precum și funcția morală 

arhetipală, dar și incapacitatea sa prezentă de a defini cu exactitate tipo- 
logia şi funcționalitatea acestor structuri şi capacităţi ale energiei psihice 
inconstiente, În acest context, demersul științific al psihanalizei trebuie 
să urmeze acea antică cale a înţelepciunii care este drumul de mijloc. În 
opinia lui Jung, psihanaliza poate împrumuta din cunoștințele sale atât 
creștinului, cât și anticreştinului, ea poate dărui datele obținute prin explo- 
rarea psihicului uman fără a se pronunţa părtinitor pentru o anumită 
orientare religioasă sau filozofică. Faptul că analizele sale o conduc spre 
confirmarea existenţei unui nucleu arhetipal moral la nivelul inconştien- 
tului nu înseamnă că ea își asumă o pronunțare ultimă referitoare la 
acesta, o decizie care să impună preluarea acestui adevăr psihic forțat 
de către religie sau filozofie. Psihanaliza doar indică semnele prezenţei 
acestor elemente tot atât de ferm cum indică şi prezenţa, extrem de influ- 
entă psihic, a pulsiunii sexuale. Este responsabilitatea celorlalte domenii 
dacă și cum vor integra aceste informații în propria identitate funcțională 
și în dimensiunea terminologică specifică. 

Concluzionând, se poate spune că gândirea psihanalitică a lui Carl 
Gustav Jung susține, așadar, evidenţa existenţei unei funcții morale a struc- 
turilor arhetipale, existența unei morale inconștiente de tip arhetipal. Este 
vorba, în esenţă, pe de o parte de activitatea de control şi informare a 
conţinutului general inconştient, iar pe de altă parte despre indicarea in- 
conştientă a binelui și răului absolute, departajate de binele şi răul relative, 
postulate de către eticile social-religioase. Așadar, funcția morală arhetipală 
este o componentă înnăscută şi nu dobândită a psihicului uman, o funcţie 
care se exprimă prin intuiție, simțământ şi vocea cugetului, voce pe care 
credincioșii o pot identifica ca fiind Vox Dei. Ea indică când o situaţie 
este dominată de binele sau răul absolute. Totodată, materializările sim- 
bolice ale arhetipurilor prezente, mai ales la nivelul sistemelor terapeutice 
ale religiilor, ilustrează forţa de control a arhetipurilor asupra haosului şi 
fluctuaţiilor energiei psihice inconștiente, forță ce nu permite descătușările 
instinctual-imorale manifeste. 

În ce măsură și cum sunt preluate și asimilate aceste date, constatate 
în primul rând experimental de către psihanaliză, reprezintă o problematică 


+4 Franz, Marie-Louise von, Visele și moartea, Editura Nemira, București, 2015, pp. 196-197. 

ce nu mai intră în aria de competenţă a medicului psihoterapeut. Totuși, 
Jung consideră că o meditaţie temeinică asupra cercetărilor psihanalitice 
evocate aici, precum şi o însuşire a lor adaptată domeniilor de altă orien- 
tare, fie ele reale sau umaniste, ar fi necesare dar nu şi suficiente pentru 
determinarea unei vigilențe sporite în ceea ce priveşte derapajele psihice 
inconștiente mai ales la nivel colectiv, dezechilibre care au scos la lumină 
și materializat, prin tragediile colective ale secolului al XX-lea, deschideri 
spre conţinuturi inconștiente negative şi distructive. Ca atare, se impune 
asumarea descoperirilor psihanalitice care vizeză funcția morală arhetipală 
inconştientă și de către conștiința individuală şi colectivă a omenirii astfel 
încât apariţia dramelor istorice să poată fi evitată nu doar teoretic dar şi 
prin opţiunile, conduita și faptele fiecărei ființe umane. 

FENOMENALITATEA ARHETIPALĂ 
ŞI VALENTELE SALE DE ORDIN MORAL 


III.1. Complexitatea psihanalitică a manifestărilor arhetipale 
și extrapolarea lor simbolică peste demarcația dintre inconștient 
și conștient. Psihanalistul între hermeneutică și morală 


III.1.1. Arhetipologia şi clasificări reprezentative ale structurilor arhe- 
tipale. Sensul şi meta-sensul conceptului de Archetypos. Arhetipurile 
metafizice, culturale şi psihologice. Arhetipurile metafizice trans- 
cendente de linie conceptuală platonică. Arhetipurile metafizice 
imanente de linie conceptuală aristotelică. Destinul arhetipului 
metafizic sub incidența hermeneutică a gândirii platonice, aristotelice, 
neo-platonice, patristice, scolastice şi renascentiste. Marsilio Ficino 
și saltul de la arhetipalul intelectului divin la arhetipalul intelectului 
uman. Arhetipul cultural şi Weltanschauung. Arhetipalul în gândirea 
religioasă și simbolică: Mircea Eliade, Ion Petru Culianu, Ernest 
Cassier, Gilbert Durand, Gaston Bachelard. Arhetipul psihologic şi 
deschiderea jungiană a problematicii inconştientului colectiv 


Demersurile teoretice şi experimentale dezvoltate de către gândirea 
psihanalitică și activitatea clinică a lui Carl Gustav Jung, așa cum s-a 
încercat să se evidenţieze în capitolele anterioare, conduc spre postularea 
existenței câtorva realități psihice sau sufletești reprezentative pentru 
destinul individual uman și pentru întreaga omenire. Este vorba despre 
dimensiunea inconştientului individual, plasată în spatele sau, mai precis, 
dincoace de conştientul individual, şi de inconştientul colectiv, bază și 
temelie a conștiinței colective umane, univers cumulativ pe natura căruia 
se inserează și inconştienturile individuale. Deci, în spatele sau dincoace 
de inconştientul individual s-ar afla inconştientul colectiv, fondul psiho- 
logic universal în care sunt sedimentate resorturile prime psihice ale omenirii 
şi posibile deschideri spre zone transcendente. 

Unitatea funcțională primordială a inconştientului individual și colectiv 
ar fi reprezentată, conform gândirii jungiene, de către arhetip. Aşadar, există 
structuri sau formațiuni arhetipale ce țin de inconştientul individual, formate 
pe parcursul vieţii fiecăruia dintre noi, și formațiuni arhetipale ancestrale 
înnăscute, care aparţin fondului psihic inconştient universal al omenirii, 
structuri a căror proveniență rămâne neclară, cert fiind faptul că ele au 
apărut odată cu sfera psihică a ființei umane. Individul este, aşadar, dominat 
la nivel inconştient de arhetipurile universale, aparținând inconştientului 
colectiv ca sferă psihică înnăscută, şi de arhetipurile individuale, aparţinând 
inconştientului individual, structură de suprafaţă potenţată de evoluția 
psihică individuală de-a lungul vieții. 

Activitatea onirică, visul, reprezintă un cadru exemplar pentru acti- 
vitatea şi distincţia acestor unități inconștiente. Există anumite simboluri 
care apar în vise numai la anumiţi oameni, iar atunci înseamnă că este 
vorba de manifestarea unor arhetipuri individuale, specifice pentru un 
anumit om, arhetipuri formate inconștient dinspre copilăria acestuia, și 
există simboluri arhetipale care se repetă la toți oamenii, mai precis care 
apar în toate visele şi semnifică cu aproximaţie aceeași temă. Aceste struc- 
turi simbolice onirice indică de fapt manifestarea unor arhetipuri universal- 
umane, care survin din nelimitatul energiei psihice şi informaţiei caracte- 
ristice inconştientului colectiv+!6. 

Așa cum un singur om își poate forma propriul vocabular oniric, 
cunoscând după un timp ce înseamnă anumite simboluri pe care numai 
el le visează, tot astfel la nivelul întregii omeniri se poate vorbi despre un 
vocabular oniric comun, care indică semnificația unor simboluri arhetipale 
visate de marea majoritate a ființelor umane, indiferent de apartenenţa 
spaţio-temporală, rasială sau religioasă. Pentru Jung, visul reprezintă calea 
regală spre inconştientul individual, dar mai cu seamă spre cel colectiv. 
Arhetipurile individuale şi cele colective dețin o funcție morală esenţială, 
adică ele activează pentru indicarea unui bine şi a unui rău absolute, 
profunde și independente în raport cu mundaneitatea umană, și totodată 
exercită un control asupra furtunii psihice inconștiente, control ce nu 


“15 Jung, Carl Gustav, Arhetipurile..., loc. cit., pp. 97-98. 
46 Stekel, Wilhelm, Limbajul viselor, Editura Trei, București, 2014, pp. 20-21. 

permite derapajul și dezechilibrul psihic generator de nevroze distructive 
individuale şi colective. 

În acest sens, atunci când cineva a visat un simbol arhetipal fie per- 
sonal, aparținând registrului său oniric, fie universal, recunoscut la nivelul 
experienţei viselor omenirii, visătorul se poate întreba dacă respectivul 
vis indică o situaţie ontică benefică sau nu, un context pozitiv sau negativ? 
Arhetipul visat poate sugera un bine sau un rău manifeste, care nu are 
legătură cu binele și răul relativ, cu cele considerate bune sau rele de 
către mentalitatea socială sau religioasă a comunităţii de care aparţine 
visătorul. Visul indică prin intermediul arhetipului un adevăr nerelativ, 
un bine și un rău de nivel absolut. Totodată, activitatea arhetipală incon- 
ştientă controlează pulsiunile intense inconștiente, în afara acestui control 
erupția unor asemenea fluxuri inconștiente generând dezechilibre şi haos 
psihic individual și colectiv. 

Pentru Jung, mentalitatea sau tradiţia etică, grefată pe necesitățile 
sociale și religioase ale comunităţilor umane, îşi are originea la nivel 
proto-genetic, tot în activitatea inconștientului colectiv, dar ea s-a dezvoltat 
asemenea unei ramuri secunde care în cele din urmă s-a adaptat și con- 
format întru totul necesităţilor sociale cotidiene. Fenomenul este asemănător 
cu apariția şi dezvoltarea acelui creștinism surogat, socializat, instituţionalizat 
excesiv, ancorat în necesităţile socio-istorice şi astfel responsabil de fenome- 
nele radicalismului religios, precum Inchiziția sau Cruciadele. Este vorba 
despre o desprindere în raport cu mesajul creştinismului cristic, desprin- 
dere care culminează cu dezvoltarea unor direcții dogmatic-ideologice 
opuse acestuia, direcții ce au potenţat reacțiile anti-creştine ale Iluminismului 
francez sau ale filozofiei nietzscheene. 

Tot astfel, etica socio-religioasă este îndepărtată față de morala arhetipală 
inconștientă, această etică fiind identificată de către Jung drept morală 
secundă, o direcţie desprinsă din experienţele primare ale inconştientului 
arhetipal, dar permutată ulterior și adaptată necesităţilor de conservare, 
supravieţuire şi progres ale societăților umane. În gândirea psihanalitică a 
lui Jung, dincoace de conştientul individual se află inconştientul individual 
dominat de arhetipurile individuale şi universale, cu funcţia lor moral- 
echilibrantă, iar dincoace de inconştientul individual se află inconştientul 
colectiv, sediu al activităţilor arhetipale primordiale. 

De precizat faptul că în viziunea lui Jung, nu se poate vorbi de 
frontiere ce ţin la distanță aceste dimensiuni psihice ale ființei umane. 
Dimpotrivă, inconştientul individual manifestă frecvente extrapolări și 
influenţe în sfera conştientului individual, iar inconştientul colectiv inter- 
vine în inconştientul individual și în cel colectiv, această intervenţie fiind 
de ordin arhetipal. Visele, creaţiile culturale și ustensilele ritualice ale 
marilor religii sunt, în opinia lui Jung, de natură arhetipală, fiind inspi- 
rate şi potenţate dinspre zonele activității psihice inconștiente. Dacă în 
spatele acestor activităţi se află, ca ultimă și întemeietoare dimensiune, 
inconştientul colectiv cu structurile sale arhetipale, atunci se impune găsirea 
unor răspunsuri la interogările ce vizează cu precădere tipologia, dinamica 
și funcționalitatea inconştientului colectiv, împreună cu structrurile arhe- 
tipale şi funcția lor morală. 

Jung subliniază faptul că atunci când vorbim despre inconştientul 
colectiv şi mobilitățile arhetipale, interogările ca şi răspunsurile lor nu pot 
fi decât repere orientative, deschideri spre evidențe posibile, problematizări 
ce invită la o meditaţie riguroasă asupra respectivelor tematici. Pretenţia 
de a veni aici cu întrebări și răspunsuri ireversibile, cu un grad absolut de 
adevăr este exagerată și indică o aproximare eronată a tematicii explorate. 
Discuţia despre spiritul uman, consideră Jung, este în esență nesfârșită, 
precum ar putea fi și resursele arhetipal-inconștiente. 

Nu întâmplător cromatismul evoluţiei conceptelor de arhetip şi arhetipal 
este extrem de vast, tranzitând întreaga spiritualitate a omenirii în cadrul 
amplului demers de identificare și postulare a unor repere prime, înte- 
meitoare de sens la nivelul dinamicii meditaţiei filozofice, a creativităţii 
culturale sau discursului explorator psihologic“. Asumându-şi acest discurs, 
Jung, realizează necesitatea unei ample deschideri în tematica arhetipului şi 
a mobilităţilor inconştiente, spre dimensiunile filozofiei și culturii, analitica 
psihologică unidirecţionată manifestând sincope și lacune evidente. În acest 
context, raportarea la înțelegerea arhetipului şi a inconştientului în baza 
unor direcții de cercetare diferite față de psihologie s-a impus cu necesitatea 
unei condiţii de neocolit. 


47 Neumann, Erich, The Great Mother. An Analiysis of the Archetype, Editura Princeton 
University Press, New Jersey, 1974, pp. 3-7. 

Astfel, psihanaliza a trebuit să-și asume tipologia arhetipală apărută 
și postulată nu doar dinspre propriile sale cercetări, ci și din simbioza 
acestora cu diferite contribuții din aria cultural-filozofică. Numai în acest 
mod perspectiva asupra arhetipului, ca unitate primordială funcțională a 
inconştientului, individual şi colectiv deopotrivă, s-a perfecționat, cuprinzând 
o rază tot mai largă de aspecte şi trăsături caracteristice pentru structurile 
arhetipale. În acest context, se poate menţiona faptul că istoricul termino- 
logic şi conceptual al arhetipului relevă o evoluţie mult mai amplă decât 
ar lăsa poate să se întrevadă la un prim contact hermeneutic. Această 
constatare vine în urma reluării discuţiei despre arhetip odată cu explo- 
rările filozofiei moderne, care încearcă din nou găsirea şi evidenţierea 
acelui registru invariabil al temeiurilor existenței umane în special, dar 
și a existenţei în general. 

Este vorba cu precădere de eforturile metafizice de a relansa căutarea 
unor fenomene prime, cum le numea Goethe, sau a unor principii primordiale, 
așa cum le gândiseră anterior spiritele inspirate ale Antichității. Apariţia 
arhetipologiei, ca preocupare sistematică de aflare și definire a unor temeiuri 
prime, matriciale la nivelul întregii fiinţări, s-a impus ca o rezultantă 
firească. Această dimensiune de cercetare şi-a asumat misiunea de a explora 
posibilitatea existenţei şi acţiunii unor factori invariabili, nerelativi, care 
stau la baza ontică şi gnoseologică a prezenţei umane în lume. Dinspre un 
astfel de studiu complex s-a cristalizat departajarea acestor factori, definiți 
drept arhetipuri, în trei categorii, anume arhetipurile metafizice, culturale şi 
psihologice. De menţionat faptul că în interiorul fiecăreia dintre aceste 
grupări s-a menţinut sensul vital al noţiunii de archetypos, sens indicat de 
originea terminologică greacă a acestuia, care reunește cuvântele arche, 
adică început și typos, ce reprezintă noţiunea de tip. Acest sens trimite, 
aşadar, la ideea de tipar iniţial, de formă a începutului, de figură care 
circumscrie substanța primă, de model și principiu ce încadrează energia 
sau conţinutul, considerate drept temelie ori bază nerelativă. 

Arhetipurile metafizice îşi au originea conceptuală în departajarea 
efectuată de către gândirea lui Platon asupra imaginii întregului demiurgic. 
Conform relatărilor platonice, cu precădere din cadrul dialogului Timaios, 
există o lume a esenţelor eterne, a Ideilor perfecte, şi o dimensiune a ele- 
mentelor efemere, supuse disoluţiilor temporale, o sferă a copiilor imperfecte, 

care doar reflectă realitatea absolută a Ideilor. Avem, așadar, desfăşurat 
tabloul unui univers bipolar, în care întreaga complexitate a lumii spaţio- 
temporale este doar o copie a unui model perfect, situat în plan transcendent. 
Există, prin urmare, un plan al modelelor perfecte de natură transcendentă 
și un nivel al imitaţiilor acestor modele, care se manifestă asemenea unor 
matrițe eterne, matrițe denumite arhetipuri. Actul de participare reprezintă 
unica posibilitate prin care copiile imperfecte se pot apropia de Ideile 
absolute sau de arhetipuri, în accepțiunea gândirii lui Platon. 

Aici arhetipurile sunt gândite metafizic, drept unităţi transcendente 
la care accesul se poate realiza numai în condiţiile desprinderii de omoge- 
nitatea înșelătoare a lumii efemere, univers amăgitor comparat de Platon, 
în mitul peşterii, cu o cavernă din care se desprind puţine ființe umane 
capabile de ascensiunea spre adevărul din exteriorul acestei captivități 
hipnotice. Teza platonică a fost preluată ulterior de tradiţia iudeo-creştină, 
astfel încât din perspectiva lui Filon din Alexandria, a lui Pseudo Dionisie 
Areopagitul sau a lui Augustin, arhetipul înglobează o natură transcen- 
dentă cu o natură inteligibilă, ajungând să semnifice gândurile, ideile lui 
Dumnezeu. 

Este vorba despre acele forme absolute situate în faza de preconcepție, 
care urmează a fi proiectate asupra materiei, infuzând-o informaţional şi, 
astfel, activând-o prin identitățile vieții spaţio-temporale. Ideea de arhe- 
tipuri imateriale situate în intelectul divin sau de arhetipuri ca forme 
transcendent-inteligibile va reveni, sub diferite perspective metafizice, fiind 
activă în filozofiile ce enunţă existenţa unui Principiu Prim sub titulatura 
de Pleroma, Unul sau Voința. Această natură transcendentă a arhetipu- 
rilor a fost contestată, pentru prima dată după Platon de către Aristotel. 
Viziunea sa exact-mecanicistă asupra lumii a dus la respingerea ideii de 
transcendenţă arhetipală. 

Pentru Aristotel, arhetipurile sunt mult mai aproape de existenţa și 
cunoaşterea noastră. Ele nu se află într-un alt plan ontic, spre care noi trebuie 
să tindem doar prin fenomenalitatea participaţiunii la ele. Arhetipurile, 
în versiunea aristotelică, dețin o natură imanentă, ele sunt cauzele forma- 
tive ale lucrurilor, forme departajante ale materiei. Ca urmare, arhetipurile 
metafizice imanente nu pot fi, în versiunea aristotelică, desprinse, separate 
de substanţa pe care o informeză. În acest aspect constă confirmarea 

imanentismului lor. Este vorba despre o acțiune care este și se menţine 
în interioritatea materiei, nu o părăseşte pe aceasta și nu deține un moment 
anterior în care s-a proiectat asupra omogenităţii sale. Arhetipurile aristo- 
telice pot fi gândite, aşadar, drept energii configuratoare ale materiei. 
Plecând dinspre această viziune, arhetipurile metafizice au cunoscut o 
nouă interpretare, anume cea de unităţi primordiale de forță asemănatoare, 
în limbajul stoic, unor seminţe cumulative a tuturor caracteristicilor ontice 
ale lumii. 

Odată încolțite, aceste seminţe își extrapolează potenţialul nelimitat, 
iar ceea ce era concentrat la nivel miniatural se transpune într-o realitate 
de proporţii. Denumite logos spermaticos, ca nuclee de energie şi informaţie, 
ele vor atrage ulterior gândirea alchimiştilor și a unor spirite universaliste 
precum Johann Wolfgang von Goethe care, referindu-se la aceste unități sau 
arhetipuri, utilizează termenul de fenomene originare. Arhetipurile culturale 
vin să desemneze acele imagini în care se concentrează și se materializează 
potenţialitatea creațională cumulată la nivelul global al activităţii umane 
inovatoare sau dezvoltată în cadrul unor paliere individuale, particula- 
rizate. Este vorba despre acele trasee de cunoaștere și creaţie pe care și le 
asumă întreaga omenire, dar şi anumite zone antropologice tipice ale 
acesteia. Există arhetipuri culturale ale unui parcurs cultural universal, 
al unui Weltanschauung drept expresie spirituală general-umană, precum 
există arhetipuri culturale active la nivelul fiecărui Weltanschauung par- 
ticular, ce exprimă cultura unei națiuni sau a unei epoci specifice. 

Acel spirit al epocii sau al naţiunii este reflectat din plin de către 
arhetipurile culturale, practic ele manifestându-se similar unor forme ce 
reflectă concentrat substanța mentalităţii culturale respective, organizând-o 
și generîndu-i în acest mod capacitatea de a fi expusă şi înțeleasă de către 
alte mentalități și orientări culturale. Adesea se intră în contact cu o cul- 
tură străină prin intermediul întâlnirii cu arhetipurile reprezentative ale 
acelei culturi, iar dacă se are în vedere înţelegerea fenomenului cultural 
evolutiv al întregii omeniri, atunci contactul cu formele-arhetip ale acesteia 
devine o necesitate inevitabilă. Marile creaţii ale umanităţii reunesc aceste 
simboluri arhetipale de ordin cultural, simboluri a căror analiză relevă 
viziunea şi mentalitatea unei epoci sau progresia întregului spirit creativ 


şi explorator al ființei umane. 

Centrul de greutate al Arhetipului cultural vine să expună, la nivel 
eidetic, viziuni și credinţe, aspirații şi crezuri generativ-artistice sau explo- 
ratorii şi, plecându-se dinspre dinamica şi coloratura lor antropologică, 
se poate ajunge la înțelegerea motivaţiilor şi sensurilor învestite în creațiile 
şi demersurile respective. În acest sens, cum indică și gânditori precum 
Mircea Eliade sau Ion Petru Culianu, fenomenalitatea religiilor, a miturilor 
sau a legendelor poate reuni însemnate sisteme arhetipale culturale, sem- 
nele unei expresii concentrate a diferitelor trăiri și contemplări umane ce 
vizează raportarea la întregul existenţial enigmatic. Practic, prin inter- 
mediul arhetipului cultural se exprimă cumulativ serii ample de mentalități 
tradiționale, ce nu pot fi descrise la fel de fidel prin intermediul discur- 
sului explicativ. Este vorba despre faptul că o expresie arhetipală, un simbol 
sau formulă simbolică, exprimă mult mai concis și mai elocvent realitatea 
unei dimensiuni afectiv-mentale de la nivelul unei epoci, naţiuni sau chiar 
de la nivelul întregii umanități. 

Una dintre însușirile pozitive ale arhetipurilor culturale constă în 
faptul că ele nu se comportă întocmai ca unele unități funcționale rigide, 
ci dimpotrivă, ele cunosc o dinamică a cărei intensitate este gestionată 
numai în raport cu evoluţia fenomenului pe care arhetipurile respective 
îl exprimă simbolic. Odată cu diminuarea unei dimensiuni culturale va 
fi redusă și mobilitatea arhetipurilor culturale prezente în aria acelei 
dimensiuni. Și invers, odată cu ascensiunea sau amplificarea activității 
culturale specifică unei anumite sfere spaţio-temporale, se poate observa 
și o potenţare a activităţii arhetipale de tip cultural, practic în acest caz 
survenind o erupție de arhetipuri culturale capabile să redea cromatismul 
și eflorescenţa valorilor culturale nou apărute în perimetrul respectiv. 

Asistăm aici, așadar, la un fenomen de flux și reflux cultural în care, 
odată cu revărsarea creaționalităţii culturale se manifestă și necesitatea 
unei intensificări a expresei arhetipale de ordin cultural, iar atunci când 
intervine declinul cultural, el include și fenomenul decăderii simbolis- 
ticii arhetipale de tip cultural, prezența sa nemaijustificându-se în noile 
condiţii. Arhetipul cultural este poziționat în zona de operaţionalitate a 
imaginarului, unica sferă învestită cu o largă capacitate de reprezentare 


+15 Braga, Corin, 10 Studii de Arhetipologie, Editura Dacia, Cluj-Napoca, 1999, pp. 1-11. 

şi simbolizare a realităților exterioare şi interioare. Dinspre această per- 
spectivă se poate aminti contribuţia lui Gaston Bachelard la analitica gândirii 
în imagini, a imaginaţiei ca funcţie de expresie culturală arhetipală și 
dimensiune a reducției simbolico-eidetice+'%, dar şi de Gilbert Durand, cu 
specificul preocupărilor sale pentru semantismul imaginarului, ca temelie 
a gândirii raționalizate, pentru formele antropologice imaginare caracteristice 
dezvoltărilor mitice şi artistice“%, sau de gândirea blagiană, ce propune 
ideea unei matrițe stilistice abisale. Viziunea asupra existenţei arhetipurilor 
psihologice vine, de la începutul deschiderilor sale conceptuale, să nege 
unilateralitatea înțelegerii structurilor arhetipale drept forme imanente 
ale realităţii obiective. Conform acestei perspective, arhetipurile aparțin 
propriului nostru mecanism interior de cunoaştere și percepţie, ele sunt 
categorii, forme, matrițe care se manifestă și funcţionează intens și constant 
dinspre profunzimea sufletului sau a psihicului nostru către exterioritate. 
Este respinsă, în consecință, teza survenirii arhetipale dinspre mediul 
extern spre sfera interiorității noastre psihice. Desigur, aici se poate gândi 
exclusivist, respingând posibilitatea de existenţă a mai multor tipuri de 
arhetipuri alături de cele psihologice, sau se poate aborda o astfel de 
tematică relaxând demersul hermeneutic până la accepțiunea prezenţei 
unor categorii diferite de arhetipuri care coexistă împreună. 

Într-o astfel de versiune, arhetipurile metafizice, culturale şi psiho- 
logice nu se exclud ci, dimpotrivă, contribuie împreună la dinamica inter- 
relaționărilor umane, abordarea lor analitică potenţând o imagine completă 
asupra universului ontic şi gnoseologic uman. Arhetipurile psihologice, 
indiferent dacă sunt gândite alături de celelalte categorii arhetipale sau, 
dimpotrivă, sunt vizate ca unicele forme arhetipale reale, constituie o 
temă abordată frecvent de preocupările filozofice ce vizează aspectele 
ontice şi cele referitoare la modalităţile de funcţionalitate ale cunoaşterii 
umane. Din această perspectivă, arhetipurile au fost delimitate drept 
unităţi conştiente, structuri ce țin de cunoaşterea conştientă, şi unităţi 
inconștiente, elemente care operează în zona de interferare gnoseologică 


inconștientă. 


4 Bachelard, Gaston, The Poetic of Space, Editura Beacon Press, Boston, 1994, p. 219. 
42 Durand, Gilbert, Structuri antropologice ale imaginarului, Editura Univers Enciclopedic, 
București, 1998, p. 29. 

Pentru postularea arhetipurilor ca unități aparținând cunoașterii 
conștiente, un rol semnificativ l-a deținut dezvoltările teoretice scolastice 
care, plecând de la necesitatea recunoaşterii existenței unor matrițe ontice 
universale, a unor forme în regimul cărora lumea a fost generată de către 
Dumnezeu, ajung, la ideea unei imperative reflexii a acestora la nivelul 
mecanismelor de cunoaștere umană. Este imposibil, conform acestor teorii, 
să poți cunoaşte creaţia divină şi formele sale de survenire și dezvoltare 
macro- şi microcosmică, dacă nu meditezi tu însuți în registrul acestor 
forme, dacă propria ta abordare intelectivă nu se încadrează și nu se 
informează conform acestor matrițe primordiale. S-a impus glisarea pro- 
blemei arhetipurilor din zona ontologică în cea gnoseologică, pentru ca 
ulterior să fie trasmutată în sfera preocupărilor psihologice. 

Disputa universaliilor între orientarea realistă și cea nominalistă, 
precum și reluarea tezelor platonice în cadrul gândirii renascentiste au 
deschis zorii acestei ample permutări. Marsilio Ficino afirma deja că struc- 
turile arhetipale prezente la nivelul spiritului divin?! trebuie să se afle și 
în sufletul uman, prin intermediul lor fiind garantată procesualitatea 
corectă a cunoaşterii umane. Empiriștii englezi, dar cu precădere gândirea 
Kantiană, vor relua teza prezenţei unor structuri nerelative funcţionale la 
nivelul cunoaşterii umane, iar Ernest Cassier va atenţiona asupra capacității 
simbolice a acestor parametri gnoseologici, evocând conceptul de gândire 
simbolică ca o dimensiune inedită, specifică fiinţei umane!?. 

Odată cu inaugurarea psihanalizei freudiene, s-a deschis un perimetru 
nou de investigare a conceptului de arhetip. Sesizarea freudiană a existenţei 
unui inconștient, drept univers psihic profund situat dincoace de cadrele 
conștientului mundan, a reprezentat un prim pas, însă turnura marcantă 
la nivel conceptual și experimental a constituit-o viziunea psihanalitică a 
lui Carl Gustav Jung. Pentru această nouă perspectivă psihologică, arhetipul 
devine un concept central, alături de cel al inconştientului colectiv. Jung, 
utilizează o terminologie diversificată pentru a denumi aceste unități 


funcţionale inconștiente. Pentru început, le prezintă cu titlul de imagini 


#21 Marsilio Ficino, Asupra iubirii, Editura de Vest, Timișoara, 1992, pp. 98-99. 
42 Cassier, Ernest, Eseu despre om, Editura Humanitas, București, 1994, p. 43. 

primordiale, apoi dominante non-personale şi puncte nodale psihice, 
pentru ca în final să opteze în favoarea denumirii de arhetipuri+. 

Ele reprezintă, în accepțiunea conceptuală jungiană, modele sau matrițe 
inconștiente care dețin funcţia de organizare și control asupra conţinuturilor 
pulsative inconştiente, dar şi de segregare simbolică a binelui absolut de 
răul absolut, capacități reunite de Jung sub titulatura de morală arhetipală 
primordială. Aceste structuri reprezintă unităţi funcţionale ale inconștien- 
tului individual şi colectiv, mai precis ele se împart, aşa cum a fost deja 
menţionat, în arhetipuri individuale, aferente inconştientului individual, 
și arhetipuri general-umane, constituiente ale inconştientului colectiv. 
Erupția lor la nivelul conștientului se materializează prin intermediul 
conţinutului oniric, simbolic sau prin concretizările ritualic-religioase şi 


culturale“24. 


III.1.2. Inconştientul individual ca inconştientul de suprafață psihică 
și inconştientul colectiv drept inconștientul de adâncime psihică. 
Mobilităţi arhetipale la nivelul mitologiei şi basmului. Eroul şi zeul 
solari drept imagini arhetipale ancestrale. Interpunerea factorului 
celest. Expresia simbolică a circularității morţii și renașterii în 
confruntarea cu umbra, la nivelul registrului mitic dionysiac și 
creştin. Desprinderea de experiența inconștientă personală prin 
participare la lumea arhetipurilor colective. Similitudini cu participația 
platonică la lumea Ideilor Perfecte. Cazurile psihologice a lui Niklaus 
von Flue și Jacob Böhme: imaginea Trinității ca mandală şi experi- 
mentarea Dumnezeirii drept deus absconditus. Imaginea arhetipală 
a Divinității. Triada arhetipală umbra-anima-sens primordial. Psihoză 
și nevroză. Disociaţie şi individuație. Fixaţia, autonomia și posesiunea 
arhetipale. Tratarea psihoterapeutică a psihozei și nevrozei drept 
o problemă de ordin moral 


Jung a constatat că ideea de inconștient poate genera o enormă îngri- 
jorare sau chiar teamă şi din acest motiv ea a fost adesea eludată. Se naște 
sentimentul firesc al nesiguranţei în fața unui univers necontrolabil, cu 


resurse incalculabile și greu de imaginat în totalitate. Odată cu postularea 


423 Durand, Gilbert, op. cit., p. 57. 
4% Braga, Corin, op. cit., pp. 11-20. 

psihanalitică a termenului, s-a încercat o recunoaștere a posibilității de 
existenţă a unui astfel de perimetru profund al spiritului uman, dar poate 
tot din încercarea de a evita o cercetare directă asupra sa, el a fost catalogat 
drept un sector al sedimentărilor negative, al refulărilor toxice ale psihicului 
uman. 

Meritul explorărilor freudiene constă aici în faptul că a atenţionat 
asupra posibilităţii de existenţă a inconştientului individual, dar eroarea 
sau deficienţa acestor explorări se relevă în faptul că a gândit sfera incon- 
știentului drept un dat psihic negativ, sumbru, omul însuși fiind creditat 
cu un abis sufletesc întunecat, de a cărui conţinut este mai bine să nu avem 
cunoştinţe detaliate, ele fiind grobiene și de tip pur instinctual. Sexualitatea 
ar fi pulsiunea primordială a acestor conţinuturi inconștiente, întreaga 
dimensiune a creaţiei și existenței umane rezumându-se la dorința sexuală, 
refularea și sublimarea energiei sale. 

Pentru Jung, așa cum a fost evidenţiat deja în această lucrare, o astfel 
de interpretare şi propunere conceptuală s-au dovedit a fi insuficiente, ele 
acoperind doar o parte din arealul imens al existenţei şi manifestărilor 
psihice omenești, fluctuațiile energiei sexuale fiind determinante cu pre- 
cădere în cazurile de complex nevrotict%. Din perspectiva gândirii psihana- 
litice jungiene există un inconștient individual, de suprafaţă, care înglobează 
experiența noastră cumulată din primii ani de viaţă și până în prezent. 
Acest inconştient este responsabil de sedimentarea multiplelor tendințe 
remarcate la nivelul conştientului, este temelia pentru un număr impre- 
sionant de nuanţe atitudinale, de reflexe, stereotipii, ţinute obsesive sau 
tendințe comportamental-afective. Dinspre acest inconştient individual 
sau personal răzbat complexele afective individuale, care ne particulari- 
zează şi ne disting adesea în raport cu semenii noștri. 

Dar, consideră Jung, există şi un inconștient de adâncime, situat dincoace 
de inconştientul personal, un inconștient colectiv, analog unui mediu comun 
psihic al omenirii unde s-au cumulat experienţele ancestrale de origine 
greu identificabilă, precum și amprenta unor stări care ar putea deține 
surse necunoscute. Inconștientul colectiv reprezintă un fundal pe care se 
pot înscrie diferite dinamici ale inconştientului personal, dar și ale con- 
știentului colectiv și personal. 


435 Jung, Carl Gustav, Psihogeneza bolilor spiritului..., loc. cit., p. 145. 

Practic, întreaga trăire și acțiune a ființei umane este suprapusă pe 
acest fundal primordial, care nu doar îndrumă dinamicile existenţei, afec- 
tivităţii şi mentalului uman dar le şi controlează sau influențează major. 
Atât la nivelul inconştientului personal, cât și la nivelul inconştientului 
colectiv există unități primordiale de funcționalitate care dețin capacitatea 
de a ordona și circumscrie energiile pulsionale ale ambelor regiuni psihice. 
Totodată, ele manifestă şi funcţia disocierii dintre valorile distructive şi 
inovatoare, între ceea ce Freud denumea Thanatos şi Eros sau între binele 
și răul nerelative. 

Jung subliniază” faptul că noi nu ne întâlnim propriu-zis cu arhe- 
tipurile, fie ele personale sau colective, ci interconexăm constant cu repre- 
zentările arhetipale, cu materializarea reflecției acestora, cu expresia lor 
concretizată. Această concretizare de ordin simbolic se realizează prin 
intermediul conținuturilor onirice sau prin ustensilele ritului religios sau 
creaţiei artistice. Un mediu aparte de expresie a arhetipurilor îl reprezintă 
mitologia şi basmul, în opinia lui Jung apropierea de forma și dinamica 
arhetipurilor fiind foarte intens manifestată în cadrul acestora. De fapt, 
susține Jung, asistăm aici la un proces de aducere şi fixare la nivelul con- 
ştiinţei a tensiunilor arhetipale, proces realizat prin intermediul materia- 
lizărilor narative, artistice, religioase sau, la un nivel de frontieră, în 
cadrul de miraj şi universalitate paralele induse de survenirea visului. 

În opinia lui Jung, imaginea simbolică arhetipală a fost identificată 
și postulată de către cercetările axate pe fenomenalitatea mitului şi a 
basmului. S-a evidenţiat elocvent faptul că există simboluri și expresii 
alegorice repetitive, întâlnite în toate marile tradiții mitologice și fantastice. 
Este vorba despre stereotipuri simbolistice şi teme arhetipale care mereu 
se reîntorc, sub diferite forme narative, exprimând sau concretizând registre 
ale dinamicii inconștiente. Conform explorărilor de acest tip, omul evului 
primitiv a intrat în contact cu fenomenele armonice, dar şi copleșitoare, 
ale naturii și a încercat redarea lor simbolică, această redare devenind 
ulterior marcată de câteva matrițe stilistice repetitive, de tematici simbolice 
care se evidenţiau indiferent de cadrul mitico-narativ în care erau plasate*. 


“6 Jung, Carl Gustav, Arhetipurile..., loc cit., p. 98. 
47 Ibidem, pp. 175-176. 


311 


Comportamentul moral. Interogaţii jungiene 


Prin urmare, spre exemplu, privind la răsăritul și apusul astrului 
solar, omul primitiv a identificat această circularitate cu odiseea unui erou 
solar sau a unui zeu al soarelui şi al luminii. De aici, construcţia și repetiţia 
unui arhetip reprezentativ. Jung s-a întrebat dacă se poate încadra întregul 
proces al redării simbolic-arhetipale în această ecuație conceptuală. Plecând 
de la constatarea faptului că în elaborarea acestei ipoteze nu a fost 
realizată nici o trimitere autentică spre zonele de analitică psihologică, el 
reia dezbaterea aşezând-o în parametrii perspectivelor psihanalitice. Este 
mult prea simplist, consideră Jung, să privim la elaborarea arhetipului 
eroului sau zeului solar doar din punctul de vedere al raportului instaurat 
între omul ancestral şi mediul său natural. O privire psihanalitică lucidă 
ne-ar putea scoate aici în prim-plan un aspect neglijat, dar extrem de 
important. Este vorba despre faptul că omul primitiv, atunci când privește 
la circularitatea astrului solar manifestată pe extensia celestă, se regăsește 
pe sine cu întreaga sa viață desfăşurată între naştere şi moarte. 

Arhetipul eroului sau zeului solar se află, conform viziunii jungiene, 
într-o legătură esenţială cu existența şi destinul omului ancestral, cu 
viața acestuia supusă efemerului și tranzitării temporale. Eroul sau zeul 
înfruntă umbra şi întunericul morţii, triumfă şi se prăbuşeşte în bezna 
nocturnă pentru ca, într-un final, să renască într-o erupție de lumină ce 
alungă negura copleșitoare. Această circularitate este tipică pentru evolu- 
ţia spirituală a omului, el trebuind să înfrunte propria sa umbră psihică, 
renăscând apoi pe o treaptă superioară de evoluţie spirituală. Motivul 
înfruntării umbrei, al coborârii sub bezne și al reînvierii în lumină constituie 
tema prioritară pentru multe scenarii religioase ale lumii, creştinismul 
fiind în acest context un exemplu elocvent. 

Așadar, în opinia lui Jung, întâlnirea cu ciclicitatea solară nu generează 
direct construcția unui arhetip, dar trezește în conştientul omului primitiv 
imaginea propriei sale vieţi, al propriului său destin. Privind la acest spec- 
tacol reprezentativ pentru destinul său, omului primitiv i se activează 
structuri ale inconştientului personal și apoi accesul către inconştientul 
colectiv, de unde se ridică arhetipul eroului sau zeului solar, ca expresie 
a dramei și renașterii omului. Mai mult, consideră Jung, nici corelarea cu 
astrul solar nu este întâmplătoare. Ceea ce se reflectă este interpunerea 
factorului celest, al divinului în destinul uman efemer. Practic, această 

soartă circulară, a naşterii întru moarte și a morții întru naștere este asu- 
mată temporar şi de către o entitate divin-solară, astfel încât acest destin 
al omului este repotenţat prin înfruntarea dintre divin și umbră, urmată 
de sacrificiul şi renașterea divine. Este desfăşurat, în acest context, un 
tablou al interrelaţionării dintre uman şi divin ce generează un arhetip 
deplin, cel al eroului sau zeului solar. 

Această secvenţă arhetipală se repetă evident la nivelul credinţei 
vechilor greci în Dionysos Zagregus sau în cadrul religiei creştine. Abia 
întrunirea celor trei factori, anume divinul, natura și fiinţa umană, dă 
măsura evidenţierii unui arhetip care, situat în zonele inconştientului, 
poate să îşi exercite şi funcția sa moral-ordonatoare, prin raportarea la el, 
mai exact la evocarea sa mitico-religioasă, omului primitiv fiindu-i reglate 
pulsiunile inconștiente prin inserarea în cadrul unui cult solar. De asemena, 
apar şi trimiteri primitive către simțământul binelui şi răului absolute, 
prin identificarea luminii cu binele absolut și a întunericului cu răul 
absolut. Prin urmare, zeul sau eroul solar este un exponent al binelui ne- 
relativ, ce înfruntă bezna răului nerelativ. Acest paralelism dintre duali- 
tatea lumină-întuneric și dualitatea bine-rău este una dintre primele forme 
arhaice prin care omul a luat cunoştinţă sau i-a fost ridicat spre conștient 
codul exigenţelor morale primordiale arhetipale, imperativele acelei morale 
ca funcție definitorie inconștientă ce nu cunoaște influențele factorilor 
spaţio-temporali. 

Pentru Jung,%% întâlnirea cu natura a omului arhaic deschide conşti- 
entul acestuia spre dimensiunea inconștientă, de unde se relevă structurile 
arhetipale întemeitoare. Una dintre acestea este şi matrița destinului uman, 
care tranzitează viața înfruntând umbra și renăscând din mijlocul beznei 
răului manifest. Acest arhetip se ridică la suprafața conştientului și este 
exprimat prin mitul eroului sau zeului solar. Prin raportarea la expresia 
sa mitică, omul arhaic își asumă semnificaţiile şi imperativele sale profunde. 
Arhetipul eroului sau zeului solar se relevă a fi unul dintre arhetipurile 
inconştientului colectiv, deci un arhetip colectiv care manifestă o durabi- 
litate majoră în raport cu evoluţia spirituală a omenirii. El este prezent, 
în majoritatea mitologiilor lumii, în formulări diferie, specifice tradiţiilor 
în care este integrat. 


428 Ibidem, p. 14-15. 

Jung insistă asupra desprinderii de experiența inconștientă personală 
prin intermediul accesului la reprezentările arhetipale prezente în marile 
religii. În opinia sa, cu cât gradul de expresie simbolică arhetipală este 
mai vast şi mai complex, cu atât se va manifesta o influență mai intensă 
asupra psihicului individual, astfel încât deschiderea spre inconştientul 
colectiv va fi mai amplă, ceea ce va permite deschiderea spre influența 
emisă dinspre structurile arhetipale colective. Omul deţine un set de 
arhetipuri personale care sunt aferente inconştientului său individual. 
Mecanismele psihoterapeutice ale marilor religii au constituit, așadar, sis- 
temele cele mai eficiente de control şi organizare a fluxului inconștient, 
precum şi formele de reală deschidere către arhetipurile inconştientului 
colectiv şi nucleul moralei arhetipal-primordiale. Ce se întâmplă cu aceste 
mecanisme și funcţia lor în evul modernităţii umane? 

Se observă, constată Jung, odată cu exacerbările anti-creștine din 
secolul al XIX-lea, o diminuare considerabilă a raportării omului la regis- 
trul sacralităţii propus de biserica creştină. Practic, omul modern nu mai 
resimte tendinţa de a se echilibra şi împlini la nivelul dinamicii psihice, 
prin apelul la resorturile și structurile operative manifestate timp de aproape 
două milenii de către biserica creștină. Apar, în acest context, tendințe 
extrem de nocive de a căuta balansul psihic şi controlul informal al ener- 
giilor sufleteşti în zone deschise de ideologiile totalitare, de promisiunile 
acestora, cu pretenţiile conferirii unei mântuiri alternative. Învestirea în 
aceste zone, la nivel afectiv şi mental, şi-a dezvăluit natura distructivă prin 
tragediile secolului al XX-lea. Dar, consideră Jung, ceea ce se ascunde în 
spatele acestor modulaţii comportamentale nu este ateismul sau trecerea 
la o zonă a maturității gnoselogice și ontice omeneşti, în care se asumă 
realitatea afirmației nietzscheene Dumnezeu a murit!. Dimpotrivă, factorul 
divin este cu atât mai mult căutat alături de profunzimile spiritului omenesc, 
de abisurile sale nesfârșite sau de ceea ce psihanaliza numește inconştientul 
cu arhetipurile sale consubstanţiale. 

Ca atare, psihologia s-a conturat drept o ştiinţă experimentală tânără, 
secole de-a rândul rolurile sale fiind deţinute de biserica creștină. Jung 
subliniază faptul că atunci când omul modernităţii nu și-a mai găsit 
echilibrul psihic în simbolistica arhetipală creştină, el a căutat un mediu 
capabil să înlocuiască acest sistem epuizat. Un asemenea mediu a fost 

identificat în zona cercetărilor psihologice, mai cu seamă a explorărilor 
psihanalitice. Totodată, a luat amploare şi fenomenul unei fascinații pentru 
religiile orientale, pentru tehnicile de meditaţie din câmpul experienţelor 
yoga, pentru credinţele antice sau ritualurile considerate de către Biserica 
Creştină, timp de secole, ca fiind eretice sau păgâne. Reproiectarea şi 
învestirea în astfel de noi perimetre de control asupra dinamicii psihice 
inconştiente ar putea constitui pentru unii un pericol real pentru destinul 
omului modern dar, se întreabă Jung, nu este tocmai această schimbare 
dovada evoluţiei spirituale sau inconștiente a ființei umane? 

Jung nu vede aici un posibil final al religiei creştine, așa cum îl gândea 
Friedrich Nietzsche sau Karl Marx, ci dimpotrivă, o continuitate omogenă, 
o înnoire și un salt important în medierea relației dintre om şi propriul 
său inconștient, care poate fi gândit și ca o posibilă breşă spre Divinitate. 
Pentru Jung, viziunea creștină primară sau simbolistica creștinismului 
primar nu cunoaște timp, practic ea este valabilă și ca sistem psihotera- 
peutic pentru orice ev al omenirii. Această simbolistică este de factură 
arhetipală și, redând structuri arhetipale inconștiente, deschide câmpul 
spre morala arhetipală. Ceea ce trebuie înnoit este, în schimb, construcția 
exterioară, structurile de suprafață care includ ritul clasic, fără a-l influența 
în mod radical. 

Deşi menţine departajarea dintre morala primordială arhetipală și 
morala secundă sau etica social-religioasă, Jung susţine demersurile unei 
corelări constante a celor două paliere psiho-comportamentale. O fracționare 
prea radicală, o îndepărtare excesivă între aceste două dimensiuni poate 
conduce la fenomene precum Inchiziția sau Cruciadele, evenimente ce 
au revelat măsura unei așezări sub numele de creștinism a unor intenții 
și scopuri total necreştine, în aceste cazuri codul de valori asumat fiind 
distanțat radical față de morala primordial arhetipală, față de acea Vox 
Dei şi față de tezele morale ale creștinismului autentic-primar. 

Deplasarea atenţiei psihice a omului modern dinspre cercurile Bisericii 
Creştine spre cabinetul psihoterapeutului sau spaţiul religios oriental 
poate deţine una dintre cauzele primordiale al neînnoirii constituţiei de 
suprafaţă a creştinismului. Cert este faptul că, susține Jung, accesul la 
profunzimile inconștiente arhetipale și implicit la morala primordială 
arhetipală a fost obstrucționat considerabil de rigiditatea dogmelor de 

tip etico-comportamental impuse prin voinţa structurilor imanente ale 
Bisericii Creștine, fapt care a dus la reorientarea spiritului modern spre 
zonele gândirii religioase orientale, spre activităţi situate la frontiera dintre 
superstiție și psihologie, cum ar fi spiritismul, dar şi spre explorările psi- 
hanalitice. Deschiderea spre inconştientul arhetipal, individual, dar cu 
precădere cel colectiv, a fost o practică reală în cadrul universului creştin, 
o experiență asumată în special de marii mistici, pentru care numai creşti- 
nismul cristic, cel primar, era elocvent. 

Jung evocă, în sprijinul acestei idei, trăirile şi viziunile unor mistici 
precum Niklaus von Flue şi Jacob Böhme. Imaginea Trinității ca mandală 
sau experimentarea Dumnezeirii ca spirit atotcuprinzător* şi foc mistuitor, 
drept deus absconditus, sunt doar câteva din gama largă de experienţe și 
viziuni pe care le încearcă cei doi, iar intensitatea şi sentimentul realității 
acestor imagini duc spre concluzia, suține Jung, că aici se manifestă o 
erupție majoră a conţinutului arhetipal inconştient, transpus prin simbo- 
listica religioasă a creştinsimului primar, o izbucnire a fluxului inconștient 
ce nu putea fi gestionată corespunzător de către mijloacele dogmatice ale 
eticii comportamentale social-religioase. 

Trăirea şi viziunea mistică nu pot fi asimilate de către instituţia și 
structurile perene ale Bisericii decât foarte rar şi cu mari rezerve, tocmai 
din cauza opoziţiei manifeste dintre aceste conţinuturi eruptive şi dogma 
sa oficială. Pentru Jung, experienţele celor doi mari mistici vin să confirme 
existenţa inconştientului colectiv ca bază primară a dinamcii psihice umane, 
simboluri precum apa sau chipul patern fiind, în esenţă, reprezentări ale 
inconştientului colectiv. În acest context, reapariția constantă a imaginii 
arhetipale a Divinităţii drept arhetip principal, centrul care mereu apare în 
viziunile respective, nucleul solar în jurul căruia gravitează celelalte ele- 
mente simbolic-arhetipale dă măsura importanţei raportării ancestrale a 
inconştientului colectiv la prezenţa Divinității. 

Din nou, Jung susţine că acest fapt nu vine să confirme existenţa 
propiu-zisă a Divinului, ci doar să constate câteva aspecte importante 
ale funcționalităţii inconştientului colectiv cu arhetipurile sale aferente. 


1% Böhme, Jacob, Aurora sau răsăritul care se întrezărește, Editura Ştiinţifică, Bucureşti, 
1993, p. 98. 

De asemenea, faptul că prezenţa Divinităţii, mai precis a imaginii arhe- 
tipale centrale a acesteia este însoțită constant de trimiteri la conduita 
morală, practic comportamentul moral fiind zona de interes comună a 
misticului şi a prestaţiei divine, ne indică realitatea existenţei unei morale 
a cărei respectare este solicitată prin structurile arhetipale, o morală uneori 
mai apropiată, alteori mai îndepărtată, dar distinctă de imperativele 
perene ale instituţiilor bisericeşti. 

Se întrevede aici pledoaria lui Jung pentru o perspectivă universalistă 
asupra marilor religii şi a misticilor ce au influenţat evoluţia spirituală a 
omenirii, perspectivă ce susține ideea unui fond comun psihic al umanităţii, 
al unui inconştient colectiv, care este apelat şi accesat dinspre orice mare 
religie și dinspre trăirea impetuoasă a fiecărui mistic autentic. Arhetipu- 
rile odată astfel solicitate, se ridică simbolic la suprafața conştientului şi 
aduc cu sine și funcţia lor ordonator-morală, în acest sens justificându-se 
afirmaţia că există un bine şi un rău valabile pentru toți oamenii, un bine 
și un rău nerelative, către care trimit simbolurile arhetipale intrate în 
contact cu nivelul credinţei mistice. În cadrul mecanismului dinamicii 
inconştientului colectiv, arhetipurile pot fi înţelese și drept forme de expresie 
a conţinuturilor sale esenţiale. 

Practic, în opinia lui Jung, prin formele arhetipale inconștientul se 
exprimă şi își concretizează armonic pulsiunile. În acest sens, se poate 
spune că orice coborâre spre inconştientul colectiv a atenţiei psihice se va 
confrunta cu câteva arhetipuri reprezentative, care cumulează simbolic, 
emblematic pulsiunile aferente conţinuturilor sale eidetice. Un prim arhetip 
exponențial aici este umbra. Confruntarea cu umbra constituie un prim pas 
al întâlnirii cu inconştientul colectiv. Umbra reprezintă stratul de suprafață 
negativ psihic, sedimentul de temeri, frustrări, dorinţe interzise şi refulate, 
pulsiuni instinctuale distructive. Este vorba despre o întâlnire cu umbra 
individuală, dar şi cu umbra psihicului colectiv, cu expansivul cumulării 
negativităţilor umane dinspre evul ancestral și până în prezent. Confrun- 
tarea cu umbra reprezintă conflictul cu sincopele şi deficiențele umane 
psihice, care pot genera sau, mai precis, pot degenera în temeiuri ale 


nevrozelor severe1%. 


4 Jung, Carl Gustav, Dinamica..., loc. cit, pp. 250-255. 

Inconştientul colectiv nu poate reprezenta un mediu personal în care 
să te poţi regăsi sau să îţi poţi întâlni substructurile psihice arhetipale, 
umbra fiind astfel mult mai accesibilă. Dimpotrivă, inconştientul colectiv 
reprezintă, în opinia lui Jung, dimensiunea în care te poți pierde negreșit, 
iar confruntarea cu sedimentul negativ al omenirii se poate dovedi fatal 
pentru orice psihic individual care neglijează riscurile unui astfel de contact 
psihologic. Cel mai adesea, confruntarea cu umbra inconştientului colectiv 
generează o inconștiență de sine, după formula jungiană, adică o pierdere 
a identității psihice într-o zonă întunecată inconștientă general-umană. Jung 
exemplifică cu extazul riturilor vrăjitorești la popoarele primitive sau cu 
magiile operaționale prezente în diferite culte necreştine. Se încearcă prin 
intermediul acestor practici oculte aducerea la suprafaţa conștientului a 
umbrei și a resurselor sale distructive, mai precis, dezechilibrante din 
perspectivă psihică. 

Una dintre formulările magice evocate de Jung susține, spre exemplu, 
că soarele va fi împiedicat să mai răsară prin ritualul respectiv. Hermeneutica 
jungiană arată pentru acest caz cum se exprimă situația unei împiedicări 
a conștiinței de a mai funcţiona la parametrii săi normali, permiţând astfel 
erupția umbrei dinspre inconştientul colectiv, care inundă conştientul și 
îl domină haotic, generând un flux gigant de energii psihice negative, 
concretizat prin nevroze individuale sau nevroze colective, nazismul sau 
comunismul și mai cu seamă cele două conflagrații mondiale din secolul 
al XX-lea fiind un exemplu elocvent în acest sens. 

Jung a insistat pe importanţa sistemelor de reprezentare simbolică a 
arhetipurilor de la nivelul cultelor marilor religii. Sistemul de control 
inconștient, fiind expus și concretizat, poate fi reactivat şi chiar potenţat. 
Contactul cu simbolistica arhetipală creștină, cu precădere cea catolică, în 
opinia lui Jung are meritul de excepţie că trezeşte funcţia arhetipală de 
control și moralitate primară, o reactivează și astfel protejează psihicul 
uman de erupția umbrei și a pulsiunilor instinctuale distructive și per- 
turbatoare. Pentru gândirea psihanalitică jungiană, confruntarea cu umbra 
inconştientului colectiv este o treaptă intermediară pentru parcursul aten- 


tiei psihice în dimensiunea inconștientă. 


81 Durand, Gilbert, Arte și arhetipuri. Religia artei, Editura Meridiane, București, 2003, p. 9. 

Există un arhetip superior umbrei și acesta este anima. Ca ființă vie, 
omul este o entitate însuflețită, practic în acest aspect al însuflețirii constă 
însăşi viața, vieţuirea lui. Este ceea ce se spune și în Geneza biblică, atunci 
când se relatează despre gestul divin al suflării duhului de viaţă asupra lui 
Adam. Prin urmare, comentează Jung, cele mai vechi concepţii antropo- 
logice au considerat sufletul drept esența prezenţei ontice şi gnoseo- 
logice umane. Prin suflet existăm, simţim şi gândim, el este definirea și 
caracteristica noastră departajantă. La nivelul inconştientului individual, 
dar cu precădere colectiv, este imposibil ca această realitate să nu fie 
reprezentată de o formă organizatoare, de un arhetip. Odată cu saltul spre 
suprafaţa conștientului, acest arhetip îmbracă multiple imagini simbo- 
lice. precum imaginea mamei protectoare sau a zeiţei cereşti, a bisericii în 
ansamblul ei. 

Dincolo de aceste simboluri se află nu un concept, ci o realitate psihică 
ce solicită confruntarea. Este vorba despre conflictul cu propria imagine, 
ce include defectele şi carențele noastre. Acest arhetip exprimă adevărul 
despre identitatea noastră ca persoană și ca specie, iar lupta sau impactul 
ciocnirii cu el este inevitabilă. El reprezintă oglinda a ceea ce suntem și 
provocarea pentru a ne depăși limitele noastre morale, tentația perfecțio- 
nării lăuntrice. Practic, şi acest arhetip se conformeză funcțional moralei 
primordial-arhetipale, care solicită ființei umane adoptarea binelui și a răului 
nerelative şi evoluţia spirituală. Umbra şi anima“? constituie, aşadar, 
arhetipuri primordiale inconștiente, care solicită şi apelează conştientul 
individual şi pe cel colectiv, enunțându-le necesitatea unui salt peste binele 
și răul conceptualizate, într-o zonă a temeiurilor spirituale comune tuturor 
experienţelor sufleteşti ale omenirii. 

Jung aşează alături de cele două arhetipuri reprezentative ale incon- 
ştientului colectiv, un al treilea, considerat unul dintre lianturile arhetipale 
inconștiente. Este vorba despre arhetipul bătrânului înțelept sau arhetipul 
sensului. Jung pleacă în demersul de postulare al acestui arhetip de la 
evidenţele clinice psihoterapeutice, precum și de la evaluarea câtorva 


importante tradiții mitologice ale omenirii+5. El observă că mare parte 


“2 Jung, Carl Gustav, Arhetipurile..., loc. cit., p. 319. 
433 Ibidem, pp. 251. 

din visele oamenilor includ apariţia unui personaj ce oferă soluții, ce 
îndrumă, protejează şi redă senzația unei protecții şi unei luminări. Efectiv, 
experienţa onirică redă adesea o problemă, o dilemă din viața noastră reală 
sau conferă un mesaj criptat, greu accesibil. Dar tot în interiorul aceluiași 
vis apare de multe ori și instanţa care dezleagă misterul, rezolvă problema, 
traduce şi clarifică, ba mai mult, îndrumă, oferind soluţii ale ieșirii din 
criza exprimată prin mijloacele simbolice ale visului. 

Jung insistă în contextul menţionat asupra faptului că acest personaj, 
cel mai adesea întruchipat imagistic de către un bătrân cu o aură luminoasă, 
blândă, calmă, trimite la o depăşire a axiomaticii binelui şi răului de factură 
etică“. El reuneşte contrariile pentru a le depăşi, binele și răul ca forme 
comportamentale tradiționale sunt escamotate prin atitudinea și indicațiile 
conferite dinspre simbolul arhetipal al bâtrânului. Acesta învaţă, sfătu- 
iește, trimițând la instanța unui bine și rău absolute, situate dincolo de 
înțelesurile etice ale tradiţiei din care face parte visătorul respectiv. Jung 
amintește faptul că în vis, întâlnirea unui creștin cu acest personaj arhe- 
tipal îl poate contraria profund, sugestiile sale fiind în contradicţie cu 
tezele creştine pe care visătorul poate că și le-a asumat. 

Şi totuşi, se întreabă Jung, este aici în mod real prezentă o contradicție? 
Sau dimpotrivă, se vizează saltul peste acea axiomatică a eticii compor- 
tamentale, pentru a se ajunge la morala primordială arhetipală? Bătrânul 
reprezintă inconştientul cu informațiile sale primare, ce nu se poate calibra 
sau adapta în raport cu exigenţele socio-religioase ale mundanului. Ceea 
ce el exprimă este adevărul netradițional, realitatea nudă a profunzimilor 
spiritului uman. lar una dintre aspectele acestei realități este reunirea 
binelui cu a răului și potenţializarea lor reciprocă+5. 

Jung aduce aici ca exemplu teze ale înțelepciunii orientale, care 
sugerează ideea că cel care se revoltă împotriva Divinităţii poate fi mai 
repede acceptat de aceasta decât obedientul supus, caracterizat de nuanțele 
unui bigotism infantil. De asemenea, Jung evocă și personajul lui Nietzsche, 
Zarathustra, care dincolo de învăţătura sa anticreştină, tinde spre un final 


în care el însuși ar putea deveni acel sfânt creștin, retras în mijlocul 


%4 Ibidem, 252-259. 
435 Ibidem, pp. 248-249. 

naturii şi dedicat Divinităţii, fără intermedierea unei instituții cum ar fi 
Biserica. Totodată, Jung amintește şi de cazul Apostolului Pavel, care pentru 
a deveni propovăduitor al creştinismului a trebuit mai întâi să fie un 
persecutor al acestuia. De asemenea, Jung menţionează și exemple din 
textul evanghelic, unde se întâmplă nu o singură dată ca Hristos să indice 
prezenţa unei nobleți spirituale ce apropie de harul divin acolo unde dom- 
neşte suspiciunea viciului și a imoralității. Cazul Mariei Magdalena este 
definitoriu. 

Jung atenționează asupra diferenţei majore dintre anumite precepte 
și imperative impuse de tradiţia religioasă şi situația morală de fond. 
Adesea este necesar aspectul negativ spiritual, pentru că numai astfel 
poate irumpe fluxul pozitiv spiritual. Gândirea orientală a surpins eficient 
acest aspect al realității psihice omenești atunci când a prezentat opozitiv 
principiile luminii şi ale întunericului, ale focului şi ale apei, aceste pos- 
tulări anatagonice fiind elocvente pentru întregul mecanism dialectic al 
evoluţiei ontice universale. Nu în ultimul rând, Jung evocă episodul pier- 
derii fericirii edenice prin intermediul neascultării dintâi adamice. Intervenţia 
șarpelui demiurgic, cum îl numea Nietzsche, într-o dimensiune perfectă, 
într-o sferă paradisiacă, indică necesitatea survenirii răului nu doar ca 
un factor compensator, dar şi ca un element potențator al binelui. Mai exact, 
dacă șarpele demonic nu ar fi realizat acea breșă care a generat căderea 
adamică, nu ar fi fost posibilă nici apariţia cristică ulterioară. Aşadar, mitul 
se prelungeşte şi își găseşte împlinirea, dar şi dezlegarea tainei sale printr-un 
alt mit, anume cel cristic. Personajul arhetipal al bătrânului înțelept repre- 
zintă inconştientul ce indică acest principiu al dualismului evolutiv, al 
conflictului ce trebuie să pulseze, reunind binele şi răul absolute într-o 
ordine armonică desăvârşită, dar inaccesibilă înţelegerii umane de la nivelul 
dinamicii conștientului, precum inaccesibil poate fi şi sensul profund al 
miturilor evocate mai sus. 

Nu întâmplător, Jung numeşte acest arhetip un arhetip al sensului, 
în esenţă fiind vorba despre un sens primordial. Reprezentarea mitică a 
arhetipului sensului este identificată de către Jung în personaje mitologice 
precum Hermes Trismegistos, Thot din scrierile eremetice, Orfeu sau 
Poimandres. La nivelul experienţei onirice, imaginea bătrânului înțelept 


constituie cea mai frecventă structură simbolică ce concretizează această 

formă de manifestare a inconştientului, o manifestare ce îndrumă şi lumi- 
nează, întocmai unui mijlocitor pe care inconştientul l-a constituit pentru 
asumarea propriilor sensuri şi profunzimi nebănuite, abisuri dinspre care 
răzbate acea axiomatică morală inedită, specifică conținutului inconștient 
organizat arhetipal. 

Triada arhetipală evocată aici de către analitica jungiană, anume arhe- 
tipul umbrei, al animei și al sensului, reprezintă forme simbolice care 
exprimă şi controlează un anumit set de pulsiuni inconștiente. Alături 
de acestea, Jung aşează arhetipurile transformării, anume acele structuri 
arhetipale ce redau simbolic şi controlează diferite stări inconștiente ce 
ţin de tendinţele prefacerii, ale schimbării, ale unei mobilități nestăvilite. 
În lipsa acţiunii unor astfel de structuri arhetipale, procesele dinamicii 
interioare pot deveni procese ale instabilității psihice, ale unei constante 
agitaţii ce nu permite nici o formă de aşezare şi stabilitate lăuntrică. Se 
creează în acest mod o îndepărtare și o incompatibilitate funcțională nu 
doar între conștient și inconştient, dar și între conținuturile inconștiente, 
rezultatul fiind, în esenţă, instaurarea bolii psihice. 

Jung face în context departajarea între caracteristicile psihozei şi cele 
ale nevrozei. Psihoza se manifestă brutal, ea este expresia unei dominații, 
a unei luări în posesie a conștientului de către conținuturile inconştientului, 
acaparare ce se instaurează radical și brutal. De menţionat faptul că Jung 
atenționează nu doar asupra pericolului necontrolului arhetipal asupra 
fluxului inconştient, dar și al fixaţiei pentru anumite arhetipuri. Dacă 
atenţia psihică se concentrează obsesiv pe anumite arhetipuri, fie ele ale 
transformării sau de alt tip, atunci psihoza poate apărea la fel de intens 
ca şi în cazul necontrolului manifest asupra conţinuturilor inconștiente. 
Într-o astfel de situaţie, arhetipurile respective ajung să îl posede pe paci- 
ent, după expresia jungiană. Deţinând autonomie, al cărui posibil caracter 
noumenal Jung nu îl respinge, arhetipurile respective reușesc să asimileze 
conştientul pacientului, astfel încât el se confundă cu acestea, iar în mo- 
mentele de criză psihotică, dialogul dintre medicul psihoterapeut și el 
este un dialog a doctorului cu personalităţile multiple arhetipale reunite 
în inconştientul respectivului pacient. 

Jung subliniază aici că tipologia, energia şi potenţialitățile arhetipu- 
rilor nu pot fi circumscrise şi definite cu exactitate, tot astfel cum nu poate 

fi controlat și delimitat inconştientul în ansamblul său. De aici rezultă 
incapacitatea psihanalizei de a înţelege cu exactitate fenomenul posesiei 
arhetipale în cazul situaţiilor psihotice. Medicul psihoterapeut poate constata 
existența unor personalități multiple în interiorul unui singur pacient prin 
intermediul dialogului cu fiecare dintre aceste personalități, dar logica 
precisă a manifestării şi apariţiei lor rămâne în zona insondabilului. În 
cazul nevrozei, consideră Jung, fenomenul de posesie arhetipală se dezvoltă 
în fundal, într-un plan secund și din acest motiv este mai greu de sesizat 
și diagnosticat. Mai exact, conştientul este afectat gradual de influența 
anumitor arhetipuri, care își impun dinamica în zona conştientă și o asimi- 
lează treptat, inducând senzaţia unei stabilități psihice și a unui conştient 
neinfluenţabil. 

De fapt se manifestă un proces de disociere, cum îl numește Jung, 
fenomen prin care conştientul pierde controlul total asupra inconştien- 
tului, iar acesta îşi manifestă din ce în ce ma intensiv dominaţia asupra 
zonelor conștiente. Practic, conştientul nu se mai poate într-un final com- 
porta ca o structură autoritară individuală, fiind cucerit de inconștient. 
Este motivul pentru care Jung aminteşte despre procesul de individuație*. 
Orice încercare de vindecare terapeutică manifestată la acest nivel trebuie 
să vizeze tocmai redarea capacităţii conștientului de a se comporta precum 
o instanţă individuală capabilă să își exercite funcţia de control asupra 
inconştientului. Psihoza şi nevroza pot surveni şi se pot amplifica, în 
concluzie, în opinia lui Jung, nu numai pe fundalul unei pierderi a con- 
trolului conștientului asupra inconştientului, ci şi în cazul unor fixații ce 
vizeză anumite arhetipuri, care pot prelua controlul asupra conștientului, 
posedându-l integral în cazurile patologice severe. 

Dacă arhetipurile pot fi gândite drept structuri autonome care pot 
deţine un conţinut noumenal, atunci, consideră Jung, sesizarea preluării 
de către ele a controlului asupra conștientului, precum şi încercarea de 
redare a funcției de control în aria dinamicii conștientului sunt procese 
clinice extrem de complexe şi ele nu se pot rezuma doar la o metodologie 


% Jung, Carl Gustav, Tipuri psihologice..., loc. cit., pp. 473-475; 
Idem, Psihologia religiei..., loc. cit., pp. 219-220; 
Idem, Arhetipurile..., loc. cit., p. 309; 
Idem, Amintiri..., loc. cit., p. 468. 

sau tehnică strict ştiinţifică. Jung susţine că actul de cercetare clinică şi 
cunoaştere de cabinet se dovedeşte, în acest context, necesar dar insuficient. 
Se impune, prin urmare, o adaptare a demersului psihanalitic la natura 
și tipologia arhetipală și a inconştientului în ansamblul manifestărilor sale, 
adaptare ce implică recursul, printre altele, la sfera culturii şi a religiei. 
Dintr-o astfel de perspectivă, Jung subliniază că vindecarea psihozei şi 
a nevrozei constituie, în esenţă, o problemă de morală, responsabilitatea 
psihoterapeutului având un maxim rol, fără conştientizarea acestei sub- 
stanțe morale a demersului său existând riscul unei gândiri şi practici uni- 
direcționate, risc pe care Jung l-a sesizat la personalități precum magisterul 
său, Sigmund Freud“. 


III.1.3. Stratificarea psihică: conştientul, inconştientul personal și 
inconștientul colectiv. Premise conceptuale ale arhetipului la pre- 
cursorii lui Carl Gustav Jung, Lucien Levy-Bruhl și Adolf Bastian: 
motivele mitologice, reprezentări colective, categorii ale imaginaţiei, 
idei originare sau elementare. Confuzia freudiană dintre inconștientul 
personal şi cel colectiv și interpretările eronate prezente în scrierea 
sa, O amintire din copilărie a lui Leonardo Da Vinci. Arhetipul uni- 
versal al dublei maternități mitice și al celor două nașteri. Nazismul 
ca nevroză colectivă a re-proiecţiei unor arhetipuri antice negative. 
Vidul imoral impus prin retragerea arhetipului central ca imagine 
a divinității. Efectul psihic colectiv al morții lui Dumnezeu 


După cum menţionam, în gândirea psihanalitică a lui Carl Gustav 
Jung, inconştientul colectiv este identificat drept o zonă distinctă a psihicului 
uman, o dimensiune inedită şi inconfundabilă. Etajarea sau stratificarea 
psihicului uman personal relevă trei niveluri psihice, care pot interacționa, 
dar nu pot fi supuse unui proces de simbioză, de unificare şi omogenizare 
substanţială. La suprafaţa psihicului individual, ceea ce se manifestă 
deschis este conştientul individual. În spatele său se află inconştientul 
individual, iar dincoace de acesta se întind extensiile, insondabile pe deplin, 
ale inconştientului colectiv. Inconștientul individual sau personal este con- 
stituit din multitudinea conţinuturilor psihice ce au fost cândva active, 


47 Jung, Carl Gustav, Arhetipurile..., loc. cit., pp. 11-51. 

au fost trăite, experimentate, dar ulterior au fost uitate sau refulate, au 
fost proiectate în spatele scenei conștientului activ. 

Anticamera situată în spatele conștientului individual constituie zona 
de cumulare şi sedimentare psihică a inconştientului personal. El se prezintă 
și se comportă asemenea unei istorii cumulative de informaţii trecute, 
care au marcat existența individuală, dar şi-au limitat manifestarea la un 
anumit interval temporar, lăsând locul altor evenimente psihice, apărute 
în planul contactului imediat al conștientului cu realitatea exterioară. 
Această retragere nu echivalează cu o stingere, cu o anulare a informațiilor 
contactate, ci cu o realocare a tensiunii lor într-o zonă de culise a psihicului 
uman, o sferă de unde datele respective pot erupe spre conştient sau pot 
să îl influențeze. Zona identificată de către explorările psihanalitice drept 
inconştientul personal este, prin urmare, rezultatul cumulărilor și al retra- 
gerilor informaţionale pe care le-a experimentat psihicul unei persoane 
de-a lungul vieţii sale. 

Inconştientul colectiv, prezent dincoace de inconştientul individual 
al unei persoane, deţine în schimb conţinuturi și structuri psihice care nu 
au fost niciodată conștientizate în totalitate de către persoana respectivă. 
Aceste elemente sunt considerate de către Jung de ordin ereditar, ele sunt 
moştenite și preluate direct, odată cu apariția personalităţii individuale 
psiho-fizice. Jung susţine că aceste date ale inconştientului colectiv sunt 
înnăscute, ele aparținând unui fond genetic comun, universal pentru întreaga 
omenire. Conținuturile inconştientului colectiv deţin o intensă dinamică 
psiho-energetică și, în lipsa unei forme de organizare și control, ar putea 
cuceri sfera conștientului, generând o instabilitate sufletească irecupe- 
rabilă. Jung ajunge la concluzia că așezarea sub un control organizat al 
conţinuturilor pulsative inconștiente se datorează unității funcționale a 
inconştientului colectiv, matriței sale operative care este arhetipul**”. 

Dacă la nivelul inconştientului personal se poate vorbi despre structuri 
arhetipale personale, construite odată cu experiența conștientului ce a 
experimentat tranzitarea dinspre copilărie către maturitatea individuală, 


în cazul inconştientului colectiv se face remarcată prezenţa arhetipurilor 


38 Ibidem, p. 31. 
4 Brown, Robin S., Beyond the Evolutionary Paradigm in Consciousness Studies, în The 
Journal of Transpersonal Psychology, vol. 45, nr. 2, 2013, p. 163. 

specifice acestui inconştient, arhetipuri care dețin autoritate de control 
psihic și sunt, similar inconştientului colectiv, înnăscute, nu dobândite 
evolutiv, pe parcursul vieții personale. Așa cum remarcă Jung, aceste 
matrițe universale psihice inconştiente au fost denumite și redenumite 
în raport cu unghiul de cercetare dinspre care au fost abordate. 

Cercetările mitologice le-au definit cu termenul de motive, analizele 
psihologice asupra comportamentului omului primitiv au insistat pe 
noțiunea de reprezentări colective, noţiune propusă de Lucien Levy-Bruhl, 
iar explorările comparative asupra religiilor le-au considerat drept categorii 
ale imaginației. Jung, evocă şi demersul de înțelegere al arhetipurilor drept 
idei originare sau elementare, demers întreprins prin analizele lui Adolf 
Bastian. Prin această remarcă, Jung, atenționează asupra faptului că problema 
existenței unor tipare primordiale situate în sfera limită a psihicului, în 
zona cea mai adâncă a acestuia, deținând o puternică funcție reglativă și 
axiomatică în raport cu dinamica conţinuturilor inconștiente colective, 
reprezintă o problemă sesizată și abordată de multiple preocupări umaniste 
anterioare sau paralele psihanalizei. 

Acest fapt vine să consolideze opinia conform căreia existența incon- 
știentului colectiv și a structurilor sale arhetipale nu este o teză fictivă, ci 
ea se bazează pe evidențe asupra cărora se atenționează din diferite paliere 
de cercetare și analiză pertinente. Din perspectiva gândirii sale psihanalitice, 
Jung consideră că nu se poate vorbi, atunci când se abordează tematica 
psihicului uman, numai despre o singură dimensiune real-operativă, anume 
conștienţa. Nu este corect nici să acceptăm inconştientul colectiv doar ca 
un element auxiliar, drept un factor adiacent al conştienţei. Dimpotrivă, 
conştientul se dovedește a fi un element de suprafaţă, limitat şi redus în 
raport cu vastitatea inconştientului colectiv care îl susține, alături de 
inconştientul individual. Acest etaj profund al inconştientului colectiv 
este, în opinia lui Jung, non-personal şi moştenit. El este organizat în baza 
unor unități matriţiale, care pot accede spre conștient şi pot fi ulterior 
concretizate prin mecanismele complexe ale simbolisticii onirice, artistice 
şi religioase. 

Dinamica acestor unităţi funcţionale inconștiente colective relevă, 
printre altele, şi calități axiomatice, tendințele unei reglări a pulsiunilor 


inconștiente, în baza unui registru moral anterior oricăror forme de con- 

stituţie etico-religoase, un registru înnăscut al ființei umane, pentru a cărui 
origine nu deținem date concludente. Jung, insistă pe ideea consubstanţia- 
lităţii dintre abisul pisihicului uman și dinamica axiomatică arhetipală, 
practic binele şi răul absolute fiind repere psihice postulate odată cu apariţia 
primordială a realității psiho-fizice reprezentate de primii oameni. Apariţia 
unei ramuri secunde, desprinsă din acest trunchi antropologic ancestral, 
deviaţie ce şi-a asumat necesităţile și prioritățile conservării şi supraviețuirii 
societății umane arhaice, generând astfel eticile social-religioase, nu poate 
prelua atribuţiile moralei arhetipale. De aici rezultă distincția deja evocată 
între morala arhetipal-primordială și morala secundă sau eticile socio- 
religioase. 

Abilitatea şi forța psiho-energetică a inconştientului colectiv, mani- 
festată prin arhetipurile sale aferente, poate fi sesizată printr-o analiză ce 
impune detașarea de teoretizările excesive și focalizarea spre realitatea 
empirică, riscul confuziei dintre inconştientul colectiv și cel individual 
fiind ridicat. Pentru a-și susține această idee, Jung indică drept exemplu 
eroarea care se află la baza uneia dintre cunoscutele interpretări freudiene 
psihanalitice. Este vorba despre analiza pe care Freud o realizează asupra 
unui tablou celebru realizat de Leonardo Da Vinci, capodoperă care redă 
portretul Sf. Ana, Sf. Maria şi Pruncul lisus. Din perspectiva freudiană, 
acest tablou indică evident existenţa, în copilăria lui Leonardo, a două 
prezenţe materne, a două personaje-mamă care l-au influenţat puternic 
pe artist, generându-i la nivel inconștient o amprentă de natură erotică, 
stigmat ce erupe prin simbolistica acestui tablou. Aşadar, a existat un 
arhetip individual care s-a conturat în copilăria lui Leonardo pe fondul 
dorinţei sexuale infantile, arhetip care, odată cu maturitatea creațională 
a artistului, îşi cere materializarea simbolică şi o obţine prin acest tablou, 
sub pretextul unor motivații teologice. De fapt, susține el, este vorba 
doar despre erotismul infantil şi accederea la suprafaţa conştientului a 
tensiunii arhetipului celor două mame ca prezenţe feminine primare. 
În acest sens, Freud și-a intitulat studiul O amintire din copilărie a lui 
Leonardo Da Vinci. 

Apelând la o perspectivă culturală amplă, Jung s-a întrebat cum se 
explică prezenţa aceleiaşi teme picturale la alţi artiști celebri, precum și 
în marile mitologii ale lumii? Toţi aceşti pictori sau creatori de legende 

au experimentat în copilărie prezenţa și influența unei dubluri materne, 
pe fondul dorinţei sexuale infantile? Desigur, consideră Jung, nu se poate 
vorbi de o asemenea situație comun-universală şi atunci se observă din 
nou subiectivitatea interpretării freudiene, care forțează datele existente 
pentru a-şi consolida propria teorie psihanalitică. Jung consideră că într-o 
astfel de situaţie este evidentă confuzia dintre inconştientul personal şi 
cel colectiv, precum și dintre arhetipurile individuale și cele universal- 
colective. 

În cazul capodoperei picturale evocate de Freud, Jung consideră că 
ceea ce este materializat și expus nu poate fi decât un arhetip colectiv, 
care a izbucnit frecvent sub formă simbolică de-a lungul spiritualităţii 
omenești. De fapt este vorba, susține Jung, despre arhetipul dublei nașteri 
sesizat în cazul mitologiei grecești unde, spre exemplu, eroul Herakles 
dobândeşte nemurirea, fiind adoptat de către zeița Hera, sau în scenariul 
evanghelic, unde Hristos renaşte prin taina botezului, din apă şi spirit. 

Nu întâmplător, observă Jung, în cadrul liturghiei catolice cristelnița 
este numită uterus ecclesiae. Totodată, dacă în trecutul îndepărtat domnea 
credința mitică a realizării adopţiei magice a copiilor de către personaje 
fantastice, precum zeițe ale naturii sau zâne generatoare de binecuvântari 
dar şi de posibile blesteme, de ursitoare care prevedeau palierele destinului 
individual, în timpuri moderne acest rol a fost asumat de ceea ce germana 
veche numea Gotti, iar engleza Gotte, ulterior devenind Godfather sau 
Godmother, adică o a doua personalitate paternă sau maternă“!. Toate 
aceste indicii ne conduc la concluzia că există un arhetip al celor două 
nașteri umane, asistate de părinţi diferiți, cu precădere mame diferite. 

Chiar dacă, susține Jung, Leonardo s-a identificat inconştient cu ima- 
ginea picturală a Pruncului, el a redat prin cele două prezenţe feminine 
expuse în capodopera sa acest arhetip universal al dublei maternități 
mitice și al celor două naşteri ce trebuie să puncteze destinul individual 
uman. Ceea ce răzbate și preia controlul în acest caz se relevă a fi nu 
inconştientul individual, cu acele conţinuturi personale sedimentate din 
copilărie spre maturiate, ci dimpotrivă, inconştientul colectiv cu arheti- 


4 Jung, Carl Gustav, Arhetipurile..., loc. cit., p. 86. 
441 Ibidem. 

purile sale universale. Primejdia la nivelul individual, dar mai cu seamă 
în cadrul dinamicilor colective, este atunci când arhetipuri negative, forme 
care nu intenționează controlul asupra pulsiunilor inconștiente malefice, 
ci susțin revărsarea acestora, erup la suprafața conștientului colectiv, 
dominându-l total. Jung evocă situaţia totalitarismelor secolului al XX-lea, 
cu precădere al nazismului. 

Este evident, susține Jung, cum în acest caz omenirea a fost depăşită 
și luată prin surpindere de erupția unor arhetipuri negative, mai exact de 
materializarea lor simbolică după o trecere îndelungată, după un consum 
istoric de milenii. Reluarea salutului roman, organizarea militară asemă- 
nătoare legiunilor romane, paradele militare cu aura de triumf iminent, 
toate aceste elemente au reprezentat semnul înlocuirii sistemului arhetipal- 
simbolic creștin cu o altă constituţie simbolic-arhetipală. lar această dramatică 
înlocuire a fost poate cel mai bine reprezentată prin susbtituirea simbolisticii 
crucii creştine cu arhaica simbolistică a zvasticii. Întreaga energie psihică 
colectivă a naţiunilor a fost angrenată în acest joc distructiv al reapariţiei 
concretizărilor arhetipale antice, simbolistici care se credeau a fi apuse 
de mult. 

Pe fondul acestor reactivări inconștiente şi al erupției lor simbolice 
în sfera conştientului colectiv, s-au revărsat pulsiuni instinctuale ce au 
generat tragediile incomensurabile ale secolului al XX-lea. Îngrijorător, 
consideră Jung, este faptul că arhetipurile negative se manifestă şi ca posibile 
deschideri spre zone transcendente a căror natură nu poate fi decât malefică, 
zone care odată apelate vin spre a infuza şi domina dinamica arhetipală 
negativă, dovedindu-se într-un final a fi temelia inconștientă a acestora, 
partea întunecată a fondului din spatele inconştientului colectiv. 

Despre originea transcendentă a răului absolut asumat de către arhe- 
tipurile negative, Jung consideră totuşi că nu se poate pronunţa psihologia 
și cu precădere psihanaliza, orice incursiune și extrapolare teoretică în 
această sferă fiind incompatibilă cu exigenţele cercetării ştiinţifice, deci 
suspectă de misticism. Dar fenomenul reapariției simbolismului arhetipal 
negativ şi al erupției zonelor negative din conținuturile inconştientului 
colectiv este un fapt evident chiar și în afara explorărilor psihanalitice, 
el dă măsura crizei în care omul modernităţii s-a adâncit după anunţul 


nietzscheean al morții lui Dumnezeu. Dacă imaginea, reprezentarea arhetipală 

centrală, este cea a lui Dumnezeu, atunci dispariția sa nu poate lăsa un vid, 
o absenţă deplină*?. 

Într-un astfel de caz, inconştientul colectiv și cel individual ar fi 
prinse într-un colaps total, vidul central absorbindu-le energia psihică. 
S-a impus în consecință înlocuirea acestui arhetip central, considerat 
defunct, cu un alt arhetip, capabil să preia funcţionalitatea celui dintâi. 
Indiferent care au fost opțiunea sau opţiunile inconştientului omenirii 
pentru noul arhetip, rezultatul presupusei înlocuiri arhetipale s-a concre- 
tizat prin totalitarismele și conflictele mondiale ale secolului al XX-lea. În 
acest context, s-a încercat o reformulare a profeţiei niezscheene ce anunţa 
moartea lui Dumnezeu, ea dobândind sensul de retragere, de ascundere a 
Divinităţii. În evul ascunderii sau al autoeclipsării Divinităţii, ființa umană 
și-a aservit energia psihică unor arhetipuri negative, adorând simbolistica 
acestora şi ascultând orbeşte de pulsiunile Thanatosului, pulsiuni sesizate 
şi de analitica freudiană, care le-a aşezat alături de cele ale libidoului. 
Morala primordială arhetipală a fost neglijată total, simțământul, cugetul 
sau acea Vox Dei au fost obturate complet, în acest sens afirmându-se lipsa 
de conştiinţă şi absentarea compasiunii. 

Dezechilibrul psihic colectiv a fost astfel concretizat, iar în opinia lui 
Jung, nevroza colectivă a preluat controlul asupra întregii omeniri, generând 
fluxul distrucţiei nestăvilite. Este una dintre probele cele mai elocvente 
ale puterii inconştientului colectiv și ale arhetipurilor sale de a determina 
cursul şi evoluţia destinului uman general și individual. Menţionând 
cazul interpretării freudiene a uneia dintre cele mai remarcabile creații 
aparținând lui Leonardo Da Vinci, Jung atrage atenţia asupra posibilității 
de a fi confundat inconştientul colectiv cu cel individual, reducându-i-se 
astfel din importanţa și valoarea sa la nivelul comportamentului psihic 
uman. În esenţă, fiecare ființă umană este conexată inconștient cu acest 
univers de susținere generală a energiilor psihice universale, cu acest 
fundal al cărui sistem și origine finală rămân în mare parte un mister, 
așa cum și spiritul omului constituie o enigmă cu dinamici imprevizibile 


şi expresii nedecriptibile. 


42 Bondor, George, Dansul măştilor. Nietzsche şi filozofia interpretării, Editura Humanitas, 
București, 2008, p. 256. 

[II.1.4. Surse ale manifestărilor simbolic-arhetipale: experiența onirică, 
imaginația activă şi ideile exprimate pe fondul delirului bolnavilor 
psihici, stărilor de transă sau viselor prezente în primul interval al 
copilăriei. Datele conștiente, arhetipurile individuale şi arhetipurile 
colective. Echilibrul psihic al pacientului drept prioritate morală a 
demersului psihoterapeutic în raport cu tendinţa cercetării non- 
empatice. Psihanalistul ca hermeneut al simbolisticii inconştientului 
arhetipal colectiv şi individual 


Desigur, încercarea de a demonstra ştiinţific şi extrem de argumen- 
tativ existenţa arhetipurilor este un demers extrem de complex și anevoios. 
Pentru Jung, ceea ce importă aici este reperarea categoriilor relevante de 
surse ale manifestărilor simbolic-arhetipale. Aceste surse pot constitui, 
totodată, şi probe ce vin în sprijinul confirmării existenţei arhetipurilor și 
a expresiei lor simbolice. O primă sursă postulată de către Jung, o constituie 
experiența onirică sau visul*%. Analiza visului trebuie să fie capabilă să deli- 
miteze trei aspecte diferite sau trei factori informaţionali separați. Este 
vorba despre datele conștiente, arhetipurile individuale şi arhetipurile colective. 

Dacă fiecare dintre noi deținem multiple şi diferite informații care ne 
parvin în stare conștientă, din interrelaționările şi percepțiile zilnice, atunci 
este firesc ca aceste infomaţii să reapară în cadrul viselor destul de frecvent. 
Este cunoscut faptul că se poate visa adesea o persoană sau o situație care 
au fost întâlnite de curând. Comparativ cu realitatea, în planul desfășu- 
rărilor onirice, aceleași personaje sau contexte sunt poziționate și reansam- 
blate în mod diferit, dar informaţia sau, mai precis, conţinutul de lucru şi 
construcție al visului rămâne unul preluat şi adaptat din realitatea spaţio- 
temporală cotidiană. 

Simbolurile arhetipale individuale sunt, la rândul lor, un alt material 
pentru construcţia scenariului oniric. Aşa cum a fost deja amintit, incon- 
ştientul personal sedimentează de-a lungul evoluţiei individuale diferite 
imagini ale exprienţelor și întâlnirilor ce au influenţat destinul personal 
din anii copilăriei și până în prezent. Aceste amintiri staționează în zona 
inconştientului personal şi erup în palierele simbolice deschise de universul 


oniric. In esenţă, ele sunt date sau informaţii care au fost cunoscute în 


+5 Jung, Carl Gustav, Dinamica..., loc. cit., p. 351. 

trecut, dar apoi s-au retras în spatele conștientului, dincoace de acesta. 
În cadrul visului ele revin pe scară largă și aici intervine procesul de 
modificare, de repoziționare, de adaptare la un nou registru arhitectural. 
Visătorul va trăi şi va întâlni, în cadrul experienţei onirice, informaţii, 
mai precis amintiri care sunt rearanjate conform unui alt scenariu decât 
cel al realităţii pe care a trăit-o. Aceste amintiri devin, prin intermediul 
procesului de sedimentare şi acumulare la nivelul inconştientului indivi- 
dual, arhetipuri capabile să acceadă spre conștient sau să survină simbolic 
în universul visului. 

Cazurile onirice frecvente abordate de Jung indică, spre exemplu, 
cum amintirea unei locaţii sau a unei persoane devine ulterior o imagine 
arhetipală personală. Amintirea mamei poate reapărea frecvent, sub forma 
unui arhetip individual care, cel mai adesea, este pozitiv, întruchipând o 
autoritate morală pozitivă ce dă glas imperativelor moralei primordiale 
arhetipale. De asemenea, o locaţie din copilărie de care se leagă senzații 
plăcute va putea reapărea în vis sub forma arhetipală a unui loc luminos, 
ce indică începutul unei etape pozitive şi liniștite în viaţă. Dar, consideră 
Jung, problema cea mai importantă o constituie ajungerea la arhetipurile 
inconştientului colectiv drept elemente onirice şi recunoașterea lor în raport 
cu celelalte două categorii de informaţii amintite mai sus. 

Pentru un asemenea demers, se impune în primul rând un dialog 
extrem de atent și analitic între visător și medicul psihoterapeut. Medicul 
trebuie să cunoască foarte bine capacitatea pacientului de a spune ade- 
vărul şi de a nu fi influenţat involuntar de anumite rețineri psihice sau 
stereotipuri. Visătorul este primul şi cel mai important traducător şi inter- 
pret al viselor proprii, consideră Jung. Astfel, în cadrul dialogului cu 
psihoterapeutul, el trebuie să identifice acele motive arhetipale apărute 
în vis şi care ţin de viața sa personală, trebuie să identifice acele amintiri 
care acum au devenit simboluri arhetipal-onirice. Totodată, se impune 
ca, prin intermediul unui efort de focalizare a atenţiei psihice, asistat de 
psihanalist, visătorul să departajeze acele informaţii survenite din contactul 
conștient cu mundaneitatea prezentă. 

Dacă aceste operaţiuni de identificare și ordonare reuşesc, atunci se 
poate observa ce conţinuturi rămân neîncadrate, ce substanţe onirice nu 


pot fi așezate în nici una din grupele informaţionale realizate. Când se 

constată existența unor asemenea date, a căror sursă rămâne necunoscută 
sau neidentificabilă pentru visător, poate apărea bănuiala că aceste date 
aparțin inconştientului colectiv și sunt imagini arhetipale revelate din uni- 
versul acestuia. Straneitatea, unicitatea și nefamiliaritatea unor astfel de 
informaţii în raport cu viaţa și amintirile visătorului devin caracteristici 
care indică survenirea arhetipală din zona inconştientului colectiv. 

O a două sursă a manifestărilor arhetipal-simbolice, Jung o identifică 
în ceea ce el numește imaginația activă“. Baza de plecare a sesizării şi 
analizării acestui fenomen o constituie tot visul. Este vorba despre faptul 
că majoritatea experiențelor onirice abundă de structuri fantasmatice, 
structuri pe care Jung încearcă să le obțină și prin stimularea imaginaţiei 
creaționale la pacienţii săi. Adesea, amintirea fantasmei arhetipale din 
vis, odată cu trezirea și întreruperea somnului, este diminuată, redusă 
informaţional astfel încât date importante ale modului de erupție simbolică 
a unui arhetip sau grup de arhetipuri se pot pierde ireversibil. Prin invitația 
de a realiza un univers fictiv, deci de a imagina și povesti o fantezie, paci- 
entului i se deschide palierul dinspre conștient spre modulaţiile arhetipale 
inconștiente, acestea fiind adesea redate simbolic în fantezia descrisă. 
Lăsând imaginaţia liberă sau lăsându-se purtat de construcţiile dezinvolte 
ale acesteia, pacientul poate exprima simbolic arhetipuri intense, a căror 
influență asupra comportamenului său conştient se poate dovedi extrem 
de intensă. 

Aici se poate evidenția rolul excepțional manifestat de activităţile 
creative precum pictura, literatura sau poezia în aducerea la suprafața 
conștientului, în formele simbolice aferente, arhetipuri individuale dar, 
mai cu seamă, arhetipuri colective. Pentru gândirea lui Jung“ nu există 
în artă și cultură generări activ-armonice de simple fantezii aleatorii. 
Dimpotrivă, ceea ce este numit astfel se dovedește adesea a fi expresia cea 
mai fidelă a unor matrițe arhetipale funcționale la nivelul inconştientului 
colectiv. Riscul acestei metode de sesizare a structurilor arhetipale, prin 
intermediul imaginaţiei active şi prin stimularea acestei imaginaţii drept 
sursă a erupțiilor simbolice de tip arhetipal, îl constituie în opinia lui Jung 
posibila pierdere a pacientului în propriul univers imaginativo-arhetipal. 


+4 Ibidem, p. 352. 
+5 Jung, Carl Gustav, Despre fenomenul... loc. cit., pp. 74-83. 

Concret, există aici posibilitatea nedorită ca pacientul să se îndepărteze 
excesiv de sfera realităţii, decuplându-se de la evidenţele percepţiei con- 
ştientului. Poate avea loc într-o astfel de situație o rătăcire în abisul propriu, 
ceea ce lasă cale deschisă apariţiei nevrozei. Psihoterapeutul, consideră 
Jung, nu trebuie să se lase fascinat de universul arhetipal nelimitat ce se 
poate întrezări aici, sacrificând echilibrul psihic al unui pacient pentru acest 
miraj de cunoştinţe unice, exploatând fără reținere universul pacientului. 
Moralitatea specialistului trebuie să fie recunoscută drept un reper situat 
deasupra oricăror tendinţe de explorare a psihicului uman. 

O a treia sursă pentru erupția simbolisticii arhetipale o constituie 
ideile exprimate pe fondul delirului bolnavilor psihic a stărilor de transă 
sau viselor prezente în primul interval al copilăriei. Fondul iniţial pentru 
aceste experienţe nu este generat de către medicul psihoterapeut, el doar 
ia cunoștiință de existența acestuia și intră în contact cu formele sale de 
manifestare. O boală psihică nu este declanșată de psihoterapeut, el o 
constată și încearcă realizarea diagnosticării și posibilei vindecări. De 
asemenea, stările de transă sau visele premature reprezintă manifestări 
independente în raport cu operaţionalitatea psihoterapeutică, ele nu sunt 
determinate sau activate de către aceasta. Și în asemenea cazuri, medicul 
psihoterapeut constată, observă şi încearcă ameliorarea sau chiar rezolvarea 
unei posibile stări patologice, dacă se constată prezența acesteia. 

Materialul simbolisticii arhetipale, care este expus în cazul delirului, 
transei sau visului prematur, impune o cercetare psihanalitică capabilă 
să departajeze între structuri inconștiente de factură inividuală şi cele de 
natură colectivă. O astfel de cercetare, consideră Jung, implică o aprofun- 
dare în anchete empirice care vizeză cu precădere detalii din viața subiectului 
vizat, elemente ce pot indica sursa simbolurilor arhetipale evaluate. Adesea, 
ceea ce pare a fi un simbol arhetipal colectiv se dovedeşte a fi, după un 
asemenea demers de sondări statistice la nivelul existenţei individuale, o 
structură simbolică arhetipală individuală, deci generată şi elaborată doar 
în aria de experienţă a persoanei respective. Fantasmele unui delirant, cele 
emise pe fond de transă sau visate de către un copil situat între trei și cinci 
ani se pot dovedi a fi doar producţii inconştiente ce ţin de experienţele 
personale. Numai o foarte riguroasă cunoaştere a vieții acestora ne poate 
permite bănuiala de a considera o anumită formaţiune simbolică, manifestă 
prin delir, transă sau vis prematur, drept imaginea unui arhetip colectiv. 

Există totuși situaţii în care, susține Jung, se relevă indubitabil pre- 
zenţa unei astfel de imagini. Este situaţia când nici un indiciu, nici o dată 
importantă din viaţa unui subiect uman nu conduc către imaginea arhe- 
tipală survenită prin stările menţionate de aberaţie delirantă, exacerbare 
afectivă de tip transă sau experienţa onirică din copilăria timpurie. Atunci 
când se observă o incompatibilitate flagrantă între parcursul vieții unei 
individualități umane şi astfel de imagini arhetipale ce se desprind dinspre 
interioritatea sa psihică, se poate spune, în opinia lui Jung, că aceste 
imagini sunt simboluri arhetipale colective ce au urcat dinspre inconştientul 
colectiv. Trebuie așadar, ca probă departanjantă, constatarea unei astfel de 
intense discrepanțe între realitatea vieţii respective şi conţinutul arhetipal 
manifestat şi expus simbolic. 

Jung evocă adesea cazuri ale propriilor pacienţi, a căror evoluţie în 
viață o studiase în detaliu şi care prezentau, în stare de accelerare a delirului 
sau transei, date simbolice total neașteptate și neconforme cu mediul infor- 
maţional al întregii lor vieţi. Nu rareori Jung evocă situaţiile clinice pe care 
a trebuit să le gestioneze, în care un pacient cu o pregătire medie şi o viață 
rudimentară ajunge să exprime înalte cunoştinţe și simboluri arhetipale 
imposibil de cunoscut pentru stilul și parcursul de viaţă al unui astfel de 
om. Totodată, Jung, sesizează prezenţa erupţiilor arhetipale şi la nivelul 
conştientului unor copii de vârstă extrem de redusă, în raport cu adâncimea 
simbolică a celor trăite de ei în cadrul diferitelor experienţe onirice sau de 
imaginaţie activă. Sunt date simbolice incompatibile cu experienţa limitată 
a unui copil aflat la o vârstă în care o multitudine de funcții psihice există 
doar în mod latent. Într-un astfel de context, susține Jung, copilul respectiv, 
delirantul sau cel aflat în transă reprezintă doar medii de tranzit prin inter- 
mediul cărora inconştientul colectiv își proiectează simbolic arhetipurile. 

Cazul poate fi asemănător şi cu marii creatori în cultură şi artă, 
posibilitatea ca genialitatea lor să fie un palier deschis sau de acces pentru 
erupția datelor arhetipale din inconştientul colectiv fiind o teză deloc 
neglijabilă. Problema ce se impune aici pentru medicul psihanalist este 
capacitatea de a delimita, în esenţă, sedimentele inconștiente personale de 
cele colective, datele generate de experiența personală, progresivă dinspre 
primii ani ai copilărie și până în prezent, în raport cu datele emise din 


experienţa colectivă a omenirii. Pentru îndeplinirea unui astfel de obiectiv, 

psihanalistul trebuie să facă apel nu doar la elaborarea unei statistici 
psihologice a vieţii subiectului uman vizat, dar şi la dimensiunile ample 
ale antrolopogiei, religiei, artei şi culturii în ansamblul ei“. 

Dar poate mai important se dovedește a fi asumarea atitudinii și 
perspectivei hermeneutice. Psihanalistul trebuie să fie un hermeneut, un 
interpret al simbolisticii ce îi este expusă, astfel încât să poată ajunge la 
esenţa arhetipală a materialului supus investigaţiei. Este vorba despre 
un demers constant de interpretare deschisă, care face apel la multiple 
paliere de manifestare a spiritului, visul, stările delirante sau de transă 
necunoscând o încadrare precisă doar într-un singur registru simbolic. 
Un arhetip colectiv se poate expune, prin intermediul acestor stări, într-un 
simbol împrumutat din arealul mitologiei, al teologiei sau al unui trecut 
istoric apus de multă vreme. Prin intermediul actului interpretativ, psiha- 
nalistul accede la aceste posibile surse pentru materialul simbolic-arhetipal 
și reuşeşte o paralelă analitică între simbol şi ceea ce el simbolizează. 
Dacă odată cu autori precum Friedrich Schleirmacher sau Wilhelm Dilthey, 
hermeneutica intră în sfera de competenţă a filozofiei“, dezvoltându-se 
dinspre arealul cercetărilor teologice asupra textului biblic“, se poate 
spune că prin demersurile dezvoltate de gândirea psihanalitică jungiană, 
ea se intersectează constant cu dimensiunea exploratorie psihanalitică. 

Desigur, inserarea tehnicii hermeneutice la nivelul cercetării psihana- 
litice poate ridica acuzaţia, reluată de altfel adesea, de subiectivism. Jung 
a considerat că acest subiectivism nu este altceva decât aspectul uman al 
demersului cercetărilor psihanalitice. Încercarea de a fi strict obiectiv și 
raționalist l-a așezat pe Freud, spre exemplu, în postura unui subiectivism 
exacerbat, având la bază credinţa exagerată în axiomaticile ştiinţifice ale 
secolului al XIX-lea. Încercarea de a evita subiectivismul poate, aşadar, 
să proiecteze către un subiectivism radical. Trebuie să recunoaştem, con- 
sideră Jung, natura uman-subiectivă a tuturor demersurilor de cercetare 
psihologică și faptul că psihanalistul este, la rândul său, predispus fluc- 
tuaţiilor psihice. În acest contex, subiectivismul se relevă a fi o componentă 


+ Jung, Carl Gustav, Arhetipurile..., loc. cit., pp. 55-63. 

17 Bondor, George, Paul Ricoeur and The Biblical Hermeneutics, în Journal for the Study of 
Religions and Ideologies, vol. 9, nr. 27, 2010, p. 209. 

+5 Ricoeur, Paul, Conflictul interpretărilor, Editura Echinox, Cluj-Napoca, 1999, p. 8. 

firească a tuturor demersurilor creative și exploratorii umane, inclusiv 
logica, ca instanţă a legilor raţiunii, nefiind ocolită de această realitate“. 
Obiectivitatea ştiinţifică ar presupune o excludere a sentimentului, 
adică a bucuriei descoperirii şi a motivaţiei afective inițiale. Însă adesea, 
chiar principiul central al unei probelmatici, chiar temeiul în jurul căruia 
gravitează o sferă de informaţii ce urmează a fi supusă dezbaterii și cer- 
cetărilor poate fi interpretabil și nu se comportă asemenea unui adevăr 
dispus încadrărilor strict raționale“. Psihanaliza trebuie să își asume această 
relativitate, care nu semnifică imposibilitatea unei arhitectonici, dar este 
vorba despre o arhitectonică specială, ce nu se conformează imperativelor 
raționalității formale. Domeniul în care poate se relevă cel mai pregnant 
pentru psihanalist acest gen de arhitectură specială, acest tip de logică aparte, 
îl constituie universul oniric, visul cu organizarea lui simbolică deplin 
diferită în raport cu imperativele spaţio-temporale ale lumii cotidiene. 
Confruntat cu această organizare ingenioasă, psihanalistul va trebui să 
îşi asume demersul interpretativ, calea hermenuticii şi a corelărilor cu 
repere din artă, cultură şi religie. El va trebui să menţină discursul logic, 
dar să îl aşeze paralel cu înţelegerea și traducerea universului alogic al 


visului și al dimensiunii arhetipale în general. 


III.2. Manifestări arhetipal-simbolice și impactul lor moral 


[II.2.1. Studiu de caz asupra unui paranoic: revelarea dinamicii 
arhetipale la nivelul simbolic al delirului schizofrenic. Simbolistica 
arhetipală a Divinităţii solare ca prezenţă imagistică în viziuni 
nevrotice dar și în creaţiile artistice. Realitatea arhetipală a omului 
ancestral. Trăirea arhetipului şi trăirea numinos-hierofanică. Prezenţa 
reperelor moralei primordial-arhetipale în experiența acestor trăiri 


Jung relatează de-a lungul elaborării întregii sale opere exemple 
multiple din îndelungata sa carieră clinică de psihiatru, care vin în spri- 
jinul tezei ce susține existenţa inconştientului colectiv şi a structurilor 
sale arhetipale. Unul dintre aceste exemple descrie întâlnirea sa din anul 
1906 cu un pacient care suferea de schizofrenie paranoidă. Acesta se 


+ Florian, Mircea, Logică și epistemologie, Editura Antet, București, 1996, p. 76. 
40 Bachelard, Gaston, Psihanaliza focului, Editura Univers, București, 1989, pp. 1-4. 

adresează lui Jung, tânăr medic pe atunci, de la o fereastră a sanatoriului 
unde se afla internat, întrebându-l insistent dacă nu vede formațiunea 
cilindrică, tubulară ce se prelungeşte din soare, prin acest dispozitiv astrul 
solar generând curenţii de aer ai pământului, mișcările atmosferei şi ale 
vântului. La acel moment, mărturiseşte Jung, cunoştinţele sale referitoare 
la mitologie și arheologie erau extrem de reduse, iar cercetarea istoricului 
pacientului respectiv nu a dus la nici o descoperire a unei legături sau 
intersectări a acestuia cu marea cultură mitică şi religioasă a omenirii. 
Ascultând această interogare, Jung şi-a utilizat cunoştinţele de psi- 
hologie pe care le deţinea la acel moment, iar confirmarea faptului că 
pacientul suferă şi de excesul unei grandomanii excesive, considerându-se 
Divinitatea sau Fiul acesteia, l-a condus la concluzia iniţială că se află în 
faţa unui caz de mozaic informaţional pe fondul unei schizofrenii delirante. 
Conform acestei prime opinii, relatarea pacientului era o compoziţie aleatorie 
de informaţii și date fracţionate, a căror omogenizare gravita în jurul 
unui exces paranoic la nivel afectiv, mental şi comportamental. Jung şi-a 
notat acest episod clinic şi ulterior a revenit asupra sa în baza notărilor 
întocmite. Mai precis, aşa cum el mărturiseşte, după trecerea a patru ani, 
timp în care începuse studiul mitologiei, a lecturat o importantă lucrare 
apărută în 1910, scrisă de către un reputat filolog şi mitolog, Albrecht Dieterich. 
Această scriere analiza un vechi papirus grecesc, în care este cuprinsă 
o liturghie dedicată zeului Mithra. Este vorba despre un text ce poate fi 
privit drept un îndrumător spiritual, o elaborare axiomatică cu funcția de 
ghidaj religios. Stilul și elementele simbolice îl recomandă ca aparținând 
spiritualităţii mistice alexandrine, existând multiple asemănări cu arhitec- 
tonica terminologică din Corpus Hermeticum. Acest text conţine, printre 
alte imperative şi norme, solicitarea pentru cel credincios de a inspira de 
trei ori privind spre discul solar, în cadrul unui ritual zilnic. Textul dă 
asigurări că cel care va realiza acest procedeu cu maximă credinţă şi serio- 
zitate va simţi desprinderea de sol şi ascensiunea în sferele superioare ce 
învăluie astrul solar, privit drept Zeul-soare. De acolo, credinciosul va observa 
cum, printr-o anumită prelungire tubulară, soarele suflă curenţii vântului, 
mişcându-se constant între extremitatea panoramică vestică şi cea estică. 
Acest text antic trebuie, în opinia lui Jung, apreciat în contextul istoric 
și spiritual al apariţiei sale. Elementele transmise de autori precum Philo 

Iudaeus despre acest mediu cultural și teologic ne arată, susține Jung, posi- 
bilitatea unor asemănări cu viziunile creştinismului primar, Hristos revelat 
fiind adesea descris ca un astru solar, drept un nou soare care induce 
renașterea finală a întregii omeniri. Aceste indicii istorice ne conduc deja, 
în opinia lui Jung, la ideea că ne aflăm în faţa unei imagini arhetipale 
desprinsă din inconştientul colectiv. Este vorba despre experienţa trăirii 
mistice a Divinităţii, indiferent cărei religii îi aparţine această experienţă 
extatică. În contextul în care se observă fenomenul repetiției aceleiași 
imagini simbolice, sau reapariţia aceluiași motiv simbolic în cadre ce com- 
portă o mare similitudine, se poate concluziona că ceea ce survine este 
un motiv arhetipal, un arhetip al inconştientului colectiv, care accede dinspre 
acesta spre conştientul universal al omenirii, exprimându-se şi concreti- 
zându-se la nivelul unor imagini arhetipale extrem de asemănătoare. 

Totuși, în această situaţie, este posibilă încă exercitarea unei îndoieli 
prin care se poate acuza lipsa de temei a susţinerii existenţei unei acțiuni 
arhetipale comune, criticii putând invoca, spre exemplu, faptul că aceste 
imagini sunt asemănătoare pur şi simplu datorită influenţării și preluării 
reciproce a anumitor simboluri și teme teologice la nivelul diferitelor 
religii, unele apropiate spaţio-temporal. Dar în cazul pacientului care redă 
o imagine atât de asemănătoare cu cea descrisă în textul antic evocat, 
nedeținând un bagaj cultural adecvat, mărturisindu-i această viziune unui 
psihoterapeut care, nici el la acel moment, nu deținea astfel de cunoș- 
tinţe, deci nu putea să modifice inconștient informaţia printr-o percepţie 
subiectiv-interpretativă, teza erupției simbolice a unui arhetip ancestral pare 
a fi plauzibilă. 

Jung continuă analiza cazului întâlnit în tinereţe, subliniind câteva 
trăsături comportamentale manifestate de pacientul respectiv. El se adresa 
medicului cu încredere şi bunăvoință, expunându-şi viziunea calm și 
detaliat, fără urmă de agresivitate sau fracționări verbale. Tonul nu deținea 
nuanţe oficiale sau protocolare, ci mai degrabă tendinţele unui discurs 
prietenos, apropiat, jovial. Toate aceste elemente l-au condus pe Jung, în 
analiza sa clinică, la concluzia că pacientul, în delirul său schizofrenic, se 
considera pe sine un iluminat mistic, iar pe medicul psihanalist un ucenic 
capabil să-l înțeleagă şi să transfere posterităţii tezele înţelepciunii sale. 
Abordarea medicului de către pacient a fost privită de către Jung drept o 

invitaţie de participare la viziunea sa, considerată o revelație mistică 
inaccesibilă celui neinițiat. Mai mult, pacientul, prin mişcări corporale 
repetitive, indica ideea unei identificări cu astrul solar, astfel încât uneori 
el însuși ar fi fost cel care sufla vîntul și genera mișcările atmosferice, el 
însuși ar fi fost zeul solar*!. 

Dacă reamintim faptul că această imagine a fost întâlnită și în textele 
apocalipsei creştine, unde Hristos este descris şi asemănător unui astru 
solar, atunci pretenţia patologică a pacientului de a se identifica adesea 
cu Hristos se relevă a avea o motivaţie în contextul bolii severe psihice 
de care el suferă. Și aici, îşi continuă Jung analiza, sunt semnele unei 
manifestări arhetipale, în sensul că actul identificării ritualice cu astrul 
solar este recunoscut și atestat de autori timpurii precum Apuleius, apoteza 
solară fiind prezentă în cadrul misterelor lui Isis. De asemenea, ideea 
vântului suflat dinspre astrul solar sau a acelui suflu divin cu semnificația 
de undă creatoare ce dăruiește viață sau fecundează întru spirit materia 
este o teză ancestrală ce trimite la prezenţa unui arhetip din cadrul incon- 
știentului colectiv. Poate fi amintit, spre exemplu, mitul genezei vetero- 
testamentare, în care se evocă suflarea de viaţă trimisă de către Dumnezeu 
peste Adam. Simbolistica antică și cea medievală abundă în acest gen de 
reprezentări arhetipale, adesea, cum susţine Jung, imaginea solară aflân- 
du-se într-o joncțiune mitic-semnificativă cu imaginea vântului ce mişcă, 
reînnoiește şi poartă seminţele vieţii. 

Pentru Jung, viziunea pacientului schizofren întâlnit la începutul 
practicii sale clinice indică un cumul de arhetipuri ale inconştientului 
colectiv, arhetipuri ce răzabat cu uşurinţă printr-un conştient rarefiat şi 
perforat de afecțiunea psihică severă. Jung menţioneză deseori faptul că 
imaginile arhetipale pot erupe cu mult mai mare ușurință în cazul unor 
diminuări considerabile la nivelul conținutului conştientului activ. Aceste 
diminuări se manifestă cu precădere în cazurile bolilor psihice, dar și în 
situaţiile diferitelor stări precum cele de comă, somn, impact neurotoxic 
sau sub efectul substanţelor halucinogene. Practic, odată cu diminuarea 
structurilor active ale conştientului și, deci, odată cu pierderea conexi- 
unilor importante cu realitatea mundană, conținuturile inconștiente pot, 


cu mult mai mult lejeritate, să pătrundă la nivel conștient etalându-se 


451 Jung, Carl Gustav, Arhetipurile..., loc. cit., p. 64. 

simbolic prin apariţii multiple. Fidel acestei idei, Jung își concentrează 
eforturile psihoterapeutice pe aceste apariţii-viziuni din cadrul experi- 
enţei onirice şi din arealul bolilor psihice, scopul explorărilor sale fiind 
cercetarea cât mai cuprinzătoare a mecanismului inconştientului colectiv 
şi a dinamicii arhetipurilor sale. 

Viziunea pacientului evocat indică așadar, în opinia lui Jung, un 
complex arhetipal ce ţine de inconştientul colectiv. Continuându-și argu- 
mentarea, Jung realizează faptul că imaginea prelungirii tubulare din astrul 
solar, privit ca prezenţa Divinităţii, prelungire prin care suflul divin este 
conferit creației cosmice, se întâlneşte în diferite secvenţe ale spiritualităţii 
universale. Unele picturi medievale creștine având ca temă evenimentul 
Bunei Vestiri reprezintă coborârea Sfântului Duh prin intermediul unei 
prelungiri tubulare dinspre tronul Divinităţii solare. Sfântul Duh este aici 
redat drept un suflu divin generator de viață și lumină eternă. Adesea sunt 
redate scene ale coborârii prin intermediul acestei prelungiri tubulare a 
Pruncului Divin către Sfânta Maria, iar în acest mod personaje centrale 
pentru teologia creştină devin subiectele unei imagini cu substrat arhetipal. 
Această constatare nu vine să lezeze în nici un mod credința creștină, ci 
doar să indice că în interiorul trăirii mistice creștine sunt activate structuri 
arhetipale primare, ca ustensile ce pot fi subordonate unei astfel de intense 
experienţe religioase. Tipologia funcționării psihicului uman nu comportă 
derogări semnificative în cazul exercitării unei anumite credinţe religioase, 
ci dimpotrivă, ea se manifestă fidel structurilor sale și în interiorul acestor 
experienţe extatice. 

Relatarea despre cazului pacientului cu schizofrenie paranoidă întâlnit 
de Jung la începuturile carierei sale psihoterapeutice nu vine, așa cum 
Jung însuşi o mărturiseşte, să generalizeze conexiunea dintre imaginile 
delirante prezente în cazurile de patologie psihică şi structurile arhetipale 
ale inconştientului colectiv. Dimpotrivă, Jung consideră că se impune 
pentru fiecare astfel de caz o analiză sau, mai precis, o anchetă clinică 
serioasă, astfel încât să se delimiteze apariţia reală arhetipală de alte surse 
psihice. Din acest motiv și analiza viselor trebuie supusă unei la fel de 
exigente analize, pentru a nu se potenţa confuzii și erori ce se pot întoarce 
argumentativ împotriva teoriei existenţei arhetipurilor și a inconştientului 


colectiv. Materialul clinic trebuie, așadar, să fie vast şi extrem de bine 

cercetat, astfel încât argumentele aduse în favoarea posibilei surveniri a 
unor imagini arhetipale pe fondul schizofreniei sau în regim oniric să 
poată fi multiple şi foarte consistente. 

Ceea ce indică cazuri patologice precum cel evocat mai sus nu este 
că la baza tuturor viziunilor se află formaţiuni arhetipale colective sau 
individuale, ci că există multiple viziuni care se întemeiază pe aceste for- 
maţiuni, constituindu-se astfel în una dintre cele mai substanţiale probe 
în favoarea existenţei și influenţei lor asupra trăirilor, gândurilor și com- 
portamentului uman. În anumite aspecte, cazul bolnavului schizofren se 
aseamănă cu trăirile și comportamentul omului arhaic în raport cu emisiile 
simbolice din zona inconştientului colectiv arhetipal“. Modernitatea este 
marcată de manifestarea simbolică a unor arhetipuri extrem de intense, 
dar acest fapt se doreşte a fi mascat, disimulat prin diferite artificii de ordin 
ideologic sau chiar religios. 

În schimb, în cazul omului arhaic, trăirea arhetipului şi a conținuturilor 
inconştientului colectiv era una transparentă, declarativă, expusă tuturor. 
Riturile religioase, miturile, legendele întemeietoare sau comportamentul 
cotidian se contopeau într-o simbioză ce lăsa să se releve raportarea directă 
la factorul arhetipal, tot astfel cum întregul discurs şi comportament 
patologic al schizofrenului gravitează expus în jurul câtorva complexe 
arhetipale primare. Desigur, viaţa şi ţinuta omului primitiv nu pot fi cata- 
logate ca fiind de aceeași factură cu cea a bolnavului psihic, dar raportarea 
la reperele inconștiente arhetipale şi exprimarea deschisă a acestei raportări 
sunt extrem de asemănătoare. Pentru omul arhaic, realitatea existenţei 
sale individuale și colective nu poate fi gândită decât ca o formă de imitare 
a arhetipalului, fie el înțeles ca reflexie a ordinii cosmice, ca centrul divin 
al lumii sau drept voinţă a zeilor“. 

În acest sens, se poate vorbi de irumperea sacrului în dimensiunea 
profanului, o irumpere care pentru omul primitiv este un fapt extrem de 
apropiat, consumându-se aproape constant, practic tranzitând întregul 
palier al profanului. Acest fenomen al izbucnirii unui altceva, fenomen 
denumit de Rudolf Otto drept o deschidere a numinosului sau de către 
Mircea Eliade ca hierofanie, poate fi înţeles și ca erupție arhetipal-simbolică 


“2 Jung, Carl Gustav, Arhetipurile..., loc. cit., pp. 65-67. 
43 Eliade, Mircea, Mitul eternei reîntoarceri, Univers Enciclopedic, Bucureşti, 1999, p. 13. 

în cadrele conștientului**. Jung își asumă această ultimă perspectivă, dar 
nu neagă niciodată posibilitatea ca atât termenul de numinos, cât și cel 
de hierofanic să indice, în esenţă, factorul arhetipal al inconştientului 
colectiv, factor căruia nu i-a respins posibilitatea deschiderii spre o zonă 
divin-transcendentă. 

Ideea comună a acestor viziuni şi terminologii distincte este susținerea 
existenței unei zone primordiale spirituale de fundal, care nu se înscrie 
în cadrele spaţio-temporalului, deținând propriile sale reguli de manifestare 
şi expresie, legi care nu pot fi judecate după standardele raţionalității strict 
logice. Legătura cu arhetipalul este revelată atât în starea de credință 
extatică, cât și în cea de tip oniric sau nevrotic. Pentru Jung, psihanaliza 
trebuie să fie interesată de existenţa şi activitatea zonelor arhetipale, dar 
ea trebuie constant să ţină cont şi de solicitările acestei sfere, care pot fi 
adesea de ordin moral sau gnoseologic. Astfel, prin intermediul joncțiunii 
cu dinamica arhetipală inconştientă se pot cristaliza informaţii ancestrale 
sau de natură necunoscută, dar şi evidențele unui bine şi rău absolute, 
evidențe ce pot constitui parte a experienței numinoase sau hierofanice. 


III.2.2. Arhetipurile ca forme deschise conţinuturilor psihice incon- 
știente. Delimitarea jungiană de înţelegerea lor drept reprezentări 
inconștiente. Postularea jungiană a structurilor arhetipale drept 
mitologeme tipice sau factori psihici primordiali. Teza autonomiei 
inconștientului colectiv și a formațiunilor sale arhetipale. Mitul, 
basmul, legenda ca medii arhetipale. Naivitatea mitologică și 
realitatea arhetipală a omului primitiv. Identificarea inconștientului 
drept conştient în universul mitic primitiv. Învestirea arhetipală 
a naturii. Arhetipul infans. Realitatea moralei arhetipale a vieţii 
mitico-primitive 
Din perspectiva analitică jungiană, fiecare individualitate psihică 
deţine structuri precondiționate, independente, forme-predispoziţii, matrițe 
inițiale inconștiente, care sunt dinamice şi constant operaţionale. Din pro- 
funzimea telurică a psihicului personal, ele pulsează instinctiv și acced 
spre structura de suprafață a conștientului. Afectivitatea, gîndirea şi acti- 


vitatea empirică sunt profund marcate de aceste formaţiuni inconștiente, 


44 Eliade, Mircea, Sacrul și profanul, Editura Humanitas, București, 1995, pp. 5-8. 

denumite de către Jung arhetipuri. Deşi îşi fac simțită prezenţa și influența 
de la nivelul inconştientului individual, ele nu aparțin acestuia, ci se 
revendică dintr-o structură mult mai profundă şi nemărginită, structură a 
sedimentărilor informaţionale a căror sursă rămâne adesea necuantificabilă. 

Această structură, postulată de Jung ca fiind inconştientul colectiv, 
deţine întreaga dimensiune precognitivă a omenirii, întregul tezaur de 
pulsiuni şi tendinţe inconștiente la care raționalitatea conștientă nu deține 
un acces direct. Inclusiv opțiunile care par extrem de raționale pe care și 
le-a asumat omenirea, adesea erau dictate sau influențate de mobilităţile 
și dinamica inconştientului colectiv. Marile evenimente care marchează 
destinul omenirii și pe cel al individualităților umane sunt pregătite, susţi- 
nute și frecvent generate de structurile inconștiente de la nivelul psihicului 
personal sau colectiv. 

Jung insistă pe ideea că arhetipurile nu sunt reprezentări inconştiente. 
Ele nu deţin un conţinut pronunţat, ci dimpotrivă, se comportă întocmai 
unor forme stabile, care preiau diferite conţinuturi. Ceea ce este aşadar 
statornic la nivel arhetipal se rezumă la arhitectonica arhetipurilor, la schela 
configurativă pe care sunt glisate diferite materii psihice inconștiente. 
Astfel, există, de pildă, nu un arhetip al zeiței Hera sau al Fecioarei Maria, 
ci un arhetip al divinității materne sau al maternității divine. Acest arhetip 
este universal valabil şi necesar pentru întreaga omenire, iar ființa umană, 
chiar şi atunci când îl neagă, manifestă imposibilitatea de a se desprinde 
total, la nivel psihic, de prezenţa şi influenţa acestui arhetip primordial. 
Această structură arhetipală este integrată în tradiţii religioase diferite și 
astfel este învestit cu un conţinut tipic, specific tradiţiei respective. 

Omul creștin manifestă, bunăoară, ca și ceilalți oameni din afara 
arealului creștin, puternica dorință de raportare sufletească la o entitate 
divină de rang feminin. Împlinirea acestei necesități arhetipale se con- 
cretizează prin postularea personalităţii religioase a Fecioarei Maria, prin 
cultul creştin marianic. Jung subliniază din nou faptul că ființele umane 
deţin în inconştient la nivel individual şi colectiv necesitatea religioasă 
de raportare la o divinitate feminină. Fiecare religie majoră vine în întâm- 
pinarea acestui imperativ psihic, oferind cultic personalități divine de o 
atare factură+5. O astfel de constatare nu aduce nici un prejudiciu posibi- 


455 Jung, Carl Gustav, Arhetipurile..., loc. cit., pp. 98—101. 

lităţii ca, în plan transcendent, cultul marianic, spre exemplu, să își găsească 
o deplină justificare într-o realitate şi un adevăr despre care psihanalistul 
nu are competenţa să se pronunţe. 

Psihanaliza constată o astfel de necesitate psihică şi existenţa unui 
arhetip al divinității feminine, modul în care este conferit un conţinut 
acestei forme arhetipale fiind o chestiune ce intră sub incidența dogmei 
teologice și a trăirii mistice. Jung atenționează, totuși, asupra pericolului 
ca aceste forme arhetipale aferente trăirii religioase să fie lipsite de con- 
ţinuturile lor revelate, în planul marilor religii fiind înlocuite cu materii 
stranii şi primejdioase. Atunci se poate asista la fenomenul idolatriei, 
fenomen care, în secolul al XX-lea, a îmbrăcat forme ale ideologiilor totalitare, 
entităţi false precum Fiihrerul sau Cel mai iubit fiu al poporului rezultând 
în urma introducerii acestui tip de materii oculte în forme arhetipale golite 
de conținuturile tradițional-creștine. 

Originea acestor conţinuturi negative rămâne o necunoscută, dar 
ele par a fi asemănătoare cu cele prezente în epocile precreștine. Pentru 
Jung însă, apariția creştinismului a însemnat un salt excepţional la nivelul 
evoluției psihicului uman și al desprinderii de instinctualitatea și mate- 
rialismul peren, prin urmare întoarcerea la conținuturi inconștiente pre- 
creştine nu poate constitui decât o puternică regresie, fapt confirmat de 
rezultanta dramatică a adopţiei unor astfel de ideologii radicale. Arhetipul 
manifestă, în concluzie, o arhitectonică neschimbată, dar modul în care 
erupe simbolic şi se manifestă, punctând empiricul, rămân fenomene rela- 
tive, care se adaptează mediului, contextului de apariție şi materializare. 
Analitica psihoterapeutului trebuie să se dezvolte aici în sens invers, adică 
să plece dinspre manifestarea de suprafaţă, simbolică a structurii arhetipale, 
pentru a cobori gradual spre inconştientul personal, apoi spre cel colectiv, 
unde să poată repera arhetipul propiu-zis, situat în spatele sau la baza 
întregului fenomen născut în exterioritatea dinamicii conștientului. 

Jung consideră că o bună reperare și cunoaștere asupra unui arhetip 
nu garantează previziunea precisă a felului în care acesta se va manifesta 
simbolic, ce conţinuturi specifice îi vor fi direct compatibile şi modul în 
care va influența o individualitate sau o colectivitate umană. Ceea ce se 
poate confirma la nivel psihanalitic este existenţa inconștientă a formaţiunii 
arhetipale şi predispoziția acesteia de a prelua diferite conținuturi deschise 

dinspre perimetrul tradiției religioase sau culturale. De asemenea, fenomenul 
retragerii acestor conținuturi rămâne o problemă greu de anticipat pentru 
demersul psihanalitic, evoluţia axiomatică a colectivităților umane fiind 
o tematică cu un grad ridicat de imprevizibilitate. Jung exemplifică, prin 
retragerea conţinuturilor inconștiente de la nivelul religiilor precreştine, 
ceea ce a permis infuzia formelor arhetipale primare religioase cu noul 
conținut al religiei creştine. 

Un astfel de flux a apărut, în opinia lui Jung, la momentul propice 
preluării şi amplificării efectelor sale empirice, extensia creştină fiind 
posibilă nu doar prin retragerea conţinuturilor inconștiente ale celorlalte 
religii antice active cu precădere în spațiul roman, dar și prin activitatea 
de pregătire spirituală exercitată de acestea. Creștinismul și-a făcut simțită 
prezenţa într-un areal spiritual propedeutic, inconştientul colectiv susținând 
erupția religiei creştine prin elaborarea unor structuri ritualice pregătitoare. 
În acest sens, religiile orfice sau cultul sacrificiului dionisiac s-au constituit 
în perimetre ce au permis deschiderea conștientului colectiv pentru apariția 
noilor conţinuturi inconștiente creştine, informate prin vechile arhetipuri 
ancestrale. 

Experienţa cercetărilor clinice în cadrul psihanalizei a indicat prezența 
unor structuri repetitive psihice, pe care Jung le-a denumit mitologeme tipice. 
Aceste teme sunt mereu prezente în experienţele onirice sau delirante, 
fără ca acei subiecţi, fie bolnavi nevrotici sau posesori ai unei normalități 
psihice stabilizate, să deţină cunoştinţe reale din zona specifică respecti- 
velor tematici. Faptul că ele se repetă constant, că se arată mereu unor 
individualităţi psihice străine de natura lor, care nu le-au cunoscut și nici 
nu s-au întâlnit cu evocarea existenţei lor, indică o survenire din zona 
inconştientului colectiv. 

Relatările multiple, pe care Jung le-a cercetat asupra unor imagini 
arhetipale experimentate de individualități care nu cunoșteau semnificația 
posibilă a acestora sau istoricul apariţiei lor la alți oameni și în alte tradiții 
spirituale, l-au condus la ideea existenţei nu doar a unui inconștient colectiv 
cu structuri arhetipale specifice, dar şi la teza autonomiei acestor factori 
psihici primordiali. Basmul, legenda și, cu precădere, mitul și visul nu 
reprezintă arhetipuri manifeste, ci medii de afirmare simbolică a acestora. 


Ele fac parte din mediul narativ de basm, legendă sau mitologie, așa 

cum se constituie acesta ca structură componentă a experienţei onirice. 
Arhetipurile survin simbolic în perimetrul acestor medii de semnficaţii 
intense și se exprimă, mai precis, își exprimă axiomatica și exigenţele, ce 
pot fi adesea de natură morală, prin intermediul simbolisticii integrate în 
scenariile respective. 

Spre exemplu, dacă interdicția crimei survine dinspre morala arhetipală 
primordială, deci este o interdicţie care indică actul uciderii drept un demers 
neconform profunzimilor spiritului nostru şi naturii sale primordiale, 
atunci imperativul arhetipal de a nu ucide se reflectă extrem de concis 
prin intermediul unei naraţiuni mitice, cum ar fi mitul lui Cain și Abel. 
Acea voce a moralei arhetipale inconștiente, acea simţire lăuntrică sau 
luciditate a cugetului este reprezentată de rostirea divină ce damnează 
actul de fraticid, Vox Dei fiind aici extrem de elocventă. Mitul, basmul, 
legenda sau universul oniric se dovedesc a fi mediile cele mai propice 
pentru erupția arhetipală dinspre inconştientul colectiv, atenţia stăruitoare 
acordată de antici și medievali asupra acestor realități având o deplină 
justificare din această perspectivă. 

Jung şi-a concentrat analitica nu doar asupra experienţelor onirice 
ca purtătoare de semnificații arhetipale, ci și asupra mitologiei și a trăirii 
acesteia de către omul primitiv. De fapt, constată Jung, omul primitiv 
trăieşte cel mai adesea în interiorul mitului. Această poziționare este 
determinată de un conţinut extrem de fragil, de limitat al conștientului 
primitiv, astfel încât el devine frecvent permisiv, uşor de încărcat cu date 
arhetipale izbucnite convulsiv dinspre inconştientul colectiv. După cum 
susține Jung, nu se poate spune că primitivul gândeşte propriu-zis, ci gân- 
durile survin în mintea sa, nu se poate afirma că omul primitiv deține mituri 
de natură arhetipală, ci acestea îl dețin sau, mai precis, îl posedă pe el. 
Lumea mitologică a străbunilor şi complexe de elemente magice obscure 
îl învăluie pe primitiv, iar viaţa sa este aproape în totalitate un gest al 
deservirii în raport cu aceste evidențe constante. 

De fapt, aici raportul psihic dintre conştient şi inconștient înclină 
în favoarea celui din urmă, centrul de greutate al atenţiei psihice şi al 
afectivității active este poziționat în cadrul mobilităților inconștiente. 
Conştientul se dovedește a fi, în acest context, o structură de suprafață 
frivolă, de o constituţie fragilă, deţinând conţinuturi neconsolidate. În 


347 


Comportamentul moral. Interogaţii jungiene 


schimb, asistăm la o erupție extrem de intensă a structurilor arhetipale, 
inconştientul colectiv revărsându-și conținuturile expansiv, în cadrele ample 
și permisive ale unei mitologii mereu potenţate. Așa cum sesizează Jung, 
această revărsare este atât de amplă şi intensă, încât evidenţele tangibile, 
realitatea empirică ce învăluie viața primitivului, sunt forțate, la nivel de 
percepție, să se încadreze fluxului și sensurilor conferite dinspre inconştientul 
colectiv**. Realitatea omului primitiv nu este cea empirică, ci dimpotrivă, 
cea mitică, cea transfigurată după chipul şi asemănarea arhetipurilor emise 
simbolic prin narațiunea mitologică. 

Primitivul, susține Jung”, nu compune sau generează mituri, ci el 
le trăiește efectiv, simte tensiunea deplină a experienţei lor. lar această 
trăire este o asumare a structurilor arhetipale și a simbolisticii lor specifice. 
Desigur, şi în cazul omului primitiv vom avea, la nivel oniric și mitologic, 
erupția arhetipurilor individuale, a celor aparținând inconştientului indi- 
vidual, dar mai cu seamă asistăm la survenirea simbolică a structurilor 
arhetipale aparţinând inconştientului colectiv. Acestea nu apar și se dez- 
voltă odată cu înaintarea în vârstă a omului primitiv, ci ele sunt moştenite 
de acesta, sunt înnăscute, fac parte din tipicul universal al psihicului 
ființei umane. 

În cazul omului primitiv, conştientul nu se află pe o treaptă supe- 
rioară de complexitate și dezvoltare, astfel încât relaționarea cu lumea 
exterioară îmbracă prea puțin formele empirismului. În esenţă, aria inter- 
relaționării dintre conştient şi exterioritatea mundană este extrem de 
restrânsă. În schimb, conexiunea dintre inconştientul debordant şi aceeaşi 
exterioritate comportă o intensitate copleșitoare, astfel încât se ajunge la 
stadiul unei identificări a celor două sfere ontice, pentru viziunea primitivă 
realitatea obișnuită fiind accesată drept univers cu deplin potenţial arhe- 
tipal. În acest context, elementele naturii sunt învestite cu însușiri magice, 
adică cu valoare simbolică arhetipală, ele fiind parte a unui complex ce 
relevă deschideri transcendente pentru naivitatea mitologică primitivă. 

Dacă, în cazul creştinismului cu precădere de rit catolic, aşa cum 


menţionează Jung, asistăm la o proiecţie şi concretizare simbolică a anu- 


155 Hoeller, Stephan A., The Gnostic Jung and the Seven Sermons to the Dead, Editura Theosophical 
Publishing; House, Wheaton, 1994, pp. 176-177. 
47 Jung, Carl Gustav, Arhetipurile..., loc. cit., pp. 176-177. 

mitor arhetipuri din inconştientul colectiv, pentru lumea omului primitiv 
nu se poate vorbi despre o simplă proiecţie, despre un transfer informativ 
ce redă concretizând simbolic, diferite structuri arhetipale. Dimpotrivă, 
aici nu este vorba despre proiecție, ci despre identificare. Omul primitiv nu 
percepe diferite elemente din natură drept simboluri religioase ale unor 
prezenţe de ordin sacru, ci le înțelege şi asumă ca fiind chiar aceste ele- 
mente. El adoră multe din aceste elemente ale naturii, considerându-le 
zei şi nu simboluri ale zeilor. 

Întreaga sa existență se consumă nu doar sub influenţa inconștientului, 
dar mai ales printr-o raportare deplină la dinamica arhetipală a acestuia. 
Omul primitiv priveşte cu precădere dinspre inconștient cea mai mare 
parte a vieţii sale, structurile arhetipale ale acestuia fiindu-i extrem de 
familiare. Această familiaritate, această proximitate nu este însă de factură 
teoretică sau gnoseologică, ci de natură ontică. Este impropriu spus că omul 
primitiv cunoaşte inconştientul, el în esenţă îl trăieşte drept un mister ce 
survine prin componentele naturii. Din acest motiv, mitologia sa abundă 
în personaje fantasmatice ce se desprind din mijlocul naturii, ce au o 
strânsă legătură cu elementele mediului natural. 

Pe de altă parte, consideră Jung, marile mitologii conţin simbolistici 
arhetipale ce se află într-o constantă corelare cu formele naturii. Temele 
mitice frecvent întâlnite în basme, legende şi diferite compoziţii narative 
fantastice, subiecte precum pitici, elfi sau zâne sunt, în opinia lui Jung, 
expresii simbolice adaptate ale arhetipului copilului, denumit și arhetipul 
infans*5. Această structură arhetipală reprezintă una dintre matriţele de 
unificare a contrariilor şi poziționărilor distante. El asigură simbioza in- 
conştientă a trecutului omenirii cu viitorul acesteia, a fragilității existenţiale 
umane cu tenacitatea şi creaţionalitatea ei ludică. 

Totodată, aceeaşi funcţionalitate simbiotică este dezvoltată de acest 
arhetip şi la nivelul inconştientul individual, nu doar în cadrele celui 
colectiv. Reprezentarea simbolică a prezenţei și acțiunii sale manifeste 
este pregnantă în cazul simbolisticilor marilor religii, tema copilului divin 
fiind una dintre bazele dogmatice care contribuie la scenariile teologico- 
epifanice. Nașterea copilului divin, botezarea sau inițierea sa, capacitățile 
sale de ordin suprauman manifestate de timpuriu sunt doar câteva dintre 


48 Jung, Carl Gustav, Arhetipurile..., loc. cit., pp. 183-186. 

elementele frecvent ilustrate în cadrul istoriilor sacre. Spre exemplu, Eros 
este simbolizat în cadrul mitologiei vechilor greci drept un copil divin 
înaripat, prezenţă ce reunește capriciile și bucuriile trăirii de ordin erotic. 
Pentru omul primitiv, dar și pentru cel ancorat în etape superioare ale 
evoluției psihicului uman, influenţa şi extensia dinspre inconștient a unor 
arhetipuri semnificative, cum ar fi arhetipul infans, rămâne un fapt real 
și de necontestat. Omul primitiv, spre deosebire de cel care se consideră 
emancipat spiritual, deţine o relaţie nemijocită simbolic cu arhetipul, este 
o conexiune directă în care inconştientul se exprimă și este asumat direct, 
în baza identificării sale cu sfera conștientului. 

Jung atenționează asupra faptului că toţi suntem conexaţi și ancoraţi 
în felul de trăire primitivă a structurilor arhetipale, iar această legătură se 
activează uneori peste tendințele modernităţii noastre comportamentale 
şi mai ales peste tradiţia etico-religioasă moștenită. Este vorba despre 
erupția acelei morale primordiale arhetipale, ce nu ţine cont de incomen- 
surabila distanță temporală ce ne separă în raport cu originile noastre 
primare, de ordin primitiv. Mai exact, arhetipurile își pot manifesta activi- 
tatea sugestivă, care de cele mai multe ori indică binele și răul absolute 


fără raportare la întreaga moștenire etică și religioasă. 


III.2.3. Prezenţa aspectului relativității în conceptul latin de mores. 
Perenitatea cutumelor etice în raport cu morala arhetipal-primordială. 
Studiu de caz asupra unei experienţe onirice: Simbolistica Sfântului 
Duh drept factor psihic coercitiv. Fenomenul individuației şi 
inversiunea axiologică între conștient și inconștient. Patologicul, 
normalitatea și supra-normalitatea psihică în raport cu dinamica 
structurilor inconștiente. Personalități arhetipale autonome. Perechea 
arhetipală animus-anima şi poziţionarea ei teluric-inconştientă. 
Generarea simbiozei contrariilor psihice drept funcţie transcendentală 
și scop moral al demersurilor psihoterapeutice 


Jung atenționează frecvent asupra riscurilor utilizării terminologiei 
aferente comportamentului moral. Astfel, cuvântul moral își are originea 
în latinescul mores, care înseamnă obiceiuri, cutume. Un om moral este 
cel care respectă şi își asumă aceste imperative. Dar, folosind un astfel de 
termen, noi desemnăm, pur și simplu, o calitate, o trăsătură în baza unor 


repere relative. Obiceiurile, cutumele aparţin unor anumite intervale 

istorice şi sunt specifice pentru regiuni delimitate. Ceea ce poate fi moral 
pentru anumiţi oameni și într-un anumit timp, se poate dovedi a fi imoral 
pentru oamenii altui timp și care aparţin unor regiuni diferite. 

Plecând de la aceste constatări evidente, Jung încearcă la începutul 
explorărilor sale să opereze o delimitare între ceea ce solicită morala, așa 
cum era catalogată inițial drept cumul de tradiţie și cutume, şi ceea ce ne 
spune inconştientul, cu precădere prin intermediul viselor. Obiectivitatea 
frapantă a informaţiei inconștiente l-a impresionat pe Jung, care pos- 
tulează datele emise dinspre inconştient drept realități psihice obiective, 
ce redau nepărtinitor adevăruri ascunse, cenzurate și refulate de către 
ceea ce se înțelegea prin normele morale. Ulterior, odată cu progresul 
propriilor sale cercetări, Jung s-a distanțat de perspectivele sale analitice 
inițiale, perspective influențate de viziunea psihanalitică freudiană, și a 
susținut atât existenţa formațiunilor arhetipale ce stau la baza inconştien- 
tului individual şi colectiv, cât şi tipologia specială a exigenţelor morale 
provenite dinspre inconștient. 

Jung distinge între acea morală primordială arhetipală şi morala secundă, 
pe care o înţelege drept sfera eticilor social-religioase. Dar această dis- 
tincţie jungiană, menţionată frecvent în lucrarea de faţă, are o întemeire 
nu doar teoretică, ci cu precădere practic-empirică. Analizând clinic o 
multitudine de vise, fantezii delirante și comportamente patologice psihic, 
alături de vise şi experienţe ale unor oameni echilibraţi sufletește, Jung 
ajunge la presupunerea existenţei unei funcții morale arhetipale, realitate a 
cărei datare pare imposibil de estimat, originea rămânând necunoscută, 
asemeni celei a inconştientului colectiv şi a structurilor sale arhetipale. 
Spre exemplu, Jung analizează dinamica psihică a unei persoane care îi 
solicitase sprijinul terapeutic, o persoană cu un psihic echilibrat, care visa că 
săvârşeşte un păcat împotriva Sfântului Duh, iar acest vis îl marcase profund. 

În viaţa de zi cu zi, el se considera un bun credincios, respectând toată 
tradiţia religioasă de care aparținea. Drept consecință, nu sesiza unde și 
cum încalcă normele şi cutuma propriei sale credinţe atât de grav încât 
să fie responsabil de un act împotriva Sfântului Duh. Acest sentiment de 
vinovăţie risca să dobândească dimensiuni incontrolabile, generând pre- 


4 Jung, Carl Gustav, Analiza viselor, Editura Trei, București, 2014, p. 198. 

misele unei nevroze trepidante. Adoptând metoda de investigaţie freudiană, 
Jung putea să deducă prezenţa în acest caz a unui clasic fenomen de 
compensare. Corectitudinea religioasă de la nivelul conştientului trebuia 
compensată cu o inversiune pe măsură, manifestată și exprimată în in- 
conștient. O religiozitate excesivă şi un sentiment al fricii şi pioșeniei în 
raport cu Dumnezeul creștin nu putea primi replica echilibrantă la nivel 
inconştient decât printr-un demers invers proporţional, anume un păcat 
săvârşit împotriva Sfântului Duh. 

Psihicul întreg al respectivului subiect se menținea într-o stare tensi- 
onală de mijloc, nederapând nici într-o zonă a fantasmului religios, dar nici 
în zona abandonării preceptelor religioase. Totuşi, Jung nu se mulţumeşte 
cu această explicaţie de tip freudian şi încearcă o abordare hermeneutică 
tipică pentru propria sa gândire psihanalitică. Intervenţia sa este simplă și 
empiric-aplicativă. El îi cere subiectului să relateze cât mai multe amănunte 
din viaţa sa recentă, amănunte pe care Jung le nota și analiza punctual. 
În urma acestei anchete de tip chestionar, se evidenţează un act repetitiv 
pe care subiectul îl săvârşea constant. Practic, această acțiune se relua 
mereu în totalitatea tabloului vieţii individuale de zi cu zi. 

Focalizându-şi cercetarea pe această acțiune, Jung constată că, deși nu 
are nici o legătură cu dogma religioasă, ea este inumană şi distructivă. 
Este un act împotriva firii și a normalității umane, un demers ce produce 
prejudicii şi leziuni afective altor entități umane. Concluzia a apărut, în 
acest caz, evidentă pentru Jung. Inconștientul propriu o atenţiona pe acea 
persoană asupra faptului că actul său este inuman. lar simbolul prin care 
s-a operat acest avertisment a fost unul extrem de puternic psihic și elocvent 
pentru persoana respectivă, un simbol capabil să genereze o corecție a 
atitudinii sale. Este un caz ce indică în reacţia inconştientului temelia unei 
morale arhetipal-inconştiente, distantă în raport cu exigenţele etico-religioase 
perene. 

Mai mult, din perspectiva acceptării posibilității existenţei Divinului, 
un astfel de act poate fi realmente, prin natura sa inumană, îndreptat și 
împotriva Sfântului Duh, ca generator și susținător al umanităţii și a 
întregului firesc universal. Simbolistica onirică a Sfântului Duh poate trimite 
adesea şi la ideea unei convingeri personale călăuzitoare, convingere ce se 
dovedeşte a fi de ordin moral. Există situaţii când un subiect visează cum 

săvârşeşte un act împotriva Sfântului Duh, iar ulterior se dovedeşte că în 
viața reală a optat pentru un demers în care nu se regăsește și care con- 
travine flagrant cu simțul său moral, cu ceea ce a simţit la acel moment 
că este bine şi rău, dincolo de cerinţele etico-religioase ale momentului. 

Într-o astfel de situaţie, simbolul Sfântului Duh trimite la integritatea 
morală lăuntrică, la acel nucleu moral inconștient care se simte, se intuiește. 
A-l trăda sau a acționa în pofida cerinţelor sale resimţite din interiorul 
psihic echivalează cu un păcat împotriva propriei firi, a conştiinţei incon- 
știente pozitive, realitate psihică deja evocată mai sus. Este un păcat în 
sensul părăsirii simțământului lăuntric pentru subodonarea în raport cu 
interesele și imperativele pe care le întâlneşte conștientul la nivelul rea- 
lităţii cotidiene, fiind insistent apelat de către acestea“%. Plecând dinspre 
astfel de constatări, Jung insistă asupra posibilităţii ca structurile arhe- 
tipale şi inconştientul colectiv să dețină şi acest gen de capacități morale 
aplicative. 

Din perspectiva gândirii psihanalitice jungiene“, nu se poate vorbi 
despre procesul individuaţiei ca fiind raportat doar la conștiință. Dacă 
fenomenul individuației semnifică identificarea personalităţii psihice a unei 
fiinţe umane ca un întreg, funcţional, atunci acest întreg funcțional nu este 
reprezentat doar de căte conştientul respectivei ființe umane. Individuaţia 
reală presupune actul de a privi psihicul unui subiect uman ca fiind alcă- 
tuit din două sfere lăuntrice indiscutabile, anume conştientul și inconştientul 
individual deschis spre inconştientul colectiv. Problemele patologice psihice 
iau naștere în cadrul raportului dintre conștient și inconștient, mai precis 
în contextul conexiunilor şi fracționărilor dintre conținuturile conştiente 
și cele inconștiente. 

Opinia lui Jung este că nu numai în cazurile afecțiunilor psihice 
propriu-zise, dar și la subiecții umani cu un grad ridicat de normalitate 
psihică poate surveni procesul unei inversiuni valorice între conştient și 
inconştient, astfel încât dinamica inconştientului devine suverană și decide 
peste opțiunile conștientului, desigur într-un mod inconştient, nesesizabil. 
În cazul afecțiunii propriu-zise psihice are loc o erupție puternică a 


conţinuturilor inconștiente, pe când în situaţia unei normalități psihice, 


40 Ibidem, p. 275. 
+1 Idem, Arhetipurile..., loc.cit., pp. 309-310. 

aceste conținuturi influenţează, domină și pătrund conştientul într-un 
mod gradual şi disimulat. Arhetipurile inconştientului fie erup violent 
prin structura de suprafață a conștientului, şi atunci este vorba despre 
un context patologic, fie acced progresiv către conștient, influențând din 
anticamera psihicului, deciziile şi comportamentul acestuia. 

În cazul erupției patologice, inconştientul îşi relevă autonomia pre- 
luând rolul și statutul conștientului într-un mod traumatic. Cel afectat 
este numit adesea ne-bun?, adică, interpretează Jung, o ființă umană a 
cărui gândire nu este bună pentru înțelegerea rațională, care nu poate fi 
înțeles în ideile pe care le emite. Conținuturile inconștiente se revarsă 
precum un flux nestăvilit ce pune stăpânire pe conştient, asimilându-i 
funcţiile cognitive şi discursive, astfel încât cel afectat psihic vorbeşte și 
gândeşte într-un mod disproporționat, fragmentat similar torentului in- 
conștient ce l-a luat în posesie. Funcţia arhetipală de ordonare şi informare 
a acestor materii inconștiente este redusă semnificativ, iar pulsiunile in- 
stinctuale inundă necontrolat orice culoar de acţiune şi corelare a conști- 
entului cu realitatea. 

Rezultatul este, așadar, nu doar un limbaj şi o gândire anormală, 
dar şi un comportament delirant și disproporționat. În opinia lui Jung, 
autonomia şi invazia inconştientului în sfera conştientului se poate observa 
mai cu seamă în cazul conţinuturilor afective inconștiente. Instinctivul, 
emoția se ridică spre conştient şi îl asimilează într-o formă necontrolată 
arhetipal. Este interesant faptul că multiple structuri arhetipale sunt redate 
simbolic de către conştientul celui afectat psihic, dar faptul că ele sunt 
astfel expuse nu implică și activarea funcţiei lor de control și moralitate. 
În cazul delirului sau al halucinaţiilor de tip patologic, arhetipuri diverse 
pot fi relevate simbolic, dar acest fapt nu implică exercitarea controlului 
arhetipal asupra conţinuturilor instinctive inconștiente, care survin și ele 
dinspre inconştient. 

În esenţă, conştientul unui bolnav psihic este extrem de permisiv la 
expunerea simbolică arhetipală, la deschiderea spre inconştientul indivi- 
dual și colectiv, dar nu acceptă controlul moral şi ordonator al formațiunilor 
arhetipale asupra lui. El este dominat, la nivelul conștientului său, de o 


462 Ibidem, p. 318. 

erupție a conţinuturilor inconștiente instinctive, arhetipale ca un flux greu 
de oprit, dar nu cunoaşte capacitatea de auto-organizare a inconştientului 
şi forţa acestuia de a încadra arhetipal propriile substanțe pulsative. 
Pacientul reprezintă aici o victimă a unei revărsări haotice, în care opera- 
tivitatea arhetipală morală şi de control este obturată şi nepotenţată. 

Spre deosebire de Freud, Jung, insistă mai mult pe valența pozitivă a 
dominării conștientului de către inconştientul arhetipal. Este o modalitate 
deficitară de a gândi raportul dintre conștient și inconștient numai în para- 
metrii deschişi de către afecțiunile psihice severe. Pentru Jung+%, adesea 
influenţele inconştientului se dovedesc a fi mult mai înțelepte în raport 
cu deciziile conștientului. Întreaga viață individuală, mai exact deciziile 
marcante din evoluția individuală şi colectivă, sunt generate sau influențate 
de factori inconştienţi. De asemenea, arta şi religia se află sub influența 
profundă a dinamicii inconştientului. De multe ori inconştientul, susține 
Jung, deşi acţionează peste sau opus în raport cu interesele conștientului, 
devine factorul de protecţie, sugestie și direcționare pozitivă, ceea ce este 
numit intuiție pozitivă, sentiment inexplicabil călăuzitor sau premoniţie. 

În aceste cazuri, inconştientul nu revarsă haotic şi nemăsurat, cople- 
șind conştientul, ci manifestă din ascuns o colaborare cu acesta, colaborare 
ce implică funcţiile arhetipale majore, anume cea de ordonare a conți- 
nutului inconştient manifest şi cea de orientare moral-primordială. Este 
vorba, susține Jung, de acele situaţii de mijloc în care asistăm la o normalitate 
psihică individuală și colectivă sau de o supra-normalitate care se mani- 
festă în cazul experienţelor religioase şi artistice. Inconştientul colectiv se 
comportă ca un tezaur universal al omenirii, unde se află acumulate 
sedimentar experienţele definitorii ale ființei umane în raport cu propria 
existenţă şi cu întregul complex ontic. Trecute din planul conştient în sfera 
inconştientului, aceste elemnte nu se sting, ci îşi continuă propria viață și 
dinamică telurică. 

Așa apar acele personalități arhetipale autonome, care se comportă întocmai 
unor entităţi de sine stătătoare, ce se refuză oricăror încadrări determinate 


dinspre conştientul rațional. Aceste personaje ale inconştientului, cu 


46 Ibidem, p. 316. 
464 Ibidem, pp. 314-315. 

precădere colectiv, sunt evidenţiate sau își manifestă prezenţa în experi- 
enţele onirice, delirurile patologice sau eforturile artistice creative. Imanentul 
și profanul specific conștientului se confruntă cu aceste entități independente 
psihic, pe care de multe ori preferă să le ignore, decât să le asume prezența 
și acțiunea. Dar cu cât demersul de refuz și respingere al lor este mai radical, 
cu atât coborârea lor în inconștient le potențează mai intens, apariţia sau, 
mai precis, erupția lor fiind mai pregnantă. Jung exemplifică aici amintind 
de perechea arhetipală animus şi anima“. Despre anima, fapt deja evocat 
în acestă lucrare, Jung spune că reprezintă, în anumite experienţe onirice 
delirante sau fantastic-creative, sufletul uman. El îndrumă şi povăţuiește, 
adesea în dimensiunea visului, comportându-se ca o entitate protectoare 
și cu o vastă înțelepciune arhaică. Anima reprezintă, în opinia lui Jung, 
și partea feminină a sufletului unui bărbat, precum animus se constituie 
în imaginea sferei masculine a sufletului feminin“. Dar, în esență, perechea 
animus-anima pulsează sau trăiesc, după expresia jungiană, la nivelul etajelor 
profunde ale inconştientului, în acea dimensiune filogenetică cu rădăcini 
arhaice, identificată de Jung drept inconştientul colectiv. 

Lumea, universul acestei perechi arhetipale, deţine un timp și o spa- 
ţialitate modificată, de ordin special, este o sferă cu un grad accentuat de 
straneitate. Prin aceste precizări Jung indică faptul că întregul areal ce 
aparţine inconştientului, cu precădere cel colectiv, este caracterizat de 
această diferenţiere spațio-temporală în raport cu zonele conștientului 
activ. Cel mai elocvent element de susținere al acestei teze, cea mai la 
îndemână probă o constituie experienţa onirică, fiind cunoscut faptul că 
în vis percepţia timpului și a spaţiului este net diferită decât cea în stare 
de veghe. Jung, atenționează asupra faptului că erupția perechii arhetipale 
anima-animus poate duce la instaurarea psihozei. În esenţă, accederea la 
conştient a oricărui arhetip de o intensitate crescută poate genera începutul 
unor afecțiuni psihice, delirul nevrotic al experienţele religioase care nu 
sunt manifestate sub un strict control simbolico-arhetipal exercitat de 
elementele cultice fiind un exemplu elocvent în acest sens. 


1% Jung, Carl Gustav, Dinamica..., loc. cit., p. 400. 
1% Jung, Carl Gustav, Arhetipurile..., loc. cit., p. 319. A se vedea și Neumann, Erich, The 
Origins and History of Consciousness, Editura Maresfield Library, Londra, 1989, p. 172. 

Jung, consideră constant că numai o înțelegere și mai ales o atitudine 
psihoterapeutică înglobantă, care urmăreşte simbioza și reunirea tuturor 
factorilor psihici, este un drum psihologic pozitiv şi constructiv. Medicul 
psihoterapeut trebuie să înțeleagă boala psihică drept o fracționare între 
conștient şi inconștient, misiunea sa fiind aceea de a regăsi formula re- 
unificării lor echilibrante. Reprimarea inconştientului şi a formelor sale 
arhetipale nu poate conduce, în opinia lui Jung, decât la o prăbuşire a 
individualităţii psihice, obturarea sau blocarea deplină a dinamicii simbolic- 
arhetipale generând o criză de proporţii ireversibilă în plan psihologic 
individual şi colectiv. Estomparea sau diminuarea excesivă a influenţei și 
rolului conștientului poate genera aceeași catastrofă psihică irecuperabilă. 
Soluţia este înțelegerea potenţialității excepționale a inconştientului ca 
sursă de viaţă sufletească nesfirșită şi asumarea importanţei conștientului 
ca unicul liant viabil ce interconexează individualitatea psihică umană cu 
realitatea empirică. 

Procesul de unificare și echilibrare a informaţiilor inconştiente cu 
cele conştiente pare a fi, în contextul abordărilor jungiene psihanalitice, 
soluţia pentru tratarea multiplelor nevroze ce pot afecta individualitatea 
şi comunitatea umană. Însă pentru o astfel de reușită nu există o formulă 
standard, mecanismele clinice aplicate trebuind să fie adaptate în raport 
cu situațiile patologice întâlnite. Totuși, consideră Jung, dacă se poate vorbi 
de un numitor comun al demersurilor taumaturgice de ordin psihotera- 
peutic, acela este reprezentat de capacitatea de a interpreta corect simbolul 
arhetipal prezent în experienţa onirică, delirantă sau inventivă. Jung con- 
sideră că abia în măsura în care un psihoterapeut este apt să pătrundă 
hermeneutic în sensul și semnificația unui simbol arhetipal, să îl decripteze 
ajungând la esenţa sa încărcată de mesaj, el realizează o simbioză a contrariilor, 
simbioză căreia gândirea jungiană îi conferă statutul de funcție transcendentală. 
Abia prin activarea și asumarea acestei funcţii se poate determina împlinirea 
taumaturgică a totalității psihice a personalității umane, împlinire pe care 
Jung o consideră ca scopul moral al psihoterapeutului, scop ce depăşeşte 
orice obiectiv clinic şi terapeutic+?. 


+7 Jung, Carl Gustav, Arhetipurile..., loc. cit., pp. 309-325. 

[I[.2.4. Mediile de manifestare arhetipal-simbolică: patologia clinică, 
viziunile, experienţele onirice și sfera preocupărilor artistico-religioase. 
Studiu de caz asupra evidențţierii inconștiente a binelui și răului 
absolute peste registrul perceptiv al conştientului. Metoda amplificării, 
funcţia transcendentă psihică de unificare a contrariilor şi individuația. 
Evocarea imaginii orientale a mandalei sau a cercului sanscrit. 
Conceptul jungian de persona sau masca conștientului. Dualitatea 
conceptuală anima-animus. Cele trei niveluri constitutive ale con- 
ceptului de anima. Studiu de caz asupra activării arhetipului arhaic 
central al Divinităţii. Criptomnezia şi riscurile confuziei dintre 
conținuturile inconştientului individual și cel colectiv. Accederea 
simbolică arhetipală ca fenomen al deblocării ereditare. Arhetipul 
Divinității și funcția sa morală inconștientă. Chipul divin ca tabu 
sacru 


Teoria jungiană a inconştientului colectiv şi a structurilor arhetipale 
s-a conturat gradual, evolutiv, odată cu progresul cercetărilor psihanalitice 
întreprinse de către Jung și cu multiplele conexiuni dezvoltate între explo- 
rarea psihologică și alte sfere ale spiritualității umane, cum ar fi religia sau 
arta. Pe măsură ce Jung s-a distanțat de viziunea psihanalitică freudiană 
și s-a delimitat de perspectiva adleriană+*, el şi-a elaborat și extins propriile 
sale teze, care gravitează în jurul conceptelor de arhetip și inconștient colectiv. 
Jung consideră teoria freudiană a nevrozelor o abordare ştiinţifică corectă 
dar insuficientă, unilaterală, în măsura în care nevroza deţine o multitudine 
de alte cauze în afară de cea sexuală. 

Voința de putere, concept postulat de Nietzsche în filozofie şi acceptat 
de Jung, este un termen asumat de către psihologia adleriană, cu care de 
asemenea Jung e de acord, dar reproșează aceeași tendință de unilatera- 
litate în gândirea psihanalitică a lui Alfred Adler, la fel ca şi teoriei 
nietzscheene. În opinia lui Jung, nu se poate explica întreaga gamă de 
fenomene nevrotice făcând mereu apel doar la această voinţă de putere 
sau de autoafirmare. Totodată, Jung critică şi teoria freudiană a viselor, 
considerând-o corectă dar insuficientă, majoritatea viselor nereflectând, 
în esenţă, dorinţe erotice refulate şi sublimate, ci informaţii arhetipale 
survenite cu precădere dinspre inconştientul colectiv. 


1% Jung, Carl Gustav, Dezvoltarea personalității..., loc. cit., pp. 94-96. 

Plecând dinspre această poziţie critică, Jung îşi dezvoltă teoria sa 
despre inconştientul colectiv şi structurile arhetipale. Mecanismul de for- 
mare al acestor structuri rămâne o enigmă, dar el poate fi abordat până 
la o anumită limită, dacă înţelegem că arhetipul inconştientului colectiv 
nu reflectă simple aspecte ale naturii în care a trăit omul primitiv, ci 
trăirea evenimentelor din natură de către el. Prin urmare, arhetipul ţine 
de dinamica trăirilor lăuntrice, care sunt apoi proiectate spre exterior. El 
nu redă simbolic natura, ci percepţia naturii de către om, precum şi o 
multitudine de alte date psihice, a căror sursă rămâne inaccesibilă explo- 
rării psihanalitice. Pentru Jung există câteva domenii fundamentale de 
manifestare arhetipală, dintre care un loc central îl ocupă patologia clinică, 
viziunile şi visele oamenilor echilibrați psihic şi mediul artistico-religios. 

Ca medic psihoterapeut, Jung observă fenomenul de transfer drept 
o fereastră spre explorarea dinamicii arhetipale. Anumiți pacienţi, la în- 
ceputul tratamentului clinic, au tendița de a transfera asupra medicului 
imagini arhetipale desprinse din inconștientul lor personal. În această 
primă etapă, medicul este identificat de către pacient cu diferite personaje 
din viața sa, personaje care au deținut un rol extrem de important în 
destinul acestuia la un anumit moment. Ulterior, pe măsură ce discuţiile 
şi ancheta psihanalitică se amplifică, se observă cum asupra psihoterape- 
utului sunt transferate imagini arhetipale ce nu mai aparțin vieţii trecute 
a pacientului, ci sunt desprinse dintr-o bază comună mitică a omenirii. 

Dacă în prima fază a investigaţiei și tratamentului clinic, doctorul 
este privit de către pacient drept fostul său părinte, o persoană din trecut 
de care s-a atașat afectiv-erotic sau un profesor marcant, ulterior el este 
abordat de către bolnavul psihic drept un mare vrăjitor, vraci, înțeleptul 
tribului sau chiar drept o divinitate salvatoare, un Mântuitor. Aceste cazuri 
clinice repetitive i-au confirmat lui Jung ipoteza exitenţei inconştientului 
colectiv și a structurilor sale arhetipale. Mai mult, faptul că la nivelul 
viselor oamenilor normali sau chiar în cazul viziunilor patologice, apa- 
riția acestor imagini arhetipale este însoţită constant de anumite indicații, 
sugestii cu referire la comportamentul moral, l-au condus pe Jung la 
presupunerea existenței unui nucleu moral arhetipal distinct de imperati- 
vele etico-religioase ale diferitelor etape din evoluţia omenirii. Este vorba 
despre faptul că aceste structuri arhetipale nu susţin efectiv numai cauzele 
morale pozitive, ci ele indică binele şi răul la o scară nerelativă, absolută. 

Jung nu susține, aşadar, că inconştientul colectiv ar deţine o înclinaţie 
totală spre binele universal şi un refuz radical al răului maifest, dar el 
indică, cu o precizie ce nu ţine cont de normele tradiționale religioase și 
etice, calitatea anumitor alegeri, fapte sau situaţii, dacă ele sunt bune sau 
rele în mod esenţial. Jung evocă, spre exemplu, cazul a două persoane care 
l-au consultat într-o problemă enigmatică pentru ele. Aceste persoane 
locuiau împreună cu mama lor, pentru care nutreau sentimente sincere 
de apreciere şi respect. După mărturisirea lor din cadrul anchetei psiho- 
terapeutice, toate trei aveau un stil de viață extrem de religios. Și totuși, 
în pofida acestor date evidente ce trimit la atmosfera unei vieți de familie 
autentic morale, visele celor două persoane o înfățișau pe mama lor drept 
o fiinţă cu trăsături demonice, grotești. 

În acest caz Jung a dat crezare semnelor emise de către inconștient 
prin intermediul experienţelor onirice. Sfatul său pentru cele două persoane 
care au solicitat investigația psihologică a fost o imediată îndepărtare în 
raport cu mama lor. Și, menţionează Jung, ulterior acestui episod a aflat 
de colapsarea psihică a acesteia, dezechilibrul său nevrotic fiind major şi 
irecuperabil. Acest caz indică, în opinia lui Jung, faptul că evidenţele rea- 
lităţii pot fi neglijate în raport cu datele survenite dinspre inconştient. Aici 
asistăm la o activare a funcţionalităţii morale a inconştientului, în sensul 
de reflectare obiectivă a binelui și răului, indicarea naturii autentice a situației 
date fiind neinfluenţată de nici un alt factor extern. Personajul negativ este 
prezentat prin intermediul unor simboluri arhetipale negative ancestrale, 
cum ar fi imaginea vrăjitoarei sau a monstrului animalic, ceea ce nu lasă 
loc de îndoială asupra adevărului relevat oniric. 

Odată cu înţelegerea existenţei acestor procese arhetipale complexe, 
Jung încearcă să găsească soluţii pentru o cât mai eficientă identificare şi 
delimitare a diferitelor arhetipuri, cu precădere aparținând inconştientului 
colectiv. Metoda amplificării este unul dintre procedeele propuse în acest 
sens de către el. Un vis care este descris şi chiar desenat, redat grafic, are 
șanse să fie astfel reamintit şi exprimat în anumite detalii, care altfel s-ar fi 
pierdut. Orice act artistic major deţine în spatele compoziţiei sale structuri 
arhetipale, care sunt astfel mult mai pregnant înfăţişate, expuse cu ele- 
mentele lor specifice şi secundare. Adesea, analizând o capodoperă artistică 
se pot sesiza și delimita o serie de arhetipuri, mai precis de proiecţii 

simbolice arhetipale, care astfel acced din abisul inconştientului colectiv 
Și se expun prin imagini cu un puternic impact estetic. 

Odată cu consolidarea propriilor teze psihanalitice, Jung postulează 
şi conceptul de funcţie transcendentă psihică*” drept capacitatea de a 
echilibra conştientul și inconştientul, funcție ce poate fi declanșată şi supra- 
vegheată de către medicul psihanalist pe perioada demersului său clinic 
asupra pacientului afectat psihic. Când se reuşeşte generarea acestei 
stabilități, atunci inconştientul şi structurile sale arhetipale conlucrează 
cu sfera de suprafață a conștientului, generând individuația“0. Acest concept 
jungian vizează, la rândul său, direcționarea pacientului către formula 
omului echilibrat şi integru psihic, către statutul acelei ființe umane pe 
deplin aşezate şi consolidate psihic. 

Această plenitudine constituie un obiectiv psihologic esenţial și el 
este redat simbolic, în opinia lui Jung, prin imaginea orientală a mandalei, 
termen care în limba sanscrită trimite la ideea de cerc, el fiind expresia 
geometrică a perfecțiunii. Influențat de gândirea psihologică a secolului 
al XIX-lea, cu precădere de viziunea freudiană, Jung, încearcă să coreleze 
la începutul carierei sale dinamica arhetipală şi a inconştientului colectiv 
de structura cerebrală a fiinţei umane. Diferenţierea şi cromatismul arhe- 
tipal ar avea drept una dintre cauze deosebirile anatomice ale creierului 
uman generate de apartenenţa la rase, comunităţi şi regiuni diferite. Pe 
măsura evoluţiei cercetărilor sale, Jung observă că departajarea arhetipală 
poate fi dată de fluctuaţia manifestată la nivelul fiecărei individualități 
umane, astfel încât se impune acceptarea unui set de arhetipuri indivi- 
duale şi a unui inconștient personal. Nu particularităţile de morfologie a 
creierului generează diversitatea arhetipală, ci prezenţa unui inconștient 
personal, cu propriile sale sisteme arhetipale în fiecare dintre ființele umane 
active psihic. Experienţa individuală generează sedimentarea acestei regiuni 
inconștiente particulare și a informaţiilor sale de ordin arhetipal. 

Faptul că o serie de aceleaşi motive mitice universale apar în expe- 
rienţe onirice, viziuni sau deliruri la oameni total diferiţi şi care nu au 
interacționat niciodată, fiind distanţaţi în spaţiu şi timp, l-a condus pe 
Jung la presupunerea existenţei unui inconștient colectiv, un mediu de 


4 Jung, Carl Gustav, Arhetipurile..., loc. cit., p. 325. 
+70 Ibidem, p. 309. 

activitate psihică universal-umană, cu propriile structuri arhetipale, struc- 
turi care irump simbolic la oameni diverşi și în cadrul unor culturi diferite. 
În cadrul dezvoltării explorărilor sale psihanalitice, Jung dezvoltă noi 
concepte menite să clarifice importanţa dinamicii inconştientului colectiv 
în destinul omenirii. El consideră că există un rol constant pe care fiecare 
dintre noi ni-l asumăm în mediul social, încercând o uitare a propriei 
noastre identități psihice, pentru a ne proteja de evidenţele și adevărul 
psihicului nostru activ. 

Jung denumește acest rol persona, după terminologia vechilor greci, 
care numeau astfel masca actorilor de pe scena teatrelor, cu încărcătura 
lor de tragism și profunzime filozofică. Așadar, această mască constituie 
sfera în care ne ancorăm pentru a ne învesti în fluxul lumesc şi a inter- 
relaționa, a ne integra social, încercând o evoluţie în mediul profanului. 
Dar în esență persona, masca ce obturează deschiderea adevărului psihic 
propriu contribuie la potenţarea inconştientului, care astfel poate cumula 
și prelucra un material informativ amplu și relevant. Erupția inconştientului 
colectiv prin simbolistica sa arhetipală nu ar fi posibilă, la intensităţile 
specifice, fără suprapunerea acestei persoane peste chipurile psihice ale 
majorității oamenilor. Negarea adevărului sau amânarea constantă a enun- 
ţării sale poate conduce, într-un final, la erupția lui puternică. 

Tragediile secolului al XX-lea își datorează în mare parte apariţia și 
amplitudinea acestui mecanism de refulare prin intermediul asumării 
excesive a măştilor sociale, a personei. Dualitatea conceptuală anima-animus, 
problematică evocată deja în această lucrare, a constituit pentru Jung o 
altă tematică relevantă, care s-a conturat odată cu progresul cercetărilor 
sale psihanalitice. În esenţă, este vorba despre relaţia psihologică a ființei 
feminine cu cea masculină, cea mai ancestrală interconexiune sufletească 
umană. 

Anima poate fi departajat ca structură conceptuală în trei etaje repre- 
zentative. Cel mai îndepărtat istoric este de natură filogenetică și reprezintă 
acel strat de cumulare, moştenit milenar, al tipologiei raportării bărbatului 
la femeie şi al femeii la bărbat”!. Prin intermediul acestei sedimentări 


psihice s-au conturat diferite ipostaze al feminităţii adorate sau blamate 


+! Jung, Carl Gustav, Amintiri... loc. cit., pp. 460-461. 

de către ființa masculină. Peste acest sediment ancestral s-a interpus reali- 
tatea biologică a femeii, evidenţă cel mai adesea respinsă de bărbat, acesta 
glisându-și comportamentul erotic spre zona idealității feminine și nu spre 
zona empirismului procreării. Bărbatul și-a generat demersul de proiecție 
al propriei feminintăţi refulate spre anumite persoane feminine, care sunt 
percepute drept compatibile cu idealul său de feminitate. Un ultim etaj îl 
constituie aici prezența femeii cotidiene, în esenţă influențele exercitate 
de aceasta asupra psihicului masculin. Cele trei niveluri sunt cumulate 
în acest arhetip al animei, care poate să survină în experienţe onirice, 
creativ-artistice sau delirante sub forma unuia dintre aceste etaje psihice. 
Este posibil să ne confruntăm cu arhetipul animei în sens de femeia ances- 
trală, milenară, în sens de femeia maternă absolută”? sau sub chipul femeii 
însoțitoare obișnuite. 

De asemenea, arhetipul anima mai poate desemna, așa cum a fost 
menționat mai sus, şi entitatea sufletească, spiritul, imaginea acestuia 
fiind reprezentată adesea de către o prezenţă feminină, indiferent dacă 
este vorba despre un vis, o stare delirantă sau creativ-artistică. Prin sur- 
prinderea dinamicii inconștiente a unui astfel de arhetip, ce cumulează 
mai multe straturi de experiențe umane, Jung indică complexitatea și 
importanţa structurilor arhetipale pentru întreaga procesualitate psihică 
a ființei umane, atât la nivel individual, cât și la nivel colectiv+?. 

Plecând tot dinspre cercetările empirice pe anumite cazuri clinice, 
Jung înţelege și posibilitatea confuziei dintre arhetipurile personale și cele 
universale. El evocă situația unei paciente care îi relatează o viziune onirică 
având ca subiect central tema paternităţii. Este vorba despre o imagine în 
care pacienta se vede pe sine într-un mediu natural excepțional, străbătut 
de adierea unui vânt de vară. Tatăl ei apare în acest vis la o dimensiune 
disproporționat de mare în raport cu ea. El o cuprinde și o ridică, într-un 
gest care exprimă o puternică și înaltă afecțiune față de prezenţa ei. 
Întreaga scenă este așadar dezvoltată pe un fundal în care vântul de vară 
mișcă uşor natura. Ce spune acest vis pentru psihanalist? 


“2 Myss, Caroline, Arhetipuri. Cine ești tu?, Editura For You, București, 2014, p.15. 
+5 Zamfirescu, Vasile Dem, Cuvânt înainte la Cal Gustav Jung — Două scrieri despre psihologia 
analitică, Editura Trei, Bucureşti, 2007, pp. 7-9. 

Jung expune pentru început versiunea hermeneutică de tip freudian. 
Dorinţa incestuoasă pare a fi tema principală a acestei interpretări. Pentru 
o astfel de versiune, imaginea paternă este hiperbolizată, amplificată la 
nivelul unei prezenţe uriașe, cu dimensiuni peste normalitatea umană. 
Diferenţa dimensională dintre prezenţa onirică a tatălui şi cea a fiicei indică 
intensitatea dorinţei acesteia pentru aşezarea permanentă sub ocrotirea 
masculină perfectă, reprezentată de ființa paternă. Mediul natural vine 
să reflecte starea de plăcere maximală, de voluptate corporală, ştiut fiind 
faptul că vara este anotimpul ce predispune cel mai intens spre extensia 
instinctelor erotice. Vântul, la rândul său, constituie frecvent un element 
cu puternice conotaţii idilice. În esenţă, ceea ce se prezintă aici oniric 
este, conform interpretării de tip freudian, complexul Electra, fascinația 
și atracţia de ordin erotic pe care o exercită tatăl pentru propria fiică. 

Din perspectiva teoriri arhetipale jungiene, s-ar putea spune că aici 
intră în joc un arhetip personal, o structură arhetipală aparţinând incon- 
știentului visătoarei, care simbolizează, prin intermediul imaginii supra- 
amplificate a tatălui, posibilitatea prezenţei în viața pacientei a unei persoane 
sau situații protectoare. Respingând interpretarea de tip freudian, Jung 
încearcă să aplice aici teoria arhetipală, sesizând un amănunt fundamental, 
anume faptul că atribuirea unor dimensiuni uriașe este un demers stilistic 
frecvent întâlnit în marile tradiții mitologice, dar nu în raport cu ipostaza 
tatălui, ci în ceea ce priveşte revelaţia lui Dumnezeu. Desigur, Dumnezeu 
poate fi privit drept un tată absolut, dar caracteristica sa divină îl distinge 
de imaginea tatălui uman. 

Se poate ca, într-o astfel de situaţie interpretativă, să se confunde un 
arhetip personal, care vine din experienţa copilăriei individuale, cu un 
arhetip universal, care provine dinspre copilăria omenirii, dar a cărui origine 
exactă rămâne necunoscută. Se confundă aici un produs al inconştientului 
personal cu unul ce aparține inconştientului colectiv. Din această per- 
spectivă, interpretarea psihanalitică a lui Jung aplicată visului enunțat 
capătă o altă dimensiune, complet diferită față de cea freudiană, care res- 
pingea dintru început orice apelare sau trimitere spre resursele mitologice“. 

Asistăm la activarea arhetipului central al Divinităţii, care se prezintă 
simbolic prin apelul la imaginea tatălui natural, o imagine firesc dispro- 


474 Freud, Sigmund, Despre vis, Editura Trei, București, 2011, pp. 13-14. 

porţionată, tocmai pentru a lăsa loc indiciilor ce conduc spre o prezență 
divină necuprinsă. De menţionat că în literatura mitică zeii sunt frecvent 
înfăţişaţi prin hiperbolizarea sau exagerarea dimensională, un relevant 
exemplu în acest sens constituindu-l relatarea din textul biblic a Exodului, 
despre viziunea Divinităţii de către Moise. El este acoperit de palma lui 
Dumnezeu şi vede, după trecerea Lui, spatele acestuia+%, amănunte ce indică 
o hiperdimensionare simbolică. 

Gestul îmbrățişării reflectă atotputernicia divină, capacitatea de cu- 
prindere a macrocosmosului dar şi a microcosmosului, o cuprindere întru 
dragoste demiurgică. lar peisajul conduce clar spre imaginea Edenului, 
spre atmosfera atemporală şi aspaţială a unui paradis ascuns. La rândul 
său, consideră interpretarea jungiană, vântul de vară nu poate semnifica 
decât prezenţa suflului divin, același suflu prin care Adam a dobândit 
viață, conform relatărilor Genezei vetero-testamentare. Așadar, în opinia 
lui Jung, acest vis reprezintă un exemplu al dificultății interpretative 
psihanalitice şi al riscului unor evaluări eronate, cum ar fi cea freudiană 
sau identificarea unui arhetip personal în locul unuia universal-ancestral. 

Ceea ce este manifest în acest caz nu se poate postula drept o revelație 
propriu-zisă a Divinităţii, chestiune în privinţa căreia Jung nu se pronunţă, 
ci fenomenul apelării la un arhetip universal, pe fondul unei anumite 
educații şi credinţe religioase pe care visătoarea le-a asumat de timpuriu. 
Jung subliniază faptul că asistăm în acest caz la trezirea unui arhetip 
ancestral, elementele constitutive ale visului nefiind suspectabile de a 
deține vreo sursă personală. Este puţin probabilă preluarea unor date 
externe și prelucrarea lor la nivelul inconştientului personal de către paci- 
enta respectivă. Jung, își exprimă îndoiala că, pentru această situație, date 
dobândite şi cumulate în trecutul personal, prin lectură sau percepţie 
directă, au fost reactivate în cadrul visului respectiv. Fenomenul de utili- 
zare a datelor deja cunoscute, dar uitate, care revin pe fondul unei situaţii 
stimulative, fenomen denumit criptomnezie“€, nu pare a fi aici prezent, 
deși se întâlnește frecvent în practica psihanalitică. 

Şi, susţine Jung, chiar dacă ar fi posibilă criptomnezia în cazul dat, 
tot nu se poate explica de ce numai anumite date și informaţii au fost 


+5 Exodul, 33.18, 23. 
“6 Jung, Carl Gustav, Psihologia fenomenenlor oculte... loc. cit., pp. 109-116. 

relansate din inconştientul personal, în timp ce altele nu. Rămâne o dilemă, 
în cazul acceptării unei astfel de explicaţii, care este mecanismul de selec- 
ţie şi procesare într-o asemenea eventualitate, cine sau ce anume decide 
asupra informaţiilor care trebuie activate din sfera inconştientului personal. 
Pentru Jung, cea mai probabilă versiune, cea mai apropiată interpretare 
de realitatea psihică este cea care postulează activarea arhetipului arhaic al 
Divinităţii din teluricul inconştientului colectiv. 

Nu este vorba aici, consideră Jung, despre un fenomen de reprezentare 
ereditară, ci despre o deblocare ereditară a unor structuri arhetipale ancestrale. 
Aceste categorii ereditare conţinute de către inconştientul colectiv pot fi 
uneori confundate cu imagini şi formaţiuni simbolice ce aparțin inconşti- 
entului personal, delimitarea sau diferenţierea fiind imposibil de realizat 
fără multiple trimiteri şi sondări în zone extrapsihologice, cum ar fi religia, 
mitologia sau arta“. Aproape că nu există cod etic care să nu facă trimitere 
la acest arhetip central, la imaginea Divinităţii sau a Divinităţilor, dar 
cercetările empirice indică prezenţa, în cadrul delirului, a visului sau a 
creaţiei artistice, a acestei imagini ancestrale în multiple ipostaze, adesea 
neconforme cutumelor etico-religioase. Acest fapt nu lezează însă funcția 
morală inconștientă pozitivă pe care un asemenea arhetip o deține, apariția 
sa fiind constant un reper pentru delimitarea simbolică a binelui absolut 
de răul absolut. 

Jung insistă pe relatările mistice ale viziunii acestui arhetip, subliniind 
faptul că ceea ce se poate analiza aici este imaginea, mai precis repre- 
zentarea lui Dumnezeu, dar nu şi prezența sau absenţa divină în cadrul 
respectivei experiențe, considerată de către unele direcții psihologice drept 
un simplu derapaj psihic. Din timpuri ancestrale, severitatea asupra ori- 
căror forme de reproducere, de redare a formelor simbolice ale acestui 
arhetip a fost constantă. Divinitatea nu se poate reprezenta fără intervenția 
unor cutume în ceea ce priveşte concretizarea simbolisticii sale. Orice 
abatere de la aceste norme a fost considerată o blasfemie și, prin urmare, 
damnată*?. Tradiţia ancestrală a nerostirii numelui Divinităţii, menţionată 
printre altele în scrierile cabalistice, precum și a reprezentării extrem de 


47 Jung, Carl Gustav, Două scrieri despre psihologia analitică..., loc. cit., pp. 152-159. 
478 Eliade, Mircea, Nașteri mistice, Editura Humanitas, București, 1995, p. 27. 

restrictive a chipului Zeului suprem s-a prelungit, în forme disimulate şi 
sublimate, până în timpuri moderne, Marele Anonim blagian fiind un bun 
exemplu conceptual în acest sens. 


III.3. Mobilităţi ale inconștientului colectiv și axiomatica 
morală sugerată simbolico-arhetipal 


III.3.1. Posibile definiri ale gândirii psihanalitice jungiene: psihologie 
analitică, psihologie a complexelor, filozofia inconştientului, noologie 
abisală. Medii de contact cu informaţii inconștiente. Imposibilitatea 
stabilirii unui număr determinat al arhetipurilor individuale și 
colective. Inconsistenţa demersului de încadrare numerică a acestora. 
Componenta simbolică a procesului arhetipal. Posibilitatea înte- 
meierii ultime transcendente a mecanismului inconştient arhetipal. 
Erupția arhetipal-simbolică în contextul unei situaţii de criză 
manifeste 


În contextul postulării și dezvoltării teoriei arhetipurilor și a incon- 
știentului colectiv, întreaga contribuţie teoretică şi empirică a gândirii 
jungiene este dificil de încadrat cu exactitate. Deşi registrul său se înscrie 
în arealul cercetărilor psihanalitice, la nivel declarativ Jung renunţă la 
denumirea de psihanaliză, termen introdus de Freud pentru a-l propune 
pe cel de psihologie analitică. Ulterior, discipolii şi continuatorii explorărilor 
jungiene au propus termenul de psihologie a complexelor*?. Totuşi, în nici 
una dintre aceste denumiri nu se observă o trimitere evidentă la teoria 
centrală a gândirii jungiene, anume teoria arhetipurilor. 

Jung însuși a căutat o formulă care să indice cât mai exact natura 
demersului său empiric şi teoretic, el fiind constant acuzat de către cri- 
ticii şi observatorii cercetărilor sale fie de înclinația spre misticism, fie de 
tendinţe psihologiste. Teoria arhetipurilor, prin implicaţiile sale multiple, 
depăşeşte semnificativ aria de competenţă a psihologiei, iar din această 
perspectivă se poate spune că ea aparţine mai mult unei filozofii a incon- 
ştientului, filozofie ce ar putea fi denumită noologie abisală“. 


+7 Samuels, Andrew; Shorter Bani; Plaut, Fred, Dicţionar critic al psihologiei analitice jungiene, 
Editura Herald, Cluj-Napoca, 1995, p. 139. 
480 Zamfirescu, Vasile, Dem, Filozofia..., loc. cit., pp. 435-437. 

Viziunea jungiană asupra originii arhetipurilor cunoaște o evoluţie 
amplă, care pleacă dintr-un pol reprezentativ biologist şi ajunge într-o 
zonă metafizică. Dacă la începutul activităţii sale exploratorii Jung se 
alătură explicaţiilor tributare teoriilor empiriste ale secolului al XIX-lea, 
ulterior, pe măsură ce materialul studiat indică o complexitate majoră a 
tematicii arhetipale, mult mai vastă decât o anticipase anterior, el se 
distanțează semnificativ de aceste viziuni, considerându-le depășite şi 
insuficiente. 

În prima etapă a cercetărilor sale, Jung dă credit ideilor ce susțineau 
că arhetipurile sunt, în esență, imprimări în natura biologică a speciei 
umane a diferitelor fenomene repetitive pe care aceasta le-a trăit consecvent 
de-a lungul unei extinse perioade istorice. Conform acestei teorii, arhetipul 
reprezintă amprenta sau urma unor evenimente majore, care au intersectat 
omenirea ciclic, revenind secvențial şi apăsător. Prin urmare, a cerceta 
un arhetip implică ajungerea la actul care l-a generat și la procesualitatea 
sa evolutiv-temporală. Treptat, Jung renunţă la susținerea acestei teze, 
infirmările sale din zona experimentalului constituind probele în favoarea 
acestei redirecționări. 

Astfel, Jung ajunge la un stadiu al viziunii sale asupra arhetipurilor 
asemănătoare cu teza kantiană a lucrului în sine, a noumenului. Aşa cum 
nu avem acces deplin și analitic asupra noumenului, tot astfel, în esenţă, 
arhetipul rămâne, din punct de vedere al naturii sale ultime și al originii 
sale fundamentale, o enigmă și un element indescriptibil pentru înţelegerea 
analitică umană. Dar constatarea acestui fapt nu echivalează cu un abandon 
pentru analitica jungiană, ci cu o reconsiderare a forțelor de cunoaștere 
paralele față de cea strict rațională. Jung acordă un credit major cunoașterii 
intuitive şi accesului la datele inconștiente prin intermediul mecanismului 
de simbolizare. Visul, delirul sau fantezia artistică devin, în acest context, 
medii de contact cu informaţii inconștiente, cadre al cunoașterii simbolico- 
intuitive. Este vorba despre universuri a căror dinamică funcționează 
după logici speciale, după axiome aspaţiale și atemporale, dar şi după 
repere morale diferite de cele impuse prin codurile etico-religioase de 
către demersurile de conservare şi progres al societăţii umane. 

În privința numărului posibil al structurilor arhetipale, Jung abor- 


dează chestiunea în raport cu viziunea kantiană a categoriilor. Pornind 

de la aceasta, el s-a întrebat dacă se poate vorbi despre un număr fix al 
arhetipurilor sau dacă ele sunt nelimitate numeric. Jung pleacă de la 
ideea cuantificării ştiinţifice exacte a numărului arhetipurilor, considerând 
că se impune științific să avem o evaluare precisă asupra aspectului 
cantitativ arhetipal. Faţă de această convingere, se spera la cunoaşterea 
întregului sistem arhetipal, la nivel de funcţionalitate şi prestație incon- 
știentă şi de aici se putea năzui la înțelegerea unei mari părți din sfera 
inconştientului individual, dar mai cu seamă din cea a inconştientului 
colectiv. Explorările clinice şi psihologic-culturale îl determină pe Jung 
să reconsidere acest crez. Astfel, el ajunge la convingerea de maturitate 
că există arhetipuri pentru diferite situaţii ontice din întregul palier al 
destinului uman şi că este imposibilă încercarea de a stabili un număr 
precis al structurilor arhetipale. 

Atunci când Jung evocă conceptul de arhetip“, el se referă și la acele 
matrițe formate la nivelul națiunilor, al regiunilor sau anumitor culte. Ele 
se înscriu tot în zona arhetipurilor individuale, care sunt formate dinspre 
copilărie către maturitate, odată cu progresia temporală firească. Așa 
cum un om își poate dezvolta la nivel inconștient structuri arhetipale ce 
ţin de propria viaţă, tot astfel o națiune, spre exemplu, își poate edifica 
propriile arhetipuri definitorii, structuri ce se vor exprima ulterior în 
momente specifice, prin erupții simbolice marcante. Cu atât mai puţin se 
poate imagina un număr determinat al arhetipurilor individuale, în esenţă 
ele fiind nenumărate, asemenea situaţiilor care le-au generat. În cazul 
arhetipurilor universale, nefiind edificate cauzele lor precise, este de 
asemenea riscant să se încerce încadrarea lor numerică exactă. 

Discuţiile referitoare la originea arhetipurilor universale au gravitat 
adesea în jurul posibilităţii ca ele să fi fost generate de impactul mediului 
natural asupra psihicului omului primitiv. Această explicaţie îi apare 
lui Jung ca fiind superficială. Dilema care se naște aici pentru gândirea 
jungiană se referă la componenta simbolică a procesului arhetipal. Dacă 
omul primitiv s-a întâlnit zilnic cu evoluţia ascendentă și descendentă 
descrisă pe întinderea celestă de către astrul solar, de ce acest fenomen 
natural, sau mai precis percepția sa, nu a fost reținută la nivel inconștient, 


481 Jung, Carl Gustav, Tipuri psihologice..., loc. cit., pp.464-468. 

spre a fi redată fidel apoi în sfera conștientului? De ce arhetipul nu se 
rezumă la amintirea fidelă a traseului solar? Ceea ce intervine aici, în mod 
inexplicabil, este procesul simbolizării. 

Percepția evoluţiei celeste a soarelui devine arhetipul universal al 
circularităţii mistice, al inițierii prin experiența întunecată a morţii şi 
trăirea învierii, al răsăritului înnoitor. Expresia simbolică a acestui arhetip 
o constituie mitul eroului solar. Acest mecanism de presituare a structurilor 
arhetipale, ce doar își aşteaptă conţinutul spre a fi informate, această 
preexistenţă a funcţiei arhetipale inconștiente colective, reprezintă pentru 
Jung o problematică de nedepășit fără apelul la o posibilă întemeire 
ultimă transcendentă, asupra căreia psihanalistul nu se poate pronunţa. 
Extrapolările psihanalizei în mediul teologiei sau al filozofiei vin, aşadar, 
să completeze aria competenţelor sale exploratorii, dar nu certifică postulate 
psihologice asupra unor repere metafizice ultime. În sprijinul convingerii 
sale, Jung amintește numeroase cazuri clinice pe care le-a întâlnit şi abordat, 
cazuri ce conduc la relevarea amplului proces de simbolizare arhetipală. 

În esenţă, Jung consideră că mediul natural doar a oferit omului primitiv 
materialul perceptiv pentru forma arhetipală preexistentă. El aminteşte 
și despre câteva experienţe psihice personale care i-au confirmat această 
teză. Spre exemplu, evocă o situaţie concretă în care a fost surprins de un 
seism în mijlocul unui oraș. Prima imagine care i-a apărut în interioritatea 
paralizată de sentimentul fricii și al catastrofei inevitabile a fost tabloul 
unei situări pe o ființă animalică preistorică, care se mişcă convulsiv. 

De unde venea acest simbol arhetipal, dezlănțuit în interioritate pe 
fundalul unei experiențe extreme? În opinia lui Jung, arhetipul respectiv 
a izbucnit din adâncul inconştientului colectiv, a tranzitat inconştientul 
personal şi s-a exprimat prin formula simbolică a imaginii unui animal 
preistoric, imagine ce substituie, la nivel de fantasmă, placa tectonică activată 
seismic. Impactul perceptiv cu un fenomen natural primejdios a declanșat 
reacția arhetipală, a determinat activarea acestui arhetip preexistent în 
inconştientul colectiv. Forma arhetipală și conţinutul inconştient simbolic 
s-au reunit şi au erupt în conştient pe fundalul impactului cu un eveniment 
neașteptat și posibil letal. 

III[.3.2. Simbolul arhetipal al Sfintei Treimi. Arhetipul triunghiului 
sau al trinităţii familiare. Preexistenţa psihică a arhetipurilor uni- 
versale. Paralelismele explicative postulate de către morala naturală. 
Respingerea jungiană a acuzațiilor de misticism. Stratificarea 
descendentă de la conștientul individual și colectiv către posibila 
dimensiune transcendentă spre care se deschide inconștientul 
colectiv. Neîntemeierea religiilor primitive pe fenomenalitatea 
refulării și sublimării sexuale. Sursa erotică a muzicii. Intuiţia și 
simțământul drept ustensile de cunoaștere şi nu de fantazare 
creațională 


Pentru Jung, una dintre dilemele centrale legate de problematica 
arhetipală o constituie sursa primară a structurilor arhetipale. El evocă, 
printre ale exemple, și pe cel al simbolisticii Trinității creştine. Din timpuri 
ancestrale, familia a presupus trei prezenţe primordiale. Este vorba de pre- 
zența maternă, cea paternă și cea filială. Viziunea de tip empiric freudian 
susține că, fiind cel mai vechi mod de interrelaționare socială şi afectivă, 
formula aceasta arhitectonică a familiei s-a transformat cu ușurință în 
imaginea triunghiului familial, o imagine sublimată în creştinism prin ipo- 
stazierea Sfintei Treimi, constituită din Dumnezeu-Tatăl, Fiul lui Dumnezeu 
și Sfântul Duh. Dar ce este această imagine, s-a întrebat Jung, dacă nu un 
arhetip ce a erupt simbolic? Să fie, așadar, acest arhetip doar produsul 
vieţii familiale ancestrale? De ce situaţia nu ar putea fi răsturnată, în sensul 
că familia primară s-a constituit pe baza arhetipului triunghiului, arhetip 
care preexista în psihicul uman, prin urmare preexista familiei, el stând 
la temelia constituirii acesteia? 

Astfel, un arhetip se impune dinspre inconştientul colectiv la nivel 
conștient și generează formula familiei. În versiunea jungiană, nu familia 
este originea arhetipului trinităţii şi al interrelaţionării triunghiulare, ci 
invers, această structură arhetipală stă ca bază motivaţională la fundamen- 
tul inaugurării familiei. Din această perspectivă, originea acestui arhetip 
rămâne neclarificată, iar imaginea Sfintei Treimi creştine nu este o reflexie 
a familiei umane, ci reprezintă o necesitate arhetipală, o formă imperativă 
de funcționalitate a inconştientului individual și colectiv, o axă operațională 
a psihicului uman, fără de care acesta intră în derivă şi haos nevrotic. 
Acest fapt nu respinge posibilitatea transcendenţei viziunilor creștine asupra 
Sfintei Treimi, ci dimpotrivă, o confirmă. 

Dar pentru psihanaliză acest aspect rămâne un teritoriu nespecific 
competenţelor sale exploratorii. În acest sens, Jung face constant apel la 
alte dimensiuni de cercetare şi creaţie ale spiritului omenesc, cum ar fi 
arta, metafizica sau teologia, încercând totodată o atitudine de reținere 
față de orice extrapolare prea intensă a psihanalizei în solul conceptual 
specific acestora. Încercând o abordare circumscrisă limitelor cercetării 
de tip ştiinţific, Jung acceptă iniţial posibilitatea întemeierii universalității 
arhetipurilor în structura creierului și a sistemului nervos central uman. 
Ulterior, asemenea lui Kant, în ceea ce priveşte abordarea acestuia referitoare 
la categoriile gnoseologice, relativitatea și perenitatea materiei i-au apărut 
într-o reală incompatibilitate cu absolutul valoric arhetipal şi cu funcția 
morală a acestora. Prin urmare, Jung ajunge la teza care susține preexistența 
psihică a arhetipurilor universale, întregul complex nervos al ființei umane 
fiind modulat funcţional în raport cu exigenţele acestor structuri arhetipale 
ce aparțin inconştientului colectiv. 

Aici se cristalizează înţelegerea jungiană a arhetipurilor ca forme ce 
pot cuprinde sau informa conţinuturi diverse inconștiente, readucându-le 
simbolic spre conturul de suprafaţă al conștientului. Tipul formal specific 
arhetipurilor le apropie conceptual de categoriile kantiene, evocarea de 
către Jung a gnoseologiei lui Kant nefiind, într-un asemenea context, 
aleatorie. Iniţial, angajat pe calea explicaţiei de tip biologist în ceea ce 
privește originea și dinamica arhetipurilor, Jung aderă la ideea existenţei 
unui a prioric arhetipal, întemeiat pe resorturile anatomice ale creierului 
uman. În sprijinul acestei convingeri inițiale au venit şi paralelismele 
postulate de către adepţii moralei naturale, paralelisme între inhibiţia 
tendinţelor agresive și preceptul ce interzice crima sau între reflexul auto- 
conservării și ţinuta altruistă, sublimată prin intermediul postulatului 
creştin al iubirii de aproape. 

Este prezentă încercarea de a explica fenomene dintre cele mai pro- 
funde şi definitorii pentru ființa umană printr-o cauzalitate corporală, în 
esenţă fiziologică. Morala este sfera care se doreşte cel mai pregnant 
interpretată drept un fenomen de origine corporală, care a ajuns la stadiul 
de abstractizare prin intermediul tranzitării spre zonele dogmatice. Problema 
care îl nemulțumește ulterior pe Jung în ceea ce priveşte acest gen de 
explicaţii şi interpretări materialiste, tributare ştiinţificității secolului al 

XIX-lea, Freud fiind unul dintre adepţii săi, aşa cum s-a remarcat deja, 
este reducerea întregului spectru psihic uman la temelia materialistă, deci 
inclusiv a structurilor arhetipale universale şi a inconştientului colectiv 
din care acestea se desprind. 

Este momentul de ruptură jungiană conceptuală, când începe pos- 
tularea existenţei unei zone profunde a psihicului uman, ce decide peste 
dinamica corporalităţii şi nu se revendică în totalitate din solurile materiei 
active. Viziunea jungiană se vede astfel nevoită să se distanțeze de acea 
ştiinţificitate empirică de laborator, pentru a se apropia de sfera mitologiei, 
teologiei sau artei, fără a-și identifica în totalitate poziţiile conceptuale cu 
deschiderile spirituale generate de aceste preocupări complexe. Totuși, 
pe tot parcursul activităţii sale exploratorii și creaționale, Jung revine 
adesea la explicaţiile de ordin biologist, considerând că acestea, deşi nu 
sunt suficiente, reprezintă frecvent o abordare necesară, ce poate feri 
psihanaliza de acuzaţiile de misticism. 

Însă pentru Jung aceste acuzaţii nu au constituit un baraj în calea 
asumării componentei spirituale a cercetărilor sale. În esenţă, Jung con- 
sideră că a neglija sau a respinge existenţa spiritului în contextul anali- 
zelor psihologice reprezintă un demers subiectiv, un act ce nu vizează 
atât adevărul ştiinţific, cât tendinţa de confirmare şi argumentare excesivă 
a anumitor teze discutabile. Prin postularea arhetipului ca factor aparţinând 
unei zone a priori, Jung, învesteşte structurile arhetipale cu trăsături uni- 
versale şi spirituale. De fapt, el consideră că acestea sunt caracteristicile 
esenţiale pentru arhetipurile inconştientului colectiv. Prin urmare, se 
conturează o stratificare în care asistăm la o descendență structurală, ce 
pleacă din conştientul individual şi colectiv, apoi străbate inconştientul 
individual și colectiv, pentru a se deschide în final spre o posibilă sferă 
transcendentă. Acceptarea posibilităţii ființării unei astfel de extensii 
absolute constituie una dintre principalele resorturi ale acuzaţiei de 
misticism aduse gândirii psihanalitice jungiene. 

Mai mult, Jung consideră, aşa cum deja a fost evocat pe parcursul 
acestei lucrări, că morala este de natură arhetipală şi nu trebuie confundată 
cu eforturile etico-religioase întreprinse de-a lungul evoluţiei omenirii şi 
cumulate în registrul tradiţiilor universale. Pentru Freud, morala nu putea 
să însemne decât aceste coduri etico-religioase arhaice, fundamentate în 

opinia sa pe dinamica refulării sexuale. Considerând că arhetipurile dețin 
o funcție morală primordială, Jung postulează autonomia întregului complex 
inconştient colectiv în raport cu psihicul conștient și cu mobilitățile de ordin 
biologic de la nivelul corporalității umane. Faptul că sistemul nervos şi 
creierul uman sunt implicate activ în procese de tip arhetipal nu înseamnă 
că aceste procese se rezumă doar la fiziologia corpului uman, ci dimpotrivă, 
ele aparţin unui alt registru, iar activitatea lor influențează această fiziologie. 

Unul dintre argumentele antifreudiene, dezvoltat de Jung în ceea ce 
priveşte negarea tezei ce pune sexualitatea la baza proceselor spirituale, 
este constatarea că pentru popoarele primitive, deşi nu există o reală pro- 
cesualitate a frustrării și refulării sexuale, totuși fenomenul religios este 
extrem de activ. Așadar, cum se poate aplica în acest caz explicaţia freudiană 
exclusivistă? Jung susţine că religia are la bază atât eforturile oamenilor 
arhaici de a dezvolta o formă de echilibrare și conservare comportamentală 
a umanităţii, cât şi experiența erupţiilor arhetipal-simbolice ce au indicat 
revelator existența unui tip de constituţie a binelui şi răului absolute, con- 
stituție denumită de Jung moralitate arhetipală primordială. 

Ca și în cazul religiei, în privința muzicii Jung nu neagă implicarea 
factorului sexual în apariţia şi dezvoltarea sa. Dar din nou, distanțându-se 
de perspectiva freudiană, el consideră că este complet insuficientă şi 
împotriva sentimentului firesc de percepţie și trăire a muzicii o astfel de 
ipoteză. În esenţă, fenomenul muzical atinge o gamă excepţională de afecte 
și gânduri, el trimite către dimensiuni de o cu totul altă frecvență decât 
cea strict corporală, fiziologia umană şi dinamica erotică fiind doar unul 
dintre multiplele paliere apelate și deschise de către armonia muzicală+?. 

În acest sens poate fi evocată și vechea şcoală pitagoreică, care în- 
ţelegea întregul univers asemenea unei ordonări muzicale divine, a cărei 
geometrie aminteşte de arhitectonica lirei, imagine şi perspectivă nu lipsită 
de interes chiar şi pentru știința modernă a spaţiului cosmic. Universul 
trebuie, pentru adepţii gândirii lui Pitagora, în primul rând să fie ascultat, 
pentru ca ulterior el să poată fi înțeles, nu întâmplător tăcerea fiind una 
dintre stările cultivate de pitagoreici. În esenţă, o astfel de viziune asupra 


universului nu era considerată de către acești temerari gânditori antici 


482 Zamfirescu, Vasile, Dem, Filozofia..., loc. cit., pp. 443-459. 
483 Porphyirios, op. cit., p. 51. 

ca fiind una de natură poetică, ei fiind, la fel ca Platon, adepţii excluderii 
poetului din cetate“. Dimpotrivă, această perspectivă era asumată ca un 
adevăr ultim, ce trebuie mai întâi intuit şi apoi prelucrat meditativ. Această 
opţiune este și cea pe care Jung o propune, considerând intuiţia şi simță- 
mântul drept ustensile de cunoaștere şi nu de fantazare creaţională. 


[II.3.3. Abordare de tip materialist-biologist a Divinităţii drept o 
realitate psiho-sexuală. Evocarea Persoanei Divinităţii drept imaginea 
arhetipală a lui Dumnezeu. Studiu de caz asupra fenomenului 
sincronicității. Arhetipul Sinelui drept simbol cristic. Arhetipuri 
tipice, atipice şi incadrabile. Transcendenţa gnoseologic-kantiană 
a arhetipurilor. Arhetipul ca factor psihoid. Trăsături ale conceptului 
de unus mundus și similitudini ale acestora cu aspecte din fizica 
subatomică în viziunea lui Jung. Armonia particulelor subatomice 
și armonia structurilor arhetipale drept garanţie a moralității arhe- 
tipale primordiale. Alchimia drept cale spre simbolistica arhetipală 
și oportunitățile inconştientului colectiv 


În abordarea fenomenului religios, Jung face în repetate rânduri refe- 
rire la texul lui Freud, Viitorul unei iluzii. Această lucrare este reprezenta- 
tivă pentru abordarea psihologist-biologistă a trăirii religioase, abordare 
pe care Jung o respinge, generând astfel acuzaţia de misticism adusă asupra 
întregii sale viziunii psihanalitice. Pentru Jung, cartea lui Freud operează 
un singur proces relevant, anume reconsiderarea unui concept spiritual, 
cel al Divinităţii, drept o realitate psiho-sexuală. Astfel, Dumnezeu fiind în 
acest mod redefinit, el îşi pierde valoarea existenţială și nu mai deţine 
decât statutul unei ficțiuni, adesea necesare la nivelul terapiei şi contro- 
lului asupra maselor. Este aici solicitată recunoașterea inexistenţei divine 
şi a oricărui fundament transcendent al psihicului uman. În opinia lui Jung, 
o astfel de abordare de tip materialist-biologist nu ţine cont de evidenţele 
remise nu doar dinspre religie sau cultură, dar și dinspre explorările psiha- 
nalizei. Totuşi, Jung menţionează că întreaga sa perspectivă asupra acestei 
tematici nu se poate erija într-un discurs de factură teologică, ce ar veni 


să apere existenţa lui Dumnezeu. 


484 Pitagora, Legile morale și politice, Editura Antet, Oradea, 199%, p. 117. 

Atunci când se referă la Persoana Divinităţii, Jung, mărturiseşte că el 
face trimitere la reprezentarea simbolică a acesteia, mai precis la imaginea 
arhetipală a lui Dumnezeu**. Din punct de vedere psihologic, nu se poate 
spune mai mult despre acest subiect, probabil cel mai nobil, dar și cel mai 
enigmatic dintre toate. În schimb, ceea ce poate constata psihologia — și 
în același timp trebuie să accepte — este prezenţa acestei imagini arheti- 
pale centrale ca reper primordial pentru dinamica psihică individuală și 
colectivă“. O societate sau un individ ateu se raportează cu atât mai mult 
la imaginea Divinităţii cu cât se străduiește să o nege ca realitate trans- 
cendentă, încercând nu înlocuirea acesteia cu o altă formă arhetipală, ci 
substituirea conținutului său cu unul nou, care se dovedește frecvent a fi 
extrem de nociv. În acest sens, ideologiile totalitarismelor din secolul al 
XX-lea ar putea fi numite și idolatrii moderne. Pentru Jung, spiritul nu 
poate fi gândit decât ca un factor arhetipal. 

Prin urmare, fenomenul desacralizării, menţionat şi de Mircea Eliade, 
reprezentând un proces de uitare a spiritului şi ancorare psihică în empiric 
și imanent, exprimă o îndepărtare de inconştientul colectiv și de structurile 
sale arhetipale. Omul modern s-a angajat în demersul unei cunoașteri 
neesenţiale, anume cunoașterea exploratorie a naturii. Acest proces l-a 
îndepărtat de tentativele cercetării propriei naturi lăuntrice. Proiecția pe 
orizontală a demersului analitic, în folosul progresului excesiv, l-a redefinit 
pe om drept o ființă desacralizată, care este mereu surprins de erupțiile 
arhetipale ale imaginii Divinităţii, o imagine pe care nu o mai poate asuma, 
un chip ce se înfățișează terifiant şi inexplicabil. 

Jung, operează o delimitare clară între cunoașterea ce aparține regiunii 
inconștiente de cea care rămâne la nivelul conștientului operațional-empiric. 
Cazurile clinice prin care își susține această departajare sunt multiple și 
structurat relatate, astfel încât aspectul lor analitic nu poate fi pus la îndoială. 
Spre exemplu, fenomenele profeţiei sau al prorociei, cele ale întrevederii 
viitorului și al premoniţiei își pot găsi o explicaţie întemeiată prin apelul 
la recunoaşterea existenţei inconştientului colectiv şi a structurilor sale 
arhetipale. Într-un astfel de proces, susține Jung, are loc concentrarea 


1% Jung, Carl Gustav, Psihologia religiei vestice și estice..., loc. cit., p. 74. 
1% Jung, Carl Gustav, Psihologie și alchimie, în Opere complete, vol. 12, Editura Trei, București, 
2016, pp. 33-46. 

psihică spre zona interiorităţii inconştientului personal şi de aici spre sfera 
inconştientului colectiv, care se poate accesa ca o uriașă bază informaţio- 
nală a omenirii, bază care poate include nu doar multiple date ancestrale 
sau mai recente, dar şi elemente nedefinibile și necuantificabile pentru 
înțelegerea umană. În esenţă, aceste date inconștiente odată accesate, sunt 
glisate spre conştient și aduc la susprafaţă o cunoaștere de un alt tip decât 
cea rațional-empirică, o cunoaştere ce impune relativizarea spaţio-tem- 
poralului, sau mai precis înlocuirea acestuia cu un alt tip de mixaj şi mediu 
ontic. Visul, revelaţia, delirul sau universul ficțional artistic sunt astfel de 
medii, în care informaţii arhetipale desprinse din inconştientul colectiv 
pot răzbate şi erupe simbolic. 

Pe lângă cazurile frecvent întâlnite ale practicilor ce intenționează 
prevederea viitorului, în esenţă ele fiind demersuri de accesare a incon- 
ştientului colectiv, Jung evocă şi exemple mai apropiate de propria sa 
activitate psihoterapeutică. Unul dintre aceste exemple, asupra căruia 
insistă mai mult, se referă la relatarea unei situații excepţionale petrecute 
cu una dintre pacientele sale. Aceasta trăieşte experienţa unui vis în care 
i se oferea un scarabeu de aur. A doua zi, în timp ce participa, alături de 
Jung, la şedinţa psihoterapeutică, pe geamul cabinetului respectiv se aşează 
o insectă din specia cetonia aurata, o scarabeidă a cărei culoare verde aurie o 
apropie ca înfățișare de imaginea unui scarabeu de aur, simbolul scarabeului 
fiind, odată cu tradiţia egipteană antică, unul dintre cele mai importante 
simboluri ale forţei fizice umane și ale renașterii sufletești. Interesant este 
în acest caz și faptul că după acest moment nevroza respectivei paciente 
s-a deblocat, iar evoluţia sa recuperatorie a fost excepţională, neanticipat 
de pozitivă pentru Jung“. 

Aceste evidențe urmează să fie aşezate de către gândirea jungiană 
sub spectrul manifestărilor sincronicității, fenomen considerat tipic pentru 
intervenţiile din zona inconştientului colectiv. Incapacitatea noastră de a 
controla aceste manifestări şi de a le utiliza în beneficiul nostru, ele survenind 
după propria logică și autonomie, indică ancorarea din ce în ce mai excesivă 
a omului modern în dinamica conştientului, dinamică ce interrelaţionează 


doar cu sfera imanentului“. Astfel de relatări au deschis calea spre posi- 


4837 Jung, Carl Gustav, Dinamica..., loc. cit., p. 592. 
488 Zamfirescu, Vasile Dem, Filozofia..., loc. cit., pp. 466-470. 

bilitatea acuzaţiei de misticism adusă gândirii jungiene. În acest context, 
Jung subliniază constant că întreaga dezvoltare a analiticilor sale se menţine 
în cadrele cercetării psihologice, rezervându-și dreptul de a nu se pronunţa 
în privinţa existenței sau nonexistenţei unei întemeieri transcendente a 
dinamicii inconștientului colectiv. 

Spre exemplu, amintind de conexiunea interpretativă pe care a rea- 
lizat-o între persoana cristică şi arhetipul Sinelui*, Jung consideră că nu 
se poate spune dacă Sinele este un Simbol al lui Hristos, dar din punctul de 
vedere al psihanalizei religiilor se poate suţine versiunea răsturnată, anume 
că Hristos reprezintă, alături de alte identități primordiale, și arhetipul 
Sinelui“%. Astfel, Jung evită clasificarea structurilor arhetipale ca elemente 
de natură transcedentă, dar nici nu refuză o asemenea posibilitate, consi- 
derând-o însă inabordabilă pentru analitica psihologică. Dintr-o astfel de 
perspectivă se poate spune că din în conformitate cu teoria jungiană există 
arhetipuri tipice, cele universal-umane, arhetipuri atipice, anume cele care 
aparţin individualităților separate, şi arhetipuri incadrabile, cele a căror 
influenţă este copleșitoare, forţa lor psihică fiind certificată, dar care, sur- 
venind dinspre inconştientul colectiv, nu pot fi cuantificate psihanalitic. 

În regiunea de frontieră dintre tipul de arhetip universal și cel ne- 
încadrabil ar putea fi inclus şi arhetipul Sinelui“!. Ceea ce se poate spune 
despre toate arhetipurile se rezumă, însă, la ideea că ele pot fi înțelese drept 
elemente metafizice, în sensul că sunt ancorate într-un orizont transcendent 
cunoaşterii umane, transcendent în sens gnosologic kantian, adică nu sunt 
accesibile înţelegerii noastre la nivelul naturii lor primordiale. În opinia 
lui Jung, arhetipul nu este un element care poate fi definit drept psihic, 
ci psihoid. Termenul de psihoid vine să indice o zonă de confluență, de 
cuplaj care trimite spre acel unus mundus, termen de sinteză universală, 
amintit deja în lucrarea de față drept un concept pe care Jung îl corelează 
cu noţiunea de arhetip. 

Prin urmare, deşi nu se declară ca deținător al unor probe incontestabile 
în favoarea naturii transcendente a structurilor arhetipale ale inconştientului 
colectiv, totuși mai ales odată cu depăşirea influențelor freudiene, Jung 


1% Jung, Carl Gustav, Aion. Contribuţii la simbolistica Sinelui..., loc. cit., pp. 82-85, p. 209. 
1% Jung, Carl Gustav, Psihologia religiei..., loc. cit., p. 177, pp. 500-501. 
*! Jung, Carl Gustav, Psihologie și alchimie..., loc. cit., pp. 30-33. 

susține ideea unui fond transcendent pe extensia căruia se dezvoltă 
dinamica arhetipală aferentă inconştientului colectiv. Acest fond poate fi 
reprezentat de către conceptul lui unus mundus, idee a unității absolute 
propusă și dezvoltată încă din evii de început ai meditaţiei filozofice uni- 
versale. Principiul ultim a fost una dintre tematicile cele mai disputate, 
de altfel, atât în Antichitate, în Evul Mediu, cât și în mediile culturale 
moderne, desigur sub diferite forme și titulaturi conceptuale. 

Pentru gândirea psihanalitică jungiană, conceptul de unus mundus 
deţine câteva particularități definitorii. Prima dintre acestea ar fi capacitatea 
de a asigura sau, mai precis, de a fi garantul relaționării dintre multiple 
nivele de existenţă diferite, dintre etaje ontice distincte. O altă trăsătură 
importantă este posibilitatea de intuire, de sesizare a prezenţei sale ca 
fundalul preconstitutiv pentru inconştientul colectiv. Acest tip de intuire se 
apropie de speculaţia fizicii subatomice, care opereză matematic cu matrițe 
și necertificări empirice. A treia caracteristică ar fi capacitatea de a reuni 
întregul universal, capacitate pe care şi fizicienii caută să o descopere într-un 
element cheie, ce adună și menţine în unitate forțele primordiale cosmice, 
anume electromagnetismul, energia nucleară şi gravitația. Ultima trăsătură 
a conceptului de unus mundus, ca termen ce desemnează un posibil fundal 
transcendent situat dincoace de inconştientul colectiv, ar fi inducerea unei 
stări de unitate armonică arhetipală, fizicienii străduindu-se, la rândul lor, 
să indice un termen primordial care generează și menţine armonia par- 
ticulelor subatomice“*?. 

Această armonie arhetipală dă măsura moralității primordiale, haosul 
relevându-se a fi într-un final garantul imoralității“*. Plecând dinspre aceste 
constatări a unor evidente paralelisme între cercetarea psihicului uman și 
cea a universului înconjurător, Jung, indică alchimia drept cel mai important 
demers de simbioză operaţională dintre imanent și transcendent, dintre 
materie și spirit. Convins de faptul că drumul alchimiei este un parcurs 
ce nu s-a terminat odată cu desprinderea din trunchiul său complex al 
chimiei ca disciplină autonomă, Jung susține adesea că metodele şi crezul 
alchimiei conduc spre dinamica inconştientului şi simbolistica arhetipală, 


+2 Von Franz, Marie-Louise, Alchimia. Introducere în simbolism și psihologie, Editura Nemira, 
București, 2017, pp. 78-79. 
43 Zamfirescu, Vasile Dem, Filozofia..., loc. cit., pp. 472-473. 

ea fiind o cale tehnică, dar și de maximă implicare spirituală, spre des- 
coperirea adevărurilor primordiale inconștiente şi a reflexiei lor valoric 
simbolice la nivelul materiei, piatra filozofală fiind un exemplu sugestiv în 


acest sens? 


III.3.4. Morala ca rezultantă a exigenţelor rațiunii la Kant și morala 
arhetipală ca temelie a raționalităţii la Jung. Similitudini concep- 
tuale între gândirea psihanalitică jungiană şi ontologia metafizică 
heideggeriană: Umbra, Persona, Impersonalul Se şi Da-sein-ul. 
Glisarea evolutivă a gândirii psihanalitice jungiene dinspre înteme- 
ierea fiziologică a structurilor arhetipale către acceptarea naturii 
lor numinoase. Postularea, dinspre acceptarea existenţei acestei 
naturi, a moralei arhetipale primordiale, fenomen distinct de morala 
secundă sau eticile social-religioase 


Apropierea gândirii psihanalitice jungiene de consideraţiile filozofice 
majore se reflectă din plin în modul în care este abordată problematica 
moralității în raport cu înțelegerea stratificării psihicului uman. Jung s-a 
raportat la gnoseologia kantiană, în demersul său de postulare a funcției 
morale arhetipale, dar şi la ontologia metafizică heideggeriană, atunci când 
susține existența personei drept rol extern asumat de către psihicul uman, 
rol ce nu cunoaşte o reală raportare la moralitatea primordială. În ceea 
ce priveşte apelarea la gnoseologia kantiană, Jung consideră arhetipurile 
inconştientului individual și colectiv ca fiind structuri similare categoriilor 
de cunoaştere kantiană. 

Dar apare aici o singură diferenţă care este, totuși, de maximă rele- 
vanţă. Jung subliniază această diferenţiere, ea fiind unul dintre reperele ce 
evidenţiază înțelegerea jungiană a problematicii moralei. Categoriile kantiene 
aparțin doar mecanismului de gândire şi percepţie, ele sunt cadre şi condiţii 
generale ale fenomenelor, pe când arhetipurile jungiene implică în mod 
primordial afectivitatea, trăirea emoțională și intuiţia. Deosebirea ce deține 
importanţă capitală în acest context este faptul că atât categoriile kantiene, 
cât şi imperativul categoric kantian impun trăirea morală, așadar se plasează 
înaintea acesteia ca şi factori decizionali și coercitivi, ca și temelie a acestei 


1 Perrot, Etienne, Calea transformării după C.G. Jung şi alchimie, Editura Nemira, București, 
2016, pp.116-117. 

trăiri. În viziunea psihanalitică a lui Jung situaţia se prezintă inversat, în 
sensul că sentimentul moral arhetipal, simțământul cugetului de fapt, morala 
arhetipală primordială sau, în versiunea religiei, acea Vox Dei, reprezintă 
temelia pentru gândirea şi acțiunea morală. 

Acest aspect este dublat de conferirea caracterului numinos structurilor 
arhetipale, caracter ce favorizează înţelegerea lor şi ca posibile deschideri 
spre zone transcendente, conceptul de transcendenţă la Jung neavând 
numai caracteristica gnoseologică de tip kantian. Totodată, dinamica arhe- 
tipală nu poate fi compatibilă cu staticul mecanismelor de cunoaștere 
Kantiene. Atunci când Jung aminteşte despre autonomia inconştientului 
colectiv şi a structurilor sale arhetipale“”, el vrea să atenționeze asupra 
faptului că aceste conţinuturi incoştiente transpuse în ipostaze simbolice 
au tendinţe de manifestare, adesea impredictibile, ce nu pot fi încadrate 
într-o ritmicitate a apariţiei şi implicării lor la suprafaţa conştientului. 

Desigur, pentru un psihanalist se impune citirea sau decodarea semnelor 
premergătoare izbucnirii arhetipale, așa cum Jung susţine că a sesizat 
multiple astfel de indicii ce anunțau apariţiile arhetipale negative în 
Germania nazistă+%, dar nici un psihoterapeut nu se poate pronunţa cu 
precizia analiticii kantiene atunci când are în vedere domeniul teluric și 
autonom al inconştientului, cu precădere cel colectiv. Într-o atare situaţie, 
nu rațiunea umană sau conştientul pot impune axiome morale structurilor 
arhetipale, ci invers, morala arhetipală primordială erupe odată cu simbolul 
arhetipal, mai precis indicaţia sugerată de către imaginea acestuia. De ce 
omul modern nu mai ascultă și nu mai deține abilitatea de a privi autentic 
simbolul arhetipal? Jung consideră că pentru a înţelege această incapa- 
citate trebuie să conștientizăm importanţa pe care o deține, în acest context, 
conceptul de persona şi cel de umbră. Aici intervin și aspectele similare cu 
viziunea heideggeriană asupra Da-sein-ului, ca ființă umană aruncată în 
mijlocul lumii. 

Persona, aşa cum a fost menţionat în această lucrare, este un termen 
grecesc care desemna masca purtată de actorul de pe scena tragediilor 
grecești. La nivel conceptual, ea reprezintă jucarea sau asumarea unui 
rol. Este vorba despre acel rol social care ne este impus de angrenarea în 


25 Jung, Carl Gustav, Psihologia religiei..., loc. cit., 501. 
% Ibidem, pp. 40—41. 

mediul lumii profane. Practic, aşezăm pe chipul psihicului autentic o mască 
comportamentală, în care inserăm energiile afectiv-mentale. Riscul de a 
uita propria personalitate este evident, în acest context jucarea acestui rol 
constant, fără intervale de maximă decuplare, favorizând un asemenea 
proces“. Identificarea cu persona, însă, poate genera cel mai adesea izbuc- 
nirea sau descătușarea umbrei, a acelui sediment negativ al inconştientului 
individual şi colectiv, care îşi găseşte, în circumstanţele expuse, o albie 
favorabilă de erupție. Persona sau masca devine o breșă prin care forțele 
negative cumulate inconştient pot accede spre conştient, destabilizându-l 
și denaturându-l spre o zonă morală negativă. Prin urmare, identificarea cu 
masca poate genera izbucnirea umbrei, care determină eclipsarea ecourilor 
moralei arhetipale pozitive și angrenarea într-o conduită negativă. 

Similitudinea perspectivei jungiene cu viziunea metafizică heideggeri- 
ană este evidentă atunci când observăm că Heidegger vorbeşte despre 
existențieluri+* ca fiind registrele pe care omul şi le poate asuma aidoma 
unor ipostazieri comportamentale, pe fundalul deciziilor impuse de imper- 
sonalul Se. Acest impersonal, care ne spune că trebuie să ne comportăm 
într-un anumit fel pentru că aşa Se comportă lumea, ne înscrie în palierele 
acelor existențieluri, determinându-ne ca Da-sein-uri, ca ființe umane 
aruncate în mijlocul unei mundaneităţi din care Dumnezeu a murit, mai 
precis s-a retras în eclipsa propriei taine. Aservirea impersonalului Se ar 
putea fi echivalată cu aşezarea omului ca entitate psihică sub spectrul 
umbrei, persona fiind liantul acestei nefaste poziționări“”. În ambele inter- 
pretări se evidenţiază fenomenul uitării esenței spirituale a ființei umane, 
aspectul abandonului raportării la Fiinţă sau la Inconştient, ceea ce se 
constituie drept motivaţia fundamentală a pierderii și tragediei omului 
modern, prăbușire ce este de ordin moral. Pentru Jung, numai întoarcerea 
la revalorizarea inconştientului, cu precădere a celui colectiv, şi la asumarea 
moralei primordiale arhetipale impuse de acesta poate constitui un început 
pentru dobândirea autenticei conduite morale a ființei umane și pentru 
reasumarea înțelepciunii ca stare de echilibru psihic între conştient şi 
inconștient. 


47 Jung, Carl Gustav, Introducere în psihologia jungiană. Note ale seminarului de psihologie 
analitică susținut de C.G. Jung în 1925, Editura Trei, București, 2017, pp. 122-123. 

1% Heidegger, Fiinţă și timp..., loc. cit., p. 179. 

+% Jung, Carl Gustav, Introducere în psihologia jungiană..., loc. cit., pp. 499-503. 

Şi pentru Heidegger, deşi evită enunţarea unui raport direct între 
expozeul Da-sein-ului temporalizant şi problematica moralității, posibila salvare 
a ființei umane poate surveni dinspre reasumarea metafizicii şi poeziei, 
ca exponente ale meditaţiei senine și ale frumuseţii, această asumare 
petrecându-se întru speranţa întoarcerii zeului. În lipsa acestei reconsiderări 
ontice, Da-sein-ului nu îi rămâne decât ființarea întru angoasa morții, 
angoasarea în faţa insondabilului absolut generându-i proiecţiile spre 
utopie şi false idolatrii perene. 

Plecând dinspre asumarea viziunii psihanalitice de tip freudian, Jung 
se distanțează, aşadar, de opţiunile psihologiei secolului al XIX-lea şi 
inaugurează demersul unei reevaluări a întregului registru psihic aferent 
regiunilor mitologiei, religiei, artei şi culturii în ansamblul ei. Apelul la 
aceste dimensiuni spirituale și extrapolarea psihanalitică, în universul 
mobilităților active ale unor astfel de sfere distincte în raport cu psihologia, 
l-au condus pe Jung la sesizarea realităţii stratificării psihicului uman în 
cele patru zone reprezentative, anume conştientul individual, conştientul 
colectiv, inconştientul individual şi inconştientul colectiv. Dincolo de incon- 
ştientul colectiv, Jung acceptă posibilitatea deschiderii transcendente, dar 
nu o consideră o tematică abordabilă din perspectiva analiticii psihologice. 
Totuşi, deşi pleacă inițial de la convingerea existenţei unur temeiuri strict 
fiziologice ale arhetipurilor, el îşi reînnoiește întreaga opțiune conceptuală, 
susținând spre finalul carierei sale exploratorii caracterul numinos al 
structurilor arhetipale și al inconştientului colectiv. Dinspre înțelegerea 
acestui caracter, el a postulat existența unei morale arhetipale primordiale, 
distinctă de etica social-religioasă. Sentimentul binelui şi răului absolute 
a rămas, asemeni sursei sale fundamentale, în zona numinosului indefinibil 
rațional şi necuantificabil prin demersuri conceptualizate. Jung consideră 
că aici nu este prezentă o simplă speculație sau ipoteză de lucru, ci sunt 
înregistrate evidențe incontestabile, dar care nu se supun jurisdicției proba- 
torii de tip strict cognitiv. Întregul fenomen se aseamănă cu o experiență 
estetică, în care simţi încântarea afectivă a întâlnirii cu frumusețea, dar 
nu o poţi explica și circumscrie rațional-argumentativ, tot astfel cum iubirea 


rămâne cel mai constructiv fenomen uman, dar și cel mai indescriptibil. 


5% Heidegger, Martin, Timpul imaginii lumii, Editura Paideia, București, 1998, p. 58. 

Nota 30 _ Bine/rău „absolut” 


E important să reținem că alăturarea termenului de absolut con- 
ceptelor de bine şi rău poate constitui, în mod firesc, un demers riscant 
datorită gradului ridicat de abstractizare pe care acest termen îl implică. 
Ce se poate spune în mod real despre absolut sau cum ar putea fi el 
definit în mod argumentat? Din perspectiva acestor dileme, se poate, 
aşadar, considera că este problematic să se postuleze concepte precum 
cel de bine și rău absolute. Totuși, deşi conștienți de această dificultate, 
optăm pentru aceste enunţuri din necesitatea de a expune cât mai clar și 
evident viziunea psihanalitică jungiană asupra funcției morale inconștiente, 
viziune ce implică o netă departajare între valorile unui bine și rău relativ, 
efemer și cele ale unui bine și rău aparținînd inconştientului, deci situat 


în afara normelor temporal-sociale. 


Nota 38 _ Aniela Jaffe şi Antonia Anna Wolff — două personalități 
reprezentative pentru şcoala jungiană de psihanaliză 


Întreaga creaţie a lui Carl Gustav Jung se constituie nu doar ca un 
sistem de observații, interpretări şi conceptualizări specifice, ci şi drept o 
invitaţie, o deschidere spre noi orizonturi de explorare psihanalitică. 
Problemele și tezele propuse de gândirea jungiană nu comportă statutul 
unei elaborări închise, care şi-a pronunţat verdictele şi definițiile ireversibil. 
Demersul de cercetare jungian insistă, dimpotrivă, pe latura dilematică, 
interogativă a conţinuturilor identificate şi aduse în centrul analizelor. 

Aşa cum Jung mărturisește, în privinţa sufletului uman şi a fenome- 
nalităţii sale individuale și colective nu se pot emite judecăţi de valoare și 
adevăr absolute. În schimb, se poate atenţiona asupra certitudinii existenţei 
unei dinamici sufleteşti excepţionale care se manifestă după axiome de 
alt ordin decât cele specifice raționalității noastre empirice. Formele de 
expresie ale acestor fenomene sunt sesizate pregnant în experienţele onirice, 
artistice sau delirante, experienţe unde timpul și spaţiul se relativizeză, 
iar logica materialității este inaplicabilă. Jung atenționează asupra posibilității 
existenţei unei conexiuni între inconştientul colectiv și alte zone de mani- 
festare ontică de ordin transcendent. Așa cum remarcă frecvent, despre 
aceste posibile perimetre sau dimensiuni nu se poate pronunţa explorarea 

psihanalitică. În acest sens, Jung mărturiseşte că niciodată în scrierile 
sale el nu se referă la Dumnezeu, neavând acreditarea teologică pentru o 
astfel de extrapolare, dar se raportează constant la imaginea lui Dumnezeu 
prezentă în inconştientul individual şi colectiv". 

Totuşi, unii dintre adepţii viziunii sale psihanalitice, dintre continuatorii 
şi discipolii săi apropiaţi au încercat să înainteze peste circumscrierile 
teoretice iniţiale. Așa s-a inaugurat aprofundarea, de pe poziţiile jungiene, 
a sferei dinamicii inconştientului, ajungându-se în zonele cercetărilor para- 
psihologice, cercetări care au cumulat adesea evidențe și analize empirice 
care pot să reziste la opiniile sceptice ce li se opun cu vehemenţă. Una 
dintre personalităţile de referinţă ale direcţiei post-jungiene, care se înca- 
drează în zona de continuare și extensie la limită a tezelor psihanalitice 
postulate de Jung, este Aniela Jaffe, asistenta şi secretara lui, care a redactat 
integral scrierile sale biografice, devenind una dintre imaginile marcante 
ale psihologiei abisale jungiene. 

Aşa cum Jung mărturiseşte, analiza pe care Aniela Jaffe o realizase 
asupra textului scris de Ernst Theodor Amadeus Hoffman, Urciorul de 
aur, explorare de factură psihanalitică grupată sub denumirea Imagini și 
simboluri din basmul lui E.T.A. Hoffman, o recomandă pentru continuarea 
studiilor de tip jungian referitoare la dinamica inconştientului și expresiile 
simbolice ale acestuia. În colaborare cu revista Schweizer Beobachter, Aniela 
Jaffe a demarat proiectul unei anchete ce viza fenomenele parapsihologice, 
mai precis experienţele onirice, apariţiile misterioase și corelarea acestora 
cu evidenţele realităţii propriu-zise. Această cercetătoare a încercat aplicarea 
şi verificarea tezei jungiene a autonomiei inconştientului arhetipal şi a formelor 
sale de manifestare la nivelul sferei conștientului individual şi colectiv. 
Totodată, ea a constatat aplicabilitatea sau confirmarea existenţei feno- 
menului de sincronicitate, fenomen postulat de către Jung drept o realitate 
psihică. Ceea ce limbajul arhaic numește prin noțiuni precum premoniţie, 
prevestire sau profeție, Aniela Jaffe a încercat să investigheze de pe 


poziţiile teoriei jungiene a dinamicii inconştientului. 


51 Jung, Carl Gustav, Amintiri..., loc. cit, p. 465-466. A se vedea și Samuels, Andrew; 
Shorter Bani; Plaut, Fred, op. cit., pp. 118 — 119. 

Prin dezvoltarea unei anchete empirice în care s-a dorit notarea și 
investigarea fiecărui caz relatat în parte, s-a conturat o perspectivă ce vine 
să confirme existența acestor situaţii de tip sincronicitate sau de forma 
manifestărilor inconştiente ce depășesc explicaţiile raţionale. Multitudinea 
cazurilor investigate și precizia evalurăii lor în corespondenţa dintre 
relatare și adevărul realităţii au condus la formularea unor concluzii care 
nu încearcă să dovedească existența propriu-zisă a unei lumi a spiritului, 
dar indică neîntemeirea argumentelor care încearcă să o nege. Așa cum 
aminteşte şi Jung, respingerea acestor fenomene psihice de frontieră nu 
poate fi decât un gest subiectiv şi o atitudine ce trădează superstiția unei 
raționalități ştiinţifice exagerate. Faptul că astfel de fenomene nu pot fi 
cuantificate şi definite precis de rațiunea logico-știinţifică nu trebuie să 
constituie un motiv de negare a existenţei lor. 

Cercetările de ordin statistic în care Aniela Jaffe analizează, siste- 
matizează și grupează rezultatele acestei anchete conduc la concluzia, pe 
care o sesizează și Jung, că întregul arsenal de manifestări şi expresii 
simbolice arhetipale, precum şi de manifestări eruptive ale inconştientului 
la suprafaţa conștientului, este la fel de activ în modernitate ca în Evul 
Mediu sau în Antichitate. Omul modern, însă, nu mai recunoaşte prezenţa 
și influenţa acestor procese inconștiente, catalogându-le drept superstiții 
și prejudecăţi ale trecutului depăşit. Această atitudine se manifestă frecvent 
și în ceea ce priveşte trăirea mistică, şi ea fiind catalogată drept o super- 
stiție de mult depășită, însăşi religia cerându-se înlocuită, aşa cum susținea 
Nietzsche, cu un puternic cult al progresului uman. Dar inconştientul nu 
ţine cont de imperativele omului modern şi îşi manifestă în continuare 
puternica influenţă. Încercările de a uita sau de a estompa dinamica și 
apariţiile simbolice inconștiente au dus cel mai adesea la erupții dramatice. 

Se poate spune că există, așadar, o viaţă a conștientului în care omul 
modernităţii este intens ancorat, dar şi o viață a inconştientului, care 
continuă să fie extrem de activă în pofida nerecunoașterii sale de către 
atitudinea pragmatică a epocilor recente. Asupra mobilităţilor și formelor 
de manifestare a acestei vieți inconștiente își îndreaptă atenţia cercetările 
Anielei Jaffe, cu precădere anchetele realizate asupra fenomenelor clasate 
drept parapsihologice, anchete cuprinse în volumul prefațat de către Jung, 
Apariţii. Fantome, vise şi mituri. În faţa acestor descrieri sistematizate, 

omul modern doreşte o explicație pragmatică, strict obiectivă. Ceea ce se 
poate oferi aici, susține Aniela Jaffe dar și continuatorii jungieni în această 
direcţie de cercetare psihanalitică, este evidenţierea faptului că aceste 
fenomene există și ele revin mereu cu o forță reînnoită. 

Manifestările din Antichitate sau Evul Mediu aşezate sub semnul 
religiozității excesive, sunt prezente la nivel fenomenal și în timpul mo- 
dernităţii, dar sub alte forme de manifestare. Desacralizarea nu a reușit 
decât atingerea demersului de recunoaştere a dinamicii inconştiente, nu 
și anularea efectivă a influențelor acestei activități psihice telurice. Omul 
desacralizat al modernităţii, deşi nu mai acceptă posibilitatea existenţei 
numinosului, este puternic marcat de fluenţele și erupțiile acestuia la 
suprafaţa conștientului. Funcţionalitatea mitului nu a fost diminuată, ci 
reintegrată unei lumi moderne, care așează tehnicul şi consumatorismul, 
empiricul economico-social și eficienţa financiară drept criterii ontice defi- 
nitorii. Demersul continuatorilor lui Jung vine să indice faptul că forța 
și dinamica inconştientului rămân la fel de influente în pofida negării 
existenţei şi capacităţii lor operaționale. 

În acest context, cercetările şi anchetele psihanalitice realizate de 
Aniela Jaffe constituie un catalizator al acestor teze ce susţin rolul activi- 
tăţii inconștiente în direcționarea conștientului uman şi continuitatea 
proceselor de manifestare eruptivă a acestei activități prin intermediul 
fenomenelor clasificate drept parapsihologice. În opinia lui Jung, unul 
dintre meritele cele mai importante ale abordărilor ce i-au continuat opera 
de explorare psihanalitică constă în faptul că au reuşit reevaluarea 
manifestărilor considerate anormale din perspectivă psihologică drept 
fapte şi realități psihice. Întregul repertoriu ce includea fenomene precum 
premoniţia, telepatia, presimțirea a fost supus unei reexaminări plecându-se 
de la aplicaţii empirice precise, care includeau relatarea subiectului şi 
confruntarea acestei relatări cu realitatea concretă din viața sa. Așa cum 
sublinează Jung și Aniela Jaffe, s-a reușit stabilizarea unor modele repe- 
titive, în baza cărora se putea stabili dacă relatarea respectivă este autentică 
sau psihanalistul se afla în prezența unei persoane care doar încerca 
inducerea sa în eroare. 

Datele obţinute în urma explorărilor întreprinse asupra respectivelor 


istorisiri a permis elaborarea unui set de criterii ce caracterizau o activitate 

reală emisă dinspre inconştient și o diferenţiau de o relatare falsă. Anchetele 
realizate de Aniela Jaffe, în calitate de reprezentantă şi continuatoare a 
gândirii psihanalitice a lui Jung, gândire care era definită şi de o latură 
empiric-experimentală, dețineau un grad ridicat de meticulozitate științifică, 
astfel încât includeau detalii legate de viaţa, preocupările și aspiraţiile 
subiectului respondent. Toate aceste detalii erau confruntate apoi cu expe- 
riența psihică relatată. Așadar, metodele adoptate erau extrem de aplicate 
și nu lăsau loc speculațiilor şi interpretărilor nefundamentate. Ceea ce 
era vizat, în ultimă instanţă, prin cercetările întreprinse de Aniela Jaffe și 
de continuatorii psihanaliticii jungiene pe această direcție, era experiența 
trăirii numinoase, a modului în care misterul sau taina, inexplicabilul şi 
supra-raționalul erup dinspre inconștient şi posedă conștientul*%. 

Aceste fenomene vin spre a indica, atât în opinia lui Jung, cât şi a 
discipolilor săi, faptul că demersul cunoașterii sufletului uman este abia 
la început, în esenţă noi necunoscând conținuturile și dinamica propriei 
noastre interiorități. Totodată, prezența constantă a acestor manifestări 
supraraţionale dau măsura modului în care omul trebuie să își calibreze 
avântul ştiinţific şi să înţeleagă că autosuficiența blochează progresul 
cunoașterii şi nu îl facilitează. Ideea progresului prin renunţarea la mit și 
trăire numinoasă a determinat, în secolul al XX-lea, apariția unor forme de 
manifestare a mitului și numinosului străine de tradiţia creştină milenară, 
ceea ce a permis deschideri spre zone negative ale inconştientului colectiv. 
Încercarea temerară a Anielei Jaffe de a transpune în practică sau de a 
găsi o confirmare parţială a teoriilor jungiene a reprezentat un pas spre 
demersul de înglobare a unor fenomene catalogate drept superstițioase 
în dimensiunea activității psihice umane, pas ce a determinat reanalizarea 
unor concepte precum mitul, trăirea mistică, delirul, revelaţia, visul și 
cercetarea analitică a unor fenomene precum aparițiile enigmatice, stările 
de transă sau coincidențele neprevăzute. 

Cercetările Antoniei Anna Wolff'%, cunoscută și ca Toni Wolff, repre- 
zintă nu doar demersurile de continuare a deschiderilor psihanalitice 
jungiene, dar şi un reper în viața personală a lui Carl Gustav Jung. Această 


502 Jung, Carl Gustav, Prefaţă la Aniela Jaffe — Apariţii. Fantome, vise şi mituri, Editura 
Humanitas, Bucureşti, 2015, pp. 7-10. 
50% Wolff, Toni, Studii despre psihologia lui C.G. Jung, Editura Nemira, Bucureşti, 2017. 

prezenţă feminină l-a marcat profund pe Jung, prin sensibilitatea afectivă 
și profunzimea meditaţiilor ei asupra tematicilor psihanalitice. Nu doar 
înclinația pentru studiul mitologiei, artei, religiei, toate raportate la demer- 
surile analitice ale psihologiei, i-au apropiat pe cei doi, ci și viziunea 
comună asupra existenţei și dinamicii inconştientului colectiv. Este cunoscut 
faptul că dintre colaboratorii apropiaţi ai lui Jung şi continuatorii efortu- 
rilor sale exploratorii, Toni Wolff reprezenta personalitatea care își mărturisea 
deschis îndoiala sau opinia contrară în raport cu afirmaţiile jungiene. Ea 
folosea adesea formula Dar dacă..?, aşezând sub semnul interogării și 
chiar al neîncrederii intelectuale anumite perspective jungiene. Jung a 
răspuns acestei atitudini printr-o deschidere remarcabilă și uneori şi-a 
adaptat sau modificat ideile expuse în raport cu opiniile exprimate de 
Toni Wolff. 

Întâlnirea dintre Carl Gustav Jung și această discipolă și continua- 
toare remarcabilă a cercetărilor sale s-a petrecut sub auspiciile încercării 
de vindecare a unei nevroze ce risca să capete dimensiuni îngrijorătoare. 
Toni Wolff vine în cabinetul lui Jung fiind afectată de această nevroză 
declanșată în urma pierderii tatălui. În urma discuţiilor terapeutice se 
inaugurează un dialog intelectual de excepţie, dialog care continuă pe 
toată perioada vieţii lui Jung. Toni Wolff devine cea mai apropiată cola- 
boratoare a celebrului psihanalist şi, totodată, în plan personal ajunge să 
îi fie confidentă și parteneră de viaţă afectivă. Fiul lui Carl Gustav Jung, 
Franz Jung, a susţinut că această prezenţă feminină l-a ajutat pe tatăl său să 
îşi regăsească echilibrul psihic şi, atunci când sfera conștientului jungian a 
fost copleșită de erupțiile inconștiente, salvarea şi rearmonizarea psihică 
au apărut pe fondul acestei relaționări dintre Jung cu Toni Wolff. 

Ea a asistat la apariţia celor mai importante teze şi idei conceptuale 
jungiene, însoțindu-l pe drumul mărturisirilor din textul Cartea Rogie”? 505, 


54 Jung, Carl Gustav, Cartea Roșie, Editura Trei, București, 2011 

5% Lenţa, Oana Elena; Cucu Marius Constantin, Propaedeutic Interpretation of The Red Book 
by C.G.Jung, în Postmodern Openings, vol. 8, nr. 3, 2017, pp. 24 -34. 
A se vedea comentariile extinse privind această lucrare a lui Carl Gustav Jung, astfel 
cum au fost expuse într-o serie de studii, între care amintim: Kirsch, Thomas; Hogenson, 
George (ed.), The Red Book: Reflections on C.G. Jung's Liber Novus, Editura Routledge, 
Abingdon, 2013; Drob, Sanford L., Ghid de lectură la Cartea Roşie de C.G. Jung, Editura 
Trei, Bucureşti, 2016; Shamdasani, Sonu; Beebe, John, Jung Becomes Jung: A Dialogue on 

Ca demers confesional, această carte a pornit fără un scop sau reper final 
prestabilit. Mai exact, Jung nu știa unde îl vor purta explorările şi deschi- 
derile spre propria interioritate. Astfel, din sfera inconştientului colectiv, 
tranzitând inconştientul individual al lui Jung, au pătruns personaje 
precum cel denumit de Jung Philemon, a cărui autonomie de expresie 
simbolică dovedea o distanțare excepţională în raport cu conştientul 
jungian. Cine era acest personaj apărut din teluricul inconştient, de unde 
cunoștea informaţii şi date de o amploare și importanță necunoscută 
conştientului jungian, cum se putea ajunge la paradoxul ca acest personaj 
apărut din adâncimile psihice ale lui Jung să dialogheze cu Jung asemenea 
unei identități deplin separate şi independente, rămân dileme la care nici 
Jung, dar nici continuatorii săi, în special Toni Wolff, nu au conferit o 
rezolvare deplină. Dar meritul lui Toni Wolff este acela că a contribuit la 
apariția acestui personaj şi la scoaterea sa la suprafața conştientului jungian, 
proiecţie ce a făcut posibilă descrierea informaţiilor aduse de el, descriere 
sub forma confesiunilor elaborate în Cartea Roșie. 

Toni Wolff a fost cea care l-a susținut şi motivat pe Jung într-un 
astfel de inedit proiect psihanalitic experimental, atitudine şi contribuţie 
ce l-a determinat pe Jung să o numească o persoană cu înțelepciune străveche 
sau o călugăriță a inconştientului. Pentru o perioadă de doisprezece ani, 
cei doi şi-au reunit eforturile teoretice şi empirice, iar o serie de concepte 
jungiene au fost testate și confirmate la nivel empiric, în premieră, împre- 
ună cu Toni Wolff. Astfel, înainte de a verifica teoriile sale prin intermediul 
unor aplicaţii concrete pe anumiţi pacienţi, Jung a probat teze ale gândirii 
sale psihanalitice pe solul propriului psihic şi al apropiatei sale colaboratoare. 
Relaţia profesională a celor doi era corelată cu o deosebită compatibilitate 
afectivă şi intelectuală, fapt ce a fost sesizat atât de comunitatea academică 
elveţiană, cât și de familia lui Jung. Totuşi, această nuanţă nu a diminuat 


Liber Novus (The Red Book), în Psychological Perspectives. A Quarterly Journal of Jungian 
Thought, vol. 53, nr. 4, 2010, pp. 410-436; Galipeau, Steven, The Red Book and Jung's 
Typology, în Psychological Perspectives. A Quarterly Journal of Jungian Thought, vol. 56, 
vol. 1, 2013, pp. 34-49; Odajnyk, Walter V., The Red Book as the Source of Jung's 
Psychological Types, în Psychological Perspectives. A Quarterly Journal of Jungian Thought, 
vol. 56, nr. 3, 2013, pp. 310-328; Corbett, Lionel, Jung's The Red Book Dialogues with the 
Soul. Herald of a New Religion?, în Jung Journal. Culture & Psyche, vol. 5, nr. 3, 2011, 
pp. 63-77. 

intensitatea corelării active a celor două personalităţi, ele continunându-și 
colaborarea în planul investigării psihanalitice a unor procese precum 
imaginaţia activă sau experienţa onirică. 

Cel de-al doilea turn construit de Jung la Bollingen îi este dedicat 
acestei discipole de excepţie, construcţia respectivă fiind una dintre măr- 
turiile relaţiei speciale dintre cei doi, dar şi a continuității curentului de 
gândire psihanalitică inaugurată de Carl Gustav Jung. Aceste detalii nu 
pot fi atribuite doar unei biografii obiective a vieții lui Jung, ele reprezintă 
repere ce au marcat și evoluţia cercetărilor sale, teoriilor și explorărilor sale 
empirice, opera şi viața sa aflându-se într-o stare de simbioză excepţio- 
nală. Toni Wolff a respins ideea publicării materialului arhetipal-simbolic 
redactat în Cartea Roşie, considerând că această scriere reprezintă o con- 
fesiune jungiană și o deschidere spre inconştientul individual al lui Jung, 
precum şi spre structuri arhetipale universale care nu trebuie expuse și 
conferite publicului larg. 

Discipolii jungieni şi continuatorii teoriilor psihanalitice postulate de 
către Jung au dezvoltat, așadar, spiritul unei grupări restrânse ce trebuie 
să menţină anumite taine profesionale, ele nefiind compatibile cu nivelul 
cunoaşterii comune. În cazul jungienilor a renăscut acel spirit al societă- 
ţilor secrete, care posedă coduri şi sensuri pentru înțelegerea și asumarea 
cărora lumea modernă nu este pregătită. Totuşi, lucrarea confesională 
reprezentativă a lui Jung, Cartea Roşie, a fost editată de specialistul în 
psihanaliza jungiană Sonu Shamdasani, fără a menţiona numele Toni Wolff 
în vreo remarcă sau comentariu referitor la respectiva lucrare. Acest fapt 
însă nu a umbrit contribuţia acestei discipole a lui Jung la survenirea 
psihică a conţinutului de factură arhetipal-simbolică a acestei lucrări şi la 
transpunerea narativă a acestor date inconștiente. Încă o dată se evidenţiază 
și prin intermediul acestui text confesional capacitatea arhetipal-simbolică 
de a indica şi sugera nu doar paliere gnoseologice, dar şi registre morale, 
de tip comportamental. 

Concret, această scriere cuprinde în mod semnificativ indicaţii ce 
conduc nu doar la un anumit tip de cunoaștere, ci şi la anumite atitudini 
morale, ţinute care sunt solicitate de însuși bogatul conţinut inconştient 
emis şi expus simbolic. Asemeni textului biblic, unde alegoria, parabola 


sau metafora vin să imprime o forță mai intensă imperativului moral, și 

aici simbolul contribuie nu numai la o identificare a anumitor construcții 
inconștiente, dar şi la edificarea unui drum moral, a unei căi atitudinale 
care este recomandată imperios. Acea morală arhetipal-primordială își 
face simțită erupția în cazul acestei scrieri jungiene reprezentative. 

Mulţi dintre comentatorii operei jungiene au sesizat între-pătrunderea 
dintre creaţia şi viața lui Jung, considerând că teoriile sale majore sunt 
rezultanta inspiraţiilor emise de evenimentele marcante din existența sa 
complexă. Din această perspectivă, se poate înţelege că personalitățile 
majore precum Aniela Jaffe sau Antonia Wolff au exercitat un rol major și 
o influență incontestabilă asupra operei jungiene, în absenţa acestor 
discipole şi continuatoare ale gândirii sale creaţia sa înscriindu-se, probabil, 
într-o altă frecvenţă spirituală decât cea care i-a fost recunoscută şi atât de 
apreciată. Astfel, interpreți precum Henry Murray consideră că în cadrul 
psihologiei analitice sau abisale dezvoltate de către Jung, dinamica concep- 
tului de anima se datorează relaţiei cu Toni Wolff. De asemenea, Christine 
Maillard, traducătoare și interpretă a operei jungiene, apreciază că întregul 
conţinut al Cărții Roşii reflectă şi dualitatea influenţei feminine asupra 
inconştientului jungian, semnul ciocnirii dintre prestația psihică a perso- 
nalității Antoniei Wolff şi cea a soţiei lui Jung, Emma Jung. Este vorba 
despre impactul celor două torente psihice, care își revarsă energia la nivelul 
inconştientului individual jungian, permiţând deschideri spre arhetipurile 
ancestrale ale feminităţii, arhetipuri aparținând inconştientului colectiv. 

Pentru Jung, din perspectiva conlucrării cu Toni Wolff, aceasta repre- 
zintă pentru destinul său soror mystica, acea parteneră împreună cu care 
a coborât în teluricul propriului inconștient, experimentând transele unor 
tensiuni psihice excepţionale. Ea a fost însoţitoare și coparticipantă la 
viziunile emise dinspre această sferă inconștientă, imagini redate prin 
intermediul textului Cărții Roșii. Este posibil, consideră exegeţii jungieni, 
ca în lipsa acestei colaboratoare Jung să fi fost copleşit de aceste date incon- 
ştiente, devenind astfel o victimă a unei nevroze ireversibile şi poate fatale. 

Centrul de greutate al continuării direcțiilor deschise de gândirea 
psihanalitică jungiană, centrul în jurul căruia au început să graviteze gru- 
puri de specialişti, care și-au revendicat multiple forme de interpretare a 
conceptelor postulate de către Jung, l-a constituit Clubul Psihologic de la 
Ziirich. Această unitate de elită a fost condusă de către Toni Wolff, ceea 

ce a permis o apropiere şi o mai amplă deschidere spre profunzimea şi 
temeiurile anumitor viziuni şi perspective psihanalitice jungiene. Una 
dintre temele jungiene de aprofundare şi dezbatere din cadrul discuţiilor 
acestui Club l-a constituit, spre exemplu, conceptul de anima, concept la 
analiza și asumarea căruia Toni Wolff a contribuit în mod relevant. Meritul 
remarcabil al acestei cercetătoare constă în faptul că a dezvoltat și inter- 
pretat tezele şi conceptele jungiene din interioritatea procesului de apariție 
al acestora. Ea a fost martorul fidel la trăirile jungiene de maturitate și a 
înţeles aceste trăiri drept baza empirică a elaborărilor teoretice ulterioare. 

Toni Wolff a reprezentat, totodată, nu doar un spirit observator al 
vieţii şi operei jungiene, ci și o coparticipantă, un subiect învestit cu o 
valoare complexă în cadrul existenţei lui Jung. Contribuțiile sale la conti- 
nuarea cercetărilor psihanalitice de tip jungian s-au direcționat și spre 
zona aplicării teoriilor lui Jung asupra dimensiunii prezenţei feminine, 
aducând astfel un aport substanţial la dezvoltarea psihologiei feminine, 
psihologie ale cărei reprezentate au devenit, ulterior, autoare și cercetătoare 
precum Marie-Louise von Franz şi Clarissa Pinkola Estes. Aceste contribuţii 
ale școlii jungiene de psihanaliză vin nu doar să poarte mai departe tezele 
psihologice postulate de Jung, dar şi să confirme universalitatea lor prin 
larga arie de aplicabilitate. Astfel, pornind de la scrierile urmaşilor con- 
ceptuali ai lui Jung, se poate reafirma că ideile jungiene deţin un spectru 
larg din universalitatea manifestărilor umane, iar asumarea lor se poate 
realiza numai printr-o permanentă corespondenţă cu celelalte medii de 
creaționalitate și explorare aparţinând ingeniozității omenești. 

Toni Wolff, prin contribuţiile sale, realizează un demers de teoretizare 
interpretativă şi de aplicare empirică a tezelor jungiene. Ea face o netă 
deosebire între psihologia analitică jungiană, cea care desemnează compo- 
nenta practică a gândirii lui Jung, şi psihologia complexă”, cea care concen- 
trează teoriile şi conceptele cheie jungiene. Abia prin această departajare 
se poate realiza o reală interpretare a operei lui Jung şi se pot identifica 
acele paliere din complexitatea sa ce se pretează hermeneuticii psihologice 
sau activității de cercetare clinică. Totodată, Toni Wolff a reluat interpretativ 


5% Lenţa, O. E., Cucu, M. C., The Jungian Concept of Complex Psychology, în Postmodern 
Openings, vol. 8, nr. 3, 2017, pp.59-67. 

teoria jungiană a tipurilor psihologice, aplicând-o cu precădere psihologiei 
fiinţei feminine, iar în lucrări precum Studii despre psihologia lui C.G. Jung, 
s-a consacrat multiplelor departajări și analize ce vizează concepte jungiene, 
între care visul, imaginația activă, structuri arhetipale, totalitate de nivel 
psihic, individuație, fenomenul proiecției, al transferului şi contra-transferului, 
simbolisticii și funcţiilor arhetipale aferente inconştientului colectiv. 

De asemenea, această exegetă și continuatoare a gândirii jungiene 
şi-a concentrat eforturile asupra dualității arhetipale jungiene animus- 
anima, vorbind despre imaginea figurii omeneşti. Importanţa şcolii jungiene, 
evidenţiată de anumiţi discipoli remarcabili ai lui Carl Gustav Jung 
precum Aniela Jaffe sau Toni Wolff, este reflectată nu doar de contribuţiile 
acestora la demersul hermeneutic al operei jungiene, ci și de faptul că, 
prin intermediul acestor dezvoltări interpretative, se pun bazele unor 
noi explorări psihologice, care pot deschide spre alte orizonturi impre- 
vizibile, tot astfel cum Jung a deschis dimensiuni nebănuite în cercetările 
psihologice anterioare operei sale teoretico-empirice””. Fără demersul 
acestor exegeți și contribuţia întregii școli jungiene, creaţia jungiană 
putea fi aşezată sub riscul de a se pierde odată cu trecerea timpului. 


Nota 40 _ Gândire dogmatică 


Aducerea în discuţie a viziunii psihanalitice freudiene sub denumirea 
de gândire dogmatică poate părea excesivă din punct de vedere al încadrării 
terminologice. O viziune ce intră într-un areal dogmatic nu permite nici 
o inflexiune sau modulație interpretativă. Gândirea freudiană nu poate 
fi acuzată în totalitate de o astfel de raportare discreționară la un singur 
tip de abordare analitică. Totuși, pentru Jung, utilizarea termenului dogmatic 
în caracterizarea viziunii psihanalitice freudiene vine ca o necesitate de 
construcție argumentativă. Criticând opera lui Freud, Jung se raportează 
la tezele acestuia respingându-le ca pe nişte dogme care au tendinţa de a 
se repeta, considerând că ele obstrucționează posibilele deschideri şi 


trimiteri spre alte orizonturi ale dinamicii psihicului uman. 


57 Bârlogeanu, Lavinia, Toni Wolff, Misterioasa călugăriță a lui Carl Gustav Jung, Studiu 
introductiv la Toni Wolff, Studii despre psihologia lui Carl Gustav Jung, Editura Nemira 
București, 2017. 

Nota 226 _ Conştiința morală 


Întreaga abordare jungiană asupra tematicii conștiinței morale se 
realizează sub rezerva înţelegerii și asumării complexităţii acestui concept 
precum şi a multiplelor dileme pe care le presupune. Astfel, chestiunea 
existenţei și justificării unei morale fără o conștiință morală sau cea a 
clarificării mecanismelor precise morale active la nivelul fondului arhetipal 
rămân problematizări pe care Jung le identifică, fără a le oferi soluționări 
ci doar interpretări şi aprofundări ce invită la noi perspective analitic- 
interogative. 

